
Naktis buvo šalta, ir ta vieta, kur žo- 
lėje gulėjo indėnas, nakvynei nelabai 
tiko — arti nebuvo nei upelio, nei 
užuovėjos. Stepė į šiaurę nuo didžiojo 
Misurio vingio buvo lygutėlė. Tarp žo- 


lių kupstų mėnulio šviesoje blizgėjo 


sniego kruopelės, kurias čia sunešė die- 
ną ir naktį nerimstanti audra. Vėjo išdraikyti debe- 
sys lėkė į pietvakarius. Nors sniegas ir seniai jau bu- 
vo nutirpęs, naktį šaltis visas balutes aptraukdavo 
plonu leduku. 

Indėnas gulėjo ant šono, pasirėmęs kairės rankos 
alkūne. Iš nuovargio jo galva buvo nusvirusi ant pe- 
ties. Atmerktos akys žiūrėjo tik į žemę. Protarpiais lais- 
vąja ranka griebdavosi už dešinės blauzdos, kuri buvo 
išlinkusi kaip lūžus kaului. 

Jis neturėjo nei arklio, nei antklodės, nei ginklų, 
nei maisto. Šalia gulėjo dvi storos šakos, jo ramentai, 
kuriais pasiramstydamas tris dienas ligi išnaktų slinko 
į priekį. Iš jo buvo likę vieni kaulai, jį krėtė šaltis. 
Minkšto ir kieto medžio ugniai įkurti bėgdamas buvo 
pasiėmęs, tačiau neturėjo jėgų plynose prerijose ieš- 


koti malkų. Jis stengėsi neužmigti, nes bijojo sušalti ir 


daugiau nepabusti. Tačiau valia dar nebuvo palūžusi, 
jis troško gyventi ir pasiekti tikslą. 

Taip jis gulėjo jau trys valandos ir negirdėjo nieko 
kito, tik alkanų vilkų staugimą. Dabar plėšrūnai apti- 
lo ir apsupo savo grobį glaudesniu ratu. Indėnas pač- 
mė vieną lazdą ir ėmė tvatinti ja į žemę. Jis negalėjo 
nuvyti vilkų, bet daužydamas lazda į žemę tikėjosi juos 
bent trumpam atbaidyti. 

Netrukus išgirdo dar vieną garsą, atsklidusį jau iš 
toliau. Tai buvo jam pažįstamas garsas, ir indėnas at- 
sigulė, pridėdamas prie žemės ausį. Neliko jokių abe- 
jonių. Per sutemų apgaubtas prerijas šuoliavo raite- 
liai, jų galėjo būti vienas, du arba trys. Sužeistojo 
indėno galvoje mintys susipynė: jis drauge ir nudžiu- 
go, ir nusigando. Mat bėgo iš nelaisvės, prieš tris die- 
nas jam pavyko pasprukti, ir dabar nežinojo, kas tie 
raiteliai — ar priešai, ar jo genties žmonės. Iš tos pusės, 
iš kur jie jojo, iš pietryčių, jis nelaukė nei vienų, nei 
kitų. 

Kanopų bilsmas artėjo. Greitai indėnas jau galėjo 
įžiūrėti du arklius, greitus kaip vėjas mustangus. Jie ir 
raiteliai atrodė lyg juodi šešėliai, skrendantys per ste- 
pę. Raiteliai prijojo tą vietą, kur prasidėjo vilkų ratas, 
ir dabar visą sužeistojo dėmesį prikaustė šešėlių šokis 


mėnesėtą ir žvaigždėtą naktį. Nestabdydami šuoliais 


lekiančių arklių, raiteliai įtrempė lankus ir paleido strė- 
les. Vienas vilkas, kuriam, matyt, kliuvo, pašoko be- 
veik statmenai į viršų ir griuvo aukštielninkas. Trys 
plėšrūnai puolė antrąjį arklį, tačiau vienam ant jo už- 
šokus raitelis smogė kuoka ar kirviu; koks iš tikrųjų 
buvo ginklas, gulinčiam indėnui nepasisekė įžiūrėti. 
Tačiau jis pamatė, kaip vilkas susmuko ir liko tysoti 
paslikas. Sužeistąjį indėną stebino tai, kad abu raite- 
liai visą laiką tylėjo. Jie jojo be balnų, vienplaukiai, 
supintomis kasomis, tad buvo indėnai. Sužeistasis bū- 
tų mielai juos šūktelėjęs, tačiau vis dar nežinojo, ką jis 
regi — draugus ar priešus, ir ar jam reikėtų nuo jų slėp- 
tis, ar tikėtis pagalbos. 

Raiteliai apsuko arklius ir savo ruožtu puolė vilkus 
lankais, strėlėmis ir, kaip sužeistasis dabar jau geriau 
įsižiūrėjęs pamatė, elastingomis kuokomis. Kovėsi jie 
drąsiai ir mitriai, tad netrukus sveiki likę alkanos ru- 
jos vilkai parodė kulnis. 

Tačiau iš elastingų kuokų sužeistasis suprato, kad 
raiteliai priklauso dakotų genčiai. O dakotai buvo mir- 
tini priešai, ir jis galėjo tik viltis, kad jo nepastebės. Su 
piktu dėmesiu sekė, ką jie darys toliau. 

Pirmiausia abu indėnai sustojo ir, atrodo, pradėjo 
tartis. Čia gulintis indėnas pamatė, kad vienas raitelis 


daug stambesnis už antrą, šis buvo ne tik mažesnio 


ūgio, bet ir berniokiškai lieknas. Pasitarimo rezultatas 
sužeistajam buvo netikėtas. 

Raiteliai nulipo nuo arklių ir, regis, sugulė, nors 
vieta, kur jie dabar buvo, vargu ar labiau tiko stovyk- 
lai negu ta, kur susmuko nusilpęs sužeistasis. Ir dabar 
šiam neliko nieko kito, kaip laukti, kas bus toliau. Vil- 
kai buvo nuvyti, tačiau vietoj jų pašonėje atsirado da- 
kotai. Ir vieni, ir kiti jam atrodė lygiai pavojingi. Jis 
nutarė nejudėti ir neužmigti. Galbūt tik sulig ryto aušra 
paaiškės tolesnis jo likimas. Vėl pajuto blauzdikaulyje 
aštrų, geliantį skausmą, kurį per pastaruosius įvykius 
buvo visai užmiršęs. 

Per tą laiką, kol užgeso žvaigždės ir liko spingsoti 
tik aušrinė, sužeistasis širdyje pasiruošė viskam, kas jo 
belauktų. Nors netoliese ir nebuvo kokios nors balu- 
tes, kur jis brėkštančio ryto šviesoje būtų galėjęs pasi- 
žiūrėti į save, ir taip žinojo, kad jo veidas išdažytas 
raudona karo spalva ir kad to išdažymo dar turėtų bū- 
ti žymu. Jis ir dakotai galėjo jausti vieni kitiems tik 
mirtiną neapykantą. Kadangi buvo beginklis, turėjo 
laukti mirties. Nors dar buvo ne visai aišku, ar dako- 
tai jį suras. Bet šlubo žmogaus su dviem ramentais pėd- 
sakus buvo visai nesunku pastebėti. 

Prašvito, tačiau saulė nepasirodė. Horizontas buvo 


nugultas plačių debesų volų, ir oras nė kiek neatšilo. 


Už kokių pusantro šimto metrų buvo pakiluma, ir su- 
žeistasis pamatė, kad ant jos guli dakotai; arkliai tik- 
riausiai stovėjo kitoje pusėje. Abu svetimieji indėnai 
per daug nesisaugojo. Jiems, matyt, atrodė, kad nieko 
baisaus, jeigu juos matys sužeistasis. Tikriausiai jie taip 
pat stebėjo jį ir stengėsi išsiaiškinti, kas jis toks ir ko iš 
jo laukti. Taip praėjo pusė valandos. Protarpiais pro 
debesis prasiskverbdavo vienas kitas saulės spindulys. 

Paskui dakotai, regis, nusprendė, ką toliau daryti. 
Mažesnysis, tas, kuris buvo labai lieknas, atsivedė ar- 
klius ir nuėjo su jais sužeistojo link. Aukštasis, stam- 
bus, tačiau dailiai sudėtas, tuščiomis rankomis žings- 
niavo šalia. Abu neskubėjo. Jie žino, galvojo sužeistasis, 
kad auka niekur nepabėgs. Tačiau jie pamatys, kaip 
moka mirti siksikų genties karys. Nejučiomis jis grie- 
bėsi lazdos, atstojusios ramentą. Nors ir žinojo, kad 
gintis beprasmiška, norėjo parodyti, kad pasiduoda ne 
laisva valia. 

Pagaliau abu indėnai atsidūrė vos už dviejų metrų. 
Kadangi stovėjo ir dar ne iškart pradėjo kalbą, siksikų 
genties karys turėjo laiko juos apžiūrėti. Prieš jį buvo 
vyras ir gražiai nuaugęs berniukas. Abu tik su ledžin- 
gais ir mokasinais, todėl jiems taip pat buvo šalta. Ant 
vieno arklio nugaros buvo užmesta bizono odos ant- 


klode. Dakotai buvo puikiai ginkluoti. Iš šaunamųjų 


ginklų turėjo lankus ir strėles, dvivamzdžius šautuvus 
ir revolverius, iš rankinių — ne tik peilius ir elastingas 
kuokas, bet ir kovinius kirvius su plieniniais ašmeni- 
"mis. Siksikas nustebo. Apie revolverį jis žinojo tik iš 
pasakojimų. Tiedu dakotai, matyt, turėjo gerų ryšių 
su baltaisiais žmonėmis, iš kurių buvo galima gauti 
tokių ginklų. 

Sužeistasis neketino pirmas ką nors sakyti. Kol ki- 
virčas prasidės, jis bus gyvas. Todėl ir laukė. 

Dakotai nebuvo išsidažę karo spalvomis. Siksikas 
įsižiūrėjo, kaip išsiuvinėti vyro mokasinai ir diržas. Raš- 
tas buvo nepažįstamas. Galbūt tiedu indėnai, kuriuos 
iš elastingų kuokų ir sklastymu perskirtų plaukų jis 
palaikė dakotais, vis dėlto nepriklausė toms gentims, 
su kuriomis kovojo šis siksikas ir jo broliai. Galbūt jie 
tr apie tą kovą nieko nežinojo. Galbūt jie buvo nuka- 
kę prie sienos, įsigijo šiuos šaunamuosius ginklus ir 
dabar vėl skubėjo prie savo palapinių. Bet jie turėjo 
matyti, kad siksikas, gulįs prieš juos žolėje ir vis dar 
tebelaikąs savo ramentą dešinėje rankoje, išsidažęs ka- 
ro spalvomis. 

Dakotų karys kažką pasakė. Sužeistasis siksikas su- 
prato vos kas trečią žodį, bet iš gestų suvokė, ko buvo 
klausiamas: kuo esąs vardu ir ar norėtų būti nugaben- 


tas prie savo palapinių. 

Šis klausimas jam pasirodė keistas ir dėl savo žmo- 
giško paprastumo per daug įtartinas, kad į jį be niekur 
nieko būtų galima atsakyti: „Taip“. Ko reikia dako- 
tams siksikų kaime? Galbūt jie šnipai ir kaip tik ši proga 
jiems atrodo pati geriausia netrukdomiems prasibrau- 
ti į siksikų kaimus ir jiems pakenkti? 

Sužeistasis galvojo. Bet jeigu iš tikrųjų taip yra? Tada 
jis būtų išgelbėtas, o tiedu dakotai patektų į juodako- 
jų karių nelaisvę ir turėtų tupėti ten tol, kol paaiškės 
pikti jų kėslai. Bet kas, jeigu tiedu dakotai ne vieni, 
jeigu jie šnipai didesnio karių būrio, kuris kur nors ty- 
ko pasislėpęs ir pasiruošęs sekti iš paskos iki palapinių 
ir ten užpulti siksikų moteris ir vaikus? Galbūt tiedu 
dakotai juo rūpinasi todėl, kad jis gali jiems parodyti 
kelią prie juodakojų palapinių. Geriau, jeigu jis su tais 
dviem indėnais neprasidės. Bet tada jam liks vien žūti 
šioje nykioje stepėje, nes kai tik bandys slinkti savo 
palapinių link, dakotams bus visai nesunku jį pasekti. 

Supykęs, nes manė, kad šiedu raiteliai savo pasiro- 
dymu ir neprašytu dėmesiu atėmė paskutinę viltį išsi- 
gelbėti, jis pamojo ranka, kad jie pasišalintų ir kad jis 
nenorįs jų pagalbos. 

Jie tarytum šitai suprato, nes apsisuko, netarę nė 
žodžio, sėdo ant arklių ir nujojo šalin. Tačiau sužeis- 


tasis nežinojo, ar atitolę tiek, kad jis negalėtų jų maty- 

ti, raiteliai nepasuks į šoną ir padarę lanką nepradės 
vėl jo sekti. Ir jis tvirtai nusprendė, kad liks čia gulėti 
ir geriau numirs iš troškulio arba leisis suėdamas vil- 
kų, negu nuves prie savo genties palapinių priešus. Kad 
broliai ir draugai būtų išėję jo pasitikti ar ieškoti, jis 
taip pat nesivylė. Mat buvo pakliuvęs į nelaisvę ir gen- 
tainiai turėjo jį laikyti mirusiu. 

Tačiau dakotai, kurių bejėgis sužeistasis jau nega- 
lėjo matyti, elgėsi visai kitaip, negu jis įsivaizdavo. Vos 
tik nutolę tiek, kad jis negalėtų jų nei girdėti, nei ma- 
tyti, jie tuoj sustojo. Augusis vyras nušoko nuo arklio, 
berniukas taip pat, ir abu susėdo į žolę. 

— Ką tu manai apie tą karį? — paklausė vyras ber- 
niuką. 

— Tai siksikas karo take. Jis pabėgo nuo savo prie- 
šų, bet nusilaužė dešinę koją. Mes matėme jo paliktą 
šliūžę. Jis slenka į šiaurės vakarus, ten turėtų stovėti jo 
brolių ir tėvų palapinės. Taip sunkiai sužeistas begin- 
klis žmogus vingių nedarys. 

— Hau. O ką darysime mes? Ką tu siūlai, Harka 
Kietasis Akmenie Vilko Nugalėtojau? 

Į tai tryliktus metus einantis berniukas, ištįsęs ir 
rimtas ne pagal amžių, atsakė šitaip: 

— Jokime į šiaurės vakarus ir suraskime siksikų pa- 
lapines, reikia duoti žinią sužeistojo kario tėvams ir 


broliams, kur jie galėtų jį rasti. 

— Tačiau ir palapinių kaimo žmonės palaikys mus 
priešais, kai tik sužinos, kad mes dakotai. 

— Taip, palaikys. Tačiau ar mano tėvas Matotaupa 
mano, kad dėl to turėtume slėptis? 

— Aš taip nemanau, Harka. Mes jau seniai nutarę 
keliauti pas siksikus. Jau tuo metu, kai baigėsi vasara, 
kai pagelto žolė ir turėjo snigti bei prasidėti šalčiai, 
mudu abu taip nutarėm, ir aš pasakiau, kad siksikų 
vyrai yra narsūs kariai ir kad sunku būti priimtam į jų 
gretas. Jei mes jau rudenį tai žinojome, tai negi pava- 
sarį vėl pradėsime bijoti. Aš pasakiau, hau. 

Tėvas pakilo, ir jo pavyzdžiu tuoj pat pasekė ber- 
niukas. Abu vel užsedo ant arklių ir nujojo per stepę 
šiaurės vakarų link, pakaitomis leisdami arklius tai šuo- 
liais, tai žingine, kaip paprastai daro raiteliai, pripratę 
apsieiti be balno. Dangus išsigiedrijo, prerijas nušvie- 
tė saulė. Žeme šliaužė vienišų, vis dar vėjo genamų 
debesų šešėliai. Kadangi dakotai rytą jau buvo šiek tiek 
užkandę ir pripratę valgyti tik vieną kartą per dieną, 
per pietus nesustojo ir jojo toliau. Lig šiol matė tik 
antilopių, elnių ir briedžio pėdsakus. 

Trečią valandą dienos jau aptiko žmogaus buvimo 
ženklus. Tai buvo didelė, labai aiški šliūžė, ją indėnai 
jau iš tolo pastebėjo. Jie paragino savo mustangus, pri- 


lėkė artyn, nusėdo žemėn, nesugadinę pėdsakų, ir grei- 

tai pririšo arklius, kad tie galėtų pasiganyti, bet nenu- 
trūktų, paskui kiekvienas atskirai pradėjo lakstyti ap- 
link pėdsakus, skaitydami juos lyg kokį raštą. Kai jie- 
du vėl susiėjo, tėvas paklausė: 

— Na? Ką tu pasakysi? 

Berniukas buvo pripratęs, kad, prieš pasakydamas 
savo nuomonę, tėvas visuomet klausdavo, ką galvoja 
jis. Tai buvo mokykla, kurią išeidavo kiekvienas indė- 
nų berniukas. 

— Tai palapinių kaimas žygyje, tėve. Jie keliauja tuo 
pačiu būdu, kaip ir mes. - Sakydamas „mes“, berniu- 
kas turėjo galvoje dakotų gentį ir savo gimtąjį palapi- 
nių kaimą. — Moterys su vaikais joja ilga vora vidury- 
je, ir prie jų arklių kabinami valkčiai. 

Kadangi indėnai nežinojo, kas yra ratai, ir nepra- 
dėjo jais važinėti, pamatę pas baltuosius, tai savo pala- 
pines, mantą ir mažus vaikus gabendavo senovišku bū- 
du — prie arklių prikabinamais valkčiais. Dvi ilgos 
pušinės kartys buvo sukryžiuojamos plonaisiais galais 
arkliui virš nugaros, o storieji galai vilkdavosi žeme. 
Tarp besivelkančių galų buvo ištempiama antklodė, 
ant kurios sukraunama manta ir sodinami vaikai. Valk- 
čiai labai patogūs keliaujant be kelio ir takelio. 

— Moterų vilkstinei iš kairės ir dešinės, taip pat prie- 
kyje ir gale jojo kariai ir berniukai. Aš manau, kad tai 


kokių dvidešimties palapinių kaimas. 

— Hau. O kiek laiko tai šliūžei? 

— Tikriausiai kokia diena. Tie žmonės negali būti 
toli nuo čia, nes moterys su valkčiais joja žingine. 

— Eime. 

Abu dakotai atsivedė arklius ir užsirito ant jų. Ta- 
čiau nepaleido jų šuoliais, kaip buvo numatę, o it dvi 
statulos sustingo vietoje. Vakarų pusėje, per atstumą, 
kur ką nors įžiūrėti galėjo tik medžiotojo akis, abu 
vienu metu pamatė raitelius. Tai buvo nedidelė sep- 
tynių raitelių grupė, besivejanti antilopes. Dakotai ma- 
tė, kaip du gyvuliai buvo pašauti, o kiti nubėgo to- 
liau. Raiteliai susirinko prie nudėtų antilopių, 
nebemedžiodami kitų. Atrodė, kad grobis juos mažai 
domina, nes išsirikiavo į vieną eilę. 

— Jie pastebėjo mus! — tarė Matotaupa, leisdamas 
savo sartį žingine svetimųjų raitelių link. Harka su sa- 
vo širmiu nusekė tėvo pėdomis. 

Svetimieji raiteliai, matyt, buvo sušaukę trumpą pa- 
sitarimą. Jo rezultatų ilgai laukti neteko. Du žmonės 
čiupo nušautas antilopes ir nujojo šiaurės vakarų pu- 
sėn; tikriausiai nugabeno grobį namo. Penki kariai šuo- 
liais leidosi prie Matotaupos ir Harkos. Taip pat ir šie 
nepažįstami raiteliai, sėdėję ant mažų, greitų, puslau- 
kinių mustangų, buvo indėnai; ir jie nešiojo tik kel- 


nes, diržus ir mokasinus, buvo vienplaukiai ir iki pu- 

sės nuogi. Jų plaukai buvo ne perskirti per vidurį kaip 
dakotų, o lygiai sušukuoti aukštyn. Priekyje jojantis 
indėnas į kuodą buvo įsismeigęs erelio plunksną. De- 
šinėje rankoje jis laikė tokį didelį kovos kirvį, kokio 
Harka dar nebuvo matęs. 

— Tai siksikai, —- paaiškino tėvas. 

Abi grupės, artėdamos viena prie kitos, greit susi- 
jojo į krūvą. Penki siksikai lakiojo aplink stovinčius 
dakotus, kratė ginklus, rėkė, rodės, ims ir užgrius ant 
jų, tačiau paskutiniu momentu pasukdavo mustangus 
į šalį. Matotaupa ir Harka nejudėjo; prisidengę apsi- 
mestinio abejingumo skraiste, jie stengėsi neišsiduoti, 
kaip įdėmiai viską seka juodomis akimis. 

Pademonstravę savo ginklus ir sugebėjimus, penki 
raiteliai nurimo ir ratu apsupo dakotus. Karys su ere- 
lio plunksnomis sustojo prieš Matotaupą. Jis kažką pa- 
sakė įsakmiu balsu, Matotaupa nieko nesuprato, ta- 
čiau žodžius lydėję gestai buvo aiškūs: dakotai turi 
atitraukti rankas nuo ginklų ir leistis nuginkluojami. 

Tačiau Matotaupa, tuo metu jau laikęs revolverį 
dešinėje rankoje, iššovė į orą, o paskui nukreipė vamzdį 
į tų penkių raitelių vadą. 

— Mes kalbėsimės ne ginklais, tačiau nuginkluoja- 
mi nesileisime, — pasakė jis. 

Sekdamas tėvo pavyzdžiu, Harka laikė savo revol- 


verį taip pat paruoštą šauti. 

Vyras su erelio plunksnomis kiek sumišo. Tiedu 
dakotai, dabar stovį priešais, visiškai neatitiko jo pa- 
saulėvaizdžio. Nuo pat mažens šis siksikas žinojo, kad 
žmonės tik siksikai. Tiesa, buvo dakotai ir asiniboi- 
nai, jie irgi atrodė kaip žmonės, tačiau buvo priešai, 
kojotai, bailiai ir melagiai, su kuriais tikrieji žmonės 
turėjo visą laiką kariauti. Taip pat niekada nebuvo ma- 
tęs, kad yra švarių karių, su švariais, gerai pasiūtais 
drabužiais, gerais ginklais ir vadų su dar geresniais dra- 
bužiais, dar geresniais ginklais, pasipuošusių erelio 
plunksnomis ir bizonų ragais. O šiedu dakotai buvo 
apsirengę nunešiotom drapanom, nors jos galėjo būti 
ir puikiai pasiūtos. Vyras nenešiojo jokių pasižymėji- 
mo ženklų. Juodu turėjo ne tik paprastus ginklus, bet 
netgi paslaptinguosius. Vyras galėjo būti kokių trisde- 
šimties metų ar kiek vyresnis. Sunku buvo tiksliai nu- 
statyti jo amžių. Jis buvo tvirtai ir dailiai sudėtas, spren- 
džiant iš randų, jau dalyvavęs sunkiose kovose. Veido 
bruožai kaip nuoširdaus, bet kartu ir užsidariusio žmo- 
gaus. Iš lygios, šviesiai rudos odos atrodė dar jaunas, 
tačiau juoduose jo plaukuose jau buvo galima paste- 
bėti žilų sruogų, o raukšlės apie akis ir burnos kampe- 
lius teikė jo veidui sielvartingą ir piktą išraišką. Apie 
aukštą liekną berniuką šalia vyro negalėjai pasakyti, 


kad jis iš akies trauktas tėvas; jo oda buvo truputį 

tamsesnė, kakta aukštesnė, o veido bruožai dar griež- 
tesni. Ir jis atrodė gana keistas, buvo nevaikiškai rim- 
tas ir šaltai, netgi išdidžiai vengė aplinkinių draugės. 
Tuodviejų dakotų elgesys buvo toks pat mįslingas kaip 
ir išvaizda. Kas privertė karį išjoti į prerijas su berniu- 
ku? Gal tėvas norėjo pamokyti sūnų medžioti? Dako- 
tas viduryje siksikų medžioklės plorų? Vaikų niekas 
nesiima į priešų žemes, jie turi būti prie palapinių ir 
kaupti medžioklės įgūdžius savos genties medžioklės 
plotuose. Tokios tvarkos laikėsi žmonės ir netgi tie 
nususę žmonių pavidalo kojotai. Ko gi tam vyrui rei- 
kia iš siksikų? Jeigu jis atvyko kaip priešas, tai galėjo 
taip atvirai nesirodyti arba šauti dar jiems neprijojus. 
Nepanašu, kad jis nemokėtų valdyti ginklo. Tačiau ir 
kaip draugas dakotas negalėjo ateiti pas siksikus. 

Čia kažkas neaišku. Niekas neaišku. Šitas vyras ir 
jo sūnus buvo tokie pat paslaptingi kaip ir jų ginklai. 

Geriausia būtų tuodvi mįslingas būtybes nugaben- 
ti prie palapinių ir parodyti vadui ir kaimo burtinin- 
kui. Tegu jie aiškinasi tas paslaptis. Tik štai, ar pavyks 
dabar, kai dakotai laiko rankose savo paslaptingus gin- 
klus, be kraujo praliejimo, bet ir garbingai nuvilioti 
juos prie palapinių. 

Siksikų vadas su erelio plunksnomis ant galvos sa- 
vo kalba kreipėsi į karį, stovintį šalia jo, visai pagrįstai 


manydamas, kad dakotai nieko nesupras: 

— Dabar įrodyk, mano broli, kad ne veltui esi vadi- 
namas Gudriąja Gyvate. Tuodu keistus dakotus turi- 
me nuvesti prie palapinių pas mūsų vyresniųjų tarybą 
ir burtininką. Tai reikia padaryti be kraujo pralieji- 
mo, jie turi likti gyvi, kitaip prarastume du karius, be 
to, šių svetimų vyrų paslaptys liktų neišaiškintos. 

— Šlubasis Vilke! — atsiliepė karys, pavadintas Gud- 
riąja Gyvate. — Šiedu dakotų kariai neišsidažę karo spal- 
vomis, ir mes esam užkasę karo kirvį, nuo to laiko jau 
du kartus užtekėjo ir nusileido saulė. Mes galime nu- 
sivesti šitą Žmogų ir jo sūnų prie savo palapinių, ne- 
stodami su jais į kovą. 

— Mudviejų mintys tos pačios, tačiau svetimasis ka- 
rys su paslaptinguoju ginklu jų nesupranta. Pakalbėk 
su juo, Gudrioji Gyvate! 

Matotaupa ir Harka sekė šį pokalbį ausis pastatę, 
pasiruošę tuoj pat panaudoti ginklus bent kiek pasi- 
keitus tonui, ir nesuprasdami žodžių budria akimi ste- 
bėjo veidų išraišką. Jie laukė, kas bus. Karys, vardu 
Gudrioji Gyvatė, pasižiūrėjo į Matotaupą, mintyse ran- 
kiodamas dakotų kalbos žodžius, kuriuos buvo įsidė- 
mėjęs per derybas su priešais ir išmokęs iš belaisvių. 

— Taika, — tarė jis. — Prie palapinių. 

Matotaupa ir Harka dar kartą įsižiūrėjo į stovinčių 


prieš juos vyrų veidus. Jie atrodė griežti, atšiaurūs, kaip 


19 


ir jų kraštas, savim pasitikintys. Matotaupa nemanė, 
kad jie galėtų klastauti, ir todėl pabrėždamas ištarė žo- 
delį „hau!“, kuris reiškė „taip“. 

Ir įsikišo revolverį, o paskui jį ir Harka. 

Po to siksikai persirikiavo, Matotaupą ir Harką pri- 
imdami į vidurį; trys siksikai jojo priekyje, du užpa- 
kalyje jų. Šuoliais jie nulėkė šiaurės vakarų pusėn, iš 
po arklių kanopų rūko dulkės. Jodamas Harka galvo- 
jo apie vyrą, gulintį prerijose su nulaužta koja. Jeigu 
iki nakties niekas neateis jam į pagalbą — jis žuvęs. Tas 
užsispyręs karys berniukui patiko, ir jis tikėjosi, kad 
pavyks jį išgelbėti. 

Tarp ketvirtos ir penktos valandos po pietų pasiro- 
dė palapinės. Būrys vaikų džiūgaudami išlėkė pasitik- 
ti grįžtančių karių. Jie stengėsi nežiūrėti į keistus atvy- 
kėlius, ir Matotaupa su Harka dėjosi nematą vaikų, 
mat ne juos šie taip maloniai pasitiko. Palapinės sto- 
vėjo palei upelį, kurio krantai buvo apžėlę karklų krū- 
mais. Upelis buvo gana platus ir sraunus, tačiau negi- 
lus. Sniegas ir ledas dar nebuvo visai ištirpę. Palapinės 
pastatytos kaip ir dakotų: plonos pušinės kartys, su- 
remtos smaigaliais, apklostytos bizono odomis. Prieš 
vieną palapinę trofėjų kartis buvo itin gausiai apkabi- 
nėta, išdažyta burtų ženklais; ir čia dakotams viskas 


buvo aišku. Tai turėjo būti vado palapinė. Tarp pala- 

pinių stoviniavo keletas karių, kurie įdėmiai, bet ne- 
įkyriai žiūrėjo į parjojančius. 

Penki siksikai nušoko žemėn. Vaikai, paėmę už pa- 
vadžių arklius, nuvedė juos į ganyklą arba pririšti prieš 
savininko palapinę. Grupės vadas Šlubasis Vilkas ir 
karys Gudrioji Gyvatė pamojo Matotaupai su Harka, 
kad taip pat nuliptų, ir jie tuojau pat įvykdė įsakymą, 
tačiau liko stovėti prie arklių, laikydami juos už pava- 
džių. Šlubasis Vilkas ir Gudrioji Gyvatė dingo toje 
palapinėje, prieš kurią smygsojusi trofėjų kartis buvo 
itin gausiai apkabinėta, bet greitai vėl išėjo ir pakvietė 
dakotus į vidų. Matotaupa pasiėmė ginklus, Harka ir 
čia pasekė jo pavyzdžiu. Prie arklių priėjo du siksikų 
kariai; jie nuginė vaikus šalin ir atsistojo prie gyvulių, 
neimdami į rankas pavadžių. 

Matotaupa ir Harka įėjo į palapinę; Gudrioji Gy- 
vatė ir Šlubasis Vilkas nusekė paskui juos ir vėl už- 
skleidė angą. 

Palapinės viduryje liepsnojo ugnis. Buvo maloniai 
šilta, ir iš puodo, kabančio virš ugnies ant lazdų, skli- 
do gardus bizonienos kvapas. Harka buvo alkanas kaip 
vilkas, nes pastarosiom dienom juodu su tėvu maiti- 
nosi iš atsargų, labai taupydami. Tačiau berniukas to 
šiukštu neparodė. Ramiai, lyg kitaip ir negalėtų būti, 


stovėjo jis ant odomis išklotų grindų į šoną nuo an- 


21 


gos. Siksikų kaimo vadas sutiko Matotaupą, Gudriąją 
Gyvatę ir Šlubąjį Vilką prie ugniakuro. Jo žmona iš- 
dėstė molinius indus, apdalindama visus raginiais 
šaukštais. Vaikų palapinėje nebuvo. 

Jie tik dabar atėjo. Į palapinę pro plyšį įsmuko Har- 
kos amžiaus berniukas ir daug jaunesnė mergaitė. Ber- 
niukas elgėsi taip, kaip ir Harka būtų daręs jo vietoje. 
Jis paėjo į šoną ir sustojo netoli palapinės angos, ta- 
čiau ne šalia svetimojo berniuko, o per atstumą. Abu 
berniukai persimetė tik vienu vieninteliu žvilgsniu, 
kiekvienas trokšdamas, kad kitas to nepastebėtų, bet 
jų akys kaip tik tuo metu ir susitiko. Tačiau tai nereiš- 
kė, kad jie vienas kitam būtų pajutę kokią nors šilu- 
mą, priešingai — abu buvo nepatenkinti atskleidę su- 
sidomėjimą, o kad ir vieną, ir kitą buvo galima 
apkaltinti nereikalingu smalsumu, tai abu vienas ki- 
tam buvo ypatingai šalti ir abejingi. Ir vienas, ir kitas 
puikiai tai sugebėjo, ypač Harka. Abu nejudėjo iš vie- 
tos ir įdėmiai sekė, kas dedasi palapinės viduje. Mažo- 
ji mergaitė ėmėsi padėti motinai; jos judesiai buvo to- 
kie lengvi, jog atrodė, lyg ji sklandytų ore. 

Kariai dar nebuvo susėdę prie ugnies. Vadas, aukš- 
tas, tvirtas, orus, kaip jam ir derėjo, stovėjo prieš Ma- 
totaupą, kuris buvo kiek lieknesnis ir aukštesnis. Gud- 


rioji Gyvatė buvo išbėgęs į lauką ir greit grįžo atgal su 

mergina. Jai buvo liepta atsistoti prie ugnies, ir ji, re- 
gis, suprato, ką reikės daryti. Nuleidusi žemyn ran- 
kas, ji kukliai stovėjo ten, kur pasakyta. 

— Kuo tu vardu ir ko tau reikia siksikų genties ka- 
rių medžioklės plotuose? — paklausė vadas savo svečią, 
ir mergina išvertė šiuos žodžius į dakotų kalbą. Ji kal- 
bėjo tyliai ir aiškiai, ir Matotaupa su Harka tuoj pat 
suvokė, kad ji turėtų būti dakotė. Tikriausiai buvo sik- 
sikų pagrobta per karą ir jau ilgesnį laiką gyveno sveti- 
mose palapinėse. 

— Mano vardas Matotaupa, aš noriu pasakyti siksi- 
kų genties vadui, kad vienas jo karys guli prerijose su 
nulaužta koja, be arklio, be ginklų, be antklodės. Jo 
vardo aš nežinau, nes jis manim nepasitikėjo. Mes nu- 
šovėme kelis vilkus, kurie norėjo jį užpulti. 

— Ar tu, Matotaupa, nepastebėjai kokios žymės, iš 
kurios galėčiau pažinti savo karį? 

— Jis turi gilų randą ant dešinio žasto, lyg iš tos vie- 
tos kada nors būtų išplėšta strėlė su užkarpa. 

Vadas ir Gudrioji Gyvatė pagyvėjo. 

— Šit kaip! Tai Juodasis Dūmas! Jis pateko į dakotų 
nelaisvę. 

Tačiau greitai jų veidai vėl atšalo. 

— Tu mums dar nepasakei, iš kur ir kur joji, kary, 


kuris vadini save Matotaupa. Juodasis Dūmas buvo 

mūsų priešų, dakotų, nelaisvėje. Gali būti, kad tu jį 
matei nelaisvėje ir dabar nori mus įvilioti į spąstus. 

— Tai paimkite ir suriškite mane ir mano sūnų Har- 
ką Vilko Nugalėtoją Lokio Medžiotoją. Jūs pamatysi- 
te, kad mes jums nemeluojame. Jeigu taip yra, kaip 
sakei, vade, tai Juodasis Dūmas pabėgo iš nelaisvės ir 
ieško jūsų palapinių. 

— Vaikų mes neraišiojame. Tu lik čia. Tavo sūnus 
jos su manim ir rodys kelią. 

Matotaupa suprato, kodėl vadas taip nutarė. Jeigu 
siksikai pamatytų, kad buvo apgauti, tai berniuką nu- 
galėti jiems būtų lengviau negu tokį karį kaip Mato- 
taupa. 

— Tavo žodžiai teisingi. Harka Kietasis Akmuo Vil- 
ko Nugalėtojas gali joti su jumis! 

— Išjosime, kai tik pavalgysime. Jūsų arkliai nuva- 
ryti. Mes duosime tavo sūnui vieną mano arklį. 

Vadas, Šlubasis Vilkas, Gudrioji Gyvatė ir Mato- 
taupa susėdo apie ugniakurą, o vado žmona padavė 
jiems sriubos. Mergaitė atnešė dubenį ir Harkai. Šiaip 
vaikai su suaugusiais nevalgydavo, bet prieš kelionę 
Harka turėjo būti pasistiprinęs. Nedelsdamas griebė 
šaukštą ir ėmė skubiai srėbti; viralas buvo skanus. Ši- 
taip skaniai jo gimtojoje palapinėje virdavo velionė 
motina ir senelė. Tik kartą Harka pakėlė akis nuo du- 


bens; tada, kai dakotė mergaitė išėjo iš palapinės. 

Siksikai veltui laiko negaišo. Vos ištuštinęs dubenį, 
Harka jau išgirdo lauke trypiant arklius. Jis persimetė 
žvilgsniais su tėvu, atidavė jam visus ginklus, netgi peilį, 
lanką su strėlėmis, revolverį, ir su juodakojų vadu iš- 
ėjo iš palapinės. Vadas buvo nutaręs išvykti su dešim- 
čia karių. Berniukui Harkai buvo parodytas arklys, ku- 
riuo jis turėjo joti. Jo širmis ir tėvo sartis rupšnojo žolę 
tarp palapinių; prišokęs Harka greit juos pririšo. Ta- 
da apžiūrėjo siksikų pasiūlytą mustangą. Tai buvo ker- 
šis juodais karčiais, jaunas ir karštas. Berniukas užsiri- 
to ant jo, ir gyvulys jam noriai pakluso. Harka paleido 
jį šuoliais pietryčių link. Niuksais į šonus ir spigiais 
šūksniais jis ginė arklį taip, kad tas lėkė kiek įkerta, 
paskui jį vora sekė kariai. 

Berniukas jautė, tarsi per jo kūną, sielą ir protą sru- 
ventų gaivios srovės. Padėti narsiam kariui bėdoje ir 
dar rodyti kelią būriui karių, tarp jų vadui, lėkti pui- 
kiu arkliu prerijų platybėmis, nieko prieš save nema- 
tant, tik stepę ir dangų, nieko negirdint, tik duslų ne- 
kaustytų arklių kanopų dunksėjimą, tai buvo seniai 
išsiilgtas, todėl juo didesnis malonumas. 

Berniukas vis ragino arklį. Kiekviena sugaišta va- 
landa, kiekviena prarasta akimirka tam Žmogui, dėl 
kurio buvo išsiruošta žygin, galėjo kainuoti gyvybę. 
Anksti rytą Matotaupa ir Harka paliko jį bejėgį stepė- 

je. Dabar buvo vėlyva popietė. Tik naktį raiteliai pa- 
sieks reikalingą vietą. Saulė buvo pietvakariuose, ir grei- 
tai jos įžulnūs spinduliai jau krito raiteliams į nugaras. 
Rytuose dangus buvo šviesiai mėlynas; vėjas spėjo iš- 
blaškyti visus debesis. Paleidęs keršį žingine, kad tas 
atsikvėprų, Harka su nerimu pamatė, kad mėlynumas 
jau tamsėja ir kad į vakarus nukeliavusios saulės spin- 
duliai dažosi purpurine spalva, kad šešėliai jau labai 
ištįsę ir kad visi ženklai jau rodo artėjant vakarą, o po 
jo tuoj turėjo ateiti naktis. Ir jis vėl paleido arklį šuo- 
liais. Jį lydėjusiems raiteliams lig šiol Harka nebuvo 
prataręs nė žodžio; bet jie nė nebūtų susikalbėję. Har- 
kai buvo pasakyta, kad jis turi nuvesti siksikų karius 
tolėliau nuo tos vietos, kur guli sužeistasis. Ten jie nu- 
sėsią nuo arklių ir išsisklaidysią po stepę, kad nepa- 
kliūtų į spąstus. 

Buvo jau gili naktis, kai raiteliai atjojo, kur reikia. 
Nors ir spaudė pavasarinis šaltukas, arkliai buvo su- 
prakaitavę, ir jų šonai kilnojosi. Raiteliai nulipo že- 
mėn. Vadas priėjo prie Harkos. Rankoje jis laikė lasą, 
juo prisirišo berniuką prie savęs, kad abu galėtų lais- 
vai judėti, bet Harka negalėtų pabėgti. Šį nepasitikėji- 
mo ženklą Harka palaikė visai suprantamu atsargu- 
mu. Mėnulio ir žvaigždžių šviesoje jis ranka parodė 


vadui, kur reikėtų ieškoti sužeistojo. Du kariai liko 

prie arklių, kiti pusračiu pasileido į tą vietą, kur turėjo 
gulėti sužeistasis. 

Harka lėkė su vadu, laikančiu rankoje peilį. Netru- 
kus siksikas sustojo, prisidėjo rankas prie burnos, su- 
kūvėkčiojo kaip baltoji pelėda ir sukluso, Harka taip 
pat pastatė ausis. 

Pasigirdo atsakymas iš kažkur visai netoli. Vadas 
pasileido į tą pusę nebesislapstydamas, be ankstesnio 
atsargumo, ir stepės tamsoje prieš juos išdygo figūra, 
žmogus, pasirėmęs dviem lazdom. 

Juodasis Dūmas buvo dar gyvas. 

Harkai, pririštam prie vado lasu, buvo sunku spėti 
iš paskos, tačiau nuotolis buvo nedidelis, ir berniukas 
neatsiliko. Kai juodu atsidūrė prieš rastąjį karį, vadas 
skardžiai suriko iš džiaugsmo, ir į tai tuoj pat atsakė 
kiti kariai. Greitai jie visi susirinko krūvon. 

Juodasis Dūmas ir vadas pradėjo kalbėtis. Karys bu- 
vo tiek išsekęs ir iškankintas troškulio, kad tesugebėjo 
pasakyti kelis žodžius ir būtų pargriuvęs ant žemės, 
jeigu vyrai jo nebūtų sugriebę. Bet ir tais keliais žo- 
džiais turėjo būti pasakyta kažkas apie Harką. Vadas 
ne tik atrišo lasą, bet ir pratarė žodžius, kurių Harka, 
aišku, nesuprato, bet jų tonas reiškė tik „gerai“. 

Namo visi leke lyg su sparnais. Juodasis Dūmas, 


susuptas į bizono odą, kurią buvo pasiėmęs vienas ka- 


27 


rys, sėdėjo ant Harkos keršio, kadangi jis turėjo leng- 
viausią naštą. Prijojus pirmą upelį, Juodasis Dūmas 
tuoj pat gavo gerti. Jis būtų galėjęs išgerti visą upelį, 
tačiau susivaldė ir pasitenkino tik keliais gurkšniais. 

Sugrįžimui prireikė daugelio valandų. Kai raitelių 
būrys priartėjo prie palapinių, jau seniai buvo išaušus 
diena ir vidudienio saulė šildė žmones ir gyvulius. Į 
karių ir berniukų sveikinimus vadas beveik nekreipė 
dėmesio. Kai tik būrys prijojo palapines ir sustojo, jis 
pats nukėlė sužeistąjį nuo Harkos arklio ir nunešė jį į 
burtininko palapinę. 

Harka nušoko ant žemės ir nuvedė paskui kitus ka- 
rius savo keršį į kaimenę, kur dabar buvo sartis bei 
širmis. Tada apsidairė ir pamatė ateinantį tėvą, šis lie- 
pė trumpai papasakoti, kaip viskas buvo. Ir Matotau- 
pa, išklausęs Harką, labai patenkintas pasakė: „Gerai!“ 

Harka buvo tiek pavargęs, kad net drebėjo rankos, 
kuriomis, jodamas atgal, laikė ir ramstė sužeistąjį. Iš 
nuovargio jis beveik pamiršo, kaip išalkęs. Bet kai va- 
das išėjo iš burtininko palapinės ir pasikvietė Harką 
su Matotaupa pietų, berniukas labai noriai kirto sriu- 
bą, nugarinės kepsnį ir sočiai prisivalgė. Jeigu dabar 
kas būtų pasiūlęs snustelėti, tai išdidumas jam jokiu 
būdu nebūtų leidęs palapinėje atsigriebti už praeitą 
naktį. O kad nežinojo, ko galėtų nusitverti lauke, ir 

negalėjo pasikalbėti su jokiu berniuku prie palapinių, 
tai atsigulė šalia savo širmio ir ėmė dairytis aplink, įsi- 
kandęs žolės stiebelį. Jį pažinojęs žmogus būtų supra- 
tęs, kad tai didelio susimąstymo ženklas. Tačiau čia jį 
pažinojo tik tėvas. 

Vakare Matotaupa pasišaukė sūnų į vado palapinę, 
kur abu turėjo nakvoti. Po nepilnų metų tai buvo pir- 
mas kartas, kai berniukas vėl gulėjo indėniškoje pala- 
pinėje, patogiai įsisupęs į antklodes. Pabudę prisimi- 
nimai apie namus jį labai jaudino, ir iš tėvo alsavimo 
berniukas suprato, kad tas taip pat negali užmigti. 

Po vidurnakčio berniuką pagaliau įveikė nuovar- 
gis, tačiau vos pradėjus brėkšti jis vėl pabudo. Tegu 
juodakojų vado sūnus nė žodžiu ar žvilgsniu nepaprie- 
kaištaus, kad Harka miegalis. Abu berniukai beveik 
vienu metu pašoko ant kojų. Gavęs tėvo ženklą aki- 
mis, Harka kartu su vado sūnumi išbėgo prie upelio. 
Kaip buvo įprasta Harkos namuose, taip ir čia vaikai 
iš visų palapinių maudytis rinkdavosi į vieną vietą. Har- 
ka nedvejodamas šoko į ledinį vandenį kartu su pa- 
čiais pirmaisiais, bet neparodė, kad moka plaukti, ir 
tik visaip išdykavo. Tačiau kai vienas juodakojų gen- 
ties vaikas sumanė prie jo prikibti ir ranka pagriebė už 
plaukų, norėdamas panardinti, jam iš to nieko neiš- 


ėjo. Harka pagriebė savo užpuolikui už rankos ir taip 

suspaudė, kad tas turėjo tuojau pat jį paleisti. Paskui 
Harka šoko į negilų upelį, pasinėrė ligi pat dugno, 
vinguriuodamas tarp kitų atsidūrė anam už nugaros ir 
gerai pamurkdė. Kiti vaikai juokėsi ir šaukė patenkin- 
ti, tada prasidėjo bendri žaidimai vandenyje, kur Harka 
visai neblogai pasirodė. Paskui juodakojų vado sūnus 
pasišaukė jį rankos mostu ir, kai abu stipriai išsitrynė 
smėliu, šitaip nusišluostydami ir sušildami, pasiūlė lo- 
kio taukų, kurių motina buvo įdavusi daugiau negu 
visada. 

Harka pastebėjo, kad vaikai čia ypač rūpestingai 
įsitrina kojas. Jis irgi taip padarė. 

Pusryčiai palapinėje buvo labai skanūs. 

Kai jie baigėsi, palapinių kaimo vadas paprašė savo 
svetį Marotaupą eiti su juo ir vesti sūnų. Visi nužings- 
niavo prie burtininko palapinės ir įėjo į vidų. Čia Har- 
ka turėjo vėl pamiršti vaikiškus žaidimus, jis jautė, kad 
dabar vyks rimta ir sunki kvota, burtininkas norės su- 
žinoti, iš kur atvyko Matotaupa ir Harka ir kaip at- 
klydo į siksikų medžioklės plotus. Matotaupa, kaip 
visuomet, buvo rimtas ir išdidus. 

Burtininko palapinėje viešpatavo prieblanda. An- 
ga buvo užskleista, visi plyšiai uždangstyti, ugniakure 
tarp pelenų žibėjo žarijos. Gilumoje ant patogiai su- 


klotų bizono odos antklodžių gulėjo Juodasis Dūmas, 

šalia jo sedėjo moteris. Lūžusi koja buvo sustatyta, ap- 
rišta, įdėta į įtvarus ir pakelta aukštyn. Burtininkas, 
matyt, buvo labai įgudęs gydytojas. Harka, dabar sto- 
vėjęs už tėvo, pro primerktas blakstienas žiūrėjo į ga- 
lingiausią palapinių kaimo žmogų. 

Burtininkas buvo vidutinio ūgio, vidutinio amžiaus, 
apsirengęs kaip kiekvienas karys. Žiūrėdamas į jo rimtą 
veidą, niekas nebūtų galėjęs pasakyti, ko iš jo tikėtis — 
malonės ar nepalankumo. Vadui ir abiems atvykėliams 
jis pasiūlė sėstis palei ugniakurą; dar kiek užtruko, kol 
moteris, sėdinti šalia Juodojo Dūmo guolio, pašaukė 
versti dakotę merginą ir pokalbis prasidėjo. 

— Tavo vardas Matotaupa, mūsų kalba tai bus Ke- 
turi Lokiai, ir tu esi dakotas. Tad pasakyk, kokios da- 
kotų genties esi? 

— Aš buvau Lokės giminės karo vadas oglalos gen- 
tyje, kuri priklauso tetonams dakotams. Mūsų palapi- 
nės stovi toli nuo čia į pietus prie Arklių upelio. 

— Kodėl atėjai pas mus? Tu juk žinai, kad siksikų 
genties ir dakotų genties vyrai yra priešai. 

— Todel pas jus ir atėjau. Ir aš esu dakotų priešas. 
Mane čia artviliojo siksikų genties karių šlovė. Aš žino- 
jau, kokie jie drąsūs ir teisingi. 

Sunku buvo pasakyti, kokį įspūdį šie žodžiai pada- 
rė burtininkui ir juodakojų vadui. Jaunoji dakotė ver- 


tė taip, tarsi žodžių prasmė jos visai nedomintų. 

— Kodėl tu pasidarei dakotų priešas? 

Harka tylomis klausydamasis žinojo, kaip sunku tė- 
vui į tai atsakyti. Tačiau Matotaupa atsakė tuojau pat 
ir visai neužsikirsdamas, nes naktimis ilgas valandas 
buvo galvojęs, ką galėtų atsakyti į šį klausimą, kurį 
būtinai turėjo gauti. Jis pasakė gryną teisybę ir kalbėjo 
pakelta galva, taip, lyg būtų iškart pasiruošęs stoti į 
kovą su tuo, kuris būtų drįsęs įžeisti jo garbę. 

— Lokės giminės burtininkas, vardu Havandšita, ap- 
šmeižė mane karių ir vyresniųjų tarybai. Jie mane ap- 
kaltino, kad tą valandą, kai mano protas buvo apte- 
męs nuo gėrimo, aš turbūt pasakiau baltajam žmogui, 
kur Juoduosiuose Kalnuose dakotų žemėje galima rasti 
aukso. Karių taryba patikėjo melu ir išvarė mane iš 
kaimo. Bet aš nekaltas, mano liežuvis niekada negalė- 
jo išduoti. Mano sūnus Harka Kietasis Akmuo Nak- 
ties Akis Vilko Nugalėtojas Lokio Medžiotojas savu 
noru išėjo su manim į tremtį. 

— Ar tu keršijai savo genčiai? 

— Taip. Mano strėlė nušovė vieną Lokės giminės 
karį, kuris mane apšmeižė. Strėlė buvo pažymėta ma- 
no ženklu. Taigi dabar prie Arklių upelio visi žino, 
kieno strėlė įsmigo į Senosios Antilopės širdį. 

Siksikų burtininkas klausėsi Matotaupos pasakoji- 


mo net nemirksėdamas, iš jo veido išraiškos ir laikyse- 

nos negalima buvo suprasti, ką jis galvoja, ar tiki da- 
kotu, ar ne, gal abejoja, o gal jaučiasi įžeistas, kad ki- 
tas burtininkas, tegu ir dakotas, buvo apkaltintas me- 
lagyste. Neparodydamas savo jausmų jis ilgai ir įdėmiai 
žiūrėjo į žmogų, kuris sakėsi buvęs karo vadas, paskui 
taip pat ilgai ir įdėmiai žiūrėjo į berniuką, kurio lūpų 
kampučiuose galėjai įžiūrėti išdidumą ir kone priešiš- 
kumą. 

— Kada tai atsitiko, apie ką tu man pasakojai, Ma- 
totaupa? 

— Praeitą vasarą. 

— Kur jūs praleidote sniego ir šalčio metą? 

— Baltųjų žmonių miestuose. 

Ir šią žinią išgirdęs, burtininkas ilgai ir susimąstęs 
tylėjo. 

Juodakojų vadas, sėdįs šalia burtininko, nieko ne- 
klausė ir nepasakė nė žodžio del to, ką buvo girdėjęs. 
Jis leido spręsti burtininkui. Tas pagaliau vėl pravėrė 
burną: 

— Aš pakalbėsiu su dvasiomis. Ateikite visi, kai sau- 
lė rodys vidudienį. 

Tylėdamas pakilo Matotaupa, dabar jis buvo dar 
labiau įsitempęs ir pasiruošęs gintis, negu ateidamas, 
su juo pakilo visi kiti ir kartu išėjo iš palapinės. 

Lauke Harką apakino saulės šviesa ir jis taip prisi- 


merkė, kad iš akių liko tik siauri ruoželiai. Jaunajai 

dakotei nubėgus į tolimą palapinę, o vadui nužings- 
niavus į savąją, Matotaupa ir Harka nuėjo prie arklių. 
Jie pasiėmė savo mustangus, sartį ir širmį, pajojo į pre- 
rijas tiek, kad nereikėtų pradėti nereikalingų kalbų su 
indėnais, tačiau ne tiek, kad sukeltų įtarimą. Ties ne- 
didele kalvele, kurios šlaitai jau buvo pradžiūvę, jie 
sustojo, paleido arklius ganytis, o patys įsitaisė saulės 
atokaitoje. Matotaupa iškilmingai užsidegė pypkę ir 
ėmė rūkyti, Harka žaidė su žolės stiebeliu. Iki pietų jie 
nepasakė vienas kitam nė žodžio. Kai saulė pasiekė 
aukščiausią tašką, jie nujojo atgal, paleido arklius ga- 
nytis kartu su kitais skurdžioje pievoje ant upelio kran- 
to ir nuėjo prie burtininko palapinės, kur kaip tik tuo 
laiku nutilo duslūs būgno garsai. Iš kitos pusės priėjo 
juodakojų vadas. Tik dakotė neatėjo. Abu vyrai ir ber- 
niukas žengė į palapinę. 

Viduje jie viską rado, kaip ir buvę. Burtų būgnas 
vėl kabėjo ant odinių virvelių palapinės gilumoje. Bur- 
tininkas stovėjo prie ugniakuro, ir atrodė, lyg po pa- 
šnekesio nebūtų praėję daug valandų, tik trumpa pau- 
zė. Tačiau taip tik atrodė. Visi žinojo, kad per tą laiką 
burtininkas kažką nutarė ir kad tam nutarimui kiek- 
vienas turės nusilenkti, nes viską nusprendusios „dva- 
sių paslaptys“. 

Palapinės šeimininkas palaukė, kol svečiai susės, ta- 


da pradėjo kalbėti, jis prabilo dakotiškai. Jo tartis bu- 


34 


vo kitokia negu tikro dakoto, jis sunkiai rezgė žodžius, 
tačiau, pasitelkęs į pagalbą visiems suprantamą gestų 
kalbą, galėjo reikšti mintis. Juodakojų vadas nustebo, 
išgirdęs burtininką staiga prašnekus svetima kalba, ku- 
rios jis visai nemokėjo ir kurią pažino tik iš intonacijos. 
Burtininkas, matyt, bus mokęsis iš belaisvių, pagaliau 
iš dakotų mergaitės, arba dvasios bus jam įkvėpusios 
šitą mokėjimą. Taip manė juodakojų vadas. 

— Matotaupa, — kalbėjo burtininkas, ir iš pradžių 
tik Matotaupa ir Harka suprato jo žodžius. — Tu at- 
ėjai gyventi mūsų palapinėse. Mums pakanka karių, 
ir mūsų ginklai geri. Mūsų palapinėse gausu bizonų, 
antilopių ir elnių mėsos. Pagalbos mums nereikia. Ta- 
čiau kas yra stiprus, tas niekada nesigėdins pasidaryti 
dar stipresnis, ir kur gyvena narsūs kariai, ten visuo- 
met bus maloniai sutiktas puikus karys. Todėl dvasios 
leidžia tau ir tavo sūnui gyventi mūsų palapinėse, jei- 
gu su tuo sutiks karių ir seniūnų taryba bei vadas. Jūs 
būsite mūsų svečiai, kol tarybos susirinkimas nuspręs, 
kad jus galima priimti į mūsų gentį kaip karius, bet 
iki to gali praeiti daug vasarų ir žiemų. 

Išdėstęs savo mintis dakotams, tą patį jis pasakė ir 
juodakojų vadui, ir šis viskam pritarė. 

— Būdami mūsų svečiai, — toliau kalbėjo burtinin- 


kas, — jūs turite elgtis kaip mūsų broliai, taip, beje, jau 

tr padarėte, nuvesdami mus pas Juodąjį Dūmą. Kitas 
jūsų uždavinys bus sunkesnis. 

— Pasakyk jį! — trumpai paprašė Matotaupa. 

— Mes aptikome pėdsakus, naktį kažkas slapta bu- 
vo prislinkęs prie mūsų palapinių. Mes manome, kad 
tas žmogus kalbėjosi su dakotų mergina. Mergina yra 
iš to kaimo, kurio vadas Tašunka Vitko. Gali būti, 
kad jo vadovaujami dakotai vel ketina mus užpulti. 
Gali būti, kad šnipas, kuris čia buvo, ateis dar kartą. 
Tuo metu mes norime pabandyti jį pagauti. Dėl visa 
ko reikia merginą pasekti ir pasiklausyti, ką ji slapta 
kalbėsis su tuo dakotu. Geriau už tave to niekas nepa- 
darys, nes tu moki jų kalbą. Ar tu pasiruošęs mums 
padėti? 

— Hau, taip, — atsakė Matotaupa nė nemirktelėjęs. 

— Tuomet tu ir tavo sūnus gausite atskirą palapinę, 
o tą dakotę atiduosime tau už dukterį. Tada bus leng- 
viau ją stebėti. 

— Hau, taip, - pakartojo Matotaupa, tačiau dabar 
jo balsas skambėjo jau kitaip. Nežinia, ar burtininkas 
tai pastebėjo, ar ne. 

Paskui burtininkas perpasakojo juodakojų vadui šitą 
susitarimą ir atsisveikino su abiem vyrais, o šie kartu 
su berniuku išėjo į lauką. 

Buvo popietė. Daugelis karių medžiojo. Vaikiga- 


liai gainiojo savo arklius kitoje upelio pusėje, moky- 

damiesi jojimo paslapčių. Daugumos palapinių uždan- 
galai buvo pakelti aukštyn, kad įeitų šviesos ir oro, ir 
kiekvienas galėjo matyti, ką daro jų gyventojai viduje. 
Moterys ir mergaitės plovė puodus ir patiesalus, krovė 
į ugniakurus malkas, kirpo odas, siuvo kaulinėmis ylo- 
mis arba siuvinėjo dažytais dygliakiaulės dygliais. 

Vadas vėl nusivedė svečius prie savo palapinės ir 
liepė pašaukti dakotę. Jis parodė jai odas ir kartis ant- 
rai palapinei ir įsakmiu rankos mostu paliepė jų pa- 
imti tiek, kiek galėjo panešti. Tada su ja ir savo sve- 
čiais nuėjo į pietinį palapinių stovyklos galą, su 
Matotaupa apžiūrėjo pievą, išrinko, pasitaręs su juo, 
tinkamą vietą ir paliepė merginai pradėti statyti pala- 
pinę. Toji tyliai ėmėsi darbo, per daug nenuolankau- 
dama, bet ir nesiožiuodama. 

Vadas sugrįžo su svečiais prie savo buveinės. Čia 
padovanojo Matotaupai ir Harkai daug drabužių ir 
antklodžių. Jis, matyt, buvo didis ir geras medžioto- 
jas, nes bizonų kailių ir bizono odos antklodžių, anti- 
lopių odų, švarkų, ledžingų, mokasinų turėjo krūvas, 
tad kiekvienu metu, kaip ir derėjo vadui, galėjo dalin- 
ti gausias dovanas. Jis pats buvo rūpestingai ir praktiš- 
kai apsirengęs. Dabar Harka pirmą kartą turėjo laiko 
ir noro atidžiau įsižiūrėti, kaip jis atrodo. Apie burną 


ir akis ėjo raukšlės, būdingos žmonėms, įpratusiems 

įsakinėti bei spręsti, ir Harka pradėjo galvoti, kad jis 
gerbiamas ne tik šiame palapinių kaime, bet ir toli už 
jo ribų. Kad burtininko galia vis dėlto galėjo būti di- 
desnė, atrodė visai įmanoma, nes jis buvo iš tikro di- 
dis gydytojas, o karių akyse ir galingas burtininkas. 

Jaunoji dakotė pritempė pušinių karčių, bizono 
odų, virvių ir kuoliukų tiek, kiek reikėjo palapinei, ir 
ėmė statyti būstą. Jai padėti atėjo sena juodakojė mo- 
teris. Matotaupa ir Harka tuo visai nesirūpino. Jie tik 
palaukė, kol palapinė bus pastatyta, tai, beje, ilgai ne- 
truko, ir susinešė vidun savo ginklus. Mergina dar tru- 
putį pagilino ugniakurą, pataisė odas, kuriomis buvo 
išklota palapinė, ir atnešė sausų malkų. Be to, atsinešė 
puodų, pintinių, dubenų ir šaukštų, siuvimo reikme- 
nis ir savo daiktus. Visa tai padariusi, užkūrė ugnį. 
Šakos užsiliepsnojo, ir ugnis laužavietėje užsidegė. 

— Kuo tu vardu? — paklausė dabar Matotaupa. 

— Uinona. 

Harka, palapinės gilumoje valęs savo šautuvą, krūp- 
telėjo. Uinona buvo dakotuose dažnai pasitaikantis var- 
das, nes jis reiškė „pirmoji duktė“. Todėl nenuostabu, 
kad šita mergina buvo vadinama kaip ir Harkos jau- 
nesnė sesuo. Tačiau apie tai Matotaupai ir Harkai da- 
bar nevalia buvo galvoti. 

— Kiek žiemų ir vasarų tu jau matei? — vėl paklausė 


Matotaupa. 

— Keturiolika. 

Taigi mergina buvo metais vyresnė už Harką. Ji 
jau galėjo eiti į kokio nors jauno kario palapinę už 
žmoną. 

— Aš vadinsiu tave Šiaurine Žvaigžde, — pasakė Ma- 
totaupa. — Dabar tu mano duktė. 

Mergina nieko neatsakė. Ji atsisėdo palapinės gilų- 
moje, toliau nuo Harkos, ir pradėjo siuvinėti. Harka 
žiūrėjo į ją 1r tebevalydamas savo šautuvą, kuris jau 
seniai blizgėjo, galvojo, kaip ateityje elgsis ši mergina, 
Jis taip pat galvojo apie dakotų vado vardą, paminėtą 
burtininko. Apie tai, kad jaunasis Tašunka Vitko jau 
vienas žymiausių vadų ir gretinamas su Tatanka Jo- 
tanka. 

Harka keistai jautėsi, sėdėdamas vienoje palapinė- 
je su mergina, kuri kalbėjo ta pačia kalba, kaip ir jis, ir 
turėjo tą patį vardą, kaip ir jo sesuo, su kuria jau kitą 
naktį galėjo tapti mirtinais priešais. Galimas daiktas, 
jog Šiaurinė Žvaigždė buvo nekaltai įtarinėjama, kad 
susidėjo su priešais. Su priešais? Kas šiai merginai prie- 


šas ir kas draugas? Ji juk dakotė. 


Į pavakarę Matotaupa ir Harka dar 
kartą nuėjo prie arklių, nes tėvas 
norėjo pabūti su berniuku vienas. 


Kurį laiką juodu stovėjo šalimais 


tylėdami. Jiems atrodė, kad dabar 
turi prisigerti aplinkui plytinčios stepės tylos, pra- 
leidę žiemą miestuose, kur juos kankino triukšmas 
ir kvapai. Nekliūdamos už žmogaus statinių, nekliū- 
damos už miškų ir kalnų, jų akys galėjo laisvai klai- 
džioti stepe ir dangaus kupolu, tamsiai mėlynu ry- 
tuose, švelniai auksiniu aukštybėse ir raudonu kaip 
liepsna vakaruose. Į viršų smailėjančios palapinės prie 
upelio metė ilgus šešėlius, vanduo blankiai mirgu- 
liuodamas tykiai almėjo smėlėtu dugnu. Dauguma 
šeimų buvo jau suėję į palapines. Prie arklių žings- 
niavo du vyrai, naktį turį prižiūrėti kaimenę. Vėjas 
švelniai glostė žolę, tarp kurios senų geltonų stagarų 
kalėsi žali stiebeliai, ir draikė žmonių plaukus. Visa 
tai žadėjo pirmą naktį be šalčio. 

Matotaupa apžvelgė palapines, upelio krantus, pie- 
vas, nuožulnias kalvas arti ir tolumoje, daugybę arklių 
ir žmonių pėdų apie stovyklą. Harka, kaip ir tėvas, 


stengėsi įsidėmėti visas smulkmenas. Itin akylai jie 

žvilgčiojo į tą palapinę, kurioje lig šiol gyveno jaunoji 
dakotė; tai buvo trečioji palapinė, skaičiuojant nuo 
naujojo Matotaupos būsto, paskutinio pietiniame kai- 
mo gale. Kadangi vienas kito mintis juodu suprato be 
žodžių, tėvas dabar tik tiek tepasakė: 

— Jeigu šnipas dar kartą pasirodytų, jis ateitų prie 
tos trečios palapinės, kurioje žino gyvenant merginą, 
ir ji turėtų jam palikti kokį ženklą. Bet aš manau, kad 
tas dakotas, kuris kartą čia buvo, daugiau neateis. Mac 
sykį pasikalbėjęs su mergina, jis jau pakankamai žino, 
ir jo broliai gali spręsti, kokia padėtis kaime. Nelabai 
tikiu, kad šnipas ateitų antrą kartą, daugiau bijau už- 
puolimo. 

— Argi siksikų ir dakotų vadai prieš tris dienas ne- 
rūkė taikos pypkės? 

— Vadas Degantis Vanduo, kurio palapinėse mes 
svečiuojamės, po mūšio rūkė taikos pypkę su tuo pa- 
lapinių kaimo vadu, kurio nelaisvėje buvo Juodasis Dū- 
mas. Tačiau tu žinai, kad dakotų genčių ir giminių 
daug. Mergina iš Tašunkos Vitko palapinių stovyklos 
atėjo čia ne gera valia. Tad netrukus gali pasirodyti 
Pasiutęs Arklys su savo kariais, norėdamas mus užpul- 
ti ir atsiimti savo giminės dukterį. 

Mergina, apie kurią jie ką tik kalbėjosi, išėjo iš nau- 


josios Matotaupos palapinės atsinešti iš upelio van- 

dens. Matotaupa su Harka galėjo ją stebėti, einančią 
ten ir atgal. Ji nė karto nesustojo, nenumetė nieko že- 
mėn, nieko nepaliko, tik prisisėmė indą vandens ir 
nusinešė į palapinę, tai buvo viskas. Eidama nežvilg- 
telėjo nei į kairę, nei į dešinę ir vėl dingo jiems iš akių. 

Pievoje į rytus nuo kaimo sėdėjo du jauni kariai ir 
grojo EHeitomis. Tai buvo paprasta melodija, skirta mer- 
ginoms, kurias jie mylėjo ir norėjo pasikviesti į pasi- 
matymą. Tačiau seneles, visur budriai miegančias, ir 
siksikų palapinėse buvo nelengva apgauti. 

— Dabar tu eik gulti, —- pasakė Matotaupa Harkai. — 
Aš užsuksiu pas vadą ir kol kas pabūsiu ten. Gali pasa- 
kyti Šiaurinei Žvaigždei, kad nieko daugiau nevalgy- 
siu, nes esu pakviestas pas vadą ir ilgai ten užsibūsiu. 
Tegul ji gulasi. Tu taip pat eik gulti ir apsimesk kietai 
miegąs. Jei Šiaurinė Žvaigždė iš tikro laukia šnipo, tai 
juodu šita tariama gera proga būtinai pasinaudos, o aš 
neliksiu vado palapinėje ir visą naktį seksiu, ar neban- 
do kur prasiveržti priešas. 

— Koks mūsų ženklas? 

— Aš būsiu kojotas, tu — šuo. Norėdami vienas kitą 
perspėti, turime suloti tris kartus. Kilus pavojui, pra- 
dedame skalyti visa gerkle. 

— Hau, tėve. 

— Šautuvus nunešime į vado palapinę, nes šnipas, 


įsmukęs į palapinę pas merginą, gali juos pavogti. Tu 

vienas juk negalėsi jam pasipriešinti. Tu turi tik klau- 
sytis, ką kalbės mergina. 

— Hau. 

Abu nuėjo prie naujosios palapinės. Saulės kamuo- 
lys jau buvo pasislėpęs už horizonto, ir tamsa, kurioje 
pavojus žmogui ir gyvuliui padidėja, pamažu klojo že- 
mę. Dauguma palapinių jau buvo aklinai uždangsty- 
tos. Iš lauko atrodė, kad jos skendi tamsoje. Tačiau 
pro kai kurių palapinių plyšius dar buvo galima įžvelgti 
šviesą; vado palapinėje irgi dar degė laužas. Ten nu- 
žingsniavo Matotaupa, o Harka nunešė šaunamuosius 
ginklus. Po to jis vėl nubėgo prie palapinės pietinia- 
me kaimo gale. 

Jos viduje buvo gana tamsu, nes žarijas jau buvo 
aptraukę plėnys. Mergina cyliai sėdėjo nuošaliai, susi- 
dėjusi rankas, nes nebuvo kas veikti, kol palapinės šei- 
mininkas nedavė kokio naujo darbo. Harka pasakė, ką 
buvo liepęs Matotaupa, ir jaukiai įsitaisė savo migyje. 
Mergina irgi nusirengė, atsigulė ir užsiklojo. Harka grei- 
tai užmigo, nutaręs pirmas nakties valandas skirti mie- 
gui. Nežinia, kas paskui gali atsitikti! Apie vidurnaktį 
manė pabusiąs, nes tvirtai pasikliovė savo valia. 

Bet ne taip viskas klojosi, kaip tikėjosi berniukas. 
Po kokio pusvalandžio kieto miego jis pradėjo sap- 


nuoti jaunesniąją seserį, kurią labai mylėjo. Kartą jis 

netgi pabudo, bet nearmerkė akių ir pasistengė vėl už- 
migti. Tada jį ėmė kankinti tikri siaubo sapnai. Tolu- 
moje matė stovinčią seserį, ši šaukėsi jo pagalbos, ta- 
čiau jis negalėjo jai padėti, nes kojos buvo priaugusios 
prie žemės. 

Pabudęs antrą kartą, jis susimąstė, kodėl sapnavo 
tokius blogus sapnus, paskui ėmė dairytis. Iš pradžių 
tik klausėsi. Išgirdęs lygų merginos kvėpavimą, kuris 
rodė, kad ji miega, Harka atmerkė akis, apsiprato su 
tamsa ir pamažu ėmė kai ką įžiūrėti. Palapinėje niekas 
nebuvo pasikeitę. Sunku buvo pasakyti, ar ilgai jis mie- 
gojo, nes neturėjo nei laikrodžio, nei girdėjo naktinio 
sargybinio signalo, nei galėjo pro bizono odas pažvelgti 
į žvaigždes. 

Šiaip ar taip, tėvas dar nebuvo grįžęs. Harka netu- 
rėjo jokio noro užmigti trečią kartą ir vėl pradėjo mąs- 
tyti. Nakties tyloj ir tamsybėse buvo labai lengva nu- 
grimzti į svajas. Atrodė, kad jis vėl girdi tą vardą: 
Tašunka Vitko. Dakotai nedaug turėjo tokių burti- 
ninkų ir vadų, kurie garsėtų už savo palapinių kaimo 
ribų ir būtų žinomi plačiau. Tarp to nedaugelio buvo 
burtininkas Tatanka Jotanka ir vadas Tašunka Vitko. 
Abu buvo iš tų dakotų giminių, kurios gyveno vakari- 
nėse prerijose, ir be abejonės vienas kitą pažinojo. Ta- 


tanka Jotanka dalyvavo tame Lokės giminės karių ta- 

rybos susirinkime, kur Matotaupa buvo pripažintas 
kaltu ir išvarytas iš kaimo. Šito Matotaupa juodakojų 
burtininkui nepasakė, tačiau taip buvo. Tatanka Jo- 
tanka žinojo apie Matotaupą ir Harką, tad ir Tašunka 
Vitko tikriausiai apie juodu žinojo. Matyt, ir mergi- 
na, kuri dabar čia miegojo, prieš patekdama į nelaisvę 
buvo girdėjusi apie Matotaupą ir Harką. Ko gero, ji ir 
pas ją atėjusiam dakotų šnipui pasakė, kad Matotau- 
pa ir Harka dabar čia gyvena. Mergina sujudėjo po 
savo apklotais, bet tik kaip miegantis žmogus. 

Harka prisiminė tėvo spėliojimus. Iš tiesų buvo ne- 
įtikėtina, kad toks drąsus žvalgo žygis į patį siksikų 
stovyklos vidurį būtų pakartotas antrą kartą, jeigu pir- 
mąkart gerai nusisekė. Greičiau reikėjo tikėtis užpuo- 
limo arba bent bandymo išlaisvinti merginą. 

Šiaurinė Žvaigždė aiškiai pradėjo sapnuoti. Ji ėmė 
blaškytis ir netgi kažką murmėti pro miegus. Harka 
pastatė ausis, stengdamasis suprasti, ką ji ten šneka. 
Tačiau mergina tik murmėjo. O dabar — ar tai nebu- 
vo vardas? Bet ji nepasake Tašunka Vitko. Ko gero, 
prieš patekdama į siksikų nelaisvę, Uinona mylėjo kokį 
jauną dakotų karį, kuris norėjo ją parsivesti į savo pa- 
lapinę. Atrodo, kad sapnas jau baigėsi. Mergina kelis 
kartus labai giliai atsiduso, paskui jau gulėjo ramiai ir 


vėl lygiai alsavo. 

Harka supyko pats ant savęs. Šita mergina galėjo 
miegoti, o jis, berniukas, ne. Kokia gėda! Bet prieš 
pradėdamas vėl migdytis, Harka dar turėjo sužinoti 
kuri valanda. Nenorėdamas pabudinti merginos, jis 
tyliai nusimetė antklodę, nušliaužė prie palapinės sie- 
nos, atsargiai išklibino kuoliuką, iškišo galvą iš po odų 
ir buvo bepažiūrįs į žvaigždes, tačiau nepavyko. 

Kažkokia ranka sugriebė jį už gerklės ir taip suspau- 
dė, kad negalėjo nė cyptelėti. Jis stvėrė už priešo ran- 
kos pirštų, norėdamas juos po vieną atlenkti, bandė 
įsispirti į ką nors kojomis, tačiau palapinės pala, po 
kuria buvo pakišęs galvą, jam labai trukdė. Jį sugriebė 
ir už kojų ir, nors jis stipriai priešinosi, surišo per kulkš- 
nis. Pirštų, užgniaužusių gerklę, negalėjo atplėšti. Jį 
sugriebęs žmogus buvo stiprus. Harka pajuto baisią 
smaugiamojo baimę, ir jo galūnės pamažu suglebo. 
Kurį laiką jis nieko nejautė, o pamažu atsigavęs, nega- 
lėjo pasakyti, ar ilgai buvo be sąmonės. Pirmiausia pa- 
bandė giliai įkvėpti, bet neįstengė. Tada pajuto baisų 
šleikštulį ir suprato, kad burna užkimšta. Jis vos begalė- 
jo kvėpuoti. Tik kai lėtai ir ramiai ėmė traukti orą pro 
nosį, dusinantis šleikštulys praėjo, ir Harka liko gyvas. 
Pabandė pajudėti, bet rankos buvo surištos už nugaros, 
o kojos supančiotos. Jis buvo belaisvis, atsidūręs apgai- 


lėtinoje būklėje, tegalįs sekti, kas dedasi aplink. 

Iš toli atsklido piktas riksmas. Tai buvo karo šūkis, 
dakotų karo šūkis ataidėjo iš pietų, jį Harka puikiai 
prisiminė iš tėviškės laikų. „Hi jip jip jip hi jaa!“ 

Kiek kartų tėvas, būdamas Lokės giminės karo va- 
das, pirmas taip surikdavo. O dabar taip šaukią buvo 
Harkos priešai, ir jis mieliau klausėsi, kaip rėkia ir 
riaumoja siksikai, kurie, iš visko sprendžiant, toli pre- 
rijose kovojo su dakotais. Harka buvo vėl įtrauktas į 
palapinę. Čia prieš save jis pamatė liekną vyrą, o ša- 
lia jo merginą, jau atsikėlusią ir apsirengusią. Vyras 
taip kalbėjo: 

— Uinona, dakotų dukra! Dabar tu laisva ir grįši 
pas mus. Raudonoji Strėlė, kuris tave myli, kartu su 
mūsų kariais kaunasi prerijose su nusususiais siksikais. 
Visi kariai iš siksikų palapinių mūšyje. Mes apgavome 
tuos smirdėlius. Mūsų kariai puolė iš pietų pusės, o aš 
užuolankomis atėjau tavęs pasiimti iš šiaurės. Tu tei- 
singai man pranešei. Matotaupa yra čia, tai jis paste- 
bėjo mūsų karius ir perspėjo kaimą, todėl mes per anks- 
ti susidūrėme su tais suskretusiais kojotais. Tačiau mes 
laimėsime, ir Matotaupa gaus galą nuo mano rankos. 
Ar girdi mūsų karo šūkį? 

— Hi jip jip jip hi jaa! — vėl atsklido iš prerijų šaižus 
klyksmas. 

— Hai ja jiep, - atsakė siksikai. 

— Eime, Uinona. Šitą surištą berniuką mes pasiim- 
sime. Jis yra dakotų vaikas ir priklauso mums. Hau! 

Vyras dviem šuoliais atsidūrė prie Harkos, susupo 
jį į bizono odos antklodę, užsimetė ant pečių kaip ko- 
kį sumedžiotą gyvulį ir kartu su mergina puolė iš pa- 
lapinės. Harka nieko nematė, nes ir ant jo galvos bu- 
vo antklodė. Sunkiai gaudydamas orą, jis dar girdėjo 
karo šūksnius, tačiau atrodė, kad Tašunka Vitko, pa- 
sigrobęs berniuką ir išlaisvinęs merginą, skubėjo ne į 
kovos vietą, o visai į kitą pusę, kur, matyt, tikėjosi 
pasislėpti. 

Harkai tiek trūko oro, kad jis negalėjo galvoti ir 
suprato vien tai, jog trūksta oro, oro! Jis nežinojo, nei 
kur nešamas, nei ar ilgai tai truks, be to, manė tuoj 
uždusiąs, tad jam ir atrodė, kad jį neša be galo ilgai. 

Numestas ant žemės nesusitrenkė ir iš paskutinių- 
jų pabandė nusitraukti nuo veido antklodę, kuri jam 
dabar dar labiau trukdė kvėpuoti, ar visai iš jos išlįsti. 
Jis pradėjo raitytis kaip koks kirminas, bet ir vėl bergž- 
džiai, tik galutinai nusiplūkė. Tačiau greit odinė ant- 
klodė buvo nutraukta ne tik nuo veido, bet ir nuo 
viso kūno, ir vėsus nakties oras ėmė glostyti kūną, iš- 
piltą šalto baimės prakaito. Harka atmerkė akis ir vėl 
pabandė ramiai kvėpuoti, tik ramiai, visai ramiai, tai 


buvo vienintelė išeitis. Jis išvydo žvaigždėtą dangų, o 

šalia liekną Tašunką Vitko, kuris jį čia buvo atitem- 
pęs, išvydo merginą, viską tamsoje, nakties šešėliuose, 
nes mėnulio nebuvo, o žvaigždės vos spingsojo. Ko- 
vos garsai, skardūs šūksniai, nors ir nutolę, buvo dar 
girdimi. Nenuaidėjo nė vienas šūvis. Matotaupa, ma- 
tyt, buvo išėjęs į žvalgybą be šaunamųjų ginklų, ir da- 
bar šie gulėjo vado palapinėje. Juodakojai turėjo būti 
gerokai pastūmėję puolančius dakotus į pietus. Harka 
galvojo apie tėvą. Jis tikriausiai buvo tarp kovojančių 
karių ir nežinojo, kur per tą laiką buvo nutemptas jo 
sūnus, negalįs jam duoti net ženklo. 

Tašunka Vitko kažką pasakė merginai. Jis kalbėjo 
pašnibždomis, tačiau Harka klausėsi ausis pastatęs, nes 
visa, kas dabar vyko, buvo labai svarbu. Kad gyvybei 
pavojus negrėsė, jau žinojo, tačiau sprendėsi jo liki- 
mas. Jis nebebus Matotaupos sūnus ir taps jaunesniuo- 
ju Tašunkos Vitko broliu. To Harka nenorėjo, todėl 
dakoto, kalbančio su mergina, klausėsi kaip kokio pik- 
čiausio priešo. 

— Tie suskretę šunys stumia dakotų vyrus atgal. Aš 
turiu padėti savo kariams ir negaliu likti su tavim, Ui- 
nona. Bek! Tu žinai, kur bėgti ir kaip rasti mūsų pala- 
pines. Bek! Bėk! 

Mergina nedelsdama paklausė Tašunkos ir greitai 


kaip stirna nurūko prerijomis pietų link, su savim tu- 

rėdama tik peilį. Jos giminės palapinės negalėjo būti 
arti. Merginai tas kelias buvo be galo sunkus, bet pasi- 
rinko jį nesvyruodama. 

Tašunka Vitko pasilenkė ir išėmė Harkai iš burnos 
kaištį. Berniukas ėmė godžiai gaudyti orą ir prisitrau- 
kė jo pilnus plaučius. Tada suriko ir pagalvojo, kad už 
tai Tašunka Vitko jį tuoj pat nudurs arba vėl užkimš 
burną, bet dakotų vadas visai nepaisė berniuko riks- 
mo. To Harka negalėjo suprasti, tačiau galvoti nebu- 
vo kada. Jis turėjo perspėti tėvą, kur esąs. Bet ne tai 
buvo svarbiausia. Jam reikėjo pranešti tėvui, kur tas 
galėtų rasti Tašunką Vitko. Todėl surištas berniukas 
pradėjo skalyti kaip šuo. Stabtelėjęs atgauti kvapo iš- 
girdo, kad Tašunka Vitko nusijuokė ir pasakė: 

— Gerai! 

Harka apstulbo. Jeigu tai, ką jis darė, naudinga prie- 
šui, vadinasi, pasielgta blogai. Ko siekė dakotas, leis- 
damas berniukui surikti ir duoti ženklą? Žaibo greitu- 
mu Harkai paaiškėjo vienintelė galima priežastis: 
Tašunka Vitko norėjo atitraukti iš kovos lauko Mato- 
taupą ir galbūt dar kelis juodakojų karius ir tuo būdu 
palengvinti savo vyrams. Todėl Harka nutilo, tačiau 
buvo jau vėlu. 

Iš pietų pusės į dakotų vadą pradėjo zvimbti pir- 


mosios strėlės, o šis stovėjo ir pašaipiai kvatojosi, kai 

kokia įsmigdavo į žemę jo neprilėkusi. Harka jau gir- 
dėjo greitus žingsnius; priekyje išniro tamsūs siluetai, 
ir čia nuaidėjo — dakotų karo šūksnis, vieno vieninte- 
lio žmogaus galingas balsas: 

— Hi jip jip jip... 

Tai buvo Matotaupos balsas. Iš to didelio niršulio 
jis užriaumojo seną kovos šūksnį, tačiau jam bema- 
tant užgniaužė gerklę. Matotaupa artėjo kalnų liūto 
šuoliais, o Tašunka Vitko jo laukė sugniaužęs peilį. 
Nė vienas jau negalvojo griebtis strėlių ar kirvio. Har- 
ka gulėjo aukštielninkas. Vieta buvo lygi, ir jis matė, 
kas dedasi aplink. Tašunka Vitko laukė, kiek sulenkęs 
kojas per kelius. Kai Matotaupa atsispyrė paskutiniam 
šuoliui, jis taip pat šoko. Abu priešininkai susidūrė ir 
susirėmė, tačiau nė vienam nepavyko parmesti kitą ant 
nugaros. Jie griuvo, Harkos akimis žiūrint, į kairę taip, 
kad Tašunkai Vitko laisva liko dešinė ranka, o Mato- 
taupai tik kairė. Tašunka jau užsimojo peiliu mirti- 
nam smūgiui, tačiau Matotaupa sugriebė priešininko 
ranką, ir prasidėjo tokios nuožmios greitos ristynės, 
kad tamsoje Harka negalėjo nieko sumatyti. Berniu- 
kas atsisėdo, nors ir supančiotas, praskėtė kelius, susi- 
rietė visu savo lanksčiu kūnu ir pradėjo čiupinėti kojų 
pančius. Pamatęs, kad kojos surištos tik vienu diržu, 


tuoj pat ėmė dantimis knebinėti mazgus. 

O Tašunkos Vitko ir Matotaupos dvikova tebesi- 
tęsė. Dabar jie buvo vienas nuo kito atsiskyrę ir stovė- 
jo atstu. Į tą laiką spėjo pribėgti dar penki juodakojų 
kariai, bet Matotaupa jiems suriko: 

— Nelieskit! Jis mano! 

Siksikai nesuprato tų žodžių, tačiau iš abiejų dako- 
tų laikysenos buvo matyti, kad čia dvikova, ir juoda- 
kojai neskubėjo kištis. Matotaupa sviedė tomahauką 
su plieniniais ašmenimis, bet Tašunka, jo išsilenkęs, 
davė šuolį į priekį ir pats užsimojo smogti elastinga 
kuoka Matotaupai į pakaušį. Matotaupa žaibo greitu- 
mu krito ant žemės ir sugriebė Tašunkai už kojos, no- 
rėdamas jį parversti. Manevras pavyko. Tašunka griu- 
vo, ir Matotaupa tuoj pat užsirito ant jo, bet Tašunka 
pritraukė kelius, pasispyrė ir stryktelėjo į šalį, tačiau 
bėgti nesileido. Dabar jis puolė nekenčiamą priešą il- 
gu, smailu, dviašmeniu durklu. Matotaupa apsimetė 
bėgąs, ir Tašunka sviedė peilį jam į nugarą. Matotau- 
pa, matyt, to ir laukė, nes tą akimirką davė šuolį į šo- 
ną, ir peilis nukrito į žolę. Tašunka nenorėjo prarasti 
šio ginklo ir nubėgo jo pasiimti; tada Matotaupa už- 
šoko jam ant nugaros, apglėbė rankomis ir baisia savo 
jėga suspaudė jam žastus ir šonkaulius. 

Harka sukrykštė iš džiaugsmo, nes prisiminė, kaip 


tevas kartą buvo nugalėjęs lokį. Dabar pergalė buvo 

Matotaupos rankose, tuo berniukas buvo tikras. T'a- 
čiau atskubėję juodakojai kariai negalvojo apie Mato- 
taupos triumfą, jiems labiau rūpėjo, kad ši dvikova 
per ilgai užsitęsė ir kad ją reikia kuo skubiausiai baig- 
ti. Pietuose visus jau kvietė juodakojų vado švilpukas. 
Tad visi penki šoko Matotaupai į pagalbą. Šiuo mo- 
mentu Tašunka Vitko buvo vėl beišslystąs iš pavojin- 
go Matotaupos glėbio. Jis spyrė jam į pakinklius, ta- 
čiau parversti priešininko nepajėgė. Tu metu įsikišo 
penketas siksikų, kova kaipmat buvo baigta, ir Ta- 
šunka Vitko surištas išsitiesė žolėje. 

Tuo pat metu Harka dantimis atsirišo pančius ir 
pašoko ant kojų. 

Juodakojai kariai, paklusę vado šauksmui, nusku- 
bėjo į pietų pusę. Kai šis penketas atsiskyrė nuo saviš- 
kių ir kartu su Matotaupa nubėgo ten, kur plyšojo 
Harka, dakotų reikalai pasitaisė, ir dabar mūšio lauke 
buvo skubiai reikalingas kiekvienas juodakojų karys. 

Matotaupa perpjovė Harkai rankų pančius ir pa- 
davė jam Tašunkos Vitko peilį su kuoka. Jis susimąs- 
te, ar reikėtų tuoj pat lėkti į kovą, ar likti čia ir pirma 
pasirūpinti įžymiuoju belaisviu. Nutaręs viską iškart 
sutvarkyti, užsimetė surištąjį ant pečių ir skubiai nu- 
žingsniavo prie palapinių, kurios buvo čia pat. Jis at- 


nešė belaisvį į vado palapinę ir numetė ant žemės; 

nustebusi šeimininkė tuo tarpu pakurstė ugnį, kad vi- 
duje nebūtų tamsu. 

— Lik čia ir budėk! — skubiai pasakė Matotaupa Har- 
kai. — Pasišaukit dar kokį seną karį, kad nebūtumėte 
vien moterys ir vaikai. 

Taip taręs, jis vėl išlėkė į pagalbą kariams. 

Išskyrus Harką ir belaisvį, palapinėje niekas nega- 
lėjo suprasti Matotaupos žodžių. Vertėjos dabar ne- 
buvo. Taigi Harka pats išėjo atsivesti kokio senio. Jis 
jau buvo pastebėjęs, kad kaimynų palapinėje toks yra. 
Kaime niekas nemiegojo, visi buvo apsirengę, turėjo 
po ranka ginklus, kad galėtų gintis, jeigu priešai imtų 
veržtis į stovyklą. Kai Harka įėjo į kaimynų palapinę 
ir pamojo ranka, senis tuoj pat sutiko eiti kartu. Har- 
ka nuvedė jį į vado būstą. 

Viduje senis, be abejo, apstulbo, radęs belaisvį, ta- 
čiau to neparodė, žodžio netaręs atsisėdo netoli pala- 
pinės angos ir neįkyriai, bet įdėmiai ėmė apžiūrinėti 
surištąjį. Jo kirvis gulėjo po ranka. 

Harka pagalvojo, kad ir jis turi būti pasiruošęs ko- 
vai, ir nusprendė pasiimti savo geriausią ginklą — dvi- 
vamzdį šautuvą, slapta trokšdamas, kad belaisvis pa- 
matytų, jog būdamas tik berniukas, jau turi tokį tarp 
vakarų dakotų ir juodakojų retą ginklą. 

Surištasis gulėjo taip arti ugniakuro, kad buvo vi- 


sas apšviestas. Vado žmona ir duktė sėdėjo palapinės 

gilumoje, o sūnus tupėjo prie sužeistojo ir kažką sapa- 
liojo savo kalba. Harka negalėjo suprasti nė žodžio. 
Jis buvo nutaręs taip pat atsisėsti šalia belaisvio, kurį, 
tevo nurodymu, turėjo saugoti. Tačiau jam atėjus juo- 
dakojų genties berniukas atsistojo ir paniekinamai spy- 
rė sužeistajam. Belaisvis dėjosi nieko nepastebėjęs ir 
su apsimestu abejingumu spoksojo į žemę. 

Harkos krūtinėje kovojo priešingi jausmai. Jam jau 
ir taip buvo nelengva, kad reikia saugoti šitą surištą 
dakotą, o kai juodakojų genties berniukas tam įspyrė, 
jis visai įniršo. 

Jis atsistojo priešais juodakojų genties berniuką, pa- 
sirėmė į savo šautuvo vamzdį ir, iš aukšto nužvelgęs jį, 
pasakė: 

— Negražu, kai iš drąsių surištų vyrų pradeda šaipy- 
tis vaikai. 

Juodakojų berniukas, žinoma, nesuprato šių žodžių, 
bet suvokė, jog Harka nori jį sudrausti. Tai jam labai 
nepatiko, nes buvo nepratęs, kad kiti vaikai jam ką 
sakytų. Jis buvo stipriausias ir vikriausias iš visų kai- 
mo vaikų. Mielai būtų tuoj pat šokęs ant Harkos, ta- 
čiau už peštynes palapinėje ir dar tokiu metu juoda- 
kojų vadas savo sūnaus tikrai nebūtų pagyręs. 

Todėl turėjo susitvardyti, nors jam buvo ir labai 
sunku. Jis vėl lėtai atsisėdo, tačiau ne šalia Harkos, o 


kitoje belaisvio pusėje. 


55 


Palapinėje buvo tylu, tik degdamos spragsėjo ša- 
kos. Abu berniukai sėdėjo nejudėdami lyg statulos. Jie 
galvojo ir apie vienas kitą, ir apie belaisvį. Sprendžiant 
iš išdidžių, griežtų surištojo veido bruožų, nors ir be 
erelio plunksnų ar ginklų, jis atrodė esąs žymus vyras 
ir karys. 

Juodakojų vado sūnus pats ant savęs niršo, kad ne 
taip, kaip reikia, sutiko narsų priešą. Jis galvojo, kaip 
kitomis aplinkybėmis pasirodys geriau už Harką, ku- 
ris jam davė pastabą, ir privers jį vėl su juo skaitytis. 

Šis svetimas berniukas juodakojų vado sūnų itin 
domino, nors šiuo momentu jis ir tarėsi negalįs jo pa- 
kęsti. Iš tiesų jis būtų mielai su juo susidraugavęs, ta- 
čiau Harka buvo toks nesavas ir dar turėjo paslaptin- 
gą ginklą. Jis buvo kitoks negu visi vaikai. Ir, matyt, 
nieko kito neliko, kaip parodyti, kad Harka jam visai 
nerūpi ir kad juodakojai taip pat ne iš kelmo spirti. 

Harka sujudėjo. Jis išsiėmė šautuvą iš apvalkalo, už- 
taisė, užsklendė saugiklį ir pasidėjo šalia. Jis buvo la- 
bai patenkintas, pastebėjęs, kad belaisvis slapta žvilg- 
telėjo į jo brangų ginklą. Ber Harka apsimetė nieko 
nematęs. 

Lauke viskas nutilo. Karo šūksnių nebebuvo girdė- 
ti. Kovojančios pusės, matyt, buvo išsiskyrusios, ta- 
čiau siksikų kariai dar liko mūšio lauke, kad galėtų 


nedelsdami atremti priešus, jei šie dar kartą užpultų. 

Staiga belaisvis pasuko galvą, — tai buvo vienintelis jų- 
desys, kurį jis dar galėjo padaryti, — pažvelgė į Harką 
ir prabilo: 

— Harka Kietasis Akmenie Nakties Akie Vilko Nu- 
galėtojau Bizono Persekiotojau Lokio Medžiotojau! — 
pasakė jis savo kalba, kurią suprato tik Harka. Tai, 
kad jis žinojo visus Harkos vardus, rodė, kaip smul- 
kiai jam buvo viską papasakojęs Tatanka Jotanka. — 
Tu esi drąsus. Tačiau ar tau ne gėda išvien su tais juo- 
dakojais kojotais kaip išdavikui eiti prieš savo giminės 
karius? 

Harka išsigando ir išbalo. Cia esantys siksikai ne- 
suprato, ką pasakė surištasis, tačiau kaip tik tai, kad jis 
kreipėsi į Harką nežinoma kalba, galėjo jiems sukelti 
įtarimą, ypač po dakotės belaisvės išdavystės. Harka 
negalėjo išversti, ką pasakė Tašunka Vitko, tačiau jei- 
gu ir būtų galėjęs, tai jokiu būdu būtų nevertęs. Ir 
belaisviui jis neketino atsakyti, nes šio atsakymo siksi- 
kai nebūtų supratę ir tik pagalvoję, kas nereikia. 

Todel Harka atsistojo, griežtai nužvelgė surištąjį ir 
atsisėdo su užtaisytu šautuvu prie palapinės angos ša- 
lia senojo kario. Toliau visi tylėjo ir laukė. Nebyli ir 
varginanti sargyba tęsėsi iki aušros. 

Kai saulė pagaliau parekėjo, pradėjo grįžti pirmieji 
kariai, tuoj po jų susirinko ir visi kiti. Harka girdėjo 


juos lauke bėgiojant ir kalbantis. 

Į palapinę įžengė vadas su Matotaupa. Kiekvienas 
turėjo po du skalpus su ilgais juodais plaukais ir skiautę 
odos nuo sprando. Abu šiuos pergalės trofėjus atidavė 
vado žmonai. Skalpai turėjo būti išdžiovinti, o jau pas- 
kui moterys, šokdamos skalpo šokį, numaldys kritu- 
siųjų karių dvasias. 

Dulkini, suprakaitavę ir suplėšytais drabužiais, su- 
stvėlusiais plaukais, įkritusiais skruostais ir giliai įdu- 
busiomis akimis vadas ir pats Matotaupa tarytum by- 
lojo, koks sunkus buvo ką tik pasibaigęs mūšis. Ir jų 
mintys tikriausiai sukosi ne apie šlovę, kurią turėjo 
atnešti drąsus puolimo atrėmimas ir laimėti skalpai, o 
apie išsimaudymą upelyje ir saldų miegą. Todėl abu 
nieko neklausinėjo ir vadas nedavė jokių naujų nuro- 
dymų. Apžvelgęs, kas dedasi palapinėje, jis tik papra- 
šė puoduko taukų ir, gavęs jį iš dukters, kartu su Ma- 
totaupa vėl išėjo į lauką. 

Žiūrint į belaisvį sunku buvo suprasti, ką jis galvo- 
ja. Harkos veidas taip pat buvo neįžvelgiamas. Tačiau 
jis džiaugėsi, kad jo tėvas kovoje neatsiliko nuo juoda- 
kojų vado. 

Išsimaudęs Matotaupa pasišaukė Harką ir nuėjo su 
juo į tuščią palapinę pietiniame kaimo gale. Vadas at- 
siuntė juodakoję moterį, kuri turėjo jais rūpintis ir pa- 


tarnauti. Kadangi ta nesuprato nė vieno dakotų kal- 

bos žodžio, Matotaupa ir jo sūnus galėjo kalbėtis nesi- 
varžydami. Jie susėdo prie ugnies, ir Harka apsakė, 
kaip buvo pagrobtas. Tada tėvas labai nuodugniai pa- 
pasakojo, kaip vyko mūšis, kad berniukas iš to galėtų 
pasimokyti. Savo pasakojimą jis baigė taip: 

— Taigi krito keturi dakotai ir tik vienas juodakojų 
karys; be to, trys juodakojai pateko į dakotų rankas. 
Galbūt pavyks juos iškeisti į Tašunką Vitko. Dakotai 
stengsis išvaduoti savo jaunąjį vadą, bet jeigu jam pa- 
vyks nusimesti pančius be kovos, manau, jie bus pa- 
tenkinti. 

— Kas jiems tai pasakys, tėve? 

— Niekas. Jie patys atsiųs tarpininkus. 

— Tai iki tol Tašunkos Vitko niekas nelies? 

— Nelies, nes taip nusprendė Degantis Vanduo ir 
burtininkas. 

— Tačiau dakotai nežino, kad Tašunka Vitko gyvas 
ir kad yra mūsų nelaisvėje. 

— Žino. Aš jiems tai pasakiau. 

Kalbėdamiesi Matotaupa ir Harka valgė džiovintą 
bizonieną, kurios buvo atnešusi juodakojė moteris. 

— Greitai turėsime patys eiti į medžioklę, tėve, kad 
nereiktų gyventi iš kitų malonės, - pasakė Harka. 

— Hau. Žvėrių aplink pilna. Mes paleisime į darbą 


lankus ir strėles. 

Tą rytą nei Matotaupa, nei Harka nesigėdino atsi- 
gulti ir išsimiegoti už praeitą nakų. Palindęs po ant- 
klode, Harka pergalvojo, kas atsitiko nuo to laiko, kai 
jis naktį paliko savo guolį. Dabar buvo diena, aplink 
ramu, ir jis galėjo miegoti be sapnų. 

Kai paskui, ilgai miegojęs, pabudo, vienas palapi- 
nės kraštas buvo pakeltas, kad į vidų kristų popietės 
saulė. Tėvas sėdėjo prie palapinės ir drožė strėles. Harka 
jį matė. Berniukas dar vartėsi guolyje žiūrėdamas, kaip 
dirba tėvas. Jis taip pat matė, kaip prie Matotaupos 
priėjo juodakojų vadas ir pasikvietė į savo palapinę. 
Gal vėl yra kokių naujienų? Matotaupa ten ilgai neuž- 
truko. Kai jis grįžo, Harka pastebėjo, kad tėvui buvo 
atsitikę kažkas nemalonu, nors jis tai ir stengėsi nu- 
slėpti. Matotaupa vėl ėmėsi darbo, o Harka, tuo metu 
jau atsikėlęs, tylėdamas jam padėjo. 

Pagaliau Matotaupa pats prabilo: 

— Tašunka Vitko atsisako ne tik valgyti, bet ir ger- 
ti. Mes negalime jo perkalbėti. Jeigu jis nori mirti, tai 
ir Mirs. 

— Tu su juo kalbėjai? 

— Hau. Burtininkas manęs prašė. Aš pasakiau Ta- 
šunkai, kad galima jį iškeisti. Bet iš šito jis tik pasišai- 
pė ir pasityčiojo. Jis nori mirti. Ką gi, jis mirs. 


— Kada? 

— Jeigu ir toliau spirsis, tai jau šiandien vakare. Va- 
das Degantis Vanduo nenori laukti, kol belaisvis už- 
trokš. Siksikai ruošiasi jį pastatyti prie stulpo. 

Harka kurį laiką drožė strėlę, paskui paklausė: 

— O kaip tada mes išlaisvinsime tuos tris į nelaisvę 
patekusius siksikus? 

— Kol kas neaišku. Šitaip spirdamasis Tašunka nori 
mums tai sutrukdyti. Tašunka su savo kariais atėjo čia 
merginos, kuri yra kilusi iš jų kaimo ir turi tapti vieno 
jaunesniojo vado žmona. Čia ji buvo jau vieną vasarą 
ir vieną Žiemą, tačiau atsakė visiems juodakojų kariams, 
kurie jai piršosi. Tašunka siūlė už ją dideles dovanas, 
bet juodakojai buvo išdidūs ir jų nepriėmė. Tada Ta- 
šunka atėjo su savo kariais ir užpuolė mus. Tai man 
burtininkas dabar pasakė. 

Buvo vėlyva popietė. Saulė leidosi; oras staiga labai 
atvėso. Matotaupa ir Harka vėl sugrįžo į palapinę prie 
ugniakuro. Moteris nuleido palapinės kraštą, Mato- 
taupa užsirūkė pypkę. Harka sėdėjo labai susimąstęs. 
Lauke buvo pradėta ruoštis belaisvio nužudymui, kurti 
didelius laužus. Moterims nelengva buvo prinešti mal- 
kų, jos buvo žalios, blogai degė ir labai rūko. Į žemę 
buvo įkaltas stulpas. Belaisvių žudymo paprotys tarp 
indėnų buvo išlikęs iš žmonių aukojimo kulto laikų. 

Harka išsekė paskui tėvą, kuris buvo išėjęs ir atsi- 


stojęs priešais palapinę. Visi jau buvo sukilę, ir būtų 

kritę į akis, jeigu Matotaupa ir Harka nebūtų pasiro- 
dę. Aikštės pakraštyje kelios moterys šoko skalpo šokį. 

— Kam teks Tašunkos Vitko skalpas? — pusbalsiu 
paklausė Harka tėvą, kai juodu įsimaišė tarp kitų kai- 
mo gyventojų. 

— Man arba niekam, — niūriai atsakė Matotaupa. — 
Tačiau aš jo nenoriu, nes tie penki juodakojai įsikišo per 
anksti ir neleido man vienam įveikti Tašunką Vitko. 

Saulė jau leidosi. Blausią besibaigiančios dienos švie- 
są nustelbė laužų liepsnos, nuo jų sutemos atrodė dar 
niūresnės, negu buvo iš tikrųjų. Šakos, išdžiūvusios 
nuo karščio, dabar degė traškėdamos. 

— Ar pakankamai pastatyta sargybinių? — paklausė 
Harka tėvą. 

— Negi manai, kad vadas Degantis Vanduo mažas 
vaikas? 

Vyrai ir jaunuoliai susibūrė laužų apšviestoje aikš- 
telėje. Belaisvis buvo ištemptas iš vado palapinės. Vie- 
nas karys atrišo virves, kuriomis buvo apraizgytas vi- 
sas jo kūnas. Tašunką pastatė prie stulpo, rankas 
užlaužė už nugaros ir surišo per riešus už stulpo. Ko- 
jos liko laisvos. Jis leido su juo daryti, ką nori, ir nė 
kiek nesipriešino. Užlaužtomis rankomis stovėdamas 
prie stulpo, pamatė Matotaupą ir pradėjo šaukti: 

— Pasakyk savo suskretusiems broliams, išdavike, kaip 


moka mirti dakotų vyrai. Kam jie surišo man rankas? 

Gal tie kojotai mano, kad aš judėsiu, kai jie degins man 
kūną? Aš nebijau nei jų peilių, nei jų ugnies. Bet visose 
palapinėse, kur gyvena narsūs vyrai, bus pasakojama, 
kad aš negalėjau sugiedoti savo mirties giesmės, nes bu- 
vau surištas, kaip rišami mustangai, o ne vyrai! 

Matotaupa dirstelėjo į burtininką. Šis stovėjo šalia 
jo ir tokiu pat garsiu balsu išvertė, ką pasakė belaisvis. 
Tik žodžio „išdavikas“ nevertė. 

Vienas senas karys piktai pasakė: 

— Inkščiantis šuo! Jis negali pabūti su pančiais, kurie 
jam ir taip neužveržti. Mums turėtų būti gėda deginti 
tokį bailį, kuris jau šniurksi, nors jo dar nesvilina net 
skiedra, kurias mūsų berniukai dedasi sau ant kūno. 

— Negi bijote nuimti man pančius, nususę prerijų 
šunyčiai? — atsakydamas suriko Tašunka. - Negi bijo- 
te vieno beginklio vyro? Gal visi keturiasdešimt bijo- 
te, kad plikomis rankomis jūsų neišdaužyčiau? — Jis 
nusijuokė. — Matau, kad patekau tarp drebančių pre- 
rijų vištų, prieš kurias nenoriu net pradėti savo mir- 
ties giesmės. 

Vadas Degantis Vanduo pasitarė su burtininku ir 
davė ženklą dviem jaunesniems kariams. 

— Atriškit jam rankas. Jis buvo vadas. Pažiūrėsime, 
ką jis galės iškęsti gera valia. Likite iš šalių ir atidžiai jį 


stebėkite. 


63 


Nuėmus pančius, Tašunka Vitko ištiesė pečius ir 
iškėlė galvą. Išsitempęs jis stovėjo prie stulpo. 

— Pradėkit! — sušuko jis. — Pradėkit! Pažiūrėsiu, ko- 
kias kančias jūs man paruošėte. Man juokas iš jūsų 
peilių ir jūsų ugnies. Ar žinote, kas aš toks? Dar vaikas 
būdamas suvaldydavau pasiučiausius arklius. Dar vai- 
kas būdamas iškęsdavau, kol ugnis man pradegindavo 
mėsą iki kaulų — pasižiūrėkite! Štai mano randai! O 
kai tapau vyru, žudžiau priešus. Ant karties priešais 
mano palapinę plaikstosi vėjyje ir juodakojų plaukai. 
Nagi drąsiau, meskite savo peilius ir kirvius, jeigu bent 
kiek mokate taikyti. Ko stovite išsižioję kaip bobos! 

Ugnys apšvietė belaisvį. Jam, matyt, jau buvo sun- 
ku pakelti karštį, nes akys pradėjo neramiai blizgėti. 
Ėmė lėkti pirmieji peiliai. Jie taikliai smigo į stulpą 
palei pat belaisvio galvą ir pečius. 

— Ar tai viskas, vaikeliai? Nagi nesislėpkite už savo 
mamyčių. Nejau daugiau nieko nemokate? Tikrai jums 
labai pavyko, kad sugavote bent vieną vyrą. Vieną vie- 
nintelį. O šalia mūsų palapinių dabar guli surišti trys 
juodakojai. Ar nenorite atsikeršyti vadui, skystablauz- 
džiai? Tai turbūt jums smagu, kad šešiese vieną suri- 
šote? Taip, labai graži pergalė. Dakotų kariai jus už- 
juoktų. 

Vadas Degantis Vanduo išėjo į priekį. 


64 


— Užsičiaupk, žalty! Jūs norėjote užpulti mūsų pa- 
lapines, klastingai, neiškasę karo kirvio! Argi kariai taip 
daro? Kaip gyvatė atšliaužei iš kitos pusės, norėdamas 
pavogti berniuką ir merginą. Vaikus smaugti — štai tavo 
karo žygiai! Drąsiam vyrui gėda į tave žiūrėti. 

Burtininkas išvertė šitą kaltinimą belaisviui. Ugnis 
buvo pristumta arčiau stulpo. Iš visko sprendžiant, sik- 
sikai nesiruošė ilgai gaišti, nes bijojo, kad jis gali susi- 
laukti savo karių pagalbos. 

Belaisvis suprato, kad greit bus sudegintas. 

— Šunys! Kojotai! Susmirdę šeškai! Leiskite paro- 
dyti, kaip moka mirti vyras! Ką man reiškia tos jūsų 
degančios šakelės! Tokia ugnis tik mažiems vaikams 
gąsdinti! 

— Ko tu nori mus išmokyti, klykianti boba! — suri- 
ko burtininkas. — Ką gi tu žinai? Ką gali? 

— Prieš mirdamas... pelėda tu... aš noriu tave šio 
to išmokyti... kad ateityje mokėtum geriau elgtis su 
kariais! 

Belaisvis dabar jau kalbėjo su pertrūkiais, nes dū- 
mai jam lindo į nosį ir burną ir trukdė kvėpuoti. 

— Ana ten... mažas berniukas... tegu jis duoda man 
savo ilgą vamzdį... pirma įkaitinęs... tada aš parody- 
siu jums, kaip reikia bandyti kario drąsą! 

Harka buvo pasiėmęs šautuvą, bet neturėjo nė ma- 


žiausio noro kišti vamzdį į ugnį ir šitaip jį sugadinti, 

kad paskui netaikliai šaudytų. Jis tikėjosi, kad burti- 
ninkas galbūt nepaskelbs šito noro, bet šis, matyt, tai 
padarė, nes riktelėjo kažką vadui ir kariams. Vyrai, 
atrodo, irgi nelabai norėjo, kad taip greit būtų numa- 
rintas toks įžymus belaisvis. Jauni kariai, stovį iš šalių, 
be jokių nurodymų truputį atitraukė degančias mal- 
kas, ir Tašunka Vitko galėjo dar kartą atsikvėpti. Jo 
pečiai buvo jau apdegę. 

— Duok jį šen! — riktelėjo jis Harkai. —- Duok jį šen, 
berniuk! Negi nesuteiksi vadui paskutinės pagarbos, 
kurios jis prašo prieš mirtį? Tu, berniuk, tu! 

Visi sužiuro į Harką. Čia jį suėmė kažkoks nesu- 
prantamas pyktis, nes vieną kartą jau turėjo paaukoti 
tokią paslaptingąją geležį, pats to visai nenorėdamas. 
Taip buvo praeitą pavasarį. Ir dabar jam pačiam buvo 
neaišku, ant ko tūžta, galbūt ant šito belaisvio, kuris 
buvo nusižiūrėjęs jį ir jo šautuvą, ant tėvo, kuris nesi- 
priešino, ant siksikų, kurie norėjo išpildyti belaisvio 
prašymą, nes jis žadėjo jiems nepaprastą malonumą, 
apmokėtą Harkos sąskaita. Kvaili jie buvo ir nežino- 
jo, kaip reikia elgtis su šautuvu. Šitaip pykdamas Har- 
ka nutarė visus nubausti ir išpildyti bendrą norą. Te- 
gu pamato, kas būna, kai ginklas patenka į tokio 
belaisvio rankas! 

Harka prišoko prie laužo. Jam buvo baisiai karšta, 


ir jis nusistebėjo, kad Tašunka Vitko taip ilgai neprara- 

do sąmonės. Berniukas pakaitino vamzdį liepsnose ir 
padavė jį belaisviui. 

Tašunka Vitko griebė už įkaitintos geležies, prie ku- 
rios jam tikriausiai prilipo oda, iškėlė buožę, davė di- 
džiulį šuolį per liepsnas ir parmušė jauną karį, stovintį 
jam ant kelio. 

Akimirką visi stovėjo, netekę žado, paskui ėmė bai- 
siausiai rėkti ir pasileido į tą pusę, kur nubėgo Tašun- 
ka Vitko. Harka lėkė kartu su visais ir jautė, to nie- 
kaip negalėjo paneigti, savotišką pasitenkinimą, kad 
belaisvis iškrėtė tokį pokštą su jo šautuvu. 

Bėglys jau buvo prie arklių. Pirmieji vijikai pribėgo 
kaimenę tuo metu, kai jis jau buvo bešokąs ant ar- 
klio. Vieną arklių sargą Tašunka taip pat partrenkė 
buože ir pasigriebė jo peilį. Dabar jis lėkė į tamsą ant 
vado mustangų, kuriam lygaus čia nebuvo. Ar jis pa- 
sirinko jį sąmoningai, ar atsitiktinai, niekas negalėjo 
žinoti. Šaižiai kvatodamas bėglys kratė virš galvos iš- 
keltą šautuvą. 

Kariai sušoko ant arklių, ir tamsoje prasidėjo pašė- 
lusi, nutrūktgalviška medžioklė. Vijikai įrempė lan- 
kus, bet Tašunka Virko pakibo ant šuoliuojančio ar- 
klio šono, ir jei kariai nenorėjo kliudyti arklio, tai šauti 
nederėjo. Galiausiai jis nuslydo po pilvu, ir dabar jį 


jau visiškai uždengė arklio kūnas. Koja, kurią buvo 

įkišęs į ašutų kilpą ant arklio kukšteros, tamsoje le- 
kiant per kalvas ir slėnius buvo vos įžiūrima. 

Vadas Degantis Vanduo netvėrė iš pykčio. Jis palei- 
do strėlę ir pataikė į savo puikų arklį. Tas parkrito, ir 
vyrai kaipmat jį apsupo. Tačiau Tašunka Vitko dingo. 

Vijikai pasklido į šalis jo ieškoti. Jie jodinėjo šen ir 
ten, keli nušoko nuo arklių ir ieškojo pėsčiomis. Atro- 
dė, bėglį prarijo žemė. 

Kaimo gyventojų nerimą galima buvo pastebėti tik 
iš kai kurių poelgių. Niekas nesigulė. Seniai ir jau- 
nuoliai, neieškantys bėglio, pasiėmė ginklus ir dairėsi 
aplink. Tik kelios moterys ir vaikai nuėjo į palapines. 
Dauguma liko aikštėje, kur baigė degti didžiulis lau- 
žas, o aukojimo stulpas tarp raudonos ugnies ir ilgė- 
jančių šešėlių atrodė tarsi gyvas. 

Harka įsimaišė tarp stoviniuojančių aikštėje. Jis ne- 
turėjo jokio noro eiti į tuščią būstą stovyklos gale ir 
vienas ten sėdėti. Tik pagalvojęs apie tai, tarsi jautė, 
kaip kažkieno ranka gniaužia jam gerklę. Ir berniukas 
iš vado palapinės dar stovėjo tarp moterų, bet aiškiai 
vengė prisiartinti prie Harkos. 

Liepsnos užgeso. Paryčio vėjas ėmė žaisti su pele- 
nais. Jaunuoliai ištraukė stulpą ir nunešė jį prie burti- 
ninko palapinės. 

Kai pradėjo brėkšti, sugrįžo raiteliai, bergždžiai ieš- 


koję bėglio, todėl blogai nusiteikę. Tuodu jaunus ka- 

rius, kuriuos buvo partrenkęs belaisvis, slaugė burti- 
ninkas. 

Harka matė, kaip vadas pasišaukė į palapinę burti- 
ninką, Šlubąjį Vilką ir Gudriąją Gyvarę. Ir Matotau- 
pą pakvietė į pasitarimą. Matotaupa mūšyje pasižy- 
mėjo kaip ir vadas — nukovė du priešus. Dvikovoje jis 
prilygo Tašunkai Vitko. Todel siksikai nusprendė, kad 
neblogai būtų atsižvelgti į jo patarimus ir išgirsti jo 
nuomonę. Harka didžiavosi savo tėvu. 

Tuo metu, kai vyrai tarėsi, berniukai susirinko mau- 
dymosi vietoje. Harka jautė, kad visi jie šnekasi apie 
praeitos nakties įvykius, bet negalėjo suprasti ką, ir 
ryžosi kuo greičiau išmokti siksikų kalbą. Jis mielai 
būtų paprašęs vado sūnaus pagalbos, nes tas berniu- 
kas jam patiko: gerai nuaugęs, tiesus kaip styga, atvirų 
akių. Tačiau juodakojų vado sūnus ir toliau dėjosi ne- 
prieinamas, todėl ir Harka nesistengė suartėti. 

Pasitarimas vado palapinėje ilgai netruko, buvo nu- 
spręsta, kad Degantis Vanduo ir Matotaupa, lydimi 
Gudriosios Gyvatės, pėsčiomis eis geriau apžiūrėti pėd- 
sakų. Juodakojų vadas ir Matotaupa pasišaukė savo 
sūnus, tebestovinčius palei upelį. Suaugusiems tyri- 
nėjant pėdsakus netoli stovyklos, vaikai turėjo jiems 
padėti ir kartu pasimokyti. 

Po ilgų ir sunkių ieškojimų paaiškėjo, kad Tašun- 


ka Vitko, pasikabinęs arkliui po pilvu, ant žolės nu- 


69 


krito Degančiam Vandeniui dar nepašovus arklio, tai 
rodė įspaudas smėlyje tarp dviejų žolės kupstų. Tada 
Tašunka, Matotaupos manymu, nubėgo ne ta pačia 
kryptimi, o atgal į kaimą, kur jo niekas nelaukė. Iš čia 
jis patraukė į pietų pusę, taigi tiesiai pas savo karius. 
Tuoj už palapinių buvo palikęs aiškias pėdas. Kaip 
jam pavyko prasmukti pro sargybinių grandinę, buvo 
kol kas neaišku, bet juodakojų vadas ir Matotaupa, 
prityrę kariai, ir patys nesunkiai būtų tai padarę. Sar- 
gybiniai stovėjo gana toli vienas nuo kito. 

Kai tik paaiškėjo praeitos nakties įvykiai, vyrai ilgai 
nekalbėjo „kas būtų“ ir „jeigu“, tik tylėdami apsisuko 
ir nuėjo palapinių link, norėdami pasitarti, ko dabar 
galima laukti. 

Harka suprato, kad šautuvą prarado galutinai ir kad 
jo laukia ilga ir nuobodi diena. Tėvas turbūt vėl nega- 
lės eiti į medžioklę! Norėdamas bent kiek pataisyti vi- 
sai sugadintą nuotaiką Harka grįžtant paklausė tėvą, 
ar vienas negalėtų pamedžioti antilopių. Tačiau Ma- 
totaupa nesutiko leisti; jis manė, kad Tašunka Vitko 
arba kiti dakotai, galima daiktas, dar sukinėjasi aplink 
stovyklą. Harka, nors ir nusivylęs, tylėjo. 

Matotaupa atsakė Harkai kaip tik tuo metu, kai 
juodakojų vadas, dar kartą apsižvalgęs aplink, staiga 
krūptelėjo. Matotaupa pažvelgė į tą pusę, kur rodė va- 

das. Visi sustojo ir sužiuro ten. Tolumoje ant vienos 
pakilumos buvo įsmeigta į žemę lyg kartis, lyg lazda. 

— Pirmiau ant tos kalvos nieko nebuvo, — pasakė 
Matotaupa. 

— Tas daiktas ką tik ten atsirado, — pareiškė juoda- 
kojų vadas. Kadangi delsti buvo pavojinga, abu vaikai 
turėjo tuoj pat grįžti į stovyklą. Tačiau, vos jiems žen- 
gus žingsnį, ant kalvos šalia įsmeigtos lazdos pasirodė 
vyras ir ėmė mojuoti kažkokia oda ar kailiu. Visi su- 
žiuro, kokia ten oda. 

— Balto vilko kailis! — sušnibždėjo Harka savo tėvui. 
Jis turėjo geriausias akis iš visų, nors buvo tik vaikas. 

— Taika? — paklausė Matotaupa Gudriąją Gyvatę. 

Abu siksikai stovėjo susimąstę. Vyras tebebuvo ant 
kalvos ir tebemojavo. 

Tokios klastos indėnų papročiai neleido naudoti 
net per karą. Pasitarę Degantis Vanduo, Matotaupa ir 
Gudrioji Gyvatė nusprendė trise nueiti prie tos kal- 
vos. Ant jos stovįs vyras, ko gero, buvo dakotas ir tu- 
rėjo kokių nors pasiūlymų. 

Vaikai buvo pasiųsti atgal prie palapinių ir likę vie- 
ni kurį laiką bėgo tylėdami, paskui beveik vienu metu 
paspartino žingsnius. Jiems buvo malonu šitaip lėkti. 
Pamažu bėgimas virto lenktynėmis, ir galop kiekvie- 


nas nerėsi iš kailio, kad tik pirmas pasiektų palapines. 


71 


Nė vienam nepavyko aplenkti kito, abu atbėgo kartu 
ir abu buvo patenkinti, bet dar nedrįso to vienas ki- 
tam parodyti. 

Kadangi buvo šviesu ir nebegrėsė pavojus, kad prie- 
šas nepastebėtas galėtų prasiskverbti į stovyklą, Harka 
patraukė į palapinę pietiniame kaimo gale, vado duo- 
tą Matotaupai. Moteriškės, kuri būtų galėjusi paduoti 
Harkai valgyti, čia nebuvo, tad jis pats užsikūrė ugnį 
tr išsikepė didoką gabalą mėsos — pusryčius ir pietus 
kartu. Pasistiprinęs panoro dirstelėti į prarasto šautu- 
vo šovinius. Dabar jis nebeturėjo su jais ką veikti, ta- 
čiau mintis, kad kol kas Tašunka Vitko negalės iššauti 
daugiau kaip du kartus, jį nuramino. Šovinių toje vie- 
toje, kur buvo paslėpęs, Harka nerado ir pradėjo ieš- 
koti aplink, po kelis kartus viską išvartė, kas tik buvo 
palapinėje, bet šovinių niekur nerado. Harkai kilo ne- 
aiškus įtarimas. Jis net pakėlė odas, kuriomis buvo iš- 
klotos palapinės grindys, ir staiga nustėro. Toje vieto- 
je, kur buvo padėjęs šovinius, pamatė žemėje įbrėžtą 
Tašunkos Vitko ženklą — piestu stovintį arklį. 

Berniukas suprato, kas įvyko. Kaip paaiškėjo iš pėd- 
sakų, Tašunka sugrįžo į kaimą, o paskui patraukė į 
pietų pusę. Kurį laiką, kaip dabar pasirodė, jis buvo 
pasislėpęs Matotaupos palapinėje ir tuščiai neleido lai- 


ko: susirado šovinius. 

Harka ir pyko, ir stebėjosi. Jis liko palapinėje, norė- 
damas vienas viską apgalvoti. Apie tai ketino pasikalbė- 
ti vien su tėvu, bet šis buvo išėjęs su siksikų vadu. 

Tuo metu, kai vaikas sėdėjo palapinėje, Degantis 
Vanduo, Matotaupa ir Gudrioji Gyvatė prisiartino prie 
kalvos, kur buvo įsmeigta kartis ir vyras mojavo balto 
vilko kailiu. Dabar jie pažino tą vyrą, stovintį šalia 
įsmeigtos karties ir laikantį iškeltą balto vilko kailį kaip 
derybų vėliavą. 

Tai buvo Tašunka Vitko. Dar du kariai, kurie pir- 
ma, matyt, buvo pasislėpę kitoje kalvos pusėje, atsi- 
stojo jam iš šalių. 

Lėtai priėjo Degantis Vanduo, Matotaupa ir Gud- 
rioji Gyvatė prie tų trijų savo priešų ir sustojo prieš 
juos ant kalvos keteros. Vyrai žiūrėjo į kits kitą tylūs, 
nepikti, be šypsnių, be pašaipos, jie buvo santūrūs, 
kaip ir derėjo kariams narsaus priešo akivaizdoje. Da- 
kotai stengėsi nežiūrėti į Matotaupą, tarsi jo visai Čia 
nebūtų. 

Kadangi Tašunka Vitko buvo davęs ženklą šiai su- 
eigai, tai jis pirmas ir prabilo. Pasirodė, kad vienas jo 
karys moka juodakojų kalbą, taigi susikalbėti nebuvo 
sunku. 

— Siksikų kariai, — kalbėjo Tašunka Vitko, - buvo 


paėmę mane į nelaisvę, bet jie mane sutiko, kaip ir 

dera narsiems kariams. Siksikų vyrai dabar žino, kad 
dakotų vadai neverkšlena dėl savo gyvybės. Aš susi- 
grąžinau dakotų dukterį, o kadangi Degantis Vanduo 
liepė man duoti paslaptingąjį ginklą, tai ir pats išsi- 
laisvinau. Dabar galėčiau grįžti namo, bet prieš tai no- 
riu atiduoti siksikams tuos tris karius, patekusius į mū- 
sų nelaisvę. Jie narsiai kovėsi, išsiveržė per toli į priekį 
ir buvo sunkiai sužeisti, kai mes juos sučiupome. Vie- 
nas iš jų jau mirė. Mes grąžinsime jums du gyvus ka- 
rius ir vieno lavoną, jeigu jūs dabar taip pat nusiteikę 
kaip mes. Ar jūs pasiruošę rūkyti su mumis taikos pyp- 
kę? Narsiems vyrams negėda užkasti karo kirvį! Aš pa- 
sakiau, hau. 

Po šių žodžių stojo tyla: vyrai svarstė dakoto pasiū- 
lymą. 

Tada Degantis Vanduo atsakė: 

— Tašunka Vitko! Kur tie trys kariai, apie kuriuos 
kalbėjai! 

— Tuoj pats juos pamatysi, aš leidžiu tau su jais pa- 
sikalbėti? 

Dakotas sakė teisybę. Vienas negyvas karys ir du 
surišti gulėjo kitapus kalvos. Degantis Vanduo tik su 
Tašunka Vitko nuėjo prie jų, o juodviejų palydovai 
liko kalvos viršūnėje. Visi keturi dabar įdėmiai žvelgė 


žemyn. Pasirodė, kad gyvieji kariai buvo labai sunkiai 

sužeisti, norint juos išgelbėti, reikėjo negaišti nė aki- 
mirkos; jų žaizdos buvo šiek tiek aptvarstytos. 

Juodakojų vadas su jais persimetė keliais žodžiais, 
po to su Tašunka Vitko vel užlipo į viršų. 

— O kaip bus su paslaptinguoju ginklu? — paklausė 
Degantis Vanduo. 

Tačiau dabar Dakotų vadas tik nusišypsojo. 

— Ne, - pasakė jis. — Paslaptingojo ginklo neatiduo- 
siu. Pasiliksiu jį sau. 

Degančiojo Vandens palydovai ėmė tylomis skai- 
čiuoti: krito keturi dakotai, du iš jų patiesė juodakojų 
vadas, du — Matotaupa. Vienas juodakojų karys žuvo 
mūšyje, vienas mirė nelaisvėje. Jeigu siksikai atgautų 
dabar tuodu dar gyvus belaisvius, tai jiems šie kainuo- 
tų tik svečio Harkos dvivamzdį šautuvą, ir jų nuosto- 
liai būtų dvigubai mažesni negu dakotų. 

Degantis Vanduo susižvalgė su Gudriąja Gyvate ir 
pasakė: 

— Tu kalbėjai kaip tikras vyras, Tašunka Vitko. Aš 
pasakysiu susirinkimui, kad mes užkasėme karo kirvį 
ir išrūkėme taikos pypkę. 

— Tam aš pasiruošęs, kaip jau minėjau, - atsakė da- 
kotų vadas. — Bet kad tarp mūsų neliktų jokių neaiš- 
kumų, turiu pridurti, jog mes sudarome taiką su juo- 


dakojų kariais, o ne su išdavikais, išvarytais iš dakotų 

palapinių. Kiekvienas siksikas galės pasirodyti mūsų 
palapinėse ir prerijose, jeigu tik nieko blogo mums 
nedarys ir nešaudys mūsų žvėrių. Tačiau išdavikas Ma- 
totaupa tuoj pat mirs, jeigu mes jį rasime savo me- 
džioklės plotuose. 

Matotaupa irgi klausėsi šių kalbų. Kai buvo ištartas 
žodis „išdavikas“, jo veidas pasidarė pilkas kaip pele- 
nai, o akys sublizgo. 

Degantis Vanduo suraukė kaktą ir patempė lūpas. 

— Tu kalbi apie mūsų palapinių svečią, — griežtai 
atkirto jis. —- Neužmiršk to! Tu kalbi apie drąsų karį, 
kuris liks pas mus su savo sūnumi. Kad ir ką jūsų bur- 
tininkai ir vadai nutartų, tie nutarimai galioja tik jūsų 
palapinėse, jūsų miškuose ir jūsų prerijose. Kol Mato- 
taupa ir jo sūnus Harka Vilko Nugalėtojas gyvens pas 
mus, tol mes kausimės su kiekvienu, kuris pakels prieš 
juos ranką, ir keršysime už kiekvieną žodį, įžeidžiantį 
mūsų svečius. Aš pasakiau! 

— Tebūnie, kaip tu sakai! — sutiko Tašunka Vitko. 

Vadai susėdo ant žemės išrūkyti trumpos pypkės ir 
tuo būdu sutvirtinti savo žodžius. Matotaupa ir Gud- 
rioji Gyvatė nuėjo prie sužeistųjų ir mirusiojo. Pir- 
miausia jie paėmė tą sužeistąjį, kurio gyvybei, jų nuo- 
mone, grėsė didžiausias pavojus, norėdami jį nugabenti 
į palapinių kaimą, o grįžę su arkliais ir antklodėmis, 


manė pargabenti antrą sužeistąjį ir negyvąjį karį. 

Kai Matotaupa pasiekė kaimą ir nunešė sunkiai su- 
žeistąjį prie burtininko palapines, jis sutiko Harką. Ber- 
niukas iš tėvo sužinojo, kas atsitiko ant kalvos ir kas 
ten buvo nutarta. 

Tada ir Harka pasakė, kad pavogti šaudmenys ir 
kad Tašunka Vitko Matotaupos palapinėje įrėžęs Že- 
mėje savo ženklą. Matotaupa tai išgirdęs taip įniršo, 
kad vos susivaldė. Ir berniukas labai širdo, kad per 
derybas galutinai prarado šautuvą. 

Suraukęs kaktą paklausė tėvo: 

— Kodėl Tašunka Vitko taip trokšta taikos, kad už 
ją netgi sutinka atiduoti du karius? 

— Jis sužinojo, kaip mes kovojame. Dakotų antpuolį 
atrėmėme. 

— Tuo labiau Tašunka Vitko turėtų nuogąstauti, 
juk mes turėsim dviem kariais daugiau. 

Sakydamas „mes“ berniukas turėjo galvoje siksikus, 
kurių palapinėje jiedu su tėvu dabar svečiavosi. 

— Už tai jis turi tavo paslaptingąją geležį, kuri Ta- 
šunkos Vitko rankose yra pavojingas ginklas. 

— Kodėl jūs mane privertėte ją atiduoti? 

— O kodėl tu su ja visą laiką sukinėjaisi Tašunkai 
Vitko prieš akis, palapinėje ir aikštėje? Tad jam ir at- 
ėjo mintis ją pasigrobti. 


Harka nuleido galvą. 


AŽ 


— Tačiau du kariai vis dėlto daugiau verti, - nenu- 
sileido jis. — Kodėl jis atiduoda juos ir jo vyrai už tai 
nepyksta? 

— Tuodu kariai, kuriuos jis grąžina, yra taip sunkiai 
sužeisti, kad niekada negalės kovoti pilna jėga. Tašunka 
Vitko žino, ką daro. 

— Taip atrodo, tėve. 

Kai Matotaupa su keliais vyrais, arkliais ir apklo- 
tais vėl išsiruošė į kelią, Harka nuėjo prie savo širmio. 
Tėvui nesant arklys buvo vienintelis padaras, kuriuo 
jis pasitikėjo. Harka atsisėdo šalia jo ir vėl įsikando 
žolę. Jis negalėjo taip lengvai susitaikyti su mintimi, 
kad galutinai prarado šautuvą su šaudmenimis. 

Jam taip jau gerokai pasėdėjus tarp arklių, priėjo 
kitas berniukas, juodakojų vado sūnus. Vaikai dar ne- 
mokėjo susikalbėti, tačiau jaunasis siksikas vis tiek at- 
sisėdo šalia Harkos. Abu tylėdami prasėdėjo ligi vaka- 
ro, į tą laiką prieš dvi palapines jau buvo pradėta 
raudoti kritusių karių. 

Ėmus temti, kai sugrįžo visi vyrai ir Matotaupa nu- 
ėjo į savo palapinę pietiniame kaimo gale, pakilo pa- 
galiau ir Harka. Siksikų berniukas palydėjo jį ir įėjo į 
Matotaupos palapinę. 

Harka dėl to nudžiugo daug labiau, negu parodė. 
Juodakojė moteris patiekė vakarienę Matotaupai, pas- 

kui abiem vaikams ir pati pavalgė. Harka, beje, jau 
buvo rytą šiek tiek valgęs, kaip ir kariai, jis valgė tik 
vieną kartą per dieną, tačiau pats padavė savo svečiui 
ant iešmo keptos mėsos kaip koks vadas, vaišindamas 
kitą vadą. Degančio Vandens sūnus ir po vakarienės 
liko palapinėje. Prožaismiais jis paaiškino savo vardą — 
„Stiprusis Elnias“! — ir keletą juodakojų kalbos žodžių. 
Harka tuoj pat įsitraukė į šį žaidimą, jis paprašė mote- 
riškės gabalo odos, kad galėtų šį tą nupiešti. Norėjo 
savo svečiui paaiškinti, kad ruošiasi į antilopių me- 
džioklę. Dabar, kai karo kirvis buvo užkastas, tėvas 
turėjo neprieštarauti. 

Matotaupa sutiko, kad jie išvyktų poryt, ir Stipru- 
sis Elnias labai tuo apsidžiaugė. Tada Harkai pirmą 
kartą aprimo skausmas dėl prarasto šautuvo. Stiprusis 
Elnias taip pat teturėjo lanką su strėlėmis, taigi abu ber- 
niukai bus ginkluoti vienodai. Savaime išėjo, kad Stip- 
rusis Elnias ir nakčiai liko Matotaupos palapinėje. 

Harka nujautė, kad praradus paslaptingąjį ginklą 
dingo paskutinė kliūtis, trukdžiusi jiems suartėti, tai- 
gi, netekęs šautuvo, Harka įsigijo draugą. Dabar jis ir 
pats taip nesigraužė dėl to nuostolio. Tėvas teisybę sa- 
kė, kad Harka per daug puikavosi paslaptinguoju gin- 
klu. Berniukas daugiau nebegalėjo pykti ant Tašun- 
kos Vitko. Drąsus vado elgesys ir jo dvikova su 

Matotaupa aiškiai įrodė, kad dakotai nėra blogi ka- 
riai, taigi niekas negalės pasakyti, kad Harka kilęs iš 
bailių genties. 

Vienu metu jis atgavo tai, ko labiausiai trūko panie- 
kintojo sūnui, — sau lygių pagarbą ir draugystę. Išsitie- 
sęs guolyje, jis ilgai nesumerkė akių ir galvojo apie anti- 
lopių medžioklę, apie tolimesnę ateitį, kai pats taps kariu 
ir vadu, savo naujojo bičiulio Stipriojo Elnio broliu. 

— Tėve! — pasigavęs šią mintį, tyliai, bet aiškiai pa- 
sakė jis, pamatęs, kad Matotaupa dar nemiega, ir kar- 
tu įsitikinęs, kad niekas, išskyrus tėvą, jo nesupras. — 
Mes vis dar svečiai siksikų palapinėse. Kada būsime 
priimti į jų gentį kaip kariai? 

— Kai tik tu išlaikysi bandymus, Harka Vilko Nu- 
galėtojau, ir pasirodysi esąs vertas kario vardo, ir kai 
aš taip atkeršysiu tiems, kurie mane išvarė iš dakotų 
genties, kad niekas daugiau nedrįstų mangs vadinti iš- 
daviku. 

— Kol aš tapsiu kariu, praeis kelios vasaros ir žie- 
mos, tėve. 

— Kelios, Harka. Tačiau jos mums neprailgs, nes 
gyvensime kaip broliai tarp laisvų ir narsių vyrų. 

— Tas teisybė. Tačiau ligi tol... - Harka nebaigė 
sakyti. 


— Kalbėk, — tarė tėvas. 

— Aš galvoju apie Tašunką Vitko. 

— Ką tu galvoji apie tą žmogų, kuris yra mūsų prie- 
šas ir įžeidė mane? 

Harka nurijo seilę. 

— Pasakyk man, Harka Kietasis Akmenie, kokios 
mintys tave kankina! 

Tie žodžiai buvo ištarti draugiškų balsu, kokiu tė- 
vas ir sūnus kalbėjosi per bendras ištremties kančias ir 
pavojus, tačiau jame nuskambėjo ir nauja, Harkos ne- 
pastebėta gaidele. Tai buvo pavydas ir abejonės, ku- 
rioms retai atsispiria vieniši, teises praradę žmonės, — 
Matotaupa pirmą kartą suabejojo savo sūnumi. Har- 
ka atsakė visai paprastai: 

— Tašunka Vitko išvadavo ir susigrąžino dakotų gen- 
ties dukterį. Jos vardas Uinona. 

— Kaip ir mano dukters, tavo sesers. Tu apie tai 
galvoji? 

— Taip! — trumpai atsakė Harka. Dabar jis bijojo, 
kad tėvas neprikištų jam silpnumo. Tačiau jis negalė- 
jo išmesti iš savo širdies Uinonos. Jis vėl tarsi matė ją 
prieš save tą paskutinę naktį, kai paliko gimtąjį kaimą 
ir išbėgo į prerijas pas paniekintą tėvą. Tada Uinona 
užsitraukė ant galvos antklodę, kad niekas nematytų 
jos ašarų. Dabar ji gyveno tarp žmonių, kurie niekino 


jos tėvą, ir Harka negalėjo jos apginti. 

Čia Matotaupa pasakė visai ką kita, negu Harka 
tikėjosi: 

— Kaip manai, Harka Vilko Nugalėtojau, ar mano 
duktė Uinona norėtų gyventi su mumis siksikų pala- 
pinėse? 

— Norėtų, tėve. Ji žinojo, kad aš išeisiu paskui tave, 
ir padėjo man pabėgti. 

— Harka, kai Lokės giminės vyresnieji mane pasmer- 
kė, mes neturėjome pastovios vietos, todel maža mer- 
gaitė nebūtų galėjusi su mumis gyventi. Tu tai gerai 
žinai. Tačiau dabar radome palapines, kuriose Uino- 
na galėtų su mumis gyventi. Dabar pavasaris. Prieša- 
kyje vasara, mes galime nujoti prie Arklių upelio pasi- 
imti Uinonos, kaip Tašunka Vitko buvo atėjęs pasiimti 
tos dakotės. Negi mes bailesni ar kvailesni už jį? 

— Ne, tėve. Kada išjojam? 

— Kai tu su Stipriuoju Elniu pamedžiosi antilopių 
ir kai aš su Degančiu Vandeniu prišaudysiu bizonų, 
kad palapinėje netrūktų mėsos. Aš pasakiau, hau! 

Tuo ir baigėsi pokalbis, kurio negalėjo suprasti nei 
juodakojė moteris, nei Stiprusis Elnias. Harka susitai- 
sė miegoti. Jam pasidarė lengviau, tačiau jį dar tebe- 
kankino prieštaringi jausmai. Harka norėjo tapti juo- 
dakojų kariu, tačiau mintis, kad dar kartą pamatys 


gimtąjį palapinių kaimą prie Arklių upelio ir pasiims 

iš ten savo seserį, jį labai jaudino. Berniukas pradėjo 
bijoti, kad nepasikartotų tas slogutis, kai Uinona šau- 
kėsi jo pagalbos ir jis negalėjo jai padėti, nes jo kojos 
buvo tarsi prie žemės priaugusios. Laimė, savo guoly- 
je sujudo Stiprusis Elnias. Šitą berniuką ir jo draugys- 
tę jis pradėjo laikyti dvasia sergėtoja. Giliai atsidusęs, 
Harka išsitiesė ir užmigo. 

Matotaupa tebežiūrėjo į tamsą. Tai, kad siksikų va- 
dai ir vyresnieji dar nelaikė jo visiškai savu net po iš- 
bandymo mūšyje, žeidė jį labiau, negu galėjo prisipa- 
žinti sūnui. Jis jau seniai troško atkeršyti tiems, kurie 
išstūmė jį iš dakotų gretų. Tačiau tik dabar Matotaupa 
pradėjo galvoti, kaip tai konkrečiai padaryti, mat jis no- 
rėjo nutildyti visus tuos, kurie galėtų jį apšmeižti. Jis ne 
tik įrodys siksikų vyrams savo nekaltumą. Nužudyda- 
mas įžeidėją, susigrąžins ir gerą vardą. Jis negalėjo pa- 
miršti tos akimirkos, kai Tašunka Vitko nenubaustas 


juodakojų vado akyse apšaukė jį išdaviku. 


Prieš medžioklę berniukams reikėjo 


dar šį tą apgalvoti ir nuveikti. Brėkš- 
tant jie buvo prie upelio ir maudyda- 
miesi matė, kaip iš už horizonto pate- 
kėjo saulė, sumirguliavo vanduo, kaip 
palapines užliejo šviesa ir pradėjo rupš- 
"Ne" noti žolę arkliai. Kai jie, išsitrynę tau- 
kais ir apsirengę, grįžo atgal, Matotaupa jau sėdėjo 
prie liepsnojančio ugniakuro ir laukė, kol juodako- 
je moteris patieks pusryčiams mėsos. Plynoje stepė- 
je mėsa buvo pagrindinis maistas. Abu berniukai 
taip pat gavo savo dalį ir greit ją prarijo. Tuo metu, 
kai kiti vaikai dar tik ėjo prie upelio, Harka Vilko 
Nugalėtojas jau skubėjo prie vado palapinės. Stip- 
rusis Elnias dar norėjo šio to paklausti tėvą, kol tas 
pradės vyresniųjų pasitarimą dėl taikos sudarymo su 
Tašunka Vitko ir jo gimine. Berniukai atėjo laiku. 
Vadas buvo apsivilkęs gausiai siuvinėtais drabužiais, 
tačiau dar neužsidėjęs karūnos iš erelio plunksnų. 
Degantis Vanduo tuoj pastebėjo, kad berniukai 
nori kažko paklausti, ir maloniai pamojo jiems pri- 
eiti arčiau. 


— Kalbėkite! 

— Tėve, - prabilo Stiprusis Elnias. — Kai vėl pate- 
kės saulė, aš eisiu su Harka Vilko Nugalėtoju medžio- 
ti. Aš jau viską apgalvojau. Jeigu mes josime taip, kaip 
aš dabar tau pasakysiu, tai užtruksime keturias dienas. 

Vadas nusišypsojo. 

— Tu visada ką nors nepaprasta sugalvoji, sūnau. 

Stiprusis Elnias paraudo. Jis nežinojo, ar tėvas kalba 
rimtai, ar juokauja. Tačiau gerai pagalvojęs prisiminė, 
jog labai retai nenusisekdavo jo pasiūlyti planai. 

— Kalbėk, ko tyli, - padrąsino jį vadas. 

Berniukas apsidžiaugė; jis suprato, kad pusė darbo 
jau padaryta. 

— Tėve, — prašneko jis. — Mes josime į tą pusę, kur 
leidžiasi saulė. Ten prasideda kalnai ir miškai, o miš- 
ko pievose ir kalnų upelių slėniuose žolė sodresnė ne- 
gu čia. Oras ten geresnis, ir vėjai slėniuose ne tokie 
smarkūs. Mes susirasime tą laukymę, kur aną žiemą 
stovėjo mūsų palapinės. Ten dabar pilna antilopių, 
elnių ir lokių. Aplink siksikų medžioklės plotai, ir joks 
priešas mūsų ten neužpuls. Be to, aš pažįstu ten kiek- 
vieną medį, kiekvieną šaltinėlį, nes tose vietose mes 
jau praleidome septynias žiemas. Jūs, kariai, ruošiatės 
į prerijas medžioti bizonų, o mums, berniukams, ir 
ten, kalnuose, yra ko pamedžioti. 


— Tu taip manai? 

— Taip, teve. Kartu mes galėtume aplankyti ir tuo- 
du bebrų medžiotojus, jeigu tik jie po žiemos vėl arke- 
liavo į šias vietas. 

— Galėtumėte. Ko gero, jie žino ką nors naujo. 

— Taip, taip, tėve! 

— Gerai. Jeigu Matotaupa sutinka, tai ir aš leidžiu. 
Daugiau nieko nereikia. 

— Harkos Kietojo Akmens Vilko Nugalėtojo lan- 
kas blogas. Jam reikėtų geresnio. 

Vadas vėl šyptelėjo ir pamojo jaunajam dakotui, 
kad prieitų arčiau. 

— Tu gausi naują lanką, — tarė jis, — kadangi prara- 
dai savo paslaptingąjį ginklą. Ten, — vadas parodė į pa- 
lapinės gilumą, - yra keturi lankai. Apžiūrėk juos ir pa- 
sakyk man, kuris geriausias. Jeigu rasi geriausią ir įrodysi 
man, kad moki juo naudotis, vienas lankas bus tavo. 

Harka suprato, ką žodžiais ir ženklais jam norėjo 
pasakyti vadas, ir lėtai nuėjo į nurodytą vietą, pasilen- 
kė ir ėmė vieną po kito apžiūrinėti lankus. Tai buvo 
ne vaikiški, o dideli vyriški lankai. Tą vasarą, kuri da- 
bar prasidėjo, Harkai turėjo sueiti trylika metų, jis jau 
buvo metro septyniasdešimt penkių centimetrų ūgio 
ir labai laibas, tačiau turėjo stiprias sausgysles ir mus- 
kulus. Apžiūrėjęs visus keturis lankus, tuoj suprato, 


kad paskutinis, kurį laikė rankoje, geriausias. 

— Šitas. 

Vadas kilstelėjo antakius. 

— Teisingai atspėjai. Dabar eime. Pažiūrėsime, ar 
įstengsi įtempti šį lanką ir ar kliudysi taikinį. 

Degantis Vanduo išėjo su abiem berniukais priešais 
palapinę, Stiprusis Elnias padavė Harkai šešias strėles. 

Palapinių kaimo jaunuomenė tuojau juos pastebė- 
jo; iš visų pusių pradėjo rinktis vado sūnaus bendra- 
amžiai. 

— Atvesk Matotaupą! 

Stiprusis Elnias nukūrė vykdyti tėvo įsakymo. Grei- 
tai jis grįžo su Matotaupa. Harka priėjo prie savo tėvo. 

— Tai kaulinis lankas iš banginio ūso, — tarė jis. — 
Dar mūsų palapinių kaime prie laužo tu pasakojai man 
apie tokius lankus, tėve, ir štai pirmą kartą gyvenime 
toks daiktas man pateko į rankas. Degantis Vanduo 
padovanos man kitą lanką, vieną iš trijų, kurie dar yra 
jo palapinėje, tačiau parodyti, kaip moku šaudyti, tu- 
rėsiu su šituo kauliniu. Prieš šaudamas į taikinį, pa- 
prašysiu trijų bandomų šūvių. 

— Daryk kaip tinkamas, Harka Kietasis Akmenie. 

— Hau. 

Per tą laiką pasirodė keli kariai ir netgi burtinin- 
kas. Jis pasisiūlė padėti susikalbėti, ir Harka paprašė: 

— Man reikia trijų bandomųjų šūvių. Tada Degan- 


tis Vanduo galės nurodyti, į ką turiu šauti. 


87 


Burtininkas ir vadas pasitarė. 

— Duodu du šūvius pabandymui, — tarė Degantis 
Vanduo. 

Harka pagalvojo, paskui padėjo kaulinį lanką ant 
žolės prie Degančio Vandens kojų ir paėjo į šoną. 

— Mano senasis lankas taip pat neblogas, — pasakė 
jis tyliai, tačiau tokiu balsu, jog buvo aišku, kad čia 
paskutinis žodis. 

— Kodėl tau reikia trijų bandomųjų šūvių? — pa- 
klausė Degantis Vanduo, visai nepykdamas dėl tokio 
berniuko elgesio. 

— Aš turiu būti pasiruošęs kiekvienam šūviui, ko- 
kio iš manęs bepareikalautum, turiu žinoti, ar toli ga- 
lima iš to lanko nušauti ir kaip turiu taikyti. Todėl 
man reikia trijų šūvių. 

— Teisingai, tu išlaikei ir šitą bandymą, Harka Lo- 
kio Medžiotojau. Imk lanką. Gali pabandyti tris kar- 
tus. Kitus tris taikinius nurodysiu aš. 

Tada Harka vel paėmė lanką, nuėjo tarp palapi- 
nių, perbrido upelį, lydimas viso būrio, kuris įdėmiai 
jį sekė. Išėjęs į prerijas, sustojo. Paėmė pirmą strėlę ir 
įtempė lanką. Iš karto pajuto, koks jis elastingas ir leng- 
vas. Pirmiausia Harka buvo nutaręs šauti į tolį. Su- 
ėmė templę, įtempė lanką kiek galėdamas ir paleido 
strėlę. Templė suzvimbė, strėlė nulėkė kaip vėjas. Vi- 


sų akys sekė jos kelią. 

Stiprusis Elnias pašoko ir nukūrė kaip strėlė visų 
vaikų priešakyje į tą pusę, kur šovė Harka. Greitai iš 
vaikų krykštimo paaiškėjo, kad jie surado strėlę žolėje 
už vienos kalvos. 

Harka nebėgo su kitais. Jis pasiėmė antrą strėlę ir, 
kai berniukai grįžo su pirmąja, tuoj pat paleido antrą 
šūvį. Iš penkiasdešimties žingsnių atstumo šovė į vėjo 
suneštą smelio krūvą. Strėlė perėjo kiaurai, ir kitoje 
krūvos pusėje išlindo jos smaigalys. Po šito bandymo 
Harka liko patenkintas mušamąja šūvio galia. Tada 
paėmė trečią strėlę ir paleido ją taip greitai, kad niekas 
ir nespėjo susivokti, į ką buvo taikyta. Už šimto met- 
rų strėlė įsmigo į žolę. Harka atsinešė ją pats ir priėjo 
prie vado. 

— Aš pasiruošęs. Sakyk, į ką šauti! 

— Pirmą taikinį tau nurodys Stiprusis Elnias, nes jis 
vadovauja berniukų būriui, antrą — Matotaupa, tra- 
čią — aš pats, —- pasakė Degantis Vanduo. 

Stiprusis Elnias pasitarė su keliais savo draugais. Po 
to vienas berniukas nubėgęs atnešė mažą odinį sviedi- 
nį, užlipo ant vienos palapinės ir įspraudė jį tarp smai- 
gų. Berniukas paaiškino Harkai, kad šauti jis turi atsi- 
gulęs ir pataikyti į sviedinį. Uždavinys buvo nelengvas. 
Kadangi Harkai nebuvo nurodyta, kur reikia atsigul- 


ti, jis pasirinko septyniasdešimties žingsnių nuotolį ir 


89 


pakilesnę vietą. Dabar valdyti ginklą buvo vienas ma- 
lonumas. Jis prisitaikė ir šovė nieko nelaukdamas. Svie- 
dinys buvo pramuštas. Vaikai pagyrė šūvį skardžiais 
šūksniais. . 

Tada į priekį išėjo Matotaupa, jo lūpų kampučiuo- 
se virpėjo šypsenėlė. 

— Aš nueisiu šimtą penkiasdešimt žingsnių, iškelsiu 
ranką ir išskėsiu du pirštus. Paleisk strėlę taip, kad ga- 
lėčiau ją pagauti tarp pirštų, Harka Bizono Persekio- 
tojau! Šauk klūpomis. 

Matotaupa paprašė Gudriąją Gyvatę eiti su juo. Abu 
lygiais žingsniais atmatavo numatytą atstumą, sustojo pie- 
voje ir Matotaupa pakėlė dešinę ranką, išskėtęs smilių ir 
nykštį. Oras buvo labai vaiskus, diena šviesi, Harka, pri- 
klaupęs ant dešinio kelio, taikėsi labai rūpestingai ir tiks- 
liai apskaičiavo, kiek reikia įtempti lanką. Uždavinys bu- 
vo sunkus, atstumas didelis. Harka primerkė akis. Visi 
žiūrovai įtemptai laukė, aplink buvo tylu tylu. Harka šo- 
vė. Sudūzgė templė, ir strėlė nuzvimbė. 

Matotaupa skardžiu šauksmu paskelbė, kad šūvis 
pavyko. Bendras džiaugsmo riksmas pasveikino Har- 
ką su sėkme. Berniukai greitai ir linksmai kaip kume- 
liukų būrys pavasarį nukūrė prie Matotaupos. 

Kai jie pribėgo, Matotaupa dar tebelaikė iškėlęs ran- 
ką su strėle, ir berniukai pamatė, kad jis buvo ją paga- 


vęs už koto, prieš pat plunksnas, įtaisytas strėlės gale. 

Patenkinti, tarsi patys būtų paleidę tokį puikų šū- 
vį, berniukai sugrįžo prie Harkos. Įtampa vis didėjo, 
nes trečiąjį ir paskutinį taikinį turėjo nurodyti Degantis 
Vanduo. 

Vadas liepė jam paduoti tą odinį sviedinuką, kurį 
Harka buvo išmušęs iš smaigų tarpo, ir pasišaukė Stip- 
rųjį Elnią. 

— Eikš čia! Imk sviedinį, bėk ir staiga mesk jį į vir- 
šų. Harka Bizono Persekiotojas turės į jį pataikyti. 

Stiprusis Elnias nusijuokė ir mirktelėjo Harkai. Jis 
paėmė sviedinį ir ėmė bėgioti visaip vinguriuodamas, 
o Harka liko vietoje ir laikė lanką kairėje, o trečiąją, 
paskutiniąją, strėlę dešinėje rankoje. Jis neįsidėjo strė- 
lės, nors reikiamu momentu ir turėjo labai greitai 1š- 
šauti. Stiprusis Elnias lakstė aplink, šokinėjo į viršų, 
vertėsi per galvą, vėl bėgo. Sviedinį jis laikė tai vieno- 
je, tai kitoje rankoje, tai priešais save, tai už nugaros. 
Staiga, padaręs kelis smarkius šuolius, jis išmetė ka- 
muoliuką pro tarpkojį į viršų; tuo metu jis buvo už 
kokių aštuoniasdešimt žingsnių nuo Harkos. Žaibo 
greitumu Harka įsidėjo strėlę, prisitaikė ir šovė. Į ka- 
muoliuką pataikė tuo metu, kai šis pasiekė aukščiau- 
sią tašką ir akimirką stabtelėjo ore prieš pradėdamas 
kristi žemyn. 

Strėlė panešė sviedinį galiuką tolyn, paskui nukrito 


žemėn. 

Berniukai vėl sukrykštė. Stiprusis Elnias pakėlė svie- 
dinį su strėle ir pasileido prie Harkos laikydamas abu 
iškeltoje rankoje. 

— Šaunuolis! Pataikei! Mano brolis Harka Vilko Nu- 
galėtojau Lokio Medžiotojau! 

Harka nieko nepasakė. Jis atidavė lanką vadui. 

Matotaupa stovėjo šalia Degančio Vandens ir labai 
atidžiai apžiūrinėjo ginklą. 

— Geresnio lanko man neteko matyti. Ar siksikų 
vyrai tuti ir daugiau tokių ginklų? 

— Toks mūsų palapinėse yra tik vienas, — atsakė De- 
gantis Vanduo susimąstęs. — Ar ir Matotaupa nori iš 
jo šauti? 

— Jeigu tu, vade Degantis Vandenie, leisi man pa- 
čiam pasirinkti taikinį. 

— Galėsi pasirinkti. 

Matotaupa pasišaukė Harką: 

— Atnešk bizono odos skydą ir atsistok su juo per 
tris šimtus žingsnių nuo čia! 

Burtininkas išvertė Matotaupos žodžius, ir siksikai 
dar labiau susidomėjo. Juos apėmė kažkoks keistas su- 
sijaudinimas, kurio priežasties Matotaupa kol kas dar 
nesuprato, bet tai neliko jo nepastebėta. „Trys šimtai 
žingsnių buvo „per strėlės šūvį ', ir tik labai retais at- 
vejais, apie juos net legendos buvo pasakojamos, pa- 


vykdavo pataikyti iš tokio nuotolio. 

— Paprašyk skydo su saule! — riktelėjo Harkai pavy- 
mui burtininkas, tartum staiga įkvėpimo pagautas. 

Palapinėje vado žmona berniukui parodė tris sky- 
dus iš septynlinkos bizono odos. Jie buvo margai išda- 
žyti, o vienas su geometrišku saulės piešiniu, kurio vi- 
durinis apskritimas atrodė kaip ratas su keturiais 
stipinais. Šitą skydą ir nusinešė Harka į prerijas tris 
šimtus žingsnių vakarų pusėn. Dabar saulė švietė tė- 
vui į nugarą ir neakino savo spinduliais. Berniukas bu- 
vo prisidengęs skydu krūtinę ir veidą. 

Vadas Degantis Vanduo ir jo sūnus stovėjo šalia 
Matotaupos. Visi žiūrėjo į šalį. Jis įrempė templę, ir 
lankas sulinko. Tik dabar pasirodė, koks jis elastin- 
gas. Po ruda Matotaupos oda žaidė muskulai. Jo akys 
buvo beveik užmerktos. 

Matotaupa iššovė taip smarkiai, ir strėlė nuzvimbė 
taip greitai, kad jos sumatyti nebuvo galima. Žiūro- 
vams net kvapą užgniaužė. 

Visi laukė. 

Niekas net nešūktelėjo. 

Visi toliau laukė. Harka negrįžo atgal. 

Vyrai sužiuro vieni į kitus; jie pradėjo abejoti. Kai 
kurie šypsojosi, beje, tik lūpų kampučiais, kiek apgai- 
lestaudami, kad neįtikimas dalykas netapo tikrove. T'a- 
čiau strėlė smygsojo skyde, tai jie įžiūrėjo, gal tik pa- 


taikyta buvo ne į patį vidurį. 

— Eime! — tarė pagaliau vadas ir nužingsniavo su 
Gudriąja Gyvate, Šlubuoju Vilku ir dar trimis ber- 
niukais, tarp jų savo sūnumi, į tą pusę, kur stovėjo 
Harka. Matotaupa liko vietoje ir toliau laukė. 

Grupelė siksikų su vadu jau buvo netoli Harkos, kai 
laukiantieji išgirdo daugiabalsį džiaugsmo šauksmą: 

— Paraikė! Pataikė! 

Dabar jau nieko nebuvo galima sulaikyti. Visi nu- 
bėgo pažiūrėti, nustebę stovėjo vadas, burtininkas ir 
kariai prieš berniuką, tebelaikantį apskritą skydą. Strėlė 
buvo įsmigusi į patį saulės apskritimo vidurį. 

Vyrai žiūrėjo vieni į kitus ir murmėjo žodžius, ku- 
rių prasmės Matotaupa ir jo sūnus dar negalėjo su- 
prasti. 

— Atsivesk savo arklį, Harka! - pasakė Matotaupa 
tr paėmė skydą, neištraukdamas strėlės. 

Berniukas nubėgo į kaimą ir greitai atšuoliavo ant 
savo širmio. Tėvas padavė jam skydą, kurio viduje buvo 
įtaisyta odinė kilpa. 

— Jok ratu, - paliepė jis sūnui. - Šitą strėlę išmušiu 
iš skydo kita strėle. 

Ženklais Matotaupa parodė siksikams, ką jis ketina 
daryti. Vyrai vėl susižvalgė. Jie dar labiau sunerimo. 

Harka tai gerai juto. Kas čia dėjosi? Kokios mintys 


jaudino tuos karius? 

Berniukas darė tai, ką jam buvo liepęs tėvas. Jis šuo- 
liavo ratu; skydą laikė rankoje, prisidengęs pečius ir 
galvą. 

Matotaupa sekė raitelį akimis. Staiga jis šovė ir abi 
strėlės įsikirtusios viena į kitą nukrito žemėn. 

Harka paleido arklį žingine, nenulipdamas pakėlė 
strėles ir atnešė tėvui. 

Visi tylėjo. 

Matotaupa atidavė juodakojų vadui lanką ir strėles. 

— Matotaupa! — tarė Degantis Vanduo, jo balse ga- 
lėjai pajusti tą keistą susijaudinimą, kurį vis didėjant 
pastebėjo Matotaupa ir Harka. — Matotaupa! Tai pa- 
slaptis! Seniai seniai tas lankas priklausė vienam iš di- 
džiausių mūsų vadų. Niekas nežino, iš kur jis atsira- 
do. Mirdamas mūsų vadas įsakė atiduoti šį lanką tam, 
kuris per strėlės šūvį pataikys į saulę. Mes negalėjome 
suprasti šių žodžių. Tačiau dabar mes tai suprantame, 
Matotaupa. Tu pataikei per strėlės šūvį į saulę. Lan- 
kas dabar tavo. Tu esi didis karys! 

Ir susižavėjusiems siksikams pagarbiai tylint, De- 
gantis Vanduo įteikė ginklą dakotui, gyvenančiam jo 
genties palapinėse. 

— O tavo sūnus, — toliau kalbėjo Degantis Van- 
duo, — gaus geriausią iš trijų likusių lankų. Tegu parts 


jį išsirenka. 

Matotaupa buvo labai rimtas, tačiau jo ir Harkos 
akys blizgėjo. 

— Tegu juodakojų kariai žino, kad mano strėlės yra 
jų strėlės ir jų priešai yra mano priešai, hau. 

Lėtai, iškilmingai grįžo vyrai ir berniukai į kaimą. Va- 
do palapinėje Harka gavo puikų lanką iš elastingo me- 
džio su raudonai nudažyta bizono sausgyslių temple. 

Kai Matotaupa ir Harka parėjo į savo palapinę pie- 
tiniame kaimo gale, norėdami gerai paslėpti naujuo- 
sius ginklus, tėvas paklausė berniuką: 

— Ar dabar išmesi savo senąjį lanką? 

— Ne, tėve. Šitą senąjį lanką mes pasidarėme tada, 
kai vieni gyvenome tremtyje tarp kalnų ir miškų. To aš 
niekada neužmiršiu ir todėl pasilaikysiu šį lanką, hau. 

— Gerai! 

Apie tą įvykį visame kaime buvo kalbama su susi- 
žavėjimu. Net ir tarp dešimčių tūkstančių indėnų, už- 
augusių su lanku ir strėlėmis, tik keli galėjo girtis ab- 
soliučiu taiklumu, štai tokie reti taiklių akių ir rankų 
šauliai svečiavosi dabar pas siksikus. 

Netrukus vadas paliepė šaukliui sukviesti vyresniuo- 
sius į pasitarimą. Matotaupa su keliais jaunesniais ka- 
riais išjojo pasižvalgyti, ar nėra kur nors arti bizonų 
bandos. Harka ir Stiprusis Elnias susiėjo aptarti ryto- 


jaus dienos medžioklės. Džiugiai ir uoliai planavo jie, 

ką darys. Vado sūnus nusivedė Harką prie upelio ir 
smėlyje nubrėžė kelią, kuriuo jam ir Harkai reikės jo- 
ti. Prie jų prisidėjo ir kiti berniukai. Pamažu jų kalba 
Harkai pradėjo atrodyti ne tokia svetima. Jis jau su- 
prato nemažai žodžių. 

Vakare abu berniukai susikrovė ginklus ir ugnies 
įkūrimo reikmenis. Kiekvienas turėjo po odinę prie 
arklio rišamą antklodę, kuria miegant buvo galima už- 
sikloti. Kadangi Matotaupa dar nebuvo grįžęs iš žval- 
gybos, Harka nakvojo pas savo naująjį draugą Stiprųjį 
Elnią vado palapinėje, o vado žmona pataisė jiems 
maisto kelionei, daugiausia džiovintos ir sumaltos bi- 
zono mėsos, labai maistingo negendančio produkto, 
laikomo mažuose maišeliuose. 

Abu bernaičiai nusprendė atsigulti anksčiau, kad 
galėtų rytui brekštant išjoti. 

Virš prerijų sušvito saulė; savo pirmais gryno aukso 
spinduliais ji paskelbė galą tamsos ir ūkų viešpatijai. 
Ant žolynų sublizgo rasa, upelyje ėmė žaisti saulės švie- 
sa. Žuvys, pamažu judindamos pelekus, plūduriavo 
tekančiame vandenyje, pasirengusios bet kuriuo mo- 
mentu šauti žemyn. Čiulbėjo strazdai; prerijų šuniu- 
kai, tie maži graužikai, kaišiojo nosytes iš savo urvų, o 
jų sargybiniai stovėjo ant užpakalinių kojyčių prieš iš- 


sišakojusius požeminius labirintus. Paukščiai sklandė 

aukštai danguje; oras buvo sausas ir gaivus. Aplink vieš- 
patavo tyla. 

Stiprusis Elnias ir Harka paleido arklius šuoliais va- 
karų link. Palapinės liko toli užpakalyje. Jie buvo vie- 
ni bekraštėse prerijose, paskutinėje laisvų medžiotojų 
tevynėje. Abu buvo kaip tik ant jaunystės slenksčio ir 
jautė savo augančią jėgą. Jojo jie kaip seni kariai, mo- 
kėjo nenuvarginti mustango, puikiai orientavosi vie- 
tovėje be jokio kelio ir takelio. Harka susidomėjęs ste- 
bėjo, kaip pamažu keičiasi gamtovaizdis. Pasirodė 
kalvos, toliau pereinančios į didelį uolinį kalnyną. Pre- 
rijų linijos tapo griežtesnės, žemės įdubos ir slėniai 
aiškiau skyrėsi iš bendro landšafto, upeliai buvo van- 
deningesni, jų nuolydis didesnis, o pačios vagos kiek- 
vienąkart vis gilesnės ir gilesnės, pagaliau jos virto tar- 
pekliais. Pakrantėse žaliavo alksniai ir žilvičiai, o apie 
pietus jaunieji raiteliai pamatė ir netoli vandens kalvų 
užuovėjoje išaugusių spygliuočių. Puikios mėlynai ža- 
lios eglės iškėlusios šakas į viršų dunksojo nuostabiai 
žydro dangaus fone. 

Abu berniukai dar nė karto nesiilsėjo, tik retkar- 
čiais duodavo atsikvėpti arkliams, paleisdami juos žin- 
gine. Jodami jau matė ir žvėrių: antilopių toli palei 
horizontą, stirną, stovinčią miškelio pakraštyje. Iš žo- 
lės netikėtai pakilo būrys prerijų vištelių. Berniukai 


tuoj pat čiupo lankus ir paleido po strėlę. 

Kliudė dvi vištas, ir jos nukrito į žolę, kitos nuplas- 
nojo tolyn. Berniukai pasuko arklius prie savo laimi- 
kio. Abu gerai pataikė. Ir abu, išsitraukę strėles, pasiė- 
mė po nušautą paukštį. Nors ir turėjo džiovintos 
mėsos, vištienos kepsnys taip pat pravers. 

Patenkinti vaikai nujojo toliau. Žolė tose vietose 
jau buvo sodriai žalia, žydėjo baltos ir geltonos gėlės, 
paskirai ar išsidriekusios ištisais kilimais. Šiaurinėse kal- 
vų pusėse dar galėjai pamatyti rudų lapų; čia sniegas 
tik nutirpo ir jauna žolytė dar nebuvo prasikalusi. Ne- 
gyvenamose prerijose nesunku buvo įžiūrėti pėdsakus. 
Abu vaikai pamatė vapičio, milžiniško elnio, pėdas. 
Tačiau elnias buvo senas, ir abu nutarė, kad neapsi- 
moka dėl jo keisti planą ir sukti iš kelio. 

Kai vakaro saulė įspindo raiteliams į akis, Stiprusis 
Elnias, visąlaik rodęs kelią, užjojo ant kalvos, nuo ku- 
rios buvo toli matyti. Ji buvo plika, ir niekas neužsto- 
jo reginio. Berniukai žinojo, kad toli rytuose, kur mė- 
lynavo dangus, stovi jų palapinės. Į vakarus ir šiaurės 
vakarus iki pat Uolinių kalnų dryksojo prieškalnių 
aukštumos. Vakaro šviesoje snieguotų viršūnių baltu- 
mas nebeatrodė toks vaiskus, pasakiškos šviesos nu- 
tviekstos uolos nebebuvo tokios sunkios ir sustingu- 
sios; jos dunksojo kaip šešėliai besileidžiančios saulės 


nurausvintais kraštais. Pievų ir medžių žalumas susi- 

liejo su raudonu saulės spindulių auksu, ir kur jau bu- 
vo tamsu, ten viskas skendėjo violetinėje šviesoje, ku- 
rioje daiktų apybraižos buvo dar ryškesnės negu aki- 
nančioje vidudienio šviesoje. 

Šis vaizdas labai jaudino Harkos protą ir jausmus, 
nes tai buvo tas pats vakaro vaizdas, prie kurio jis bu- 
vo pripratęs gimtajame palapinių kaime. Galbūt ir jo 
sesuo Uinona stovi dabar prie Arklių upelio, semia 
vandenį, mirguliuojantį tokioje pat vakaro saulės švie- 
soje, ir žiūri į kalnus, kurių ilga grandinė nusitęsusi iki 
pat Plato ištakų, ir tenai besileidžiančios saulės lieps- 
noje mirguliuoja šešėlių apgaubtos uolos. 

Harka pabudo iš savo minčių, nes Stiprusis Elnias 
pasakė: 

— Ten, toje giraitėje, — jis parodė ranka, — mes ap- 
sinakvosime. Ten rasime vandens, malkų ir užuovėją. 

Harka, žinoma, sutiko, ir abu pasuko savo arklius į 
tą pusę, kur augo šiek tiek eglių ir krūmų. Pirmiausia 
jie apžiūrėjo miškelį, tačiau nerado nieko įtartina — 
nei žmonių, nei plėšrūnų pėdsakų. Čia pat tryško ne- 
didelis šaltinis, vėliau virstantis upeliu, kurio pakran- 
tese dėl vietos galynėjosi žolės ir samanos. Vanduo bu- 
vo skanus. Mustangai ėmė ieškoti maisto. Po lazdynais 
giraitės pakraštyje dar buvo galima rasti žiemą pergu- 


lėjusių riešutų. Berniukai perkando kelis ir suvalgė: 

riešutai jiems buvo tikras skanėstas. Tada prisirinko sau- 
sų šakų ir tarp medžių be vargo susikūrė nedidelį laužą. 
Kai jis įsidegė, pamažu kurstė ugnį, kišdami į ją šakų 
galus. Kuo labiau temo, tuo labiau žėravo kibirkštys. 

Berniukai išsiėmė nušautas vištas. Pasirodo, kad jų 
kvapas ne tik jiems vieniems dirgino uoslę. Prerijose 
visai netoli giraitės ėmė viauksėti du kojotai. Harka, 
puikiai mokėjęs pamėgdžioti žvėrių balsus, smaginosi 
jiems atsakinėdamas, o Stiprusis Elnias apkasė vištas 
karštais pelenais, kad iškeptų. Kojotai prerijose visai 
pasiuto ir lojo užspringdami, Harka nenusileido jiems, 
skalindamas visomis vilkų tonacijomis, o Stiprusis El- 
nias vos laikėsi nesuprunkštęs. Per vištos kraujo kvapą 
ir kivirčą su Harka abu kojotai visai pamiršo, kad čia 
kvepia ir „žmogumi“. Pagaliau jie pasirodė ant arti- 
miausios kalvos keteros. Dėl papurusio kailio atrodė 
gana riebūs, nors po žiemos vargu ar galėjo būti labai 
įmitę. Harka sukaukė atsitraukiąs, ir kojotai ant kete- 
ros pasijuto visai drąsūs. Berniukai nedelsė. Jie čiupo 
lankus ir paleido po strėlę. Pataikyti nebuvo sunku, 
nors prerijas jau gaubė naktis. 

Viauksėjimas nucilo, nes strėlės persmeigė plėšrū- 
nams kaklus. Stiprusis Elnias ir Harka nubėgo į tą pu- 
sę ir rado kojotus besibaigiančius, greitai juos užmušė 


ir atsinešė prie laužo. Cia pradėjo lupti ne su smailiu, 

dviašmeniu durklu, kurį nešiojosi kaip ginklą, o su 
plačia vienašmene geležte. Mėsą berniukai išmetė, ta- 
čiau storus kailius nutarė pasiimti kaip nepaprastos 
medžioklės atminimą. 

Pasisotinę kepta vištiena, ėmė ruoštis gulti ir svars- 
tė, ar nereikėtų vienam likti sargyboje. 

Stiprusis Elnias manė, kad tai nebūtina, nes mus- 
tangai esą pakankamai budrūs. Bent jau jo keršis, pa- 
jutęs pavojų, visuomet jį pakels. Harka buvo tikras, 
kad tą patį padarytų ir jo širmis. Tad abu ramiai susi- 
vyniojo į bizono odos antklodes, atkišdami kojas į ug- 
nies pusę. Kažkur toli priešais mėnulį kaukė vilkai. 
Arkliai kurį laiką dar ganėsi, paskui stovėdami užsnū- 
do, tačiau jų budrumu buvo galima pasitikėti, tad už- 
merkė akis ir berniukai. 

Naktis praėjo ramiai, ir vaikai pabudo atgavę jėgas. 
Saulė dar nebuvo patekėjusi, tačiau blyški šviesa ry- 
tuose jau skelbė greit išaušiant. Jie pasistiprino džio- 
vinta bizono mėsa, numalšino troškulį prie upelio, už- 
sėdo ant arklių ir vėl nujojo į vakarus. 

Uolinius kalnus, prie kurių artėjo, kuo toliau, tuo 
labiau užstodavo priešais kylančios prieškalnių aukš- 
tumos. Spygliuočiais buvo apaugę vis didesni plotai, 
slėniai ir pakriaušiai, tačiau Stiprusis Elnias lenkėsi to- 


kių miškų, jojo pievomis, kur arkliams lengviau bėgti 

ir kuo toliau matyti. Berniukai buvo labai atidūs, nes 
miškuose visuomet tyko pavojai ir per vėlai juos pa- 
stebėjus gali būti riesta. Traukdami orą, jie ne vien 
kvėpavo, bet ir uodė kiekvieną kvapsnį. Lapų aroma- 
tas maišėsi su sakų kvapu, bet dūmų niekur neužuo- 
dė. Ausį pasiekė ošimas. Tolumoje tarpekliu tekėjo 
upė, jos šniokštimas buvo toli girdėti. 

Berniukai jojo žingine. Žemėje jie matė daug žvė- 
rių pėdų, pagaliau aptiko ir lokio pėdsakus. Nulipo 
nuo arklių ir labai atidžiai juos apžiūrėjo, nes susitikti 
su lokiu nebuvo ketinę. Pėdos kirto jų kelią, paskui 
ėjo į pietus, suko į rytus, kur buvo miškas, tad berniu- 
kai ramiai sau jojo toliau. Antrą kartą jie sustojo, apti- 
kę briedžio pėdas. Šis milžiniškas ir sunkus žvėris bu- 
vo giliai jas įmynęs, vienas nudroždamas į kalną. 
Išdirbtas briedžio kailis buvo geriausias indėnų dra- 
bužis, nes briedžio oda labai tvirta, kartais nepramu- 
šama net šūvio. Mėsa indėnams skani, o liežuvis — de- 
likatesas. Tačiau briedis ir labai stiprus, labai greitas ir 
sunkiai nudobiamas. Jis drąsiai stodavo į kovą su vil- 
kais ir žmonėmis. Lengviausia būdavo rudenį. Pamėg- 
džiodamas briedžių būbavimus galėjai juos prisivilio- 
ti, pritykinti ir nušauti. Bet dabar buvo pavasaris, ir 
briedžiai nebūbavo. 

Nuo šiol vaikai tegalvojo apie briedį, tačiau nė vie- 


nas nenorėjo to kitam prisipažinti, nes berniukams, 

gyvenantiems vos tryliktą vasarą, noras užmušti brie- 
dį buvo per drąsus. Tad Stiprusis Elnias neišklydo iš 
kelio ir traukė per pažliugusias pievas ir mišką į senąją 
savo giminės žiemojimo vietą. Tačiau ir jis, ir Harka 
buvo patenkinti, kad briedžio pėdsakai taip pat ėjo į 
tą pačią pusę. Briedis buvo prabėgęs vakar dieną. Tai 
čia, tai ten jis stabteldavo miško pakraštyje paskabyti 
jaunų ūglių ir pumpurų, paskui ramiai traukdavo to- 
lyn. Berniukai pasiekė kalnų upelį, kuris per pievas ir 
miškus putodamas nešė savo vandenis ir buvo išsigrau- 
žęs iki uolėto dugno. Jo kelyje buvo gausu slenksčių; 
penkis ar šešis, kartais iki dešimties ir dvidešimties met- 
rų vanduo tekėdavo viename lygyje, paskui nedideliu 
kriokliu krisdavo žemyn, skalaudamas stačią sieną. 
Bangos blyksėjo ir mirguliavo, dugne galėjai įžiūrėti 
kiekvieną smiltelę. Kai kurie kriokliai krito nuo nu- 
gludintų uolų kaip kokie permatomi šydai. Buvo jau 
gana šilta. Saulė, pasiekusi zenitą, pro eglių viršūnes 
apšvietė upelį. Mustangai norėjo gerti, ir berniukus 
čia traukė pailsėti. Nedidelėse išgraužose palei krantą 
jie pastebėjo upėtakių ir sumanė jų pagaudyti ranko- 
mis. Be to, upelio vagoje buvo gilesnių vietų su mėly- 
nai žaliu vandeniu, viliote viliojančiu išsimaudyti. 
Vaikai nušoko nuo mustangų, pririšo juos prie me- 


džių taip, kad galėtų pasiganyti ir atsigerti, o patys 

atsigulė ant kranto gaudyti upėtakių. Greitai čiupo 
kiekvienas nusižiūrėtą upėtakį ir, netikėtai juos užklu- 
pę, pasigavo po vieną. Stiprusis Elnias laikė rankoje 
didelę žuvį apkerpėjusia nugara, Harka — mažą ploną. 
Berniukai greit užmušė žuvis ir susikūrė nedidelę ug- 
nelę, norėdami jas išsikepti. Kvapas sužadino apetitą, 
jie pasijuto vėl išalkę ir pasigardžiuodami pavalgė, vis- 
ką pasidalinę lygiomis. Netrukus pastebėjo, kad buvo 
sustoję toje pačioje vietoje, kur neseniai ganėsi ir gėrė 
briedis. Giliai įspaustoje pėdoje buvo prisirinkę van- 
dens. Sprendžiant iš pėdsakų, jis nubėgo į kalną. 

Berniukai susiruošė maudytis. Saulės nužertas van- 
duo buvo šaltas, tačiau labai maloniai gaivino. Jie sma- 
ginosi taškydami vienas kitą, ėjo vandenyje imtynių, 
stojosi po artimiausiu kriokliu, kad ledinis vanduo kris- 
tų ant sprando ir nugaros. Paskui juokais palindo po 
vandens šydu ir pro jį žiūrėjo. 

Čia jie buvo sutrikdyti. Miške netoli upelio kažkas 
subildėjo sutraškėjo, lyg pro medžius ir krūmus viską pa- 
keliui trypdamas ir laužydamas būtų lėkęs milžinas. Ber- 
niukai norėjo šokti ir griebtis ginklų, bet jau buvo vėlu. 

Tarp medžių išniro briedis. Berniukai turėjo gar- 
bingai sau prisipažinti, kad labai išsigando. Šitas miš- 
ko milžinas su didžiuliais, panašiais į kastuvą ragais 


buvo įtūžęs. Ragus laikė nuleidęs, lyg būtų puolęs prie- 

šą. Jis perbėgo per berniukų stovyklą ir išspardė ugnį. 
Paskui atsidūrė viduryje upelio, toje terasoje, kur kri- 
to krioklys, už kurio pasilenkę ir nejudėdami kaip 
bronzinės statulos lindėjo berniukai. Akis laikė beveik 
užmerkę, kad žvilgsnis neatkreiptų briedžio dėmesio. 
Tačiau ir nuleidę vokus stebėjo jį pro blakstienas. Pla- 
čios kanopos, ilgos kojos, tamsūs karčiai, didžiuliai, į 
kastuvą panašūs ragai su daugybe atšakų. Koks jis di- 
delis: koks didelis! Koks stiprus! Briedis apsisuko upe- 
lyje, jis laukė, kratė galvą ir žiūrėjo į mišką, lyg iš ten 
tuoj pat turėtų iššokti priešas, priversiąs jį bėgti. Brie- 
dis vėl nuleido ragus. Sujaudintas ir sutrikdytas, savo 
pyktį giežė ant visko, kas jam atrodė svetima ir įtarti- 
na. Jis vel išlipo ant kranto, kur buvo berniukų sto- 
vykla. Aklai įtūžęs badė ten viską, ką rado, mėtė daik- 
tus ir trynė ragais, kai jie vėl nukrisdavo ant žemės, 
išsvaidė kelnes, mokasinus, lankus, strėles, antklodes. 
Viena antklodė užkibo jam už ragų ir uždengė akis. 
Briedis palaikė tai užpuolimu iš pasalų. Įniršęs papur- 
te galvą, išmetė antklodę į viršų ir, jai nukritus žemėn, 
toliau niokojo ragais ir kanopomis. Stiprusis Elnias 
matė, kaip sulūžo jo lankas, kurį buvo padėjęs žolėje 
ant išsikišusios uolos. Jį sutrempe kelių centnerių sun- 
kumo žvėris. Harkos naujasis lankas dabar kabojo kai- 


rėje briedžio ragų pusėje. 

Žvėris staiga vėl nurimo, palaukė, pasidairė, pas- 
kui šoko į šalį ir dideliais šuoliais pasileido upelio kran- 
tu į pakalnę. Kurį laiką berniukai jį dar matė. Jam 
dingus, girdėjo lūžtant ir traškant krūmus, šakas ir me- 
delius. Pagaliau ir šie garsai nutilo. 

Stovėdami už vandens šydo, berniukai pasikeitė 
daug sakančiais žvilgsniais, kuriuose būta maža 
džiaugsmo. Jie sujudėjo, nes buvo sustingę stovėda- 
mi, tačiau išlįsti dar nedrįso. Galingąjį briedį kažkas 
išgąsdino ir privertė bėgti. Bet kas? Žvėris? Tada koks? 
Ar žmogus? Ar pavojus, grėsęs briedžiui, grėsė ir jiems? 

Jie ėmė klausytis, tačiau trukdė krioklio šniokštimas. 
Juos galėjo pasiekti tik smarkesni garsai. Bandė apsi- 
dairyti, tačiau jų akiratis buvo labai ribotas. Juodu ne- 
galėjo suprasti, kas taip išgąsdino ir įsiutino briedį. 

Žvėris nusinešė Harkos lanką. Stipriojo Elnio lan- 
kas gulėjo sulaužytas ant uolos. Ką pasakys tėvai, kai 
jie grįš namo. Savo sugrįžimą berniukai įsivaizdavo 
visai kitaip. Kol kas, atrodo, apie juos nebus kalbama 
kaip apie puikius medžiotojus. Dar laimė, kad briedis 
neužpuolė arklių. 

Vaikai, nematydami savo mustangų, nežinojo, ar 
jie jau nurimę, ar ne. Padėtis buvo nelengva. Jei tūnos 
pasislėpę, neturės ginklų. Jei eis pasiimti ginklų, ke- 


lias sekundes bus matomi iš visų pusių. Pagaliau ryžo- 

si geriau veikti, negu laukti. Dabar jau laikėsi didžiau- 
sio atsargumo, kurį per žaidimus buvo visai užmiršę. 
Jie atsigulė ant uolėto dugno, pernėrė po vandeniu 
visą terasą ir vikriai kaip driežai šmurkštelėjo ant kran- 
to. Pasičiupo ginklus ir dingo krūmuose miško pa- 
kraštyje. 

Laimingai prasmukę tarp medžių į tankmę, su pa- 
lengvėjimu atsikvėpė. 

Mustangai buvo vėl nurimę. Miške negirdėti nei 
žvėrių, nei Žmonių. 

Berniukai susirodė ženklais, kad žodžiu neišsiduo- 
tų nežinomam priešui. Abu norėjo pasekti briedžio 
pėdsakais ir pažiūrėti, kas jį išgąsdino. Turėdami gal- 
voje patirtą nuostolį, nusprendė, kad bent vienam rei- 
kia likti prie arklių. Harka pasisiūlė juos pasaugoti, 
kol Stiprusis Elnias miške tyrinės, kas buvo atsitikę. 
Jaunasis dakotas atrišo arklius, pasivedė juos galiuką į 
mišką ir pririšo už pavadžių prie savo laso, kad kiek- 
vienu momentu galėtų užšokti ir nujoti. 

Stiprusis Elnias su didžiausiu atsargumu nušliaužė 
į kalną, ir Harka liko vienas. Jis apžiūrėjo ginklus, ku- 
riuos dar tebeturėjo, durklą, elastingą kuoką, lasą. Re- 
volverį buvo palikęs palapinėje. Prerijose buvo labai 
sunku apsirūpinti šaudmenimis. Jis nenorėjo prarasti 


to, ką turėjo, bet šaunamasis ginklas būtų pravertęs. 

Tačiau ilgai nesigraužė, kad neturi revolverio, nes to- 
kios mintys buvo bergždžios ir nenaudingos. Dabar 
tik klausėsi ir svarstė, kas galėjo taip supykinti ir išgąs- 
dinti briedį. Jeigu medžiotojas, tai jis būtų tuoj pat jį 
nusivijęs. 

Harkos bendražygio nebuvo girdėti, jis mokėjo 
vaikščioti be garso. Arkliai tebestovėjo ramūs. 

Harka laukė ištisas valandas. Išaugęs medžiotojų 
gentyje, laukti išmoko jau vaikystėje; jis nebuvo toks 
nekantrus kaip baltieji vaikai. Kai praėjo trys valan- 
dos, o Stipriojo Elnio vis dar nebuvo, Harka pririšo 
arklius ir atsargiai nuslinko į miško pakraštį. Jis ap- 
žiūrėjo buvusią stovyklą, kur taip gardžiai suvalgė upė- 
takį. Ten tebegulėjo bizono odos antklodės, kas be 
ko, sumaitotos, tačiau visai sudraskyti jų nepajėgė net 
briedis. Harka įtraukė jas į krūmus. Ant storos eglės 
šakų kabojo viena kelnių klešnė, žolėje — antra; viena 
buvo Harkos, kita jo draugo. Diržus ir šlauniajuostes 
taip pat matė ir... tris mokasinus. Upelyje, viena tera- 
sa žemiau, plūduriavo kelnių pusė, kurią nedidelis 
krioklys tai panardindavo, tai išmesdavo į viršų. Ket- 
virtąjį mokasiną Harka pamatė kitapus upelio, jaunos 
eglaitės viršūnėje. Strėlės buvo išbarstytos krante, vie- 
na gulėjo ant akmens vandeny. 

Harka nusprendė iki sutemų surinkti viską, kas dar 


buvo likę. Tuo tarpu grįžo su antklodėmis į mišką ir 

vėl prisėdo prie arklių. Prietemiais pasirodė Stiprusis 
Elnias. Jis buvo labai pavargęs ir krito ant žemės šalia 
Harkos. Tačiau greit vėl pašoko, norėdamas ženklais 
persakyti, ką darė ir ką sužinojo. Briedžio pėdomis jis 
nusekė toli į kalną ir rado tą vietą, kur briedis apsisu- 
ko ir pasileido žemyn. Iš pėdų Stiprusis Elnias supra- 
to, kad briedis susidūrė su lūšių pora, kuri turėjo jau- 
niklių ir puldavo net dieną, jeigu pajusdavo pavojų. 
Įniršusios lūšys ir bus išbaidžiusios briedį. Kur jos nu- 
tempė savo vaikus dabar, jaunasis siksikas nesugebėjo 
sužinoti. Tikriausiai kur nors toli. Stiprusis Elnias dar 
išvaikščiojo mišką skersai ir išilgai, surado vieno lokio 
ir daugelio vilkų pėdas, tačiau, kad čia būtų buvę an- 
tilopių, deja, nepastebėjo. Taip pat aptiko sudraskytą 
stirną ir sudraskytą bizoną atskalūną, kurių retkarčiais 
pasitaikydavo, ypač tarp senų gyvulių, nes jie jau ne- 
pritapdavo prie bandos. Bizono palaikus Stiprusis El- 
nias rado toje vietoje, kur žiemą stovėjo jo giminės 
palapinės. Bizonas buvo žvėrių sudraskytas ir apgrauž- 
tas. Vilkų, lūšių ir lokių pėdos rodė, kas čia buvo soti- 
nęsi. Tikriausiai apie šias vietas dėl gausaus ir lengvai 
prieinamo grobio dabar knibždėte knibžda plėšrūnų. 

Artėjant nakčiai, tai nebuvo labai džiuginančios 
naujienos. 

Harka pamojo savo bendražygiui, kad sektų pas- 


kui, ir nusivedė jį prie upelio. Jau švietė pirmosios 

žvaigždės ir mėnulio pjautuvas buvo aukso spalvos. 
Kai berniukai pamatė krioklio blaškomą odinių kel- 
nių klešnę, neišlaikę pirmą kartą nusijuokė iš savo ne- 
laimės; dėl atsargos juokėsi, žinoma, be garso. Jie su- 
rankiojo viską, ką dar galima buvo rasti, ir ėmė galvoti, 
kur geriausia nakvoti. Atrodė, žmonių aplinkui nėra. 
Plėšrūnai orientavosi pagal kvapą, ir tarp medžių jiems 
buvo lengviausia prislinkti, todėl vaikai nusprendė nak- 
voti senojoje vietoje, kur pietavo prie upelio. Iš čia 
pabėgti buvo įvairių būdų; galėjai įsilipti į medį miš- 
ko pakraštyje arba pasinerti po vandeniu, pakrante ar- 
kliai taip pat palyginti greičiau išneštų kudašių, be to, 
iš čia buvo galima greičiau pastebėti pavojų. Vaikai 
vėl atsivedė prie upelio mustangus. 

Kadangi Stiprusis Elnias buvo nuėjęs ilgą ir sunkų 
kelią, pirmasis budėjo Harka, leisdamas savo draugui 
pamiegoti. Harka pasiėmė jo kirvį, nusikirto jauną eg- 
laitę ir nugenėjo šakas: pasidarė ilgą kartį, gerą ginklą 
nuo plėšrūnų. Ilgų karčių ir iečių žvėrys bijo, nes lai- 
ko jas pavojingais ragais. Harka liko prie arklių su vi- 
sais savo ginklais. Dangų jau buvo nusėjusios žvaigž- 
dės, ant upelio ir kito jo kranto krito pluoštas mėnulio 
šviesos. Nedideli kriokliai tolygiai šniokštė. Aukščiau- 
sių medžių viršūnes lingavo vėjas. 

Šlapi berniukų daiktai džiūvo pakabinti ant šakų. 


Harka pririnko malkų, kurių čia netrūko, ir užkūrė 

ugnį, norėdamas atbaidyti žvėris. Stiprusis Elnias, su- 
sisukęs į sumaitotą antklodę, kietai miegojo. Harka 
užsimetė savąją ir ėmė vaikštinėti miško pakraščiu, ati- 
džiai viską tyrinėdamas, o labiausiai mišką, kurio tan- 
kynėn sunkiausia buvo įžvelgti. 

Buvo jau apie vidurnaktį, kai arkliai kažką suuodė 
ir ėmė nerimauti. Harka pažadino draugą, kuris tuo- 
jau pat žvaliai pašoko. Arkliai norėjo lekti į pakalnę, ir 
vaikai nežinojo, ar pasikliauti jų instinktu ir bėgti nuo 
dar nežinomo pavojaus, o gal juos bėgančius bus leng- 
viau užpulti negu pasilikusius vietoje, kur galima su- 
telkti visą dėmesį į aplinką ir gynybą, ir jie nutarė lik- 
ti. Antklodes pririšo prie arklių ir paleido juos kiek 
aprimusius. Arkliai įbrido į vandenį ir sustojo vienas 
prie kito seklioje vietoje, Harka liko prie jų, o Stipru- 
sis Elnias pasislėpė pakrantės krūmuose. 

Vaikai klausėsi atsidėję. 

Vienodai šniokščiant vandeniui nuo skardžio nak- 
ties tyloje pasigirdo naujas garsas. Tyliai sutraškėjo ša- 
kos, lyg jas būtų nulaužęs kažkoks sunkus padaras, bet 
ir vėl viskas nuščiuvo. 

Vėjas nutilo. Nejudėdamos stovėjo aukštos eglės, 
jų viršūnės juodavo žvaigždėto dangaus fone. Krūmai 
skendėjo tamsoje. Upelis šniokštė ir atspindėjo blyš- 


kią žvaigždžių šviesą. 

Staiga piestu atsistojo širmis, o paskui jį ir keršis. 
Tarp vieno medžio šakų kitoje upelio pusėje Harka 
pamatė žalsvas spindinčias akis. Susiūbavo stora šaka. 
Didelis į katę panašus žvėris, gracingai išsitiesęs, iš- 
skėtęs priekinių kojų nagus, ilgu šuoliu švystelėjo nuo 
šakos ant širmio. Mustangas pastebėjęs pavojų puolė į 
šoną, ir grobuonis pataikė ne ant kaklo, kaip buvo 
numatęs, norėdamas perkąsti jam sprandą ar gerklę. 
Priekinėmis letenomis jis įsikibo į bizono odos ant- 
klodę ant arklio šono. Galva su iššieptais dantimis ir 
žioruojančiomis akimis kyšojo iš už mustango nuga- 
ros. Lūšis pamatė Harką, kuris skardžiai riktelėjo, pa- 
siryžęs kovai. Kraujo ištroškęs grobuonis grėsmingai 
sušnypštė. Harka jau buvo pakėlęs savo elastingą kuo- 
ką iš gluosnio šakų su kiaušinio didumo akmeniu ga- 
le. Jis laikė ją dviem rankom, kad jėga būtų didesnė, 
atsivėdėjęs smogė taip greitai, kad mustangas su savo 
užpuoliku ant nugaros nespėjo net pajudėti iš vietos. 

Akmuo pataikė lūšiai tiesiai į tarpuakį, smūgis bu- 
vo stiprus, nes grobuonis apkvaitęs nukrito į seklų van- 
denį. Išsilaisvinęs arklys tuoj pat šoko spardyti nukri- 
tusį užpuoliką, ir Harkai buvo labai sunku prie jo 
prieiti. Tik paėmęs už pavadžio atplėšė įsiutusį mus- 
tangą nuo lūšies, kuri buvo tokia gaji, kad ir kuoka 


tvota, ir arklio spardyta buvo beatsigaivelėjanti, Har- 

ka smeigė jai į gerklę durklu ir džiugiai sušuko. Bet jis 
neturėjo kada džiaugtis pergale, nes už nugaros kilo 
kitas pavojus. Iš tos pusės, kur degė jo lauželis, puolė 
antroji lūšis, o netoli nuo kranto tamsiame miške su- 
riaumojo lokys. Tiek daug plėšrūnų retai susirinkda- 
vo į vieną vietą, bet buvo pavasaris, žvėrys po žiemos 
išsibadėję ir turėjo jauniklių, o du mustangai ir du vai- 
kai buvo labai viliojantis grobis. 

Stiprusis Elnias gynėsi pats ir saugojo arklį nuo lū- 
šies taip pat narsiai kaip Harka ir visiškai savęs nesi- 
gailėjo. Ši lūšis ne šoko iš medžio, o prislinko krūmais 
ir norėjo iš netyčių užpulti jaunąjį siksiką. Stiprusis 
Elnias apgavo plėšrūnę: laiku atšoko šonan ir, žvėriui 
nespėjus jo nutverti, palindo po kriokliu. Tačiau tik 
akimirkai. Kol lūšis dairėsi, kur dingo laimikis ir bu- 
vo bepuolanti keršį, Stiprusis Elnias vėl prišoko prie 
jos su kirviu rankoje. Kol grobuonis atsisuko, norėda- 
mas vėl pulti, berniukas iš šono tvojo jam kirviu į 
sprandą. Smūgis nebuvo labai taiklus, tačiau žvėris ap- 
svaigęs parkrito ant žemės. Stiprusis Elnias čiupo iš 
Harkos kuoką ir smarkiai trenkė. Lūšies galva nusviro 
į šoną. Dabar ir juodakojis berniukas džiugiai suriko, 
dar drebėdamas iš susijaudinimo. Vaikų širdys daužė- 
si, ir jie giliai kvėpavo, plačiai pravėrę burnas. Širdys 


nerimo daugiau nuo patirto pavojaus negu nuo kovos 

sunkumo. Tačiau jie neturėjo laiko ilsėtis, nes į tam- 
soje skendintį mišką pabėgo keršis, ir širmis jau buvo 
belekiąs iš paskos. Trim šuoliais Harka prisivijo arklį 
ir užsėdo ant jo. Kur nubėgo keršis, buvo galima spręsti 
iš šlamančių krūmų. 

— Lik čia — aš vienas jį parvesiu! — riktelėjo Stipru- 
sis Elnias draugui ir dingo miške. Pagauti mustangą 
miške buvo daug lengviau negu plynose prerijose, nes 
tarp medžių jis negalėjo lėkti kiek kojos įkerta, be to, 
čia buvo lengviau prie jo prislinkti. Todėl Harka ži- 
nojo, kad Stiprusis Elnias pasigaus keršį. Jis pats liko 
vietoje, stovėjo sekliame vandenyje ir klausėsi, ar kur 
nors nešlama lokys. Lokys daug nerangesnis už lūšį. 
Harka nemanė, kad aplinkui slankiojantis žvėris būtų 
grėsmingas grizlis. Jis palaikė jį ruduoju lokiu. Grizlio 
riaumojimą ir šnopštimą jis per daug gerai pažinojo, 
kad būtų galėjęs apsirikti. Harka prisiminė tą dieną, 
kai su tėvu išjojo iš palapinių kaimo prie Arklių upe- 
lio ieškoti grizlio ir jo medžioti. Tai buvo praeitą vasa- 
rą, prieš pat išvarant tėvą Iš giminės. 

Lokio kol kas nebuvo girdėti: arba jis tykojo kur 
nors miške, arba jau davė kojoms valią pamatęs, kaip 
nenusisekė lūšims. Stiprusis Elnias pasigavo keršį ir 
grįžo su juo atgal. 

Tą naktį nė vienas negalvojo apie miegą. Jie vėl nu- 


sivedė arklius prie upelio ir liko prie jų. Kraujo kva- 

pas, sklindąs nuo lūšių, tebegąsdino mustangus. Jis 
galėjo privilioti ir kitus grobuonis, pirmiausia vilkus, 
todėl berniukai buvo labai atidūs, visai pamiršo nuo- 
vargį ir tai, kad yra šlapi. 

Pirmiausia po ilgos tylos jie vėl išgirdo čežėjimą, 
lyg didelis ir sunkus žvėris nerangiai būtų pėdinęs per 
mišką į pakalnę. Vaikai spėjo, kad tai lokys sprunka. 
Tačiau čežesys nutilo, ir kažkas piktai suriaumojo maž- 
daug už šimto penkiasdešimties žingsnių pakalnėje, 
kur dabar turėjo būti žvėris. Riaumojimas sustiprėjo 
ir, atrodo, prasidėjo nuožmi kova. Buvo aiškiai girdė- 
ti, kaip riejasi ir kandžiojasi žvėrys. Berniukai stovėjo 
įsitempę kaip stygos su kuokomis rankose. Miške su- 
kaukė vilkas, ir dabar berniukams paaiškėjo, kas čia 
dedasi. Lokys piktai ir pergalingai suriaumojo, ir ko- 
vos garsai pamažu ėmė tilti. Pagaliau berniukai išgir- 
do, kad lokys vėl traukia savo keliu į pakalnę. 

Tad, atrodo, praėjo ir šitas pavojus. 

Vaikai troško, kad tik greičiau ateitų diena, tačiau 
jie pralaukė daugybę valandų, nes žvaigždės ir saulė 
turi savus dėsnius ir visai nepaiso Žmonių norų, vilčių 
ir būgštavimų. 

Pagaliau žvaigždžių šviesa priblėso ir rytuose pasi- 
rodžiusi pilkuma išsklaidė juodą naktį. Vaikai taip su- 
šalo, kad net oda pašiurpo, tačiau dabar tai jiems visai 


nerūpėjo. Kai patekėjo saulė, kaip krištolas sublizgo 

vanduo, melsvo dangaus fone išniro eglių žaluma, su- 
čiulbo paukščiai, upelyje ėmė nardyti žuvys, o žiedais 
ropoti vabzdžiai, ryto saulės spinduliai vėl sušildė pus- 
nuogius berniukus, ir jie ištiesė sustingusius sąnarius 
patenkinti, kad liko gyvi, ir mielai būtų uždainavę, 
tačiau baimė buvo surakinusi burnas, be to, nenorėjo 
atkreipti į save dėmesį. 

Pririšę mustangus, kad šie pasiganytų, bet nepabėg- 
tų, vaikai susikūrę nedidelę ugnelę, išmėsinėjo užmuš- 
tus plėšrūnus ir pasistiprino jų širdimis ir kepenimis, 
kurios buvo skanesnės už upėtakius. 

Ką daryti toliau, nebereikėjo nė tartis, nes atrodė vi- 
siškai aišku. Nudobę pavojingas ir plėšrias lūšis, kurių 
bijojo visi miško žvėrys, jie jau galėjo nebemedžioti an- 
tilopių ir stirnų. Lūšies kailis ir mėsa buvo pakankamas 
grobis, ir jų, kaip medžiotojų, garbė apginta. Užsidėję 
ant arklio po užmuštą lūšį, ramiai ėmė leistis į pakalnę, 
klausydamiesi, kaip šniokščia upelis su daugeliu kriok- 
lių. Jie Jojo ta pačia kryptimi, kur prieš juos prabėgo 
briedis, tarp medžių ir krūmų padaręs tikrą taką. 


UŽTVANKOS 


Kai kelias pasidarė laisvesnis, 
berniukai ėmė joti greičiau, nes 
prieš grįždami namo dar turė- 
jo šį tą nuveikti. Norėjo susi- 
rasti tuodu bebrų medžiotojus, 


kurie kiekvienais metais atkak- 


davo į šią nuošalią vietovę, ir sužinoti, ar nėra kokių 
naujienų. Draugas papasakojo Harkai, kad tai du 
vyrai didelėmis nosimis ir vešliomis barzdomis, ku- 
rių vardai, juodakojų genties berniuko nuomone, 
yra panašūs, tačiau visai negražūs — Tomas ir Teo. 

Iš draugo piešinių ir kalbų Harka jau šiek tiek nu- 
manė, kur reikėtų ieškoti medžiotojų. Dabar berniu- 
kai jojo labai greitai, nes tikėjosi juos surasti dar prieš 
sutemstant. Stiprusis Elnias pasuko prie vienos iš upių, 
kurios, tūkstantmečius tekėdamos, prieškalnėse buvo 
išgraužusios gilius slėnius. Tai buvo didžiulio Misurio 
baseino upės. Prijoję tą, kurios jiems reikėjo, jaunieji 
raiteliai davė arkliams pailsėti ir kol kas nuėmė nuo jų 
nudobtąsias lūšis — patiną ir patelę. Žvėrys buvo ko- 
kio metro ilgio, o uodegos ketvirčio metro. Kailiai švie- 


sūs, snukiai platūs, iš ausų stirksojo plaukų šepetėliai. 

Berniukai protarpiais dirsčiojo į savo laimikį ir pa- 
tenkinti minėjo pavojingus kovos momentus. 

Harka mintimis nukeliavo į dar tolimesnę praeitį; 
prisiminė, kaip vieną naktį, tai buvo prieš metus pieti- 
nės Juodųjų kalnų pusės miškuose, besipešančios lūšys 
sugadino labai svarbų pėdsaką. Iki šiol jis nebuvo įmi- 
nęs šito pėdsako mįslės. Galbūt niekada nepavyks jos 
įminti, ir todėl beprasmiška dėl to toliau sukti galvą. 

Ir Harka vel grįžo į dabartį. 

Stiprusis Elnias jau buvo atsistojęs, tad pakilo ir 
Harka, ir abu berniukai atsargiai nusivedė mustangus 
stačiu šlaitu žemyn, vėl užkrovę ant jų laimikį. Apa- 
čioje palei vandenį ėjo žole ir karklais apaugęs kran- 
tas, kuriuo buvo galima joti iki tos vietos, kur slėnis 
tiek susiaurėjo, kad toliau galėjai tik bristi, o su ar- 
kliais tai buvo labai sunku. 

Abu vienu metu sustojo, nes užuodė dūmus. 

— Tai bus jie, — spėjo Stiprusis Elnias ir dar kartą 
įtraukė oro, norėdamas patikrinti. Jis džiaugėsi, kad 
galės rasti bebrų medžiotojus, nes saulė jau buvo va- 
karuose ir diena baigėsi. Virš upės plaukė debesys. Vė- 
jas pūtė iš rytų, nešdamas dūmų kvapą. 

Harka pažvelgė į draugą. Jis norėjo sužinoti, kaip 
šis mano elgtis. Stiprusis Elnias pažinojo tuodu me- 


džiotojus, jam turėjo būti aišku, ką daryti. Pirmiausia, 

aišku, reikėjo įsitikinti, ar iš tikrųjų jų ieškomi žmo- 
nės sėdi prie laužo pavandeniui nuo jų. 

Stiprusis Elnias pasakė, kad jis liks prie arklių, o 
Harka gali eiti į žvalgybą. Didelės bebrų užtvankos, 
prie kurių jaunasis siksikas manė rasiąs medžiotojus, 
buvo gale to siauro tarpeklio, kuriuo dabar tekėjo upė. 

Harka mielai ėmėsi šio uždavinio, jis manė, jog; vi- 
sai teisinga, kad vėl nelieka prie arklių, mat eiti žval- 
gybą jam buvo daug įdomiau, negu saugoti arklius. 
Jis tuoj pat susiruošė. Kad būtų greičiau, pasirinko van- 
dens kelią ir drąsiai šoko į sraunią ir gana gilią upę. 
Vanduo buvo labai šaltas, tad plaukti buvo menkas 
malonumas. Smarkiais sieksniais Harka nusiyrė tar- 
pekliu žemyn. Čia jau buvo visai tamsu, vanduo atro- 
dė beveik juodas. Už vieno posūkio Harka apsidairęs 
pamatė, kad jo draugas sakė tiesą, — visai į galą susiau- 
rėjančio tarpeklio pakraštyje iškilusios sulig vyro ūgiu 
iš vandens stūksojo bebrų trobelės. Žvėreliai buvo stro- 
piai padirbėję ir sunešę daug medžių, kurių upės pa- 
krantėse augo nemažai. Harka taip pat jau pamatė lau- 
žą. Jis buvo nedidelis ir, rūpestingai pridengtas, švietė 
pro tuopų, alksnių ir karklų šakas. Ir skystus dūmus 
jau įžiūrėjo indėniška akis. Ten, kur baigėsi tarpeklis, 
buvo dar ne visai sutemę; vakaro saulės šviesoje daik- 


tai dar buvo išlaikę spalvas. 

Harka nėrė ir pasislėpė už tos bebrų trobelės, kuri 
buvo arčiausiai tarpeklio. Jos priedangoje jis išlipo į 
krantą ir ūgtelėjusia žole nušliaužė tarp brūzgynų. Ra- 
dęs krūmą, kurio lapai turėjo aštrų kvapą, greit jais 
išsitrynė, kad neužuostų arkliai, kuriuos medžiotojai — 
jeigu tai buvo jie, - be abejo, buvo pririšę netoliese. 
Šitaip slapčia selino ne tik iš reikalo, bet ir iš sportinio 
malonumo. Jis norėjo išbandyti, ar sugebėtų netikėtai 
užklupti ir apgauti tuodu vyrus prie laužo. Skverbėsi 
per krūmus su tokiu mitrumu, kuris įgyjamas tik lavi- 
nantis nuo pat vaikystės. Jau girdėjo balsus, kuriuose 
nebuvo nė krislo nerimo. Atrodė, kad juodu pasako- 
jasi anekdotus, nes vienas kelis kartus nusijuokė. Bal- 
sai nebuvo bjaurūs, tačiau ir ne per daug malonūs. 
Vyrai kalbėjosi angliškai, taigi ta kalba, kurią Harka 
buvo išmokęs praeitą žiemą, gyvendamas pas baltuo- 
sius Žmones. 

Indėnų berniukas pasiekė tokią krūmų vietą, iš kur 
galėjo apžvelgti visą mažą stovyklą. Kad prieš jį tie žmo- 
nės, kurių ieškojo, nebuvo jokios abejonės. Tai buvo 
du dideli tvirti bernai, dar jauni, apsitaisę odiniais dra- 
bužiais, plačiakraštes skrybėles pasidėję į šalį. Plaukai 
ir barzdos buvo ilgos ir tankios, iš po jų matyti tik 
kakta ir nosys. Nosių negalėjai nepastebėti, tokių di- 
delių ir lenktų kaip grifų snapai. Vyrai sėdėjo vienoje, 

o jų arkliai rupšnojo žolę kitoje laužo pusėje. Jų buvo 
keturi, du jojamieji ir du nešuliniai. 

Berniukas būtų mielai pasiklausęs, ką jie šneka, bet 
kaip tik dabar vyrai nutilo, ir vienas ėmė vartyti pele- 
nuose kepančią mėsą. Mėsa gardžiai kvepėjo, ypač tam, 
kuris buvo alkanas ir ką tik išsimaudęs šaltame kaip 
ledas vandenyje. Į dešinę nuo Harkos kažkas kyšojo iš 
krūmo, galas briedžio ragų ir kailio kraštas. Tuodu 
vyrai buvo nudėję briedį. Vienas jų šalia savęs žolėje 
turėjo pasidėjęs šautuvą. Jis pasislinko arčiau prie ug- 
nies, visai negalvodamas apie ginklą. Šis liko truputį 
už jo tamsiame šešėlyje. Saulė jau buvo nusileidusi. 

Ši aplinkybė davė Harkai mintį iškrėsti tiems vy- 
rams pokštą ir įrodyti, kokie jie neatsargūs. Pagaliau 
ne vien Harką Vilko Nugalėtoją Lokio Medžiotoją bus 
užklupęs briedis ir nusinešęs jo lanką. Ir kitiems žmo- 
nėms taip gali atsitikti! Harka negalėjo atsispirti pa- 
gundai ir, nors kitomis aplinkybėmis visa tai galėjo 
liūdnai baigtis, pagriebė šautuvą, gulintį žolėje už gar- 
džiai kertančių mėsą vyrų nugarų, tyliai pakėlė jį ir 
kuo greičiausiai be garso pasitraukė. Jis pastebėjo, kad 
kiekvienas vyras buvo pasiryžęs sušlemšti kokius ke- 
turis penkis svarus mėsos. Jie negreit atsisuks ir ne iš- 
kart pamatys, ko neteko. 

Harka nuo upės kranto nuslinko toli į pievas ir ūk- 


telėjo kaip pelėda; tai buvo ženklas Stipriajam Elniui. 

Jis greit išgirdo artėjant bičiulį su arkliais. Jaunasis sik- 
sikas vedėsi mustangus žingsniu, kad ne taip bildėtų 
kanopos. 

Atrodo, kad vyrai prie laužo dar nebuvo nieko pa- 
stebėję. Berniukai tylomis nusijuokė. Dabar Harka li- 
ko prie arklių ir laimikio, o Stiprusis Elnias nesislaps- 
tydamas leidosi upės krantu. 

— Eli, ei! Tomai! Teo! — šaukė jis. 

Tai buvo jų ieškomų medžiotojų vardai. 

Nuo kranto atsklido gergždžiantys abiejų barzdo- 
čių balsai: 

— Helou! Helou! 

Abu vyrai išėjo iš už medžių ir krūmų ir ėmė ges- 
tikuliuoti. Harka vakaro sutemose atpažino jų silue- 
tus ir nuėjo su mustangais prie laužo. Stiprusis El- 
nias nubėgo priekyje, ir Harka išgirdo, kaip jie garsiai 
sveikinasi. 

— Tai tau gražiausia. Vado sūnus. Iš kur tu atsira- 
dai? Kur jūsų palapinės? 

Stiprusis Elnias jiems kažką atsakė daug tyliau, ir 
Harka jo žodžių negalėjo suprasti. Tačiau medžioto- 
jai, atrodo, tiek suprato juodakojų kalbą, kiek tokioje 
atkampioje vietoje reikėjo jų profesijos žmonėms, ir 
vėl garsiai atsakė: 


— Po šimts velnių, čia tai bent! O kurgi tavo draugas? 

Harka užšoko ant širmio ir likusį galiuką atlėkė šuo- 
liais, už pavadžio vesdamas keršį. Abu medžiotojai la- 
bai atidžiai žiūrėjo, kas ten atjoja. 

— Po perkūnais, dvi lūšys, dvi lūšys! Tai jūs lūšis 
medžiojote? Vaikai, vaikai! Ak, ir šautuvą turi tavo 
draugas! Čia jau kas kita! 

Harka vos susilaikė nenusikvatojęs. 

— Eime prie laužo! — pasakė jis angliškai abiem barz- 
dočiams. — Aš parodysiu jums tą šautuvą! 

— Puiku, puiku, parodysi šautuvą! Tu, žinoma, juo 
labai didžiuojiesi, toks jaunas indėnukas, o jau turi 
šautuvą! Eikšekit! Mes turime išsikepę briedienos, už 
visą savaitę galesite prisivalgyti. 

Abu barzdočiai ir berniukai su mustangais nudrožė 
į stovyklą. Tomas ir Teo pakurstė ugnį, kad būtų kiek 
šviesiau. Tada Harka priėjo prie vieno jų, atkišo šau- 
tuvą ir pasakė: 

— Šį šautuvą dovanoju savo vyresniajam baltavei- 
džiui broliui. Visam laikui! 

— Betgi po šimts velnių, vyruti, gal tau protas pasi- 
maišė? Tau nevalia dovanoti šautuvo! Tai brangus 
daiktas! Ką tau tėvas pasakys! Labai ačiū, tačiau nerei- 
kia, ne, už gabaliuką briedienos niekas šautuvo neati- 
duoda. Šitas indėnukas nesupranta, ko vertas toks daik- 


tas, visiškai nesupranta! Nereikia, pasilik sau šitą 


124 


pyškalą! Aš turiu savo! Antro man nereikia! Lygiai to- 
kį turiu kaip šitas. Kaip du vandens lašai panašų... 
palauk, aš tau parodysiu savąjį! 

Vyresnysis barzdočius ėmė ieškoti po žolę. 

— Kad jį kur šunes, po perkūnais, čia buvo šautu- 
vas, kur tu jį nukišai, Teo? 

— Niekur nenukišau, niekur, Tomai! Tu gimei va- 
landa anksčiau už mane, todėl jau esi senas! 

— O tugimei valanda vėliau, todėl esi toks nesubren- 
dęs! Žalias esi, visiškai žalias! Būk malonus, žvilgtelėk 
čionai — ar nematai nulenktų žolių ir žymės smėlyje, 
kur gulėjo buožė? Nagi duok trumpam savo šautuvą, 
vyruti, aš noriu Teo šį tą parodyti! Žvilgrelėk čia, gel- 
tonsnapi, — kai padėjau šautuvą, jis tartum čia buvęs! 
Taip ir mano šautuvas čia gulėjo, o kur jis dabar?! 

— Vėl savo vietoje, — šaltai atsakė brolis. 

Harka buvo rimtas, tik jo akys juokėsi. 

— Kaip tai vėl! Čia juk to jauno indėno šautuvas! 

— Tu gimei valanda anksčiau, todėl jau ėmei akti iš 
senatvės, Tomai. Argi nematai įpjovos? 

— Kokios... kas čia dabar per velnias! Čia tokia pat 
ipjova, kokią padariau praeitą pavasarį, kai įsegiau kul- 
ką tam sukčiui ir vagiui Biliui, šito jis tikrai nusipelnė 
ir dabar, manau, pakratęs kojas, jau čirška pragare. 


— Ne, — pasakė Harka. 

— Ne? Ką tuo norėjai pasakyti? 

— Kad praeitą rudenį jis dar buvo gyvas! 

— Iš kur tu žinai? 

— Mano tėvas ir aš buvome jį sutikę Najobreroje. 

— Ak, jis dar gyvas! Tai gaila! Iš tikro labai gaila! 
Bet kaip čia atsitiko, kad ir tu padarei tokią pat įpjovą 
ir dar toj pačioj vietoj... tai jau panašu į stebuklą! 

— Jokių stebuklų nedariau, mano vyresnysis balta- 
veidi broli, aš tik labai tykiai ir greitai veikiau! 

— Tu tik labai... — Tomas liko bestovįs pražiota burna. 

O Teo skardžiai nusijuokė, ėmė šokinėti ant kairės 
kojos, pakėlęs dešinę, tolydžio plodamas rankomis sau 
per šlaunis. 

— Brolau Tomai, tu gimei valanda anksčiau, tačiau 
viską supranti valanda vėliau. Mažasis raudonodis 
džentelmenas nušvilpė tavo šautuvą, norėdamas pa- 
rodyti, koks tu senas asilas, ir dabar jį garbingai grąži- 
na atgal. 

Tomas visas susmuko. 

— Tai juk... negali būti! Kuo jūs vardu, jaunasis 
pone? 

— Harka Nakties Akis Kietasis Akmuo Vilko Nu- 
galėtojas Bizono Persekiotojas Lokio Medžiotojas, Ma- 
totaupos sūnus. 


"Tomas užsiėmė ausis. 

— Tiekos kilmingų vardų mano senoms ausims per 
daug. Taigi kaip? Haris? 

— Harka. 

— Tegul bus Haris, lengviau prisiminsiu senatvėje, 
o tavo tevas? Tomato... 

— Matotaupa! Keturi Lokiai... 

— Keturių per daug mano kukliems poreikiams. Sa- 
kysim Topas. Kažkaip krikščioniškiau ir garbingiau 
skamba. Topas ir Haris! Sutinki? 

— Baltieji žmonės Mineapolyje mus taip ir vadino. 

— Ol rait! Taigi tu, Hari, prisėlinai prie seno prity- 
rusio medžiotojo ir nušvilpei jo šautuvą. Iš tavęs bus 
žmogus! 

— Tikiuosi, mano vyresnysis broli. Tačiau ir aš no- 
riu tavęs šio to paprašyti! 

— Pagaliau parūpo briediena, ką? 

— Mes turime dvi lūšis. O tu, nušovęs briedį, kartu 
laimėjai ir mano lanką. 

— Tavo... ak, tai tas daiktas, kuriuo briedis buvo 
pasipuošęs ragus, yra tavo? Galima plyšti iš apmaudo! 
Tenai ant briedžio ragų kabo tas lankas, pats matei, 
tiesa? Pasiimk jį, lanko man nereikia. Aš juk vėl atga- 
vau savo šautuvą! — ir jis švelniai paglostė jo vamzdį. 

Tada abu barzdočiai ir berniukai susėdo apie lau- 


žą. Vaikai turėjo pasakoti ir pasakoti. Tomas ir Teo, 

dvyniai, buvo geri Žmonės, jie mėgo pasijuokti, ir ber- 
niukai kvatojosi kartu. Visi keturi sočiai pavakarienia- 
vo. Paskui pasiskirstė, kada kas budės. Reikėjo būti 
labai atidiems, nes užuodę žvėrieną galėjo užpulti vil- 
kai. Harkai ir Stipriajam Elniui buvo paskirtos dvi bu- 
dėjimo valandos, kad galėtų gerai išsimiegoti. 

Kitą rytą barzdočiai parodė berniukams bebrų spąstus. 

— Brangiai išsinuomojome! — paaiškino atsidusęs 
Tomas. - Jie ne mūsų! Daug pinigų sukišom kailių 
prekybos kompanijai. Mums nepavyks sugauti tiek 
bebrų, kad galėtume sumokėti nuomą. Šią vasarą me- 
sime šitą užsiėmimą, užteks. Paprasčiausia sugrūsime 
spąstus į vandenį, aš taip ir pasakiau Teo! Tegu tas 
laužas sau rūdija! Jau penkeri metai kaip dirbame ir 
niekaip negalime išlįsti iš skolų. Kompanija galės ieš- 
koti, kur dingome su spąstais. Aš vėl sutikau sąžiningą 
žmogų, Adamas Adamsonas jo pavardė. Jis ketina pirk- 
ti iš indsmenų žemės ir įkurti fermą... pas jį mes ir 
keliausime, supratai, Teo? Pas jį mes ir keliausime, 
pasidarysime piemenimis ir gyvensime kaip garbingi 
žmonės. Taip bus geriau! Tada ir jūs, jaunieji džentel- 
menai, galėsite mus aplankyti. Ak, tiesa, ne — nieko 
neišeis! Ten dakotų žemės. 

— Mūsų vadai surūkė taikos pypkę, — pasakė Stip- 


rusis Elnias. 

— Taikos pypkę? Tai puiku. Čia tai mums į naudą. 
Tada galėsime laisvai jodinėti ir nereikės užmiršti sa- 
vo senų draugų. O šiandien juk dar pabūsite pas mus? 

— Reikia joti. Tėvai mūsų laukia. 

— Ak, taip, taip, jūs geri vaikai, žinau, žinau! Ką gi, 
tada jokite, Dievui ir visam pragarui padedant, tikiuosi 
greit vėl pasimatysime! Jūs šaunūs vyrukai, nudobėte 
lūšis, mokėjote nudžiauti šautuvą... tai gyvenime jums 
pravers. Perduokite gerų dienų vadui Degančiam Van- 
deniui. 

Vaikai širdingai atsisveikino su barzdočiais ir iške- 
liavo namo. Harka, atgavęs lanką, buvo labai geros 
nuotaikos. Kaip juoksis ir džiaugsis kiti berniukai, kai 
Harka ir Stiprusis Elnias jiems viską papasakos. 

Nors ir turėdami ant nugaros po nudobtą lūšį, mus- 
tangai bėgo lengvai, nes vaikai buvo labai liekni ir svėrė 
nedaug. Todėl vėl pasukę į plynas prerijas jie jojo ga- 
na greitai. Berniukai atidžiai dairėsi aplink, tačiau ne- 
sidomėjo prerijų šuniukais, prerijų vištelėmis ir besi- 
ganančiomis antilopėmis, kurios raiteliams artėjant 
leisdavosi bėgti. Dabar svarbiausia buvo kuo greičiau 
pasiekti palapines. Galbūt Matotaupa su savo nedide- 
liu karių būriu jau rado bizonų kaimenę! Stiprusis El- 
nias ir Harka, žinoma, vargu ar galėjo tikėtis, kad jiems 


bus leista dalyvauti bizonų medžioklėje. Mat juodu 

teturėjo tik po trylika metų, o į pavojingas medžiokles 
paprastai buvo imami berniukai ne jaunesni kaip ke- 
turiolikos metų. Tačiau kartą Harka netikėtai buvo 
pakliuvęs į medžioklę; gimtajame palapinių kaime prie 
Arklių upelio taip atsitiko. Nuo to laiko ir nešioja Bi- 
zono Persekiotojo vardą. Tada jis išlaidė visas savo strė- 
les, bet nepajėgė nušauti vienui vieno bizono, ir tik 
arklys padėjo išsigelbėti. Vis dėlto šią medžioklę prisi- 
mindavo su malonumu. 

Pakeliui berniukai dairėsi ir bizonų pėdų. Žiemą 
ne visi bizonai iškeliaudavo į pietus. Nedidelės grupe- 
lės likdavo prieškalnių miškuose, ir vaikai galėjo su- 
tikti tokių būrelių, pavasarį vėl išėjusių į prerijas. Ta- 


čiau nebuvo taip lemta. 


NIN 


MATOTAUPOS GUDRYBĖS 


> S ž „ Diena jau baigėsi, kai jaunieji jo- 
3 ; jikai išvydo palapines. Mustan- 
= gai pajuto kaimenę ir neragina- 
a mi pasileido greičiau. Kaimas 
E pastebėjo grįžtančius, ir būrys 
vaikų išlėkė pasitikti, raiti apsupo juos ir, garsiai džiū- 
gaudami bei sveikindami su pergale, atlydėjo iki pa- 
lapinių. Nudobtos dvi lūšys! Tai neišėjo iš galvos 
visiems berniukų sąjungos nariams. Jie palydėjo Stip- 
rųjį Elnią ir Harką iki jų tėvų palapinių, kur juodu 
nukėlė nuo arklių savo laimikį. Kojotų kailius kai- 
mo jaunuomenė taip pat pagarbiai apžiūrėjo. 

Kai Harka buvo bežengiąs į savo palapinę, iš jos 
išėjo tėvas su dviem kariais. Berniukas pažino, kad 
tai Gudrioji Gyvatė ir Šlubasis Vilkas. Vyrai apžiū- 
rėjo Harkos lūšį, išklausė pasakojimo, kaip berniu- 
kas ją nudobė, ir pasakė: „Gerai! Gerai!“ Bet, atrodo, 
jų mintys tuoj pat nukrypo į kitus dalykus. Abu juo- 
dakojai nuėjo į vado palapinę, o Matotaupa pasišaukė 
savo sūnų. 

— Tu man dar papasakosi viską plačiau, - pasakė 
jis. - Tačiau dabar nėra kada. Aš radau bizonų. Mes 


norėtume juos medžioti, bet trukdo būrys asiniboinų. 

Turėsime stoti su jais į kovą dėl bizonų arba kaip nors 
apgauti. Aš pasiūliau siksikams vieną klastą. Jie sutin- 
ka, ir mes turime tuoj pat veikti. Kitaip bizonai, trauk- 
dami savo keliu, pateks asiniboinams tiesiai į rankas. 

Harka pastebėjo, kad juodakojė moteris, šeimi- 
ninkavusi jų palapinėje, tuo metu tvarkingai deda į 
krūvą lengvas antklodes. Matotaupa savo ruožtu tik- 
rino ginklus. 

— Mūsų planas, — paaiškino jis savo sūnui, — yra 
geras. Asiniboinų kariai įsirengę stovyklą į šiaurės va- 
karus nuo čia, katilo formos slėnyje, kuris turi tik vie- 
ną išėjimą į vakarus. Iš ten išteka upelis. Jie apsistoję 
geroje vietoje, visai netoli nuo seno bizonų kelio, kaip 
man paaiškino vadas Degantis Vanduo. Ten jie lau- 
kia bizonų, kad juos sumedžiotų. Jų yra penkiasde- 
šimt! Bizonai jau traukia į čia iš pietryčių pusės. Tai 
vidutinė banda, kokie keturi šimtai bizonų. Mums rei- 
kia nuvilioti asiniboinus į vakarus arba šiaurės vaka- 
rus jiems dar nespėjus pastebėti bizonų, be to, turime 
įsiterpti tarp asiniboinų ir bizonų, kad pradėjus me- 
džioklę pavyktų kaimenę nukreipti į pietvakarius. 

— Taigi turėsime išsklaidyti jėgas, — tarė Harka, ku- 
ris labai atidžiai klausėsi tėvo. — Medžiotojų būrys iš- 
jos ir įsiterps tarp asiniboinų stovyklos ir bizonų kai- 


menės ir nugins bizonus jų keliu atgal, į pietryčius. 

Antrasis būrys turi nuvilioti asiniboinus į vakarus, ge- 
riausia jiems dar nepastebėjus bizonų. 

— Taip, teisingai. Tačiau kaip mes juos nuviliosime? 

— Nežinau, — Harka sumišo. — Mes galėtume juos 
užpulti, kad jie pradėtų mus vytis. Bet tu sakei, kad 
reikėtų vengti kovos. 

— Mes nestosime su jais į kovą, jei sugebėsime. Kuo 
galima suvilioti vyrą arba žvėrį? 

Harka nusišypsojo. 

— Tuo, ko jis norėtų. 

— Teisingai. Tačiau valgyk, kol mes čia kalbamės, 
nes, ko gero, ir tu turėsi eiti su mumis. 

— Taip! Taip! - Harka paprašė juodakojės moters 
paduoti sultinio ir ėmė srėbti. || 

— Tai ko norėtų asiniboinai? — vėl paklausė tėvas. 

— Bizonų! — atsakė Harka tarp didelių gurkšnių. 

— Ir jeigu bizonai pirmiausia pasirodys iš šiaurės 
vakarų? 

— Tada asiniboinai nujos į tą pusę! 

— Teisingai. Tad ką mes turime daryti? 

Harka nusijuokė. 

— Pasistengti, kad bizonai pasirodytų iš šiaurės va- 
karų pusės. Ar burtininkas tai sugebės? 

— Ne, šitą stebuklą padarys Matotaupa. Ar įsivaiz- 
duoji kaip? 

— Ne, - turėjo prisipažinti Harka. 

— Betgi tai nesunku. Bizonų kailių mūsų palapinė- 
se daugiau, negu reikia. Bizonų ragų taip pat. Mes 
patys vaizduosime bizonus, sulindę po du vyrus į vie- 
ną kailį. 

— Ir asiniboinai patikės, kad tai tikri bizonai? — pa- 
klausė Harka. 

— Kodėl ne? Viskas vyks naktį. Jie nematys visų bi- 
zonų, tik ragus ir banguojančias nugaras pro kalvų vir- 
šūnes. Be to, bizonai mauros! 

Harka ėmė srėbti dar greičiau. 

— Tada ir aš noriu, tėve, tada ir aš noriu! Tačiau ką 
darysime, jeigu asiniboinai eis medžioti tų bizonų? Ar 
turėsime stoti į kovą? 

— Manau, kad ne. Kaip bizonai, jūs rodysitės iš už 
kalvų pietiniame upės krante. Asiniboinai atėję ras tik 
kailius, jūs būsite juos nusimetę, o patys nuplaukę pa- 
sroviui. Aš vienas pasirodysiu asiniboinams. Jie pažins, 
kad aš dakotas, ir pradės vytis, nes nirš del tokios ap- 
gavystės. Bet aš pabėgsiu. 

— Jų penkiasdešimt, tėve. 

— Betgi aš Matotaupa. 

Harka susižavėjęs pažvelgė į tėvą. Taip, tai buvo 
Matotaupos verta gudrybė. 


Per tą laiką berniukas pasisotino ir pašoko ant kojų. 

— Ar tuoj pat einam? 

Matotaupa linktelėjo. 

— Eime. 

Harka pasiėmė durklą. Visa kita jam tik trukdys 
greitai plaukti. 

Diena jau ėjo į pabaigą, kai vyrai susirinko kaimo 
aikštėje. Iš vaikų čia buvo tik Stiprusis elnias ir Harka. 
Kai kurie paruošiamieji darbai, iš pradžių nustebinę 
Harką, jau buvo atlikti. Kariai, turį užpulti artėjančią 
bizonų kaimenę, savo mustangų kanopas buvo apmu- 
turiavę lengvomis antklodėmis arba kailiais, kad bėg- 
tų tyliai, nors ir ne taip greitai. Harka tuoj suprato, 
kam tai reikalinga. Šita medžiotojų grupė turėjo ne- 
pastebimai įsiterpti tarp asiniboinų ir bizonų kaime- 
nės. Joje buvo dvidešimt penki kariai, jiems vadovavo 
Degantis Vanduo. Tarp jų buvo ir Šlubasis Vilkas. 

Na o Gudrioji Gyvatė buvo pasiryžęs eiti su Mato- 
taupa. Antroje, mažesniojoje grupėje, kuri turėjo dė- 
tis bizonais, be Matotaupos ir Gudriosios Gyvatės, bu- 
vo dar keturi kariai, du jaunuoliai ir du berniukai. 
Išeidami jie pasiėmė keturis bizonų kailius. 

Jų tikslui tiekos turėjo užtekti. Matotaupa vienin- 
telis, be peilio, dar pasiėmė lanką ir strėles. Jam nerei- 
kėjo vaizduoti bizono asiniboinams atskleidus klastą, 


jis turėjo juos nuvilioti paskui save. Niekas iš Mato- 

taupos būrio neėmė arklių, į vietą reikėjo bėgte nu- 
bėgti. Sunkius bizonų kailius nešė keturi kariai. 

Prerijų indėnai bėgti mokėjo ne blogiau negu joti 
ir galėjo trumpame nuotolyje lenktyniauti net su mus- 
tangu, be to, greit ir nepavargdami įveikdavo ilgą ke- 
lią. Todėl Matotaupa su vyrais, jaunuoliais ir vaikais 
judėjo greičiau negu raiteliai, sėdintys ant mustangų, 
kurių kanopos buvo apmuturiuotos kailiais. Bet ir ke- 
lias jų buvo ilgesnis, nes, norėdami apeiti asiniboinus, 
turėjo padaryti didelį vingį į vakarus. Harka ir Stiprusis 
Elnias taip buvo susižavėję šiuo sumanymu, kad jiems 
netgi nebuvo sunku spėti su vyrais ir jaunuoliais. Žoly- 
te apžėlusia žeme bėgti buvo netgi lengva. Drabužius 
jie buvo nusivilkę. Vėsus oras gaivino raumenis. 

Po valandos Harka pastebėjo, kad Gudrioji Gyva- 
tė, geriausiai pažįstąs vietovę ir todėl bėgąs pirmas, pa- 
suko į šiaurę. Būrys, matyt, pakankamai nutolo į va- 
karus ir dabar jau galėjo sukti į tikslą. Iškart teko 
persikelti per upę. Visi sušlapo iki pažastų, nors Gud- 
rioji Gyvatė juos ir vedė per brastą. Bėgte bėgo toliau 
jau kitu upės krantu prieš srovę. Pagaliau Gudrioji Gy- 
vatė ir Matotaupa, sekąs paskui jį, pasidarė labai at- 
sargūs. Dabar jie ne bėgo, bet ėjo pasilenkę, o visai 
atvirose vietose krisdavo ant žemės ir šliauždavo. Visi 


sekė jų pavyzdžiu. 

Harka uodė orą. Jis jau juto dūmus ir netgi tarėsi 
matąs blyškią laužo šviesą. Asiniboinai, dabar gyvenę 
taikoje su siksikais, nesitikėjo nieko blogo. 

Gudrioji Gyvatė, Matotaupa ir visi kiti sėlino to- 
liau. Norėdami pasiekti rytinį krantą, kur buvo apsi- 
stoję asiniboinai, jie vėl turėjo keltis per upę. Su di- 
džiausiu atsargumu slinko ant žole apaugusių kalvų, 
nusidriekusių paupiu į šiaurės rytus, prie upės tos kal- 
vos buvo gana stačios, o kitoje pusėje nuolaidžios. Vir- 
šuje, ant keteros, iš pradžių jie slėpėsi žolėje vienas ša- 
lia kito, kaktas apsijuosę žolių pynėmis, kad nebūtų 
matyti galvų. Iš čia pro tarpukalnę žvelgė į rytus, kur 
buvo asiniboinų stovykla. Ruseno keturi laužai. Ne- 
didelėmis grupelėmis prie jų sėdintys asiniboinai ar- 
klius laikė prie savęs. Kai kurie jau buvo išsiskleidę 
antklodes, kiti dar sėdėjo ir, atrodo, kalbėjosi. Sargai 
buvo išsidėstę aplink stovyklą ant nedidelių kalvelių. 
Aplinkybės buvo tokios, kaip jas Matotaupai buvo pa- 
vaizdavęs Degantis Vanduo ir Gudrioji Gyvatė. 

Matotaupa ir Gudrioji Gyvatė davė ženklą pamėg- 
džioti bizonus. Visi, išskyrus Matotaupą, nusileido tru- 
putį žemyn ir po du apsitaisė bizonais. Matotaupa, 
apžiūrėjęs juos, neturėjo ko prikišti. Keturi tariami bi- 
zonai pasiskirstė ant keteros. Matotaupa greitai nusi- 


leido prie upės ir iš ten tyliai ir dusliai sumaurojo. Tai 

buvo labai panašu į tikrą maurojimą, sumišusį su upės 
šniokštimu. Nuo keteros jam atsiliepė Gudrioji Gy- 
vatė panašiu dusliu ir tyliu maurojimu iš bizono galvos, 
kurią buvo užsidėjęs ant savosios. Tada ant kalvos 
keteros pasirodė pirmojo bizono nugara. Matotaupa 
per tą laiką jau turėjo būti nubėgęs gerą galą upės 
krantu prieš srovę, į šiaurę, nes iš ten vėl atsklido jo 
maurojimas. 

Harka, su Stipriuoju Elniu lindėjęs po vienu bizo- 
no kailiu, girdėjo, kaip asiniboinai sureagavo į jų iš- 
daigą. Beje, jie turėjo nustebti, kad bizonai pasirodė 
vidurnaktį, nes nakčia bandos paprastai nekeliauja. Ta- 
čiau džiaugsmas aptikus bizonus nustelbė visus tokius 
samprotavimus. Kodel gi bizonai, kieno nors pabai- 
dyti, negalėtų keliauti ir naktį. 

Iš asiniboinų stovyklos atsklido pirmas šūksnis, ra- 
ginantis pradėti bizonų medžioklę. 

Tariamieji bizonai turėjo elgtis labai atsargiai, kad 
asiniboinai jų kartais nesumedžiotų. Gudrioji Gyvatė 
iškišo savo dideliausią galvą su ragais iš už kalvos kete- 
ros ir taip sumaurojo, kad tikrus bizonų medžiotojus 
turėjo šiurpas nukrėsti. Ir tuoj pat galva vėl dingo asi- 
niboinams iš akių. Tačiau toli viena nuo kitos pasiro- 
dė trijų bizonų nugaros ir vieno ragai. Drauge šiurpus 
maurojimas pasigirdo apačioje, slėnyje. Tai Matotau- 


pa stengėsi. 

Dabar jau niekas negalėjo sulaikyti asiniboinų. Iš 
penkiasdešimties gerklių išsiveržė bizonų medžioklės 
šūksnis! Kariai sušoko ant savo mustangų, kurie žino- 
jo, ką reiškia tas veriamas garsas, todėl suaudrinti sto- 
josi piestu ir trypčiojo; pašėlusi medžioklė prasidėjo! 
Kanopų dundesys atsklido iš slėnio su mažu šaltiniu, 
prasidedančiu prie asiniboinų stovyklos, nešančiu sa- 
vo vandenis rytiniu kalvos pakraščiu pietų pusėn ir 
įtekančiu į upę. 

Juodakojai kariai, jaunuoliai ir berniukai kuo grei- 
čiausiai nusimetė kailius. Jie paliko juos vietoje. Tais 
keturiais kailiais vėliau galės pasiguosti asiniboinai! Kur 
dabar buvo Matotaupa, jie nežinojo, tačiau ką daryti 
patiems buvo aišku. Dideliais šuoliais laiku spėjo nu- 
sileisti stačiu šlaitu, kaip žuvys sušoko į srovę ir po 
vandeniu nuplaukė žemyn. Srovės nešami yrėsi nepa- 
prastai greitai. Už pirmo didesnio posūkio jau išdrįso 
iškišti galvas iš vandens ir įkvėpti oro. Tada išgirdo, 
kas toliau dėjosi. 

Asiniboinai šūkaudami jodinėjo paupiu ir palei kal- 
vas šalimais. Toli į vakarus nuo upės, nakties apgaub- 
tose prerijose, vėl pasigirdo duslus bizono maurojimas, 
kurį Matotaupa puikiai mokėjo pamėgdžioti, tuoj po 
to nuskambėjo ir dakotų sveikinimo šūksnis: 


— Hi je he! Hi je he! 

Atrodo, kad asiniboinų kariai dar nebuvo suradę 
kailių. Jie tikriausiai manė, kad kažkur netoliese esą 
dakotai nori jiems iš panosės nuginti bizonus, ir tuoj 
ėmė piktai šaukti. Jie pasileido per upės slėnį ir išsi- 
sklaidę nušuoliavo į prerijas. 

Gudrioji Gyvatė davė savo grupei ženklą dar pa- 
plaukti pavandeniui. Kai atrodė, jog nebegresia joks 
pavojus, visi išlipo į krantą. 

Harka klausėsi, kas dedasi šiaurės vakaruose; asini- 
boinai šaukdami tebešuoliavo į vakarus! Kur dabar Ma- 
totaupa? 

Prie Harkos priėjo Gudrioji Gyvatė. 

— Tu esi jo sūnus, - pasakė jis berniukui. — Todėl 
tu ir aš liksime čia ir pažiūrėsime, kaip Matotaupai 
pavyks įvykdyti savo drąsų sumanymą. Kiti tegu bėga 
prie palapinių! 

Šie žodžiai buvo įsakymas. Tylėdami leidosi keturi 
kariai, abu jaunuoliai ir Stiprusis Elnias ten, kur jiems 
buvo liepta. Vado sūnui, žinoma, buvo gaila skirtis su 
Harka, tačiau dabar to nederėjo net parodyti. 

Kai kiti dingo iš akių, Gudrioji Gyvatė užlėkė ant 
pakrantės kalvos, iš kur buvo gerai matyti apylinkės. 
Paskui jį atsekęs Harka parkrito šalia į žolę. Vanduo 
jau seniai buvo nutekėjęs nuo jo gerai taukais įtrinto 


kūno kaip nuo žąsies. Karys ir berniukas pridėjo ausį 

prie žemės ir išgirdo raitelių būrio kanopų dundėji- 
mą, pačius raitelius taip pat dar buvo galima įžiūrėti 
šmėkščiojant tolumoje. Šiuo momentu juodu niekuo 
negalėjo padėti Matotaupai. 

Paskutinį kartą sumaurojęs kaip bizonas ir čia pat, 
tyčiodamasis iš asiniboinų, riktelėjęs dakotų sveikini- 
mo šūksnį, jis įlindo į krūmus netoli upės. Ten ir tū- 
nojo pasislėpęs. Asiniboinų raiteliai buvo gerai įsibė- 
gėję ir negalėjo taip greitai sustoti. Jie zujo tamsoje 
aplink, norėdami aptikti bizonus ar dakotus, nes ma- 
nė esą jų vedžiojami už nosies. Dabar jie pamatė, kad 
iš tikrųjų taip yra, tai buvo galima spręsti iš jų šauks- 
mų, tačiau kaip viskas įvyko, jie nesuprato ir nežino- 
jo, ant ko pykti. Nežinojo ir ko zuja aplink. Kelis kar- 
tus asiniboinų kariai prajojo pro pat krūmus, kur 
pasislėpęs tūnojo Matotaupa. Staiga nuo upės atskli- 
do piktas šauksmas. Keli vyrai pagaliau surado bizonų 
kailius. Jį išgirdę, visi asiniboinai apsuko arklius ir nu- 
rūko prie upės. Šiuo momentu Matotaupa nepastebė- 
tas išlindo iš krūmų, pabėgėjo gerą galą į prerijas ir vėl 
suriko: 

— Hi je he! Hi je he! 

Asiniboinai, tuo metu galutinai supratę, kaip buvo 
apgauti, atsakė pasipiktinimo šūksniais ir nušuoliavo 


atgal į prerijas, nes būgštavo, kad dakotų kariai jų neuž- 

pultų. Matotaupa vėl pasislėpė, kiek tai buvo įmano- 
ma atviroje prerijoje. Jis matė visą asiniboinų būrį, gir- 
dėjo jų šūksnius. Nusižiūrėjo vieną karį su erelio 
plunksnų karūna, kuris, matyt, nebuvo būrio vadas, 
tik pagyvenęs, protingas karys, tiesiai iš pasitarimo iš- 
vykęs medžioklėn. 

Matotaupa pašoko iš savo slaptavietės ir greitai kaip 
mustangas nukūrė į vakarus. Raiteliai tuoj pat pasuko 
paskui jį. Arklių trypimas vel nuaidėjo nakties tyloje. 
Matotaupa nutaikęs gerą akimirką išnyko vijikams iš 
akių. Jis užlindo už kalvos, paskui pašliaužęs įšoko į 
smėlio duobę pašlaitėje ir prisispaudęs prie žemės lau- 
kė, kol prajos vijikai, su arkliais peršokę per jį. Kai 
priartėjo paskutinysis, tas protingas karys su erelio 
plunksnų karūna, Matotaupa vėl pakilo ir vienu šuo- 
liu atsidūrė ant mustango užpakalyje senojo asiniboi- 
no. Jis nuplėšė sutrikusiam žmogui karūną nuo gal- 
vos, užsidėjo ją pats, numetė, nieko nelaukęs, jį nuo 
arklio ir nušuoliavo paskui asiniboinų būrį. Mėgdžio- 
damas ugningus asiniboinų šauksmus, Matotaupa ap- 
lenkė dalį karių ir nusiviliojo juos paskui save į šiaurės 
vakarus. 

Tikrasis savininkas to mustango, ant kurio dabar 
jojo Matotaupa, bėgo rėkdamas paskui, tačiau gentai- 
niai įsikarščiavę jo nepaisė. Jie, matyt, palaikė jį kariu, 


per savo nerangumą nusiritusiu nuo arklio. 

Pakankamai toli nusivedęs asiniboinus į šiaurės va- 
karus, Matotaupa pristabdė arklį, vėl nutaikęs progą 
nušoko nuo jo ir nosies tiesumu nudūmė prie upės. 
Jis pribėgo tą vietą, kur ant kalvos, piktai gestikuliuo- 
damas, stovėjo senasis karys. Rodydamas draugiškus 
ženklus, priėjęs vėl užmovė erelio plunksnų karūną 
ant galvos, seniui nespėjus nė apsidairyti. 

Kai antrą kartą apstulbintas žmogus atsikvošėjo, 
Matotaupa jau buvo dingęs tamsoje. Dakotas bėgo at- 
gal prie upės, dabar jau perkreiptu veidu ir pūtuoda- 
mas. Jis įšoko į vandenį, nuplaukė tiek, kiek Gudrioji 
Gyvatė su savo būriu, ir taip pat už pirmo didesnio 
posūkio iškišo galvą iš vandens įkvėpti oro. 

Čia jis išgirdo, kaip tris kartus ūktelėjo pelėda. Tuoj 
pat išlipo ant kranto ir apsidairęs pamatė priešais atei- 
nant Gudriąją Gyvatę ir Harką, per tą laiką surinku- 
sius bizonų kailius ir atėmusius iš asiniboinų tą pas- 
kutinę paguodą. 

— Pavyko! 

Dar neatgavęs kvapo Matotaupa buvo linksmas ir 
labai patenkintas. Daugiau nieko nebuvo pasakyta. 
Matotaupa užsimetė ant pečių du bizonų kailius, Gud- 
rioji Gyvatė ir Harka po vieną. Ir visi trys leidosi at- 
gal, o tuo metu toli vakaruose nuaidėjo visai sutriku- 


sių asiniboinų šauksmas. 

Harka prisiminė, kaip Tašunka Vitko, bėgdamas 
naktį, suklaidino siksikus ir net patį Matotaupą. Da- 
bar Matotaupai pavyko iškrėsti panašų pokštą asini- 
boinams. Harka padarė išvadą, kad sėkmė lydi tą, ku- 
ris pirmas ir netikėtai ką nors padaro. Berniukas 
nusprendė šia išvada vadovautis. 

Jau dienojo, kai Matotaupa, Gudrioji Gyvatė ir 
Harka sugrįžo į palapinių kaimą. Bizonų medžiotojų, 
kuriems vadovavo Degantis Vanduo, dar nebuvo. Ma- 
totaupa ir Gudrioji Gyvatė burtininkui ir keliems se- 
nesniems kariams apsakė, kaip pavyko žygis. Visi bu- 
vo labai patenkinti, nes siksikams reikėjo bizonų mėsos, 
be to, po nuostolingų kovų su dakotais jie nenorėjo 
veltis į kruvinus vaidus su asiniboinais. 

Harka, pasveikintas Stipriojo Elnio, jam viską pa- 
pasakojo. Abu berniukai buvo labai pavargę. Vado sū- 
nus irgi nebuvo atsigulęs, nes laukė, kol sugrįš Harka. 
Nors ir nuvargę, abu vis dar neprarado slaptos vilties 
kaip nors patekti į bizonų medžioklę. Beje, jiedu turė- 
jo tik po trylika metų, tačiau savo sugebėjimus jau bu- 
vo įrodę. Stiprusis Elnias buvo savo bendraamžių va- 
das, kaip ir Harka palapinių kaime Lokės giminėje. 
Taigi jie puoselėjo šią slaptą viltį ir pirmiausia žiūrėjo, 
ką darys Matotaupa ir Gudrioji Gyvatė, viską išpasa- 


koję vyresniesiems. Abu kariai stovėjo abejodami tarp 

palapinių. Ko gero, jie galvojo tą patį, kas jaudino ber- 
niukus. Matotaupa staiga jiems nusišypsojo. 

— Snustelkit keturias valandas! — riktelėjo jis ber- 
niukams. — Jeigu iki to laiko Degantis Vanduo negrįš, 
josime pasižvalgyti, kur jis dingo. 

Čia tai bent žodis! 

Stiprusis Elnias šį kartą vėl nuėjo su Harka į jo pa- 
lapinę. Abu patogiai įsitaisė guoliuose ir vos spėję pa- 
dėti galvas užmigo. Tačiau po keturių valandų vėl pa- 
budo. Per svarbius įvykius turėjo apsieiti ir be miego, 
išsimiegoti galima ramioms dienoms atėjus. Abu išsi- 
maudė, papusryčiavo ir tyliai sėdėjo palapinės gale. 
Jei nebūtų nuolat žvilgčioję į Matotaupą, tai juos bū- 
tų buvę galima ir visiškai pamiršti. Nuo savo panieki- 
nimo ir ištrėmimo dienos Matotaupa visą laiką buvo 
su sūnumi, perėjo su juo ugnį ir vandenį, ir dabar jam, 
kaip ir Harkai, atrodė keista, kad Harka, patekęs į in- 
dėnų bendruomenę, vėl tarsi virto nepilnamečiu ber- 
niuku, o Matotaupa solidžiu tėvu. Jis jau buvo linkęs 
į savo trylikametį sūnų žiūrėti kaip į suaugusį, nors 
kartu ir džiaugėsi, kad bendraudamas su Stipriuoju 
Elniu Harka labai pagyvėjo ir su vaikišku nekantru- 
mu vėl veržėsi į naujus nuotykius. 

— Eime! — šūktelėjo jis berniukams. — Imu judu į 


žvalgybą. 

Prieš palapinę jų jau laukė Gudrioji Gyvatė. 

Karys, aišku, nustebo, kad ir berniukai keliauja kar- 
tu, tačiau nieko nesakė dėl tokio Matotaupos spren- 
dimo. Taip visi keturi raiti leidosi į kelią. Jiems nerei- 
kėjo daryti lanko kaip Degančiam Vandeniui ir jo 
kariams, kai tie slapta ir pamažu stengėsi prasigauti 
tarp asiniboinų ir iš pietryčių traukiančių bizonų, da- 
bar galėjo joti tiesiai į pietryčius. Bizonų bandos pa- 
prastai keliaudavo per prerijas senaisiais savo takais, 
tomis pačiomis perėjomis, jei tik jų kas nepabaidyda- 
vo, todėl Gudrioji Gyvatė dabar vedė savo būrelį į piet- 
ryčius tiesiai prie jam žinomo bizonų kelio. Praėjo vi- 
durdienis. Saulė dar maloniai šildė. Žvilgsnis laisvai 
klajojo žalia lyguma, besitęsiančia iki pat horizonto. Rai- 
teliai, joję daugiau kaip tris valandas, pagaliau tolumo- 
je pamatė dideliausią dulkių debesį, nusidriekusį per 
prerijas. Be abejonės, tai buvo bizonai, šimtai jų šuolia- 
vo savo smėlėtu taku. Gudrioji Gyvatė užtraukė bizo- 


nų medžioklės giesmę. Harka įdėmiai jos klausėsi. 


Man prieš akis gelsvi bizonai lekia, 
Snerves kutena aitrios kelio dulkės, 
Sukeltos jų eiklių, galingų kojų. 
Gerasai lanke, smarkiai įsitempk! 


Geroji strėle, bulių man nutrenk! 

Tolygūs arklių šuoliai sutapo su šios dainos ritmu. 
Į tą didžiulį dulkių debesį papūtė vėjas ir jį išblaškė. 
Dulkės nuvilnijo per stepę, ir Harka kaip toje dainoje 
jau užuodė jas. Daugiausia dulkių buvo pietuose. Ta 
kryptimi, matyt, ir lėkė kaimene, tarp bėgančių bizo- 
nų tikriausiai buvo ir medžiotojų. 

Gudrioji Gyvatė jau buvo besukąs prie dulkių de- 
besio smaigalio, bet Matotaupa jam kažką riktelėjo. 
Todel Gudrioji Gyvatė paleido arklį žingine, ir po 
trumpo pasitarimo Matotaupa jį perkalbėjo. Dakotas 
norėjo išjoti į bizonų taką šiauriniame dulkių debesio 
gale ir pamokyti berniukus, kaip reikia medžioti bizo- 
nus. Kaip visada, juk turėjo būti atsilikėlių. Gudrioji 
Gyvatė nugalėjo savo medžioklės aistrą ir sutiko prisi- 
dėti. Taigi mažoji grupelė pasuko daugiau į rytus ir 
pasiekė platų smėlėtą bizonų taką kaip tik ten, kur 
baigėsi paskui bandą slenkantis dulkių šydas. Čia abu 
kariai ir berniukai pasileido paskui bizonus. Žemė buvo 
išvarpyta sunkių be atodairos lekiančių gyvulių kano- 
pų, raiteliai iš pietų aiškiai girdėjo duslų bėgančios ban- 
dos dundesį. Visi keturi jojo ant vadinamų bizoninių 
arklių, kurie žinojo, kaip elgtis bizonų medžioklėje, ir 
nors nė vienas raitelis dar nesuriko bizonų medžioklės 
šūksnio, mustangai jau sunerimo, pasileido šuoliais ir 


lėkė maždaug tokiu greičiu kaip ir bizonai. 

Berniukai stengėsi išlikti ramūs. Jie jautėsi Mato- 
taupos ir Gudriosios Gyvatės globojami ir žinojo, kad 
pirmiausia reikia nusižiūrėti bizoną, paskui, lekiant pro 
šalį, taip paleisti strėlę, kad ji pataikytų į širdį ir pa- 
tiestų vietoje. 

Dulkių debesis, kurio viduryje šuoliavo raiteliai, da- 
rėsi tirštesnis, tačiau iš bėdos dar buvo galima orien- 
tuotis. Matotaupa ir Gudrioji Gyvatė vienu metu rik- 
telėjo, norėdami paraginti mustangus ir atkreipti 
berniukų dėmesį. Matotaupa ir Gudrioji Gyvatė iš- 
siskyrė, Harka nusekė paskui tėvą, Stiprusis Elnias — 
paskui Gudriąją Gyvatę. Greitai jie dingo vieni ki- 
tiems iš akių. 

— Laikykis užpakalyje manęs ir būk pasiruošęs šau- 
ti! — šūktelėjo Matotaupa sūnui. 

Už penkiasdešimties metrų galėjai įžiūrėti pastaty- 
tą bizono uodegą; galvijas lėkė šuoliais. Kodėl jis atsi- 
liko nuo bandos, sunku buvo pasakyti. Matotaupa at- 
leido pavadžius, kad mustangas imtų lėkti visu greičiu. 
Mokytas gyvulys pats suko kuo arčiau bizono. Mato- 
taupa pakėlė lanką su strėle ir parodė, kuriuo momentu 
reiktų šauti. Harka kiek atsilikęs sekė paskui tėvą ant 
savo širmio. Pavadžius buvo paleidęs, strėlę ir lanką 
laikė paruoštus, pats buvo ramus ir susikaupęs, lyg da- 


lyvautų tik šaudymo varžybose. Kai širmis, spustelė- 

tas šlaunimis, pasisuko reikiama kryptimi ir iš šono 
prisiartino prie bizono, Harka iš visų jėgų paleido strė- 
lę. Ši po mente įstrigo bizonui į širdį; galvijo kojos 
susipynė, ir jis pargriuvo. 

Harka suriko iš džiaugsmo. Jis nušovė savo pirmąjį 
bizoną. Matotaupa tuoj pat apsuko mustangą. Harka sun- 
kiai sulaikė įsikarščiavusį arklį ir nujojo prie laimikio. 

Žolėje gulėjo jauna, dar neturėjusi nė vieno veršiu- 
ko telyčia. Kepsnys iš tokio gyvulio mėsos būna minkš- 
tas ir sultingas. Matotaupa šyptelėjo Harkai, liepė lik- 
ti prie laimikio ir jį saugoti. Jis, Matotaupa, josiąs toliau 
ir pabandysiąs įsijungti į didžiąją siksikų medžioklę, 
kuri dar tebevyko toli pietuose. Harka buvo paten- 
kintas. Jis supančiojo mustangui priekines kojas. Nors 
šiam tai ir nepatiko, turėjo paklusti jaunojo šeiminin- 
ko valiai. Harka apžiūrėjo laimikį iš visų pusių. Nau- 
jas kailis, raginiai šaukštai, templės lankams, žarnų vir- 
vės, šviežia mėsa, džiovinta mėsa — štai kokia nauda iš 
tokio didelio gyvulio. Šiandien vakare Harka valgys 
šviežias bizono smegenis; tokių skanėstų seniai buvo 
turėjęs burnoje. Jis nušovė bizoną pačiomis palankiau- 
siomis aplinkybėmis viena vienintele strėle. Praeitais 
metais sunkiomis aplinkybėmis prismaigstė į bizono 
nugarą visą tuziną strėlių jo nenudobdamas. Kitą sykį 


jau jos į tikrą medžioklę ir būtinai ką nors nušaus. 

Harka davė sau žodį, kad taip bus, o dabar atsisėdo 
ant nušauto gyvulio kukšteros, norėdamas įsitikinti, 
kad tai ne sapnas, ir pasidžiaugti užsitarnautu poilsiu, 
tačiau klausėsi, kas dedasi aplinkui. Stiprusis Elnias, 
nujojęs su Gudriąja Gyvate, per tą laiką taip pat turė- 
jo šį tą nuveikti. Staiga Harka išgirdo trypimą ir skam- 
bų juoką! Keistas buvo tas trypimas. Gal ėmė neklau- 
syti arklys. Garsas artėjo, ir greitai Harka pamatė savo 
draugą Stiprųjį Elnią, kuris jojo žingine ir lasu kaip už 
virvutės vedėsi gyvą bizoniuką. Šis buvo jau stiprus, 
spardėsi, bandė durti ir apskritai taip pasiutiškai šoki- 
nėjo, kad Stiprusis Elnias ko neplyšo iš juoko. 

— Pabandyk ant jo užsėsti! - šūktelėjo jis Harkai. 

— O ne! —- atsakė Harka, karališkai įsitaisęs ant savo 
bizono. — Negaliu atimti iš tavęs šito malonumo, Bi- 
zoniukų Gaudytojau. 

— Bizonų Medžiotojas, Bizonų Medžiotojas aš esu! — 
išdidžiai atsakė Stiprusis Elnias. — Penkiom strėlėm nu- 
šoviau seną bizonę, ji buvo įdiržus kaip padas ir neiš- 
pasakytai gudri. Ar nori ją pamatyti? 

— Taip! 

Stiprusis Elnias bandė apsukti savo mustangą, ta- 
čiau bizoniukas jau nebesekė paskui, smaugiamas laso 
kilpos veržėsi į pietus paskui kaimenę ir bliovė iš visos 


gerklės. 

— Paleisk, — tarė Harka, — aš pabandysiu ant jo už- 
sėsti. Su kilpa tu vis tiek jo nepartempsi namo, nors ir 
kaip stengtumeisi. 

— Na tai eikš! 

Pirmiausia Harka padėjo savo draugui supančioti 
jo keršį. 

— Kur Gudrioji Gyvatė? — paklausė jis. 

— Gudrioji Gyvatė nulėkė paskui kaimenę. 

— Kaip ir mano tėvas. 

Pagaliau arklys buvo supančiotas ir Stiprusis Elnias 
galėjo nušokti žemėn. Jis stipriai įsirėmė kojom, kad 
bizoniukas jo nepargriautų. Tai buvo buliukas, bai- 
siausiai persiutęs ir galįs bet ką iškrėsti. Harka sugrie- 
bė jį už kaklo, norėdamas pirma atleisti laso kilpą, o 
paskui ir visai nuimti. Tačiau vienam tai padaryti bu- 
vo per sunku, turėjo padėti draugas. Bendromis jėgo- 
mis berniukams pavyko parversti buliuką. Laso galu 
jie apsuko priekines kojas, atleido kilpą ir nuėmė ją 
nuo kaklo, tad Stiprusis Elnias vėl atgavo savo lasą. 
Kai bizoniukas pašoko, Harka jau sėdėjo jam ant nu- 
garos. Jis jojo, suspaudęs šlaunis, ir Stiprusis Elnias 
kvatojosi net už pilvo susiėmęs. Bizoniukas leidosi į 
pietus, prie kaimenės, ir Harka suvokė du dalykus: 
kad jis negali pasirodyti ten, kur banda ir medžioto- 


jai, kai tėvas liepė pasilikti, ir kad jokiu būdu medžio- 

tojai jo neturi išvysti raito ant šito bizoniuko. Todėl 
nutarė jį paleisti. Bet jam patiko, kad Stiprusis Elnias 
taip nuoširdžiai juokiasi, ir sugalvojo linksmą pabai- 
gą. Atsilošė atgal, persivertęs ore, nušoko žemėn ir dar 
pabėgėjo kelis žingsnius bizoniukui iš paskos, laiky- 
damas už uodegos. Stiprusis Elnias, kaip Harka ir ti- 
kėjosi, iš to gražiai pasijuokė. Harka irgi. 

Bet staiga abu berniukai nutilo, pro praretėjusias 
dulkes pamatę atšuoliuojant stambią bizonę, kuri šno- 
puodama drabstė kanopomis žemę ir buvo taip įdū- 
kusi, kad galėjo pamauti ant ragų, subadyti arba su- 
trypti bet kokį priešą. Berniukų mustangai buvo 
besprunką, bet jie klupo supančiotomis priekinėmis 
kojomis. Berniukai buvo užsimetę lankus ant pečių, 
strėles susikišę į dėklus, peilius - į makštis. Ko nors 
griebtis buvo per vėlu! Rizikuodami gyvybe, šoko bent 
jau perpjauti pančių mustangams. Bet užsėsti nepavy- 
ko. Kaip žaibai nulėkė arkliai, pergąsdinti įdūkusios 
bizonės. Berniukai šoko prie Harkos nušauto bizono, 
pasislėpė už jo ir nedrąsiai žvalgėsi aplink, prisidengę 
galvas karčiais. Pagaliau čiupo lankus ir įsidėjo strėles. 

Bizonė sustojo. Dar porą kartų prunkštelėjo, paka- 
sė ragais smėlį, apsibarstė pati save ir sustingo kaip 
statula. Ir berniukai nejudėjo. Strėlėmis nušauti iš prie- 


kio puolantį bizoną buvo beveik neįmanoma. Tuo me- 

tu prie jos pribidzeno bizoniukas, ir pasirodė, kad tai 
buvo jo motina. Ji ėmė jį uostinėti, laižyti, ir pyktis 
atlėgo. Paskui pasileido rytų link, o bizoniukas ramiai 
nurisnojo iš paskos. 

Harka ir Stiprusis Elnias lengviau atsikvėpė ir pa- 
žvelgė vienas į kitą taip pat reikšmingai, kaip ir po 
susitikimo su briedžiu. Jie dar kartą išsisuko iš keblios 
padeties ir ateityje nesielgs taip lengvabūdiškai. Už- 
teks tokių nuotykių, nors prie laužo juos galima pasa- 
koti be galo. Mustangai pabėgo. Laimė, kad ne į bizo- 
nų bandą, o į kaimo pusę. Tolumoje berniukai juos 
pamatė stovinčius šalia vienas kito. Harka neturėjo su 
savimi laso, tad negalėjo išsiversti be draugo pagalbos. 
Mat vėl pasigauti puslaukinius mustangus atvirose pre- 
rijose buvo nelengva, o be laso beveik neįmanoma. 
Tačiau berniukai žinojo, kaip reikia su jais elgtis. Jie 
ne bėgo stačiai prie jų, kad arkliai nenurūktų, bet slan- 
kiojo aplink pasišokinėdami, ir mustangai susidomėję 
žiūrėjo į juos. Kai prisiartino per laso ilgumą, Stipru- 
sis Elnias užmetė kilpą savo keršiui ant kaklo ir atsar- 
giai ėmė jį tempti į save. Pajutęs šeimininko ranką, 
arklys ėjo noriai, ir širmis draugiškai sekė iš paskos. 

Taip berniukai vėl pasigavo arklius. 

Dulkini ir suprakaitavę jie nujojo prie „senos, klas- 


tingos ir įdiržusios bizonės“, kuri visaip stengėsi ap- 

dumti savo užpuolikams akis ir vis dėlto gavo galą, 
pakirsta penkių strėlių. Be to, dar kartą apžiūrėjo tely- 
čią, kurią Harka, tėvo pamokytas, nukovė pirmu šū- 
viu. Po to klusniai saugojo savo laimikį. 

Po trijų valandų šuoliais atidundėjo laimingi me- 
džiotojai. Jie nuolat šūkčiojo, keldami į padanges nu- 
sisekusią medžioklę, kuriai labai padėjo Matotaupos 
klasta. Berniukai prisidėjo prie medžiotojų būrio. 

Naktį jie pasiekė palapines. Išgirdę gerą žinią, se- 
niai, moterys ir vaikai nesitvėrė džiaugsmu. Maistu 
buvo apsirūpinta ilgam laikui. 

Kai pradėjo brėkšti, į medžioklės vietą ant arklių 
patraukė moterys ir mergaitės, turinčios sudoroti lai- 
mikį, kurį lig tol nuo vilkų saugojo keli kariai. Kaimo 
šunys džiugiai skalijo, nes visi, dideli ir maži, juodi, 
balti ir margi, žinojo, kad nuo šiol ir jie prisiris iki 
valiai. 

Harka sėdėjo palapinėje šalia tėvo. Jis nuoširdžiai 
jam pasipasakojo, kaip viskas buvo, ir Matotaupa ati- 
džiai jį išklausė. 

— Taip, — pasakė jis, - vieną sykį jums reikia už- 
miršti vaikiškas paikystes ir skirti, kas yra medžioklė ir 
vyrų kova. Kitą kartą, kai vyrai jus pasiims į medžiok- 
lę, turėsite elgtis protingai ir apgalvotai. Ar dar nori 


ko paklausti? 

— Taip, tėve. Kiek bizonų tau pavyko nušauti? 

— Šešis. Dabar turėsime į valias mėsos ir bus kuo 
pavaišinti svečius. Hau! 

— O kada josime parsivesti į palapinę Uinonos? 

— Netrukus. Dėl to aš pasitarsiu su Degančiu Van- 


deniu. 


SITOPANAKĖ 


c2 


Praslinko kelios dienos; atėjo sekma- 
dienis. Mergaitė, „kurios kojos dai- 
nuoja, kai ji eina“, stovėjo su savo vien- 
metėmis draugėmis kaimo pakraštyje 
ant kito upelio kranto ir žiūrėjo, kaip 


jodinėja berniukai. Ir mergaitės buvo 


apsirengusios odiniais drabužiais. Jos 
““ nešiojo elnio odos mokasinus su 
minkštais padais, ilgas kelnes ir sukneles iki kelių, 
kurių apačios ir pusilgės rankovės baigėsi kutais. Suk- 
nelės su plačiais iškirpimais kaklui buvo pasiūtos iš 
dviejų odos atraižų, sujungtų ties pečiais. Prie diržo 
kabojo krepšelis ir peilis makštyje. Ilgus juodus plau- 
kus Sitopanakė buvo susipynusi į dvi kasas, vilkėjo 
kuklią negausiai siuvinėtą suknelę. Gražią raštuotą 
suknelę užsivilks tada, kai po didžiųjų rudens me- 
džioklių ateis paskutinės šiltos dienos ir, prieš prasi- 
dedant atšiauriai žiemai, vyrai ir moterys ims švęsti 
didžiausias savo šventes. Bet iki tol dar daug laiko. 
Dabar ką tik baigėsi žiema ir niekas nenorėjo galvo- 
ti apie šaltį, ledą ir sniegą. Visi džiaugėsi, kad saulė 
sulig kiekviena diena šildo vis labiau, kad žolė stie- 


biasi vis aukščiau, kad sulysusių arklių šonai apvalė- 

ja ir kad po pirmosios bizonų medžioklės gausiai 
apsirūpinta mėsa. Moterys ir mergaitės pastarosio- 
mis dienomis turėjo daug darbo: nugramdyti odas, 
nuimti nuo kaulų mėsą, išdžiovinti mėsos atsargas 
ar užkasti jas į šaltą žemę, išvalyti ir išdžiovinti žar- 
nas. Jau nuo ketverių metų Sitopanakė, lygiai kaip 
ir jos žaidimų draugės, padėdavo motinoms ruoš- 
tis. Nuo ketverių metų berniukai pradėdavo moky- 
tis joti ir valdyti ginklus; mergaitės taip pat moky- 
davosi joti ir susipažindavo su jų laukiančiais darbais. 
Iš savo motinų jos išmokdavo ne tik sudoroti gau- 
sius medžioklės laimikius, rauginti odas, žiesti, mar- 
ginti ir degti puodus, gražiai pinti, sukirpti drabu- 
žius ir batus, siūti ir siuvinėti, pastatyti ir išardyti 
palapines, jos dar turėjo žinoti, kur galima rasti val- 
gomų uogų ir šaknelių, kaip aptikti žiurkėno urvą 
ir jį iškriaušyti, kad žiurkėnas neįkąstų į pirštą. Duktė 
ir sesuo turėjo mokėti tvarstyti nedideles žaizdas, 
pažinti gydomąsias žoles ir, įkaitinusi akmenis, pa- 
ruošti garinę pirtį. Ji taip pat mokėjo susivokti miš- 
ke bei prerijose ir netgi likusi visiškai viena nepa- 
mesdavo galvos. Jeigu jaunas karys sugalvodavo imti 
merginą į žmonas, tai turėdavo duoti daug dovanų 
tevui. Ji buvo brangi darbo jėga. Tiesa, medžiotojų 


gentyse moterys neturėdavo teisės valgyti kartu su 

vyrais ir negalėdavo dalyvauti jų pasitarimuose. Jos 
nebuvo medžiotojos, todėl buvo laikomos nepilna- 
vertėmis, nors šiaip moterų naudos niekas neginčy- 
davo. 

Apie tai Sitopanakė negalvojo, nes nieko kito ne- 
buvo nei mačiusi, nei girdėjusi. Ji buvo dar tik mer- 
gaitė ir kaip kiekviena gera mergaitė norėjo, kad ją 
gerbtų žaidimų draugės, o kad buvo ir išdidi, tai dar 
norėjo, kad į ją palankiai žiūrėtų berniukai, o ateityje 
ir kariai. Sitopanakė niekada daug nekalbėdavo. Ji ne- 
turėjo tiek linksmumo ir pasitikėjimo savimi kaip bro- 
lis, kurį už tai tiesiog dievino. Kai jai būdavo linksma, 
tik labiau sublizgėdavo jos akys, kai pagalvodavo apie 
ką nors su pašaipa — patempdavo lūpas. Kadangi retai 
reikšdavo savo jausmus ir mintis, tarp vaikų jos žodis 
buvo svarus, nors pati teturėjo vos aštuonerius metus. 
Jeigu koks berniukas nukrisdavo nuo piestu stojančio 
arklio, tai Sitopanakės patemptos lūpos labiau jį sugė- 
dindavo negu ištisa jos draugių pajuokos daina. 

Buvo giedras rytas, ir „ta, kurios kojos dainuoja, 
kai ji eina“, stovėjo kartu su savo draugėmis nugara į 
upelį ir žiūrėjo, kaip pievoje jodinėja berniukai. Nors 
atrodė, kad ji mato viską, iš tikrųjų Sitopanakė stebė- 
jo tik du berniukus — savo brolį Stiprųjį Elnią ir jo 
draugą Harką Kietąjį Akmenį Vilko Nugalėtoją. Jie 

geriau laikėsi ant arklių negu jų draugai ir nenukris- 
davo net po sunkiausių triukų. Ką tik jie buvo pasi- 
keitę arkliais, peršokę nuo vieno mustango nugaros 
ant kito! Stipriajam Elniui sušvilpus, jis jau įsakinėjo 
kaip koks vadas, visi berniukai išsirikiavo į vieną liniją 
ir šalia kits kito pasileido pasiutusiais šuoliais. Kitą kar- 
tą, tik jau dusliau sušvilpus, visi sulėtino greitį. Tarp 
Stipriojo Elnio ir Harkos buvo dar vienas raitelis. Su- 
sirodę ženklais, kiekvienas atsistojo ant savo arklio stur- 
plio. Vėl davę vienas kitam ženklą, abu berniukai su- 
šoko ant to mustango, kuris buvo tarp jų, o nuo ten 
kiekvienas ant svetimo arklio. Paskui pakartojo šitą 
triuką ir vėl atsidūrė ant savų arklių. 

Skardžiu triumfo šūksniu Stiprusis Elnias paskel- 
bė, kad nusisekė sunkus jojimo triukas, kurį, Harkos 
pakurstytas, atliko kartu su juo, ir visas raitų vaikų 
būrys ėmė krykšti iš džiaugsmo, kad jų vadas ir jo nau- 
jasis niekuo neatsiliekąs draugas tokie vikrūs. 

Dar keturi berniukai bandė pasekti jų pavyzdžiu, 
bet du nukrito žemėn ir tik vargais negalais įsitvėrė 
arklio, lekiančio tarp jų. Linija iškriko, ir Stiprusis El- 
nias turėjo iš naujo visus surikiuoti. 

Mergaitės ėmė juoktis, o tiedu nukritę berniukai 
pikti patys ant savęs nusivijo mustangus, norėdami vėl 
ant jų užsėsti. Šalia Sitopanakės stovėjo mergaitė, var- 


du Šaipioji Šarka. 

— Greičiau, greičiau! — rėkė ji berniukams, kurie 
stengėsi pasivyti savo mustangus. — Lėkite kaip vėjas! 
Pasipustykit padus, būsimieji siksikų genties kariai! 
Kad man dulkės rūktų, mikliau, mikliau! Kas taip bė- 
ga, na ir kurmiai! Nagi, op, op, ant arklio! O tu, varge 
mano! Ar tai kojos nelinksta? Bėgu pakaitinsiu akme- 
nį, gal padės! 

Visos mergaitės, išskyrus Sitopanakę, nusikvatojo. 
Nuo arklių nukritę berniukai elgėsi skirtingai. Vienas 
taip pat juokėsi, kitas buvo liūdnas ir mėtė piktus 
žvilgsnius į Harką, sugalvojusį tą naują triuką. 

Stiprusis Elnias ir Harka Kietasis Akmuo apgynė 
savo draugus. Jie staigiai apsuko mustangus ir taip pra- 
lėkė pro mergaičių būrį, kad visos, aptaškytos upelio 
vandeniu ir išsigandusios kanopų, atšoko atgal, išsky- 
rus nešnekią Sitopanakę, kuri liko vietoje nė nemirk- 
telėjusi. Kelios mergaitės, sprukdamos atgal, užlipo ant 
kojų užpakaly stovinčioms, viena susverdėjo ir buvo 
kaimynės sulaikyta. Stiprusis Elnias ir kiti berniukai 
dabar juokėsi iš mergaičių, tik Harka Kietasis Akmuo 
išliko rimtas, atrodė, kad jis nė nepastebi moteriškų 
padarų būrio. 

Lėtai, bijodamos naujų berniukų išdaigų, mergai- 
tės vėl susibūrė apie Sitopanakę. 

Dabar berniukai mokėsi, kaip vienu metu pasukti 


arklius. Jojant vora, reikėjo staigiai išsirikiuoti į vieną 

liniją. Tai dar kaip reikia neišeidavo. Tad mergaitės vėl 
ėmė galąsti liežuvius. Šaipioji Šarka negalėjo išturėti: 

— Tai gražus zigzagas, ta jūsų rikiuotė! Tokio dar 
nesu mačiusi. Luktelėkit, sustokit susimildami! Aš nu- 
sipiešiu naują raštą! Paskui atminimui išsiuvinėsiu jums 
švarkus, būsimieji siksikų genties kariai! 

— Nutilk, nelaimingoji Šaipioji Šarka! — sugriaudė- 
jo Stiprusis Elnias, kuriam kaip tik šiuo metu keitėsi 
balsas. — Gulk ant žemės ir suvalgyk saują smėlio, ta- 
da tavo liežuvis bent sykį naudingai padirbės! Ei, sau- 
gokis! 

Stiprusis Elnias ir Harka Kietasis Akmuo jau su- 
prato vienas kitą iš žvilgsnio ar mosto. Abu šovė iš 
rikiuotės ir pasileido tiesiai į mergaičių būrį. Stovin- 
čios iš šalių spruko kur galėdamos, vidurinės sugulė 
ant žemės, kaip patarė Stiprusis Elnias. Pagaliau sto- 
vėti liko tik Sitopanakė ir Šaipioji Šarka, kuri paskuti- 
nę akimirką susigūžė. Tad Sitopanakė stovėjo kaip koks 
vienišas medis. Berniukai spustelėjo kulnimis mustan- 
gus, ir tie šoko per mergaites. Stiprusis Elnias elegan- 
tiškai perskriejo virš tupinčios Šaipiosios Šarkos. Har- 
ka su savo širmiu šoko per Sitopanakę. Mergaitė 
pamatė priekines kojas, arklio pilvą, paskutiniu mo- 
mentu ji užsidengė rankomis galvą ir tuoj pat gavusi 


kanopa susvyravo, tačiau išsilaikė nepargriuvusi. 

Sitopanakė girdėjo, kaip užpakalyje mustangai taip 
pūkštelėjo į vandenį, kad aprtaškė jai visą nugarą, tačiau 
daugiausia teko ant žemės tupinčiai Šaipiajai Šarkai. 

Abu berniukai apsisuko, ir visas vaikų būrys ėmė 
kvatotis iš šlaputėlės Šaipiosios Šarkos. Kad Stiprusis 
Elnias ir Harka taip pat išsimaudė su savo mustan- 
gais, buvo savaime suprantama ir neturėjo jokios reikš- 
mės, nes vėliau palapinėse jiems tereikėjo pasikeisti 
šlauniajuostes. 

Sitopanakė atitraukė rankas nuo galvos ir paslėpė 
jas už nugaros, niekas neturėjo matyti, kad kairė su- 
mušta ir jau pamėlynavusi. 

Harka Kietasis Akmuo nujojo su Stipriuoju Elniu 
prie kitų berniukų. Kol mergaitė jį matė, jis nė karto 
neatsisuko. Tačiau sumuštą ranką už nugaros paste- 
bėjo ir liko patenkintas mergaitės elgesiu. 

Sitopanakė staiga apsisuko, paliko upelio krantą ir 
nuėjo padėti motinai ruoštis palapinėje. 

Mergaitė jau nebesugaudė savo jausmų ir minčių. 
Dar šios žiemos gale kiekvienas daiktas ir žmogus tu- 
rėjo tvirtą, jam deramą vietą. Bet štai pasirodė tiedu 
ateiviai, nekenčiamos genties kariai, kalbantys sveti- 
ma kalba. Vadas Degantis Vanduo juos priėmė ir apda- 
lijo dovanomis, taigi ir Siropanakė turėjo juos gerbti. 


Labiau už visus mylimas ir gerbiamas brolis susidrau- 

gavo su svetimuoju berniuku. Sitopanakė slapta daž- 
nai stebėjo Harką Kietąjį Akmenį. Ji čia norėjo, kad 
Stiprusis Elnias nugalėtų rungtynėse ateivį, čia ir vel 
nenorėjo. Abu berniukai buvo lygūs, tačiau tai reikė- 
davo kasdien naujai įrodyti, ir Sitopanakė vis labiau 
jaudindamasi laukdavo, kaip baigsis kiekvienas žaidi- 
mas ar varžybos. Ji pati nežinojo, kodėl taip jaudinasi. 
Kartais girdėdavo, kaip berniukai kalbasi palapinėje. 
Harka Kietasis Akmuo pasakodavo stulbinančių da- 
lykų apie baltuosius žmones. Kartais jis ir jo tėvas Ma- 
totaupa turėdavo eiti pas burtininką ir ten kuo smul- 
kiausiai pasakoti apie baltuosius. Taigi jo žinios buvo 
svarbios; dėl to galima buvo neabejoti. Sitopanakė būtų 
norėjusi išgirsti daugiau ką apie dakotus. Tačiau apie 
tai Harka niekuomet nekalbėdavo, ir Stiprusis Elnias 
jo neklausinėdavo. 

Apypiete berniukai baigė žaidimus ir nuvedė mus- 
tangus į kaimenę. Stiprusis Elnias ir Harka sugulė ant 
vienos kalvelės į žolę nugaromis į saulę ir užsisvajojo, 
įsmeigę akis į vieną tašką. Harka nusiskynė žolės stie- 
belį, įsispraudė jį į kairįjį lūpų kampą ir sūpavo kaip 
pypkę. Praėjo geras ketvirtis valandos, kol jis ištarė pir- 
mą žodį. 

— Ar jūs kada gaudotės arklių? 


— Mums jų užtenka. 

Vel įsivyravo tyla. 

Dar po ketvirčio valandos Stiprusis Elnias pasakė: 

— Jeigu pasirodytų ypač gerų arklių kaimenė, tai, 
ko gero, kelis bandytume pasigauti. 

— Mano tėvui Matotaupai ir man trūksta arklių. 
Turėti po vieną yra per maža. 

— Taip. O kaip jūs gaudote arklius? 

— Su lasu. 

— Mes pastatome aptvarą ir sugename į jį visą kai- 
menę. Tada lasu išsigaudome geriausius. Likusius pa- 
leidžiame. 

— Aprvarą galima pastatyti tik ten, kur yra miškų. 

— Taip. 

Berniukai vėl tylomis susimąstė. Nuo savo kalvelės 
jiems buvo patogu stebėti prerijas ir palapinių kaimą. 
Tuo metu iš vado palapinės kaip tik išėjo Degantis 
Vanduo ir Matotaupa. Maryrt, jie buvo kažką aptarę. 
Harka žinojo, apie ką kalbėjo tėvas su vadu. Matotau- 
pa norėjo išjoti ir atkeršyti Tašunkai Vitko už įžeidi- 
mą ir iš palapinių kaimo prie Arklių upelio parsivesti 
pas siksikus Harkos seserį Uinoną. Matotaupa turėjo 
dar vieną jaunesnįjį sūnų. Bet apie jį nešnekėdavo nei 
jis, nei Harka, nes abu manė, jog šitas jaunesnysis sū- 
nus ir brolis nenorės palikti Lokės giminės palapinių 


prie Arklių upelio. 

Harka ir Stiprusis Elnias dar gerą valandą gulėjo 
ant kalvos. Priešpiet jie pakankamai prisimankštino. 

Vienu metu vakarų pusėje jie kažką pastebėjo. Akiai 
tas kažkas dar buvo ne didesnis už eglės spyglį, tačiau 
abu berniukai sykiu sušuko: 

— Raiteliai. 

Stiprusis Elnias nedelsdamas riksmu perspėjo sto- 
vyklą, ir ant kalvos skubiai atsirado Degantis Vanduo, 
Matotaupa ir Gudrioji Gyvatė. 

— Du raiteliai su dviem laisvais arkliais ir daug nešu- 
lių, — pasakė Harka, pajutęs klausiamą tėvo žvilgsnį. 

— Tomas ir Teo? — spėjo Stiprusis Elnias. 

Degantis Vanduo jam pritarė. 

— Jokite jų pasitikti, — paliepė jis berniukams. 

Abu tuojau pašoko ir nulėkė į kaimenę pasigauti 
mustangų. Stiprusis Elnias pasiėmė kitą arklį, jis ne- 
pamiršo, ką prieš valandą ant kalvos jam pasakė Har- 
ka, todėl pamojo savo draugui, kai tas norėjo užsėsti 
ant savo pavargusio širmio, ir vėl davė jam keršį, ant 
kurio Harka jojo ieškoti Tamsiojo Dūmo. Harka ty- 
lomis priėmė pasiūlymą, ir abu berniukai nušuoliavo 
stepe vakarų link. Džiaugdamiesi būsimuoju susitiki- 
mu su barzdotaisiais dvyniais abu jau dabar šypsojosi. 

Bebrų gaudytojai jojo su balnais ir leido arklius ris- 


čia. Kadangi berniukai šuoliais lėkė jiems priešais, tai 

atstumas tarp jų greitai mažėjo. Jie tiek priartėjo vieni 
prie kitų, kad jau buvo galima susišaukti. 

— He ho! - šaukė Stiprusis Elnias. 

— Hi je! - šaukė Harka. 

Jau ir susitiko. Abu bebrų gaudytojai sulaikė ar- 
klius, ir berniukai sustojo, vietoj pasisveikinimo pies- 
tu pastatydami mustangus. 

— Vaikai, vyručiai, tai čia jūs! - džiaugėsi Tomas. — 
Tai bent budrumas! Imk pavyzdį, Teo! Ir jaunas bū- 
damas jau gali šį tą pastebėti. 

— Taip, taip, mano vyresnysis ir išmintingasis bro- 
li, — šypsodamasis atsakė Teo. 

Bebrų gaudytojai vėl pajudėjo. Berniukai paėmė už 
pavadžių nešulinius arklius, apkrautus spąstais ir kai- 
lių ryšuliais. 

— Kodėl nesumerei spąstų į vandenį? — paklausė 
Harka Tomą. - Tu norėjai taip padaryti. Pats taip 
mums sakei. 

— Apsigalvojau, vyruti. Visą gyvenimą buvau do- 
ras, ir jeigu kailių prekybos kompanija mane apgaudi- 
nėja, tai aš jai nelinkęs atsilyginti tuo pačiu. Sąžinin- 
gai elgdamasis toliau nuvažiuosi. Šitaip niekur 
neįkliūsi, bet norint praturtėti toks kelias ilgiausias. 
Galbūt juo eidamas ir nieko nepasieksi. Kas be ko, 


berneli! Mes nugabensime spąstus į artimiausią pre- 


166 


kybos punktą, parduosime kailius, atlyginsime skolas 
ir būsime laisvi! Paskui galėsime joti pas Adamą Adam- 
soną į jo fermą. Vasarą mes jam būsime reikalingi, o 
žiemą neišvys! Teo mano taip pat. Mums labai sekėsi 
gaudyti, todėl jei norime apmokėti skolas, turime nau- 
dotis momentu. 

— Tai tu padovanosi visus tuos kailius? — paklausė 
Harka. 

— Beveik, berneli. Taip, tie baltieji arba sukčiai, ar- 
ba asilai, kartais ir viena, ir kita. Čia jau nieko nepa- 
keisi! Laikykis nuo jų toliau ir džiaukis prerijų gyveni- 
mu! O dabar duok šen nešulinio arklio pavadžius. Dar 
apsamanosit šitaip lėtai jodami. Lėkite pirmi ir pa- 
ruoškite mums vietą. Aną kartą gyvenome pas Gud- 
riąją Gyvatę. Buvo tikras rojus! 

Berniukams nereikėjo antrą kartą sakyti. Jie kaip- 
mat paleido nešulinių arklių pavadžius ir nurūko prie 
palapinių paruošti barzdotųjų dvynių sutikimo. 

Tuo tarpu vadai ir kariai nuo kalvos viršūnės nuėjo 
į palapinių kaimą aptarti, kur ir kaip priimti barzdo- 
čius. Siksikai neabejojo, kad Tomas ir Teo pasinau- 
dos jų svetingumu. 

— Tegu apsigyvena mano palapinėje! — pasiūlė Ma- 
totaupa. — Prieš jodamas keršyti ir parsivesti dukters, 


turėsiu užsukti į prekybos stotį nusipirkti šaudmenų 

ir, ko gero, naujo šautuvo savo sūnui. Čia Tomas ir 
Teo galėtų man padėti. 

— Tegu bus, kaip tu nori! - pritarė Degantis Vanduo. 

Kai vyrai grįžo į palapinių kaimą, netrukus parjojo 
ir abu berniukai, jie pranešė apie savo susitikimą su 
dvyniais. 

— Jei Tomas ir Teo nori gyventi kaip amžinosios 
medžioklės plotuose, - šyptelėjo Matotaupa, — tai te- 
gul kiek nori valgo ir miega mūsų palapinėje, pas ma- 
ne jiems nieko netrūks! 

Harka Nakties Akis Lokio Medžiotojas labai džiau- 
gėsi, galėdamas į tėvo palapinę nuvesti tuodu links- 
mus ir dorus vaikinus. Juodakojė moteris jau buvo spė- 
jusi įkurti ugnį ir pasmeigti ant iešmo kelis gabalus 
bizono nugarinės. Matotaupa ir Harka žinojo, kad bal- 
tieji valgyti įpratę po kelis kartus per dieną. Pataisę 
pietus, jie neapsiriko. 

— Kokie malonūs kvapai čia sklinda! —- pagarbiai pa- 
sakė Tomas, kartu su Teo sėsdamas prie ugniakuro. 

Juodakojė moteris pasitraukė šalia Harkos, o Ma- 
totaupa pats patarnavo svečiams pagal indėniškus man- 
dagumo papročius. 

— Teo! - šaukė Tomas. — Tu tik pauostyk, tik pa- 
uostyk! "Tai jaunos bizonės nugarinė. Puikesnės bizo- 


nės dar neišaugino šio puikaus krašto pievos mūsų iš- 

badėjusiems ir jautriems pilvams. Ar tu pats pervėrei 
strėle jos širdį, vade? 

— Ne aš. Mano sūnus Harka Bizonų Persekiotojas. 

— Tavo sūnus? Jis? Ir dabar sėdi ir žiūri, kaip mes 
tarsi pesliai ryjame jo laimikį? Vade Topotaupa, tai blo- 
gas paprotys! Leisk man pakviesti tavo sūnų čionai! 

— Kaip nori, mano baltasis broli. 

— Nagi eik šen, berneli! 

Harka nedrąsiai atsistojo ir tik tada, kai ir tėvas pa- 
rodė akimis, kad prieitų, kukliai prisėdo prie vyrų ša- 
lia ugnies. 

— Tai nutrūktgalvis, jis nudžiovė mano šautuvą! — 
šūktelėjo Tomas. — Tu vertas jį turėti, berneli! 

— Aš turėjau dvivamzdį šautuvą, — pasakė Harka. 

— Turėjai? Tai kur jis dabar? Tokius daiktus reikia 
saugoti. Jį kas nors iš tavęs nudžiovė? 

— Taip... taip. 

— Ar tu žinai, kas tas niekadėjas? 

— Tašunka Vitko. 

— Jis... O ho ho! Tada viskas aišku. Labai pavojin- 
gas žmogus. Tada savo šautuvo daugiau nematysi! Iš 
to Tašunkos nė pats velnias jo neatims. 

— Mano sūnus atgaus šautuvą, - įsiterpė Matotaupa. 

— Tu rimtai kalbi, vade? Geriau paklausyk mano 


nuoširdaus patarimo. Atleisk, Teo, bet toliau taip ne- 

bus. Aš kalbu čia už du, o tu tuo tarpu ryji už tris. 
Atleisk, bet šitą gabalą aš suvalgysiu. Jeigu aš ir esu 
valanda vyresnis už tave, tai dar nereiškia, kad mano 
pilvas jau nebepriima šito puikaus maisto ir yra pras- 
tesnis už tavo! Atsiprašau, vade Topotaupa, bet reikė- 
jo pasakyti, kas gi auklės Teo, jeigu ne aš? Kiekvienas 
kitas jį laiko beveik suaugusiu žmogumi. Ak, kaip jie 
klysta. Teo! 

— Ką? 

— Tu vėl valgai? 

— Aha, aha. Šita nugarinė baisiai skani. Hm... 

— Tu nesupranti aukštesnių materijų! Čia visai apie 
ką kita kalbama, apie dvivamzdį šautuvą ir apie du 
vadus, o tu ryji kaip koks išbadėjęs kojotas! 

— Taip. 

Teo liko nekalbus kaip indėnas. Harka ir jo tėvas 
slapčia nusišypsojo. 

— Ką gi, dirbk savo darbą, tai yra, kirsk šitą nugari- 
nę! — nerūpestingai toliau plepėjo Tomas. — Aš nebe- 
sistengsiu tavęs sudominti aukštesnėmis materijomis. 
Bet ką aš norėjau pasakyti, vade Topotaupa, gerai pa- 
galvok, prieš susikibdamas su Tašunka. Tegu jis ge- 
riau turi tą šautuvą, mes pabandysime įtaisyti tavo sū- 
nui naują. Prekybos stotyje tokių daiktų yra, prašo, 
žinoma, brangiai, labai brangiai! Pirkliai visi niekšai, 


net patys sąžiningiausi! 

— Kur yra ta stotis? 

— Rytų pusėje, nuo čia reikia joti penkias dienas, 

— Jūs ten jojate? 

— Trumpiausiu keliu. Mes norime atiduoti spąstus 
ir kailius. Ak tie spąstai, vade! Kartais imi ir pagalvoji, 
kas iš tikrųjų pakliuvo į spąstus — mes ar bebrai? Ar tu 
norėjai ką pasakyti, berneli? 

— Ir tie, tr tie. 

— Kaip pirštu į dangų pataikei. Visi mes tupime 
spąstuose, tiek gudrūs bebrai, tiek mes abu, vadinami 
„Tėir Te“. Taigi velniop spąstus, velniop! Ar tu, vade 
Topotaupa, nenori joti su mumis ir apžiūrėti stoties? 

— Aš josiu su jumis! 

— O berniukas? Nuo tada, kai nušvilpė man šautu- 
vą, jį aš tiesiog myliu. Galbūt už tai stotyje aš jam 
išrinksiu kitą! 

— Galbūt. Į pačią tolimąją kelionę Harka su mani- 
mi nesileis. Aš vienas atkeršysiu Tašunkai ir pats vie- 
nas parsivesiu čionai savo dukterį. Taip mes nutarė- 
me su Degančiu Vandeniu, hau! Tačiau iki prekybos 
stoties aš jus lydėsiu ne vienas, iki ten keliaus ir Gud- 
rioji Gyvatė, su juo Harka galės vėl čia parjoti. 

— Puiki mintis! Tada išvykstam jau rytoj? 

— Ir aš taip noriu. 

— Gerai, gerai! Haris keliaus kartu iki stoties. Kas 


moka elgtis su šautuvu, turi pats jį išsirinkti. 

Taip buvo aptarti svarbiausi dalykai. 

Kai atėjo vakaras, į Matotaupos palapinę susirinko 
dar daugiau svečių: vadas Degantis Vanduo, Gudrioji 
Gyvatė, Šlubasis Vilkas, taip pat Tamsusis Dūmas, ku- 
rio sulaužyta koja jau buvo sugijusi, ir pagaliau burti- 
ninkas. Tačiau apie rimtus dalykus daugiau niekas ne- 
kalbėjo. Viskas, kas reikalinga, buvo aptarta, todėl 
kartoti nereikėjo. Vyrai pasakojo medžioklės nuoty- 
kius, juokavo, ir Harka pasijuto lyg prieš daugelį me- 
tų namie, kur tėvas, karo vadas ir didis medžiotojas, 
beveik kasdien vaišindavo svečius. 

Po vakarienės pas Harką atėjo Stiprusis Elnias. Ber- 
niukai susėdo vienas šalia kito ir klausėsi gyvo karių 
pokalbio, nes jame dalyvavo linksmuolis Tomas. Stip- 
riajam Elniui buvo gaila, kad negali joti su Harka į 
prekybos stotį, bet jis jau iš anksto džiaugėsi, kad Harka 
sugrįžęs viską papasakos. 

Vyrai per ilgai neužsisėdėjo. Būdami geriausios nuo- 
taikos jie išsiskyrė, ir berniukai gana anksti nuėjo mie- 
goti. Stiprusis Elnias prieš išvykstant Matotaupai dar 
kartą liko nakvoti pas Harką. 

Abu berniukai, susivynioję į antklodes, gulėjo vie- 
nas šalia kito. Užmerkdamas akis Harka jautėsi pa- 
tenkintas ir tikras rytojumi. Dabar jų palapinė buvo 


geriau aprūpinta. Su tėvu, nors jis tik svečiavosi, siksi- 

kai elgėsi kaip su žymiu kariu, protu ir drąsa jis nema- 
ža padėjo savo priglaudėjams. Visame palapinių kai- 
me viešpatavo vienybė ir pasitikėjimas. Harka jautė 
didelę pagarbą ir burtininkui, kuris išgydė Tamsųjį 
Dūmą ir atgriebė kitus sužeistuosius. Tokių nesutari- 
mų, kurie prasidėjo Lokės giminėje prie Arklių upelio 
po pirmo susitikimo su baltaisiais, tarp siksikų nebu- 
vo ne žymės. Juodakojai neginčijamai šeimininkavo 
savo gimtosiose prerijose. Čia dar niekas nestatė gele- 
žinkelio ir niekas netrukdė bizonams keliauti įprastais 
takais. Čia viskas buvo kaip tėvų ir protėvių laikais, 
todėl taip pastovu ir savaime suprantama. Taip pat ir 
paslaptys buvo senos ir niekas nesiginčijo dėl naujai 
iškylančių mįslių. Galbūt ir jos vieną sykį įsiverš į at- 
šiaurias siksikų stepes, nes baltųjų labai daug ir jie ne- 
ramūs kaip tas vėjas, kuris pučia visur ir stengiasi pra- 
siskverbti į kiekvieną plyšį. Tačiau iki tol dar gali praeiti 
nemaža laiko, ko gero, siksikų jų žemėse išvis niekas 
netrikdys. Stiprusis Elnias tuo tikėjo, ir Harka mielai 
būtų tuo tikėjęs. Per žiemą, praleistą tarp baltųjų, jis 
išmoko nekęsti jų gyvenimo būdo. 

Harka galvojo ir apie tai, kaip jo tėvas atkeršys Ta- 
šunkai Vitko, kuris jį, siksikams girdint ir matant, pa- 
vadino išdaviku. Berniukas taip tvirtai tikėjo Mato- 


taupos sugebėjimais, kad menkai tesijaudino dėl jo, 

nors Tašunka Vitko ir buvo pavojingas priešas. Harka 
įsivaizdavo vėl turįs savo dvivamzdį. Ir vis dėlto kaž- 
koks kirminas graužė jį, kai galvojo apie Matotaupos 
tr Tašunkos Vitko nesantaiką. Kažkur širdies kampu- 
tyje jis troško, kad Matotaupa savo priešininką ne už- 
muštų, o kad jam pavyktų šiam vyriausiam dakotų 
vadui įrodyti savo nekaltumą. Tada geriausiems da- 
kotams nereikėtų vienas kito žudyti, nes vačičunai iš 
to tik patenkinti pasijuoktų. 

Tai buvo naujos ir drąsios mintys, kurias jis dar 
slėpė viduje, kaip tas erelis po savo sparnais slepia vai- 
kus nuo pavojų, kol tie iki jų nepriaugę. Harka prisi- 
minė viską, ką jam ilgais žiemos vakarais apie miškus 
ir prerijas pasakodavo tėvas ir dabar jo taip nekenčia- 
mas persenęs Lokės giminės burtininkas. Kai senasis 
Havandšita dar buvo jaunas, jis prisidėjo prie Tekum- 
seko, Kalnų Liūto, kuris kvietė vieningai kovoti su bal- 
taisiais. 

Berniukas liovėsi galvojęs apie šiuos sunkius klau- 
simus, nes jį vis labiau ir labiau ėmė miegas. Jis dar 
kartą prisiminė Uinoną, savo seserį, kuri dabar taip 
pat gulėjo susisupusi į antklodes palapinėje prie kalnų 


upelio, stengdamasi užmigti. Galbūt ir Uinona kaip 

tik prisimena savo brolį ir tėvą. Kaip ji apsidžiaugtų, 
jei vieną naktį Matotaupa ateitų jos išsivesti. 

Ar tai būtų lengva padaryti? Juk toje palapinėje dar 
gyvena Šešoka, Harkos antroji motina. Ten dar gyve- 
na ir Šonka, Šešokos sūnus, kurį ji atsivedė. Ir Untši- 
da ten gyvena, Matotaupos motina. Apie ją Harka gal- 
vojo su meile ir pagarba. Tačiau Matotaupa nesakė, 
kad pasiims ir Untšidą, ir tai skaudino berniuką. 
Harpsteną, savo jaunesnįjį brolį, Harka prisimindavo 
tik retkarčiais. 

Iš kvėpavimo Harka suprato, kad visi palapinės gy- 


ventojai jau sapnuoja, ir pats kietai užmigo. 


Kitą rytą jie iškeliavo. Dėl nešuli- 
nių arklių mažasis būrelis buvo pri- 
verstas joti palyginti lėtai. Indėnai 
buvo apsegę savo mustangus ant- 
JM klodėmis, o patys apsivilkę briedžio 
a | R odos švarkais. Harka vedė nešuli- 
i 1 nius arklius. Jis neparodė, kad šita 
“prievolė jam nuobodi. Daug mie- 
liau būtų zujęs aplink ant savo širmį, nes jie keliavo 
per nežinomas jam vietas. 

Iš tikrųjų praėjo daugiau negu penkios dienos, kol 
raiteliai išvydo stotį. Matotaupa ir Harka jau žinojo, 
kas yra tokios prekybos stotys. Jie jau buvo tai patyrę 
savo kailiu, todėl ketino būti labai atsargūs. Tomas ir 
Teo gerai pažinojo tą prekybos stotį, kur dabar jojo. 
Jie čia kelis metus nuomojosi spąstus, su kuriais dirbo 
ir kuriuos dabar manė galutinai grąžinti. Todėl dvy- 
niai nujojo pirmi ir nusivedė Harkai įgrisusius nešuli- 
nius arklius, kad turėtų juos po ranka stotyje. 

Matotaupa, Gudrioji Gyvatė ir Harka atsiliko. Jie 
pasirinko gerą vietą stebėjimui, nulipo nuo arklių ir 
sugulė, norėdami pirmiausia iš toliau pažiūrėti, kas de- 


dasi stotyje. 

Pati prekybos stotis buvo trys paprasti blokhauzai, 
plačiu ratu apsupti aštriatvorės. Stotis stovėjo prie eže- 
riuko su savomis versmėmis. Seklus upelis vinguriavo 
per pievas į pietus. Aštriatvorės vartai į ežero pusę bu- 
vo atidaryti, ir indėnai matė, kaip pro juos įeidavo ir 
išeidavo žmonės. Daugiausia tai buvo baltieji, žvėrių 
gaudytojai, medžiotojai, atkeliavę atiduoti žiemą su- 
medžiotų žvėrių kailių ir įsigyti šaudmenų bei kitų pre- 
rijų medžiotojams reikalingų daiktų. Prie ežero buvo 
įsikūrę keli nežinia kokiai giminei priklausą indėnai, 
tačiau buvo aišku, kad prekybos stotyje jie su taikiais 
tikslais. Matotaupa, Gudrioji Gyvatė ir Harka iš savo 
užuolandos akimis sekė Tomo ir Teo kelią iki par ašt- 
riatvorės, kol jiedu, pasiekę vartus, buvo įleisti. Ir už 
tvoros indėnai juos dar galėjo stebėti; jie matė, kaip 
barzdotieji dvyniai pririšo arklius ir įžengė į pirmąjį 
blokhauzą, kur ilgokai užtruko. 

Abu bebrų gaudytojus įdėmiai stebėjo ne tik tie trys 
indėnai. Taip pat vienas jaunas medžiotojas sekė juos 
įdėmiomis akimis iš pradžių pro šaudymo angą ašt- 
riatvorėje, paskui pro tokią pačią angą blokhauzo sie- 
noje. Prieš įeinant Tomui ir Teo į vidų, medžiotojas 
pasitraukė į antrąją patalpą, kur stoties šeimininkas, 
pražilęs pasienio gyventojas, kadaise pats buvęs žvėrių 


gaudytojas, kaip tik tikrino, kiek turi margų kartūni- 

nių marškinių ir austinių antklodžių. Kadangi šaudy- 
mo anga įleisdavo į vidų per mažai šviesos, ant stalo 
buvo pasistatęs aliejinę lempą. 

— Ko reikia? — ne per maloniausiai paklausė senis 
jaunąjį vyriškį, kuris jam sutrukdė skaičiuoti marški- 
nius, tad vėl pradėjo iš pradžių, tik šį kartą garsiai: — 
Viens, du, trys, keturi... 

Medžiotojas neatsakė į šį nemalonų klausimą. Jis 
prisikimšo trumpą pypkę ir užsidegė klausydamasis, 
kas dedasi gretimame kambaryje. Ką nors suprasti buvo 
sunku, nes rąstų siena ir storos ąžuolinės durys blogai 
praleido garsą. Tačiau jaunasis vyriškis turėjo geras au- 
sis ir pakankamai girdėjo, kad galėtų susigaudyti, kas 
dedasi už sienos. 

Tame pirmajame kambaryje, kuris atstojo ir pri- 
ėmimo punktą, ir parduotuvę, buvo džiugiai sveiki- 
namasi. 

— Tomai!.. Teo!.. Adamai!.. Tai juk Adamsonas!.. 
Kaip tu čia atsiradai?.. Jau seniai jūsų laukiu!.. Broly- 
ti, tai susitikom!.. Aš taip ir nujaučiau!.. 

Jaunasis vyriškis, klausęsis, kaip sveikinamasi gre- 
timoje patalpoje, nuėjo prie durų, tikėdamasis, kad 
ten bus geriau girdėti. Stoties šeimininkas per tą laiką 
perskaičiavo tris marškinių šūsnis, pažiūrėjo į medžio- 


toją ir paklausė: 

— Ar tu juos pažįsti? 

— Gal ir pažįstu. 

Senis pradėjo tyliai skaičiuoti margas austas ant- 
klodes. Jaunasis medžiotojas klausėsi toliau. 

— Viskas kaip ir gerai! - atsklido duslus ir stiprus 
valstiečio balsas iš gretimos patalpos. — Jau pradėjau 
ūkininkauti. Dabar susitiksiu su dviejų genčių vadais, 
kurie man atneš pasirašytą pirkimo sutartį. Užmokė- 
siu jiems sąžiningai ir manau, kad jie manęs taip pat 
neapgaus. 

— Puiku, Adamsonai, puiku! Mes josime pas tave. 
Ar turi tiek gyvulių, kad mudviem būtų ką ganyti? 

— Gyvulių užteks ir kviečių užteks, dviem vyrams 
bus darbo. Galėsiu jus pasiimti. 

Senis sandėlyje nustojo skaičiuoti savo gerą. 

— Po šimts, — pasakė jis, — juk tai Tomas ir Teo! 
Maniau, kad jie su mūsų spąstais kur nors bebrus gau- 
do. Kas tiems kvailiams dabar šovė į galvą, kad užsi- 
manė pasidaryti kaubojais? Reikia pažiūrėt, kas čia pa- 
sidarė... 

Jis nuėjo prie durų, bet medžiotojas atsistojo taip, 
kad senis jų negalėtų iškart atidaryti. Jaunasis vyriš- 
kis, kuriam galėjo būti kokie dvidešimt treji ar dvide- 
šimt ketveri metai, buvo aukštas, plačiapetis, stiprus. 
Jo plaukai ir barzda juodi kaip derva; melsvai žalios 


akys prie jų visai nesiderino. 

— Tomas ir Teo! — pasakė jis seniui, nenueidamas 
nuo durų. — Žiūrėk... „Tė ir Tė“! Trinasi šitame pra- 
keiktame užkampyje! Ir nebijo, kad vieną gražų rytą 
gali pabusti amžinosios medžioklės šalyje su strėle tarp 
šonkaulių! 

— Kokius čia niekus tauški! — piktai pasakė senis ir 
pabandė nustumti jaunuolį nuo durų, tačiau nepavy- 
ko. — Su indsmenais mes čia gerai sutinkame. Viskas 
ramu, ir biznis neblogai eina. Tomas ir Teo jau penk- 
ti ar šešti metai gyvena pas juodakojus ir gaudo ten 
bebrus. Kas ten gali atsitikti? Na, o dabar leisk mane. 

— Eik jau! - juodabarzdis pasitraukė nuo durų. — 
Tačiau... 

Senis buvo paėmęs už rankenos, bet kažko delsė. 

— Kas „tačiau“? 

— Ar tu nematei, kad jiedu atjojo su keliais indsme- 
nais, ir tie indsmenai ne jojo čionai, o pasislėpė kaž- 
kur prerijose. 

— Kas per nesąmonės, Fredai! Čia kiekvienas gali 
atvykti ir išvykti, kaip jis nori. 

— Tada paklausk dvynių, su kuo jie čia atsibastė. Aš 
palauksiu atsakymo. 

— Fredai, tu juokus paistai. Na, bet jeigu taip užsi- 
spyrei, tai tegu bus, kaip tu nori. 

— Aha, būk malonus. Aš čia palauksiu. 


— Kaip nori. 

Senasis prekiautojas išėjo į prieškambarį, Fredu pa- 
vadintas vyriškis tiek atsitraukė nuo durų, kad jas ati- 
darant ir uždarant gretimai esantys žmonės jo nepa- 
stebėtų. Jis nemanė, kad pokalbis su šeimininku galėjo 
būti nugirstas, nes juodu kalbėjosi tyliai, tuo tarpu anie 
trys ir toliau kalbėjo visu balsu. 

— Abrahamai! — suriko visi kartu, kai senis įėjo pas 
juos, o toliau kalbėjo vienas: - Abrahamai, šitos šlo- 
vingos stoties tėve! Kur taip ilgai lindėjai! Gal vėl pi- 
nigus skaičiavai manydamas, kad nuo to jų pasidarys 
daugiau? 

— Ko norite, grįžę čia su spąstais? 

— Grąžinti. 

— Grąžinti? Ar tik lokys nebus jums smegenų iš- 
ėdęs? Kuo gi jūs apmokėsit? 

— Šūsnimis bebrų kailių, senas lupike, kalnais kai- 
lių! Ir būsime atsiskaitę! 

— Pažiūrėsime, kaip čia bus. Brendžio išgersite? 

— Veltui? 

— Veltui gali galą gauti, na ir šito brendžio! Vieną 
taurę! 

— Eikš, Teo, paragausi! To raugo dvokas neblogas! 

— Oho, jeigu tai „dvokas“! 

Kalbos nutrūko. Atrodė, kad buvo geriama. Juo- 
dabarzdis vyriškis prisispaudė prie durų, kad dar ge- 
riau viską girdėtų. Dabar jis netgi nugirdo, kaip ant 

medinio stalo su trenksmu buvo pastatytos ištuštintos 
taurės. 

— Kurgi palikote savo indsmenus? — Tai buvo se- 
nojo Abrahamo balsas. 

— Savo indsmenus? Nagi prerijose. Jūsų prirūkyta 
pašiūrė jų nežavi. Jūs gi daugiau nieko neturite par- 
duoti, tik šituos nudryžusius kartūninius marškinius 
ir antklodes kaip mazgotes. 

— Oho! Tik jau nepeik mano prekių! Už tuos kelis 
nusususius kailius, kuriuos argabena raudonodžiai, ma- 
no kartūnas dar ilgai bus geras. 

— Tiems, kurie be jo neapsieina. Tačiau „mūsų ind- 
smenams“ tavo marškinių nereikia. Briedžio odos švar- 
kų su jais nera ko lyginti. O daugiau tu nieko negali 
pasiūlyti? 

— Kaip tai... daugiau? Kuo gi tavo raudonodžiai 
badmiriai man užmokes? 

— Pasiklausk jų pačių. Nagi duok savo senam drau- 
gui ir bebrų gaudytojui dar gurkšnį! 

— Nesimeilink, Tomai! Na še! Ber tai viskas, ką gau- 
ni dykai. O dabar jau užteks tų paslaptingų užuomi- 
nų, drožk trumpai ir aiškiai, koks velnias atnešė tuos 
raudonodžius valkatas prie mano stoties! 

— Ei, nešauk taip! Jei mano raudonieji draugai iš- 
girs tavo įžūlias kalbas, tuoj pasijusi turįs peilį tarp 


savo atšildytų šonkaulių. 

— Tomai, indsmenus aš pažįstu geriau negu tu. Jau 
esu su visais jais pešęsis, o paskui prekiavęs. Taigi ką tu 
čia atsivedei, ko jie nori pirkti ir kuo ketina mokėti? 

— Tik nepargriūk susipainiojęs savo klausimuose, 
Abrahamai, kaip tas jaunas kumeliukas, kuriam dar 
pinasi kojos. Pirmiausia, kas jie tokie? Pasižymėję juo- 
dakojų kariai, jų vardai: Gudrioji Gyvatė, Topotaupa 
ir Haris. 

— Tai bent vardų derinys. O kuo jie moka? 

— Šito pasiklausk jų pačių! Pirma pasakyk man, tu 
turi parduoti pakenčiamų šautuvų? 

— Šautuvų? O, kad nepersiversčiau per galvą! Ma- 
no šautuvų kaina neįkandama jokiam indsmenui. Jie 
net ne tavo kišenei, gudrusis bebrų gaudytojau. 

— Apie tai vėliau pakalbėsime. Dabar — ne laikas. 
Ar galėsime vieną naktį pas tave prisiglausti? 

— Mano namas didelis, o jūs mano draugai. Nusi- 
kraukite savo kailius ir spąstus, rytoj pakalbėsime apie 
jūsų kvailas užmačias. Iki tol linkiu maloniai praleisti 
laiką, aš turiu baigti skaičiuoti savo prekes. 

Abrahamui atsisveikinus, medžiotojas gretimoje pa- 
talpoje tyliai atsitraukė nuo durų ir, kai senis vėl įėjo į 
sandėlį, jau nekaltai stovėjo prie aliejinės lempos. 

Abrahamas užvėrė duris. 

— Tu, matyt, viską girdėjai, Fredai, — tyliai pasakė jis 


ir nuėjo prie savo lentynų, kur buvo sukrautos prekės. 

— Teisybė, viską girdėjau. Pasiutęs daiktas! 

— Aha. Tikri kvailiai. Reikės juos pričiupti. Dabar 
grąžinti man spąstus! Tik beprotis gali šitaip sugalvoti. 

— Jau vakaras. Gal man su jais išgerti? 

— Kaip nori. Jeigu pats mokėsi. Šiuo metu, atrodo, 
esi pinigingas. 

— Galbūt. 

Taip taręs, Fredas vėl nuėjo prie durų, pasiklausė 
dar truputį, paskui atidarė jas ir įžengė į prieškambarį. 
Dvyniai ir trečiasis žmogus, kurį jie vadino Adamso- 
nu, jau buvo betraukią į lauką. Tikriausiai prieš eida- 
mi į gretimą blokhauzą ieškoti nakvynės jie norėjo dar 
kartą pasižiūrėti arklių. Fredas burbtelėjo „mm“, tai, 
matyt, turėjo reikšti, kad jis sveikinasi, ir išėjo su jais į 
aštriatvore aptvertą kiemą. Slapčia apžiūrėjęs kiekvie- 
ną, padarė išvadą, kad su Tomu jam bus lengviausia 
susipažinti. Tomo akys buvo gyvos, į jį žiūrint atrodė, 
kad net jo vanagiškos nosies galiukas nuolat juda. 

— Labą vakarą, - pasakė Fredas, pastebėjęs, kad dėl 
jo burbtelėjimo niekas nesupyko. — Ar aš galiu šio to 
paklausti? 

“— Pėdsekiai, miško žvalgai, žvėrių gaudytojai, me- 
džiotojai ir kiti sąžiningi vargšai visuomet tau atsakys! 

— Tai bus ilgokas klausimas. Gal išmetam po 


taurelę? 

— Brendis brangus. Senasis Abrahamas auksas, o ne 
žmogus, bet kartu ir lupikas! 

— Jis man dar šiek tiek skolingas. Keturioms tau- 
rėms užteks. 

— Eik tu vienas, Tomai, - pasiūlė Adamsonas. — Ta- 
da kiekvienas galėsite išgerti po dvi taures. Aš liksiu su 
Teo prie arklių. 

Tomas tuoj pat pritarė. 

— Adamsonai, tu visada moki surasti teisingą išeitį. 
Žiūrėk arklių ir Teo taip, kaip aš žiūrėsiu tavo karvių 
ir veršių! Aš eisiu išgerti su šiuo juodabarzdžiu. Jis, 
atrodo, neprityręs, galėsiu truputį apšviesti, kuo ski- 
riasi prerijos nuo Niujorko, bebras nuo bizono ir in- 
dėnas nuo sukčiaus. 

— Tik per daug neprisisrėbk, — perspėjo Teo. 

— Nuo dviejų taurių dar niekada nepasigėriau, tu 
žalias pavasario stiebeli. 

Tomas priėjo prie Fredo, ir abu nuslinko per tam- 
sų kiemą į trečiąjį blokhauzą, kuriame buvo svetainė. 

Dar lauke jie galėjo pastebėti, kad joje susirinkę ra- 
mūs ir rimti žmonės, nes nebuvo girdėti jokio triukš- 
mo. Įėję jie atsidūrė paprastoje švarioje patalpoje, kur 
nebuvo daugiau prirūkyta, negu derėjo šią vakaro va- 
landą. Laisvų vietų netrūko, ir Fredas su Tomu nuėjo 


prie kampinio stalo. Prišoko mitrus vyrukas ir paklausė, 

ko jie norėtų. Senajam Abrahamui nereikėjo pačiam 
aptarnauti svečių. 

Ištuštinus pirmą taurę ir užsidegus pypkes, Tomas 
prabilo: 

— Jaunikaiti! Kas tave kankina? Džiaukis, tau labai 
pasisekė, nes sutikai prityrusį ir dorą žvėrių gaudyto- 
ją, kuris daug žino, bet tavęs neapgaus. 

Fredas buvo primerkęs akis ir žiūrėjo į stalą bei iš- 
tuštintas taures; pašaipią šypsenėlę slėpė vešli barzda. 

— Džiaugiuosi, džiaugiuosi. Galima klausimą? 

— Tratink! 

— Pirma prisipilkime taures. Ei! 

Šūktelėtas kelneris atėjo, tuoj pat įpylė ir kreida už- 
brežė ant stalo keturis brūkšnius. 

Tomas seniai nebuvo gėręs. Jam pasidarė taip ma- 
lonu, lyg gulėtų lopšyje, kuris pamažu suptųsi. Jis ma- 
loniai mirkčiojo savo stalo kaimynui. 

— Taigi mano klausimas, — vėl prabilo medžioto- 
jas, - Topotaupa arba Matotaupa, su kuriuo tu čia at- 
jojai, nori pirkti šautuvą? 

— Tai Abrahamas papasakojo? 

— Taip... 

— Tikriausiai tu nori savo iškišti? 

— Gali būti. 

— Ko gero, mes susitarsime. Atrodo, kad nesi suk- 


čius. Su Topotaupa... arba kaip tu sakei? 

— Matotaupa. 

— Teisingai, dar yra berniukas, Haris, jį taip visą 
laiką vadina. Tačiau man tiesiog liežuvis lūžta nuo jų 
vardų. Sakysim paprastai — Topas. Taigi su šituo To- 
pu tu gali ramiai pradėti derybas. Tai — džentelme- 
nas. Tai tikras grandas. 

— Kas? 

— Grandas. Ak, nesivargink! Kuo tu vardu? 

— Fredas. 

— Taigi nesivargink, Fredai. Šitą žodį išmokau Ka- 
nadoje, aš nutuokiu apie aukštesnes materijas. Tačiau 
tau šitas neprieinama, kaip ir Teo. Vis dėlto gali ra- 
miai parduoti savo šautuvą Topui, o jis atiduos jį sū- 
nui. Tas daikčiukas, kurį tu čia turi, atrodo visai ne- 
blogai. 

— Ir aš taip manau. Kaip čia atsirado Topo sūnus? 
Aš maniau, kad jis nori jį išauklėti pas juodakojus? 

— Ak, tu juodu pažįsti? Tai puiku! Taip, jie dabar 
gyvena pas juodakojus. Berniuką jis pasiėmė, norėda- 
mas jam nupirkti šautuvą. Jis dar turi šiek tiek pinigų, 
šitas Topas, matyt, užsidirbo žiemą, ar kažkoks kuok- 
telėjęs dailininkas bus padovanojęs. Kai tik suderėsi- 
me šitą šautuvą, Haris su Gudriąja Gyvate tuojau pat 
išjos atgal. 


„-O Topas ne? 

Juodabarzdžiui reikėjo labai tvardytis, kad ramiai 
ištartų šį klausimą, nuo tų pastangų net jo balsas pasi- 
keitė. Jis atsikrenkštė, lyg būtų peršalęs. 

Tomas viso to nepastebėjo. 

— Ne, Topas negrįš pas juodakojus, jis jos toliau. 
Jis nori prigriebti Tacenką. 

— Tacenką? Manau, tu neturi omenyje Tašunkos 
Vitko? 

— Turiu, kaip tik jį turiu omenyje. 

— Tada Topas plačiai užsimojo. 

— Aš irgi, aš irgi taip sakau. Bet šitas Topas baisus 
kietakaktis. Jis kranksi, kad Tacenka jį įžeidęs ir jis 
turįs atkeršyti. 

— Hm! Gaila. 

— Ko gaila? 

— Kad turiu dar šiąnakt išjoti, o kai grįšiu, Mato- 
taupos čia jau nebus. 

— Kodėl nebus? Gudrioji Gyvatė ir Harka tuoj pat 
grįš pas juodakojus, kai tik mes turėsime šautuvą arba 
kai tik sužinosime, kad jo nepavyks įsitaisyti. Tačiau 
Topas yra numatęs čia persirengti, kad jo negalima 
būtų taip lengvai atpažinti, ir tada pirmiausia jos su 
mumis iki Adamsono fermos. Adamsonas, žinoma, ne- 
turi nieko žinoti, kad su jo pagalba į dakotų kraštą 


ketina prasmukti toks pavojingas klientas. Tačiau Teo 

ir aš norime padaryti paslaugą Topui, kuris mus, varg- 
šus, tiesiog karališkai priėmė. 

Fredas nusijuokė. 

— Persirengęs prasmuks į dakotų kraštą! Gerai su- 
galvota! Tu man patinki, kablianosi. Aš pakalbėsiu su 
senuoju Abrahamu. Rytoj turėsite šautuvą! Jis turi būti 
pigus? 

— Galbūt. Dėl manęs tegu būna pigus. Topas juk 
vis tiek atims iš Tacenkos dvivamzdį, kurį šis nudžio- 
vė iš Hario... 

Fredas taip trenkė kumščiu į stalą, kad tas net su- 
dundėjo. 

— Šitas vaikėzas, šitas Haris, jis nežiūri savo daiktų! 
Vėl jam pavogė šautuvą! 

— Kaip tai „vėl“? 

— Sena istorija, vėliau tau papasakosiu. 

— Ak, vadinasi, jūs jau seniai pažįstami? Tai gerai. 
Topas ir Haris apsidžiaugs. Šitoks netikėtumas! 

— Koks čia netikėtumas! Aš juk žinojau, kad juodu 
ruošiasi keliauti pas juodakojus. Nuo ten iki čia neto- 
li. Tačiau su Hariu aš negalėsiu net pasisveikinti, nes 
turiu tuoj pat išvykti. Topą vėliau pamatysiu, kai grį- 
šiu. Mat manau greit grįžti. 

— Aš jiems viską papasakosiu. 


— Kaip tik nelaidyk liežuvio, supranti? 

— Ne, visiškai nieko nesuprantu. Kas ten dabar? Ko 
tu taip staiga susijaudinai? 

Fredas persibraukė ranka burną, pasipešiojo barz- 
dą ir nusijuokė. 

— Noriu netikėtai pasirodyti Topui. Tegu išverčia 
akis, kai mane pamatys! Nesugadink man malonumo, 
Tomai! 

— Ak taip, ak taip, dabar suprantu. Seni seni drau- 
gai! Ir tu pakalbėsi su Abrahamu dėl šautuvo? 

— Pakalbėsiu. 

— Tada aš tylėsiu kaip mauzoliejus. 

— Kaip kas... 

— Kaip kapas! Taip bus aiškiau tavo paprastam pro- 
tui. Dviem seniems draugams aš nesugadinsiu netikė- 
to susitikimo džiaugsmo. 

— Atrodo, kad tau patinka Topas ir Haris, kab- 
lianosi? 

— Puikūs žmonės tai, puikūs žmonės! 

— Jeigu tu iš tiesų jų geras draugas... 

— Geras, geras! Kas dar? Kas tau slegia širdį, jau- 
nikaiti? 

— Ber ar tu tylėsi kaip apledėjusi kalno viršūnė? 

— Kaip Šiaurės ašigalis! 

— Ir net Adamsonui nieko nepasakysi? 


— Nieko, nieko. 

— Tai paini istorija. 

— Įsivaizduoju. Topas ir Haris — jie gi dakotai, o 
dakotų mirtinai neapkenčia. Čia kažkokia paslaptis! 

— Dar ne pati baisiausia. 

— Būti Tašunkos priešu, manau, pakankamai baisu. 

— Taip, bet... 

— Na, sakyk pagaliau. Ar dar užsakyti brendžio? 

— Gali. 

Taurės buvo greit pripiltos, ir kelneris užbrėžė dar 
du brūkšnius. Tiek Fredas, tiek Tomas išgėrė vienu 
mauku. 

— Taigi? — tarė susidomėjęs Tomas. 

— Matotaupa nužudė vieną žmogų, ir policija jo ieš- 
ko. Bet tylėk, sakau aš tau! 

— Varge... varge! Nužudė! Ką gi? Toks džentelme- 
nas kaip Topas! Be pagrindo jis nebūtų to daręs. 

— Jis nužudė baltąjį žmogų su geru vardu, Minea- 
polyje. Daugiau aš negaliu pasakyti. Topo ieško po- 
licija... 

— Daugiau negali pasakyti... O tu bėda, tai varg- 
šas! Toks grandas ir džentelmenas. Topas juk ne koks 
niekingas žudikas. 

— Kas taip sako? Tačiau policija... 

— O dangau, tie avigalviai. Taigi bus tik į naudą, 


jeigu mes pasiimsime persirengusį Topą. 


— Taip. Ber tylėk, sakau aš tau, kitaip tu man ne 
draugas! 

— Aš rylėsiu, tylėsiu! Kas gi norės blogo tokiems 
žmonėms kaip Topas ir Haris! - Tomas trinktelėjo tuš- 
čia taure į stalą. — Ne ne, tai neįmanoma! O vargšas 
vaikas? Jie juk neatims jam tėvo! Pasaulis blogas, sa- 
kau aš tau, blogas! 

— Ir aš taip manau. Visiškai sudergtas. 

— Taip ir yra, jaunasis bičiuli, taip ir yra. 

— Tik jau nepasiduok liūdesiui, kablianosi, ir eik 
miegoti, kol dar pastovi ant kojų. Man jau reikia jo- 
ti... O su Abrahamu aš pakalbėsiu dėl šautuvo. 

Fredas pakilo, užmokėjo prišokusiam kelneriui už 
šešias taures ir Išėjo. Kelneris nutrynė brūkšnius. 

Tomas liūdnu žvilgsniu palydėjo juodąjį medžiotoją. 

— Vargšai, vargšai! - sumurmėjo dar kartą. 

Tada jis taip pat pakilo ir glostomas nakties vėsos 
nudrožė prie savo arklio, pririšto prie antrojo blok- 
hauzo. Teo kiūtojo šalimais. 

— Teo! 

— Ką? 

— Pasaulis yra blogas. 

— O tu girtas. 

— Norėčiau, kad taip būtų. Einam gulti. 


— Gerai, gulam. Adamsonas jau seniai knarkia. 

Barzdotieji dvyniai nusigavo į antrąjį namą, kurio 
nepertvertas vidus buvo naudojamas kaip bendras mie- 
gamasis. Jie susivyniojo į savo antklodes. Tomui buvo 
gaila Matotaupos su Harka, bet jis greit užmigo. 

Trys indėnai ir naktį su savo arkliais pasiliko preri- 
jose. Jie pastebėjo, kad vėlų vakarą iš stoties vienas 
raitelis nujojo į rytus. Tačiau jie neturėjo pagrindo dėl 
to nerimauti. 

Kai pradėjo aušti rytas, Matotaupa, Harka ir Gud- 
rioji Gyvatė greit pabudo. Jie papusryčiavo iš savo at- 
sargų. Mustangai ėmė pešioti žolę. Kol švito, jie vėl 
stebėjo prekybos stotį ir prie ežero apsistojusius indė- 
nus. Per tą laiką pamatė, kad dauguma jų priklauso 
asiniboinų giminei, šie į siksikus žiūrėjo priešiškai, o į 
savo giminaičius dakotus — taip pat ne per draugiš- 
kiausiai. Tačiau šiuo metu ir su tais, ir su anais gyveno 
taikoje. Keturi dakotai, tarp jų du vadai, buvo įsikūrę 
nuošaliau, ties ta vieta, kur iš ežero ištekėjo upelis. 

Neilgai trukus pro aštriatvorės vartus išėjo Tomas 
ir pamojo. Indėnai suprato, kad dabar jie turi prisiar- 
tinti prie blokhauzo, ir išpančioję arklius nušuoliavo 
per pievas vartų link. 

— Labas rytas! —- šūktelėjo jiems Tomas. — Štai ir 
jūs! Šautuvas yra, tik, gaila, senas... su juo, ko gero, 


jau Adomas rojuje nusišovė sau obuolį... o gal tai bu- 

vo Ieva... po šimts, aš vis sumaišau istorijas. Vis dėlto 
pasitieksim šitą daiktelį, šio to jis dar vertas! Tik pa- 
žiūrėkit. 

Indėnai pasisveikino su Teo, paskui su jiems bū- 
dingu santūrumu ir mandagumu susipažino su Adam- 
sonu. Tada visi kartu nuėjo prie pirmojo blokhauzo ir 
įžengė į vidų. Tik Teo liko lauke prie indėnų arklių. 

Senasis Abrahamas jau buvo už prekystalio. 

— Čia tai šautuvas! - sušuko jis įeinantiems ir prisi- 
dėjo savo prekę prie peties lyg taikydamasis. — Čia tai 
bent šautuvas! Jis vertas savo kainos! Ar berniukui jį 
perkat? 

Harka apžiūrėjo ginklą, neprieidamas artyn. 

— O ką tu pasakysi, berneli? — paklausė Tomas. 

— Per vamzdį užtaisomas! - Harka paniekinamai 
suraukė lūpas. 

— Tačiau pigus. 

— Per pigus. 

— Broleli, betgi tau neįtiksi. Jis vis dėlto šaudo! 

— Mano lankas geriau. 

(Gudrioji Gyvatė priėjo arčiau ir atidžiai išklausė se- 
nojo Abrahamo ir Tomo aiškinimo, kaip tas ginklas 
veikia. Pagaliau siksikas paprašė, kad iš jo būtų iššau- 
ta. Abrahamas išėjo su savo klientu į kiemą ir nusitai- 


kė į šakos skylę viename aštriatvorės miete. 

Nuaidėjo šūvis, į taikinį buvo pataikyra. 

Matotaupa aiškiai matė, kad siksikas mielai būtų 
įsigijęs šį ginklą. Jis praskleidė vieną krepšelį, atskai- 
čiavo nedidelę užprašytą kainą monetomis, pamojo 
Abrahamui ir vėl sugrįžo su juo į krautuvę. Ten jis 
gavo šautuvą, dar šiek tiek šaudmenų, atsiskaitė su Ab- 
rahamu ir lauke įteikė šautuvą Gudriajai Gyvatei. 

— Jis tavo. Tu pirmas mus sutikai ir pakvietei į sik- 
sikų palapines. 

Gudrioji Gyvatė priėmė dovaną. Iš akių buvo ma- 
tyti, kad jis ja džiaugiasi. Paskui paprašė dar kartą pa- 
aiškinti, kaip veikia ginklas, ir išdrįso paleisti pirmąjį 
šūvį. Atatranka jį šiek tiek išgąsdino, ir į taikinį dar ne 
per geriausiai kliuvo. Bet su paslaptingąja geležimi jis 
vis dėlto susidorojo. Visa kita kaip nors išmoks. 

— Berneli, berneli, - kreipėsi Tomas į Harką, — ir 
kvailai gi padarei, kad neėmei šautuvo. Bet kita ver- 
tus, ir gerai! Gudrioji Gyvatė mane ir Teo taip visą 
laiką vaišino savo palapinėje, jog mes jautėmės kaip 
rojuje, todėl jis yra vertas turėti šautuvą. Matotaupa, 
tu esi džentelmenas, tai tvirtinau ir tvirtinsiu, kol bū- 
siu gyvas! Aš pasakiau! O ką mes dabar darysim? 

Čia įsikišo Abrahamas: 

— Pirksit kartūninius marškinius, gražias antklodes! 


Tuoj kelias parodysiu. 

Jis pirmas nuėjo į blokhauzą, kur buvo jo krautu- 
vė, o kiti neryžtingai nusekė iš paskos. Kai jie įžengė į 
vidų, senasis Abrahamas nubėgo į šalimais esantį san- 
dėlį parinkti to, kas jam atrodė tinkamiausia šitiems 
klientams. Likę vieni, šie pasitarė. 

— Tik jau nepirkit to šlamšto, — energingai pareiškė 
Adamsonas. — Ką veiksit miške ir prerijose su kartū- 
niniais marškiniais ir medvilninėm antklodėm. Nuo 
lietaus kaipmat peršlampa, žiemą nelaiko šilumos ir 
plyšta kur tik užkabini. Tai ne mums, o indėnams tuo 
labiau. Tie naujamadiški daiktai išgalvoti tik pelnytis 
pirkliams ir apgaudinėti indėnams. 

Gudrioji Gyvatė pritarė. 

Tačiau Tomas, žinojęs, kad Matotaupa nori persi- 
rengti, nesutiko. 

— Odinių daiktų išmesti nereikia, tačiau tokie žali 
marškiniai... 

Tuo metu įėjo Abrahamas su parinktais prekių pa- 
vyzdžiais. 

— „.„tokie žali marškiniai, juodos kelnės ir prie jų 
graži marga antklodė gali praversti, ar ne? Kaip tau 
atrodo, Topai? 

Matotaupai prekės nepatiko. 

— Va! — pasakė jis. — Štai tie marškiniai geri. Rudi, 


žali ir balti... su jais žmogus atrodo kaip keršas arklys; 

iš toli jį sunkiai beįžiūrėsi. Kelnės turi būti rudos, o 
antklodė... ana ta... juoda, balta ir žalia. 

— Paminėsi mano žodį, prisipirkęs šitų skudurų! — 
barėsi Adamsonas. 

Matotaupa jo neklausė. Jis tyčia apsimetė, lyg būtų 
dabita ir manytų, jog tie austi daiktai bus geri prerijo- 
se. Po ilgų Tomo ir Abrahamo derybų Matotaupa ga- 
vo geidžiamus daiktus už pakenčiamą kainą. 

Sumušus rankomis, Gudrioji Gyvatė pažvelgė į Ma- 
totaupą ir tvirtai pasakė: 

— Dabar aš tuoj pat joju į savo palapinių kaimą. 

Harka taip pat pakėlė galvą ir pasižiūrėjo į tėvą. Jis 
žinojo, kad turės skirtis su Matotaupa, ir vis dėlto bu- 
vo sunku. Juodu per tremties laiką taip priprato vie- 
nas prie kito, kad išsiskirti lengva širdimi negalėjo. Ta- 
čiau Harka jau seniai išmoko pakęsti skausmą nė 
nevirptelėdamas. Rimtas, nerodydamas nė ženklo ne- 
rimo stovėjo jis tarp vyrų ir laukė paskutinio, lemia- 
mo tėvo ženklo. 

— Mano sūnus Harka jos su tavimi, — atsakė Mato- 
taupa siksikui. 

Tuo buvo pasakyta visa, kas reikėjo. Matotaupa ir 
Harka žvilgsniais atsisveikino vienas su kitu. 

Tada berniukas nuėjo ir atsivedė savo ir Gudriosios 


Gyvatės mustangus. Kadangi aštriatvorės vartai buvo 

atdari, abu tuoj pat užsėdo ir išjojo. Tik išlindę pro var- 
tus paleido arklius šuoliais. Pasiliekantieji žiūrėjo jiems 
pavymui, tačiau raiteliai daugiau neatsigręžė. 

Kanopų aidas nutilo, ir raiteliai dingo banguotoje 
stepėje. 

Pasilikusieji ėmė kalbėtis apie savo reikalus. Mato- 
taupa paskutinis prisidėjo prie kalbančiųjų; jis ilgiau- 
siai lydėjo akimis išjojančius ir, nors šalia stovėjo žmo- 
nės, jautė aplink save slogią tuštumą. Kaip tik šią 
akimirką pajuto, kad Harka vienintelis ir paskutinis 
žmogus, su kuriuo jį kažkas sieja. Matotaupa pabandė 
tuojau užgniaužti jausmus, tačiau susivaldyti pavyko 
tik išoriškai. 

Jis nesiklausė, ką iš pradžių kalbėjo tie trys baltieji, 
tarp kurių stovėjo, ir tik dabar suprato, ką jie aptaria. 

— ... turime pagaliau susitvarkyti su spąstais ir kai- 
liais, Tomai! - primygtinai reikalavo šiaip jau tylus 
Teo. - Abrahamas mums dar pridarys nemalonumų. 

— Tai auksas, o ne žmogus, tačiau įsigijęs stotį visai 
pasikeitė ir į senatvę gali pasidaryti baisus lupikas. Bet 
aš jam viską paaiškinsiu! Eime, tuoj pat viską atliksi- 
me. Kur tu nugrūdai mūsų mantą? 

— Viskas dar krautuvėje, tolimajame kampe su- 
krauta! 


— Na tai pirmyn! 

Tomas ir Teo nuėjo į pirmąjį blokhauzą, o Adam- 
sonas ir Matotaupa liko stovėti lauke. Indėnas galvojo 
apie fermerį. Tas žmogus jam patiko. Jis nebuvo se- 
nas, tačiau, matyt, daug dirbęs ir nemaža matęs gyve- 
nime. Jo oda buvo ruda ir vėjo nugairinta, rankos lie- 
sos ir raumeningos. Matyt, nuo pat vaikystės neturėjo 
kada apaugti taukais. Plaukai ir barzda žili, nors Ma- 
totaupa pagal laikyseną, žvilgsnį ir balsą negalėjo jam 
duoti daugiau negu trisdešimt penkerius metus. Taigi 
abu vyrai buvo maždaug vienodo amžiaus. Ir Adam- 
sonas savo ruožtu galėjo pastebėti, kad per Matotau- 
pos juodas kasas jau nusidriekusios žilos sruogos. In- 
dėnas buvo aukštesnis už gerai nuaugusį baltąjį visa 
galva. 

Abu tylėdami stovėjo vienas šalia kito ir klausėsi 
ginčo, kuris įsiliepsnojo krautuvėje ir vis stiprėjo. Se- 
nasis Abrahamas tvirtino, kad kailiai, atgabenti To- 
mo ir Teo, yra blogi; dvyniai visokiausiais žodžiais kei- 
kė begėdiškus procentus, kuriuos kailių kompanijos 
pavestas plėšė Abrahamas. 

— Gėda tavo žilai galvai! - šaukė Tomas. — Ar tau 
ne sarmata kaip kokiai siurbėlei čiulpti mūsų kraują? 
Abrahamai, Abrahamai! Tu virsi pragaro katile, ir ta- 
vo maldas neišklausytas išnešios vėjas! Ir jis dar vadi- 


nasi krikščioniu, viena koja jau stovėdamas grabe su- 

ka sprandus geriausiems draugams! Abrahamai, aš nu- 
jaučiau, kad tu toks pasidarysi, jei perimsi prekybos stotį! 
Bet kad toks senas, doras žvėrių gaudytojas, kaip tu bu- 
vai, visai įlįstų į melo ir niekšybės liūną, to tai ne... 

— Oi, nejuokink! — atsikirsdamas baubė Abraha- 
mas. — Seni dori žvėrių gaudytojai! Žinau aš tas kal- 
bas. Vartosi prerijose, dykinėja kaip bizonai prieš sau- 
lę, valgo nugarinės kepsnį, o visas jų darbas nugnybti 
kelis bebriukus! Čia tai bent gyvenimas! Paskui tau 
grąžina spąstus, kuriuos ką tik išsinuomojo! Kur tai 
matyta, kur tai matyta! Pragaras per gera vieta tokiems 
tipams kaip jūs! Ir velniai su jumis nesusidorotų! Da- 
bar jiems užtenka darbo, kai pasaulis diena dienon 
blogėja! 

— Kas gi jį blogina, tu perpampusi siurbėle, tu ar 
mes? Mes gyvenam kaip angelai ir indėnai, kurie ne 
smaugia mus procentais ir procentų procentais, o ka- 
rališkai vaišina bizono nugarine. Jei nebūtume iš ta- 
vęs ėmę spąstų ir gabenę tau kailių, mums būtų leng- 
viau ir šiame, ir aname pasaulyje. 

Adamsonas, kartu su Matotaupa viską girdėjęs, nu- 
mojo ranka. 

— Tie plepalai truks dar dvi valandas — mažiausiai, — 
pasakė jis, — tik tada jie sulygs. Norėčiau išnaudoti tą 
laiką. Aš negaliu tiek gaišti kaip pirklys ar medžioto- 


jas. Man laikas brangus. Turiu vieną prašymą, vade. 

— Mano baltasis brolis gali sakyti. 

— Atvykau čia sudaryti pirkimo sutarties su dviem 
dakotais dėl žemės, kuria jau naudojuosi. Mes dėl vis- 
ko jau susitarę. Juodu irgi jau čia, apsistoję prie ežero 
tolėliau. Aš turiu gauti totemą, ar kaip jis ten vadina- 
mas. Norėčiau, kad tu į tą sutartį pasižiūrėtum. Apie 
indėniškus dalykus tu geriau nutuoki negu aš. 

— Aš apžiūrėsiu totemą. Kuo vardu tie vyrai, su ku- 
riais mano brolis čia susitinka, ir kokiai dakotų gimi- 
nei jie priklauso? 

— Tai tetonai, o jų vardai... jų vardus vėl primir- 
šau. Bet jie man pažadėjo atgabenti vieno savo vyres- 
niųjų vadų totemą. Už tai aš pasižadėjau stoti už da- 
kotus, jeigu jų žemėse pasirodys nepageidautini svečiai. 

— Gerai. O totemo tu dar neturi? 

— Ne, jį gausiu šįryt. Dabar aš kaip tik pas juos 
einu. Gal ir tu eisi? 

— Ne. Aš liksiu prie arklių. Ar atneši man totemą, 
kad galėčiau jį apžiūrėti? 

— Gerai, galiu ir atnešti. Tad palauk, aš tuojau vėl 
būsiu čia. 

Adamsonas išbėgo pro vartus ir nuskubėjo pakran- 
te į tą pusę, kur iš ežero ištekėjo upelis. Matotaupa 
galėjo sekti jį akimis. Adamsonas, atrodo, greit gavo, 
ko jam reikėjo, nes jau po kelių minučių apsisuko ir 


nuskubėjo į stotį. 

Vėl atsidūręs šalia Matotaupos, jis išvyniojo odą, 
kurią susuktą atsinešė rankoje, ir įteikė ją indėnui. 

Matotaupa įsigilino į piešinius. Jo kakta trūkčiojo, 
tartum būtų raukęsis. Pagaliau jis pasakė: 

— Gerai. 

— Taigi tu manai, kad jis šio to vertas? 

— Hau. Dakotų akimis žiūrint, tai tvirta apsauga 
tau, tavo Žmonai, tavo vaikui, žemei ir gyvuliams, ku- 
rie joje ganosi. Tu remsi dakotus, ir jie tave rems. 

— Teisingai. Tiedu prie ežero pasakė, kad laiške nu- 
pieštas vieno jų gerbiamiausių vadų totemas. Vardo 
aš kaip reikia nesupratau, bet norėčiau įsidėmėti. Ta... 
Ta... Ar pagal totemą gali pasakyti tą vardą? 

— Hau. Tašunka Vitko. 

— Taip taip, teisingai. Ar jis įtakingas? 

— Hau. 

— Taigi viskas kuo puikiausia. Indėno žodžiu dar 
galima pasikliauti, kaip ir manuoju! 

Adamsonas atrodė labai patenkintas. 

— Pagaliau po kojomis vėl turėsiu žemę, kuri iš tik- 
ro mano! Tačiau dabar reikės dvigubai, trigubai dau- 
giau dirbti. Ir aš turiu tokį vaiką kaip tu, vade, bus 
pora metų jaunesnis už Harį, bet padėti tėvui jau gali, 
dabar, kai viskas sutvarkyta, jis galės atvykti pas mus 
su senele. Tas vaikiščias kaip ir aš - Adamas Adamso- 


nas. Taip vadinosi mano tėvas ir mano senelis, ir ma- 

no prosenelis, matyt, nuo to laiko mes taip vadina- 
mės, kai senasis Adomas buvo išvarytas iš rojaus ir pra- 
dėjo arti žemę. Darbas visą laiką buvo sunkus, tačiau 
Adomo sūnūs netinginiavo. Gerą žmoną turiu, dirba 
kaip vyras! - Adamsonas giliai atsiduso. — Aha, tai vėl 
nuosava žemė! 

— Tu buvai praradęs savo žemę? 

— Per lupikus, prakeiktuosius, tėvynėje. Tačiau čia 
žemė visai kita! Neliesta! Čia darbas išsimoka ir mes 
vėl atsistosime ant kojų. Ką, beje, pasakytum apie To- 
mą ir Teo? 

— Nuoširdūs. 

— Taip, teisingai. Tačiau man atrodo, kad per daug 
plepa, reikėtų nuo to atprasti. Vakare prie alaus boka- 
lo ir aš mėgstu persimesti šmaikštesniu žodeliu, tačiau 
prie darbo vyras burnos nepraveria. 

Nenoromis abu pasiklausė, kas vyksta blokhauze, 
ten tebeliepsnojo ginčas. 

— Eime, — pakvietė Adamsonas Matotaupą. — Ei- 
me, atsisėsime prie arklių ir papusryčiausime. Nieko 
nepadarysi, turėsime palaukti, kol jie susitars dėl tų 
savo kailių. O tada sėdame ir jojame! Prekyba yra vien 
laiko gaišimas ir apgavystė, artojui tai ne užsiėmimas. 

Indėnas atsisėdo kartu su Adamsonu šiapus aštriat- 
vorės. Fermeris išsiėmė kumpį, atsipjovė didelį gabalą 


ir ėmė valgyti. Jis pasiūlė ir Matotaupai, tačiau šis 

nemėgo nei kiaulienos, nei rūkytos mėsos, todėl tik 
padėkojo. 

— Tu josi su mumis į mano fermą? — pasiteiravo 
Adamsonas, kramtydamas paskutinį kąsnį. —- Tomas 
man taip sakė. 

— Aš nejosiu su jumis. 

— Ne? Aš maniau, kad tu netgi į kitą pusę Misurio 
ruošiesi keltis. 

— Hau. Bet aš josiu vienas. 

— Kaip nori. Tik negerai, kai žmogus vienas dyky- 
nėje. Jojam kartu! Man patiktų. 

— Nenorėčiau įžeisti savo baltojo brolio, tačiau joti 
su juo į fermą aš negaliu. Tuoj viską paaiškinsiu. Ta- 
šunka Vitko ir aš esame priešai. Tašunka Vitko saugo 
tave, Adamai Adamsonai, tave ir tavo žmoną, tavo vai- 
ką ir tavo žemę. Tau nederėtų vienu metu priimti Ta- 
šunkos totemą ir kviestis į svečius jo mirtiną priešą. 

— Ak, po perkūnais, išties kebli padėtis! Ar jūs iš 
tikro taip labai ir nesutaikomai susipykę? 

— Hau. 

— Gaila. Tada turiu sutikti, kad sakai teisybę. Ačiū, 
kad taip sąžiningai man viską išdėstei. Dėl to dar mie- 
liau būtų, jeigu galėtum joti kartu! 

Adamsonas baigė pusryčiauti, ir iš krautuvės išėjo 
Tomas su Teo. Jų veidai buvo patenkinti, o senasis 


Abrahamas keikėsi jiems pavymui: 

— Nepatikimi bernai! Kur tai matyta dabar grąžinti 
spąstus! Pakišo kelis nusususius kailius... ir aš likau 
čia kaip paskutinis mulkis. Su jumis niekada neprasi- 
dėsiu, niekada! Sudie! 

— Sudie, senas sukriošėli! Sudie! 

Abu priėjo prie Adamsono ir Matotaupos. 

— Na, ką dabar pasakysi? Ne valandos nepašnekė- 
jom, ir jau tvarka. Betgi ir mūsų atgabenti kailiai pir- 
marūšiai. 

— Tada jau galime joti? — suniurzgė Adamsonas. 

— Kaip nori! Tačiau Topas dar nepasiruošęs. 

— Jis nekeliaus su mumis. 

— Kodėl? 

Matotaupa atsakė pars. 

— Mūsų keliai skiriasi, tačiau mes liekame draugai, — 
pasakė jis taip tvirtai, kad Tomas daugiau nieko ne- 
drįso klausti. — Likite sveiki! 

Adamsonas ir dvyniai užsėdo ant arklių. Tomas vi- 
są laiką purtė galvą. Fermeris dar kartą linktelėjo in- 
dėnui, tiesiai ir su padėka žvelgdamas į akis. 

Matotaupa stovėjo šalia keršio ir pro atvirus vartus 
žvilgsniu lydėjo išjojančius, kol jie apsuko ežerą ir dingo 
nuo vandenų ir prerijų kylančioje ryto migloje. 

Tada liko visai vienas. 

Iš pradžių nieko nedarė, tik patraukė į prerijas prie 


tos kalvos, kur su Harka ir Gudriąja Gyvare praleido 

naktį. Ten pririšo arklį ir, atsigulęs į žolę ant kalvos 
viršūnės, ėmė ramiai stebėti stotį ir indėnus prie eže- 
ro. Pirmiausiai jis norėjo palaukti, kol išjos tie keturi 
dakotai, su kuriais vedė derybas Adamsonas. 

Kai gulėjo šitaip ant kalvos saulės atokaitoje pasi- 
slėpęs sodrioje pavasario žolėje ir dairėsi aplinkui, min- 
tys jo galvoje tekėjo savo vaga kaip tas vandens srau- 
tas, nepaisantis, į kurią pusę pučia vėjas. Jis nesigailėjo 
savo sprendimo, tačiau jo atmintyje vėl atgijo aplin- 
kybės ir žodžiai, privertę leistis į šį žygį. Iš pradžių jis 
ketino imtis Harką ir kartu su juo atkeršyti Tašunkai 
Vitko bei išlaisvinti iš palapinių kaimo prie Arklių upe- 
lio Uinoną. Jam atrodė savaime suprantama, kad jos 
ir Harka, lig šiol kartu iškentęs ir narsiai įveikęs visas 
ištremties negandas. Bet siksikų vadas Degantis Van- 
duo pažiūrėjo į jį klausiamai, ir iš karto kilo abejonių, 
ar teisingai daro, imdamas berniuką į pavojingą žygį 
ne iš būtinumo, o iš įpratimo. Harka ir pats būtų no- 
rėjęs vykti, tai Matotaupa žinojo. Tačiau Tašunka Vit- 
ko ketino pagrobti berniuką ir išauginti jį tarp dakotų 
vyriausiųjų vadų ir burtininkų. Jis, be abejo, neatsisa- 
kė šito savo kėslo, o dakotų žemėse paniekintasis Ma- 
totaupa bet kuriuo metu galėjo žūti. Ne, Degantis Van- 
duo teisingai manė. Matotaupos žygis buvo ne toks, į 


kurį galima imtis vaikus. Siksikų palapinėse Harkai 

negrėsė pavojus, ten jis galėjo išaugti didžiu kariu ir 
vadu neatsižadėdamas tėvo net ir tada, jeigu šis žūtų 
nuo priešo rankos. Ši mintis Matotaupą nuramino, ir 
jis pamiršo atsisveikinimo sceną, kuri ir tėvui, ir sūnui 
buvo sunki; Matotaupa dabar galvojo apie ateinantį 
rudenį ir apie susitikimą su Harka... apie tą dieną, 
kai Matotaupa parsigabens į palapinę Tašunkos Vit- 
ko skalpą, dvivamzdį ir savo dukterį Uinoną, kai jo 
sūnus Harka Vilko Nugalėtojas pasitiks jį džiaugsmo 
šūksniu. 

Saulė jau buvo aukštai, kai rytų pusėje išniro vieni- 
šas raitelis, jojąs stoties link. Matotaupa jį pamatė dar 
tada, kai tas atrodė tik mažas taškelis; dabar jis buvo 
didesnis ir aiškiau matomas, ir Matotaupa juo labiau 
susidomėjo. Šiose vietose žmogus retai ryžtasi keliauti 
vienas. Indėnas, neturėdamas kito užsiėmimo, geriau 
įsižiūrėjo į raitelį. Tai buvo baltasis, jojąs su balnu. 
Plačiakraštė skrybėlė dengė jo veidą, tik juoda barzda 
buvo aiškiai matyti. Tai buvo didelis, tvirtas ir gerai 
ginkluotas vyras. Matotaupa sekė jį akimis, kol jis pa- 
siekė stotį. Juodabarzdis sulaikė savo keršį prieš vartus 
ir apsidarė. Atrodė, kad jis abejoja, ar joti į stotį, ar ne. 

Tas raitelis vis labiau domino Matotaupą. Jam at- 
rodė, kad jis į kažką panašus, manė, kad jį pažįsta, 


tačiau vėl nežinojo, kur ir kada būtų galėjęs matyti 

kaubojų arba medžiotoją su tokia juoda barzda. Jis 
panoro išgirsti to žmogaus balsą, nes buvo tikras, kad 
tada viskas paaiškėtų. Todėl atrišo mustangą, užsėdo 
ir žingine nujojo prie atdarų vartų. 

Raitelis su plačiakrašte skrybėle ir juoda barzda tuoj 
pasižiūrėjo į atjojantį Matotaupą, akimirką kaip ir nu- 
stėro iš nuostabos, paskui paspaudė arkliui pentinais 
paslėpsnius ir šuoliais pasileido priešais. Visai prieš Ma- 
totaupą jis pastatė arklį piestu, pamojavo skrybėle ir 
suriko skardžiu balsu, kurį indėnas tuojau pažino: 

— Mano raudonodi broli! 

Matotaupai patiko, kad anas neištarė jo vardo, tai- 
gi indėnai prie ežero nesužinojo, kas jis toks. Ir Mato- 
taupa neketino ištarti raitelio vardo, kol sužinos, ko- 
dėl šis staiga sumanė nusidažyti barzdą. Jis tik atsakė: 

— Mano baltasis broli! 

— Taip, tai aš. Aš dabar Fredas, Fredas, supranti? 

— Mano broli Fredai. 

— Mano broli Topai! Jojam, apsistosim trumpam 
šitoje stotyje. 

Abu nujojo į kiemą prie antrojo blokhauzo ir ten 
prisirišo arklius. Tada Fredas tuoj pat įėjo į namą, kur 
miegamasis dabar, rytą, buvo visiškai tuščias. Matotau- 
pa įėjo paskui jį. Blokhauzo viduje buvo prieblanda. 


Trenkė prakaitu ir tabaku. Stoties klientų ir svečių manta 

dar tebegulėjo ten, kur buvo miegota. Fredas atsisėdo 
kambario viduryje, kad visą laiką matytų duris. 

— Topai, Topai! — tarė jis tyliai. - Kokia laimė, kad 
tave sutikau. Kur tu dabar išsiruošei? 

— Noriu nužudyti Tašunką Vitko, nes jis mane įžei- 
dė ir pavogė Harkos šautuvą. Tada pasiimsiu savo duk- 
terį Uinoną ir nusivesiu į siksikų palapines, kur aš su 
Harka dabar gyvenu. 

— Taip ir maniau, kad jūs ten susiradote prieglobs- 
tį. Tik Mineapolyje nereikėjo viešai šnekėti, kad keti- 
nate joti pas juodakojus. 

— Tai žinojai tik tu, mano baltasis broli. 

— Deja, ne tik aš vienas. Velnias žino, kada ir kur 
tu ar Haris apie tai buvote užsiminę. Galbūt berniu- 
kas prasitarė Bobui, su kuriuo dirbo. Šiaip ar taip, ta- 
vęs jau ieško policija, ir aš norėjau perspėti! 

— Kas manęs ieško ir kodėl? 

— Įsivaizduok, Topai! Mūsų paskutinis cirko spek- 
taklis, kai Mineapolyje vaidinome kaubojus ir indė- 
nus, neliko nepastebėtas. Poną su žilais plaukais sep- 
tintoje ložėje prisimeni? 

— Hau. Per antrąją pertrauką jis kalbėjosi su dako- 
tų grupės vadu iš Minesotos ir su Harka. 

— Aba, tas. Jis apskundė policijai, kad būtent šie 


dakotai prieš dvejus metus dalyvavo sukilime Mine- 

sotoje ir nušovė jo motiną bei sudegino fermą. Laimė, 
dakotai visi spėjo pabėgti, kai policija tai sužinojo ir 
šoko jų ieškoti. Tu puikiai viską suorganizavai. 

— Hau. 

— Aš taip ir maniau. Jie, matyt, jau seniai perėjo 
sieną ir tūno Kanados miškuose. Gerai. O mane kaip 
apšmeižė! Ta velnių priėdusi šviesiaplaukė bobše, ka- 
sininkė, kuri Omahoje dar sėdėjo cirko kasoje, o pas- 
kui dingo su visais pinigais... taigi šita maita, šita nu- 
sususi kojotė mane apkaltino, kad aš išplėšęs kasą! Ir 
še tau, tie bukagalviai policininkai mane pagavo ir no- 
rėjo nusukti sprandą. Bet man pavyko išnešti kuda- 
šių. Po kiek laiko jie apsiramins. Jie neturi kada gaišti 
dėl menkos vagystės. Kasdien juk atsitinka rimtesnių 
dalykų. Tik šią vasarą turiu dar kiek pasisaugoti, pas- 
kui mano byla bus pamiršta. Tačiau tu, mano rau- 
donodi broli, padaręs labai rimtą nuodėmę... deja. 
Jos baltieji taip lengvai nepamirš! Tu nužudei Elį, pro- 
gramos vadovą, šitą niekšą! 

— Aš jį nušoviau. 

— Taip. Aha. Sprukdamas iš maniežo, spektaklio pa- 
baigoje tu jį nušovei, ir tada su Hariu išjojote į prerijas. 

— Hau. 

— Elis buvo niekingas padaras. Ronaldas, dresuoto- 


jas, per jį vos nenusižudė, nors iš tikrųjų išmanė savo 

darbą. Jis norėjo nunuodyti tigrą, kad Ronaldas visai 
sugniužtų, ir mūsų Harį po spektaklio ketino išplakti, 
kad tas palaikė Ronaldą. Taip, šitoks buvo niekšas. Kul- 
ka jam dar per gerai. Viskas būtų buvę puiku, jeigu ne- 
būtumėte prasitarę, kad ketinate joti pas juodakojus. 
Dabar jie tavęs ieško, o tai kvailai policijai juk žmogus 
žmogui ir nužudymas nužudymui lygus. Jie niekada ne- 
supras, kad tu ne nužudei, o įvykdei bausmę. 

— Hau. 

Matotaupa nuleido galvą ir įsistebeilijo į grindis, 
kol kas nieko nesakydamas. 

— Hario jie, žinoma, niekuo nekaltina. Jis — vaikas. 
Visi mano, kad ne jis, o tu šovei. Du cirko tarnautojai 
ruošiasi tai patvirtinti priesaika. Visa bėda tau. 

Matotaupa tylėjo. 

Fredas palaukė. 

— Ką mano daryti baltieji vyrai? — pagaliau paklau- 
sė Matotaupa išdžiūvusia burna. 

— Pasiųsti pas siksikų vadus žmones su prašymu, 
kad tave išduotų. Jei ne, baltieji keršys siksikams. 

Matotaupa užgniaužė atodūsį. Jam trūko oro, o šir- 
dis buvo besustojanti. 

— Manęs ten nėra... aš ne pas siksikus apsistojęs. 
Vadai gali pasakyti, kad manęs ten nėra. 

— Gali. Bet jeigu tu sugrįši pas juos? Kas tada? 

Matotaupa pakilo labai lėtai. Jis stovėjo tamsioje 
dvokiančioje patalpoje, išsitiesęs, nejudėdamas, išdi- 
dus. Paskui pažvelgė į baltąjį, kuris dar tebesėdėjo ant 
grindų ir iš padilbų žiūrėjo į jį. 

— Aš niekada negrįšiu... atgal, - pasakė Matotau- 
pa, pabrėždamas kiekvieną žodį, tačiau dusliu kaip iš 
po žemių balsu. - Niekada. Siksikų vyrams, priėmu- 
siems mane ir mano sūnų, dėl manęs nereikės kentėti. 
Aš pasakiau, hau. 

Baltasis truktelėjo pečiais, ėmė vartyti rankose pypkę 
ir ilgai tylėjo. 

Matotaupa vis dar tebestovėjo kaip suakmenėjęs. 

— Topai, tu esi garbingas žmogus, — pagaliau tyliai 
pasakė medžiotojas. — Šimts tūkstančių perkūnų! Aš 
maniau, kad manęs jau niekas negali sujaudinti. Ta- 
čiau dabar man vėl suspaudė širdį. Laimė, kad bent 
berniukas turi prieglobstį pas siksikus. Tačiau tavo pa- 
dėtis, Topai, dabar tokia, kokia mano jau seniai. Išva- 
rytas, niekinamas, persekiojamas, piktuoju su visais! 
Sunki dalia. Bet galima kęsti, nes reikia kęsti. Mirti 
mudviem dar ne laikas. Šiame pasaulyje mums dar 
yra kas veikti! 

Indėnas ilgai stovėjo nejudėdamas. 

— Taip, — pasakė jis pagaliau. — Prieš galą gauda- 


mas dar turiu šį tą nuveikti. Aš atkeršysiu! Tada Har- 

kai niekas nepasakys, kad jis turėjo tėvą, negalėjusį 
atkeršyti savo įžeidėjui. 
— Na mat! Pagaliau vėl atsigavai, Matotaupa, bet 
tu nesi vienas. Dabar mudu kaip viena virve surišti. 
— Mano baltasis broli. 


— Mano raudonodi broli Topai. 

Prerijos, išsidriekusios tarp Plato 
intakų už daugelio šimtų mylių 
A. nuo juodakojų medžioklės plo- 
tų, kaip ir kiekvienais metais bu- 
vo saulės smarkiai nusvilintos, vė- 
jų išdžiovintos. Tarp plotų, apaugusių žolių kupstais 
ir krūmeliais, tęsėsi pliki smėlio ruožai. Kai kurių 
upelių vagos buvo išdžiūvusios, kitur tebetekėjo sek- 
lios srovelės. Tušti buvo bizonų takai. Bandos pasi- 
traukė šiauriau ir ryčiau nuo šių vietų į vešlesnes 
pievas. Elniai ir briedžiai išsidangino į prieškalnių 
miškus vakaruose. 

Dyka, atkampi ir nevaisinga žemė po priblėsusių 
žvaigždžių dangumi laukė naujos dienos, naujo karš- 
čio ir vėjo, bet ne lietaus. 

Mažoje būsimojo geležinkelio matininkų stovyk- 
loje pabudo žmonės. Vyrai ėjo prie upelio, šalia kurio 
stovėjo palapinės. Vienas kitas užsimiegojęs kažką šū- 
kaliojo savo bendrams, bet dauguma tylėjo ir niūrūs 
galvojo, kad šiandien jiems vargu ar geriau lįs konser- 
vai negu vakar. Tačiau visi buvo patenkinti, kad dar- 
bas vėl pradedamas anksti, nes jie nieko kito nenorė- 


jo, tik kuo greičiau jį atlikti ir tuoj pat išsinešdinti iš 

tos pavojų pilnos dykynės. Tarp palapinių ir prie upe- 
lio žmonės vaikščiojo tik su kelnėmis, tačiau po pus- 
ryčių apsivilko švarkus, kurie, kaip jiems atrodė, nors 
ir ne ką, vis dėlto saugojo nuo strėlių ir peilių. Visi jie, 
nuo vyriausiojo inžinieriaus iki nešiko, prie diržo tu- 
rėjo revolverį arba pistoletą. Jų barzdoti veidai ir ran- 
kos buvo įdegę saulėje. 

Ekspedicijos vadovas stovėjo priešais savo palapi- 
nę. Jis buvo nutaręs palaukti, kol grįš naktį budėję 
sargybiniai ir praneš, ar nepastebėjo ko įtartina. Jis jau 
matė ateinant du vyrus su šautuvais rankose. Inžinie- 
rius juos gerai pažinojo, kaip ir visus šios stovyklos 
gyventojus. 

Vienas, vardu Bilis, buvo netašytas bernas. Nuo to 
taip ir dvelkė smurtu, jis vaikščiojo visuomet nutaisęs 
gudrią, bet iš tiesų kvailą miną. Antrasis buvo beveik 
puse metro aukštesnis, pirmiausia į akis krito jo ūsai. 
Jis kasdien skusdavosi, palikdamas tik ūsus, kuriuos 
uoliai raitė ir, nors labai dėl to buvo erzinamas, atkak- 
liai laikėsi savo. Jo vardas buvo Čarlzas. Dėl itin aukš- 
to ūgio ir ambicijų vienas prancūzas jį kartą pavadino 
Karoliu Didžiuoju, tas vardas prilipo, nors dauguma 
angliškai kalbančių jo bendrų taip ir nesuprato, ką jis 
reiškia. 

Abu sargybiniai skubėjo prie inžinieriaus. Atsistoję 


prieš jį nieko nesakė, tik žiūrėjo kaip prasikaltę šunys. 


215 


— Kas čia dabar? — paklausė inžinierius, jau supy- 
kęs dėl tos kvailos išraiškos, nors dar nieko nežino- 
jo. - Kur Tomas? 

Užuot atsakę, jie tik truktelėjo pečiais. 

— Aš klausiu, kur Tomas? 

— Jo nėra. 

— Jo nėra. Jo nėra! Gražus prityrusių pasieniečių 
atsakymas, reikia pripažinti. Gyvas ir miręs — jis turi 
būti čia. 

— Jo nėra. 

— Brolyčiai, nelaikykite manęs kvailiu. Kas atsitiko? 

Jie vėl truktelėjo pečiais. 

— Vakar vakare Tomas išėjo į sargybą. Tai faktas. 
O kur jis dabar? 

— O dabar jo nėra. 

Ekspedicijos vadovas prasižiojo, įkvėpė oro ir vėl 
užsičiaupė, taip ir nepasakęs to, ką norėjo, pagaliau jis 
tik trumpai paklausė: 

— Kada pastebėjote, kad Tomo nėra? 

— Kai auštant ėmėme jį šaukti. Norėjome kartu eiti čia. 

— O ką radote ten, kur jis turėjo būti? Lavoną? Su- 
sirėmimo žymes? 

— Jo skrybėlę ir batus. 

— Skrybėlę ir batus, sakote. Tai gal jūs nakčia bent 
kokį ženklą vienas kitam duodate, kad įsitikintumėte, 


jog viskas gerai? 


216 


— Žinoma, sere. 

— Kada paskutinį kartą susišaukėte su Tomu? 

— Prieš dvi valandas iki auštant. 

— Vadinasi, tada jis dar buvo vietoje. O paskui? Gal 
išgaravo arba skradžiai žemę prasmego, o gal oru nu- 
skrido, skrybėlę ir batus palikęs paveldėtojams? O jūs 
ką apie tai pasakytumėte? 

— Tikriausiai užsimanė namo? Kartais žmogui šau- 
na kas nors į galvą, tada ima ir pabėga. 

— Irgi protinga. Dezertyravo, taip sakant. O kodėl? 

— Jam jau seniai čia nepatiko. Maža krautuvėlė pa- 
sienio mieste — jo svajonė. Norėjo po truputį prekiau- 
ti, šiek tiek pelnyti ir gyventi ramybėje. Jau nuo praei- 
tų metų apie tai galvojo, nuo tos didžiosios smėlio 
audros. Tačiau pinigų krautuvei niekada nesudaryda- 
vo ir prekių pradžiai neturėjo... 

— Gal šiąnakt iš dangaus nukrito, ką? Ir tiek, kad 
dabar gali atidaryti krautuvę? 

— Nežinia. Kartais, kai žmogus per ilgai apie ką nors 
galvoja, kai jam saulė ir vėjas gerai padžiovina smegenis, 
be to, neduoda ramybės indėnai, jis ima ir išprotėja. 

— O Tomo arklys? Kur tas? 

= ia 

— Čia?! Palieka arklį ir pabėga be skrybėlės ir batų į 


prerijas? Kam nors kitam papasakokite, ne man! Ei- 

me, pažiūrėsiu, kaip ten viskas atrodo. Ar palikote skry- 
bėlę ir batus kaip radę? 

— Taip, sere. 

— Vadinasi, jūsų protas dar ne visai aptemęs. 

Ir inžinierius nuėjo su abiem ginkluotais sargybi- 
niais prie pakilumos įšiauriau upelio, kur naktį stovė- 
jo Tomas. Sargybiniai vedė inžinierių užuolankomis, 
kad neužtryptų pėdsakų, paskui ėmė ropštis ant kete- 
ros. Tenai inžinierius pamatė žolėje odinę plačiakraštę 
skrybėlę ir aulinius batus. Skrybėlė buvo toje vietoje, 
kur turėtų būti gulinčio žmogaus galva, o batai ten, 
kur kojos. 

— Kaip tiksliai ir tvarkingai padėta! — pasakė nirš- 
damas inžinierius. —- Ar radote pėdsakus? 

— Ne. 

— Vadinasi, batus nusiavė, kad būtų lengviau pa- 
sprukti. Pakvaišo! Visai pakvaišo! Šitose prerijose nie- 
kuo negali pasitikėti! 

Jis priėjo prie tos vietos, kur buvo skrybėlė su ba- 
tais, ir ėmė kilnoti viską iš eilės, norėdamas apžiūrėti 
iš visų pusių. 

— Kraujo nematyti, apie susirėmimą negali būti ir 
kalbos! Paprasčiausiai pabėgo. Kurgi tai girdėta! 

Inžinieriui tai pasakius, ore kažkas tyliai suzvimbė. 


Inžinieriui nuo galvos nulėkė skrybėlė. Sumišęs jis apsi- 

dairė ir pamatė ją nukritusią ant žolės kalvos papėdė- 
je. Skrybėlės viršuje smygsojo strėlė. 

Visi trys greit krito ant žemės ir pašliaužė kokį metrą 
šlaitu žemyn. 

— Prakeikti indsmenai, raudonodžiai valkatos! — iš- 
košė pro dantis inžinierius. 

Abu sargybiniai tylėjo ir tik slėpėsi už žolių ir smėlio. 

Vyrai iš ekspedicijos stovyklos viską matė. Jie tuoj 
pat šoko su ginklais rankose jiems į pagalbą ir atbėgę 
sukrito šalia ant žemės. Virš kalvos keteros aklai palei- 
do kelis šūvius, norėdami pagąsdinti. 

Tada įsiviešpatavo tyla. 

Dangus buvo tamsiai mėlynas, džiovinantis vėjas 
gloste banguotas prerijas. Palei palapines ganėsi arkliai. 
Keletas stovykloje likusių vyrų suginė juos į krūvą. 

— Mums reikia pasidalinti, — pasakė Karolis Didy- 
sis inžinieriui. — Indsmenai gali prislinkti iš pietų pu- 
sės. Mes turime pastatyti sargybą ir ant šių kalvų. 

— Žinoma, kad jie gali prislinkti ir iš pietų pusės. 
Vidury dienos. Kodėl gi ne! Jie išvis mūsų daugiau 
nebijo! Kiekvieną rytą smaginasi, krėsdami visokias šu- 
nybes ir trukdydami darbą. Bet daugiau taip nebus. 
Neleisiu daugiau nė dienos sutrukdyti. Numatomi di- 
deli kontraktai su vyriausybe. Mūsų kompanijai turi 
šis tas kliūti. Taigi abu likite čia ant kalvos ir pilkite 


tuojau pat, kai tik pasirodys kokia raudona nosis ar 

juodas kuodas. Ant kalvos pietų pusėje taip pat atsi- 
stos du žmonės, kiti prie darbo! Mikliai! 

Keli vyrai dar piktinosi ir murmėjo, bet dauguma 
pakluso ir nusekė paskui inžinierių. Šis nučiuožė šlai- 
tu žemyn, pakėlė skrybėlę ir apžiūrėjo strėlę, įsmigu- 
sią skrybėlės viršuje. Jos kotas buvo nuspalvintas ir iš- 
rantytas. 

— Ją mes pasilaikysime. To niekšo ženklas! 

Vyrai toliau tęsė matavimo darbus upelio slėnyje. 
Ant kalvų šiaurės ir pietų pusėje pasiliko po du sargy- 
binius. 

Bilis ir Karolis Didysis, stovintys ant kalvos į šiaurę 
nuo upelio, buvo nepatenkinti. Jie budėjo visą naktį 
ir dabar vėl negalėjo atsigulti. 

— Porą skautų dar tikrai būtų galima pasamdyti, — 
plūdosi Bilis. — Nežinia, kiek čia mūsų iki rudens iš- 
liks. Beje, ką tu pasakysi, tik dabar jau rimtai, dėl to, 
kas atsitiko Tomui? 

— Tie valkatos jį nusinešė. 

— Kaip velniai nuodėmingą sielą. 

— Jeigu taip, tai vargšas iš tikro pateko į pragarą. 
Nenorėčiau dabar pakliūti į indėnų rankas. 

— Aš irgi. 

— Ar mes galėtume kuo padėti Tomui? 


— Tik jau rylėk. Kiekvienam savas kailis brangus. 

Karolis Didysis daugiau nieko nepasakė. Šitoks Bi- 
lio begėdiškumas nuramino ir jo sąžinę. 

Abu snūduriavo didėjančioje kaitroje. Oras ribėjo. 
Vėjas jau buvo nutilęs. 

Upelio slėnyje pasigirdo šauksmai. Abu sargybiniai 
atsigręžė ir pamatė, kaip susmuko vienas dirbęs vyras. 
Strėlė jam pervėrė kaklą. 

Bilis ir Karolis Didysis nepasakė nė žodžio. Jie pa- 
sijuto nejaukiai. Jau kelios dienos, kaip kartojosi tokie 
tylūs indėnų antpuoliai. Staiga atzvimbdavo strėlė ir 
pakirsdavo žmogų. Tačiau nė vieno indėno nebuvo 
galima sučiupti. Nebuvo girdėti karo šauksmų. Tik 
retsykiais iš prerijų tylos ateidavo mirtis. 

Matavimo ekspedicijos dalyviai labai nerimavo, va- 
dovaujančiam inžinieriui jau kelios savaitės reikėjo 
įtempti visas jėgas, kad išlaikytų žmones krūvoje ir pri- 
verstų juos dirbti. Dirbti ir kariauti vienu metu pa- 
mažu kiekvienam darėsi per sunku, ir niekas negalėjo 
to ilgai tverti. Tačiau kur gauti žvalgų dabar, ketvir- 
taisiais pilietinio karo metais? 

Kai atlėkė antra strėlė ir patiesė dar vieną žmogų, 
darbininkai, triūsę slėnyje, nutraukė darbą. Daugu- 
ma sukrito į žolę, ieškodami priedangos už smėlio krū- 
vų ir krūmelių. Kiti nubėgo prie palapinių ir ten pasi- 
slėpė. 


Dabar jau Bilis nebeištvėrė: 

— Kokia kiaulystė! 

— Ir tau bus riesta, nors tu ir laimėjai dvidešimt 
šešerias peštynes! 

— Kad tie raudonodžiai bailiai bent kartą atvirai sto- 
tų prieš mane. Tada jiems parodyčiau, kas tai yra tik- 
ra kova. 

— Tačiau šito malonumo jie tau nepadarys, Bili. 

— Todėl jie yra nusmurgę indsmenai, daugiau niekas. 

— Kas jie tokie, man visai tas pats. Tačiau tai, ką jie 
daro, mane nervina. Supranti? 

— Pasilaikyk savo šnekas, Carlzai. Ana - klausyk! 

Slėnyje kažkas išdrįso prišliaužti prie žuvusiojo, ku- 
rio kaklą buvo pervėrusi strėlė. Smaigalys buvo su už- 
karpa, ir žmogus, negalėjęs ištraukti strėlės, nulaužė 
jai kotą. Prie jo buvo prikabinta maža labai plona skiau- 
telė odos su piešiniu, savotiškas laiškas. 

Vyriškis apžiūrėjo tą skiautę. 

— Vel arklio galva, — riktelėjo jis žvalgams ant kalvos. 

— Ką tai reiškia, Bili? — pasiteiravo Karolis Didy- 
sis. — Raudoni brūkšniai ir arklio galva, tie ženklai vi- 
są laiką kartojasi. 

— Atrodo, kad ta arklio galva tau būtų gyvastį at- 
ėmusi, asile! Tokia strėlė, ir viskas. 

— Ir mes laukiame čia, kol atlėks kita ir vėl ką nors 


paties. 

— O kas mums lieka? Reikėtų turėti po ranka ind- 
smenų būrį, kurį galėtume ant jų užpjudyti. Šunis rei- 
kia pjudyti šunimis, o raudonodžius raudonodžiais. 

— Prieš raudonodžius šunis leisti tokius pačius, taip 
manai. Bet kas gali pasikliauti tais niekšais. Praeitais 
metais mums dar padėjo pauniai, dabar ir tų nematyti. 

— Kadangi mes juos apgavome atsiskaitydami. Jie 
norėjo šaudmenų, o mes jiems nedavėme nė šimto- 
sios dalies, kiek jie reikalavo. 

— Kas gali ryžus teikti šaudmenis tiems raudono- 
džiams. 

— Užtat dabar esame išduoti ir parduoti. Kitą kartą 
aš paliksiu skrybėlę vietoj atsisveikinimo laiško. Man 
šita prakeikta vieta jau įgriso. Bet niekaip negaliu iš 
čia išsikrapštyti. Kvailiai mes, kvailiai. 

— Vadinasi, tu irgi nežinai, ką reiškia arklio galva ir 
tos plunksnos? 

— Duok tu man šventą ramybę. Aš džiaugiuosi, kad 
jie man dar neatsiuntė tomahauko. 

— Kaip tai? O ką reiškia tomahaukas? 

— Kad lauktum palenkęs sprandą, nes ant jo tuoj 
nusileis kirvis. Kaip tu šito nežinai? Ir dar giriesi esąs 
senas pasienio gyventojas! 

— Nutilk! Klausykis! 

Abu vyrai ir visi jų bendrai tiek kitoje upės pusėje, 
tiek slėnyje pašoko ant kojų. Šiaurės rytuose pasigirdo 

šūviai. Jie poškėjo pavieniui, vienas paskui kitą, o vie- 
ta, iš kur buvo šaudoma, atrodo, greitai keitėsi. 

— Kas ten, Bili? 

— Atrodo, kad čionai joja pora raitelių. 

Vėl nuaidėjo šūviai. 

Bilis daugiau neatsakinėjo. Jis klausėsi susijaudinęs, 
kaip ir kiti. 

Šūviai kuriam laikui nutilo. Abu sargybiniai pridė- 
jo ausį prie žemės. Iš pradžių jie nieko negirdėjo, bet 
paskui juos pasiekė šuoliuojančių arklių kanopų dun- 
desys. 

Tada vėl supoškėjo šūviai. Dūmų nebuvo matyti. 
Skautams pasirodė, lyg tolumoje kažkas skardžiai 
šauktų. 

— Ak Bili, man labai įdomu, kas ten susikibo į plaukus. 

— Tegu sau pešasi, Čarlzai. Svarbiausia, kad tai šį- 
kart ne mūsų plaukai! 

Nuaidėjo vienišas šūvis, labai toli, bet visiškoje ty- 
loje jį galėjai išgirsti. Atrodė, jog raiteliai kaudamiesi 
tolsta nuo ekspedicijos stovyklos į šiaurės rytus. 

— Prie darbo, vyrai! —- pasigirdo vadovaujančio in- 
žinieriaus balsas. - Mūsų klastingi priešai dabar kit- 
kuo užsiėmę. 

Vyrai pakilo, dauguma nenoriai, tačiau ir dabar ne- 
atsirado nė vieno, kuris būtų nepaklusęs. Inžinierius, 


liemeningas kresnas vyras, trykšte tryško energija. Jau- 

nas vyrukas, iš kurio menkai įrudusios odos buvo ga- 
lima spręsti, kad jis dar tik neseniai pradėjo dirbti eks- 
pedicijoje, kaip visuomet, pirmas pakilo vykdyti nu- 
rodymų. Žiūrėdamas į jį, Džo Braunas, ekspedicijos 
vadovas, šypsojosi į ūsą. Šitas žalias naujokas buvo pa- 
rankus, tačiau jam dar daug ko trūko. Pirmiausia jis 
turėjo suprasti, koks pavojus gresia jam ir visiems ki- 
tiems, paskui išmokti, kaip jo išvengti. O dabar jis 
tebuvo stiprus, nartus kumeliukas. Džo būtų buvę gai- 
la, jeigu šį jaunuolį, prieš jam ko nors pasiekiant dar- 
be ir pasidarant žmogumi, būtų patiesusi strėlė. 

Bilis ir Čarlzas, kiūtantys ant kalvos, sprendė klau- 
simą, kada pagaliau galės atsigulti. Šūviai nutilo, ir 
kanopų bildesio negalėjo išgirsti net jautriausia ausis. 
Visi, kas bent kiek nutuokė apie matavimą, triūsė upe- 
lio slėnyje, kad darbas eitų kuo greičiau. Užsiėmę bu- 
vo ir visi pagalbiniai darbininkai. Sargyboje ant kalvų 
šiaurės ir pietų pusėje liko tik tie keturi skautai ir pre- 
rijų Žvalgai. 

— Dabar tu numik bent valandą, - pasakė Bilis Čarl- 
zui, — tada aš tave pažadinsiu ir pats prikrisiu, o tu bu- 
dėsi. Vakare išsiprašysime, kad pakeistų. Ponai inžinie- 
riai bus baigę darbą, ir galėsime truputį pasidairyti po 
apylinkes. O apie vidurnakų vėl mudu stosime. 

— Jeigu pasiseks... — Karolis Didysis jau padėjo galvą 


ant rankos ir užmerke akis. Jis buvo beužknarkiąs, bet 

Bilis jį gana nemeiliai niuktelėjo, mat slėnyje niekas 
neturėjo Žinoti apie miegą. Karolis Didysis pasimuis- 
tė, užčiaupė burną ir nutilo. 

Valandos ėjo be jokių svarbesnių įvykių. Dirban- 
tiems jos lėkte lėkė, o pavargusiems sargybiniams vos 
slinko. 

Kai saulė pakrypo į vakarus ir ėmė artėti prie Uoli- 
nių kalnų viršūnių, Džo sušvilpė, ir vyrai nutraukė 
darbą. Buvo išdalinta vakarienė. Visi jau tiesiog žiūrė- 
ti negalėjo į sūdytą mėsą, bet neturėjo kada eiti į me- 
džioklę, be to, tai buvo labai pavojinga, todėl nors ir 
raukydamiesi valgė tai, ką turėjo. Upelio vanduo bu- 
vo drungnas ir labai neskanus, vyrai vis svarstė, ar ne- 
reikėtų išsikasti šulinio. Upelis kasdien vis siaurėjo ir 
seko, ir grėsė pavojus, kad vieną dieną žmonės ir ar- 
kliai nebeturės ko gerti. 

— Ką daro šito krašto gyventojai indėnai, kai bai- 
giasi vanduo? — paklausė jaunuolis. 

— Išardo palapines ir joja ten, kur jo yra, — atsa- 
kė Džo. 

— Labai necivilizuoti. 

— Aha. Kaip gyvuliai. 

Vyrai užsirūkė pypkes ir ištiesė kojas į laužo pusę. 
Nors dieną ir būdavo karšta, į vakarą gerokai atšaldavo. 

Bilis ir Karolis Didysis buvo pakeisti. Jaunuolis, va- 


dinamas Henriu, pasiprašė, kad jam leistų budėti. Ka- 

dangi daugiau savanorių neatsirado, Džo pasakė, kad 
jis pats pirmąją nakties pusę eis į sargybą su Henriu. 

— Būkite atsargūs, sere! - perspėjo Karolis Didysis. 

— Kažin kuris esame turėję daugiau reikalų su indė- 
nais? — atkirto inžinierius. 

Džo buvo prastai nusiteikęs. Jis nesileido perkalba- 
mas, kad neitų su Henriu į sargybą. Įsitaisęs su jau- 
nuoju inžinieriumi ant kalvos keteros, jis kantriai aiš- 
kino, kaip susirasti gerą priedangą ir į ką kreipti 
dėmesį — į garso bangas, atsklindančias oru ir žeme, į 
žolę, linguojamą ne vėjo, į neaiškius šešėlius tolumo- 
je. Žvaigždėtas dangus buvo giedras, bet mėnulis pa- 
tekėjo tik vidurnaktį. 

Taręs, kad jau viskas aišku, Henris ėmė uoliai žval- 
gytis ir klausytis. Tačiau po valandos jam kas kita pa- 
rūpo. Jis krenkštelėjo. 

— Ką? — paklausė Džo. 

— Aš galvoju apie Tomą. Jis dingo taip paslaptin- 
gai, lyg kokiame kriminaliniame romane. 

— Kurį daug maloniau skaityti namuose prie židi- 
nio negu pačiam patirti dykumoje. 

— Vadink mane paprasčiau — Džo. 

— Nesupraskite manęs klaidingai, sere. 

— Aš tave teisingai suprantu, Henri. Tu turi net per 
daug drąsos. 


— Ar jos galima turėti per daugį?.. 

— Taip. 

— Gal mums reikėtų paieškoti Tomo? Jis buvo ge- 
ras vyras. Vienas iš geriausių tarp tų keistuolių skautų. 

— Vienas iš geriausių, bet per daug sentimentalus. 
Tokie visuomet pražūva. 

— O jeigu rytoj pabandyčiau jo paieškoti? 

— Ak tu... šventoji nekaltybe, turėk proto! Čia su- 
kinėjasi dar kažkokie kiti žmonės. Kad bent žinočiau 
kokie! 

— Tie, kuriuos girdėjome šaudant? Galbūt Tomas 
su jais susidūrė. Šautuvą jis juk pasiėmė. 

— Ber arklio ne. Tie, kurie švaistėsi švininėm pu- 
pom, turėjo gerus arklius. Ko gero, jie ne tokie pavo- 
jingi. Karui, kurį indėnai paskelbė mums, strėlė ir lan- 
kas labiau tinka. Mat strėlė lekia be garso. Tu nieko 
negirdi, nematai blykstelėjimo, dūmų... ji tau įsmin- 
ga į kaklą, tu išleidi kvapą, ir baigta. 

— Ar mes kaip nors negalėtume susitarti su indė- 
nais. Mano tėvas... 

— Tavo tėvas, Henri... aš žinau, žinau. Tai buvo 
kita karta. Jis turėjo draugų indėnų, pasiryžusių eiti 
su juo per ugnį ir vandenį. Šiandien to jau nėra. Indė- 
nai nuskurdo arba patys ėmė varyti biznį. Tu juk gir- 
dėjai, kaip daro pauniai. Šaudmenų jiems duokite arba 
pasikarkite. Su dakotais apskritai apie draugystę negali 


būti nė kalbos. Jiems niekas daugiau nerūpi, kaip tik 

nušluoti mus nuo žemės paviršiaus. Na užteks. Jau vi- 
sai naktis, ir jeigu koks dakotas išgirs mus šnibždantis, 
tai jokia slėptuvė nepadės. Jis žinos, kur mūsų ieškoti. 

Džo nutilo. 

Naktis buvo rami. Net vėjelis tyliai lenkė žoles prie 
žemės. Tik žemai, stovykloje, garsiai knarkė Karolis 
Didysis. 

Džo ir Henris stengėsi nieko nepražiopsoti, jie dai- 
rėsi ne tik į prerijas, bet ir į slėnį, kur stovėjo palapi- 
nės, žiūrėjo pavandeniui ir prieš vandenį. Apylinkė 
atrodė kaip išmirusi. Praeitos vasaros prerijų gaisras ir 
naikinanti smėlio audra išginė iš Čia žvėris. Žiemą aud- 
ros nusiaubtos aukštumos stūksojo plikos ir tuščios; 
jokia gyva būtybė čia negalėjo išsilaikyti. Gaisro ir smė- 
lio žymes dar dabar buvo galima įžiūrėti, nors gaji Žo- 
lė pavasarį buvo prasikalusi pro pelenus ir smėlį. 

Atėjo vidurnaktis. Bilis ir Karolis Didysis, nusnū- 
dę kelias valandas teisuolių miegu, pabudo laiku ir at- 
ėjo pakeisti inžinierių. Džo ir Henris nusileido žole 
apžėlusiu šlaitu žemyn ir nuėjo prie palapinės, kurioje 
vyresnysis inžinierius gyveno kartu su Henriu ir senu 
pagalbiniu darbininku; šis visur lydėjo Džo ir puikiai 
jį pažinojo. Tas žmogus buvo ramaus būdo, neblogai 
šaudė, ir Džo juo pasitikėjo. 

Džo ir Henris įžengė į palapinę, čia dar teberuseno 


laužas, kurį senis indėnišku būdu buvo užkūręs duo- 

butėje ir užžėręs pelenais. Pats senis miegojo; kaip 1š- 
tikimas šuo jis buvo atsigulęs viduje skersai angos. Kai 
Džo ir Henris įėjo, jis tuojau pat pabudo, bet nepaki- 
lo ir tik sumurmėjo: 

— Viskas gerai. 

Bet vos peržengęs per savo ištikimąjį palydovą, Džo 
krūptelėjo, sustojo. Atkišęs atgal kairę ranką sulaikė 
Henrį, o dešine griebėsi revolverio. Bet jam dar ne- 
spėjus ištraukti ginklo, ant apklotų gulinčios dvi tam- 
sios figūros pašoko ir atsistojo su atkištais revolveriais 
priešais Džo: 

— Rankas aukštyn! 

Inžinieriui neliko nieko kita, tik paklusti. Henris 
pasekė jo pavyzdžiu, nors jis, Džo pridengtas, būtų 
galėjęs šį tą padaryti, jeigu nebūtų bijojęs dėl jo. Sena- 
sis palydovas, gulįs skersai angos, taip ir nesujudėjo. 
Jis gerai žinojo, kad jam bent pasimuisčius, įsiveržė- 
liai tuojau šautų, ir pirmiausia į jo šeimininką. 

— Kas čia per cirkas! - užriko Džo ant nepažįsta- 
mųjų. Rėkimu jis norėjo pabudinti visą stovyklą ir 
atkreipti sargybinių dėmesį. Nors buvo tamsu, jis 
įžiūrėjo, kad abu ginkluoti įsiveržėliai labai aukšti. 
Vienas buvo su skrybėle, kitas vienplaukis ir, nors 
nešiojo marškinius su atverčiama apykakle, Džo jį 
palaikė indėnu. 


— Tai ne cirkas, o protingojo pokalbio įžanga! 

Nepažįstamasis su plačiakrašte skrybėle kalbėjo vi- 
su balsu, kaip ir Džo. Jis nebijojo, kad aplinkinėse pa- 
lapinėse gali pakirsti vyrai. 

— Mes buvome labai pavargę ir leidome sau čia kiek 
nusnūsti, nes vietos vis tiek buvo laisvos. Prašom nesu- 
pykti... o dabar galite be baimės nuleisti rankas! Tik 
nebandykite mūsų pulti, nes mes ir vėl būsim greitesni! 

Džo ir Henris nuleido rankas. Nepažįstamieji įsi- 
kišo revolverius. 

— Pakurstyk ugnį, Dafai, - paliepė Džo savo paly- 
dovui. 

Senis mikliai pakilo ir įpūtė liepsną. Džo dabar pa- 
matė, kad jis neapsiriko. Tas, kuris buvo be skrybėlės, 
plaukus nešiojo perskyręs per vidurį ir susipynęs į ka- 
sas. Jis buvo indėnas. 

— Truputį neįpratai atsiradote, —- pasakė Džo, labai 
nepatenkintas, kad nepažįstamiesiems pavyko pra- 
smukti jam pačiam stovint sargyboje. Jis netgi negalė- 
jo pats neapsijuokęs išbarti senio Dafo. 

— Ko jums reikia, juk ne vien pamiegoti mano pa- 
lapinėje būsite atėję? — paklausė Džo nepažįstamųjų. 

— Jeigu leisite, pasiliksime čia iki ryto. Tada galėsi- 
me pasikalbėti, ką toliau daryti. 

— Kur jūsų arkliai? 

— Kažkur ten. Deja, nušauti. Vakar turėjote girdėti 


šūvius. 

— Atrodo, būsim girdėję. Na, o kas norėjo jus pa- 
siųsti į aną pasaulį? 

— Gerai nežinome, šiaip ar taip, tai buvo dakotai. 

— Kokiai genčiai priklauso tavo raudonodis bendras? 

— Dabar jau jokiai. Kadaise buvo dakotas. 

— ... taip ir atrodo. 

— Ber dabar mirtinas jų priešas. 

— Hm. Aha... aha... na, apie tai pakalbėsime vė- 
liau. Bet jeigu tavo bendras kiek nutuokia apie dako- 
tus... tai aš turiu čia dvi strėles. Jis galėtų paaiškinti, 
ką reiškia tie ženklai. 

Džo pamojo Datui, ir šis atnešė strėlę, kuri buvo 
pataikiusi Džo skrybėlėn, bei nulaužtą kotą su odos 
skiautele. Džo padavė visa tai nekalbiam indėnui, ku- 
ris paėmęs ėmė apžiūrinėti iš visų pusių. 

— Na? — paragino inžinierius. 

Indėnas nė nemanė greičiau atsakyti. Jis dar kartą 
apžiūrėjo sveikąją strėlę, paskui kotą ir odą. Tada pa- 
žvelgė į savo baltąjį draugą su plačiakrašte skrybėle ir 
jam pasakė: 

— Lokės giminės „Raudonųjų elnių“ sąjunga. Ar- 
klio galva - Tašunkos Vitko ženklas. 

— Perkūnas! — suriko baltasis. - Dabar matai, To- 
pai: kad aš tiesą sakiau? Jis čionai persikėlė. Taigi mes 
kaip tik vietoje! 

Džo acidžiai ir nepatikliai klausėsi, ką jie kalba. 

— Kam čia kaip tik vieta? — greitai įsiterpė jis. 

— Pasigalynėti su tais, kurie yra jūsų ir mūsų priešai. 

— Atvirai šnekant, mes neturime jokio noro kažką 
priglausti. Mums ir savų rūpesčių į valias. Mes turime 
dirbti. 

Indėnas nežymiu rankos mostu parodė, kad nori 
kalbėti, ko gero, tai buvo ženklas ir jo palydovui su 
plačiakrašte skrybėle. 

— Prašom. 

— Mano brolis Fredas ir aš, — tyliai, bet pabrėžda- 
mas kiekvieną žodį, pasakė indėnas inžinieriui lei- 
dus, — nenorime užtraukti baltiesiems vyrams bėdos. 
Labanakt! 

Vos ištaręs paskutinį žodį, indėnas kartu su skrybė- 
lėtuoju vyriškiu nėrė iš palapinės pro inžinierių ir Da- 
fa kaip srovės nešamos lydekos; šie atsikvošėję išgirdo 
šuoliuojant du arklius. 

— Po velnių! Arkliavagiai! — vienu metu suriko Džo 
su Dafu ir šoko iš palapinės, o Henris — paskui juos. 

Pribėgę arklių kaimenę, sargybinius rado gulinčius 
žolėje be sąmonės ar negyvus, o kanopų bildesys aidė- 
jo jau toli prerijose. 

— Sukčiai, vagys, valkatos! 

Džo, Dafas ir Henris pasilenkė prie vyro žolėje. Jis 
atrodė tik praradęs sąmonę. 


— Kas atsitiko? — suriko Bilis nuo kalvos. 

— Tau vienas varžtas atsisuko, — atsiliepė Dafas. 

— Kas ten išjojo? 

— Velnias su tavo bobute! 

Karolis Didysis mikliai nusileido šlaitu ir priėjo prie 
inžinieriaus ir Dafo. 

— Gal šauti? 

— Gali, jei pataikysi iš penkių kilometrų! Dabar jie 
jau tiek nujoję. Lipk ant kalvos pas Bilį ir atidžiai žiū- 
rėk. Šiaip ar taip, dviejų arklių jau netekome. Galbūt 
netgi... —- Džo ėmė ieškoti savo arklio. — Netgi mano- 
jo nėra! Aš taip ir maniau. Ir Bilio! Tie vagys nutuokia 
apie arklius. 

Dafas ir Henris pakėlė pritrenktą sargybinį ir nu- 
nešė į palapinę. Vienas vyras, prireikus einąs ir sanita- 
ro pareigas, priėjo prie jų ir nusekė iš paskos, tuo tar- 
pu lauke kilo vis didesnis šurmulys. Visos palapinės 
buvo atviros, užsimiegoję vyrai bėgo iš jų, kiekvienas 
vis klausinėjo, bet niekas nei galėjo, nei norėjo aiškin- 
ti, kas Čia atsitiko. 

Inžinieriaus palapinėje sanitaras ir Dafas apžiūrinė- 
jo pritrenktąjį sargybinį. Jie nustatė, kad šis buvo gavęs 
per galvą, matyt, revolverio rankena, ir pasakė, kad tu- 
rėtų greit atsigauti. Džo ir Henriui pasidarė lengviau. 

Lauke pasigirdo baisūs keiksmai ir riaumojimai, ir 


visi pažino nuožmių peštynių specialisto Bilio balsą. 

Tuo pat metu prasivėrė palapinė ir tas patrakėlis įsi- 
veržė į vidų. 

— Mano arklio nėra! Kaip tik mano arklio! Velnio 
padermė! Kaip čia taip atsitiko? Iš kur jie staiga išlindo? 

— Iš mūsų palapinės, — ramiai atsakė Džo. 

— Iš... brolau, viršininke, inžinieriau! Tai gal jūs 
čia kiaušinius dedate, iš kurių ritasi arkliavagiai? 

— Ką gali žinoti! Tačiau dabar rimtai — tu sakaisi 
pažįstąs Vakarus — ar esi kada girdėjęs apie Fredą ir 
Topą? 

— Hm, Fredas... Tokį vardą yra tekę palyginti daž- 
nai girdėti, — pašaipiai atsakė Bilis. - Man atrodo, kad 
bent keli žmonės valstijose bus šitaip pakrikštyti arba 
bent taip vadinasi. Kažkodėl man atrodo, kad tai krikš- 
čioniškas vardas, sere! Tačiau Topas... kaip jums at- 
ėjo į galvą toks vardas, jeigu galima paklausti? 

— Man niekas neatėjo į galvą, jis pats čia atsirado. 

— Jis... aš kažką... Kaip jis atrodė? 

— Dviejų metrų, su sklastymu, kasomis, neišsida- 
žęs, languotais kartūniniais marškiniais, rudomis kel- 
nėmis ir su mokasinais. 

— Ne ne, tai buvo ne jis. Tikrai ne tas, kurį aš turiu 
galvoje. Jis nevilkės kartūninių marškinių. Gaila, kad 
ne jis. Tačiau galbūt ir gerai. 

— Apie ką čia dabar šneki? 


— Yra toks buvęs vadas. 

— Yra nemaža buvusių vadų. Ko gero, netgi dau- 
giau negu esamų! 

— Tačiau toks kaip tas, kurį turiu omenyje, vargu 
ar atsiras. Tai panašu į jo rankų darbą! Į jo ir Džimo. 

— Fredo. 

— Dėl manęs tegul bus Fredo. Tikriausiai jis turi 
kelis vardus. Tačiau užteks kalbų. Einu į sargybą. La- 
banakt! 

Bilis išėjo iš palapinės. 

Dafas ir sanitaras per tą laiką atgaivino nukentėju- 
sįjį. Jis nustebęs dairėsi aplink ir nieko daugiau nepri- 
siminė, kad tik tai, kad gavo su kažkuo per galvą. 

Ant kalvos šiauriniame upelio krante Bilis vėl atsi- 
gulė šalia Karolio Didžiojo. 

— Kažkokia velniava, - tik tiek atsakė jis, kai jo ben- 
dras paklausė, kas atsitiko. - Bet apie Topą ir Fredą 
rytą dar turėsiu paklausinėti. 

Į rytą pakilo smarkus vėjas. Vyrai užsismaukė ant 
smakrų diržiukus, kad nenulėktų skrybėlės. 

Bilis ir Karolis Didysis, atstovėję savo laiką, nusi- 
leido nuo kalvos, išrūkė po pypkę ir tada nuslinko prie 
inžinieriaus palapinės. Jie matė, kad jis jau davęs visus 
nurodymus dėl darbo, ir tikėjosi galėsią pasikalbėti. 
Bet jie suklydo. Inžinierius pasakė neturįs nė trupučio 


laisvo laiko ir pasiuntė juos pas Henrį. 


236 


Jį nesunku buvo išklausti apie nakties įvykius. Mat 
Henris vis dar jaunatviškai pasitikėjo senais prerijų me- 
džiotojais. Jis taip pat paminėjo, kad indėnas, Fredo žo- 
džiais, buvo dakotas, tačiau mirtinas savo genties priešas. 

— Tai vis dėlto buvo jis! — suriko Bilis, taip garsiai 
ir energingai, kad net pats Džo sukluso ir ramiu žings- 
niu priėjo prie jų. 

— Na, tai kas jis? — trumpai paklausė inžinierius. 

— O, pavojingas žmogus! Kartą turėjau garbės su 
juo susipažinti bedančio Beno blokhauze Najobrero- 
je! Tada jis puolė su kirviu dailininką Morisą, norėda- 
mas jį nužudyti ir apiplėšti. 

— Dieve šventas! - šūktelėjo Henris nusigandęs. 

— Keista! — šaltai pasakė Džo. — Ką turėjo Morisas, 
kad indėnas norėjo jį nužudyti! Į indėną tai nepanašu. 

Bilis supyko, nes jo sąžinė buvo nešvari. 

— Ką reiškia „keista“! — ėmė rėkti jis. — Pats žinote, 
sere, kad tie valkatos indėnai viską gali. Topas yra pa- 
vojingas nusikaltėlis, o jo draugas Fredas — arba Dži- 
mas, toks iš tikrųjų jo vardas, — nuo jo nė kiek neatsi- 
lieka! Dailininkas turėjo pilną kapšą dolerių! Tai vilioja 
tokius valkatas! 

— Gali būti, tačiau kas tau? Ko taip susijaudinai? 

— Manau, jog mums dar labai pasisekė, kad acsipir- 
kom tik tais dviem arkliais. Galėjo ir blogiau baigtis. 


Jie gudrūs ir baisiai pavojingi. 

— Ber vis dėlto dakotų priešai. 

— Kadangi patys dakotai negali pakęsti tokių page- 
dusių žmonių. Netgi jie! Ne, sere, viskas taip, kaip aš 
sakau. Mes turime tik džiaugtis, kad jie iš Čia išsineš- 
dino ir kad mūsų nuostoliai tik tokie. 

— Gal tu ir neklysti, Bili. Aš jų anksčiau nepažino- 
jau, bet iškart pajutau, jog priglausti jokiu būdu nega- 
lima, nors prisitraukti du tokius mitrius bernus būtų 
visai neblogai. 

Tuo ir baigėsi šis pokalbis. Bilis ir Karolis Didysis 
susėdo ant upelio kranto ir ėmė šveisti sūdytos mėsos 
likučius. Pavalgęs Karolis Didysis pasistatė priešais 
veidrodžio šukę ir išsitraukęs skustuvą ėmė doroti sa- 
vo barzdą. Jis išdarinėjo visokiausias grimasas, ir Bi- 
liui buvo tikra pramoga jį stebėti. 

Gana pusėtinai nusiskutęs, Karolis Didysis pradė- 
jo tylomis mirkčioti peštynių specialistui Biliui. 

Ilgainiui Bilį tai ėmė nervinti, jis timptelėjo kak- 
laskarę ir pagaliau paklausė: 

— Kas yra? Ar aš tau kuo nors nepatinku? 

— Ne, drąsusis mušeika, šiaip tai patinki, tik vienas 
dalykas man kelia abejonę. 

— Koks? 

— Atrodo, lyg turėtum kokią paslaptį. 

— Aš sau toks paslaptingas neatrodau. Apskritai esu 


doras žmogus. 

Karolis Didysis atsikrenkštė ir nusišaipė. 

— Ko dabar vėl vaipaisi? Sakyk, kas yra! 

— Gal man tik pasivaideno. 

— Ir man taip regis, nes tau fantazijos ir be bren- 
džio pervirš. 

— Bet aš manau, kad tai bus iš tikro atsitikę, kai 
apsistojau bedančio Beno blokhauze, — kaip ir šį pa- 
vasarį tai buvo, sniegas jau pradėjęs tirpti, vakare su- 
sėdome prie degančio fakelo ten, gal žinai, galiniame 
svečių kambario kampe, į kairę nuo durų?.. 

— Žinau, žinau. Viskas teisingai. 

— Troboje buvo maloniai šilta, Benas gerai mus pa- 
vaišino degtine ir lokio kumpiu. 

— Jo valgis. 

— Mums visiems jis patiko, tada pradėjome pasa- 
koti visokiausias istorijas. 

— Matyt, nemažai nesąmonių pripaistėte, prisigėrę 
Beno brendžio. 

— Aha, taip ir buvo. Apie vaiduoklius ir plėšimus 
tekalbėjome. 

Bilis sukluso ir su nepasitikėjimu pažvelgė į Karolį 
Didįjį. 

— Kodel tau kaip tik dabar tai dingtelėjo? 

— Todėl, kad užsiminei apie bedančio Beno blok- 
hauzą, įžymusis mušeika. Tada jau vėlai naktį vienas 


mums dar papasakojo gan mįslingą istoriją. Pagrindi- 

nis jos veikėjas buvo indėnų vadas, žinojęs aukso olos 
paslaptį. Girtas prasitarė apie ją ir už tai buvo išvary- 
tas iš savo genties. Dabar jis klaidžioja po prerijas. Blok- 
hauze pora tvirtų vyrukų jį nutvėrė, surišo ir norėjo 
išgauti aukso paslaptį, bet jis nieko nepasakė; paskui 
atsirado Džimas ir išlaisvino tą raudonodį. Tikriau- 
siai Džimas norėjo monopolizuoti dakotų paslaptis ir 
todėl labai įsiuto pamatęs, kad kiti bando užbėgti jam 
už akių. Tai buvo tas pats indsmenas, kuris atgynė 
dailininką nuo plešikų. 

— Tu norėjai pasakyti, nuo kurio plėšikai dailinin- 
ką... tfu, nesąmonė, sakau, nuo kurio dailininkas... 

— ...atgynė plėšikus? Bili, Bili, tavo galvoje vyksta 
gaidžių kova, nors šįryt dar nė neuostei brendžio! 

— Galima gi apsirikus ir ne tą pasakyti. Šiaip ar taip, 
tas indsmenas norėjo nužudyti ir apiplėšti dailininką! 

— Kam? Jeigu indsmenas žino aukso olą, tai jis gali 
daug pigiau ir lengviau pasidaryti turtingas. 

Bilis įrėmė akis į Karolį Didįjį. 

— Ko gero, jis visai nieko nežinojo apie tą olą. Tik- 
riausiai tai tik plepalai. Supranti? 

— Suprantu, suprantu. Bet jeigu jis vis dėlto kažką 
žinojo. Tada gal reikėjo suteikti jam prieglobstį. Ir iš 
dėkingumo raudonodis, ko gero... 

— Baik tuos savo paistalus!: Mums valkatų nereikia. 


Karolis Didysis pasičiupinėjo ūsus. 

— Numanau, kodėl taip šneki, garsusis mušeika Bi- 
li, bet aš tylėsiu, nes esu tavo draugas. 

— Taip aš tau ir patarčiau daryti, Karoli Didysis. 
Tylėk, arba tu man nebe draugas. 

Bilis pakilo ir nuėjo pasiieškoti kitos draugijos. Ka- 
rolis Didysis jam įkyrėjo. Be to, buvo ne pro šalį nu- 
migti po naktinės sargybos. Antraip dar galėjo pakliū- 
ti į rankas Džo, ir tas tuojau būtų davęs kokį naudingą 
darbą. Tai Bilio visai neviliojo. Pagaliau jis susiieško- 
jo saulės apšviestą vietelę, atsinešė antklodę ir išsitiesė, 
jo nuomone, užsitarnautam poilsiui. 

Diena praėjo be jokių įvykių. Bet vyrai jau buvo 
taip pripratę, kad juos visą laiką kas nors puldinėtų ir 
trukdytų dirbti, jog ramybė jiems kėlė tik nerimą. Jie 
nujautė ypatingą klastą, bijojo ruošiamo didelio stovyk- 
los puolimo ir gyvai svarstė, ko būtų galima laukti. 

Tik Džo visa tai nejaudino. Jis fanatiškai toliau dir- 
bo. Mat buvo tikras, kad šitas kelias, kurį žymėjo, yra 
geriausias ir vienintelis galimas didžiajam transkonti- 
nentiniam geležinkeliui, kurio statyba tuoj tuoj turėjo 
prasidėti, ir jis niekam kitam nenorėjo užleisti garbės 
toliau varyti matavimo darbus šiame laukiniame prie- 
šiškų indėnų krašte. 

Vakare jau buvo tiek padaryta, kad inžinierius ga- 
lėjo įsakyti rytą išardyti palapines ir traukti toliau į 
vakarus prie Uolinių kalnų. Vyrus ši perspektyva džiu- 

gino; jie vėl atgavo pasitikėjimą, ir pesimistiški prana- 
šai pagaliau nutilo. 

Vakare jie sėdėjo grupelėmis puikiai nusiteikę, ir 
kai kurios išmoningos galvos jau fantazavo, ką duos 
transkontinentinis geležinkelis. 

Vėl buvo pastatytos sargybos, bet naktis praėjo ra- 
miai, kaip ir diena. Atrodė, lyg po žvaigždėtu dangum 
dykynėje būtų beįsiviešpataujanti visiška ramybė. 

Kai tik atsitraukė tamsa ir po pilkėjančiu dangaus 
kupolu papūtė gaivus vėsus vėjas, visi išėjo iš palapi- 
nių, kurios turėjo būti išardytos tuoj po pusryčių. Vy- 
rai vėl nubėgo prie upelio. Nuo paskutiniųjų dienų 
kaitros jis buvo dar labiau nusekęs ir vos besruveno. 

— Jei trauksim prieš srovę, tikriausiai bus geriau su 
vandeniu! - pasakė Henris ir pasisėmė skardinę. 

Bilis nejudėdamas stovėjo su savąja ant kranto. 

— Ką čia dabar svajoji? — paklausė Karolis Didy- 
sis. — Sukis. Mums reikia išsirengti kuo greičiau. Pats 
žinai, kad abu turėsime joti priekyje. 

— Žinau... 

— Tai ko stovi, lyg per galvą gavęs?! 

— Ar matai žuvį? 

— Kokią žuvį? 

— Ten... va jau antra negyva plaukia! 

Karolis Didysis susidomėjo. 


— Iš tikro! Juokinga. 

— Tai, ko gero, daugiau negu juokinga. Ko gero, 
kaip tik nejuokinga. 

— Kaip tai... nejau tu manai... 

— Manau! Vyrai! — suriko Bilis. - Negerkite! Van- 
duo gali būti užnuodytas! Negerkite daugiau! Žiūrė- 
kite, plaukia negyvos žuvys. 

Prausęsi ir gėrę žmonės išsigandę atšoko atgal. 

— Po velnių! — nusikeikė Džo. 

Henris ėmė raugėti ir išsivėmė, išsigandęs, kad Bi- 
lis galėjo sakyti tiesą. 

— Gana! — įsakė inžinierius. — Tuoj pat išvykstame. 
Pažiūrėsime, kur baigiasi „negyvų žuvų zona“! 

Geros nuotaikos kaip nebūta. Išsigandę ir kamuo- 
jami blogos nuojautos, vyrai ardė palapines. Instru- 
mentai buvo sudėti iš vakaro, tad darbas ėjo greitai ir 
po pusvalandžio ekspedicija pajudėjo. 

Jie patraukė prieš srovę. Aukšti krantai iš abiejų pu- 
sių saugojo nuo nereikalingų žvilgsnių, bet kartu trukdė 
stebėti aplinką, todėl Bilis ir Karolis Didysis, žvalgai 
ir sargybiniai, pavarė arklius ant kalvų, norėdami ap- 
žvelgti plačias, saulės išdegintas ir vis dar smėliu ir pe- 
lenais nuklotas prerijas, — Bilis praradęs savo arklį da- 
bar jojo ant nešulinio. Arkliai bėgo nenoriai, lyg būtų 
iš pat ankstaus ryto pavargę. 

— Čarlzai, aš nujaučiu kažką bloga. 


— Ir aš, Bili. Džiaugiuosi, kad negėriau... girdi? 

Upelio slėnyje, kuriuo traukė ekspedicija, kilo su- 
maištis. Bilis ir Čarlzas išgirdo keiksmus ir pasuko ar- 
klius žemyn, kurie ėjo klupdami, nuleidę galvas. 

Ekspedicija buvo sustojusi. Penki raiteliai nusėdę 
nuo arklių raitėsi ant žemės, matyt, kamuojami baisių 
skausmų. Du arkliai gulėjo žolėje, jie buvo išvertę akis 
ir gaišdami tampėsi. 

— Vanduo buvo užnuodytas! Užnuodytas! — šaukė 
Džo, paklaikęs iš pykčio. — Prakeikti niekšai! O, jeigu 
man kada paklius į rankas... 

Keliauti toliau buvo neįmanoma. 

Nenukentėję liko tik Bilis, Karolis Didysis, Hen- 
ris, laiku spėję išsivemti, ir Džo, kuris net nebuvo prie 
vandens, kai Bilis visus perspėjo. Arkliai visi buvo ap- 
sinuodiję, ir reikėjo tik laukti, kad gal kuris nors išliks 
gyvas. Tą patį buvo galima pasakyti ir apie kitus vy- 
rus. Pusė jau dabar kentėjo nuo apsinuodijimo. Sani- 
taras, kuriam pačiam buvo nekas, grąžėsi rankas ir da- 
vinėjo paleidžiamųjų. Niekas nežinojo, kokie buvo 
nuodai. 

Džo svarstė, ar nereikėtų pasiųsti žmogų į didesnę 
užnugaryje likusią stovyklą ir paprašyti pagalbos. Bet 
ant kojų buvo tik keturi vyrai. Taigi jis turėjo arba 
palikti ligonius likimo valiai ir kartu su Biliu, Karoliu 
Didžiuoju ir Henriu keliauti pėsčias, arba čia palaukti 


ir pažiūrėti, gal kuris nors atsigaus. 

Jo nuomone, geriau buvo palaukti čia. Bilis ir Ka- 
rolis Didysis jam neprieštaravo, nes gana ilgą kelią grįžti 
atgal keturiems atrodė ne mažiau pavojinga. 

Keiksmai nutilo, nes buvo beprasmiški, be to, nuo 
jų niekam nepalengvėjo. Bilis ir Karolis Didysis, rū- 
kydami pypkes, sėdėjo vienas šalia kito. 

— Gražiausia tai, — pasakė Bilis, - kad mes čia nu- 
trokšime, nors ir nesame apsinuodiję. Kažin, ar šitoje 
vietoje nebūtų galima išsikasti šulinį? 

— Tokiame smėlyje? Kuo tu jį sutvirtinsi, kad ne- 
užgriūtų? Beviltiška. Ne. Šulinio mes nekasime. Slink- 
sime prieš vandenį. Užnuodyti upelį, kad ir visai ma- 
žą, reikia labai daug nuodų. Jie bus įmetę juos prieš 
pat mūsų stovyklą, kad užnuodytas vanduo atitekėtų 
kaip tik per pusryčius. Taigi dabar turime paėjėti prieš 
vandenį ir nustatyti, kur baigiasi negyvų žuvų ruožas. 

— Ir iš kur ta gauja turi tiek daug nuodų! Aš negir- 
dėjau, kad dakotai anksčiau taip būtų darę. 

— Jie mokosi, Bili. 

— Gali būti, Carlzai. Tas senas sukčius, Lokės gimi- 
nės burtininkas, be abejo, tai jo rankų darbas, buvo 
pas mus praeitą pavasarį. 

— Tuščia jo, to burtininko, geriau pabandykime pra- 
sigauti į priekį ir nustatyti, kur baigiasi negyvų žuvų 
ruožas. 


— Kada? 

— Geriausia tuoj pat. Tik Džo pasakysiu. Galbūc 
mums nereikės toli eiti. 

Inžinierius sutiko, ir abu žvalgai išėjo. Juodviem, 
lygiai kaip Džo ir Henriui, viduriai tiesiog virto į lau- 
ką, nors prie užnuodyto vandens ir nebuvo prisilietę. 
Niekas garsiai nepasakė, tačiau visi keturi žinojo, kad 
dabar arba ateinančią naktį juos gali užpulti indėnai, 


kuriems susidoroti su jais bus vienas juokas. 

VADO MOTINA 
"a Pabėgę naktį su svetimais arkliais, 
Matotaupa ir Fredas turėjo būti pa- 


siruošę bet kuriuo momentu vėl su- 


sidurti su priešais, nuo kurių vos pa- 


spruko. Tačiau nušuoliavus kelias 
mylias paaiškėjo, kad apsupimo žiede esama spra- 
gų. Be to, jie, matyt, taip netikėtai pasislėpė ekspe- 
dicijos stovykloje ir paskui vėl iš jos pabėgo, kad 
priešai nesuskubo iškart pasekti jų pėdomis. Kad iš 
stovyklos niekas nesiveja, jie nustatė tuojau pat. 

Pasijutę vieni, pralaukė dieną, tikėdamiesi, kad pa- 
sirodys jų pėdomis einantys persekiotojai. Kai įsitiki- 
no, kad niekas jais nesidomi, išdrįso galiuką grįžti at- 
gal. Kiek pajoję, susirado kalvą, nuo kurios buvo toli 
matyti, paliko slėnyje supančiotus arklius ir pasislėpė 
ant kalvos žolėje, norėdami apžvelgti aplinkines pre- 
rijas ir apgalvoti savo padėtį. Jų akys ir ausys buvo 
geresnės negu Bilio ir Karolio Didžiojo, ir jokiam prie- 
"šui nepastebėtam nebūtų buvę lengva net nakties tam- 
soje prislinkti prie jų per strėlės šūvį. 

Paryčiui ėmus švisti, Fredas pažvelgė į indėną. „Ką 
dabar darysime?“ — paklausė jis žvilgsniu. 

— Tašunka Vitko šiuo metu yra Lokės giminės pa- 


lapinėse, - sušnibždėjo Matotaupa. — Kad iš ten ka- 

riai užpuldinėja matininkus — nėra jokios abejonės. Aš 
pabandysiu prislinkti prie jų palapinių. Galbūt mano 
tomahaukas ras Tašunką Vitko, kaip mano strėlė pra- 
eitą vasarą rado Senąją Antilopę. 

— Topai, tai beprotiškai drąsus planas. Daugiau be- 
protiškas negu drąsus. 

— Aš keršiju, o ne tu! 

— Jeigu tuo nori pasakyti, kad man nereikia eiti kar- 
tu, tada gerai. Aš palauksiu tavęs bedančio Beno blok- 
hauze. 

— Argi nėra kokios kitos vietos? 

— Benas niekšas, aš žinau, bet jis nei tau, nei man 
daugiau nieko nedarys, be to, ten maišosi daug žmo- 
nių, iš kurių galima išgirsti visokių naujienų. 

— Daryk, kaip išmanai. 

— Sutarta. Tuojau pat išjoju. 

— Pasiimk ir mano arklį. Jei dakotai tave pastebės 
arba sutiks, galėsi pasakyti, kad aš žuvau, ir jie, ko ge- 
ro, duos tau ramybę. 

— Kažin. Nelabai tuo tikiu, bet pabandyti galima. 
Sudie! 

Fredas nusileido šlaitu žemyn, išpančiojo arklius ir 
nušuoliavo į šiaurės vakarus. 

Matotaupa liko ant kalvos viršūnės ir toliau dairėsi 


aplink. Su savim jis teturėjo vien ginklus — peilį, plie- 

ninį tomahauką, kuriuo dabar mieliau naudojosi ne- 
gu akmenine kuoka, revolverį ir dvivamzdį šautuvą. 
Kaulinio lanko, siksikų vado dovanos, jodamas į se- 
nojo Abrahamo prekybos stotį nepasiėmė; jis liko juo- 
dakojų stovykloje. Odinę antklodę ir indėniškus odi- 
nius drabužius Matotaupa prarado kartu su savo keršiu. 
Iš maisto turėjo tik maišelį džiovintos mėsos ir šiek 
tiek tabako. 

Kartūniniai marškiniai jam baisiai trukdė. Jis apsi- 
vilko juos, norėdamas užsimaskuoti, bet dakotai va- 
kar vis tiek jį atpažino, tad dabar jie buvo jam nebe- 
reikalingi. Iš pat mažens Matotaupa buvo pripratęs 
kovoti nuogas, todėl nusirengė marškinius. Staiga jam 
šovė į galvą viena mintis, ir jis įsibrėžė peiliu ranką, 
iškruvino kartūninių marškinių krūtinę ir nugarą, pas- 
kui atsigulė ant jų. Jei priešas vėliau ras tuos marški- 
nius, tai turės pagalvoti, kad ant jų gulėjo sužeistasis. 

Matotaupa visą dieną ištūnojo ant kalvos. Jis su- 
valgė gabalėlį džiovintos mėsos, užkramtė žolių sėklų. 
Ir gerti norėjo, bet troškulį dar galėjo pakęsti. 

Kai atėjo vakaras, Matotaupa leidosi į kelionę. 

Per visą dieną, išskyrus dūmus, kurie kilo iš ekspe- 
dicijos stovyklos, nebuvo matęs ne ženklo, kad neto- 
liese būtų buvęs žmogus. Todėl per daug nesisaugo- 


damas pasileido plačiais ir lygiais žingsniais į šiaurės 

vakarus, kur žinojo prie Arklių upelio esant Lokės gi- 
minės stovyklą. Būdamas karo vadu, jis pats prieš pus- 
antrų metų po ilgo ir sunkaus žygio atvedė ten savo 
giminę. 

Vasarą naktis trumpa. Tačiau Matotaupa buvo ap- 
skaičiavęs, kad Lokės giminės palapines pasieks dar 
iki vidurnakčio. Kaip ieškoti Tašunkos Vitko ir suži- 
noti, ar jis iš viso ten yra, Matotaupa nežinojo. Čia jis 
galėjo pasikliauti tik savo pastabumu ir sugebėjimu 
greitai susivokti. Jam taip pat kilo neaiškus noras pa- 
matyti motiną ir dukterį. Tačiau stengėsi jį užgniauž- 
ti. Kai sužinojo, kad negali sugrįžti pas siksikus, su- 
prato, kad negalės išsivesti savo dukters Uinonos. Ši 
viltis sudužo. - 

Matotaupa gerai pažinojo vietovę, kuria dabar pa- 
slapčiom bėgo. Visą laiką baugščiai dairydamasis ir 
klausydamasis kaip tas briedis, nuolat medžiojamas ir 
vilkų, ir žmonių, skuodė jis banguotų prerijų slėniais. 
Saulė jau buvo nusileidusi, artėjo naktis. Patekėjo mė- 
nulis. Matoraupa vengė mėnulio apšviestų vietų. Jis 
nuolar laikėsi šešėlyje, nors dėl to ir reikėjo daryti užuo- 
lankas. 

Dakotas buvo ne tik greitas, bet ir ištvermingas bė- 
gikas, kaip ir dauguma jo genties vyrų. Jis bėgo lygiu 


žingsniu beveik nesustodamas atsipūsti ir kvėpavo rit- 

mingai. Prabėgo pro vilkų irštvą, bet grobuonys buvo 
kažkur išbėgę ar pasislėpę. Prerijų šuniukai snaudė sa- 
vo urvuose. Aplink skraidžiojo pelėda, visai nepaisy- 
dama bėgiko. Būrelį prerijų vištų, kurios, pašiaušu- 
sios plunksnas, gulėjo tarp kelių kerų, Matotaupa 
pastebėjo laiku ir aplenkė, kad nepabaidytų. Naktį pa- 
kilusios vištos galėjo atkreipti priešo dėmesį. 

Staiga jis kažką išgirdo ir sustojęs ėmė atidžiai klau- 
sytis. Išgirdo kažką čepsint. Plėšrūnams, matyt, NS 
pavykę ką nors susimedžioti. Cepsėjimas nutilo. Žvė- 
rys tikriausiai užuodė indėną ir taip pat sukluso. Ma- 
totaupa luktelėjo valandėlę ir pamatė trijų didelių vil- 
kų šešėlius. Žvėrys nešdinosi šalin. Tikriausiai buvo 
sotūs ir neturėjo noro prasidėti su žmogumi. Vilkai 
paspruko, ir Matotaupa vėl leidosi tolyn. Netrukus jis 
prabėgo pro sudraskytą antilopę. 

Matotaupa labai atidžiai dairėsi aplink ieškodamas, 
kur pasislėpti. Tačiau nejučia vis labiau jaudinosi, nes 
artėjo prie tos vietos, kur turėjo stovėti gimtosios pa- 
lapinės. Žvaigždės buvo išsidėsčiusios taip, kaip apie 
šį metų laiką Matotaupa buvo įpratęs jas matyti jau 
nuo mažų dienų. Matotaupa sustodavo tik apsidairyti 
aukštesnėje vietoje. Taip kartą stabtelėjęs, išvydo va- 
karuose Uolinius kalnus, kurių savotiškų formų vir- 


šūnės iš aukštai sveikino Arklių upelį, ir indėnas prisi- 

minė mišką ir kalnų slėnį, kur jis ištremtas su savo 
sūnumi Harka rado pirmąją prieglaudą toli nuo žmo- 
nių akių. 

Matotaupa jau pastebėjo plačią griovą prerijose, ku- 
ria raitydamasis kaip gyvatė tekėjo Arklių upelis. Jis 
buvo nedidelis, ištekėjo iš prieškalnių aukštumų ir grei- 
tai įsiliejo į Šiaurinį Plarą, tačiau jame tikriausiai buvo 
daugiau vandens negu tame upelyje, ant kurio kranto 
buvo pasistačiusi savo palapines matavimo ekspedici- 
ja. Matotaupa pasuko į šoną. Jis nenorėjo atbėgti tie- 
siai į palapinių kaimą. 

Ir šit atėjo akimirka, kai tremtinys įžengė į slėnį ir 
pamatė upelį. Mėnulio ir žvaigždžių šviesoje jo vanduo 
tyliai tekėjo smėlėta vaga. Matotaupa sustojo. Jis užuo- 
dė vandenį. Atsargiai susiieškojo pakrantės kalvos me- 
tamą šešėlį ir, juo prisidengęs, nuslinko iki vandens. Iš- 
džiūvusia burna atsigulė ant kranto ir dideliais gurkšniais 
ėmė gerti vandenį. Jis buvo drungnas, tačiau ištrošku- 
siam indėnui atrodė labai skanus. Jis panardino į van- 
denį rankas, kad atvėstų kraujas, ir jam pasirodė, kad 
šiame tykiame vandenyje rado nebylų sąjungininką, ku- 
ris jį sveikina, vėl parsiradusį į tėviškę. 

Atsigėręs ir padrąsintas tos minties, ėmė galvoti, kaip 
turės toliau traukti prieš vandenį. Prerijų slėnis, kuriuo 


rangėsi upelis, į tą pusę platėjo. Keletas gluosnių ir alks- 

nių grupelėmis augo netoli vandens. Matotaupa slėpėsi 
už jų, o tuščius tarpus peršliauždavo šliaužte. 

Buvo apie vidurnaktį. 

Jis prislinko iki ten, kur upelis darė linkį į šiaurę. 
Matotaupa pažino tą vietą. 

Ten stovėjo palapinės. 

Matotaupa to laukė, bet vis dėlto jį nupurtė šiurpas. 

Ten stovėjo tipi, apskritos, smailėjančios į viršų pa- 
lapinės, blyškiai apšviestos mėnulio ir žvaigždžių, ta- 
čiau aiškiai matomos bespalvės nakties šviesoje. Per 
pievą buvo nusidriekę jų šešėliai, ilgi, neryškūs šešė- 
liai. Ir trofėjų kartis, kiekvienam rodančias puikių me- 
džiotojų ir karių trofėjus, jau matė Matotaupa. Tik 
savo paties palapinės dar neįžiūrėjo, palapinės, kurio- 
je būdamas karo vadas gyveno su motina, vaikais ir 
žmona. Ji visada stovėdavo stovyklos viduryje, todėl ir 
dabar buvo užstota. 

Netoli stovyklos buvo arklių kaimenė ir šunų ruja. 
Matotaupa nebijojo, kad jam pasirodžius gyvuliai ims 
nerimauti. Jis tik nuogąstavo, kad kai kurie neimtų 
per daug džiaugtis ir tuo jo neišduotų. Jis turėjo daug 
arklių, o apie jo palapinę sukiodavosi du tuzinai šunų, 
nes čia visuomet būdavo į valias medžioklės laimikio 
nuoliekų. Mustangai stovėjo pietinėje palapinių kai- 


mo pusėje, prie jų paprastai miegodavo ir šunys. Ma- 

totaupa čia atvedė Lokės giminės vyrus ir moteris. Upe- 
lio juosiamos pievos buvo apželusios krūmokšniais, ta- 
čiau kartą per karą pauniai apšaudė degančiomis strėlė- 
mis vasaros išdžiovintą giraitę; liepsnos surijo medelius 
ir krūmus, ugnis persimetė į prerijas ir sukėlė ten gais- 
rą. Matotaupa tai labai gerai atsiminė. Tada jis, nors 
jau ir buvo ištremtas, su Harka atėjo į pagalbą Lokės 
giminės kariams, bet giminės vyresnieji jį antrą kartą 
atstūmė, ir nuo to laiko jie buvo mirtini jo priešai. 

Krūmai neatžėlė, nes arkliai nuėsdavo jaunus ūg- 
lius, ir palapinės stovėjo plynoje vietoje, neužstotos 
nė iš vienos pusės. 

Matotaupa gerai žinojo, kur paprastai stovi sargy- 
biniai. Jis pats seniau juos pastatydavo, ir jam dabar 
nebuvo labai sunku pasislėpti nuo įžvalgių akių. Ma- 
totaupa slinko nuo krūmo prie krūmo ir visą laiką lai- 
kėsi šešėlyje. Tai atėmė daug laiko. Sargybiniai tik- 
riausiai buvo itin atidūs, nes kaime turėjo būti žinoma, 
kad Matotaupa ir Rudasis Džimas — taip pirmiau va- 
dinosi Fredas — susidūrė su Tašunka Vitko ir trimis 
dakotų kariais. Matotaupa praeitą vasarą sykį jau bu- 
vo prasmukęs į kaimą ir strėle jo paties palapinėje nu- 
kovęs Senąją Antilopę, kuris jį buvo įžeidęs. Matotau- 
pa užlipo tada ant palapinės ir pro dūminę skylę nušovė 


savo priešą miegantį. 

Lokės giminės kariai to, be abejo, nebuvo užmiršę. 
Sargybiniai šiąnakt tikrai nemiegos. Tačiau kaime ga- 
lėjo būti likę tik keli kariai, nes dauguma dalyvavo 
žygyje prieš matavimo ekspediciją. Pirmiausia Mato- 
taupa turėjo ištirti padėtį. 

Nė iš vienos palapinės nekilo dūmai. Visi laužai 
buvo seniai užgesinti. 

Laikydamasis šešėlyje, jis lėtai lyg gyvatė šliaužė žo- 
le, kol pasiekė tokią vietą, kur jo turėjo nematyti ant 
gretimos pakilumos stovįs sargybinis. 

Čia jis stabtelėjo, nes išgirdo garsą, kurį reikėjo iš- 
siaiškinti. Pietų pusėje pasigirdo kanopų bilsmas. Ma- 
totaupa pridėjęs ausį prie žemės greit suprato, kad ar- 
tėja vienas raitelis. Jis jojo į kaimą. Matotaupa klausėsi 
toliau. Garsas greitai artėjo. Matotaupa nepajudėjo iš 
vietos. Į stovyklą jojantys raiteliai paprastai per daug 
nesižvalgydavo, nes pasitikėdavo kaimo sargybiniais, 
kad tie viską mato. 

Raitelis lyg skriejantis šešėlis išniro Matotaupos aki- 
raty. Tai buvo indėnas, dakotas, lieknas kaip berniu- 
kas, vienplaukis, jojąs ant nebalnoto mustango. Raite- 
lis riktelėjo pasisveikindamas, ir jam atsakė sargybiniai — 
vienas nuo aukštumos, į vakarus nuo kaimo, kitas —- nuo 
arklių kaimenės. Iš to Matotaupa nusprendė, kad pa- 
statyti tik du sargybiniai ir kad ant kalvos, kurios papė- 


dėje jis pasislėpęs, iš viso nieko nėra. 

Tremtinys nutarė nedelsdamas užšliaužti ant jos vir- 
šūnės; jis žinojo, kaip gerai iš ten viskas matyti. Abu 
sargybiniai, atsakę į raitelio šūksnį, visą savo dėmesį 
dabar buvo nukreipę į jį, ir tai buvo patogus momen- 
tas Matotaupai. Jis pasiekė kalvos viršūnę, iš kur galė- 
jo apžvelgti visą palapinių kaimą ir pasekti, kas ten 
dedasi. 

Raitelis prisiartino, jis tuojau pat pasuko prie ar- 
klių kaimenės ir ten nušoko žemėn. Naktigonis pasi- 
rūpino jo arkliu, o jaunasis jojikas nuskubėjo į palapi- 
nių kaimą. Matotaupa ir naktį atpažino, kas jis. Tai 
buvo Četanas, „Raudonųjų Plunksnų“ sąjungos va- 
das, Harkos Kietojo Akmens Vilko Nugalėtojo drau- 
gas, keliais metais už jį vyresnis. Atsivėrė burtininko 
būstas prie pat kaimo aikštės, tarp pasitarimų ir vado 
palapinės, kurioje anksčiau gyveno Matotaupa. Ant 
vieno mėnulio apšviesto palapinės šono Matotaupa 
įžiūrėjo didelį keturkampį, keturių pasaulio šalių sim- 
bolį, savo ženklą. Toje palapinėje jis gimė, su šita pa- 
lapine keliavo, prieš ją tebestovėjo kartis su jo medžiok- 
lės ir karo trofėjais. Iš burtininko palapinės, pastatytos 
šalia, išėjo senasis išdžiūvėlis Havandšita; tas žmogus 
apkaltino Matotaupą išdavyste ir didžiojoje pasitari- 
mų palapinėje pasiekė, kad jis būtų ištremtas. Mato- 


taupa laikė burtininką visų savo vargų ir nelaimių prie- 

žastimi, tačiau niekada net pagalvoti neišdrįsdavo, kad 
jį reikėtų nužudyti. 

Četanas, raitas atlėkęs jaunuolis, pagarbiai pasvei- 
kino burtininką. Tuo pačiu metu atsivėrė kita palapi- 
nė kiek atokiau ir iš jos išėjo žmogus, kurio išvaizda 
Matotaupą labai nustebino. Jis buvo vidutinio ūgio, 
apsileidęs plaukais ir tankia, plačia barzda. Apsirengęs 
jis buvo pusiau kaip indėnas, pusiau kaip baltasis pre- 
rijų medžiotojas, nešiojo odinę liemenę ir mokasinus. 
Jis aiškiai tik dabar apsirengė, nes dar sagstėsi lieme- 
nę. Greitais žingsniais atėjęs į aikštę, jis atsistojo prie 
Havandšitos ir Četano. 

Atrodė, kad kaime daugiau vyrų nebuvo. Mat jei- 
gu žinia, kurią turėjo atnešti Četanas, buvo tokia svarbi, 
kad net pats burtininkas apie vidurnaktį išėjo iš savo 
palapinės pasitikti pasiuntinio, tai karo vadas ir kiti 
pasižymėję kariai tikrai būtų pasirodę, jeigu būtų nak- 
voję namie. 

Vyriškis su barzda kalbėjo taip garsiai, kad Mato- 
taupa iš savo vietos galėjo be vargo sekti pagrindinę 
pokalbio giją. 

— Nunuodyti! - sušuko jis pasibaisėjęs. — Bet, ma- 
no mieli, nebūkite tokie barbarai ir kietaširdžiai. Jie gi 
tik vykde savo pareigą ir norėjo užsidirbti. Ak, varg- 


šai, vargšai! 

Į tą šauksmą Četanas atsakė garsiau, negu prieš tai 
kalbėjo: 

— Tomas be skrybėlės ir batų turėtų geriau apgal- 
voti, ką kalba! Tie vyrai atėjo į mūsų žemes nepasi- 
klausę! Jie išvaiko bizonus, kurie yra vienintelis mūsų 
maistas, o jeigu mes reikalaujame teisybės, tai jie šau- 
do į mus. Praeitą vasarą jie buvo sudarę sąjungą su 
mūsų priešais pauniais! Kalbėdami apie mus, jie mū- 
sų kitaip nevadina, kaip tik utelėtais šunimis! Jiems 
visai nesvarbu, kad mes su savo moterimis ir vaikais 
mirsime iš bado. Jie nori vien išstumti mus iš Čia ir 
pražudyti. Todėl mes kovojame ir žudome juos ne- 
laukdami, kol jie mus sunaikins. Tomas dabar gyvena 
mūsų palapinėse. Jis turėtų išmokti galvoti ir veikti 
kaip mes! O gal jis vėl norėtų tapti mūsų belaisviu? 

— Ne, Dieve apsaugok! Jūs buvote man geri! Aš pa- 
dėsiu jums medžioti ir šitą našlę Šešoką, stropią ir šva- 
rią moteriškę, laikysiu savo žmona, ir jos sūnus Šonka 
tegu gyvena mano palapinėje, aš būsiu jums ištikimas, 
bet vis dėlto esu krikščionis ir meldžiuosi nukryžiuo- 
tajam, todėl išgirdus apie tokį šiurpų išnuodijimą aša- 
ros man pačios teka, aš juk juos visus pažinojau: Džo, 
Henrį, Bilį ir Karolį Didįjį! O dangau! Mušeika Bilis 
tegu, nieko geresnio jis ir nenusipelnė, tačiau jaunasis 


Henris... 

— Tu esi krikščionis, Tomai be skrybėlės ir batų? 
Ką tai reiškia? Kodėl tu pasikabini tą vyrą prie kanki- 
nimų stulpo savo palapinėje ir kodėl visą laiką stovi 
prieš jį ir kalbiesi su jo atvaizdu? Kodėl jūs, baltieji 
vyrai, visą laiką džiaugiatės pergale prieš tą Žmogų prie 
stulpo? Kodėl jūs darotės jo kabančio ant stulpo at- 
vaizdus? Kuo jis jums nusikalto? Ar jis žudė jūsų ka- 
rius, marino badu jūsų moteris ir vaikus? 

— Ak Visagali, ne. Jis... 

— Na, ką tu norėjai pasakyti? — įsiterpė į kalbą se- 
nasis burtininkas. 

— Jis skelbė taiką ir meilę, stebuklingai padaugino 
duoną. 

— Ir už tai nužudėte jį? 

— Ne mes! — Ne. Tai daug sudėtingiau. Negaliu 
jums taip greit visko paaiškinti. Jis pasiaukojo už mus. 
Kas yra auka, jūs žinote. 

— Ir dabar jūs pasiryžę mylėti kitus ir ginti taiką? 

— Aš — taip, Četanai. Tačiau visą laiką vyksta žudy- 
nės. Tiesiog nežinau, kodėl taip yra. Man atrodo, kad 
tai kažkoks prakeikimas. 

— Tai jūs ir toliau žudysite? O mes turime net ne- 
siginti? 


— Dieve, aš juk žinau, kad teisybė jūsų pusėje. 

— Jeigu tu tai supranti, aš tau pasakysiu, kad Džo, 
Henris, Bilis ir Karolis gyvi. Mes atėmėme jų gin- 
klus, nurengėme drabužius ir pasakėme, kad eitų iš 
kur atėję... 

— O visagali... tai smagu likti šitaip apšvarintam 
prerijose! O kiti? 

— Nušovėme. 

Tomas užsidengė rankomis veidą. Matyt, verkė. 
Paskui apsigręžė ir greit nubėgo prie tos palapinės, iš 
kurios buvo atėjęs. Po to, atrodo, nuėjo prie arklių 
pakeisti sargybinio. 

Senasis burtininkas pamojo Četanui, kad tas sektų 
iš paskos į jo būstą. Jis, matyt, norėjo smulkiau viską 
sužinoti. Einant burtininkas dar kažko paklausė. Ma- 
totaupa neišgirdo ko, tačiau jis suprato Četano atsa- 
kymą, mat šis dar susijaudinęs po ginčo su Tomu kal- 
bėjo garsiai. 

— Tašunka Vitko ir kiti kariai, — skubiai pasakė jau- 
nuolis, — iki ryto, matyt, negrįš. Paskui Tašunka ma- 
no tuoj pat išvykti į savo kaimą šiaurėje, nes kova su 
baltaisiais vyrais čia baigta. 

Havandšita ir Cetanas dingo burtininko palapinėje. 

Iš šių pokalbių Matotaupa sužinojo, kas jam buvo 
labai svarbu. Šešoka ir jos sūnus Šonka, kuriuos pa- 


minėjo Tomas, gyveno Matotaupos palapinėje. Anksti 

nuo paklydusios paunių kulkos žuvus žmonai, Mato- 
taupa priėmė į savo palapinę mirusiojo taikos vado 
našlę kartu su jo sūnumi Šonka, kad jai ir vaikui nie- 
ko netrūktų ir kad ji atliktų moteriškus darbus. Dabar 
ji buvo išsikėlusi ir gyveno su Šonka pas Tomą. Kas 
dabar aprūpina žvėriena Matotaupos palapinę, jo mo- 
tiną, jo dukterį Uinoną, jaunėlį Harpsteną, apie tai 
kalbos nebuvo. Tačiau Matotaupos trofėjai dar te- 
bekabojo ant karties priešais palapinę, ir iš to jis spė- 
jo, kad joks kitas karys į ją dar neįsikėlęs. Tikriausiai 
kitos šeimos padėdavo Matotaupos motinai ir vai- 
kams. Tašunka Vitko sakė grįšiąs apie rytą ir tada 
tuoj pat vėl iškeliausiąs. Apie Matotaupą Četanas nie- 
ko nepranešė, bent jau toje pokalbio dalyje, kurią pa- 
sisekė nugirsti. 

Matotaupa nusprendė nueiti į motinos palapinę. 
Galbūt tai buvo beprotiškai drąsus noras, bet ištrem- 
tas, vienišas žmogus gyvenimo nelabai brangino, jis 
statė jį ant kortos kaip kokią menką monetą ir negalė- 
jo susilaikyti. Untšida buvo labiausiai gerbiama pala- 
pinių kaimo moteris, rami, ori, protinga, žinanti daug 
gydymo ir tvarstymo paslapčių. Matotaupa negalėjo 
su ja pasikalbėti po to, kai giminės vyresnieji jį ištrė- 
mė iš palapinių kaimo. Dar kartą ją išvydo tą nakų, 


kai pauniai užpuolė kaimą ir Matotaupa nekviestas 

atėjo į pagalbą saviškiams. Tai buvo tada, kai nuo pa- 
unių padegamųjų strėlių miškelyje ir prerijose kilo gais- 
ras ir moterys su vaikais, liepsnos ir dūmų apsupti, 
stovėjo kaimo aikštėje; viduryje jų — Matotaupos mo- 
tina, tiesi, tvirta, ištvermės pavyzdys visiems. Mato- 
taupa tada didžiavosi ja, apimtas gilaus, kartaus 
džiaugsmo įšoko tarp paunių ir patiesė jų vadą aikštė- 
je šalia savo motinos, kuri laikė už rankos Uinoną. 

Jis norėjo nueiti pas ją, o paryčiui vėl pasislėpti ir 
slapta pasekti Tašunką Vitko, užpulti jį ir amžiams 
nutildyti jo liežuvį, andai jį įžeidusį. 

Matotaupa nučiuožė nuo kalvos į palapinių pusę ir 
lanku apšliaužė kaimą, nes reikėjo vengti arklių ir šu- 
nų. Jis slinko į šiaurę, kur buvo galima geriau pasi- 
slėpti nuo naktigonio ir vakarų pusėje stovinčio sar- 
gybinio akių. Sunkiausia buvo nepastebėtam pereiti 
upelį. Čia Matotaupą galėjo išgelbėti tik greitis. Jis kaip 
žebenkštis šastelėjo per pakrantės smėlį, kaip žaibas 
perlėkė seklų upelį ir atsidūrė palapinių pusėje. Sargy- 
biniai nežiūrėjo į šiaurę, nes iš ten nelaukė nei draugo, 
nei priešo. Matotaupa nekliudomas pasiekė pirmąsias 
palapines. Tarp jų jau neturėjo kristi sargybiniams į 
akis, net jeigu tie jį ir būtų pastebėję. Todėl palei tre- 
čią palapinę atsistojo ir ramiai nuėjo per kaimą, lyg ir 


jis čia būtų savas. 

Matotaupa praskleidė angą ir šmurkštelėjo į savo 
palapinę. 

Viduje buvo labai tamsu. Matotaupa įėjo labai ty- 
liai ir išgirdo kvėpuojant miegančius žmones; prie nak- 
ties tamsos pripratusios jo akys įžiūrėjo abiejų vaikų ir 
motinos guolius. Ugniakure dar žibėjo kelios žarijos. 

Vaikai tebemiegojo, tačiau Matotaupos motina, vi- 
sada buvusi labai budri, tuojau pabudo. Ji neskubėda- 
ma atsistojo ir įsisupo į odinę antklodę. Tada negirdi- 
mais žingsniais priėjo prie ugniakuro ir pažarstė laužą. 
Kai vėl atsitiesė, prieš ją stovėjo Matotaupa. 

Blausioje žarijų šviesoje jis galėjo įžiūrėti jos veidą. 
Motinos plaukai buvo pražilę, nors ji dar nebuvo ma- 
čiusi nė penkiasdešimties vasarų. Ji buvo liesa, smilki- 
niai įkritę, lūpų kampučiai nukarę. Akys atrodė dide- 
lės, kupinos neapsakomos kančios. 

— Mama! 

— Sūnau! 

Matotaupa ieškojo žodžių. Jis žinojo, kad negalės 
čia ilgai užtrukti, ir jam lyg prieš uždūstant užėmė ger- 
klę. Motina, matyt, tai pajuto. 

— Matotaupa, ko tu ieškojai? 

— Tavęs. 

— Manęs? 

— Taip, tavęs. 

— Ką tu nori man pasakyti? 

Tremtinys pagaliau prabilo: 

— Mama, aš nekaltas! Aš niekada nieko neišdaviau. 
Aš noriu jums tai įrodyti. Ką padaryti, kad kiti ma- 
nim tikėtų? 

Moteris tvirčiau susisupo į antklodę. Dabar jau ji 
ieškojo žodžių. 

Jos lūpos buvo išdžiūvusios, ji praverdavo jas ir vėl 
sučiaupdavo. Pagaliau ji pasakė: 

— Matotaupa, yra būdas, vienas vienintelis... 

— Mama! Yra būdas?.. 

— Vienas vienintelis. 

— Tai sakyk, sakyk! 

— Nužudyk tą, kuris norėjo tave apgauti. Atnešk 
mums Rudojo Džimo skalpą. 

Matotaupa nustėro ir nutilo. 

— Sūnau! Nužudyk jį ir atnešk jo skalpą į karių su- 
sirinkimą. 

— Mama! 

Tai buvo šauksmas, tik be garso, vien smarkus iš- 
kvėpimas. 

— To aš negaliu padaryti. Jis nekaltas, kaip ir aš, be 
to, dabar jis mano brolis. 

Moteris nuleido akis. 

— Jis yra tavo priešas ir kada nors tave nužudys, 


Matotaupa. Užmušk jį ir grįžk atgal. 

— Aš ne išdavikas, mama, niekada nebuvau išdavi- 
kas ir nebūsiu... ir savo brolio Džimo neišduosiu. 

Moteris į tai daugiau nieko neatsakė. Ji visa virpte- 
lėjo kaip tas medis, į kurį atsimušė kirvis. 

— Mama... 

Moteris tylėjo. Jos rankos pasidarė šaltos kaip tą 
naktį, kai Matotaupa paliko palapinę ir Harka išsekė 
paskui jį. Apie tai ji, matyt, ir pati galvojo, nes vėl per 
jegą praplėšusi lūpas paklausė: 

— Kur Harka? 

— Pas siksikus. Ten jis taps didžiu kariu. 

— Dakotų priešu. 

— Taip! — suriko Matotaupa, šį sykį taip garsiai, kad 
guoliuose sujudėjo vaikai. 

Matotaupa pastebėjo, kaip jo duktė Uinona pravė- 
rė akis. 

Motina ir sūnus stovėjo vienas prieš kitą. 

— Tai vienintelis būdas, - sušnibždėjo motina. — 
Grįžk pas mus ir... 

— Tylėk! Nepakartok to dar sykį. Jūs norite padary- 
ti mane kojotu ir išdaviku, taip niekada nebus. 

Motina užčiaupė burną. Kurį laiką ji nieko negir- 
dėjo ir nematė, net savo sūnaus ir ugniakuro šviesos. 

Ji pati ir Matotaupa buvo tarsi pakerėti. Juodu ne- 


sekė, kas dedasi lauke, tik klausėsi vienas antro ir susi- 

kaupę mąstė, todėl neišgirdo šuoliuojant raitelių ir ty- 
lių jų balsų. 

Abū krūptelėjo, kai prasivėrė palapinės anga. Jau- 
nas, lieknas karys šmurkštelėjo į vidų, išsitiesė ir pri- 
ėjo prie ugniakuro. 

Tai buvo Tašunka Vitko. 

Matotaupa pasisuko ir įsmeigė į savo priešą akis, o 
anas į jį. 

Motina liko stovėti prie ugniakuro. Malkos ruseno 
nespragėdamos. Uinona net nesukrutėjo savo guoly- 
je, tačiau jos išplėstos akys priešiškai žiūrėjo į tėvą. 

— Ne čia, — pagaliau pasakė Tašunka. — Išeik... 

Matotaupa ne viską girdėjo ir ne viską suprato. 
Kraujas daužėsi jo smilkiniuose ir trukdė galvoti, klau- 
sytis. Tik paskutinis žodis pasiekė jo sąmonę: išeik! Jis 
vėl turėjo išeiti iš savo palapinės, palikti motiną, vai- 
kus, išeiti iš savo kaimo į svetimas vietas, kur bus vie- 
nas kaip pirštas. Nevilis ir pyktis staiga suėmė jį. Pri- 
siminęs, kaip kartą Tašunka Vitko pabėgo, jis griebė 
už vamzdžio savo šautuvą ir užsimojo, norėdamas buo- 
že sutrupinti Tašunkai Vitko kiaušą. Šautuvas sušvil- 
pė ore, bet nekliudė priešo, nes šis atšoko į šalį. Nuo 
tokio smarkaus mosto Matotaupa pasviro į priekį. Tą 
pačią akimirką stiprios Tašunkos Vitko rankos sugriebė 
jį už kojų ir trūktelėjo į viršų. Kaip pakirstas medis 

griuvo Matotaupa ir dunktelėjo į žemę. Jis jautė, kaip 
apie jį apsivijo lasas, dar bandė priešintis, bet rankos 
atsisakė tarnauti. 

Nejudėdamas ir nebylus gulėjo jis ant veido pravi- 
ra burna. Jo ausys nieko nenorėjo girdėti, o akys ne- 
norėjo nieko matyti. Jis pats nežino, kiek taip pragu- 
lėjo. Aplink kažkas dėjosi. Kažkas tyliai kalbėjo, kažkas 
tyliai vaikščiojo patiesalais. Matotaupa buvo užmer- 
kęs akis. Jis norėjo, kad aplink būtų tamsu. Jam skau- 
dėjo galvą, o jo kūnas pamažu tirpo nuo pančių. 

Staiga Matotaupa pajuto, kaip kažkas prisilietė prie 
jo smilkinio. Vanduo sudrėkino jo kaklą. Ranka, ieš- 
kanti jo pulso, buvo švelni ir lengva. Matotaupa ma- 
nė, kad jis sapnuoja, ir pagalvojo apie savo dukterį 
Uinoną, kurią norėjo pasiimti, bet negalėjo. Jis tyčia 
stengėsi neatsimerkti, kad tas sapnas užtruktų kuo il- 
giau. Bet staiga pajuto, kaip atsileido pančiai, ir jis jau 
galėjo pajudėti. Matotraupa pakėlė galvą, apsidairė ir 
pamatė savo dukterį. Uinonos veidas buvo persikrei- 
pęs iš baimės. 

— Tėve, greičiau, greičiau. Tašunka ir Untšida bur- 
tininko palapinėje. Bet ilgai jie ten neužtruks. Harpste- 


ną aš išsiunčiau. Bėk greičiau. Antraip jie tave nužudys. 


' Senelė. 

Matotaupa atsistojo. Akimis jis ieškojo savo gin- 
klų, bet niekur nematė. Tašunka buvo juos pasiėmęs. 
Negrabiai, lyg nesavom rankom, jis perbraukė Uino- 
nai per plaukus. 

— Vargšas vaike, Harka tave vis prisimena. Jei aš 
žūsiu, jis gal kaip nors pasiims tave pas siksikus. Tu 
juk žinai, jis dabar pas siksikus... anapus Misurio. 

— Tėve! Greičiau! 

Matotaupa krūptelėjo. 

— O tų? 

— Mane apgins Untšida. 

Matotaupa pasilenkė laso, kuriuo prieš tai buvo su- 
rištas. Bet rankos jo neklausė, jos, atrodo, buvo išni- 
rusios. Dar kartą susitiko su persigandusiomis Uino- 
nos akimis. 

Tada daugiau nedelsė. Išlindo pro palapinės apa- 
čią. Kojos nebuvo nutirpusios, ir jis nubėgo prie ar- 
klių. Ir naktį viduryje bandos įžiūrėjo geriausią iš savo 
buvusių mustangų. Jis neturėjo peilio perpjauti prie- 
kinių kojų pančius, o pirštai buvo sustingę. Tad atsi- 
tūpė, norėdamas atrišti juos dantimis. Ramiai prisiar- 
tino sargybinis. Tai buvo barzdočius Tomas, dabar 
saugojęs arklius. Jis nieko nežinojo, kas atsitiko Ma- 
totaupos palapinėje, ir, matyt, palaikė Matotaupą vie- 
nu iš karių, sugrįžusių į palapinių kaimą kartu su Ta- 


šunka Vitko. 

— Vel išjoji? — nuoširdžiai paklausė jis. — Palauk, aš 
tau padėsiu. 

Jis atrišo pančius. 

— Hau, — ramiai atsakė Matotaupa, — vėl. 

Bet tie žodžiai suspaudė jam širdį. Jis užšoko ant 
arklio ir nušuoliavo į prerijas. Nutirpusios rankos joti 
netrukdė, nes indėnai arklius valdydavo šlaunimis ir 
tik stabdydami timpteldavo prie apatinio žandikaulio 
pritvirtintą pavadį. 

Vis dar tamsoje Matotaupa pakreipė arklį tuo ke- 
liu, kuriuo buvo atėjęs pėsčiom. 

Netrukus užpakaly išgirdo bildant kanopas - jį vi- 
josi. Matotaupa kiek įmanydamas ginė savo arklį; jis 
šnibždėjo malonius žodžius, ragino skardžiais šūksniais, 
kulnimis daužė šonus. Mustangas mylėjo savo šeimi- 
ninką, kadaise jį pagavusį ir sutramdžiusį. Jis lėkė, lyg 
užpakaly būtų degusios prerijos ir jam būtų grėsęs mir- 
tinas pavojus. Vijikų arklių kanopų bilsmas ne artėjo, 
o pamažu tilo. Tašunkos Vitko mustangas nebuvo blo- 
gesnis, tačiau tas, kuriuo jojo Matotaupa, buvo ilgai 
stovėjęs; jis buvo žvalus ir išsiilsėjęs ir todėl be dides- 
nio vargo laimėjo šias žūtbūtinės lenktynes. 

Kai arklys pavargęs, suprakaitavęs, plastančiais pa- 
slėpsniais pagaliau perėjo į žinginę, persekiotojų jau 


nebuvo girdėti. 

Matotaupa nušoko žemėn ir paliko pavargusį arklį 
banguotų prerijų slėnyje. Indėnas žinojo, kad jis da- 
bar nepabėgs. Pats užšliaužė ant kalvos, kur vakar su 
Fredu, o vėliau ir vienas žvalgėsi aplink. Ten palikti 
kartūniniai marškiniai buvo suplėšyti. Sprendžiant iš 
pėdsakų, užuodę kraują, juos sudraskė kojotai. 

Aplink buvo tylu. Prerijas pamažu užliejo šviesūs 
aušros spindulių pluoštai. 

Matotaupa vėl prispaudė veidą prie žemės. Jis ne- 
benorėjo daugiau matyti šviesos ir plačių, saulės išsvi- 
lintų pievų, nes turėjo vėl palikti gimtinę. 

Kai išėjo pirmą kartą, buvo įniršęs ir turėjo didelių 
vilčių, kad kaime likę jo priešai dar pasigailės savo 
sprendimo. Kai išėjo antrą kartą, buvo išdidus ir pasi- 
piktinęs kaip neįvertintas gelbėtojas ir nugalėtojas. Da- 
bar išėjo trečiąkart... atstumtas, kaip jam atrodė, savo 
motinos, nugalėtas to, kuriam norėjo atsikeršyti, iš- 
laisvintas mažos mergaitės. 

Ar toks žmogus dar galėjo gyventi? Ar atsiras bent 
vienas, kuris nespjaus jį pamatęs? 

Matotaupos širdis plakė silpnai ir netolygiai, ir jis 
pervargęs užmigo. 

Kas jį netrukus pažadino, iš pradžių nė pats neži- 
nojo. Tačiau kažkokie garsai pasiekė jo ausį, o mus- 


tangas bakstelėjo priėjęs snukiu, pirma švelniai, pas- 

kui smarkiau. Matotaupa pravėrė akis ir įsispoksojo į 
žilpinančią saulės šviesą. 

Dabar jau žinojo, kad tai, ką išgirdo, buvo žmonių 
balsai. Tie žmonės kažką šnekėjosi kimiais silpnais bal- 
sais. Jis pastebėjo ir juos pačius, susirinkusius prie jo 
pėdų ir karštai besiginčijančius. Tai buvo keturi vyrai, 
barzdoti, vienplaukiai, nuogut nuogutėliai. Juos pa- 
matęs, Matotaupa prisiminė, ką naktų palapinių kai- 
me pasakė Cetanas. 

Matotaupa atsistojo. Jis pats nežinodamas kodėl 
svyrinėjo, tačiau ant kojų vis dėlto laikėsi, ir skardžiai 
riktelėjo, daug skardžiau negu tos keturios nuogos, į 
vaiduoklius panašios žmogystos: 

— Hi je he! Hi je he! 

Jis pamatė, kaip žmonės išsitiesė ir sveikindami pa- 
kėlė liesas rankas. Neaiškiai kažką šaukdami, pasilei- 
do prie kalvos, kur Matotaupa dabar vėl atsigulė. Tik 
galvą ir vieną ranką laikė pakėlęs, kad jie matytų, kur 
reikia bėgti. Vyrai svyravo į visas puses, juokėsi, rėkė 
ir atrodė indėnui kaip pusiau pamišę. Matyt, išklydo 
iš kelio ir ko nenutroško prerijose. 

Pagaliau jie pasiekė kalvos papėdę. Vienas tuoj pat 
užsimanė pasigrobti mustangą, bet nieko nepešė. Gy- 
vulys ėmė kandžiotis ir spardytis, ir negrabus gamtos 
nuskriaustas vyras išsigandęs ir bejėgis šleptelėjo aukš- 


tielninkas į žolę. 

Matotaupa nučiuožė nuo kalvos ir apačioje dar kartą 
apžiūrėjo tas keturias žmogystas, kurios grūdosi prie 
jo ir viena per kitą bėrė klausimus, lyg iš tiesų būtų 
išprotėjusios. 

— Džo, Henri, Bili, Karoli Didysis! — pasakė indė- 
nas, nepraradęs nuovokos, nors buvo tiek išgyvenęs ir 
jam baisiai skaudėjo išnarintas rankas. - Aš nuvesiu 
jus prie bedančio Beno blokhauzo, ir jūs turėsite ma- 
nęs klausyti. Aš pasakiau, hau! 

— Jis žino mūsų vardus. Po šimts, tai laimė, jis pa- 
žįsta mus! Brolau, indsmene, hm, hm, ėė... 

— Aš esu Topas. O dabar nutilk, mušeika Bili. Kar- 
tą aš jau vedžiau tave ir tokius kaip tu. Tačiau dabar 
jūs manęs nesurišite. Įsidėmėk tai, Kruvinasis Bili. 

— Betgi brolau... mano mieliausias... 

— Užsičiaupk! 

Indėnas priėjo prie Henrio, kuris buvo visai ne- 
tekęs jėgų, užkėlė jį ant mustango ir nužingsniavo, 
vesdamasis paskui save arklį ir išsekusius, bejėgius 
žmones. 

Jeigu dakotai nesekė šios mažos vilkstinės, jei ko- 
kiais nors sumetimais nutarė jų nesivyti, tai jie galėjo 
išsigelbėti. 

Tuo metu, kai šie penki žmonės iš paskutiniųjų slin- 


ko Najobreros link, bedančio Beno blokhauze paskli- 

do baisus gandas apie ištisos matavimo ekspedicijos 
sunaikinimą. Niekas nežinojo, iš kur atėjo ta žinia, nė 
vienas negalėjo pasakyti nieko tikro, bet žvėrių gau- 
dytojai, prerijų medžiotojai, žvalgai, pirkliai apie tai 
tik ir kalbėjo. Visur, kur negyvenamose vietose vyko 
matavimo darbai, paplito nerimas ir baimė. 

Bedančio Beno blokhauzas ant dešiniojo Najobre- 
ros kranto buvo gana toli nuo tų vietų, per kurias tu- 
rėjo važinėti transkontinentiniai traukiniai, tačiau apie 
išnuodijimą čia buvo gaudoma kiekviena naujiena. 
Tamsioje, dervos fakelais apšviestoje patalpoje buvo 
reikalaujama vis daugiau brendžio. Benas uoliai klau- 
sėsi visko, ką pasakojo svečiai, kad paskui, išpūtęs ar- 
ba kai ką nutylėdamas, persakytų kitiems, žiūrint koks 
klausytojas — stiprių nervų ar silpnų. 

Vakaras blokhauze buvo pilnas brendžio kvapo, ta- 
bako dūmų ir paskalų. Prie to kampinio stalo į kairę 
nuo durų, apie kurį Karolis Didysis kalbėjo Biliui, sė- 
dėjo smulkus berniokas, apsileidęs kaktą juodais plau- 
kais. Jis jau buvo išgėręs daug brendžio, jo ranka dre- 
bėjo, ir gerdamas jis vis nuliedavo. Jo pirštai buvo šlapi; 
jais vis gleizojosi veidą, ir juo bjaurėjosi kiekvienas, 
kuris dar nebuvo visai pasigėręs. Tačiau šio mažojo 
gėriko galva dar veikė. 

— Kur Rudasis Džimas? - riktelėjo jis šeimininkui, 


kaip tik aptarnaujančiam gretimą stalą. 

— Šįvakar bus! —- subumbėjo bedantis Benas. 

Prieš dvejus metus per rytinių dakotų sukilimą Mi- 
nesotoje jis neteko visų savo dantų ir ta proga gavo 
bedančio vardą. 

— Labai nustebčiau! — vėl suriko mažasis su- 
skretėlis. 

— Kai Džimas pasirodo, visada būna ko stebėtis. 

Džimas atsirado po pusvalandžio. Jis įėjo ir užtren- 
kė sunkias ąžuolines duris. Tada apsidairė aplink, ne- 
kantriai mostelėjo, pamatęs, kad mažasis suskretėlis jį 
kviečiasi, ir priėjo prie Beno, kuris ant vieno stalo bu- 
vo patiekęs lokio kumpį ir ten kalbėjosi su svečiais. 

— Topo vis dar nėra? — paklausė Džimas, dar kitaip 
Fredas. 

— Pats gi turi akis! 

— Šito dar nežinojau. Labai ačiū, kad pasakei. 

Džimas išėjo į lauką ir, atsistojęs prie arklių, ėmė 
žvalgytis pietų pusėn. Jis nežinojo, ko griebtis. Surasti 
indėną prerijose būtų sunkiau negu musę, nes ta bent 
jau zyzė ir nesislapstė. Džimas nusprendė geriau pa- 
laukti sutartoje vietoje. 

Jis buvo nusiskutęs juodai dažytą barzdą ir vaikš- 
čiojo toks, kokį jį žmonės čia pažinojo. Minesotos po- 
licijos Nebraskos dykynėje jis nebijojo; jo nusikalti- 


mas, padarytas Mineapolyje, nebuvo toks didelis, kad 

ji čia pasirodytų. Džimo plaukai atrodė tiesiog juo- 
kingai, palei šaknis jie buvo rusvi, o toliau juodi kaip 
rašalas. Tačiau žiūrint į Džimą juokas neėmė, nors jis 
pats dažnai mėgdavo kvatotis visa gerkle. Jo pilkai ža- 
lios akys buvo kaip dagiai, lūpos siauros, ausų spene- 
liai priaugę. Energija ir jėga, trykštanti iš jo judesių ir 
figūros, kėlė greičiau baimę negu pasigėrėjimą. Jis ne- 
turėjo noro gultis, bet nenorėjo ir gerti su kitais. Tad 
slankiojo palei blokhauzą ir upės pakrantę atstatęs veidą 
vėjui, dairėsi į žvaigždes ir galvojo, ar nereikėtų parsi- 
samdyti už žvalgą geležinkelio bendrovėms ir maravi- 
mo ekspedicijoms. Dabar, kai žuvo labiausiai į vaka- 
rus pasistūmėjusi grupė, galėjo gauti didesnį negu 
paprastai atlyginimą. Tačiau jis vėl atsisakė šios min- 
ties, nes norėjo turėti laisvas rankas. Greitais žings- 
niais užkopė ant vienos iš nedidelių smėlio kalvelių, į 
pietus nuo blokhauzo stūksančių ant Najobreros kran- 
to, atsigulė ten ir ėmė dairytis. Vasara buvo labai karš- 
ta; žemė tiek prisigėrusi saulės šilumos, kad užsigrūdi- 
nusiam žmogui daug maloniau buvo praleisti naktį 
čia negu troškiame blokhauze. 

Ir Džimas liko ant kalvos su šautuvu, nors taip arti 
blokhauzo vargu ar galėjo tikėtis kokio pavojaus. Jis 
užsirūkė pypkę ir ėmė giežti pykų ant Topo, kad tas 


taip ilgai negrįžta. Kerštas, Džimo akimis žiūrint, bu- 

vo vien raudonodžių sentimentai. Per juos Topas, ko 
gero, žuvo net nespėjęs... 

Džimas nesitvėrė pykčiu, jam išlakstė visi miegai, 
ir jis atidžiai dairėsi aplink. 

Po geros valandos kažkas atkreipė jo dėmesį. Tai 
nebuvo kas nors konkretu, ko gero, jam tik pasirodė, 
taip ilgai ir įtemptai galvojus apie Matotaupą. Tačiau 
Džimo uoslė buvo kaip kokio laukinio žvėries ir retai 
jį apgaudavo. Jis išaugo tarp medkirčių miške, našlai- 
tis, visą laiką jį supo pavojai ir priešai; net įtėviai elgėsi 
su juo ne ką geriau už priešus, visą laiką mušė ir išnau- 
dojo, kol jis išaugo ir sustiprėjo, kad pats galėtų taip 
su kitais elgtis. Dykynė buvo jo stichija. 

Dabar jis jau matė, kad neapsiriko. Buvo girdėti 
tolygiai besikartojantis garsas, labai tylus ir duslus. 
Benas, pavyzdžiui, jo niekada nebūtų išgirdęs. Bet 
Džimas jį girdėjo ir nusprendė, kad tai žingine ei- 
nąs arklys. Jis pradėjo atidžiai klausytis, tačiau per 
daug stengtis nebereikėjo, nes dabar Džimas išgir- 
do ir kitus garsus — tolumoje vienas per kitą dusliai 
rėkė žmonės. 

„Tai baltieji“, - pasakė jis pats sau, — „žinoma, kad 
baltieji; taip kvailai joks indėnas nekudakuos. Atrodo, 
kad jie kažko susijaudinę. Reikia pažiūrėti, kas ten yra!“ 

Jis nusileido nuo kalvos ir užkopė ant kitos toje 


pusėje, iš kur sklido garsai. Reikalui esant, Džimas galė- 

jo lenktyniauti su briedžiu. Jo sausgyslės ir muskulai 
buvo kieti kaip geležis. 

Iš savo naujos stebėjimo vietos pamatė grupę žmo- 
nių, kurie ką tik kalbėjo ir rėkavo, o dabar vėl buvo 
nutilę. Prie netikėtumų savo nuotykingame gyveni- 
me Džimas buvo pripratęs, tačiau tai, ką dabar pama- 
te, jį vis dėlto apstulbino. Trys nuogutėlės išsekusios 
žmogystos, šlubuodamos ir svyruodamos slinko jo link, 
ketvirtoji sėdėjo ant puikaus mustango, kurį kiek ne- 
įprastai — užsikabinęs pavadį per alkūnę — vedė kaž- 
koks indėnas. 

Džimas kilstelėjo nuo žemės, nes jam pasirodė, kad 
tą indėną pažįsta. 

— Topai! Topai! — visa gerkle sušuko nudžiugęs Dži- 
mas; kad garsas būtų stipresnis, jis prisidėjo rankas prie 
burnos. 

Mažoji vilkstinė sustojo, indėnas pasuko galvą ir 
atsiliepė: 

— Džimai! Mano baltasis broli! 

Medžiotojas pašoko ir palinkęs į priekį, su šautuvu 
rankoje, dideliais žingsniais pasileido prie jų. 

— Topai, ar iš tiesų čia tu! 

Kitus keturis jis nužvelgė su nepasitikėjimu. 

— Kokių čia vaiduoklių prisirinkęs? 

— Ekspedicija, — tik tiek teatsakė indėnas. 

— Tai čia bus tie, kurie liko neapsinuodiję? Ir tu 
juos išgelbėjai? Puiku! 

Džimas prisidėjo prie būrelio. Mėnulis tebešvietė; 
kai tik jie išėjo iš šešėlio, Džimas atidžiau apžiūrėjo 
savo draugą Topą, arklį ir keturis gerokai apipešiotus 
baltuosius. Mustangas buvo iš tikro puikus. Džimui 
pasirodė, kad jį jau yra kartą matęs. Topo rankos bu- 
vo išnarintos, o ginklų apskritai nė vienas neturėjo. Iš 
visko sprendžiant, kažkas buvo atsitikę. Tačiau Dži- 
mas nieko neklausinėjo, nes tuo būtų pažeidęs indė- 
niškas mandagumo taisykles, kurias gerai žinojo, nors 
ir retai tesilaikė. Tačiau su Topu jis stengėsi elgtis kaip 
su vadu. Nieko daugiau nesakydamas, jis nuvedė tuos 
išsekusius žmones iki blokhauzo. 

Prie aptvaro, kur buvo galima pasistatyti arklius, 
Matotaupa nukėlė jaunąjį Henrį žemėn ir prirėmė prie 
tvoros kaip kokią pliauską, kad nepargriūtų. Visa tai 
mikliai padarė alkūnėmis, apsieidamas be išnarintų 
rankų. Tada nuvedė mustangą į aptvarą ir kartu su 
Džimu, lydimas keturių išbadėjusių ir ištroškusių vy- 
rų, nuėjo į blokhauzą. 

Kai jie įžengė į vidų, visi nutilo. Tiems, kurie ką tik 
kalbėjo, žodžiai įstrigo gerklėje. 

Benas pirmasis atgavo amą. 

— Bro-ly-čiai!.. Skubiai brendžio! Ar mokėsi, 


Džimai! 

— Taip kaip visada tau moku, senas sukčiau. 

— Kraugerys esi, rudagalvi velnie. Ką gi, tada aš vėl 
pavaišinsiu tave ir tavo svečius. 

— Taip aš tau ir patarčiau. 

Džimas apsidairė ir pamatė, kad prie jo stalo užsi- 
kniaubęs ant rankų tebekiurkso mažasis suskretėlis. Be- 
nas atskubėjo ten padaryti tvarkos. 

— Prašau, ponai... aš tuoj atnešiu keletą antklodžių 
ir kelnių. 

— Būtų gerai, — šaltai pasakė Džimas. 

Matotaupa instinktyviai išsirinko vietą prie galinės 
sienos, kad sėdinčio niekas negalėtų užpulti iš užpa- 
kalio. Džimas atsisėdo šalia jo, tada ir jų atsivesti ke- 
turi šmėklos susmuko šalia. Mažasis suskretėlis kilste- 
lėjo galvą, sumirksėjo, tačiau vėl užmigo. 

Džimas dar kartą apžiūrėjo baltuosius ir palingavo 
galvą. 

— Matau, indsmenai gerai pasidarbavo! Manau, kad 
už tai susilauks baudžiamosios ekspedicijos, kai pasi- 
baigs pilietinis karas. 

Matotaupa sukluso. 

Ta tema daugiau nebuvo pasakyta nė žodžio, nes 
priėjo Benas su taurėmis ir ąsočiu brendžio. Paskui jis 
iš didelių, sunkių, rūpestingai užrakintų dėžių išėmė 
keletą antklodžių ir apsupo jomis pusgyvius atvykė- 
lius. Svečiai nuo kitų stalų dėbčiojo į tą pusę. 

Džo pirmasis čiupo brendžio taurę. Džimas susi- 
daužė su juo ir kreipėsi į Matotaupą: 

— Kas tavo rankoms? Išnarintos? Gal atstatyti? 

— Hau. 

Džimas ėmėsi darbo. Jis buvo stiprus kaip lokys ir 
greit sutvarkė rankas, o indėnas nė nevyptelėjo. Žiū- 
rėdamas į jį, nebūtum galėjęs pasakyti, kad jam pa- 
lengvėjo. 

— Gal pavaišinsi mus lokio kumpiu? — paklausė Dži- 
mas šeimininką. 

— Deja, baigėsi. Bet bizono nugarinės dar yra. 

— Gerai bus ir nugarinė. Tik paskubėk. Jei tam bu- 
liui mažiau kaip šimtas metų, gali ilgai nekepti. 

Džo per tą laiką spėjo išgerti keturias dideles taures. 

— Turėk proto, — sudraudė jį Džimas. — Rytoj vėl 
galėsi maukti. O šiandien užteks, nes dabar gali kojas 
pakratyti. 

Džo į tai atsakė beprotišku juoku. 

— Jau gatavas, — pasakė Džimas ir truktelėjo pečiais. 

Matotaupa tiesus sėdėjo prie sienos, Benas ir prie- 
šais jį buvo pastatęs taurę, tačiau Džimas jam nepylė. 
Matotaupa buvo sulysęs, jo veidas atrodė visai kitoks 
negu pirma. Jis buvo ne vien išblyškęs — ir išraiška bu- 
vo pasikeitusi. Be skausmo, be pykčio, tiesiog atrodė 


negyva. Džimas vis žvilgčiojo į jį iš šalies, ir nors buvo 

viskam abejingas, jį vis dėlto truputį jaudino ši šalimais 
vykstanti tyli drama. Džimui dar reikėjo Topo. Jam būtų 
ne į naudą, jeigu indėnas per greitai pražūtų. 

Pars indėnas prie stalo matė tik Džo. Šią valandą jį 
domino tik kaip mumija išdžiūvęs inžinierius ir jo be- 
protiškas juokas po antros brendžio taurės. 

— Kas jis per žmogus? — paklausė jis Džimo. 

Džimas to nežinojo, ir atsakyti pasišovė Karolis Di- 
dysis. Ilgas, kaulėtas prerijų medžiotojas geriau ištvėrė 
visus vargus negu kiti, geriau netgi už Bilį, kuris irgi 
labai sulyso ir atrodė tiesiog kitas žmogus. Ilgšis čiup- 
telėjo už ūsų, kurie nebepuoselėjami jau nesiraitė į vir- 
šų, ir atsakė: 

— Džo trasoje buvo daugiausia pasivaręs į priekį. 
Garbės troškimas pražudė Džo, o kartu ir mus visus. 
Dabar jau viskas baigta. Pasižiūrėk į jį ir pamatysi, 
kad sakau tiesą. 

— Hau, - sutiko indėnas, jis patylėjo ir lėtai pakar- 
tojo: — Dabar jau viskas baigta. 

Džo veidą iškreipe bjauri grimasa. 

— Bet mes vėl grįšime, — vebleno jis ir vel gėrė. — 
Mes vis grįšime... ir grįšime. 

Jis pamatė Topą, jo tuščią taurę ant stalo ir pripylė 
ją pilną. Jo ranka drebėjo, todėl iš pradžių nepataikė, 
bet paskui pripylė. 

— Į sveikatą. 

Džimas įdėmiai stebėjo šią sceną. 

Matotaupa nusišypsojo panašiai kaip Džo, jis juo- 
kėsi iš savęs ir viso pasaulio. 

— Į sveikatą. 

Abu vienu metu išgėrė. 

— Ko gero, galą gausim, kaip pranašavo Džimas, — 
sumurmėjo Džo. 

Jis prarado pusiausvyrą ir susmuko ant suolo. 

— Geriausia negalvoti... Topai... negal... 

Džo nebesižinojo, ką daro. Galva jam nulinko ant 
stalo kaip tam šalia jo miegančiam apsigleizojusiam 
vytukui. 

Matotaupa nugara tvirtai įsirėmė į sieną. Jis buvo 
išbadėjęs, pervargęs ir atpratęs nuo brendžio. Mintys 
jo galvoje ėmė suktis greičiau, širdis smarkiai daužėsi. 

„Reikia mirti, — galvojo jis, - arba nematyti to, kas 
aplink darosi.“ 

Jį išpylė prakaitas. Negyvas vidinis sustingimas vir- 
to kažkokiu virpėjimu, sukimusi, svyravimu; spalvos 
prieš akis jau nebeturėjo formų, atrodė kaip viena su 
kita susiliejančios margos saulės. Staiga jis pasijuto di- 
delis ir stiprus, išgėrė antrą, trečią taurę, kurią jam vis 


pripildavo Džimas. Dabar Matotaupai atrodė vienas 

juokas pakelti ir trenkti į žemę Tašunką Vitko. Baisus 
ir stiprus puls Matotaupa, kadaise dakotų vadas, visus 
savo priešus. Visi jo įžeidėjai išsigandę pabėgs. 

Matotaupa pradėjo triukšmauti. Jis rėžė kumščiu į 
veidą Karoliui Didžiajam, o kai pribėgo Benas, išsi- 
traukė peilį ir užsimojo juo. Jis jau nebežinojo, ar sap- 
nuoja, ar iš tikrųjų mušasi. 

— Visai nusilakė, - pasakė Džimas ir, patogiai atsi- 
lošęs, stebėjo jų kovą, matė, kaip Benas atėmė iš Ma- 
totaupos peilį ir kaip abu mušesi. 

Galų gale indėnas įveikė Beną. 

Vasaros naktis neilgai tetruko. Jau ketvirtą valandą 
ryto patekėjo saulė. Miglos greit išsisklaidė, ir viską 
užliejo auksaspalviai saulės spinduliai. 

Džimas paskutines nakties valandas praleido lau- 
ke prie arklių. Atsikėlęs nuvedė juos pagirdyti. Da- 
bar juodu su Matotaupa turėjo jau tris arklius. Kai 
jie atsigėrė, Džimas susilaukė pašnekovo. Prisigeri- 
no Karolis Didysis. Iš Beno jis buvo gavęs kelnes, 
nuo vakar vakaro tebeturėjo ant pečių antklodę. Ši- 
taip apsitaisęs, basas per pievą priėjo prie Džimo ir 
atsistojo šalia arklių, kuriuos Džimas ir Topas nak- 
čia buvo pasigrobę iš matavimo ekspedicijos stovyk- 


los. Karolis Didysis atrodė kaip ilgas drabužiais ap- 

karstytas skeletas. Dešinioji akis buvo užtinusi, žan- 
das pamėlynavęs. 

— Tai gražu, tai puiku, kad tiedu kuinai atsirado! — 
pasakė jis patenkintas ir su ironija, nors pats atrodė ne 
kažin kaip. Jis, matyt, buvo atsikėlęs anksčiau už Dži- 
mą ir pasiskolinęs skustuvą, nes jo ūsai vėl rietėsi 
į viršų. 

— Kvailas esi ir toks liksi, — šiurkščiai atsakė Dži- 
mas, visiškai nepaisydamas, kad Karolis Didysis jau 
vėl apie save gerai galvoja. — Ko tu cikiesi? 

— Kad vieną arklį atgausiu. 

— Kaip tai atgausi?! Nė vienas juk nebuvo tavo. 

— Taip, bet... 

— Gali ramiai praleisti „bet“, jis tau nieko nepa- 
dės. Ne vienas iš tų arklių nėra tavo! Vienas buvo 
Džo, kitas — Bilio, tiek mes dar žinome. Džo atgaus 
savo kumelpalaikę, Topas juk dabar turi kitą arklį. 
Na o Bilio arklys bus užmokestis už atvedimą, kitaip 
prerijose būtumėte pakratę kojas. Viskas aišku? Gal 
dar ko nori? 

— Tu negali... 

— Aš viską galiu, net tai, ko kiti ir pagalvoti nedrįs- 
ta. O dabar atsakyk į protingą klausimą: ką pats ma- 


nai daryti? 

Karolis Didysis pasivaipė, paskui, nors ir buvo la- 
bai supykęs dėl arklio, nutarė mandagiai atsakyti Dži- 
mui, kuris, atrodo, taip pat buvo linkęs mandagiai 
kalbėti. 

— Kai tik gausiu arklį, vėl josiu prie Kanados 
sienos. 

— Kur gavai savo gražųjį vardą? 

— Aha, kur truputį ramiau negu čia. Aš jau atsikan- 
dau šitų geležinkelio statybos smagumų. 

— Teisybę sakai, - Džimas užsidegė pypkę. — O kaip 
manai įsitaisyti arklį, kad galėtum joti į Kanadą? O 
šautuvą? O peilį? 

— Kompanija turi gi bent kiek užmokėti, nors ir 
neįstengėme baigti darbo. 

— Dėl užmokesčio, matyt, turėsi ilgai bylinėtis. Ko 
gero, kompanija subankrutavo, ir vyriausybė gali su- 
daryti kontraktą su kita. Tavo vietoje aš žinočiau, ką 
daryti. 

— Taigi kad reikia žinoti. 

— Taip, taip. Tu neturi idėjų. Idėjų reikia turėti. 
Tačiau tu jų neturi. To aš nesitikėjau. 

— O ko tu tikėjaisi, keršagalvi? 

— Puikių idėjų. Bet apie tai pakalbėsime vakare. 

Džimas paėmė už pavadžių arklius ir nuvedė blok- 


hauzo link. 

— Palauk! 

Karolis Didysis pastojo Džimui kelią. 

— Kodėl nepasidalini savo idėjomis tuoj pat? 

— Kodel? Tokį ankstų rytą, tuščiu pilvu, stovint, be 
brendžio? Taip niekas nedaro. Be to, gal kas kitas atsi- 
ras, su kuriuo bus verta pradėti kalbą. Argi būtinai tai 
turi būti Karolis Didysis? 

— Kiti dar girti ir iki rytojaus neišsiblaivys. 

— Na jau, nesakyk. Tačiau, jeigu taip nori... Gal- 
būt tu visai neblogai atliksi tą darbą. 

— Manau, kad taip! 

Karolis Didysis, šiuo metu vienaakis, nutaisė orią 
miną ir įsisupo į antklodę, kuri karojo jam ant pečių 
kaip kokia karališka mantija. 

— Ar galėtum susikalbėti su juodakojais? 

— Jeigu reikėtų. 

— Hm! Tada pasišnekėkime. Galime ir tuojau pat. 
Trumpai drūtai, man reikalingas patikimas pasiunti- 
nys, kuris nuneštų juodakojų kariams vieną žinią ir su 
niekuo daugiau nekalbėtų. 

— Aš tavo žmogus, Džimai... už arklį, šautuvą 
ir peilį. 

— Sutarta. Aš tik nuvesiu arklius į aptvarą, tada mu- 
du įsitaisysime Beno atsargų palapinėje. Noriu pasi- 


kalbėti akis į akį. 

— Mūsų ir taip niekas neseka. 

— Vis dėlto geriau bus palapinėje. Benas toks part 
kvailys, kaip ir tu. Seniai norėjo prisidurti prie blok- 
hauzo priestatą... bet vis atidėlioja. Taigi drožk prie 
palapinės, 0 aš tuoj ateisiu. 

Tuo metu, kai Džimas vedė arklius į aptvarą, o pas- 
kui nėrė į atsargų palapinę aptarti klastingo plano, 
blokhauze pabudo Matotaupa. 

Kai jis atmerkė akis, aplink buvo tamsu, nes Benas 
naktį užgesino fakelus, o durų dar neatidarė. Indėną 
pykino. Kaip pro miglą prisiminė, kad kartą jam jau 
taip buvo, bet negalėjo suprasti, kada ir kur. Jis ap- 
skritai nelabai suvokė, kur esąs. Jį supo tabako, šalto 
prakaito, seniai neskalbtų drabužių ir alkoholio kva- 
pas. Be to, jis jautėsi taip, lyg būtų prisirijęs žalių šunų 
kepenų. Matotaupa susikaupė, pakilo ir išėjo į lauką. 
Tyrame ryto ore pasidarė geriau. Greitai nubėgo prie 
upės ir išsivėmė, kad išsivalytų skrandis. Tada nusi- 
rengė, šoko į vandenį ir ilgai plaukė pasroviui, įsmei- 
gęs akis į begalinę dangaus mėlynę. Paskui išlipo ant 
kranto ir išsitrynė smėliu, kaip nuo ankstyvos vaikys- 
tes buvo įpratęs švarintis. Vėl įlipęs į vandenį nuplau- 
kė prieš srovę prie paliktų drabužių. Vanduo jį galuti- 
nai atgaivino. Išlipęs į krantą, susitvarkė plaukus, 


susipynė kasas ir apsirengė. 

Matotaupa pasirąžė ir ištiesė pečius. 

Iš kažkur išgirdo balsą: 

— Tikra skulptūra. 

Apsidairęs pamatė Henrį. Jis ėjo iš blokhauzo prie 
upės ir kalbėjosi su Džo, kuris dar buvo labai pagirin- 
gas. Abu pasuko prie indėno. Persimetė su juo keliais 
nereikšmingais žodžiais. Matotaupa greit atsikratė bal- 
tųjų ir patraukė prieš vandenį, kur nieko nebuvo. 

Jis norėjo vienas viską apgalvoti. 

Dabar Matotaupa nekentė savo tėvynės; jis neken- 
tė ne tik žmonių, kurie jį išvarė, bet ir prerijų, kuriose 
jie gyveno, kalnų, kurie iš viršaus juos sveikino, bizo- 
nų, kuriuos jie medžiojo, vandenų, kuriuose jie žvejo- 
jo ir maudėsi. Jis norėjo nužudyti Tašunką, o paskui 
numirti. Keršijant Tašunkai jam turėjo padėti Dži- 
mas. Matotaupa dabar galvojo kitaip, negu eidamas į 
palapinių kaimą. Nenoredamas išduoti Džimo, jis at- 
sisakė visko. Dabar šis turėjo jam padėti. 

Džimas kaip tik išlindo iš atsargų palapinės. Mato- 
taupa tai pamatė. Jam pasirode, kad dar vienas žmo- 
gus buvo beeinąs iš paskos, bet Džimas jį sulaikė. Kad 
jie galėjo ką slapta tartis, indėnas nepagalvojo. Jam 
buvo svarbu pasikalbėti su Džimu akis į akį, ir jis ne- 
jučia pamanė, kad ir šis to nori. 


Juodu susitiko. 

— Ką tu dabar ketini daryti? — paklausė Matotaupa. 

Džimas labai nustebo, pamatęs indėną šitaip atsi- 
gavusį. 

— Aš? Tą patį, ką ir tu. 

Patenkintas Matotaupa lengviau atsikvėpė. 

— Aš persekiosiu Tašunką Vitko. Jei mano draugai 
norės, kovosiu ir prieš Lokės giminę. 

— Kur tu gausi ginklų? 

— Atimsiu iš priešų. 

— Kur tu ieškosi Tašunkos? 

— Juoduosiuose kalnuose. 

„Džimas įsmeigė akis į batus, kad pašnekovas nepa- 
stebėtų jo susijaudinimo. 

— Pavojinga vieta. Bet aš tavo draugas ir esu pasi- 
ruošęs viskam. 

— Tu neturi arklio. Tuos, kuriais atjojome, reikia 
grąžinti Džo ir Biliui. 

— Žinoma. Be to, pėstiems Juodųjų kalnų miškuo- 
se bus lengviau pasislėpti. 

— Savo mustangą aš pasiimsiu. Nenorėčiau jo vėl 
prarasti. 

— Sutinku. Iškeliaujame pėsti ir dėl visa ko imame 
šitą arklį. Kada? 

— Kodėl ne tuojau pat? 


— Galime ir tuojau pat. 

Matotaupa nuėjo atsivesti mustango. Džimas tuo 
tarpu dar šnektelėjo su Benu, kurio veidą po naktinių 
peštynių su Matotaupa puošė keli guzai ir mėlynės. 

Paskui indėnas ir jo baltasis palydovas su niekuo 


neatsisveikinę dingo prerijose. 


Pagaliau išdrįsęs išlįsti iš atsargų pa- 
lapinės Karolis Didysis Džimo jau 
neberado. 

Jis apsidairė, pamatė Džo ir Hen- 


rį, kurie buvo vėl išsitiesę ryto sau- 


ŽŽ La lėje palei upę, norėdami dar pamie- 

goti, basėkė akimis keletą kitų svečių, kaip tik einančių 
prie savo arklių, dirstelėjo į mažą pusiau civilizuotų 
indėnų palapinę netoli blokhauzo. 

Ber visa tai jam nebuvo labai įdomu. Paslapčiom ir 
daug įdėmiau negu visa kita jis apžiūrėjo Džimo ir 
Matotaupos pėdsakus. Pasiėmę arklį, jiedu visai ne- 
mėtydami pėdų patraukė į vakarus. Džimo didelių odi- 
nių batų žymės, minkšti Matotaupos mokasinų atspau- 
dai, nekaustytų mustango kanopų pėdsakai Karolį 
Didįjį labai nustebino. Pokalbis su Džimu jį patenki- 
no, bet kartu ir nustebino lygiai kaip tos aiškios pė- 
dos, todėl jis pradėjo galvoti ir sudarinėti mintyse įvai- 
rias kombinacijas, kurti planus. Carlzas toli gražu 
nebuvo prityręs detektyvas, tik vidutinis medžiotojas, 
tačiau jam netrūko pasieniečio patyrimo, be to, jis jau 
buvo atsikandęs pavojų, neduodančių jokios naudos. 

Iš pradžių, kaip jau buvo sakęs Džimui, jis norėjo 


grįžti į tas vietas, kur buvo ne taip karšta kaip geležin- 

kelio tiesimo rajone. Ryždamasis šiam žygiui nemanė, 
kad šiaurėje jo laukia pyragai, paprasčiausiai ten turė- 
jo būti ramiau. Tačiau taip jis galvojo ir planavo prieš 
pokalbį su Džimu, o dabar daug ką matė visai kitoje 
šviesoje. Jeigu dabar susidarys teisingą planą ir bus ryž- 
tingas, beje, vėl turės leistis į nuotykius, bet į pelnin- 
gus nuotykius. Jei pasiseks, Karolis Didysis — ohoho! — 
vieną dieną gali pasijusti tarp tų laimingųjų, kurie ra- 
do aukso ir praturtėjo, kuriems jau nebereikia rizikuoti, 
kurie visą savo gyvenimą leidžia be rūpesčių ir yra vis- 
ko pertekę. Šita perspektyva jam aptemdė protą, ir pro- 
ga atrodė nepaprastai puiki. 

Čarlzas galvojo apie šias naujas galimybes su tokiu 
malonumu, kokį pajunta alkana kiaunė, staiga užuo- 
dusi vištos kraują. Jis sutelkė visas išsiugdytas proto 
galias ir svarstė naują, jį taip viliojančią galimybę. Dži- 
mas šį tą užsiminė, ir šias jo užuominas, kaip domino 
kauliukus, buvo galima sustatyti į vieną eilę su tuo, ką 
Žinojo. 

Prieš kelis mėnesius Karolis Didysis išgirdo ir, be- 
je, užuominomis apie šias šnekas ekspedicijos stovyk- 
loje kartą net supykdė mušeiką Bilį, kad grupė atsitik- 
tinai susibūrusių chuliganų Beno blokhauze užpuolė 
i(ndėną Matotaupą, surišo jį ir bandė išgauti kažkokią 


paslapųį. Tai atsitiko praeitą vasarą. Sis indėnas atseit 

žinojęs aukso gyslą, nors Džimas tai ir neigė. Kaip tik 
su šiuo indėnu Karolis Didysis susipažino, ir šis indė- 
nas dabar iškeliavo su Džimu, tarp kita ko, pėsčiomis, 
su nešuliniu arkliu. O Karoliui Didžiajam pakeliui į 
šiaurę pavesta užsukti pas vyriausiuosius juodakojų va- 
dus ir pasakyti jiems, kad Matotaupos už žmogžudys- 
tę ieško policija ir teismas ir kad juodakojai užsitrauks 
didelę bėdą, jeigu priglaus Matotaupą. Tai galėjo būti 
ir tiesa, ir netiesa. Džimo pastangos pranešti apie tai 
juodakojams buvo daugiau negu keistos. Kodėl Dži- 
mas nenorėjo, kad juodakojai priimtų Matotaupą? Ma- 
tyt, todėl, kad pats galėtų visą laiką būti šalia jo šiose 
pavojingose vietose. 

„Mano mielas Džimai, — galvojo Karolis Didysis, — 
tu manei, kad pats esi gudrus, o aš kvailas, bet šiuokart, 
matyt, išeis atvirkščiai. Aš pažadėjau tau užsukti pas juo- 
dakojus, tad kodėl man neišlaikyti žodžio? Už tai gau- 
siu arklį ir šautuvą! Bet aš dar pagalvosiu, dėl ko viskas 
daroma, ir pažiūrėsiu, ar negalėčiau pats kaip nors pri- 
sidėti prie šio biznio, užuot likęs tik pasiuntiniu.“ 

Šitos minties įkvėptas, Karolis Didysis atkakliai ieš- 
kojo progos pasivedėti į šalį jau iš pat ryto užsiėmusį 
Beną. Su kelnėmis, basas, persimetęs per ranką sulanks- 
tytą antklodę, jis lakstė paskui šeimininką, kol paga- 


liau pavyko jį nutverti. 

— Žinau, žinau! — nekantriai atsakė Čarlzui Benas, — 
Arklio ir šautuvo reikia! Susiradai naują draugą, ką? 
Linkiu sekmės! Pakliuvai į nagus. 

— Pakliuvau į nagus? Aš jam darau paslaugą, o ne 
jis man. 

— Jam visada reikia kitų paslaugų... 

— Bergi jis moka. 

— Tu gausi šautuvą ir arklį. O dabar aš neturiu laiko. 

Benas norėjo pasišalinti. 

— Kodėl tu neini ieškoti aukso? — lyg tarp kitko pa- 
klausė Čarlzas. 

Benas pabalo ir vėl atsisuko į Karolį Didįjį. 

— Ką tu apie jį Žinai? 

— Daugiau, negu tu manai. 

— Brolyti, aš tau patarsiu — nekišk čia savo nosies. 

— Kad tu savąją galėtum įkišti? 

— Tai Džimo sfera. Bet gali daryti, ką nori, jeigu 
tau gyventi nusibodo... 

— Iš patirties šneki? 

— Iš liūdnos patirties! Aš buvau toje oloje. Brrr, kad 
ją bala. Tamsa, vanduo, daug atšakų, ko neprigėriau... 
ir staiga tam pragare sutikau Džimą. Stebuklas, kad aš 
dar gyvas. Bet aš jam ir sau prisiekiau, kad daugiau 
nekišiu ten nosies. 

— Jis juk taip pat nieko nerado. Bergždžios pastangos. 


— Aha. Geriau jau imtis sąžiningo darbo. 

Karolis Didysis nusijuokė. 

— Sąžiningo? Tu mane pralinksminai, bičiuli. Bet 
ar tikrai nori Džimui vienam palikti tą gardų kąsnį? 

— Jis, atrodo, pasiėmė už vedlį Topą. 

— Įtartinas vedlys. Na, bet jeigu taip... tai aš irgi 
žinau, kur mes galėtume gauti vedlį. 

— Mes? Ne, brangusis. Aš daugiau niekada ten ne- 
lįsiu. Duok man ramybę. 

— Tu niekuo nerizikuoji. Tik pridek prie arklio, šau- 
tuvo ir peilio odinius drabužius ir revolverį. 

Benas garsiai nusijuokė. 

— Mat kaip? 

— Jeigu aš ką nors rasiu, atnešiu ant tavo aukso svars- 
tyklių. 

— O kaip tu gausi vedlį? 

— Visai paprastai. Topas turi sūnų... pas juodako- 
jus. Jį aš susirasiu, nuvesiu pas tėvą... tai yra, jis jau 
žinos, kur ieškoti tėvo. Tada Džimas negalės pasakyti, 
kad aš sekiau jo pėdomis, ir Topas turės man atsidė- 
koti, kad ištraukiau jo sūnų... tarkim, iš perauklėji- 
mo mokyklos... nes Topas vis delto „žudikas“. 

— Džimas uždraudė tau sekti paskui jį? 

— Uždraudė. 

— Tada jis su Topu išsirengė į olą, prakeiktas ber- 
nas — aš juk ją aptikau, aš!.. O, kad Topas nusuktų 


tam niekšui sprandą! 

— Asilas tu. Bet jei Džimas mano, kad vienas viską 
susigrobs, tai šitai jo svajonei nelemta išsipildyti. Aš 
dabar jau nepamesiu jo pėdų. 

— Tai šiokia tokia idėja. Eime, duosiu tau arklį, šau- 
tuvą, revolverį, peilį ir kaubojiškus drabužius, kokių 
dar nesi nei matęs, nei turėjęs. Bet neapgauk manęs! 
Atsimink, kad tik čia galėsi gauti šaudmenų! 

Tuo pokalbis ir baigėsi. 

Karolis Didysis jau nebedžiūgavo pagalvojęs apie 
planą, kurį taip išdidžiai pareiškė įvykdysiąs. Beno bai- 
mė šiek tiek aptemdė ir jo nuotaiką. Jis dar kartą grįžo 
prie upės, kur prasidėjo Džimo ir Topo pėdos. Kaip 
paprasta dabar būtų juos pasekti! Bet Karolis Didysis 
tarsi vėl išvydo prieš save Džimo akis ir pasuko atgal. 
Jis galėjo apsigalvoti ir atsisakyti plano. Dar nieko ne- 
buvo atsitikę, nieko nenuspręsta, nieko nenutarta. Bet 
Karolis Didysis jau buvo apsirūpinęs viskuo, kas rei- 
kalinga vyrui laukiniuose Vakaruose. Tuo dėl visa ko 
apsirūpino. Medžiotojas apžiūrėjo Beno siūlomą ar- 
klį, pareikalavo geresnio ir gavo jį. Jis apsivilko naują 
Beno įteiktą odinį kostiumą ir pasijuto su juo itin sma- 
giai; mat kostiumas buvo ne tik praktiškas, bet ir pa- 
puoštas visokiais ornamentais ir spurgais. Šautuvui Ka- 
rolis Didysis turėjo nemaža priekaištų, bet šiuo 


klausimu Benas liko nepalenkiamas; tik amunicijos 


296 


pavyko gauti daugiau, negu Benas buvo numatęs duoti. 
Revolveris kliuvo neblogas. 

Apsirūpinęs Karolis Didysis tuojau pat leidosi į ke- 
lionę. Jis pastebėjo, kad mušeika Bilis jau pradeda at- 
sigauti, bet kaip tik jam Čarlzas nenorėjo nieko sakyti 
apie savo planus. Su Benu, tolimiausios šių vietų pre- 
kybos stoties savininku, reikėjo būti geruoju, o dau- 
giau bendrininkų Karolis Didysis nenorėjo turėti, juo 
labiau Bilio. 

Buvo malonus ir šiltas vasaros rytas, kai Karolis Di- 
dysis paskutinį kartą pasiraitęs ūsus sėdo ant arklio ir 
iškeliavo į šiaurę. 

Nuo Najobreros iki Misurio aukštupio prerijų, kur 
Karolis Didysis pirmiausia norėjo užsukti, tiesiog apie 
aštuoni šimtai kilometrų. Tačiau Karolis Didysis ne- 
buvo paukštis. Jis jojo raitas, pelnėsi duoną atlikda- 
mas nedidelius pėdsekio ir kaubojaus darbus, medžio- 
damas, reikalui esant nuklysdamas tai į vieną, tai į kitą 
pusę, tad pasiekti tikslą jam reikėjo kelių savaičių. 

Tuo metu vasara jau ėjo į pabaigą. Karštis atlėgo, 
saulės spinduliai taip nevargino akių; dabar jie jau švel- 
niai krito ant pievų, miškų ir upių, Žmonių ir gyvulių, 
išryškindami aplinkos kontūrus ir spalvas. Naktys vėl 
pailgėjo, ir šešėliai dieną nusidriekdavo didesni. Bizo- 


nų ir mustangų kaimenės dar tebeklajojo šiaurėje, ta- 

čiau jau pabudo instinktas vėl traukti į pietus. Indė- 
nai ruošėsi didžiosioms rudens medžioklėms, kad su- 
sidarytų atsargų žiemai ir kad šalčių metu palapinių 
kaimo gyventojams negrėstų badas. Tos siksikų gi- 
minės stovykla, kur vadas buvo Degantis Vanduo, 
dar tebestovėjo atvirose prerijose. Tik pasibaigus bi- 
zonų medžioklėms siksikai manė keliauti į priekal- 
nių miškus. 

Buvo naktis. Prerijas, upelį, palapines gaubė tam- 
sus dangaus kupolas. Mirgėjo žvaigždės, pūtė vėsus 
vėjas. Mustangai stovėjo vienas šalia kito, šunys mie- 
gojo susispaudę krūvon. Palapinėse ilsėjosi žmonės. 
Harka gyveno pas savo draugą Stiprųjį Elnią vado pa- 
lapinėje. Palapinė, kurioje pirma glaudėsi su Mato- 
taupa, buvo išardyta, nes neapsimokėjo ją laikyti vien 
dėl berniuko. Juodakojė moteris kol kas persikėlė pas 
savo tėvus jiems padėti. 

Vado palapinėje Harkai buvo gerai. Stiprusis El- 
nias ir jis kuo toliau, tuo labiau jautėsi artimesni. Ypač 
pirmomis Matotaupos išvykimo savaitėmis Harka bu- 
vo tikras, kad viskas pavyks, ką tėvas buvo užsibrėžęs, 
ir linksmas žaidė, mankštinosi, ilsėjosi ir plepėjo su 
savo nauju draugu nuo ryto ligi vakaro. Visi kiti ber- 
niukai jau laikė Harką saviškiu ir pripažino jį vienu iš 


geriausiųjų. 

Kai nuo svilinančių saulės spindulių išdžiūvo žolė, 
Harka kartais mintimis nusikeldavo į rudenį ir įsivaiz- 
duodavo, kaip grįš tėvas ir pargabens jo šautuvą. Iš 
pradžių tai buvo trumpos akimirkos, bet einant vasa- 
rai į pabaigą ir dienom vėstant Harka jau beveik kas 
rytą pabusdavo galvodamas, ar tik ne šiandien parsi- 
ras tėvas. 

Vakare jis užmigdavo su mintimi, kad tai, kas ne- 
įvyko šiandien, gali įvykti rytoj. Pamažu ėmė tiesiog 
degti iš nekantrumo, ir jam nelengva buvo susitvar- 
dyti, kad apie tai neprabiltų. Be abejo, ir Stiprusis El- 
nias manė, kad Matotaupa jau greit turi grįžti. Ber- 
niukai apie viską atvirai šnekėdavosi, bet apie Harkos 
kilmę, apie jo tėvo ištrėmimą ir kerštą Tašunkai Vitko 
abu baugiai tylėjo. Kartkartėmis jie ištisas valandas pra- 
sėdėdavo šalia vienas kito ir kaip susitarę tyliai galvo- 
davo apie tą patį, ir nuo to jų draugystė dar labiau 
stiprėjo. 

Stiprusis Elnias kartą vėl turėjo progą įrodyti savo 
draugiškumą, kai Gudrioji Gyvatė pasakė, kad prieš 
didžiąsias rudens medžiokles norįs parsigabenti iš Se- 
nojo Abrahamo šaudmenų savo šautuvui. Šlubasis Vil- 
kas ir Tamsusis Dūmas pasišovė jį lydėti. Jie norėjo 
pažiūrėti, kas per daiktas ta stotis, ir, matyt, kažkur 


širdies kertelėje taip pat slapta troško įsitaisyti šautu- 

vą. Kai buvo tariamasi dėl šio žygio, ir pasirodė, kaip 
puikiai Stiprusis Elnias supranta savo draugą Harką. 
Jis nuėjo pas vadą, savo tėvą, ir paklausė, ar Harka 
negalėtų lydėti karių, gal stotyje jis išgirsiąs ką nors 
nauja apie Matotaupą ar Tašunką Vitko. Kadangi Har- 
ka moka ir supranta baltųjų vyrų kalbą, jis galės pabū- 
ti siksikų kariams už vertėją ir pasiklausyti, apie ką 
kalbasi baltieji vyrai. 

Šių argumentų Degančiam Vandeniui pakako. Be 
to, atspėjęs sūnaus mintis ir norus, jis leido jam joti 
kartu. Sprendžiant iš to, ką papasakojo Gudrioji Gy- 
vatė po pirmo savo apsilankymo stotyje, baltieji ir rau- 
donodžiai vyrai elgėsi ten ramiai ir protingai, nors kar- 
tais baltieji per daug ir per garsiai šnekėdavo. 

Kaip nudžiugo abu berniukai, kokios viltys pabu- 
do jų širdyse! Į prekybos stotis ateidavo daug žinių, ir 
viltys ten šį tą sužinoti nebuvo tuščios. Kol kas didžio- 
sios gentys į šiaurę nuo Misurio nesivaidijo ir su bal- 
taisiais vyrais buvo taika, todėl berniukai galėjo joti su 
kariais į stotį. 

Kelionei Harka pasirinko savo širmį. Šį kartą ne- 
reikėjo vesti nešulinių arklių ir raitelių būrelis greitai 
gavosi į priekį. Jau ketvirtą dieną įgudusios indėnų 
akys pastebėjo horizonte stotį. Vėlyvą popietę raiteliai 
ją pasiekė. 

Prekybos stotyje ir aplink ją per pastaruosius mė- 
nesius beveik niekas nepasikeitė. Tik vandens lygis eže- 
re nuo vidurvasario kaitros šiek tiek nuseko. Ir žolė 
jau nebuvo tokia šviesiai žalia. Svečių bei klientų taip 
pat buvo mažiau, nes žiemos laimikis buvo jau prista- 
tytas, o rudens medžioklės dar neprasidėjusios. Trys 
siksikų kariai ir du berniukai iškart nujojo prie ašt- 
riatvorės ir pro vartus pakliuvo į kiemą. 

Senasis Abrahamas, pastaruoju metu neturėjęs per 
daug darbo, juos, matyt, jau iš tolo pastebėjo, nes tuo- 
jau pat pasveikino, išėjęs iš pirmojo blokhauzo. Ka- 
dang: prieš jį buvo indėnai, tai tiek daug nekalbėjo 
kaip anuomet su Tomu. Jis mokėjo prisitaikyti prie 
savo svečių manierų ir papročių. Atvykėliai nebuvo 
linkę apsistoti blokhauze ir ten valgyti. Jie tik norėjo 
pasirodyti, o paskui, kaip ir dauguma indėnų, su ar- 
kliais įsikurti ant ežero kranto. Nakvoti po atviru dan- 
gumi šiltomis vasaros dienomis nebuvo vargas. 

Prie ežero rado tik kelias nedideles grupeles indė- 
nų, asiniboinų, taip pat kitų giminių juodakojų, bet 
dakotų, kurių reikėjo saugotis, kad nepagrobtų Har- 
kos, nebuvo. 

Ne per toli ir ne per arti Gudrioji Gyvatė išrinko 
patogią vietą ant upelio kranto ir įsikūrė ten su savo 


palydovais. Kai arkliai atsigėrė, juos supančiojo ir pa- 

leido ganytis. Kadangi diena jau ėjo į vakarą, abu ber- 
niukai pririnko malkų ir užkūrė laužą. Maisto buvo 
atsigabenę, be to, pakeliui nusišovė keletą prerijų viš- 
tų, kurios dabar nupeštos kepė ant laužo. Gudrioji 
Gyvatė nebuvo linkęs jau tą patį vakarą pradėti kal- 
bą su Senuoju Abrahamu apie šaudmenis. Kas norė- 
jo prekiauti, turėjo ne tik turėti prekių, bet ir laiko. 
Gražius šermuonėlių kailiukus, kuriuos ketino pa- 
siūlyti mainais, Gudrioji Gyvatė dar tebelaikė rūpes- 
tingai paslėpęs. 

Trys kariai ir berniukai sėdėjo aplink laužą ir kirto 
kurapkas. Pasistiprinę kariai užsirūkė. Berniukai įsi- 
taisė ant kranto ir ėmė stebėti žuvis bei uodus. Vakaro 
saulės nutviekstas ežero paviršius žvilgėjo kaip perla- 
mutras. 

Nors iš pirmo žvilgsnio ir atrodė, kad berniukai stebi 
tik ežerą, iš tikrųjų jiems rūpėjo visa, kas dedasi aplin- 
kui, visa, ką girdėjo ir matė. Jie pastebėjo ir tai, kad 
pro vartus išėjo Senasis Abrahamas ir, atsisukęs į eže- 
rą, ėmė dairytis, lyg ko ieškotų. Paskui jis lėtai ėmė 
slinkti pakrante į tą pusę, kur buvo įsikūrę trys siksikų 
kariai su berniukais. Priėjęs jis sustojo, išsitraukė pyp- 
kutę, prikimšo ją, užsidegė ir ėmė papsėti. 

— Gražus vakaras, —- pasakė pagaliau, lyg berniu- 


kams, lyg kariams. 

Indėnai į tai nieko neatsakė. 

— Tu jau apsipratai pas siksikus? — užkalbino Sena- 
sis Abrahamas Harką. 

— Taip. 

— Gaila, kad tavo tėvas negalėjo pas juos likti. Tai 
buvo džentelmenas. Grandas, kaip sakydavo tas kvai- 
ša Tomas. Gaila. 

— Taip, — pratarė Harka nė nemirktelėjęs. 

— Na, tu jau didelis ir vienas nepražūsi. 

— Taip, — atsakė Harka tuo pačiu ramiu ir abejingu 
balsu, lyg Abrahamas būtų paklausęs „kaip sekėsi ke- 
lionė“. 

— Bet vis dėlto gaila, — tebekalbėjo Abrahamas. — 
Jis turėjo dolerių. Aš visada jį būčiau mielai ir gerai 
aptarnavęs. Bet ko jau nėra, to nėra. Ką padarysi. 

— Taip. 

— Jūs, matyt, čia atkeliavote pasiklausti, kur din- 
go tevas? 

— To tu nežinosi, Senasis Abrahamai. 

Harka iš pažiūros tebebuvo ramus, bet viduje jau 
pradėjo nerimauti. Jis nujautė, kad Abrahamas kažką 
žino apie Matotaupą ir šita žinia, matyt, nebuvo tokia 
gera, kaip Harka visą vasarą tikėjosi. 

— Ne ne, be abejo, čia sunku sužinoti, kaip sekasi 


žmogui toli pietuose kažkur apie Juoduosius kalnus. 

Išgirdęs „Juoduosius Kalnus“, Harka dar labiau su- 
nerimo. Iš pradžių jis nieko neatsakė Senajam Abra- 
hamui, tik greitai išvertė savo draugui Stipriajam El- 
niui, kas ligi tol buvo pasakyta. Tik tada vėl pakėlė 
akis į Abrahamą, kuris rūkydamas stovėjo šalia. Jei Ab- 
rahamas būtų buvęs indėnų karys, Harka jau seniai 
būtų mandagiai pakilęs. Bet kalbėdamasis su šiuo 
smuklės šeimininku ir pirkliu jis liko sėdėti, nes jam 
pasirodė, kad tas jį klausinėja ne taip, kaip reikia. 

Harka paprastai greitai į viską reaguodavo. Kol vertė 
Abrahamo žodžius Stipriajam Elniui, turėjo pakanka- 
mai laiko ir pats šį tą sumesti. 

Abrahamas žinojo arba tarėsi žinąs, kad Matotau- 
pa išjojo į Juoduosius Kalnus, be to, jis žinojo arba 
tarėsi žinąs, kad Matotaupa negrįš. Pirmiausia Harka 
nutarė pasiteirauti dėl Juodųjų Kalnų. Jei jo tėvas 1š- 
jojo ten, tai, matyt, išgirdo, kad prie Juodųjų Kalnų 
galima rasti Tašunką Vitko. Iš kur atėjo ši žinia? 

— Senasis Abrahamai, kas pasakė mano tėvui, kad 
Tašunka Vitko yra Juoduosiuose Kalnuose? 

— Ak, štai kur tu suki? Ne, to jam niekas nepasakė, 
bent jau čia, o kas buvo paskui, aš nežinau. Fredas 
visą laiką kalbėjo, kad Tašunka be jokios abejonės bus 
pietuose prie Plato, kur indsmenai trukdo numato- 


mam geležinkelio tiesimui. 

Dabar Harka jau atsistojo. Jis buvo tokio pat ūgio 
kaip Abrahamas ir jau greičiau jaunuolis negu ber- 
niukas. 

— Kas tas Fredas? 

— Ar tu nežinai? 

Abrahamas išspjovė nuo tabako pageltusias seiles. 

— Tavo tėvas jį gerai pažinojo ir vadino Džimu. 

— Džimu, — Harka išblyško kaip drobė. - Jis susiti- 
ko čia su mano tėvu? 

— Taip. Paskui abu išjojo. 

— Mano tėvas ruošėsi lydėti Tomą ir Teo. 

— Ruošėsi, bet nelydėjo. 

— Kodėl Senasis Abrahamas mano, kad mano tėvas 
daugiau negrįš? Gal jis nebegyvas? 

— Ne, berneli, to aš nežinau. 

— Kas sako, kad mano tėvas išjojo į Juoduosius Kal- 
nus, nors Džimas jam ir patarė Tašunkos Vitko ieško- 
ti prie Plato? 

— Tai kaip tik ir neaišku. Dėl to aš ir atėjau pas 
tave. Tenai blokhauze sėdi vienas, kuris buvo sutikęs 
tavo tėvą prie Najobreros. 

— Kas jis toks? 

— Žinomas medžiotojas. Visi jį vadina Karoliu Di- 
džiuoju. Ilgai gyveno prie Kanados sienos, paskui iš- 


keliavo į pietus, dirbo prie geležinkelio tiesimo. Bet 

ten jam pasidarė per karšta, kaip pats sako. Pasakoda- 
mas savo nuotykius, jis vis minėjo Topą ar Matotau- 
pą, ir aš įsidėmėjau tą vardą. Aš turiu gerą atmintį. 
Iškart supratau, kad tai bus tavo tėvas. 

— Ar ilgai tas medžiotojas bus pas tave? 

— Rytoj dar tikrai bus. 

— Tada rytoj aš pabandysiu su juo pasikalbėti. 

— Koks tu ramus žmogus! Negi nenori tuojau pat 
sužinoti apie savo tėvą? Eime su manim į blokhauzą, 
aš jus supažindinsiu. Dabar vakaras ir aš turiu laiko. 
Rytoj vėl būsiu kuo nors užsiėmęs. 

— Aš pasiklausiu mūsų vado Gudriosios Gyvatės. 

— Jūs, jauni indsmenai, gerai išauklėti. 

Harka paaiškino Gudriajai Gyvatei, kokia padėtis. 
Karys pareiškė, kad pats eis su berniuku į blokhauzą, 
kur tas kalbėsis su nepažįstamuoju. Abrahamui tai, at- 
rodo, nelabai patiko, bet jis nieko nesakė. Tada abu 
indėnai nulydėjo šeimininką į stotį ir įėjo su juo į na- 
mą, kur buvo svetainė. 

Švarioje patalpoje užimti buvo tik keli stalai. 

Abrahamas pasuko prie stalo pasienyje, kur sėdėjo 
tik vienas svečias, ilgas kaip kartis, kokių trisdešimties 
metų vyras raitytais ūsais. Į akis krito ne tik jo ūsai, 
bet ir drabužiai iš plonos odos su daug kutų, geresnės 


kokybės ir puošnesni negu kitų kaubojų ir medžioto- 


306 


jų. Priešais stovėjo tuščia taurė. Vyriškio veidai buvo 
paraudę, akys blizgėjo. 

— Abrahamai! — sušuko jis. — Ką tu čia man dabar at- 
vedi? Negi iš tikro mano išgelbėtojo Matotaupos sūnų? 

— Jį, Karoli Didysis! 

Abrahamas dar pristatė Gudriąją Gyvatę, ir visi trys 
susėdo prie Karolio Didžiojo stalo. 

— Na tai klausk, ko tau reikia, —- paragino Senasis 
Abrahamas Harką. — Karolis Didysis mielai tau viską 
papasakos. 

Harka nustebęs susimąstė. Labai jau netikėtai ir 
lengvai sužinos apie tėvą. Jis manė, kad tų žinių reikės 
ieškoti, bet jos pačios tiesiog ėjo pas jį. Tai buvo keis- 
ta. Bet antra vertus, atrodė, kad žinia, kurią dabar iš- 
girs, gera nebus. Berniukas pasiruošė viskam ir liko 
rimtas ir santūrus. 

— Kodel Karolis Didysis mano tėvą vadina savo iš- 
gelbėtoju? — pirmiausia paklausė jis. 

— Oho, kai tavo tėvas rado mus prerijose, mes bu- 
vome beviltiškoje, pragariškoje, baisioje padėtyje! Aš 
ir mano draugai dirbome matavimo grupėje, kuri bu- 
vo toliausiai pasistūmėjusi į priekį tarp Šiaurinio ir 
Pietinio Plato. Kiekvieną dieną tie prakeikti Lokės gi- 
minės indėnai ir Tašunka Vitko paruošdavo vis naują 


siurprizą, čia, žiūrėk, kokį nušauna, čia kokį kaip nie- 


307 


kur nieko nusineša, kartą numušė strėle inžinieriui 
skrybėlę nuo galvos ir pagaliau visus išnuodijo. Liko- 
me tik keturiese. Mus keturis jie nuginklavo, išrengė 
iki nuogumo ir paleido į prerijas. Tai buvo malonu- 
mas! Toks karštis, o vandens nėra, valgio taip pat, dar 
pasiklydome. Būtume pakratę kojas, jei Matotaupa ne- 
būtų radęs ir nuvedęs į bedančio Beno stotį. Puikus 
karys tavo tėvas. Gali juo didžiuotis, bernaiti! 

— Iš kur tu žinai, kad aš jo sūnus? 

— Iš kur? Senasis Abrahamas pasakė. 

— Kada tu išsiskyrei su mano tėvu? 

— Prieš kelias savaites. Jis diena anksčiau paliko pre- 
kybos stotį ir išėjo su Ruduoju Džimu į Juoduosius 
Kalnus. Ten, matyt, išjojo ir Tašunka Vitko, susido- 
rojęs su mūsų ekspedicija. 

Harka pajuto, kaip krūtinėje smarkiau suplakė širdis. 

— Kodėl, — dabar paklausė jis Abrahamo, jau nebe- 
pajėgdamas tramdyti susijaudinimo, — kodėl tu ma- 
nai, kad mano tėvas daugiau čia negrįš? 

Abrahamas pabarbeno pirštais į stalą, palaukė, lyg 
iškart atsakyti būtų buvę ne taip lengva. 

— Kodėl? Hm, prieš išjodamas su Fredu arba Dži- 
mu, nežinia, koks tikras jo vardas, tavo tėvas šį tą pra- 
sitarė. 


— Mano tėvas Matotaupa pasakė priežastį? 

— Jis pats tai ne. Bet sakė, o dabar apie tai jau visi 
kalba, kad Mineapolyje jis kažką nušovė ir policija jo 
ieško. Policija sužinojo, kad jis rado prieglobstį pas 
juodakojus. Gali būti, kad jie kreipsis į vyriausiuosius 
vadus ir pareikalaus jį išduoti, o tave uždarys į indėnų 
vaikų mokyklą, kur būsi auklėjamas kaip baltasis. 

— Kas taip sako? 

— Tu geriau paklausk, kas taip nesako. Tai visi Čia 
žino, ir todėl, mano nuomone, tavo tėvui geriau likti 
pietuose. 

Stojo ilga tyla. 

Tada prabilo Gudrioji Gyvatė: 

— Ar čia viskas, ką baltieji vyrai norėjo mums pa- 
sakyti? 

— Taip. 

— Gerai. Mes tai girdėjome. 

Sulig paskutiniu žodžiu Gudrioji Gyvatė atsistojo, 
paskui jį tuojau pakilo ir Harka. Abu indėnai išlindo 
iš už stalo, išėjo iš blokhauzo ir nužingsniavo per kie- 
mą vartų link. Buvo jau tamsu, todėl vartai užrakinti, 
bet abu greitai perlipo tvorą ir ramiai nudrožė į savo 
stovyklą prie ežero. 

Abu kariai ir Stiprusis Elnias tupėjo prie blėstančio 
laužo, kur susėdo grįžusieji. Ežero paviršius buvo juo- 


das ir lygus kaip veidrodis. Jo fone išsiskyrė švelnūs 

karklynų kontūrai. Aukštai danguje mirgėjo begalinė 
daugybė žvaigždžių. Nuo stoties atsklido šuns lojimas. 
Šiaip aplink buvo tylu. 

Visi penki kurį laiką sėdėjo tylėdami, paskui Gud- 
rioji Gyvatė paklausė: 

— Harka Kietasis Akmenie, ar tavo tėvas nužudė 
baltąjį žmogų? Pasakyk, kas jis buvo? 

— Mano tėvas nužudė vieną baltąjį žmogų, nes jis 
buvo niekšas ir tyčiojosi iš raudonodžių vyrų. Jo var- 
das buvo Elis. 

— Ar jis buvo baltųjų vyrų vadas? 

— Jis buvo maždaug kaip koks nedidelės grupės vadas. 

— Gerai. Rytoj išjojame atgal ir namie aptarsime 
viską su mūsų vadu Degančiu Vandeniu. Aš pasakiau. 

Paskutiniai žodžiai reiškė, kad iki pasitarimo pas 
vadą apie tai daugiau nebus kalbama. Gudrioji Gyva- 
tė susivyniojo į antklodę ir atsigulė. Jo pavyzdžiu pa- 
sekė kiti du kariai ir berniukai. Kiekvienas šalia pasi- 
dėjo ginklus. Sargybinio nepaliko, pasikliovė mustangų 
ir savo budrumu, nes buvo įpratę nusimesti antklodes 
kilus menkiausiam įtarimui. 

Harka tik dėjosi miegas. Jis gulėjo užsimerkęs, ta- 
čiau mintys jo galvoje tiesiog kunkuliavo. 

Jo tėvas iškeliavo su Džimu, su žmogum, apie kurį 


buvo kalbama, kad jis klasta nugirdė vadą Matotaupą 

ir išplėšė iš jo Juodųjų Kalnų aukso paslaptį. Harka 
tvirtai tikėjo savo tevo nekaltumu, bet jis bijojo toles- 
nių Džimo užmačių. Visi baltieji Senojo Abrahamo 
stotyje kalbėjo, kad Matotaupa žudikas, o Harka žu- 
diko sūnus, ir kad abu turėsią būti suimti! Visos jo 
naujojo gyvenimo pas siksikus atramos sulūžo. Jį pra- 
dėjo graužti rūpestis dėl tėvo, kaip koks piktas žvėris 
jis draskė širdį. Be to, Harka nenorėjo būti našta siksi- 
kams, kurie jį ir jo tėvą priėmė kaip svečius. 

Harka nakčia pakilo karščiuojančiomis akimis, pasi- 
ryžęs bėgti. Jis nenorėjo, kad siksikai suktų galvas, svars- 
tydami, apsimoka ginti jį nuo baltųjų, ar neapsimoka. 

Atrodo, kad niekas nepastebėjo, kaip Harka atsi- 
stojo, sulankstė savo antklodę ir išpančiojo širmį. O 
gal niekas ir nenorėjo to pastebėti. Jis pasivedė arklį 
galiuką žingsniu, kad nesukeltų triukšmo ir nepaža- 
dintų miegančių indėnų. Kai jį užstojo krūmai ir pora 
nedidelių medelių, Harka pabraukė širmiui per šner- 
ves 1r jau norėjo užsėsti. 

Ber čia, šalia jo, išniro kažkokia figūra, ir jis tuoj 
pažino, kas čia toks. Stiprusis Elnias! 

— Harka! Ką tu darai? 

— Aš joju pas savo tėvą. 

— Harka... 

— Nieko nesakyk. Aš taip nusprendžiau. 

— Kada tu grįši pas mus? 

— Kai tik pajėgsiu pas jus ištverti kario bandymus. 
Aš nenužudžiau jokio baltojo, ir baltieji vyrai niekuo 
negalės manęs apkaltinti. O kai būsiu vyras, jie nega- 
lės manęs uždaryti į savo perauklėjimo kalėjimą. 

— Harka Kietasis Akmenie, aš turiu prašymą. 

— Tau aš negaliu atsakyti. Bet neprašyk to, ko ne- 
galėčiau išpildyti. 

— Tapkime kraujo broliais prieš tau išjojant, kad aš 
tikrai žinočiau, jog vieną dieną tu pasirodysi prie mū- 
sų palapinių. 

— Gerai! 

Jaunuoliai išsitraukė durklus ir įsibrėžė iki kraujo 
rankas. Tada pridėjo vieną prie kitos, kad kraujas su- 
simaišytų, tai buvo ženklas, jog dabar jų brolystė neiš- 
ardoma. 

Įsikišęs smailų dviašmenį peilį į makšų, Harka dar 
kartą pažvelgė į savo draugą, su kuriuo dabar jau il- 
gam atsisveikino. Gerai įsižiūrėjo, koks jis tvirtas ir 
tiesus. 

Tada užšoko ant savo mustango ir nieko daugiau 
nesakęs, daugiau nė karto neatsigręžęs, pasileido leng- 
vais šuoliais nakties apgaubtomis prerijomis. 

Stiprusis Elnias žiūrėjo jam įkandin; jis matė, kaip 
vis mažėja jaunojo raitelio šešėlis, girdėjo, kaip tolsta 


jo arklio kanopų bilsmas. 

Šitas išsiskyrimas vado sūnui, lyg šiol gyvenusiam 
ramiai ir be jokių sukrėtimų, buvo pirmas didelis skaus- 
mas ir pirmas neatsakytas klausimas. Kas kaltas, kad 
išjojo Harka? Baltieji vyrai? Matotaupa? O gal siksikų 
kariai, šįvakar neradę šiltesnio žodžio Harkai? 

Stipriojo Elnio lūpų kampučiai virptelėjo. Jis ne- 
norėjo eiti prie miegančių karių ir uždėjo ranką ant 
įbrėžimo, kur jo kraujas buvo susimaišęs su Harkos 
krauju. Jis turi kraujo brolį. Tai jo paslaptis. Niekam 
to nesakys. Tik vienas žmogus galėjo suprasti jį, jo liū- 
desį ir abejones — Sitopanakė. Ji, be abejo, taip pat 
nusimins, kai Harka negrįš į palapinių kaimą. 

Ilgai stovėjo jaunasis siksikas vienas. Pagaliau prisi- 
vertė sugrįžti į stovyklą ir vėl atsigulti. Kiti neturėjo 
žinoti, kaip jį sukrėtė išsiskyrimas su Harka. 

Stiprusis Elnias pabudo dar prieš aušrą. Jis matė, 
kaip išblėso žvaigždės, kaip viską apgaubė nemaloni 
pilkuma, su kuria ėmė trauktis sutemos, paskui pate- 
kėjo saulė, nutvieksdama žemę ir dangų. Ežero pavir- 
šius virto auksiniu veidrodžiu, karklų šakos pilkšvai 
žaliais lapais judinamos švelnaus vėjelio ėmė siūbuoti 
ir mirguliuoti saulės spinduliuose. Stiprusis Elnias pa- 
girdė arklius ir vienas atsisėdo ant upelio kranto, kur 
aną vakarą sėdėjo su Harka. Uodai dar negrūdo čiul- 


kinio, bet žuvys jau knibždėjo skaidriame vandenyje. 

Priėjo Gudrioji Gyvatė, ir Stiprusis Elnias atsistojo. 

— Tu paskui dar kalbėjai su Harka? — paklausė Gud- 
rioji Gyvatė. 

— Taip. Prieš jam išjojant. Jis pasakė, kad grįš pas 
mus, kai pajėgs ištverti bandymus. 

Gudrioji Gyvatė nukreipė akis į ežerą ir nieko dau- 
giau nepasakė. 

Praėjus pusvalandžiui, pro aštriatvorės vartus, ku- 
rie jau buvo atidaryti, išėjo aukštas bernas, kurį abu 
indėnai tučtuojau pažino. Tai buvo Karolis Didysis. 
Sukinėdamas ūsus jis drožė tiesiai prie siksikų. 

Gudrioji Gyvatė ir Stiprusis Elnias atsisėdo prie ki- 
tų šalia laužo ir dėjosi nepastebį Karolio Didžiojo. 

Apsitaisęs margais, kutais papuoštais drabužiais me- 
džiotojas sustojo prie jų. 

— Labą rytą! — pasakė jis. 

Indėnai jam nieko neatsakė, kaip ir aną vakarą Ab- 
rahamui. Karoliu Didžiuoju jie dar mažiau domėjosi 
negu stoties šeimininku. 

— Kurgi tas bernaitis Haris? Norėčiau šnektelėti. 

— Nėra, - atsakė Gudrioji Gyvatė. 

— Kaip nėra? — nustebo Karolis Didysis. 

— Nėra, - pakartojo Gudrioji Gyvatė. 

— Kada jis vėl bus? 

— Nežinome. 


— Kurgi jis nuėjo? 

— Jis išjojo. 

— Išjojo. Aš... aš norėjau su juo dar kartą pakalbėti! 

— To jis nežinojo. 

— Jis gi ne... jis juk ne visai išjojo? 

— Ką gali žinoti? 

Karolis Didysis įsitvėrė į ūsus. 

— Gal jis išjojo pas savo tėvą? 

— Ne, - atsakė Stiprusis Elnias, nors berniukui ir 
nederėjo neklaustam kištis į suaugusių šneką. 

Bet Gudrioji Gyvatė tylėjo, ir tai buvo patogi pro- 
ga. Stiprusis Elnias nesigėdino, kad pasakė medžioto- 
jui neteisybę, nes jis žiūrėjo į jį kaip į priešą, savo pa- 
sakojimais išvariusį Harką, ir be sąžinės graužimo kaip 
koks medžiotojas bebrui spendė jam spąstus. 

— Ne pas tėvą?! 

— Ne, ten jo gali ieškoti policija, o Harka nenori 
pakliūti jai į nagus. 

— Šimts perkūnų, kas per nesąmonė! Toks vaikas 
ir išjojo visiškai vienas, čia juk pasienis, dykynė, jis 
pražus! 

— Jis geriau pražus prerijose, kurios yra jo tėvynė, ne- 
gu kokiame nors baltųjų vyrų perauklėjimo kalėjime. 

— Pabėgo išsigandęs internato indėnų vaikams, apie 
kurį aš užsiminiau? Ak tu velnio puse, kas galėjo pa- 
galvoti! Aš tik pajuokavau! 


Stipriojo Elnio veidą iškreipė pyktis ir pašaipa. 

— O Harka pagalvojo, jog tai tiesa. Tu jo daugiau 
nepamatysi, Karoli Didysis. 

Medžiotojas trenkė sau į kaktą. 

— Tai velniava! Išjojo, ėmė ir išjojo! Aš atėjau čia, 
norėdamas palydėti jį iki Juodųjų Kalnų ir padėti su- 
sirasti tėvą, o jis išjojo... Nieko nesakęs ėmė ir išjojo 
vidurnaktį. Nieko nesuprasi. Tai, tai... gali padaryti 
tik indėnas. Kas gali suprasti jus, raudonodžius! Ir jūs 
paleidote vaiką, leidote jam išjoti į pražūtį? 

— Taip. 

— To jau per daug. Likite sveiki! 

Karolis Didysis nuplumpsėjo. Kiekvienas jo žings- 
nis buvo spyris tam indėnui, kuris jį mulkino, ram 
kvailam berniūkščiui, kuris ėmė ir išjojo, Fortūnai, kuri 
Karoliui Didžiajam vėl parodė nugarą. 

Na ir įklimpo! Galas visiems planams, visoms sva- 
jonėms, kaip aptiks Džimo pėdas, kaip su Hariu pasi- 
rodys Matotaupai ir pareikalaus atlyginimo. Galas vis- 
kam, galas. 

Jam liko tik arklys, šautuvas, revolveris, peilis ir dra- 
bužiai. Tai buvo nedaug, turint galvoje ankstesnes jo 
rožines svajones apie tai, kaip gyvens visko pertekęs ir 
nieko neveiks. 

Be perstojo murmėdamas prakeiksmus, Karolis 
Didysis atėjo į stoties svetainę ir pasigėrė iš pat anks- 


taus ryto. 

Kai jau ėmė suktis galva ir viską matė kaip pro dū- 
mus, jis paklausė Senojo Abrahamo: 

— Abrakadabra, kaip manai, ar aš galėčiau pasekti 
to vaikpalaikio pėdom? 

— Pabandyk, Karoli Didysis, bet žinok, kad Haris 
yra Matotaupos sūnus, ir jeigu jis nenorės, kad jį kas 
rastų, tai ir nerasi. Jis išėjęs gerą mokyklą. 

— Dar duok brendžio, Abrakadabra! Dabar jau nie- 
kas nesvarbu. 

Šeimininkas prisėdo prie Čarlzo. 

— Ko tu juo taip rūpiniesi! Tegul tas raudonodis 
utėlius joja, kur jam reikia! Tu juk ne jo tėvas. 

— Abrakadabra, tu nekaltas kaip naujagimis. To utė- 
liaus tėvas žino, kur Juoduosiuose Kalnuose yra auk- 
so! Supranti? 

— Ak štai kas! Tada aišku! Aš atnešiu tau dar bren- 
džio, bet pagiriotis meldžiu į lauką. Mano svetainėje 
tam ne vieta. 

Abrahamas nuėjo, Karolis Didysis spoksojo jam pa- 


vymui. Jo protas aptemo. 


Harka Kietasis Akmuo Nakties 
Akis suprato, kokie sunkumai jo 
laukia. Nors ir turėdamas arklį, 
ginklus ir galėdamas užsikurti ug- 
nį, žmogus buvo maža ir lengvai 


sunaikinama smiltelė tarp sraunių 


ut upių, neįžengiamų miškų ir plikų 
stepių, tarp alkanų plėšriųjų žvėrių ir piktų žmo- 
nių, tarp audrų, šalčio ir sniego, kurie ateis kartu su 
artėjančia Žiema. 

Leisdamasis į kelionę vienas, Harka ne tik žinojo, 
kokie vargai ir pavojai jo laukia, bet ir bendrais bruo- 
žais įsivaizdavo, kaip reikės juos įveikti. 

Jo pirmas uždavinys buvo persikelti per Misurį. Ber- 
niukas jau buvo daug girdėjęs apie šią upę, kurią savo 
gimtąja kalba vadino „Mini-sose“, Purvinas Vanduo; 
jis buvo matęs jos galingus vandenis praeitą pavasarį 
toli į pietus nuo čia, prie Omahos. Jos aukštupio su 
sraunia srove, kriokliais, slenksčiais ir sūkuriais jis dar 
nepažinojo. Tačiau pasibastęs su Stipriuoju Elniu po 
Misurio intakų rajoną visa tai gerai įsivaizdavo. 

Harka vis ragino savo širmį. Jis nenorėjo, kad jį kas 


pavytų, o keldamasis per Misurį ketino sumėtyti pė- 

das. Jojo visą naktį. Rytą, kai nuėjo gulti vilkai, jis 
taip pat sustojo poilsio, įsisupo į antklodę ir numigo 
porą valandų saulės atokaitoje šalia arklio. Jis turėjo 
nedidelę atsargą džiovintos ir trintos bizono mėsos, 
kurią labai taupė. Pirmiausia sukirto iš stovyklos pasi- 
imtą prerijų vištelę. Tris višteles buvo nušovęs pake- 
liui į stotį; vieną suvalgė ant ežero kranto, kita liko jo 
bendrams, o trečią pasiėmė į kelionę, dėl to turbūt 
niekas negalėjo pykti. Širmis skabė žolę, jis taip pat 
buvo alkanas. 

Ankstų vienos dienos rytą jaunasis raitelis pasie- 
kė Misurio slėnį. Žolė čia ir dabar, rudenį, tebebu- 
vo sultinga. Abipus slėnio raudonavo molio kalvos. 
Upė šniokštė savo vaga. Iš sudžiūvusio kranto dum- 
blo buvo macyti, kiek kepinant vasaros saulei nu- 
slūgo vanduo. 

Širmis puolė godžiai gerti, ir Harka atsigulęs atsi- 
gerė dideliais gurkšniais, paskui prisisėmė vandenmaišį. 

Po to jaunasis keliauninkas supančiojo arklį ir pa- 
leido ganytis, o pats iš ašutų ir ilgo karklo pasidarė 
meškerę. Drėgnoje pakrantėje rado kirminų ir kito- 
kios gyvasties, tinkamos masalui. Prieš pradėdamas 
meškerioti užbėgo ant vienos kalvos dar kartą gerai 
apsižvalgyti. Aplinkui buvo tuščia; neatrodė, kad čia 


būtų gyvenęs ar buvęs koks žmogus. Todėl nusirami- 

nęs Harka grįžo prie kranto ir pradėjo meškerioti. Van- 
denyje žuvų knibždėte knibždėjo, ir jau po valandos 
jaunasis žvejys būtų galėjęs savo laimikiu pasotinti pa- 
lapinę su daugeliu gyventojų. Jis pasirinko sausų mal- 
kų ir pirmąkart kelionėje susikūrė laužą. Žuvis rūpes- 
tingai išskrodė ir iškepė pelenuose. Tada atsisėdo ir 
emė kirsti už šešis. Nežinia kada vėl galės taip gausiai 
ir ramiai pavalgyti. Nusivilkęs briedžio odos švarką 
atsuko saulei nugarą ir nusnūdo dvi valandas. Pabu- 
dęs ėmė apžiūrinėti upę ir jos krantus, galvodamas, 
kaip čia geriau persigauti per sraunius ir klastingus van- 
denis į kitą pusę. Valties jis neturėjo, tad jam ir jo 
širmiui liko tik plaukti. Viskas sušlaps; šito neišveng- 
si, net drabužiai, tačiau revolverį ir šaudmenis reikia 
pasaugoti. Taip viską apsvarstęs, Harka prisipjovė kar- 
klų vytelių ir nusipynė apvalų krepšį. Tai buvo mote- 
riškas darbas, bet kai reikėjo, Harka mokėjo viską. 
Krepšys buvo labai naudingas daiktas. Į jį, be revolve- 
rio ir šaudmenų, dar galėjo sukrauti strėles, kirvį, kuoką 
ir drabužius. Krepšį užsidėjo ant galvos ir prisirišo. 

Lanką ir lasą persimetė per petį. 

Harka neketino slėpti, kur įlips į vandenį. Jis žino- 
jo, kad srovė stipri, ir jeigu sūkuriuota upė jo kur nors 
nepraris, tai kitą krantą pasieks gerokai paneštas Že- 


myn. Toje vietoje, kur išlips, sumėtys pėdas. Šiam ciks- 

lui geriausiai tiko mažas upeliukas, kuris kitoje pusėje 
įtekėjo į Misurį. 

Lygiai vidurdienį Harka jau buvo susiruošęs keltis. 
Su krepšiu ant galvos jis užsėdo ant arklio ir pavarė jį 
į vandenį. Harka kiek galėdamas stengėsi jo nevaržyti, 
nes laukiniai arkliai žiną, kas yra sraunūs vandenys; 
dar būdami kumeliukai išmoksta iš motinų, kaip juos 
perplaukti. Kai arklys nebesiekė kojomis dugno ir tiek 
įplaukė, kad jau nebegalėjo kilti noras grįžti atgal, Har- 
ka paleido jį vieną. Pacs plaukė šalia, o arklys iš pasku- 
tiniųjų stengėsi kaip nors išsikapstyti į kitą krantą. Har- 
ka sieksniavo. Srovė jį pati nešė, tačiau kartą sūkurys 
taip suėmė, kad vos neįtraukė į dugną. Harkai pavyko 
išsivaduoti iš nemalonių gniaužtų ir pasivyti širmį, ku- 
ris dabar, pamatęs, kad priešingas krantas jau ranka 
pasiekiamas, kaip paklaikęs veržėsi į jį. Beveik vienu 
metu jie pajuto po kojomis dugno dumblą. Arklys 
klimpo, ir berniukui pavyko jį pasivyti ir nutverti už 
pavadžių. 

Paskui jis ilgą laiką jojo prieš vandenį. Arklys ėjo 
sunkiai ir lėtai, tačiau tai buvo geriausias būdas sumė- 
tyti pėdas. Tik vakare jis nusėdo ir leido arkliui vie- 
nam, tik su lasu ant kaklo, išlipti į kietą krantą, o pats 
lengvais žingsniais, beveik nepalikdamas pėdų, išbėgo 


paskui į menka žolyte apaugusį krantą. Jis davė lasu 


321 


pririštam arkliui laisvai pasisukinėti, paskui prišoko 
prie jo, užsėdo ir nujojo. Harka buvo toks lengvas, 
kad persekiotojai iš kanopų pėdsakų vargu ar būtų ga- 
lėję pažinti, kada jis užsėdo. Iki pat nakties leido ar- 
kliui bėgti, kur jis nori. 

Pagaliau Harka sustojo. Jis mane, kad joks perse- 
kiotojas juo tiek nesidomės, kad ieškotų visą dieną. 
Tad toliau mėtyti pėdas nebuvo prasmės. 

Berniukas ir jo arklys jau buvo nudžiūvę. Harka 
iškrovė savo krepšį; viskas ten liko sausa. Harka labai 
džiaugėsi, kad taip gerai pasisekė persikelti, todėl da- 
bar nutarė atsipūsti pats ir duoti pailsėti arkliui, o šla- 
pią bizono odos antklodę pakabino ant krūmų pra- 
džiūti. 

Artimiausias Harkos tikslas buvo Adamsono fer- 
ma. Ten tikėjosi gauti kailinį švarką ir šiltus mokasi- 
nus žiemai. Del jų Abrahamo stotyje jis nenorėjo gaišti. 
Siksikų stovykloje liko septyni juodviejų su tėvu nu- 
šautų bizonų kailiai. Jie dar nebuvo išdirbti, tačiau 
juos galima buvo išsimainyti į žieminius drabužius. 
Harka ilgai negalvojo apie tą prarastą turtą. Jis jau 
buvo įpratęs viską pradėti iš pradžių. Po tos nakties, 
kai pabėgo iš Lokės giminės palapinių, tik dviejų da- 
lykų neprarado ir visada turėjo su savimi — arklį ir bi- 


zono odos antklodę. Kuo vienišesnis darėsi, tuo bran- 

gesni buvo jam širmis ir bizono odos antklodė su tėvo 
žygių vaizdais. 

Harka aptiko pėdsakus, rodančius, jog netoliese yra 
indėnų stovykla, ir ją kuo atsargiausiai aplenkė. Jei 
ten būtų gyvenę siksikai ar mandanai, kurių Harkai 
nereikėjo bijoti, vis tiek nebūtų jiems rodęsis, nes ne- 
turėjo jokio noro duoti kam ataskaitą, iš kur ir į kur 
keliauja. 

Surasti dykynėse Adamsono fermą buvo nelengva, 
bet Harka manė, kad kaip nors ras. Tomas ir Teo jam 
buvo nupasakoję, kur ji yra, be to, baltieji paprastai 
kurdavo didelius laužus, kurių dūmus indėnas užuos- 
davo už kelių mylių, o pastebėti galėdavo net per dvi- 
dešimt kilometrų. Labiausiai Harkai reikėjo saugotis, 
kad nepakliūtų į rankas kokiai šiaurinių dakotų gimi- 
nei, todėl buvo labai atsargus. Dažnai sustodavo apsi- 
dairyti, atidžiai apžiūrėdavo visas aptiktas pėdas. Val- 
gydavo labai menkai. Kartą iškriaušė pelės urvelį, ten 
rado šiek tiek laukinių ropių. Kitą sykį jam pavyko 
užmušti prerijų šuniuką, riebų mažą graužiką, kiek di- 
desnį už voveraitę. Ugnies kurti nedrįso, tad suvalgė 
žalią ir pasisotino, bet malonumo nepatyrė. 

Šiltos dienos jau buvo praėjusios. Po vidurnakčio 
pakildavo šalti rudens vėjai, žiemos pranašai. Rytais 


prerijas dengdavo šerkšnas. Harkos bizono odos ant- 

klodė dar nebuvo visai išdžiūvusi. Jis rasdavo daug vil- 
kų pėdų. Ištisos jų rujos, matyt, gyveno šiose vietose. 
Todėl Harka labai nudžiugo, kai vieną dieną tolumo- 
je pamatė dūmus, o atėjus vakarui tamsoje įžiūrėjo ir 
raudoną laužo ugnelę. Harka neabejojo, kad tai atvi- 
ras baltųjų laužas. Jis paragino arklį. 

Prijojęs pakilumą, kur galėjo apsidairyti, suprato, 
kad priešais jį ferma. Jis pamatė labai mažus gyvulių 
siluetus, tai buvo „prijaukinti bizonai“, laikomi bal- 
tųjų Žmonių, ir, be laužo, dar pastebėjo antrą šviesą, 
sklindančią pro langus iš namo, kuris stovėjo tarp krū- 
mų ir medžių. 

Harka nušuoliavo laužo link. Netoli galvijų ban- 
dos priešais baisiausiai lodami išbėgo du paukštšuniai. 
Vienas tuoj šoko ant raitelio ir arklio. Harka čiupo 
odinį bizūną ir taip kirto juo šuniui per snukį, kad tas 
tuoj nukrito žemėn. Širmis paspartino žingsnį, 1r šu- 
nys liko užpakalyje. 

Jaunasis raitelis prijojo bandą, kuri, palyginti su lau- 
kiniais gyvuliais, bjauriai dvokė. Prie laužo stovėjo 
barzdotas žmogus su šautuvu rankose. 

— Ei! Kas ten? 

Šalia jo besiganąs arklys staiga pakėlė galvą. 

— Geras draugas! 

Harka prijojo liepsnojanųį laužą, timptelėjo savo 


mustangą už pavadžių, kad tas atsistotų piestu, ir pa- 

kėlė ranką be ginklo, tuo norėdamas parodyti, jog arjo- 
jo taikiais tikslais. Barzdotąjį vyrą jis jau seniai pažino. 

— Tomai! 

— Hari! Hari! Berneli! Iš kur tu dabar atsiradai vi- 
durnaktį? 

Jaunasis indėnas nušoko žemėn, paėmė arklį už pa- 
vadžių ir priėjo prie Tomo. 

— Ar galėsiu pas tave ligi ryto pabūti? 

— Kiek tik norėsi galėsi būti! Taisykis čia patogiau. 
Tu, be abejo, ne vienas?! 

— Aš vienas. 

— Betgi, vaike... vyruti... na, sėskis, sėskis pirma 
prie laužo. 

Harka pririšo arklį ir atsisėdo. Harka pirmą kartą 
gyvenime pasigedo pypkės. Tomas prisikimšo savąją. 

— Toks netikėtumas! 

Laužas maloniai šildė, Harka atkišo į jį kojas, ma- 
loniai šildė ir širdingas Tomo pasisveikinimas. Kau- 
bojus padavė jaunajam indėnui gabalą šalto kepsnio, 
ir Harka ėmė godžiai valgyti. 

— Kaipgi tau pavyko mus surasti? 

Indėnas tylėdamas parodė į laužą. 

— Taip taip, ugnelė! Užkūrėm, norėdami vilkus at- 
baidyti. Ū, bestijos! Žiema ankstyva, tai ištisos jų ru- 


jos spokso į mūsų galvijus. Penkis šunis jau sudraskė. 

Įsisuko andai į avių bandą, ir tos išlakstė persigandu- 
sios į visas puses. Dvidešimt dvi avis nunešė. Adamso- 
nas tiesiog siunta! 

— Kaip nuo jų apsiginti! — sušuko Tomas. 

— Šaudyrti reikia. 

— Šaudyk, kad gudrus. Norėjome nuodyti, bet nuo- 
dų gali šunys prisiryti! Teo šiąnakt pasiėmė beveik vi- 
sus juos prie avių, ana ten jis, į pietus nuo namo. Adam- 
soną apdraskė vilkas, kai vakar avis buvo užpuolęs. 
Guli dabar namie. Ber kad ir gudrūs bestijos. Jiems 
vieni juokai didžiausią ratą apsukti. Dieną jų nėra, ta- 
čiau naktį, ana... Girdi? Po velnių... 

Gyvuliai ėmė spaustis į krūvą, buliai šnarpštė ir kratė 
ragus. Šunys, saugą bandą, susimetė į vieną vietą ir 
ėmė užspringdami skalyti. 

Harka pašoko nuo žemės ir atrišo arklį, neramiai uo- 
džiantį orą. Berniukas užsėdo. Tomas stovėjo šalia jo. 

— Pirmyn, tai vilkai. Mes turime pulti! - sušuko 
jaunasis indėnas piktai, nes Tomas akimirką dar dve- 
jojo. — Negi lauksi, kol jie tau gyvulius sudraskys. 

Šunys atsitraukė galiuką argal ir skalijo, bijodami 
susikibti su vilkais. Galvijai smarkiau susispaudė; 
silpnesnieji buvo viduryje, o stipresni sustojo ratu ir 
nuleido ragus. Pačiame priekyje stovėjo du buliai, 


prie jų pasileido Harka. Tomas nusekė paskui jį ir 

dukart pykštelėjo iš šautuvo. Buliai dusliai ir grėsmin- 
gai maurojo. 

Gimtajame Lokės giminės palapinių kaime jauna- 
sis indėnas ne veltui buvo draugų pramintas Nakties 
Akimi. Jis ir tamsoje puikiai matė, štai ir dabar jau iš 
tolo pro vieno buliaus nugarą pamatė du žalius švie- 
čiančius taškus. Vilko akys! Harka paleido pirmąją strė- 
lę; akys dingo. Tuo pačiu metu berniukas pamatė, kaip 
įnirtingai kaunasi vienas bulius, norįs išgelbėti bandą. 
Jis jau nebemaurojo. Priklaupęs ant kelių ragais išme- 
tė į orą vieną vilką, paskui kitą. Harka sušuko iš 
džiaugsmo. Jis prijojo prie buliaus ir sustabdė arklį. 
Įniršę, kaip šešėliai aplink šmižinėjantys vilkai lyg ir 
pradėjo trauktis, bet turbūt tik norėdami pulti iš kitos 
pusės. Harka ir Tomas šovė vienu metu. Harka be 
garso, Tomas su trenksmu. Galą gavo penki vilkai; 
trys buvo nušauti, du sudorojo drąsus bulius. Likę gy- 
vi sulysę ilgakojai plėšrūnai dingo už artimiausios pa- 
kilumos. Harka užlėkė ant jos ir pamatė, kad į vaka- 
rus sprunka dešimt vilkų. Iš paskos jis paleido dar vieną 
strėlę ir nušuoliavo atgal prie bandos, bet čia plėšrūnų 
nė padujų nebuvo likę. Užtat pietų pusėje, kur ganėsi 
avys, driokstelėjo Teo šautuvas. Tomas nujojo jam į 
pagalbą, ir šunys, pažįstą jį kaip piemenį, nusekė iš 
paskos. 

Harka liko vienas, tik tiedu paukštšuniai, norėję jį 
apkandžioti, nenubėgo paskui Tomą. Buliai padrąsė- 
jo. Jie suko ratu apie bandą, šnarpštė ir trypė, pasiti- 
kėdami savo jėga, atrodė, kad antrą kartą vilkai Čia 
nedrįs rodytis. 

Dangumi slinko debesys. Žvaigždės tai dingdavo 
už jų, tai vėl pasirodydavo. Vėjas taip pūtė į laužą, kad 
liepsna čia iškildavo į padebesius, čia, atrodė, ims ir 
užges. Virpanti laužo šviesa krito ant tamsių, nakties 
apgaubtų pievų, ant besigrūdančių, vis dar neramių, 
persigandusių gyvulių. Abu paukštšuniai uostinėda- 
mi nubėgo vilkų pėdomis. Harkos širmis nežinojo, ką 
daryti. Buliai, kurie dabar įniršę lakstė aplink, primi- 
nė mustangui bizonų medžiokles, ir jis norėjo šokti 
paskui juos, bet tuo pat metu visas drebėjo, nes bijojo 
vilkų. Harka pasikabino pavadį ant alkūnės, kad galė- 
tų-bet kada sulaikyti mustangą. Šaudant reikėjo laisvų 
rankų. 

Toli į priekį nubėgę šunys sukaukė, ir Harka pa- 
matė, kaip jie galynėjasi su dideliu vilku. Jis nenorėjo 
kištis, bet vilkas susilaukė pagalbos iš rujos, ir vienas 
šuo tuoj gavo galą, antras, vejamas dviejų vilkų, pasi- 
leido prie Harkos. Jaunajam šauliui tai buvo puiki pro- 
ga parodyti savo sugebėjimus. Harka įtempė lanką ir 


greitai vieną paskui kitą paleido dvi strėles. Pataikė 

dviem vilkams. Prilėkė įniršę buliai ir ėmė mėtyti bei 
trypti negyvus plėšrūnus. Harka turėjo saugotis, kad 
su savo mustangu nepatektų tarp šėlstančių galvijų. 
Pietų pusėj vėl nuaidėjo šūviai, ir Harka išgirdo, 
kaip skardžiai šaukia Tomas ir Teo, siundydami savo 
šunis. Paskui sugirgždėjo namo durys ant tvenkinio 
kranto. Tas tvenkinys buvo vasarą išdžiūvusios upės 
dalis. Kažkas išėjo į lauką, užsėdo ant arklio, kuris sto- 
vėjo pririštas šalia durų, ir šuoliais pasileido prie galvi- 
jų bandos. Raitelis buvo keistos figūros, pilnokas, jis, 
regis, nematė Harkos. Todėl jaunasis indėnas suriko: 
— Hi je! Tada raitelis pasuko prie jo. Jam prijojus 
arčiau, Harka suprato, kad prieš jį moteris vyriškais 
drabužiais; tikriausiai tai buvo Adamsono žmona. Ji 
turėjo šautuvą. Prijojusi Harką, moteris išsigando, bet 
jis jai greitai angliškai paaiškino, kad yra Tomo drau- 
gas ir nori padėti atsiginti nuo vilkų. Jis paprašė jos, 
kad pasirūpintų laužu, nes nuo jo galėjo kilti gaisras. 
Su vilkais jis pats susidorosiąs. Pagalvojusi moteris su- 
tiko ir nujojo prie laužo, nusėdo ir ėmė žarstyti paga- 
lius į šalis. 
Prie avių bandos šūvių daugiau nebuvo girdėti. 
Tačiau Žmonės ir gyvuliai nenurimo iki pat ryto. 
Kai prašvito, aprimo ir vėjas. Tada iš susitelkusių de- 


besų pasipylė kruša, riešuto dydžio ledai kapojo žmo- 

nes ir gyvulius, ir prerijos virto baltu lauku, tarsi būtų 
pasnigę. Galvijai maurojo. 

Juoduose Harkos plaukuose ir šviesiuose jo mus- 
tango karčiuose buvo pilna ledų. Jis pamatė, kaip mo- 
teris vėl nujojo namo. Pietų pusėje, prie avių bandos, 
šūkaliojo Tomas ir Teo, po kiek laiko Tomas atšuo- 
liavo prie Harkos. 

— Tai pasisekė! — šaukė jis. — Banda neišlakstė. Nė 
vieno gyvulio nepraradome! Ei Hari, nusipjauk vilkų 
ausis! 

Abu ėmė jodinėti aplink. Harka buvo nušovęs pen- 
kis vilkus ir dabar kaip įrodymą nusipjovė jų ausis. Iš 
trijų vilkų kūnų jis ištraukė sveikas strėles, nuvalė jas 
tr vėl įsikišo į strėlinę. Tų strėlių, kuriomis nušovė pas- 
kutinius du vilkus, buvo nulūžę kotai, tačiau antga- 
lius, įstrigusius tarp šonkaulių, Harka taip pat išsiė- 
mė; jiems pritaikyti naujus kotus buvo vienas juokas. 

— Tai bent naktelė, ką? — be perstojo plepėjo To- 
mas. — Gerai, kad tu čia atsiradai, Hari! 

Paskui jis su jaunuoju indėnu nujojo prie namo. Iš 
pietų pusės prijojo ir Teo. Arkliai atsigėrė tvenkinyje, 
o pririšti tuoj atsigulė, jie buvo tokie pavargę, kad nė 
nemanė ėsti. 

Teo paplojo Harkai per pečius. 


— O, bernužėlis pas mus arjojo, Haris! Tai gerai. 

— Teo, - pasake Tomas, — nejau manai galvijus vie- 
nus palikti! Pasiimk kitą arklį ir jok atgal. Pusryčius aš 
tau atnešiu. 

Teo pakluso, bet nuėjo nenoromis. 

Tomas pravėrė duris ir pakvietė Harką į vidų. 
Adamsonas buvo susirentęs paprastą tvirtą blokhau- 
zą. Jame buvo dvi patalpos. Pirmoji buvo virtuvė, gy- 
venamasis kambarys ir miegamasis. Antroji, užpakali- 
nė, matyt, skirta sandėliui. Langų joje nebuvo, tik 
šaudymo angos. Šviesa krito pro praviras duris. 

Adamsonas gulėjo ant narų, apsiklostęs avikailiais. 
Jis tiriamai nužvelgė abu įėjusius. Žmona stovėjo prie 
akmeninio židinio ir kurstė ugnį. Ji šildė vandenį. 

Tomas pirmas prašneko. 

— Adamsonai, Adamsonai! — pasakė jis. — Tai mums 
pasisekė. Kaip tiems kvailiams. Tu sunegalavai, bet 
atėjo šitas jaunas indėnas, Harka Vilko Nugalėtojas, 
ir padėjo mums. Mes nepraradome nė vieno gyvulio, 
nė vienos karvės, nė vienos avies. Karališkai pavaišink 
šitą jaunąjį svečią, kaip jo tėvas mus savo palapinėje! 

— Mus? — suurzgė Adamsonas. - Jus, tu turi galvoj! 
Na bet jeigu tau, Tomai, taip patinka vaidinti karalių, 
tai vaidink. 

— Adamsonai, tu geras fermeris, bet baisus šikšna ir 


per tai kada nors galą gausi. Atsimink, kad mūsų fer- 

ma stovi negyvenamoje vietoje! Tokio lengvo grobio 
vilkai dar nematė. Jų panosėje atsirado galvijų banda, 
nekeliaujanti iš vienos vietos į kitą! Žmogau, tik pa- 
galvok, vilkams del to tiesiog seilės varva, ir jie puola 
ją kaip bitės pirmuosius žiedus! Adamsonai, aš tau iš 
širdies patariu, pasisamdyk dar vieną piemenį ir turėsi 
daug mažiau nuostolių. Harka Vilko Nugalėtojas strė- 
lėmis nušovė penkis vilkus. 

— Duok tam vaikiščiui gerai užkąsti, žmona. Pas- 
kui jis vėl išjos. 

Harka gavo avienos; ją valgė ir Tomas, Adamsonas 
ir jo žmona. Tomas suvyniojo Teo dalį. Harka sėdėjo 
sustingusiu veidu, nudelbęs į žemę akis. 

— Kurgi tu susiruošei? — pagaliau be užuolankų pa- 
klausė Tomas. 

— Pas tėvą. Į Juoduosius Kalnus. 

— Dabar, žiemą? Tu iš proto išsikraustei, berneli? 

— Galbūt. 

— Lik geriau čia ir padėk mums ganyti! 

— Aš neliksiu, hau. 

Šitaip ryžtingai ir galutinai atsisakyti Harką priver- 
tė Adamsono žodžiai — „Paskui jis vėl išjos!“ 

— Jeigu jis nori joti pas tėvą, tai tegu joja, — pasakė 
Adamsonas. - Mums čia žmonių užtenka. Pavasarį dar 
atvyks sūnus su mano motina. Tada žmona galės dau- 


giau būti prie gyvulių. 

— Adamsonai, na ir šykštuolis tu, — atsiduso Tomas 
ir kažkodėl nusišluostė akis. 

Harka per tą laiką spėjo pavalgyti ir atsistojo. 

— Aš palydėsiu tave, Hari, - sušuko Tomas. — Tik 
luktelėk. 

Barzdočius nubėgo į galinį kambarį ir greit grįžo su 
dideliu, antklode apsuktu pundu. 

— Na, einam dabar. 

Su Adamsonu Harka atsisveikino išdidžiai, nepa- 
sakęs nė žodžio. 

Adamsono žmona nusišluostė į prijuostę rankas ir 
taip pat patraukė link durų. 

— Pažiūrėsiu lauke šunų, — pasakė ji vyrui. — Tuoj 
vėl grįšiu. 

Visi trys išėjo pro atdaras duris. Harka norėjo tuoj 
pat sėsti ant arklio, bet Tomas jį sulaikė. 

— Leisk pirma tau kai ką parodyti, berneli! Einam 
prie avių, pas Teo. 

Pėsčiomis iki ten buvo gana toli. 

Teo, pamatęs juos ateinant, atjojo pasitikti. Susiėję 
dvyniai atsisėdo ant žemės. Kadangi taip padarė ir mo- 
teris, Harka irgi atsisėdo. 

Tomas pradėjo mazgyti savo pundą. 

— Va, Hari, žvilgtelk į šituos bebrų kailius! Ką apie 
juos pasakytum? 

Harka apžiūrėjo ir apčiupinėjo kailius. 

— Geri. 

— Ir aš taip manau! Per daug geri, kad atiduotum 
Senajam Abrahamui. Iš jų išeis žieminis švarkas, nors 
ne toks storas kaip iš bizono odos, bet minkštas ir šil- 
tas! Kaip tu manai? 

— Neblogas bus švarkas. 

— Kailiai jau sukirpti man, bet aš jų dar turiu į va- 
lias. Pasiūk iš jų švarką berniukui, moteriške! Va aš 
viską turiu, ko reikia. Jei tu nebūtum su mumis išėju- 
si, aš pats būčiau pasiuvęs. 

— Gerai, bet padėk man, Tomai, kad būtų greičiau. 
Aš turiu skubėti namo. 

— Taip taip! Griežtas tavo vyras. Nepyk ant jo, Ha- 
ri. Adamsonas pasidarė toks šikšna todėl, kad savo tė- 
vynėje prarado namus ir žemę — nepajėgė sumokėti 
procentų už kreditą. Dabar jis dėl savo turto dreba 
labiau negu dėl gyvybės. Ber aš viską išklosiu. Gerai, 
pasakysiu, kad nori praturtėti, ant kojų atsistoti, bet 
su tokiu šykštumu toli nenuvažiuosi. Na, tuščia jo, 
Adamsonas vis dėlto geresnis už kailių supirkimo kom- 
paniją. 

Tomas su Adamsono žmona dirbo mikliai, ir ne- 
trukus bebro kailio švarkas Harkai buvo baigtas. Vil- 


na ėjo į vidų; taip Žiemą rengdavosi indėnai. 

— Geras! - Tomas patenkintas apžiūrėjo savo kūri- 
nį. — O čia štai — dar du kailiai, pasiimk juos ir apsi- 
rišk kojas, kai bus šalta. 

— Hau. 

— Va maistas, neužmiršk! Kad paskui tavo tėvas ne- 
sakytų, jog mes tave čia badu marinome. 

Tada vėl atsistojo. Harka su padėka pažvelgė barz- 
dotiems dvyniams ir moteriškei į akis, paskui greitai 
apsisuko ir nubėgo prie arklio. Bebro kailio švarką ap- 
sivilko iškart, vasarinį švarką ir abu dovanotus kailiu- 
kus kartu su bizono odos antklode pririšo prie mus- 
tango. Antklodė pagaliau jau buvo sausa. Ji nesuragėjo 
nuo drėgmės, nes buvo labai gerai išdirbta. Harka už- 
šoko ant arklio, skardžiai šūktelėjo ir nušuoliavo pietų 
pusėn. 

Moteris nuėjo trobon. Nors ir ilgai užsibuvo, Adam- 
sonas už tai jos nebarė, tik po kurio laiko, kai perriši- 
nėjo jam žaizdą, lyg šiaip sau pasakė: 

— Berniukas man irgi patiko, bet samdytis indėnų 
neapsimoka. Nepastovūs jie kaip čigonai ir visada vis- 
ką savaip daro. 

Žmona jam nieko neatsakė. 

Tomas ir Teo likę lauke ilgai žiūrėjo Harkai pavy- 
mui, kol tas pagaliau išnyko jiems iš akių. 

— Norėčiau sužinoti, kas čia atsitiko, — garsiai sam- 


protavo Teo, kai jiedu su Tomu vėl ėmėsi darbo. — Iš 


335 


pradžių tėvas norėjo joti su mumis, bet nejojo, o da- 
bar berniukas vienas leidžiasi jo ieškoti. Vargšas. 

— Vargšas. 

Tuo ir baigėsi kalba šia tema. 

Paukštšunis, kurį Harka nakčia buvo išgelbėjęs nuo 
vilkų, dar pabėgėjo galiuką paskui jaunąjį raitelį, bet 
paskui atsiliko, pastovėjo truputį dvejodamas ir ga- 
liausiai pasuko atgal. Prieš Harką vėl driekėsi neaprė- 
piamos tuščios prerijos. Jis giliai atsiduso ir pasimuis- 
tė, lyg norėdamas ką nusimesti nuo pečių. 

Netrukus krušos ruožas liko užpakalyje. Audra bu- 
vo kilusi tik nedideliame plote. Apie pietus Harka ra- 
do išdžiūvusį upelį. Apžiūrėjęs nusprendė, kad jis iš- 
džiūvo neseniai, todėl pajojo į viršų, tikėdamasis rasti 
vandens, ir neapsiriko. Atsigėręs pats ir pagirdęs arklį, 
jis įsitaisė krūmuose ant upelio kranto ir kartu su savo 
širmiu išsimiegojo už praeitą naktį. Gerokai prieš sau- 
lėlydį Harka jau vėl buvo kelyje. 

Dabar jis jojo per tetonų-dakotų nuo seno gyvena- 
mas žemes, čia prasidėję upeliai ir upės tekėjo į rytus 
ir nešė savo vandenis į Misurį. Iki šiaurinių Juodųjų 
Kalnų prieigų jam buvo dar likę daugiau kaip ketu- 
rios dienos kelio, o apie pietinę šito kalnyno dalį vasa- 
rą esą buvęs jo tevas. Harka žinojo, kad jį surasti bus 


labai sunku. 


336 


Nusileidus mėnuliui, dangus kiekvieną rytą apsi- 
traukdavo pilkais debesimis. Oras buvo drėgnas, ir 
Harka jautė, kad tuoj pradės snigti. Kiekvieno poilsio 
metu mustangas ėdė ką beužgriebdamas. Instinktas 
jam sakė, kad artėja žiemos badmetis. Jei būtų buvęs 
laisvas, kaip ir kiti laukiniai mustangai ir bizonai, bū- 
tų seniai išsidanginęs į pietus. Pakeliui Harka rado di- 
delių arklių kaimenių pėdsakus, šviežias pėdas sena- 
me bizonų kelyje. Bet visų jų lenkėsi, kad nesutiktų 
dakotų. 

Vieną rytą horizonte pamatė miškais apaugusius kal- 
nus. Tai buvo jo tikslas. Lyg tamsios salos jie dunkso- 
jo virš begalinių prerijų. Tą patį rytą pradėjo snigti. 
Snaigės sūkuriavo nešamos vėjo, kuris taip smarkiai 
pūtė Harkai į nugarą, kad jis jautėsi skrendąs. Ber- 
niukui liko tik viltis, kad iš tikrųjų nepakils į orą. 
Stepėse siaučiančios audros buvo pavojingos. Apie 
vidudienį Harka atsidūrė netoli miško, kur buvo ga- 
lima išsigelbėti. Bet dieną jis nedrįso prie jo artintis, 
nes medžiuose galėjo būti įsitaisę dakotų žvalgai. Kol 
kas jį dar saugojo sniego sūkuriai. Kai audra aprimo, 
jis laikėsi slėsnesnėse vietose, už pakilimų, taip vin- 
guriuodamas gaišo daug laiko. Prie miško prisiartin- 
ti nutarė naktį, tiktai kai vienas prislinkęs gerai išty- 


rinės visus pėdsakus sniege. 

Sniegas atspindėjo mėnulio ir žvaigždžių šviesą. 
Harkai būtų pravertęs balto vilko kailis, tačiau tai bu- 
vo tik svajonė. Jam liko protingai išnaudoti nelygu- 
mus. Upės slėnis, šiauriau juosiantis kalnus, buvo pa- 
togi slėptuvė. Prisikasęs iki jo su arkliu, galėjo vėl šiek 
tiek laisviau pasijusti, be to, čia dar buvo galima pasi- 
gauti žuvų ir jomis maitintis, taip sutaupant šiek tiek 
atsargų. 

Pagaliau pasiekė miškingus kalnų šlaitus. Arklys da- 
bar jam tik trukdė. Jis palikdavo pėdsakus, ir keliauti 
su juo buvo ne ką greičiau kaip pėsčiam. Ber Harka 
nenorėjo prarasti širmio, tad čia jojo, čia vedėsi jį už 
pavadžio. Miške buvo lengviau pasislėpti, bet ir grei- 
čiau galėjai būti užkluptas iš netyčių. Medžiai šiek tiek 
saugojo nuo žiemos negandų. Sniego sluoksnis čia bu- 
vo plonesnis negu prerijose. Ne taip pūtė vėjas. Nie- 
kada netrūko malkų laužui susikurti, ir vandens ne- 
sunku buvo aptikti. Širmis, nerasdamas žolės, galėjo 
graužti maistingą medžių žievę. 

Harka pasiekė aukštesnes, statesnes ir atšiauresnes 
vietas, kur indėnai iš savo palapinių kaimų ateidavo 
tik medžioti. Dar nebuvo taip šalta, kad, užsiglaudęs 
už medžių ir uolų, nebūtų galėjęs užmigti po savo bi- 
zono odos antklode. Kadangi jau gerą galą buvo nu- 


keliavęs dakotų nepastebėtas, tikėjosi, kad ir toliau ge- 

rai seksis. Jis priprato prie tokio nuolatinio bastymosi, 
valgė, kada norėjo, ir visą laiką buvo įsitempęs kaip 
laukinis žvėris, turįs aibę priešų. Jis manė, kad geriau- 
sia bus niekur ilgiau neapsistoti ir kiekvieną dieną keisti 
vietą. Tada nesusidarys daug pėdų ir jos vargu ar kris 
į akį aplink zujantiems medžiotojams. 

Harka buvo numatęs pasiekti tą vietą, kur užpraei- 
tą žiemą stovėjo Lokės giminės palapinės. Netoli bu- 
vo paslaptingoji ola. Naktį, prieš išardant palapines, 
Matotaupa norėjo pasakyti sūnui jos paslaptį. Keistai 
susiklosčius aplinkybėms, ji taip ir liko neatskleista. 

Harka slapta planavo dar kartą ištyrinėti tą olą. Gal 
pavyktų rasti kokių nors ženklų, kad ji žinoma ir ki- 
tiems žmonėms. Ko gero, ir Matotaupą traukė prie 
tos olos, kurios paslaptį žinojo ir dėl to taip smarkiai 
nukentėjo. Galbūt Harkai ten pavyktų rasti tėvą ar 
bent jo pėdsakus. 

Jis tvirtai tikėjo tėvo nuoširdumu ir. nekaltumu ir 
vis labiau įtarinėjo Rudąjį Džimą, su kuriuo dabar tu- 
rėjo būti Matotaupa. 

Harka taip juo nepasitikėjo, kad net ėmė įtarinėti, 
jog šis nori iššniukštinėti burtų olą, ir pajuto nenu- 
maldomą norą galutinai išsiaiškinti tuos dalykus, ku- 
rie iš pagrindų pakeitė jo gyvenimą. 

Pamažėle, visaip vingiuodamas, jaunasis indėnas ar- 


tėjo prie pietinių Juodųjų Kalnų šlaitų. Iš pėdsakų jis 

matė, kad čia daug dakotų, kurie žiemoja miškuose ir 
medžiodami zuja aplink. Todėl jis pakilo dar aukš- 
čiau, kur stūksojo vien tik įmantrių formų uolos. Iš 
čia jis vis nusileisdavo prie burtų olos ir tos laukymės, 
kur prieš dvejus metus stovėjo Lokės giminės palapi- 
nės. Vėtra daug ką pakeitė, ir Harka nustatė, kad lau- 
kymėje dabar niekas negyvena, nebuvo ir medžiotojų 
pėdų, tik vienišas nekaustytas arklys bastėsi aplinkui. 
Harka pasekė jo pėdsakais, kurie jį nustebino, bet pa- 
ties gyvulio nerado. Senos ir naujos pėdos buvo susi- 
pynusios ir Harka kol kas nustojo ieškojęs, nes tai bu- 
vo tikra gaišatis. Jis įsitikino, kad mustangas buvo be 
raitelio. 

Vieną naktį jaunasis indėnas pagaliau pasiryžo įlįs- 
ti į olą. Jos angą ir kelią iki požeminio krioklio jis ži- 
nojo. Kadangi buvo numatęs užtrukti oloje ilgesnį lai- 
ką, širmį nuvedė į mažai apsnigtą miško pievą, kur šis 
turėjo rasti daugiau pašaro negu ankstesnėmis dieno- 
mis ir negalėjo iš ten greit kur nors nuklysti. Jeigu ir 
nuklystų, Harka lengvai rastų jį pagal pėdsakus. T'o- 
dėl paleido laisvai ganytis ir nuėmė net pavadį. Bizo- 
no odos antklodę, kurios oloje nereikėjo, paliko pri- 
rištą prie arklio ir, kol dar neišaušo, leidosi prie angos, 
esančios vidury statmenos uolų sienos miško pakraš- 


tyje. Vienam žmogui buvo sunku iš apačios užsiropš- 

ti, nes uolų siena žemiau landos buvo išgaubta. Pa- 
prasčiausia buvo viršuje užkabinti už medžio lasą ir 
juo nusileisti iki uolos kyšulio, o nuo jo jau nesunkiai 
galėjai patekti į vidų. Šiuo keliu prieš pusantrų metų į 
olą įlindo Matotaupa su savo sūnumi, dabar Harka 
nusprendė vėl juo pasinaudoti, bet pirma įsilipo į aukš- 
tą medį uolų sienos papėdėje ir gerai apžiūrėjo sieną ir 
juodą skylę joje, olos nasrus, iš kurių šaltu metų laiku 
virto garas. Harka ištyrinėjo kiekvieną uolų sienos pė- 
dą, apžiūrėjo samanas, augančias kai kuriose vietose, 
iš viršaus nukarusias medžių šaknis ir prie jų prikibu- 
sius parazitinius augalus. Nieko, jokio ženklo, kad čia 
būtų žmogus. 

Jaunasis indėnas vėl išlipo iš medžio ir šlaitu užko- 
pė iki uolų sienos viršaus. Žemė čia visur buvo uolėta, 
kojos neklimpo, tad buvo palyginti nesunku nepalikti 
stačiame šlaite pėdsakų, nes ir sniegas tik kur ne kur 
laikėsi. Naktis buvo tamsi, mėnulis dar nepakilęs virš 
medžių viršūnių, tad tylioje santarvėje su tolimomis 
žvaigždėmis švietė tik sniegas. 

Ūktelėjo apuokėlis. 

Harka prisiminė, kad ir tada, kai čia buvo su tėvu, 
taip pat ūktelėjo apuokėlis, tačiau tuomet, kai abu in- 
dėnai lindo atgal iš olos. Ta naktis taip giliai buvo 
įsirėžusi Harkai į atmintį, kad jis prisiminė kiekvieną 


smulkmeną. 

Atsidūręs virš uolų sienos, jis susirado tą patį medį, 
už kurio tėvas tada buvo užkabinęs lasą. Harka apsu- 
ko apie jį ilgą odinį diržą, ir čia jam krito į akis, kad 
ant šito medžio žievės nėra sniego, o ant kitų yra. Kaž- 
kas jį turėjo nuvalyti. Koks nors gyvulys ar gamtos 
jėga to negalėjo taip kruopščiai padaryti. Čia, taip gal- 
vojo Harka, būta žmogaus, ir būtent po paskutinio 
didesnio sniego, taigi per pastarąsias šešias dienas. Kam 
tas nepažįstamasis valė nuo kamieno sniegą? Gal kad 
kas nors nepastebėtų, jog jis už šito medžio buvo už- 
kabinęs lasą? 

Harka susimąstė, bet paskui nutarė neatsisakyti sa- 
vo plano. Jis apčiupinėjo pirštais kamieną, lygi me- 
džio žievė nebuvo niekur nei įpjauta, nei nutrinta. Har- 
ka apjuosė odiniu lasu kamieną, suėmė už žemyn 
nukarusių galų, įsirėmė kojomis į uolą ir periminėda- 
mas rankas nusileido iki kyšulio, kur buvo galima pa- 
statyti koją. Tada nutvėrė vieną laso galą, patraukęs 
atkabino nuo medžio ir gražiai jį suringavo, kad pato- 
gu būtų neštis. Atidžiai klausydamasis ir dairydamasis 
pritykino prie angos ir greitai šmurkštelėjo į tamsią 
skylę. Dabar jo jau niekas negalėjo pastebėti. 

Harka palaukė, ar kas nesujudės, bet aplink buvo 
tylu. Tad pakilo ir ėmė skverbtis gilyn. Nuo lubų la- 


šėjo, ir Harka turėjo vis aplenkti keistas uolines atau- 

gas, susidariusias ant lubų ir žemės. Ola ėjo žemyn. Iš 
kalno gelmių sklido gurgėjimas ir šniokštimas, kuris 
po truputį vis stiprėjo. Harka žinojo, kad tai šniokščia 
požeminiai vandenys. Berniukas buvo miklus ir nieko 
nebijojo, todėl gana gretai žengė į priekį. Šniokštimas 
vis garsėjo, pagaliau Harkai ėmė tiesiog dundėti ausyse. 

Čia jis prisiminė tą momentą, kai su tėvu priėjo 
vandenį ir kaip, kažkieno nutvertas, vos nenugarmėjo 
į prarają. Dabar jį vėl suėmė ta akimirką trukusi mir- 
tina baimė. Todėl šįkart buvo labai atsargus, nuolat 
graibė aplink kojomis ir rankomis. Jis netgi užsimer- 
kė, kad iš tamsoje žybtelėjusių akių kas nesuprastų, 
jog oloje dar kažkieno esama. 

Ant jo jau tiško krioklio vanduo, kuris krito nuo 
dešinės olos sienos, kirto taką ir paskui vėl garmėjo 
žemyn į nežinomas gelmes. 

Staiga tyškantys lašai ėmė jo nebepasiekti. Harka 
pajuto, lyg prieš jį kas būtų sujudėjęs, nors paklaustas 
ir nebūtų galėjęs pasakyti, kodėl jam taip pasirodė. Jis 
pajuto Žmogaus kvapą; uoslę berniukas turėjo gerą, 
beveik kaip šuns. Ir kvapas, kurį užuodė, buvo ne in- 
dėno, o baltojo, apsirengusio seniai neskalbtais, pra- 
kaitu permirkusiais drabužiais. Tas kvapas rietė jam 
nosį ir artėjo. Harkai nebuvo kada ilgai galvoti. Ins- 


tinktyvaus ir baisaus pykčio suimtas, kad čia galėjo 

prasiskverbti kas svetimas, ir jausdamas, kad tas įsi- 
veržęs jį užpuls, jeigu jis pats to nepadarys, Harka išsi- 
traukė durklą. 

Tai buvo vaikystėje įvaldytas ginklas, i: Harka pir- 
miau stvėrėsi jo, o ne revolverio, kuriuo šaudyti buvo 
išmokęs tik prieš metus. Berniukas dūrė iš visų jėgų ir 
pataikė į kažkieno kūną. Kai norėjo atitraukti ranką, 
kažkas jį nutvėrė. Harka buvo apsivilkęs bebro kailio 
švarką, ant peties turėjo lanką. Užpuolikas turėjo į ką 
įsitverti, bet jis, kaip ir Harka, tamsoje nieko nematė. 
Harka žaibiškai loštelėjo savo lanksčiu kūnu atgal ir 
paliko priešininko rankose bebro kailio švarką. Kur 
dingo lankas, jis net nepastebėjo. Vos išsilaisvinęs, Har- 
ka pajuto, kad tas didelis, dvokiantis ir galingas kūnas 
vėl prieš jį ar virš jo. Berniukas krito ant žemės ir, pra- 
smukęs pro priešininko tarpkojį, atsidūrė kitoje pože- 
minio upelio pusėje, kuris ties ta vieta buvo gana sek- 
lus. Taip jam pavyko dar kartą pasprukti, tačiau pajutęs 
nepažįstamojo gniaužtų jėgą, suprato, kad šis daug stip- 
resnis už jį, Ir nutarė bėgti. Tačiau kur? Skverbtis gi- 
lyn į olą nedrįso, nes ten galėjo pasiklysti arba atsi- 
mušti į sieną, kur priešas jį būtų pasivijęs. Prasigauti 
prie angos be kovos jau nebuvo įmanoma, nes ten sto- 
vėjo nepažįstamasis ir laukė jo. Taigi Harkai liko tik 


šokti į krioklį ir atsiduoti vandenų valiai arba paban- 


344 


dyti šmurkštelėti į olos atšaką, iš kurios tryško van- 
duo. Tada atsidurtų toje olos dalyje, iš kurios tikriau- 
siai galima išeiti. 

Nors ir pavojingas, pirmasis kelias Harkai atrodė 
geriausias, nes su tėvu buvo matęs tą vietą, kur van- 
duo pasiekdavo dienos šviesą, ir tėvas buvo sakęs, kad 
žmogus ten galėtų prasigauti. 

Dabar Harka galėjo ramiau protauti negu pirmą 
netikėto susidūrimo akimirką, tad išsitraukė revolverį 
ir nuleido saugiklį. Berniukui pasirodė keista, kad jo 
priešas nepanaudojo šaunamojo ginklo, kurį būdamas 
baltasis, be abejo, turėjo. 

Jaunasis indėnas atsirėmė į sieną, kad nebūtų už- 
pultas iš užpakalio. Priešininkas galėjo lindėti visai čia 
pat. Jo akių nebuvo matyti. Vandens dundesys prary- 
davo kiekvieną garselį, ir Harkai galėjo tik pasirodyti, 
kad girdi kažką šnopuojant. Bet čia jis vėl užuodė tą 
bjaurų kvapą ir nuspaudė gaiduką, vieną po kito pa- 
leido du šūvius, kurių aidas nustelbė net krioklio dun- 
desį. Vadinasi, nepataikė. Priešininkas buvo stiprus 
kaip meška, patyręs kovotojas. Tačiau Harka staigaus 
įkvėpimo pagautas apgavo jį ir trečią kartą. Priešui dar 
nespėjus jo nutverti į savo geležinį glėbį, berniukas 
pašoko į viršų, dar gerai atsispyrė nuo pilvo ir atsidūrė 


jam ant pečių, o nuo ten kaip tikras akrobatas šoko į 

tą olos atšaką, iš kur kliokiantis vanduo kirto pagrin- 
dinę galeriją. Nepažįstamasis baisiai nusikeikė, ir jau- 
nasis indėnas iš to keiksmo tuojau pat jį pažino. Tas 
žmogus buvo ne kas kitas kaip Rudasis Džimas. Atsi- 
spirdamas Harka pajuto, kaip anas iš netikėtumo ne- 
teko pusiausvyros. Ko gero, pargriuvo, bet Harkai ne- 
buvo kada dairytis. Reikėjo žiūrėti savęs. Šaltas kaip 
ledas vanduo krito ant galvos. Jis pabandė kaip nors 
įsikibti ar įsiremti rankomis ir keliais į olos šonus. Tai 
buvo nelengva, tačiau, kai pagalvojo apie pavojų, ku- 
ris laukė jo apačioje, jėgų padvigubėjo, ir Harkai pa- 
vyko pasistūmėti galiuką į priekį. Aršaka pasidarė ne- 
be tokia stati, bet susiaurėjo. Greit Harka prasiskverbė 
pirmyn per visą savo ūgį. Oro jis buvo prisitraukęs 
tiek, kad galėtų pereiti šitą vandeniu užlietą vietą arba 
kad dar spėtų neuždusęs iš jos pasitraukti. 

Ola vėl pasidarė statesnė ir nepaprastai susiaurėjo. 
Harka jau buvo benorįs pasileisti pasroviui, bet dar 
turėjo oro, todėl paskutinį sykį sukaupė jėgas ir pa- 
bandė dar pasistūmėti, nenorėdamas atsidurti apačio- 
je tykančio vyro naguose. Tik labai lieknas žmogus 
galėjo toje vietoje išsitekti. Visiškoje tamsoje, visas už- 
lietas vandens, Harka iš paskutiniųjų pasistūmėjo dar 
du metrus. 

Staiga jis pajuto, kad vėl gali kvėpuoti ir išskėtė į 


šalis rankas, po to nedelsdamas išlindo visas. Berniu- 

kas pasiekė platesnę olos dalį. Rankomis ir kojomis 
ėmė graibyti aplink. Pirmiausia jam pavyko šone rasti 
vietą, kur nebuvo vandens. Atsitūpęs ant šlapios uo- 
los, jis šnopavo ir visas drebėjo, nes buvo šlapias, suša- 
lęs ir pavargęs. Tik po kiek laiko nurimo širdis, jis 
pradėjo lygiai alsuoti. Tada tamsoje vėl pradėjo judėti 
ir viską aplinkui čiupinėti. Pasirodė, kad atsidūrė ga- 
na didelėje apskritoje patalpoje, kur rinkosi visi kalno 
vandenys, duodą pradžią požeminiam upeliui. Dabar, 
žiemos pradžioje, vandens buvo palyginti mažai, be- 
veik visur sausa, taigi berniukas galėjo iš bėdos čia bū- 
ti. Tačiau olos atšaka tuo ir baigėsi. Toliau prasiskverbti 
buvo neįmanoma, tai Harka tuojau pastebėjo. Jauna- 
sis indėnas atsidūrė nelyginant kokiame uolų kalėji- 
me. Prieš imdamas kurti planus, kaip iš čia išsikrapš- 
tyti, jis dar kartą atidžiai apgraibė olos sienas. Dešinėje 
pusėje akmenys buvo beveik sausi. Harka ten ir nuė- 
jo. Sienoje rado vandens padarytą įdubą. Ant jos kraš- 
to jaunasis indėnas atsisėdo, norėdamas dar kiek atsi- 
pūsti. Jam nereikėjo bijoti Džimo, nes tas su savo 
plačiais pečiais negalėjo prasigauti ten, kur tik su var- 
gu prasmuko Harka. 

Taigi jaunasis indėnas galėjo neskubėti. 

Jis ėmė grabalioti po įdubą ir rado ten mažų van- 


dens nugludintų akmenų ir dar kažkokių minkštes- 

nių, kampuotesnių, panašių į medį daiktų. Dar ir dar 
kartą apčiupinėjo tuo keistus daiktus, nes iš pat pra- 
džių jam pasirodė, jog tai ugnies įkūrimo reikmenys. 
Harka niekaip negalėjo patikėti, kad tai tiesa, tačiau 
kad ir kaip čiupinėjo, vis įsitikindavo, jog neklysta. Jis 
bijojo apsigauti. Pagaliau paėmė du ant akmenų gulė- 
jusius sausus medgalius ir ėmė juos vienas į kitą trinti. 
Po kiek laiko pavyko išgauti keletą kibirkštėlių. Jų švie- 
soje pamatė olą, bet kibirkštys tuoj vėl užgeso. 

Atsargiai padėjo tuodų medžio gabaliukus į anks- 
tesnę vietą. Tai buvo indėniški ugnies įkūrimo reik- 
menys. Tarp mažų, vandens nugludintų akmenukų 
šitoje dubens formos įduboje buvo ir aukso gabalėlių. 
Matyt, juos čia iš auksingų uolienų sunešė vanduo ar- 
ba surinkęs sudėjo žmogus, palikęs tuodu medžio ga- 
baliukus. Šiaip ar taip, Harka jau nebe pirmas čia pa- 
teko. Jo pirmtakas taip pat buvo indėnas. 

Ar Rudasis Džimas ką nors numanė apie šį lobį? 

Jei nieko nežinojo, tai reikia padaryti taip, kad nie- 
kada ir nesužinotų, o jei žinojo — kad niekada jo ne- 
gautų. 

Harka ėmė galvoti, kaip toliau elgtis. Kelias dienas 
ir naktis galėtų Čia ištverti, nes oro ir vandens užteko, 
be to, turėjo truputį šlapios sutrintos bizonienos. Ta- 


čiau kada nors vis dėlto reikėjo ryžtis sugrįžti, kol ne- 

bus nusilpęs. Aukso nė nemanė čia palikti. Mielai bū- 
tų susikūręs ugnelę, kad galėtų surinkti aukso grūde- 
lius, bet buvo peršlapęs iki siūlo galo. Tačiau taip tu- 
rėjo atsitikti kiekvienam tuo pačiu keliu čia 
patekusiam. Ar nėra kur nors paslėpto kokio degaus 
daikto? Harka ryžosi dar kartą kuo kruopščiausiai vis- 
ką aplink apčiupinėti. Tai darydamas pastebėjo, kad 
uola keliose vietose įskilusi. Kada nors šita tuštuma 
galėjo užgriūti. Paskiausiai Harka apžiūrėjo natūralią 
įdubą sienoje ir iš tikro rado du nedidelius iškorėju- 
sius medgalius. 

Dar kartą ėmė kantriai trinti anuodu gabaliukus, ir 
pagaliau jam pavyko susikurti ugnelę. Ja apsišvietė įdu- 
bą ir greitai surinkęs visus aukso grūdelius susikišo juos 
į tą patį maišelį, kur buvo malta bizoniena. Kiek pa- 
galvojęs sudegino ir abu medgalius. Dabar jau niekas, 
patekęs į šią olos dalį, negalėjo pagalvoti, kad ji kuo 
nors ypatinga. 

Kadangi jam niekas netrukdė ir buvo labai pavar- 
gęs, įsitaisė ant akmenų taip, kad neįkristų į vandenį, 
ir truputį nusnūdo, nors buvo šalta, kieta ir nepatogu. 

Tačiau pabudo gana pailsėjęs, kad galėtų leistis at- 
gal, ir tuojau šoko ištiesęs į priekį rankas, galva žemyn 
į garmant vandenį. Iki pagrindinės galerijos buvo vi- 


sai netoli, tik prieš srovę einant kitaip atrodė. Jaunasis 

indėnas kaipmat ją pasiekė. Čia jo niekas nesugriebė, 
bet, numatęs leistis kriokliu žemyn, nebandė išsikaps- 
tyti į sausą vietą, ir vanduo tuojau pat nusinešė jį į 
bedugnę. Krisdamas ko neprarado sąmonės. Nors 
krioklys buvo gan aukštas, į uolas niekur neatsimušė. 
Per ilgą laiką vanduo buvo išgraužęs kalne dubumą, 
kuri dabar buvo pilna vandens. Į ją Harka paniro ke- 
lis metrus, bet srovė vėl jį išnešė į viršų. Po kiek laiko 
berniukui pavyko išsikapstyti iš sūkurio ir vanduo jį 
panešė dar galiuką žemyn. Čia jis rado sienoje nišą, į 
kurią tuojau pat įsiropštė. Atsitūpęs ant žemės, susi- 
rietė ir ėmė drebėti, nes leisdamasis kriokliu labai nu- 
vargo. 

Kiek apsiraminęs pastebėjo, kad iš nišos, kurion bu- 
vo įsiropštęs, į viršų eina sausa uolos atšaka. Jam labai 
magėjo į ją įsibrukti, bet nežinojo, ar ji veda laukan, 
todėl kiek pailsėjęs manė vėl atsiduoti vandenų valiai, 
nes buvo tikras, kad tie jį išneš iš kalno gelmių. Todel 
susikaupė ir greit vėl šoko į smarkią srovę, vanduo jį 
tuojau pat pagriebė ir nusinešė, mėtydamas per slenks- 
čius, kol pagaliau pusgyvį paliko gulėti ant žemės. 

Atsipeikėjęs Harka pamatė, kad tyso ant akmenų ir 
kad aplink tamsu. Tačiau visiškai tamsu jau nebuvo. 
Iš kažkur sklido blausi šviesa, ir vanduo šniokštė jau 


visai kitaip. Harka jautėsi kaip sudaužytas, skaudėjo 


350 


visus kaulus, tačiau pakilo ir keturpėsčias ėmė slinkti 
pasroviui žemyn. 

Netrukus pasieke plyšį, į kurį garmėjo vanduo, čia 
buvo dar šviesiau. Harka vėl šoko į vandenį, greitai 
prasigavo pro plyšį ir atsidūrė lauke. 

Virš jo plytėjo dangus, mirgėjo žvaigždės. Ant me- 
džių šakų spindėjo sniegas. Iš kalno trykšrąs šaltinis 
plekšėdamas ir šniokšdamas tekėjo miškingu šlaitu. 
Švelnus vėjelis sūpavo medžių viršūnes. 

Harka gerai pažinojo šią vietą, todėl nieko nelau- 
kęs šastelėjo į šalį, medžių ir krūmų priedangon. Nuo 
jo plaukų varvėjo vanduo, odinės kelnės, diržas ir mo- 
kasinai buvo šlapi. Revolverio nebeturėjo, lanko taip 
pat. Jį prarado kartu su bebro kailio švarku. 

Buvo labai šalta, jis visas drebėjo, todėl tuojau par 
leidosi ieškoti arklio, kurį kartu su bizono odos ant- 
klode buvo palikęs miško pievoje. Iki ten buvo gana 
toli. Harka bėgo apsnigtu tamsiu mišku. Pirmiausia 
pasuko prie laukymės, kur iki iškeliaujant prie Arklių 
upelio stovėjo Lokės giminės palapinės. Harka labai 
skubėjo, tačiau kiek galėdamas stengėsi nepalikti pė- 
dų. Prie uolų sienos su anga į kalno labirintus dabar 
jam nereikėjo bėgti, nes ji buvo keliais šimtais metrų 
aukščiau. Kadangi laukymėje, į kurią lėkė Harka, da- 


bar niekas negyveno, jis labai nesisaugojo. Visai jos 

nepribėgęs įlipo į medį. Jo šakos buvo plikos, taigi 
priedanga buvo ne kažin kokia, tačiau Harka galėjo 
gerai apžvelgti laukymę, plytinčią kalno papėdėje. Ji 
buvo menkai apsnigta, kai kur sniegas nuo žemės nu- 
kastas gyvulių. 

Laukymės pakraštyje riogsojo milžiniškas akmens 
luitas, o viduryje, kad ir praėjus dviem vasaroms ir 
vienai žiemai, skvarbi Harkos akis dar galėjo įžiūrėti 
tas vietas, kur buvo įkalti palapinių kuolai, ir jis būtų 
galėjęs kuo tiksliausiai parodyti, kur tada stovėjo tėvo, 
burtininko ir jo draugo Cetano palapinės. Apskritos 
ugniakurų duobės taip pat buvo žymu; ko gero, lau- 
kymėje po to dar kas nors gyveno, ir svetimos palapi- 
nės stovėjo tose pačiose vietose. 

Visa tai rūpėjo Harkai, tačiau pats įdomiausias da- 
lykas buvo tas, kad čionai atkeliavo jo širmis ir kad 
šalia jo stovėjo dar vienas palaidas arklys, lygiai toks 
pat tvirtas ir išdidus mustangas, kurį Harka tuojau pa- 
žino. Tai buvo vienas iš tėvo arklių! Gyvuliai stovėjo 
šalia vienas kito ir, nužėrę kanopomis sniegą, ėdė žo- 
lę. Buvo prieblanda. Iš rytų kaip auksinės strėlės pro 
medžių šakas skverbėsi saulės spinduliai. Šešėliai trau- 
kėsi. Laukymėje darėsi vis šviesiau. Kiek kartų jis Čia 
matė patekant saulę! Mažas upelis, čiurlenąs lauky- 


mės pakraščiu, sublizgo ryto saulėje; kiek žemiau 

šniokštė upė, juosianti kalnų masyvą iš pietų pusės. 
Ten berniukai maudydavosi ir žaisdavo. Dabar aplink 
buvo tuščia. 

Harka buvo beisileidžiąs į prisiminimus, jis jau tar- 
si matė Untšidą, Uinoną ir motiną, kuri čia dar buvo 
gyva ir tik paskui krito nuo atsitiktinės paunių kul- 
kos, kai giminė kėlėsi prie Arklių upelio, bet staiga 
sukarkė varna, ir ne viena iš tų dvylikos, kurios tupėjo 
nudžiūvusiame pilkame medyje, apšviestos ryto sau- 
lės, ir snapais krapštinėjosi plunksnas. Sukarkusi var- 
na nebuvo varna. Harka puikiai žinojo, ką reiškia tie 
trys karktelėjimai, ir atsakė lygiai taip pat. 

Tada netoli nuo tos vietos, kur ganėsi arkliai, iš už 
medžio išėjo Harkos tėvas. 

Ant jo pečių krito kasos. Plaukuose nebuvo plunks- 
nų, tačiau iš jo ledžingų siūlių kyšojo skalpų plaukų 
pluoštai, plaukai buvo juodi, vadinasi, skalpai indė- 
nų. Tėvas buvo apsirengęs gerais žiemiškais drabužiais, 
turėjo ilgą bizono kailio švarką ir šiltus mokasinus. 
Rankoje laikė šautuvą ir tiesus stovėjo prie savo ar- 
klio, žvelgdamas į medžio viršūnę, kur tupėjo Harka. 
Jo plaukuose buvo dar daugiau žilų sruogų, raukšlės 
pagilėjusios; apie akis ir burną gulė šešėliai, neišnyks- 
tą net ir dienos šviesoje. 

Harka ėmė skubiai kabarotis iš medžio, nušoko nuo 


paskutinės šakos žemėn ir nubėgo prie tėvo. 

Matotaupa apžiūrėjo savo sūnų, sulysusį raume- 
ningą paauglį, visą susidraskiusį, su mėlynėmis ant 
pečių, šlapiais drabužiais. Juodviejų žvilgsniai susiti- 
ko, ir kiekvienam iškilo daug klausimų, į kuriuos ne- 
buvo galima atsakyti tuojau pat, kurie galbūt iš viso 
nebus ištarti. 

— Ar tu vienas, Harka Kietasis Akmenie? 

— Vienas. 

Matotaupa turėjo šį tą sumedžiojęs. Mėsa buvo ža- 
lia, tačiau Harka gerai prisikirto, nes buvo labai išal- 
kęs. Šlapius drabužius nusivilko ir pakabino, kad vė- 
jas ir saulė išdžiovintų, o pats susisupo į bizono odos 
antklodę su tėvo žygių paveikslais, kai tas dar buvo 
Lokės giminės karo vadas. 

— O aš ne vienas, — pasakė Matotaupa, kai jie baigė 
valgyti. — Džimas su manim. Mes gyvename viršuje, 
burtų oloje, ten esame saugūs. Dakotai laiko mus dva- 
siomis, todėl paliko šias vietas. 

— Ar ir tavo arklį jie laiko dvasia? 

— Kai dabar jų jau du, žinoma, nelaikys. Tačiau 
mustangai gali privilioti Tašunką Vitko. Man dar ne- 
pavyko jo rasti. Kodėl nepasisakei Džimui, kas tu toks? 

Vadinasi, tėvas žinojo apie jų susidūrimą! 

— Mes susitikom tamsoje. Ar Džimui šioje oloje nie- 


ko daugiau nereikia, tik prieglaudos? 

— Niekas jam apie ką kita neužsimena. Šita ola jam 
tik slėptuvė. Aš pats pasiūliau čia įsikurti žiemai. Tu 
mane supranti. Ar kriokliu nusileidai? 

— Hau. 

— Džimas sunkiai sužeistas. Aš perrišau jį, bet truks 
koks mėnuo, kol atgaus jėgas. Gerai, kad mes dabar 
jau trise. Kodėl palikai siksikų palapines? 

— Dėl tos pačios priežasties kaip ir tu, tėve. Tu nu- 
šovei Elį. Baltieji vyrai mane laiko žudiko sūnumi. Kol 
nesu karys, pagal savus įstatymus jie mane gali sugauti 
ir atiduoti į perauklėjimo kalėjimą. 

— Nereikėjo Mineapolyje pasakyti Senajam Bobui, 
kad ketiname keliauti pas siksikus. Jis bus mus išdavęs 
policijai. Jis ir Džimą išdavė. 

Harka išsitiesė. Jam buvo sunku susivaldyti ir atsa- 
kyti tėvui taip, kaip reikalavo indėniški papročiai, to- 
dėl tiesiog spauste išspaudė: 

— Aš tylėjau. Senasis Bobas nieko nežinojo. Tik vie- 
nas žmogus galėjo mus išduoti: Džimas. 

— Nutilk. Jis yra mano brolis ir negalėjo manęs iš- 
duoti. 

Harka daugiau nieko nepasakė, tačiau dar labiau 
užpyko ant Džimo. 

Tėvas ir sūnus dar valandėlę pasėdėjo tylėdami vie- 


nas priešais kitą. Kiekvienas buvo pasinėręs savo min- 

tyse. Gal atsitiktinai, o gal ir ne, jie sėdėjo kaip tik toje 
vietoje, kur seniau buvo vado palapinės ugniakuras. 
Atrodė, tarsi žemė būtų prabilusi abiems tylint, ir Ma- 
totaupa, širdyje troškęs tik keršyti, krūtinėje netikėtai 
pajuto šilumą. Jis nenujojo pasimatyti su sūnum, ir 
Harka pats jį susirado, palikęs puikų prieglobstį. An- 
trą kartą taip padarė, antrą kartą išėjo paskui tėvą. Ma- 
totaupos krūtinėje kažkas atsileido. Bet jis neišsilaisvi- 
no iš visų varžtų. Jam tik atrodė, lyg krūtinėje būtų 
atsivėrusi sena žaizda ir iš jos būtų pradėjęs sruventi 
šiltas kraujas. 

— Harka Kietasis Akmenie, - lėtai pasakė Matotau- 
pa. — Tu žinai, kad aš tavimi pasitikiu. Aš parodysiu, 
ką žadėjau prieš dvi vasaras. Tu sužinosi olos paslaptį, 
tu vienas. Kaip mano tėvas ją man patikėjo, taip ir aš 
patikėsiu ją tau. Tu turėsi niekada jos neišduoti. 

— Niekada, tėve. 

Vėl įsiviešpatavo tyla. Harkos pyktis pradėjo blėsti. 
Jis neprarado tėvo pasitikėjimo, tad kada nors gal ir 
pavyks nuteikti jį prieš baltąjį, tada kai turės savo ran- 
kose įrodymus, kurie ir jį įtikins, o iki tol elgsis santū- 
riai ir protingai. Tėvas buvo jo, o ne to baltojo. 

— Eime, — pasakė Matotaupa tr atsistojo. — Aš atsklei- 
siu tau olos paslaptį, paskui trauksime pas Džimą. 


Harka irgi pakilo. 

— O arkliai? 

— Paliksime likimo valiai. 

Harka daugiau nieko neklausinėjo ir nusekė pas- 
kui tėvą. 

Matotaupa nenudrožė tiesiai prie uolų sienos. Jis 
visaip vingiavo, stengdamasis kuo įmantriau sumėtyti 
pėdas. Harka labai atidžiai sekė, ką daro tėvas, norė- 
damas apgauti bet kokį persekiotoją, ir džiaugėsi, kad 
jis toks sumanus. 

Pamažu berniukui paaiškėjo, kad Matotaupa ne- 
mano eiti prie uolų sienos. Jiedu jau buvo daug aukš- 
čiau įkopę į kalną ir tiek nukrypę į šoną, kad net di- 
džiausio atsargumo laikantis to nereikėjo daryti. Dar 
kiek paėjęs, Matotaupa sustojo tuščioje ir nykioje vie- 
toje, kur, atrodė, net žiemą joks žvėris neužklysta, nes 
aplink buvo tik akmenys ir samanos. 

Medžiai augo retai. Jie buvo kreivi, išklaipyti, ap- 
laužytomis šakomis ir apsamanoję. Aplink švilpavo vė- 
jas. Tarp akmenų užsilikusį sniegą dengė ledo pluta. 
Vieta buvo kraupi. 

Matotaupa atidžiai apsidairė aplink ir, stodamas tik 
ant akmenų, kad neliktų pėdsakų, nuėjo prie vieno 
didelio uolos luito. Čia atsargiai atskyrė prišalusias sa- 
manas ir pakėlė akmenį į viršų. Harka, tėvui paliepus 


akimis, tuoj pakišo po juo du nedidelius akmenis. 

Toje vietoje, kur buvo pakėlęs akmenį, žiojėjo juo- 
da skylė. 

— Čia mes įlįsime. 

Anga tik pradžioje buvo siaura, toliau erdvės paka- 
ko. Atsidūręs viduje, Harka vėl ištraukė iš po luito 
abu mažuosius akmenis ir atsargiai nuleido luitą, steng- 
damasis pastatyti į senąją vietą. Jam pasirodė, kad šio- 
ji anga į kalno vidų buvo kažkieno tyčia paslėpta nuo 
svetimų akių. 

Matotaupa nuėjo ola žemyn, ir Harka nesunkiai 
spėjo paskui jį, nes viduje nebuvo slidu. Aplink tvyro- 
jo tamsa, tad eiti reikėjo apgraibomis. Abu indėnai 
prasigavo gerą galą į kalno vidų, pasiekė kryžkelę, ir 
Matotaupa pasuko į kitą atšaką. Čia sustojo ir paaiš- 
kino Harkai: 

— Ta atšaka, kuria ėjome pirma, veda žemyn prie kriok- 
lio. Iki jo ji dar kartą šakojasi, tai irgi svarbu, nes tuo 
keliu, kur mes dabar einame, taip pat galima išlįsti į lau- 
ką po vieno medžio šaknimis. Dabar tavęs ten nevesiu, 
tu tik įsidėmėk. Žemiau krioklio uoloje yra niša... 

— Aš ją Žinau... 

— Gerai. Tada tau viskas aišku. O dabar pasuksime 
kitu keliu, kurio nežino nė vienas gyvas žmogus, iš- 
skyrus mane, ir niekas nesužinos, išskyrus tave. 

Matotaupa ėmė kopti naujai pasirinktąja atšaka. Čia 


eiti buvo jau daug sunkiau. Akmenys greit lūžinėjo. 

Keliose vietose ola buvo beveik užversta ir Matotaupa 
pirma turėdavo atsargiai prasivalyti kelią. Oras darėsi 
vis slogesnis. Harka jautėsi silpstąs ir pastebėjo, kad 
tėvas taip pat lėčiau juda, negu galėtų. Tačiau Mato- 
taupa nesustojo pailsėti, nes jie galėjo užtrokšti per 
ilgai užgaišę nuodingame ore. 

Atšaka tai kilo į viršų, tai leidosi žemyn, pagaliau 
pasidarė gan erdvi. Harka su palengvėjimu įkvėpė oro, 
kuris čia buvo jau vėl grynas. Jo laukė naujas netikė- 
tumas. Berniukas nurvėrė kažką panašaus į kaulą. 

Matotaupa tuo metu atsisėdo. Harka atsidūrė šalia 
tevo, kuris ruošėsi įkurti ugnį. Sužibo kibirkštys, ir 
Matotaupa uždegė gabaliuką bizono mėšlo, kurį in- 
dėnai, kaip itin lengvai užsiliepsnojanųį daiktą, nešio- 
davosi užsidegti pypkėms. 

Ola buvo erdvesnė, negu Harka tamsoje įsivaizda- 
vo. Mažos ugnelės šviesoje jis tuoj suprato, kad ran- 
koje turi kaulą. Jų aplink buvo pilna, netoliese gulėjo 
dvi didžiulės lokio kaukolės, didesnės netgi už grizlio. 
Dauguma kaulų buvo labai seni, išdžiūvę ir pabalę. 
Harka apmetė juos akimis ir sustojo prie žmogaus kau- 
kolės sutriuškintu pakaušiu. 

Matotaupa sudegino bizono mešlą juo užsidegęs 
pypkę. Pasidarė tamsu. Tyla buvo tokia slogi, kad au- 


sis trokšte troško išgirsti kokį nors garsą. 

— Tai yra olos paslaptis, — sušnibždėjo Matotaupa. — 
Niekas nėra matęs didžiosios Lokės, tačiau ji gyvena 
šiame kalne. Nuo senų senoves. Tu pars tai žinai. Jos 
sūnus buvo žmogus, nuo jo prasidėjo Lokės giminė. 
Jis buvo mano ir tavo protėvis. 

Matotaupa nutilo. 

— Štai Čia, — vėl sušnibždėjo jis, paėmęs Harkos ran- 
ką, — užčiuopi? — keletas grūdelių. Tai auksas. Lokė, 
matyt, užmušė plėšiką, kuris kažkur rado tuos gaba- 
liukus. Aš pasiimsiu juos. Mes esame Lokės palikuo- 
niai, ir dalis jos turtų priklauso mums. Šiuose kalnuo- 
se yra aukso, — toje vietoje, kur išteka šaltinis, prieš 
dvejus metus aš buvau tave ten nusivedęs. Viename 
plyšyje, iš kurio teka vanduo, aukso galima ranka pa- 
sisemti. Na, dabar jau pakankamai žinai. 

— Aš radau aukso sienos įduboje, — prisipažino Harka. 

Matotaupa visas pasisuko į jį. Harka tarsi pajuto jo 
įsmeigtą žvilgsnį. 

— Tu radai... — sušnibždėjo Matotaupa ir nutilo. 

Iš kalno gelmių, sudrumstęs slogią tylą, juos pasie- 
kė kimus ir baisus riaumojimas, daug kartų nuaidėjęs 
oloje ir privertęs abu sudrebėti. 

— Harka! 

Kaip vaiduoklių vejamas Matotaupa pasileido tuo 


pačiu keliu, kuriuo buvo atėjęs, Harka šnopuodamas 

lėkė paskui jį. Ola buvo per siaura, kad joje tilptų lo- 
kys, tačiau šiuo metu abiem protą buvo aptemdžiusi 
nuo pat vaikystės įsišaknijusi burtų baimė, ir jie ne- 
drįso net stabtelėti. Troškus oras skverbėsi jiems į plau- 
čius, sruvo prakaitas. Abu taip skubėjo, kad jiems ne 
galvoje buvo atsargumas, ir ant jų biro akmenys. Pri- 
bėgę užverstą vietą, jie ko nealpo iš baimės. Pagaliau 
pasiekė kryžkelę ir angą, kur Matotaupa skubiai pakė- 
lė akmenį į viršų ir pakišo po juo du mažesnius. 

Harka pasiemė bizono odos antklodę, kurią buvo 
palikęs olos pradžioje, ir abu išlindo į lauką. Dabar 
juodu vėl supo šviesa, vėjas, apledėjęs sniegas ir skur- 
dūs medžiai. 

Nuleidę didįjį akmenį į vietą, abu sutūpė ant ak- 
menų pailsėti. Dideli prakaito lašai blizgėjo jiems ant 
kaktos ir sprando. 

Pagaliau Matotaupa vėl užsidegė pypkę. 

Išrūkęs ją, jis prabilo: 

— Nežinau, galbūt lokė norėjo man pasakyti, kad 
aš blogai padariau, į jos valdas pasiimdamas tave, dar 
tik berniuką. Nežinau. Pirmą sykį gyvenime išgirdau 
jos balsą. Sako, kad vienas dakotų burtininkas kartą, 
vieną vienintelį, yra ją matęs, tačiau toli nuo čia, šiau- 
rinėje kalno pusėje. 


Tai pasakęs, Matotaupa giliai atsikvėpė: 

— Sakiau tau, kad sužinosi paslaptį. Tu ją sužino- 
jai. Hau. 

Matotaupa iškratė pypkę, atsistojo ir nužingsniavo 
kartu su Harka. Jis vedė vėl visaip mėtydamas pėdas; 
pagaliau abu priėjo uolų sieną su anga į kalno vidų. 
Buvo jau vidurdienis. 

Rudojo Džimo jiems nereikėjo ilgai ieškoti. Jis sė- 
dėjo pačioje olos pradžioje, įsispyręs kojomis į kalkak- 
menį, nugara atsirėmęs į sieną. Jo veidas buvo sukri- 
tęs ir pilkas kaip pelenai, žvilgsnis — sutrikęs. Iš 
ankstesnio jo pasitikėjimo savimi nebuvo likę nė žen- 
klo. Jo marškiniai buvo kruvini. 

— Topai, — pasakė jis silpnu balsu, kai abu indėnai 
atsidūrė prieš jį. - Negaliu nė akimirkos ilgiau tverti 
šitoje prakeiktoje oloje. Kur buvai taip ilgai dingęs? Ir 
ką tu čia atsivedei? Harį? Ko gero, jis man taip elegan- 
tiškai bakstelėjo peiliu lyg skerdžiamai kiaulei? Vyru- 
ti, vyruti! Tau labai pasisekė, kad su savimi neturėjau 
revolverio. 

Džimas bandė nusišypsoti, bet iš to nieko neišėjo. 

— Mano baltajam broliui negera? — susirūpinęs pa- 
klausė Matotaupa. 

— Taip, Topai, tavo baltajam broliui visai prastai. 
Nugabenk mane į bedančio Beno blokhauzą, nes nu- 
gaišti čia aš neturiu jokio noro. Iš kur čia staiga atsira- 


do tas lokys, prakeikta pamėklė? 

Net ir Džimas pastebėjo, kaip Matotaupa susigūžė 
iš baimės. 

— Tau pasirodė lokys? 

— Pasirodyti nepasirodė; to dar trūko! Užteko ir jo 
riaumojimo. Žaizda vėl pradėjo kraujuoti. Man trūksta 
oro. Topai, aš išėjau su tavim vasarą. Dabar tu mane 
palydėk. Nuleisk mane tučtuojau žemyn! Hari, tam- 
soje tu norėjai mane nužudyti, bet dabar, akis į akį, 
turi būti mano draugas kaip ir aš tavo. Ką padarysi, 
taip turi būti. 

Džimas vos beapvertė liežuvį. Jis norėjo dar kartą 
nusišypsoti, bet tik gailiai išsišiepė. 

— Kur tu buvai, kai išgirdai riaumojant lokį? — pa- 
klausė Harka. 

Džimas pakėlė ranką ir parodė, kad negali daugiau 
kalbėti. Vietoj jo atsakė Matotaupa: 

— Aš buvau paguldęs Džimą olos pradžioje. 

Harka abejodamas pažvelgė į tėvą, ir tas suprato, 
ko klausia šis žvilgsnis: ar galima buvo per tokį trum- 
pą laiką girdėti riaumojimą čia, olos pradžioje, ir kal- 
no viduje? Ar tai iš tikrųjų buvo stebuklingas riaumo- 
jimas, ar Džimas, nors ir sužeistas, vis dėlto bandė 
prasigauti giliau į olą? Matotaupa nenorėjo klausinė- 
ti, ir ši mįslė taip ir liko neįminta. Ko gero, paslaptin- 


goji lokė visur aplakstė, norėdama įspėti ir pagąsdinti 

kiekvieną įsiveržėlį. Apie tai daugiau nebuvo kalba- 
ma. Matotaupa nusprendė išpildyti Džimo norą ir nu- 
gabenti jį pas bedantį Beną. 

Harka norėjo eiti su tėvu ir pradėti ruoštis kelio- 
nei, bet šis liepė jam pasilikti; Harka turėjo pabūti su 
Džimu. Kai Matotaupa nuėjo, sužeistas baltasis atmer- 
kė akis. Harka atsisėdo tiesiai prieš jį, atsirėmęs nuga- 
ra į olos sieną. Jis prisimerkė taip, kad liko tik siauras 
plyšys; iš pirmo žvilgsnio atrodė, kad jis irgi miega. 

Iš kalno gelmių sklido švelnus tolimas dainavimas, 
šėlstančių vandenų aidas. Lauke krito retos didelės snai- 
gės. Trijų medžių viršūnėse tupėjo varnos ir kranksė- 
damos šnekėjosi viena su kita. Nuo šakos ant šakos 
šokinėjo voveraitė, net sniegas dulkėjo. 

Džimas pravėrė akis ir pamatė Harką. Jis tuojau 
pat vėl užsimerkė, tačiau jaunajam indėnui pakako ir 
to vieno žvilgsnio. Pyktis žybtelėjo Džimo akyse, ne- 
suvaldomas, baisus kruvinas pyktis. 

Harka sėdėjo nejudėdamas. Jis buvo mirtinai pa- 
vargęs, tačiau neužmigo, kol sugrįžo tėvas. Kartu su 
maisto atsargomis ir antklodėmis jis atnešė Harkos 
bebro kailių švarką, lanką ir revolverį. Berniukas tuo- 
jau pat apsivilko švarką ir pasiėmė ginklus. 

— Mes išeisim, kai tik sutems, — pasakė Matotaupa 


Džimui. 

Baltasis vėl pravėrė akis, bet jo žvilgsnis buvo mig- 
loras. Jis pritarė indėnui silpnai linktelėdamas. 

— Porą valandų pabūsiu prie mustangų, — toliau kal- 
bėjo Matotaupa, — kad jie mums nepabėgtų paskuti- 
niu momentu. 

— Leisk man pasaugoti arklius, — paprašė Harka tėvo. 

— Tu esi pavargęs, dar užmigsi. 

— Leisk man pasaugoti arklius, tėve. 

Matotaupa nustebo, kad Harka taip atkakliai pra- 
šosi. Savo prityrusia akimi jis matė, kad berniukas vi- 
sai bejėgis, ir žinojo, kad būdamas toks pavargęs Har- 
ka užmigs ir sargyboje. Tikrosios priežasties, kodėl 
Harka nenori likti vienas su Džimu ir čia pamiegoti, 
Matotaupa nesuprato. Tačiau Harka pats žinojo, kad 
užmigs, ir kaip tik todėl nenorėjo likti su Džimu. Jam 
plaukai šiaušėsi iš baimės vien nuo minties, kad be- 
ginklis gulės netoli Džimo, iš kurio visko galima lauk- 
ti. Kadangi tėvas per daug neprieštaravo, Harka tylė- 
damas pasiėmė raštuotą odinę antklodę, dar vieną 
kailinę iš Matotaupos mantos, tėvui padedant nusi- 
leido lasu ir šlaitu nubėgo žemyn į laukymę, kur abu 
mustangai ramiai stovėjo vienas šalia kito. Jie jau bu- 
vo nustoję ėsti. 

Harka susiieškojo nuošalesnę vietą, susivyniojo į kai- 


linę antklodę ir tuojau pat užmigo. Tai buvo pirmas 

ir paskutinis kartas jo gyvenime, kai miegojo sargybo- 
je. Tačiau kitos išeities nebuvo. 

Kai sutemo ir virš apsnigtos žemės sužibo žvaigž- 
dės, Matotaupa išlindo iš olos ir nuėjo atsivesti Har- 
kos ir arklių. Jis tikėjosi rasti berniuką miegantį, bet 
neketino dėl to nė žodžio sakyti. Jis norėjo jį papras- 
čiausiai pažadinti. Užteks jau to, kad ras jį sargyboje 
miegantį. Matotaupa žinojo, koks ambicingas jo sū- 
nus. Gamtos gausiai apdovanotam protu ir jėga, gerai 
išauklėtam Harkai nebuvo sunku būti pirmuoju tarp 
savo bendraamžių ir aplenkti netgi vyresniuosius. Pats 
tėvas pakurstė kadaise jo ambicijas, o kai paskui ban- 
dė jas suvaldyti, buvo jau per vėlu. Harkos garbėtroš- 
ka vis augo, skatinama prieštaravimo tarp puikių su- 
gebėjimų ir tos nepagarbos, kuri jį visur lydėjo kaip 
benamį, todėl Matotaupa manė, kad jo sūnus vien tik 
iš ambicijos pasišovė saugoti arklius. Tačiau kai tėvas 
atėjo į laukymę, Harka jau nemiegojo, jis sėdėjo ant 
kailinio apkloto ir sergėjo arklius. Mustangai užuodė 
ateinant Matotaupą ir laiku pažadino miegantį. 

Suvynioję į antklodę ir surišę lasus, indėnai ben- 
dromis jėgomis nuleido uolų siena Džimą. Matotau- 
pa nunešė jį prie arklių ir užkėlė ant savojo, kurį nusi- 
vedė už pavadžio. Savo sūnų Harką jis raitą pasiuntė į 


priekį pasižvalgyti. 

Visi trys nepastebėti išėjo iš miško į prerijas. To- 
liau keliavo slapstydamiesi už pakilumų. Pėdų dabar 
jau nebegalėjo paslėpti. Arkliai palikdavo jas sniege 
kuo aiškiausias. Sniegas dar nebuvo storai užklojęs že- 
mės. Kadangi pastarosiomis dienomis daug nesnigo, 
jos paviršius buvo apledėjęs. Indėnai neklimpo, tačiau 
plona plutelė tuojau lūždavo, kai ant jos kanopą už- 
dėdavo arklys. 

Pučiant smarkiam nakties vėjui Harka šmižinėjo 
ant savo širmio ir dairėsi į visas puses. Tačiau jo min- 
tys vis grįždavo prie paslaptingojo riaumojimo, kurį 
girdėjo tiek jis ir jo tėvas, tiek Džimas, nors buvo visai 
skirtingose vietose. Maisto atsargas ir apklotus, iš ku- 
rių persigandęs išsikapanojo sužeistas Džimas, Mato- 
taupa, matyt, rado nepaliestus, kitaip būtų ką nors pa- 
sakęs. Harka toliau sau suko galvą. Kur buvo visi tie 
daiktai praeitą naktį, kai jis prasiskverbė į olą? Šiapus 
požeminio upelio tikrai ne. Antraip būtų juos paste- 
bėjęs ir jie būtų laiku jį suturėję. Taigi Matotaupa ir 
Džimas savo daiktus buvo susidėję anapus upelio. Tik 
kai Džimas buvo sužeistas, Matotaupa viską pernešė 
arčiau angos. Šitai buvo lyg ir aišku. Tačiau kodėl Dži- 
mas neturėjo revolverio, kai susitiko su Harka? Revol- 
veris buvo mėgstamas baltųjų ginklas, ir jie paprastai 


nešiodavosi jį su savimi. Jei Džimas atsitolino nuo sto- 

vyklos, nepasiėmęs revolverio, tai, matyt, buvo kažką 
sumanęs, kur nereikėjo revolverio. Šitas klausimas li- 
ko neaiškus ir kėlė Harkai įtarimą. 

Visiška paslaptimi liko ir baisusis riaumojimas. Dži- 
mas niekada neturėjo sužinoti, kad Matotaupa ir Harka 
buvo kalne ir jį taip pat girdėjo. Dėl to juodu abu 
susitarė. Prisiminus tai, berniuką dar kartą suėmė toks 
pat siaubas, tarsi vėl garsiai ir piktai būtų suriaumojęs 
lokys, ir jo baimė virto savotiška pagarba tai jėgai, ku- 
rią turi kalno paslaptis ir kuri išgąsdino net patį Dži- 
mą. Harka jau seniai žinojo legendą apie Didžiąją Lo- 
kę iš Untšidos ir burtininko pasakojimų. Dabar ji virto 
tikrove. Dabar jis jau nebuvo vien Matotaupos sūnus, 
bet ir Didžiosios Lokės, kuriai turėjo tarnauti. 

Šitaip galvodamas ir svarstydamas Harka neužmir- 
šo, kad yra pasiųstas į žvalgybą. Jam sekėsi gana ne- 
blogai, nes vietovė buvo gerai pažįstama dar iš tų lai- 
kų, kai pietiniame Juodųjų Kalnų šlaite seniau su kitais 
vaikais leisdavosi rogutėmis, vietoj pavažų pritaisę bi- 
zonų šonkaulius, Harka dabar už jų slapstėsi ar užlip- 
davo pasižvalgyti po apylinkes. Šiose prerijose Harka 
buvo Jaunųjų Šunų vadas ir išnaršė jas su draugais ieš- 
kodamas žvėrių pėdsakų. Kiekvienas slėnis, kiekviena 
kalva, kiekvienas upelis apsnigtais krantais žadino pri- 


siminus. Apie tai, kas buvo seniau, Harka su tėvu nie- 

kada nekalbėdavo. Gyvendamas baltųjų miestuose ir 
tolimoje šiaurėje pas siksikus, namus jis irgi tik pro- 
bėgšmais prisimindavo. Tačiau dabar, kai vėl viską pa- 
matė, kas jam priminė vaikystę, jo išdidų ir linksmą 
augimą, likęs akis į akį su prerijomis šią tylią ir nykią 
naktį, jis negalėjo susitaikyti su mintimi, kad yra išva- 
rytas. Jis, Didžiosios Lokės sūnus, dar pakovos už tai, 


kad būtų pripažintas savo gimtinėje. 


Nusigauti iki bedančio Beno 
blokhauzo su sunkiai sužeistų 
Džimu indėnams prireikė ketu- 
rių ilgų žiemos naktų. Dieno- 
mis jie ilsėdavosi. Džimas buvo 
0 “ netoli mirties, ir Harka norėjo, 
kad ji jis numirtų, bet baltasis kaip koks pašautas bi- 
zonas atkakliai laikėsi įsikibęs gyvenimo. 

Vieną rytą jaunasis indėnas išvydo Najobrerą ir ap- 
snigtą blokhauzą kitame krante. Saulė, kaip apskritas 
raudonas diskas, kabojo tarp žiemos ūkų. Vanduo ga- 
ravo. Išsikišusios virš vandenų geltonavo smėlio sale- 
lės, upė buvo nusekusi. Pėdų aplink ne kažin kiek te- 
simatė. Žiemą Benas retai turėdavo svečių, o žvėrys 
"vengė susitikti medžiotoją. Harka sustojo, atidžiai ap- 
sižvalgė aplink ir susimąstė. Jis atpažino blokhauzą, 
bet jis pažinojo ir Beną. Benas nepatikimas žmogus, 
kaip ir senasis Abrahamas. Jis niekšas. Kai buvo už- 
pultas dailininkas Morisas, Matotaupa su Harka at- 
skubėjo jam į pagalbą. Benas su savo bendrais įgrūdo 
Harką į šulinį po grindimis. Jeigu viskas būtų išėję 
taip, kaip jie norėjo, Harkos jau nebūtų gyvo. Jauna- 
sis indėnas nutarė pasisaugoti Beno, bet bijoti jo ne- 


bijojo. 

Dabar jis bijojo tik Džimo. Vėliau, kai užaugs, ne- 
bebijos ir jo. 

Harka perjojo nusekusią upę. 

Beno niekur nebuvo matyti. Tačiau pro blokhauzo 
duris išėjo dvi moterys. Viena buvo stotinga pasienie- 
te susiraukšlėjusiu, piktu ir tamsiu veidu. Rankoje tu- 
rėjo šautuvą. Antroji buvo jauna ir judri, ji žvilgčiojo 
vyresniajai pro pečius ir šypsojosi. 

Jaunasis indėnas jojo prie blokhauzo, tačiau ne šuo- 
liais ir nė neketino sulaikydamas pastatyti arklio pies- 
tu. Jam atrodė, kad širokių ceremonijų su moterimis 
nereikia daryti. Jis prisiartino žingine, nepastebimai 
sustabdė mustangą ir pasakė vyresniajai moteriai: 

— Atvyksta Rudasis Džimas. Kur Benas? 

— Su valkatomis jis neturi apie ką šnekėti! — taip 
smarkiai suriko moteriškė, jog atrodė, lyg seniai bū- 
tų kaupusi tulžį ir dabar džiaugtųsi proga ją išlieti. — 
Iš kur tu atsiradai, raudonodi utėliau? Su jumis, val- 
katomis ir banditais, mokančiais tik ryti ir vogti ir 
niekuomet neturinčiais pinigų, mes daugiau nepra- 
sidedame! 

Ji įstūmė atgal į namus mergaitę, smalsiai žvilgčio- 
jančią jai iš už pečių, pati smuko paskui ją ir užtrenkė 
sunkias duris. Harka pastebėjo, kad pro šaudymo an- 


gą šalia durų tuojau pat išlindo šautuvo vamzdis. 

Jis paniekinamai nusišypsojo, apgręžė arklį, lėtai 
perjojo upę ir tik tada paleido širmį šuoliais. 

Matotaupą ir Džimą rado viename prerijų slėnyje, 
čia juodu buvo sustoję pailsėti. Džimas kramtė sušalusį 
sniegą, norėdamas atvėsinti karščio išdžiovintą burną. 

Harka nušoko nuo arklio. 

— Bedančio blokhauze šis tas pasikeitę, — pranešė jis 
tėvui abejingu balsu. — Ten dabar gyvena kažkokia mo- 
teris, ir ji nenori prasidėti su „utėliais“ ir „banditais. 

— O kaip tu elgeisi? 

— Aš tik perduodu tau jos žodžius. 

Matotaupa supyko, nusivylė ir susirūpino, bet at- 
virai nepasitenkinimo neparodė, susivaldė. Tačiau 
Harka pakankamai pažinojo tėvą ir suprato, jog; šis 
pyksta ne tik ant naujosios šeimininkės ir susirūpinęs 
ne tik Džimu. Matotaupa jau nebesuprato sūnaus. 

— Lik prie Džimo! — paliepė jis Harkai. — Aš nujo- 
siu į blokhauzą ir nepabėgsiu, išsigandęs kažkokios bo- 
bos. Džimas daugiau negali tverti be pastogės. 

Kai jie šitaip šnekėjosi apsnigtose prerijose, tamsia- 
me blokhauze prie Najobreros taip pat vyko pokalbis. 

Tamsus namas buvo tiek iš lauko, tiek iš vidaus, iš 
lauko todėl, kad buvo dervuotas, iš vidaus — kad švie- 
sa įeidavo tik pro šaudymo angas. Ant viryklės garavo 


katilas, pro plyšius mirguliavo liepsna. Prie vieno sta- 

lo netoli viryklės sėdėjo Benas, ką tik sugrįžęs iš preri- 
jų, kur ieškojo vilkų pėdų. Jo duktė sėdėjo šalimais, o 
priešais abu stovėjo žmona, įsirėmusi kairę ranką į šo- 
ną. Dešinėje turėjo didelį žarsteklį. 

— Ne, pasakiau. Tų valkarų man čia daugiau ne- 
bus. Šitas prakeiktas namas vieną sykį bus padori pre- 
kybos stotis — arba aš vėl išeinu. 

— Žmona! Eik šen. Nebūk tokia pikta. Duok pir- 
ma paaiškinti. 

— Pasilaikyk tas šnekas sau. Džimas yra banditas, 
plėšikas. Ir tu jo bijai kaip kojotas spąstų, kurie jau 
užsitrenkę ir prižnybę tau koją, tai nusikąsk ją, jau ge- 
riau būti šlubam, negu laukti, kol tas niekšas tau pa- 
leis vidurius! Jis ateina, ėda, geria su savo bendrais ir 
niekada nemoka. Pats gi taip sakei, Benai! 

— Teisybė, teisybė. Bet jeigu jis dabar ras aukso? 

— Dar nerado. 

— Ko gero, jau. Visą vasarą nesirodė. Eisiu pasižiū- 
rėti. Jaunojo indsmeno pėdsakus kaip nors rasiu. Tu, 
matyt, būsi Harį pavarius šalin. Negerai, kai indsme- 
nas apsisuka ir nujoja šalin, netaręs nė žodžio. 

— Tai tu dar bėgiosi paskui tuos valkatas ir dyka- 
duonius? 

Benas atsistojo ir ėmė ruoštis. Žmona tuo metu jam 
ėmė skalbti žarstekliu nugarą, ir jis atsisukęs išplėšė jį 


jai iš rankų. 

— Raminkis man, sudiržusi dvasna! 

Duktė padavė tėvui šautuvą, ir jis išėjo trenkęs du- 
rimis. 

Benui nereikėjo toli joti. Sekdamas Harkos pėdo- 
mis jis tuoj sutiko Matotaupą, artėjantį prie šiaurinio 
upės kranto. 

Benas pakėlė skrybėlę. 

— Topai! 

Abu sustojo vienas priešais kitą, nenulipdami nuo 
arklių. 

— Kurgi Džimas? — paklausė smuklininkas. 

— Aš gabenu jį sunkiai sužeistą pas tave. 

— Ar suradote aukso? 

Matotaupa išblyško, net jo akys pabalo. 

— Mes ieškojome Tašunkos Vitko. 

— Fi, Tašunkos! Bergždžios pastangos. Kuo gi da- 
bar užsimokėsite, jei aš jus priimsiu? Turiu parsišau- 
kęs savo žmoną ir dukterį. Jos nieko daugiau dykai 
neduoda. 

— Kuo paprastai moka baltieji vienas kitam? 

— Doleriais, jeigu jų turi. 

— Mes turime jų. 

— Gerai. Čia jau kita kalba. Reikėjo Hariui iškart 
pasakyti. Tada su mano boba bus taika ir ji vėl maišys 
žarstekliu nuodėgulius, o ne daužys savo vyrui nugarą. 


Matotaupa nustebęs klausėsi šitų kalbų. 

— Mes ateisime, — pasakė jis ir apsisukęs nujojo pas 
Džimą ir Harką. 

Jie apsigyveno blokhauze. Džimas buvo tiek išse- 
kęs, kad nieko nereikalavo. Jis tetroško vandens, šilu- 
mos ir ramybės. Neprisiminė, ar kada nors buvo atsi- 
dūręs tokioje apverktinoje padėtyje kaip dabar. 
Matotaupa sulygo su Beno pačia. Pradžiai davė jai si- 
dabrinį dolerį, į kurį ji žiūrėjo patenkinta, išplėtusi 
akis. Kadangi Džimas mažai ką valgė ir negalėjo gerti 
brendžio, o abu indėnai irgi atsisakė brendžio, ir Ma- 
totaupa prašė tik trupučio valgio, tai šito dolerio turė- 
jo užtekti kelioms savaitėms. Džimas buvo paguldy- 
tas geroje vietoje netoli židinio, ir Matotaupa prižiūrėjo 
jį kaip tikras brolis ir geras gydytojas. Žaizdos buvo 
gavusios šalčio ir gijo labai pamažu. 

Harka tuo laiku buvo paliktas likimo valiai. Jis nieko 
nevalgydavo, ką patiekdavo šeimininkė, Džimu nesi- 
rūpino ir su tėvu mažai tekalbėdavo. Ištisas dienas bas- 
tėsi po gimtąsias prerijas čia ant arklio, čia pėsčiomis. 
Žuvavo, medžiojo smulkius žvėrelius, kartą nušovė net 
antilopę, šitaip pats apsirūpindamas maistu. Pasirink- 
davo malkų ir susikūręs laužą kepdavosi mėsą pele- 
nuose. Naktimis iš pradžių dar grįždavo į blokhauzą. 
Bet kai kartą įsisiautėjo tokia audra, kad pro krintantį 


ir sūkuriuojantį sniegą negalėjo nieko įžiūrėti, negrįžo 

tris naktis, o sugrįžęs tenorėjo pasirodyti, kad yra gy- 
vas ir sveikas, o ne ieško pastogės. Nuo tada dažnai 
neparsirasdavo ir naktį. Iš sušalusio sniego pasistatė 
trobelę ir nusinešė ten bizono kailio antklodę. Pro storą 
ledo plokštę, kurią rado prie upės ir įstatė į sieną, pra- 
siskverbdavo truputis šviesos. Trobelės viduje tempe- 
ratūra nepakildavo virš nulio netgi tada, kai Harka 
joje kūrendavo ugnį. Tačiau susivyniojęs į antklodę 
galėjo čia miegoti nenušaldamas kojų. 

Užsukęs į blokhauzą, vengė Beno ir jo žmonos, ta- 
čiau su jų dukteria kartais pasikalbėdavo. Ji nepatiko 
jam, nes buvo šviesiaplaukė ir plepi, tačiau iš jos buvo 
lengviausia sužinoti, kas jam rūpi. Mergaitė buvo ne 
tik šneki, bet ir smalsi. Jaunasis indėnas spėjo, kad 
Benas ir jo žmona liepia jį kamantinėti. Todėl Harka 
visą laiką buvo atsargus ir neplepėjo, ko nereikia. Pa- 
prastai Dženę jis sutikdavo arklių aptvare prie pieti- 
nio namo galo. Ji, atrodo, laukdavo, kada jis pasirodys. 
Tada pati, susigalvojusi kokią dingstį, jį prašnekinda- 
vo. Harka ėjo keturioliktus metus. Mergaitei galėjo 
būti kokia septyniolika ar aštuoniolika, bet ji buvo vi- 
sa galva už jį mažesnė. 

Vieną rytą, kai Harka vedėsi nuo upės pagirdytą 
arklį, ji sėdėjo ant tvoros ir žiūrėjo į jį, nors berniukas 


| ją nesiteikė net akių pakelti. 

— Vasarą čia bus smagu, Hari. Tada gal ir tu vieną 
sykį pabusi. 

Indėnas nieko neatsakė. 

— Džimas tuoj pasveiks. Jis jau kalba ir vis keikia 
mano tėvą, vadina jį lupiku. 

Indėnas nieko neatsakė. 

— Kiek Džimui metų? 

— Paklausk jo. 

— Jis sako, kad pats nežino. 

— Tai iš kur aš galiu žinoti. 

— Ar Džimas vedęs? 

— Paklausk jo. 

— Negaliu. Dar ką pagalvos. Ar neprikapotum 
mums malkų, Hari? 

— Ne. 

— Tu tikras valkata. Čigonas! 

Indėnas į tai nieko neatsakė, bet ir nenuėjo ša- 
lin. Jis jautė, kad mergaitė nori kažką pasakyti. Pas- 
tarosiomis saulėtomis dienomis blokhauze apsilan- 
kė keletas svečių, baltųjų su kaustytais arkliais. 
Harka pastebėjo jų pėdas. Vienas atjojo iš vakarų ir 
nujojo į rytus. 

— Sakau, kad tu valkata. Ar vasarą neparsisamdysi 
už pėdsekį? 


— Kam? 

— Pietinės valstijos nugalėtos. Vėliausiai vasarą 
bus sudaryta taika. Tada vėl prasidės visi geležinke- 
lio darbai. 

— Jei karas baigėsi, pėdsekių bus į valias. 

— Teisybę sakai. Jus domina kas kita. 

— Kas gi? 

— Auksas. 

— Man jūsų aukso nereikia. 

— Mūsų aukso? O, kad jis būtų mūsų! 

— Tai kieno gi jis? 

— Kalno —o tas tyli. Arba riaumoja. 

Harka nusisuko nuo mergaitės, kad ta negalėtų ma- 
tyti jo veido. 

— Hari, ar yra šmėklų? 

— Kas tai per daiktas? 

— Pati jų nemačiau, bet jų yra. 

— Kam tada klausi, jei pati Žinai? 

— Tėvas sako, kad į olą daugiau neis, ir Džimas jau 
nenoti. Kol kas, žinoma. 

— Benas jau buvo oloje? — Harka stengėsi paklausti 
kuo abejingesniu balsu, bet jautė, kad tai jam nepavy- 
ko, tačiau mergina, atrodo, nepastebėjo jo susijaudi- 
nimo arba paprasčiausiai neatkreipė dėmesio. 

— Prieš dvejus metus, — nesivaržydama plepėjo ji, — 


prieš dvejus metus tėvas buvo oloje. Ten jis sutiko Dži- 

mą! Pasiutęs daiktas, pasakysiu tau. Visur pilna urvų, 
vandens, aplink tamsu, ir staiga tėvas sutinka Rudąjį 
Džimą. Beveik prieš dvejus metus tai buvo, pavasarį. 

— Kodėl Džimas jo nenužudė? 

Mergaitė sukikeno. 

— Tėvas prižadėjo, kad daugiau ten niekada neis. 
Tada Rudasis Džimas dovanojo jam gyvybę. 

— Prieš dvejus metus tai atsitiko? 

— Pavasarį. Kaip tik tirpo sniegas. 

Harkai pagaliau pavyko susitvardyti. Jis glostė savo 
arklį. 

Mergaitė džiaugėsi, kad jaunasis indėnas šį kartą 
taip ilgai su ja kalbasi. Ji pastebėjo, jog rado temą, 
kuri jį domina, ir su didžiausiu malonumu būtų iš- 
klausiusi, ką jis žino apie olą ir auksą, kurio jos tėvas ir 
Džimas veltui ieškojo. Bet čia ji padarė klaidą. 

— Topas ir tu juk esate iš Lokės giminės? 

Harka mielai būtų niuktelėjęs mergaitei į šoną, kad 
ji drįso užgauti skaudamą vietą. Tačiau vėl susivaldė. 

— Kodėl klausi? 

Mergaitė nedrįso tiesiai pasakyti, ko nori. Ji išsisuko: 

— Todėl, kad vasarą bus surengta baudžiamoji eks- 
pedicija. Praeitą vasarą Lokės giminė išnuodijo vieną 
matininkų grupę. 

— Taigi bus karas. 

— Koks čia karas. Baudžiamoji ekspedicija. 

— Laisvų vyrų niekas nebaudžia. Su laisvais vyrais 
kovojama. 

— Ak, ir tu turi savo nuomonę! Tu esi ir liksi ind- 
smenas, prakeiktas dakotas. 

— Hau. 

— Nuodytojai, vištų vagys, utėliai tie raudonodžiai. 
Išnaikinti juos reikia, sako mano mama. 

— Tai eik pas savo motiną ir dirbk, ten tavo vieta. 

Harka užsidėjo ant kojų pašliūžas ir išėjo į prerijas 
pasiėmęs ietį, kurią pats buvo pasidaręs. Mergaitė iš- 
kišo jam už nugaros liežuvį, metė žvilgsnį į dangų, 
kuris jau niaukėsi, ir nubėgo pas motiną. Ta ėmė bar- 
tis, kad dar nepriskaldyta malkų. 

Diena išaušo giedra, saulė nušvietė žemę puikiais 
auksiniais spinduliais, ore ribėjo sniego kristalai. Ta- 
čiau kai jaunasis indėnas paliko prekybos stotį, pradė- 
jo rinktis debesys, tiršti debesų kamuoliai lyg galinga 
siena plaukė į saulę, tartum ketintų atimti iš žemės 
šviesą. Harka skubėjo norėdamas pasiekti savo sniego 
trobelę dar prieš audrą. 

Tačiau jis dar nebuvo nuėjęs nė pusės kelio, kai 
atšvilpė audra, pradėjo suktis snaigės ir į orą pakilo 
palaidas sniegas. Pripratęs nesutrikti dykynėse ir tarp 


audrų jis susirado nuo vėjo užstotą kalvos šlaitą ir lei- 

dosi apsningamas. Harka nebijojo uždusti po metro 
storio sniego sluoksniu. Prieš tai jis įsmeigė savo ietį, 
taip darydavo kariai, kai giminę audra užklupdavo at- 
viroje vietoje; jie įsmeigdavo savo ietis ir saugodavo 
moteris ir vaikus, kurie įsisupę į antklodes tūnodavo 
po sniegu. 

Kai kelias valandas siautusi audra nurimo, dar ap- 
gaubta debesų šydo saulė jau leidosi, švelniai apšvies- 
dama šviežiai apsnigtas bekraštes prerijas. 

Harka išlindo iš sniego kaip kurmis iš po žemių ir 
pasipurtė. Tada pradėjo sunkų žygį prie sniego trobe- 
lės, kurioje ketino nakvoti. Trobelė stovėjo gerą galą 
prieš vandenį netoli upės kranto. Apie ją augo krūmai 
ir medžiai. 

Artindamasis prie trobelės, Harka kiekvieną kartą 
atidžiai apžiūrėdavo pėdas, iš kurių buvo galima spręsti, 
ar prie jo būsto nebuvo prisiartinę neprašyti svečiai, 
žmonės arba žvėrys ir ar jie ten kartais neįsikūrė. Ta- 
čiau tą dieną iškritęs sniegas, audra ir vėjas panaikino 
arba užklojo visus ankstesnius pėdsakus, ir dabar Harka 
tik žiūrėjo, ar, be jo, koks gyvas padaras nesisukinėja 
aplinkui. Saulė jau nusileido, žemę apgaubė naktis. 
Debesys visai išsisklaidė, aiškiai švietė žvaigždės, pate- 
kėjo mėnulis. Baltas paviršius atspindėjo jų šviesą, to- 


dėl aplink buvo šviesiau negu vasaros naktį. 

Harka negalėjo aptikti pėdų, todėl atsargiai slinko 
prie sniego kūgio, kur buvo jo būstas. Jis užėjo iš už- 
pakalio, atsigulė į sniegą ir kojomis bei rankomis pri- 
sikasė iki angos. Kaire ranka nuėmė nuo jos didelį kietą 
sniego luitą, dešinėje tuo metu laikė paruoštą smeigti 
peilį. Jis visai nemanė, kad jam nesant čia būtų prisig- 
laudęs koks žmogus ar vilkas, tačiau visko galėjo atsi- 
tikti, ir todėl reikėjo būti viskam pasiruošus. 

Tačiau niekas nesujudėjo net ir tada, kai jis nuėmė 
nuo angos sniego luitą. Harka atidžiai įsižiūrėjo į vi- 
dų. Reikėjo, kad akys priprastų prie sniego trobelės 
tamsos. Pagaliau jis įžiūrėjo savo ugniakurą, bizono 
odos antklodę ir pagaliau dar kažką, ko pirmiau jo 
trobelėje nebuvo. Tas kažkas buvo panašus į liekną 
indėną, sėdintį sukryžiuotomis kojomis. 

Harka greitai atitraukė galvą, įsikišo peilį ir griebė- 
si revolverio. 

— Išeik! — pasakė jis gimtąja kalba. 

— Geriau tu įeik! — pasigirdo atsakymas taip pat gry- 
niausia dakotų kalba. 

Jaunasis indėnas ko neprarado amo, nes jam pasi- 
rodė, kad pažįsta lieknojo indėno balsą. 

— Četanai! 

— Harka Kietasis Akmenie Nakties Akie Vilko Nu- 


galėtojau Bizono Persekiotojau Lokio Medžiotojau! 

Po tokio abipusio pasisveikinimo stojo slogi tyla. 

Harka įsitempęs laukė, kas dabar bus. Lokės gimi- 
nėje Četanas buvo geriausias jo draugas. Jis buvo ke- 
liais metais vyresnis už Harką, ir kai tas vadovavo vai- 
kų „Jaunųjų šunų“ sąjungai, jau buvo „Raudonųjų 
plunksnų“ sąjungos vadas, kurioje buvo susibūrę pa- 
augliai. Četanas įlindo į trobelės vidų. Vadinasi, jis 
buvo pastebėjęs, kad joje gyvena Harka, kitaip iškart 
nebūtų jo pašaukęs vardu. Harka pažino ne tik bal- 
są, jis matė ir siluetą ir dabar jau neabejojo, jog tai 
Četanas. 

Žiemos nakties tyla ir šaltis, begalinės sniego ban- 
gos prerijose abiems jaunuoliams akimirkai sukėlė 
jausmą, lyg jie būtų vieni šiame pasaulyje ir todėl 
kurį laiką galėtų nepaisyti aplinkybių, kurios juos darė 
priešais. 

Harka įsiropštė į trobelę ir, lyg kitaip ir negalėtų 
būti, sėdo kurti ugnies, atnešė šakų, kurias rūpestin- 
gai laikė sudėjęs, ir užkūrė laužą. Jo liepsnos apšvietė 
abu jaunuosius indėnus. 

Per pastaruosius dvejus metus Četanas buvo paū- 
gėjęs, bet Harka to nelabai pastebėjo, nes ir pats buvo 
gerokai pasitempęs. Šiaip Četanas atrodė liesas kaip 
anksčiau ir toks pat tamsiaodis. Jo veidas visada buvo 


griežtų bruožų, dabar jie buvo dar labiau paryškėję. 

Harka ištraukė sušalusią antilopės kulšį ir pradėjo 
ją skrudinti ant žarijų laužo pakraštyje. Trobelėje pa- 
sklido alkaniems toks malonus kepamos mėsos kva- 
pas. Žiemos naktis buvo ilga, todėl skubėti nereikėjo. 

Harka gerai apskrudino mėsą iš visų pusių ir pasi- 
dalino su Cetanu. Abu valgė netardami nė žodžio ir 
galvojo, kaip sykį kartu medžiojo antilopes. 

Kai pasisotino ir nusivalė peilius bei rankas, Harka 
dar pakurstė laužą. Dabar atėjo laikas šį tą pasakyti, ir 
tikrovė vel įsibrovė į trobelę; atrodė, lyg nesantaika 
nakties tyloje būtų atplaukusi apsnigtais laukais, už- 
šalusiais upeliais ir įsmukusi į mažutę laužo liepsna 
apšviestą užuoglaudą. 

— Mums pabėgo vienas žmogus, — pasakė Četanas. 
Jis kalbėjo labai šaltai kaip su kokiu svetimu, su ku- 
riuo būtų norėjęs pradėti derybas. - Jo vardas Tomas, 
savo palapinėse mes jį vadindavome Tomu be skrybė- 
lės ir batų. Iš pradžių jis buvo mūsų belaisvis, paskui 
vedė Šešoką, žadėjo aprūpinti ją ir jos sūnų Šonką mais- 
tu. O dabar jis pabėgo. Buvo užsukęs į blokhauzą. 

— Gali būti. 

— Tai tiesa. Paskui nujojo tolyn į rytus, nepaisyda- 
mas sniego. Matyt, bijojo mūsų. Žadėjo, kad bus Lo- 
kės giminės karys ir liks visam laikui, bet pabėgo. Bal- 


tieji visi melagiai. 

Apie tai Harka savo nuomonės nepareiškė; jis tik 
pasakė: 

— Kai nutirps sniegas ir sužaliuos žolė, pas jus ateis 
vačičunai. 

— Praeitą vasarą mes juos išginėme. Daugiau jie pas 
mus nesirodys. 

— Jūs išginėte kelis, bet jų vietoj ateis daugybė. 

— Gal tu pasidarei išdavikas ir vačičunų tarnas? Vie- 
nas mūsiškis užmuš šimtą tų kojotų. 

— Bet tada ant jūsų užgrius tūkstančiai. 

CČetanas supykęs įmetė į laužą šaką. 

— Tu šneki kaip bailys. Gal tu jau nebe Harka Kie- 
tasis Akmuo? 

— Jei tu nori mane išbandyti, tai galime išeiti. Aš 
tavęs nebijau. 

Čerano akys blykstelėjo laužo šviesoje. 

— Nori, kad būtų kaip tavo tėvui? 

Harka nesuprato, ką Četanas nori tuo pasakyti, nes 
nežinojo, kas nutiko Matotaupai Lokės stovykloje. To- 
dėl jis ne iškart suvokė, ką reikėtų atsakyti ir ar apskri- 
tai to reikėtų. 

Čeranas pagalvojo, kad Harka tyli iš gėdos, ir jo 
pyktis tuojau išgaravo. 

— Harka Kietasis Akmenie! Ką tu veiki mūsų prie- 
šo stovykloje? Didžioji kova prasideda, tai žinome ir 


mes. Grįžk namo! 

— Su savo tevu Matotaupa. 

— Su savo tėvu Matotaupa, jeigu jis padarys tai, ko 
iš jo reikalauja Lokės giminės vyresnieji. 

Harka nepajudino nei piršto, nei susiraukė, nei 
mirktelėjo akimis, kai jo lūpos paklausė: 

— Ko jie reikalauja? 

— Rudojo Džimo skalpo, jį mes vadiname Rudąja 
Lape. 

Harka giliai atsikvėpė. 

— Ar tai tarybos susirinkimo žodis? 

— Taip. 

— Aš perduosiu jį savo tėvui. 

Četanas labai atidžiai nužvelgė Harką, kuris kadai- 
se buvo jo draugas. Harka mokėjo valdytis, tai Cera- 
nas žinojo, bet jis niekada nemelavo savo viengenčiams. 
Nejaugi jis iš tikro nieko nežinojo apie Matotaupos 
apsilankymą palapinių kaime? 

— Dar vienas klausimas tau, Harka Kietasis Akmenie. 

— Klausk! 

— Ar tu pars galėtum atnešti mums Rudojo Džimo 
skalpą? 

— Hau. 

— Tai grįžk atgal! 

— Ir aš turiu tau klausimą, Četanai. Aš esu vado sū- 
nus, o ne išdaviko. Mano tėvas nekaltas. Ar tu tiki tuo? 


— Ne. 

Harka krūptelėjo, išbalo ir nukreipė į šoną akis, ku- 
rias pirma buvo įsmeigęs į Cetaną. Dabar žiūrėjo į laužą 
ir lėtai traukė iš jo tik pradėjusias degti šakas. Pagaliau 
ugniakuro viduryje tarp pelenų liko tik kelios žarijos. 
Aplink įsiviešpatavo tyla, ir niekas nejudėjo, nebetarš- 
kėjo šakos, nebesiblaškė degdamos liepsnos, Harkos 
rankos ramiai gulėjo ant kelių, lūpos buvo kietai su- 
spaustos. Ir Četanas tarsi sustingo. Daugiau jis nieko 
nepasakė. „Ne“ buvo paskutinis jo žodis. Ir naktis bu- 
vo tyli, ir sniegas negirgždėjo. 

Šitaip abu jaunieji indėnai sėdėjo vienas prieš kitą, 
kol pradėjo aušti. Ryto brėkšma prasiskverbė pro ledo 
plokštę ir apšvietė jų išblyškusius veidus. 

Četanas sunkiai pakilo. Atrodė, jog ant pečių jis 
būtų turėjęs didžiausią naštą. Susirinko ginklus ir išsi- 
ropštė iš trobelės, nieko netaręs, neatsisveikinęs, net 
nepažiūrėjęs į savo buvusį draugą. 

Harka liko vienas. 

Jis tvirtai sukando dantis, ir jo veide po oda iššoko 
raumenų gumbeliai. Berniukas stengėsi nieko negal- 
voti, lyg kokį paprastą rytą jis pakurstė ugnį, nuėjo 
prie upės nusiprausti, paskui šviežiame sniege ėmė ieš- 
koti žvėrių pėdų. 

Po dviejų dienų Harka vėl pasirodė prie blokhauzo 


ir pasirūpino širmiu, kurį jam nesant prižiūrėjo Ma- 

totaupa. Harka rado tėvą prie arklių, bet nė žodžiu 
neprasitarė, kad buvo sutikęs Četaną. Jis nutarė pa- 
laukti, kol tėvas perpras Džimą ir tada jį pats nužu- 
dys. Tačiau sugrįžti į gimtąsias palapines bus galima 
tik tada, kai vyresnieji supras, kad Matotaupa nekal- 
tas. Kitaip Matotaupa niekada nenorės grįžti; Harka 


suprato jo išdidumą, nes ir pats jautė lygiai tą patį. 


Atėjo metas, kai dienos vėl pailgėjo. Sniegas iškori- 
jo ir pasidarė nebe toks baltas. Varvekliai ant medžių 
šakų ir blokhauzo stogų ėmė lašėti. Pakaitinus vidu- 
dienio saulei, sniegas šiušėdamas krito nuo šakų, čiuožė 
nuo stogo. Sutirpo Harkos sniego trobelė. Po prerijas 
švilpavo drėgni vėjai. Upė vis kilo, o kai paskutinis 
sniegas ištirpęs susigėrė į žemę, jos molio spalvos van- 
denys vos nepasiekė blokhauzo. Sužaliavo karklų ša- 
kos, prasikalė pirmieji daigai. Ir gėlių žiedai pradėjo 
skleistis. Dienos pasidarė ilgesnės negu naktys. Ap- 
link ganėsi išbadėję bizonai, mustangai, briedžiai, el- 
niai, antilopės. Žiurkėnai išlindo iš tuščių urvų ir lei- 
dosi ieškoti maisto. Iš žiemos miego pabudo lokiai, 
išnaudoję savo taukų atsargas, ir liesi, vikrūs ir alkani 
išėjo ieškoti grobio. Į prekybos stotį su brangiais žie- 
mos kailiais pradėjo plaukti baltieji ir raudonieji me- 


džiotojai. 

Tai atsitiko vieną pavasario rytą. Benas su savo žmo- 
na ir dukteria už namo rentė seniai planuotą priesta- 
tą, kuriame manė laikyti maisto atsargas. Džimas slan- 
kiojo aplinkui su šautuvu rankoje. Jį pamačiusi Beno 
žmona tuoj pasiruošė pasitikti gražiais žodžiais. Dži- 
mui iš to buvo tik juokas. 

— Tai verda darbas! — sušuko jis. — Tai verda! Be- 
nai, žmonos tau tik ir trūko! Kiek kartų sakiau, kad 
prisidurtum priestatą? Tu nenorėjai nė klausyti! Bet 
reikėjo pasirodyti žmonai!.. Kur velnias nepajėgia ir 
Rudojo Džimo žodžiai nieko nereiškia, ten Merė vis- 
ką padarys. 

Beno žmona priėjo prie Džimo, ištraukė jam iš ran- 
kų šautuvą, juokdamasis jis leido jai tai padaryti, ir 
įbruko į rankas kirvį. 

— Senas sukčius! — pasakė ji. — Padėk! 

Džimas turėjo savo sumetimų, stengdamasis įsiteikti 
šeimininkei. 

— Eikit visi šalin! — paliepė jis ir šiurkščiai pastūmė 
į šoną dukterį. —- Rudasis Džimas vienas viską padarys 
greičiau ir geriau. 

Benas apstulbo ir supyko, bet žmona jam energin- 
gai pamojo, kad klausytų. 

— Eik, — suniurzgė ji. - Džimas čia apsidirbs. Tau 


yra kitokio darbo. 

Duktė Dženė bambėjo, bet motina ir jai neleido 
likti su Džimu. 

Benas supyko ant Merės. Jis mostelėjo ranka ir din- 
go namo duryse. 

— Iki, aš turiu aptarnauti svečius. 

Viduje buvo užimti trys stalai, durys praviros. Ry- 
to saulės spinduliai skverbėsi pro jas, praskaidrindami 
niūrią prietemą. Dabar ir iš vakarų pusės į vidų krito 
šviesa. Džimas prakirto mažas dureles į priestatą. Ai- 
dėjo kirvio smūgiai. Palei pat namą šniokštė upė. Ap- 
tvare žvingavo mustangas. Viskas atrodė kitaip negu 
žiemą, — viskas sulig šiltesniu metų laiku atgijo, kaip 
žmonių viltys ir lūkesčiai. 

Prie galinio stalo kairiajame kampe susiėjo inžinie- 
rius Džo, jo jaunesnysis padėjėjas Henris ir Matotau- 
pa. Šalia Matotaupos sėdėjo Harka. Džo buvo vėl at- 
gavęs jėgas. Kresnas, pasitempęs, įdegęs sėdėjo jis prie 
sienos, nežiūrėjo į brendį, tik kirto gabalą stirnos šlau- 
nies ir gėrė arbatą. Nors buvo atsigavęs ir tiesiog spin- 
duliavo energija, kažkas jame buvo pasikeitę. Jei kas 
būtų gerai įsiklausęs į jo balsą, tas būtų pajutęs jame 
pyktį ir nepaprastą įniršį, o kas žinojo, kokios jo akys, 
pažvelgęs į jas būtų pasakęs, kad jose mažiau pasitikė- 
jimo savimi negu anksčiau. Džo negalėjo užmiršti ne- 


gyvų žuvų ryto. Henrį tos siaubo dienos kitaip pavei- 

kė. Dabar jis daugiau galvojo apie save negu apie žu- 
vusius ir pirmai progai pasitaikius gyrėsi, kokių pavo- 
jų patyrė. 

— Ko jūs siekiate, tiesdami geležinkelį? — paklausė 
Matotaupa inžinierių. 

— Niekam nieko blogo! — tvirtai atsakė Džo. —- Tu 
pažįsti didžiuosius miestus, Topai. Jų daug rytuose, o 
keletas yra ir vakaruose. Jei pilietinis karas dabar baig- 
sis, mūsų miestai pradės augti ir klestėti kaip niekad! 
Tačiau tarp vakarų ir rytų miestų yra prerijos bei Uo- 
liniai Kalnai, kurie skiria juos kaip jūra du kontinen- 
tus, kur tau, per jūrą bent laivais galima susisiekti. To- 
kia padėtis yra kvaila, jos tiesiog negalima ilgiau kęsti. 
Taigi būtinai bus nutiestas geležinkelis iki Ramiojo 
vandenyno, ne tik jis vienas, ir daugiau. Kam jis gali 
pakenkti? Ką, trukdys indėnams, jeigu per prerijas eis 
bėgiai ir jais lėks traukiniai? Traukinys negali pasukti 
nei į dešinę, nei į kairę, jis galės važiuoti tik bėgiais. 
Tai aišku ir paprasta. Bus įrengtos kelios stotys. Į jas 
galės ateiti indėnai, atnešti kailių bei odų ir mainytis, 
ko jiems reikia. Tada jie bus geriau ir reguliariau ap- 
rūpinami, negu prekiaudami su tokiais sukčiais kaip 
Benas. 

— Tačiau geležinkelis išbaidys bizonus. 

— Bizonai prie jo pripras. Ir indėnai pripras. Pama- 


tysi, praeis kiek laiko, ir patys ims važinėti. 

— Gal ir tiesą kalbi, Džo. 

— Žinoma, kad tiesą. Jeigu kas kam čia trukdo, tai 
tik baisus tavo gentainių tamsumas, Topai, ir baisus 
jūsų burtininkų priešiškumas. Tik pamanyk! Užnuo- 
dyti vandenį! Ar taip vyrai daro? Nejau indėnai ir tar- 
pusavyje taip kariauja? 

— Ne. 

— Taigi! Kas dar turi bent kiek sąžinės ir sveiko pro- 
to, negali taip elgtis. Džiaugiuosi, kad tave čia sutikau. 

— Kodėl? 

— Todėl, kad aš vėl ruošiuosi tęsti matavimo dar- 
bus. Mes ėjome teisingu keliu! Būtent jis veda į tikslą. 
Tai didelis, gigantiškas, nemirtingas darbas, jis bus 
naudingas visiems žmonėms, tiek baltiesiems, tiek rau- 
donodžiams. Tu išgelbėjai mus, Topai, kai mums at- 
rodė, jog jau esame žuvę. Lik mūsų brolis ir dabar, eik 
pas mus dirbti pėdsekiu ir sargybiniu! Tu visai kitoks 
žmogus nei tie kruvinieji biliai ir karoliai didieji, ku- 
rie išmano tik girtis ir muštis. Be to, tu ne toks verks- 
nys kaip Tomas. Tavimi galima pasitikėti! Na tai kaip, 
Topai? 

— Aš ieškau Tašunkos Vitko. 

— Kurgi tu jį daugiau sutiksi, jeigu ne prie geležin- 
kelio? 


Matotaupai sublizgo akys. 

— Kai sužinos, kad tu mus saugai, tai būtinai ateis 
tavęs užmušti. Tada galėsi atsiskaityti. 

Indėnas tylėdamas žvelgė priešais save. 

— Aš tavęs neverčiu, Topai. Kiekvienas vyras tvar- 
kosi kaip išmano. Bet apgalvok, ką aš tau pasakiau, 
gerai apgalvok. 

— Hau. 

Matotaupos balsas buvo duslus, ramus: 

— Rytoj aš tau atsakysiu, Džo. 

— Aš palauksiu. Neužmiršk, kad mano darbininkus 
klastingai nunuodijo tavo priešas Havandšita drauge 
su tavo įžeidėju Tašunka Vitko. 

Matotaupa į tai nieko neatsakė. Jis atsistojo ir 1š- 
ėjo. Harka tylėdamas nusekė paskui jį. 

Džo palydėjo juos akimis, paskui paprašė, kad Be- 
nas atneštų jam brendžio. Smuklininkas jau seniai lau- 
kė šito užsakymo. Keisdamas prekes į kailius ir parda- 
vinėdamas brendį jis uždirbdavo daugiausia. 

Henris, kaip ir Džo, žvelgė indėnams pavymui. Da- 
bar jie lėtai ėjo per pievą. Žemę gaubė giedras pavasa- 
rio dangus. Indėnai jau nebenešiojo švarkų. Šviesiai 
ruda oda, juodos akys, aukštas ūgis, lieknos figūros, 
judesių ramybė ir plastiškumas rodė juos esant prerijų 
sūnumis, jie ėjo savo žeme. 

Henris sekė indėnus akimis, kol jie dingo tarp smė- 


lėtų kalvų. 

— Keisti žmonės, — pasakė jis tada lyg pats sau, lyg 
Džo. — Nuoširdūs ir klastingi, drąsūs ir sukti, supran- 
tami ir nesuprantami. Kažin ką Topas ligi rytojaus su- 
galvos. 

— Jis sutiks. 

— Labai nustebčiau. Jis kilęs iš tos genties, su kuria 
susidursime. 

— Nieko nėra baisiau už brolių nesantaiką. 

— Ar tu ir berniuku pasitiki? 

— Aš pasitikiu tėvu, kuriam jis paklus. 

Džo išlenkė taurę brendžio. Šiandien jis jau galėjo 
gerti. 

Džimo kirvis nutilo. Netrukus jis įžengė į vidų ir 
atsisėdo šalia Džo ir Henrio. Tuojau pat šalia jo atsi- 
rado taurė. Ją pastatė Dženė. Džimas padėkojo jai 
žvilgsniu, tačiau buvo tvirtai pasiryžęs nemokėti nė 
cento. 

— Vėl ant kojų? — užkalbino jis Džo. 

— Kaip matai. 

— Tęsi matavimus? 

— Taip. 

— Žvalgo reikia? 

— Džentelmeno, taip. 

— Kuris algos neimtų, teisingai supratau? 

— Lyg ir. 


— Nesąmonė. Tokių neatsiras. 

— Bus. Indėnai, pavyzdžiui. 

— Jei aš norėsiu, Topas prie jūsų nesidės. 

— Pažiūrėsim. 

— Gal lažinamės? — pašaipiai paklausė Džimas, iš- 
gėrė brendį ir pastatė taurę ant stalo. Dženė ją vėl pri- 
pylė. 

Džo pasižiūrėjo į Džimą, į jo veido išraišką ir pra- 
dėjo svyruoti. 

— Ar tu senas Topo draugas? 

— Kas tau darbo, dabar mudu šnekame ne apie drau- 
gystę, o apie algą. 

— Pagalvosiu ir pasakysiu rytoj. 

— Prašom. Aš irgi. 

Džimas išgėrė dar vieną taurę ir vėl išėjo dirbti. 

Džo pasijuto kaip ta žuvis, kuri staiga pamatė, kad 
ne ji jauką, o jaukas ją traukia. Džimas jam buvo bai- 
sus. Kodėl, nė pats nežinojo. Iš tikrųjų Džo netikėjo 
nei Dievu, nei velniu, nors savo gimtinėje sskmadie- 
niais, kaip ir visi, su Žmona ir vaikais eidavo į bažny- 
čią. Jis taip pat netikėjo vaiduokliais, aiškiaregiais ir 
horoskopais. Diena buvo graži, brendis vidutinio stip- 
rumo, rutuliojama tema tarp praktiškai galvojančių 
žmonių gana įprasta. Apie atlyginimą už darbą. Ta- 
čiau Džimas jam buvo baisus. Šitas bernas buvo va- 


lingas, ir Džo juto, kad jam nėra nieko švento; kodėl 

jam taip pasirodė, Džo negalėjo pasakyti. Staiga jis 
patikėjo, kad iš tikrųjų priklausys nuo Rudojo Dži- 
mo, ar jis, inžinierius Džo, gaus indėnus už žvalgus, ar 
negaus. 

— Kas tau? — paklausė Henris. 

— Nieko. Gal išgersime dar po vieną! 

— Dėl manęs galime. Tas bernas, kurį visi čia vadi- 
na Džimu, man nepatinka, labai jau įžūlus. 

— Bet toks pat narsus ir prerijose. Ar atsimeni tą 
pokštą, kurį mums iškrėtė su Topu? 

— Kad abu gautume, žinoma, būtų neblogai. 

— Jie mums būtų tikras lobis! 

Praėjo kelios valandos. Per tą laiką nei Džo, nei 
Džimas, nei Topas nesusitiko. Kiekvienas buvo užsiė- 
męs savais reikalais. Tačiau Džimas per Beną slapčia 
perdavė inžinieriui savo sąlygas. Jis prašė palyginti 
daug. Džo žino, kad jokia geležinkelių tiesimo kom- 
panija nemokės tiek pinigų paprastam skautui, netu- 
rinčiam nei vardo, nei laipsnio. Džo mokėtų iš savo 
kišenės. Apie tai negalėjo būti nė kalbos. Po pietų Dži- 
mas prisiartino prie Henrio. 

— Pasakyk savo ponui ir mokytojui Džo, tam neiš- 
manėliui, kad parašytų tris sutartis, mano, Topo ir 
Hario vardu. Algos gali būti normalios. Visa kita su- 


tvarkysiu aš. 

Henris patempė lūpą. 

— Menedžeriu nori pasidaryti, sukčiau. Susiglemši 
tris algas, o abu indsmenai tegu dirba veltui? 

— Čia ne jūsų reikalas. 

— Dėl manęs tegu! Tuodu indėnai iš tos pačios gi- 
minės, kuri ir mane norėjo nunuodyti. Aš pasakysiu 
Džo, ką tu siūlai, tegul jis nusprendžia. 

Henris užsiminė Džo Braunui, kad su Džimu būtų 
galima sudaryti sutartį ir drauge užverbuoti daugiau 
skautų. Inžinierius tuojau pajuto apgaulę, bet garsiai 
nieko nepasakė, nes jam buvo gėda. Valandą galvojęs, 
jis tik trūktelėjo pečiais. 

— Daryk, ką nori, — pasakė jis Henriui. — Svarbiau- 
sta, kad tie trys žmonės būtų mūsų žinioje. 

Kai šitaip apgaulingai buvo sprendžiamas atlygini- 
mo klausimas, Matotaupa ir Harka stovėjo toli pa- 
vandeniui mažame miškelyje atsišlieję į gretimų me- 
džių kamienus. Patys rudi, apsirengę šviesios odos 
drabužiais, jie beveik nesiskyrė nuo medžių. Harka bu- 
vo užsimetęs ant pečių lanką. Matotaupa laikė ranko- 
je šautuvą odiniame dekle. Jie jau seniai taip stovėjo ir 
jau seniai tylėjo. Saulė slinko dangumi savo keliu, o 
indėnai vis nejudėjo. Auksinė spindulių spalva pasi- 
darė sodresnė, įgavo rausvą atspalvį, geltoni Najobre- 
ros vandenys blausiai mirguliavo. Medžių šakas judi- 


no vakaro vėjas. 

Pagaliau atėjo naktis. 

Ore tvyrojo pirmųjų gėlių ir šlapios žolės kvapas. 
Kai patekėjo mėnulis, užvertę galvas į dangų ėmė kauk- 
ti vilkai. 

Matotaupa atsiskyrė nuo medžio, į kurį buvo atsi- 
remęs. 

— Aš lydėsiu ir saugosiu Džo su Henriu, — pasakė 
jis. - Tu esi mano sūnus ir eisi su manimi. Mes nesi- 
skirsime. Aš pasakiau, hau. 

Po to Matotaupa lygiais, ritmingais žingsniais pa- 
traukė blokhauzo link. Harka nusekė paskui atsilikęs 
puse žingsnio; kai pasirodė namas, jo nugara perbėgo 
šiurpulys. Tevas to nepajuto, o Harka tylėjo, nes jis 
nežinojo geresnės išeities. Tačiau prieš jo akis kaip ko- 
kia vizija stovėjo žvalgas indėnas, su kuriuo susipaži- 
no prieš dvejus metus. Tą žvalgą visi vadino Tobiju- 
mi, Harkai nesuprantamu ir keistu vardu. Jaunajam 
indėnui atrodė, kad jis vėl mato jo atbukusį veidą, vėl 
jaučia, koks ciniškas ir abejingas tai padaras. Tada Har- 
ka jo nesuprato. Dabar jam pradėjo aiškėti, kaip toks 
galėjo pasidaryti laisvas indėnas, ir jį dar kartą nukrė- 
tė šiurpas. 

Kai abu indėnai tiek prisiartino prie blokhauzo, kad 
liko tik įeiti į vidų, Harka dar kartą pravėrė burną ir 
pasakė: 

— Aš turiu pasistatęs trobelę. 

Matotaupai tai buvo netikėta. Jis sustojo ir pažvel- 
gė iš šono į sūnų, o šis žiūrėjo tiesiai priešais save. Ma- 
totaupos lūpų kampučiuose suvirpo šypsena, lyg 
paukštis savo sparnais būtų per juos brūkštelėjęs, ir jo 
akys sublizgo šilčiau. 

— Gal pakviesi mane pernakvoti? 

— Hau. 

Daugiau Harka nieko nepasakė, bet ir šiame vie- 
ninteliame žodyje nuskambėjo didelis džiaugsmas ir 
viltis. 

Abu paleido savo arklius į aptvarą ir aplenkę blok- 
hauzą nužingsniavo prieš vandenį. Harka kaip vedlys 
žengė pirmas. 

Matotaupa ir Harka ėjo ilgu, lengvu prerijų gyven- 
tojų žingsniu, mat buvo pripratę ne tik jodinėti, bet ir 
nužingsniuoti ilgą kelią pėsčiomis. Jojant be balno, 
valdant arklį tik šlaunimis ir nuolat bėgiojant, kojų 
raumenys labai išsivystydavo. Kaip ir visi indėnai da- 
kotai, pirma statė ne kulną, o pirštus. Jų žingsnis bu- 
vo ilgas, lengvas ir greitas. Dangų gaubė debesys, ap- 
link — nors į akį durk, tačiau oras malonus; vėsus 
pavasario vėjas šiureno žolę ir šioje žolės ir smėlio ka- 
ralijoje salelėmis augančių medžių ir krūmų šakas. Har- 


ka užuolankomis artinosi prie vienos tokios salelės. Jis 

apėjo ją ir, kol tėvas stovėjo ant upės kranto, apžiūrė- 
jo, ar viskas likę taip, kaip buvo. Tada pasirodė girai- 
tės pakraštyje ir davė ženklą tėvui ateiti. 

Iš storų šakų, medelių kamienų ir didelių žievės ga- 
balų suręsta trobelė buvo laikina, ir du dideli žmonės 
joje sunkiai išsiteko. Ant grindų gulėjo bizono kailis, 
kurį Harka turėjo ir savo sniego trobelėje, ir bizono 
odos antklodė su Matotaupos žygių paveikslais. Har- 
ka įskėlė šautuvo titnagu ugnį, uždegė prakuras ir sė- 
do kepti meškėno nugarinės. Tai buvo pirmas kartas 
jo gyvenime, kai ne jis pas tėvą sėdėjo prie laužo, o 
tevas buvo jo svečias. Harka norėjo gerai jį pavaišinti. 
Indų, šaukštų ir puodų neturėjo, tad abu valgė kaip 
kariai žygyje. Jie išsitraukė peilius, pasidalino nugari- 
nę ir ėmė su malonumu ją šveisti. Harka turėjo atsi- 
nešęs iš blokhauzo tik druskos, už ją jis padovanojo 
Merei žebenkšties kailiuką. 

Pavalgęs Matotaupa užsidegė pypkę ir paragino sūnų: 

— Kalbėk! 

Harka žinojo, kad nuo to, ką jis dabar pasakys, pri- 
klausys daug kas, bet per pastaruosius metus jis patyrė 
tiek pavojų, jog nebesijaudindavo lemiamu momen- 
tu. Jis susikaupė, kad galėtų viską išdėstyti trumpai ir 
aiškiai. 

— Tėve, prieš dvi vasaras, naktį, prieš mums iške- 


liaujant su palapinėmis iš miškų prie Arklių upelio, tu 

pirmą kartą nusivedei mane prie burtų olos. Laukda- 
mas tavęs ten, kur man liepei, aš aptikau pėdsakus. 
Tai buvo baltojo žmogaus pėdsakai. Tu žinai tai. 

— Taip, Žinau. 

— Paskui oloje prie krioklio tave kažkas nutvėrė ir 
vos nenusitempė gilyn. Vėliau bandėme surasti dau- 
giau pėdų, bet ieškojome ne taip, kaip reikėjo, nes ne- 
turėjome kada, ir Saulės Lietus, Cetano tėvas, bijojo 
burtų. Per tą laiką mes nieko daugiau neradome ir 
vanduo neišnešė iš kalno jokio žmogaus. 

— Viskas buvo taip, kaip tu sakai, — patvirtino Ma- 
totaupa. 

— Kas galėjo būti tas žmogus, palikęs pėdsakus? Ar 
tas pats, kuris nutvėrė tave prie krioklio? 

— Hau, tas pats. 

Matotaupos lūpų kampučiuose vėl suvirpo šypse- 
na, nebylaus pranašumo ženklas. 

— Tu nori žinoti, kas jis buvo? 

— Aš tavęs to ir klausiu, tėve. 

— Tas žmogus buvo bėdantis Benas. Jis ieškojo ten 
aukso, bet nieko nerado. Po kelių mėnesių, kai mes su 
dailininku Morisu, pramintu Toli Skrajojančiu Paukš- 
čiu, ir jo broliu šajenu Ilgąja Ietimi buvome blokhau- 
ze, Benas su mušeika Biliu ir kitais plėšikais mane su- 


rišo ir bandė išgauti paslapų. Jie sakė, kad kankins 

mane tol, kol aš prabilsiu. Bet aš tylėjau ir išlaikiau 
savo tėvui duotą žodį. 

— Hau, taip ir buvo, tėve. Benas mane įgrūdo į šu- 
linį su grindimis, bet man pavyko nusigauti iki upės. 
Ar tu žinai ir tai, kas buvo paskui, kai bedantis Benas 
nukrito nuo krioklio? 

— Hau. Jis išsigelbėjo, įsiropštęs į nišą, kurią ir tu 
žinai, ir ėmė kopti ola aukštyn. 

— Čia jis sutiko kitą žmogų. 

— Aš žinau. 

Matotaupa vėl maloniai ir pranašiai nusišypsojo, 
ta šypsena sukėlė Harkai nerimą, nes jis manė, kad, 
pasakęs tėvui tai, ką norėjo, nuteiks jį prieš Rudąjį 
Džimą. 

— Eidamas ola į viršų jis sutiko kitą žmogų, — pri- 
dūrė Matotaupa, — tai buvo Džimas. 

Harka žiūrėjo į rusenanųį laužą ir jau nebematė tė- 
vo šypsenos. 

— Taip, tėve, tai buvo Džimas. 

— Tačiau Džimas, — kalbėjo tėvas toliau, — nei tą, 
nei kitą dieną neieškojo oloje aukso. Ar girdi, ką aš 
sakau, Harka Nakties Akie Kietasis Akmenie? Džimas 
keliavo iš Kanados prie Plato, mat buvo girdėjęs apie 
matavimo ekspedicijas ir norėjo pasisiūlyti skautu. Miš- 


kuose jis medžiojo, ir čia jį galėjo pastebėti dakotai. 

Beieškodamas geros slėptuvės jis rado olos angą po 
didelio medžio šaknimis. Jis paėjo ola galiuką ir susi- 
tiko Beną. Benas prisipažino jam, kad ieškojo aukso, 
bet nieko nerado, ir Džimas patarė, kad geriau įsteig- 
tų prekybos stotį. Šitaip lengviau būsią pasipelnyti. 

— Argi Džimas neieškojo aukso ir ar ne todėl išvijo 
Beną, kad laikė, jog tas įsiveržė į jo valdas? 

— Kas taip sako? 

— Dženė. 

Harka nematė, kad Matotaupa dabar dar labiau, 
jau beveik linksmai nusišypsojo. Jis to nematė, nes ne- 
žiūrėjo tėvui į veidą. Tačiau berniukas žinojo ir jautė, 
kad taip yra, ir suraukė kaktą, nes nemėgo pašaipos. 

— Harka Kietasis Akmenie! Negi tu labiau tiki 
plepia mergaite negu tokiu narsiu vyru kaip Ruda- 
sis Džimas? 

— Šiuo atveju taip. 

— Tu galvoji apie Rudąjį Džimą kitaip negu tavo 
tevas. Tačiau nepamiršk, kas nupjovė pančius, kai Be- 
nas buvo mane surišęs, ir kam aš turiu būti dėkingas, 
kad šiandien gyvas. 

— Rudajam Džimui, žinau. 

— Ir nesi jam dėkingas. 

— Aš jo nekenčiu, kad tave išlaisvindamas jis siekė 


naudos sau. 

— Kokios naudos? — labai rimtai paklausė Matotaupa. 

— Tėve! Jis nori, kad tu ir tavo paslaptis būtų jo. 
Daugiau nieko. Jis žino, kad smurtu nieko nepeš. To- 
dėl nori apgauti. 

— Harka Kietasis Akmenie, pažiūrėk man į akis. Ar 
tu tiki, kad aš niekada ir niekam neprasitarsiu? 

— Tikiu, Matotaupa. 

— Tai gal tu laikai Rudąjį Džimą kvailiu? 

— Ne. 

— Tada tavo įtarinėjimai neteisingi. 

Harka į tai nieko neatsakė, tačiau dabar jis buvo 
labiau sunerimęs ir susijaudinęs negu pokalbio pra- 
džioje. 

Matotaupa baigė rūkyti pypkę ir iškratė ją, paskui 
pastūmėjo giliau į laužą kelis pagalius, kad neužgestų 
ugnis, ir pasižiūrėjo sūnui į akis. 

— Harka Kietasis Akmenie! Su kuo tu kalbėjaisi sa- 
vo sniego trobelėje? 

Vadinasi, tėvas rado pėdas. 

— Su Cetanu. 

— Ko jam reikėjo? 

— Rudojo Džimo skalpo. 

Matotaupos akys išsiplėtė, jis, atrodo, labai išsigando. 

— Jis nori skalpo... iš kieno rankų? 


Harka visas suakmenėjo. 

— Jeigu taip, tai ir iš mano. 

— Harka... Kietasis Akmenie... Nakties Akie.... Vil- 
ko Nugalėtojau! Sūnau! Jeigu tu pakelsi ranką prieš 
mano brolį Rudąjį Džimą... prieš mano brangų bro- 
lį... prieš mano vienintelį brolį... ir bandysi nunešti 
jo skalpą tiems, kurie mane apšmeižė, išvarė ir įžei- 
dė... tada... - Matotaupa išsitraukė aštrų dviašmenį 
durklą iš makšties ir suvarė jį iki rankenos į žemę, — 
tada šitas peilis pervers tave kaip savo tėvo išdaviką. 

Harka žiūrėjo į tėvo ranką, į peilio rankeną ir į ge- 
ležtę, staigiai ištrauktą iš žemės ir blykstelėjusią pas- 
kutiniuose laužo liepsnų atšvaituose prieš Matotaupai 
ją įsikišant į makštį. 

— Matotaupa! — pasakė Harka, kai peilis vėl atsidū- 
rė makštyje, jis kalbėjo giliu dusliu balsu, išdidžiai kaip 
koks vyras. — Tu mane išauklėjai, ir aš augdamas vi- 
suomet ėmiau pavyzdį iš tavęs. Aš nebijau, man ne- 
baisus ne tavo peilis. Bet aš nužudysiu tavo Rudąjį 
Džimą tik tada, kai ir tu to norėsi. Aš pasakiau, hau. 

Tėvas žiūrėjo į savo sūnų kaip į kokį visai kitą žmo- 
gų, jam svetimą ir nepažįstamą, tačiau vertą pagarbos. 

Laužas pamažu blėso. Šakaliai vienas po kito virto 
pelenais, kelios šakos užgeso pusiau nudegusios. Nie- 
kas daugiau nekurstė ugnies. Į trobelę įslinko tamsa, 


ji apgaubė abu žmones, pirma prarydama veidus, pas- 

kui pečius, galiausiai visus iki pat kojų. Tošinėje tro- 
belėje pasidarė tamsu ir šalta. Dūsaudamas ir krebž- 
dėdamas pro plyšius pūtė vėjas. Lauke šniokštė upė. 
Ūkavo pelėda. Šitame miškelyje ji ūkaudavo kiekvie- 
ną naktų. 

Harka paėmė bizono odos antklodę, kurią išsinešė 
iš gimtosios palapinės tą naktį, kai išėjo paskui ištremtą 
tėvą. Jis susivyniojo į ją, atsigulė, parietė kelius, kad 
užimtų kuo mažiau vietos, ir užmerkė akis. Jis matė, 
kaip Matotaupa išsitiesė ant bizono kailio. Keletą va- 
landų buvo tylu ramu. Po vidurnakčio nulijo lietutis. 

Rytą abu indėnai pakilo anksti. Nė vienas nežino- 
jo, ar kitas iš tikrųjų miegojo. Saulei tekant jie nuėjo 
per šlapią nuo lietaus pievą prie upės, išsimaudė, nu- 
sitrynė smėliu ir išsitepė taukais odą, kad nesuskirstų. 
Paskui pasiėmė iš tošinės trobelės antklodes ir nunešė 
prie blokhauzo. Harka nuvedė mustangus prie upės, 
ten juos pagirdė ir paleido ganytis, o pats žiūrėjo, kad 
nenueitų per toli. 

Matotaupa įėjo į blokhauzą. Dar niekada oras in- 
dėnui neatrodė toks slogus ir bjaurus kaip šį rytą. Tren- 
kė prakaitu, nešvarumais, nuorūkomis, išlaistytu bren- 
džiu ir taukų svilėsiais. Nejučia Matotaupa prisiminė 
tą dieną, kai Abrahamo blokhauze pasiryžo, kad dau- 
giau negrįš į siksikų palapines ir paliks savo antrąją 
tėvynę. 

Žmonės kaip tik kėlėsi iš miegų. Pasirodė Dženė su 
šluota ir ėmė tvarkytis. Merė pridėjo į krosnį pliauskų, 
uždegė jas ir ėmė dideliame katile šildyti vandenį. Be- 
nas dar knarkė; vakare jis pasigėrė ir dabar pagiriojosi. 

Džo kiūtojo ant suolo nuolatinėje vietoje prie kam- 
pinio stalo kairėje pusėje ir rūkė cigarą. Henris, neat- 
skiriamas jo palydovas, sėdėjo šalia. Matotaupa priėjo 
prie juodviejų, atsisėdo šalimais ir taip pat užsirūkė. 
Džo apsimetė, kad jam visai nerūpi, ką nusprendė Ma- 
totaupa. 

Tačiau indėnas jo neprivertė ilgai laukti. 

— Mes eisime su tavim ir saugosime tave ir Henrį. 

— Gerai! —- Džo giliai užsitraukė dūmą. — Tu pasa- 
kei „mes“. Ką turėjai omenyje, Topai? 

— Save ir savo sūnų Harį. 

— Puiku. Džimas jau irgi sutiko. Jūs trys verti trijų 
šimtų raudonodžių nuodytojų. Aš tuo tikras. 

— Truputį atsargiau skaičiuok, — patarė Matotaupa 
su aiškia pašaipa balse. — Jei pasirodys Tašunka Vit- 
ko, tai su juo vienu man bus užtektinai darbo. 

— Jeigu tu su juo susidorosi, bus tas pats kaip per- 
galė prieš tris šimtus. 

Topas trūktelėjo pečiais. Jo akimis žiūrint, Džo ne- 
pasakė nieko bloga, tačiau šį rytą indėną erzino kiek- 


vienas žodis. Netrukus jis vėl atsistojo ir išėjęs į lauką 

nužingsniavo prie arklių, kur buvo Haris. Čia pamatė 
Rudąjį Džimą, kuris prausėsi prie upės. Šis kilstelėjo 
sveikindamasis ranką ir jau buvo beeinąs į blokhauzą. 

Matotaupa atsistojo jam skersai kelio ir sulaikė. 

— Labas rytas, Topai! — pasisveikino Džimas. — Ką 
tu nusprendei? 

— Eisiu su Džo. 

— Gerai. Aš taip pat. O Haris? 

— Haris irgi. 

Džimo veidu perbėgo šešėlis. 

— Kodėl tu nusiteikęs prieš jį? — griežtai paklausė 
Matotaupa. 

— Prieš Harį? Visai ne, nors ir bakstelėjo man pei- 
liu kaip kokiai skerdžiamai kiaulei. Aš jau mačiau bliz- 
gant ne vieną peilį, tačiau tavo verstam vaikiui tikrai 
pirmam pavyko įvaryti man tarp šonkaulių geležtę. 
Aš ant jo nepykstu, bet, atvirai kalbant, man gaila ber- 
niuko. Argi tokiam vaikui būti skautu! Ekspedicijoje 
teks matyti ir šilto, ir šalto. Ar ne geriau būtų pasiųsti 
jį atgal pas siksikus, kur gautų reikiamą išsiauklėjimą? 

— Tu žinai, kodėl jis iš ten išėjo. Harka ir aš nesi- 
skirsime, kol jis taps kariu. Aš pasakiau, hau. 

— T'aps kariu? Apie jūsų ceremonijas nieko neišma- 
nau. Bet jis jau dabar gali su bet kuo susikibti. Na, 


tačiau tebus kaip tu nori. Aš irgi savo pasakiau. 

Ir Džimas nužingsniavo blokhauzo link, o Mato- 
taupa nuėjo prie Harkos ir arklių. 

Visiems, kurie ruošėsi į matavimo ekspediciją, bu- 
vo paskutinė diena bedančio Beno blokhauze. Smuk- 
lininkas nujautė gerą pelną, nes svečiai, einantys pasi- 
tikti nežinomų nuotykių ir nuveikti didelių darbų, 
paprastai daug gėrė, buvo dosnūs ir neskaičiavo kiek- 
vieno cento. Todėl jo žmona Merė kepė jau nuo pie- 
tų, o Benas ruošė brendį. Dženė, įsirišusi į plaukus 
raudoną kaspiną, sukosi kaip vijurkas. 

Atėjo vakaras. Vėl ėmė lyti, todėl blokhauzo sve- 
čiai suėjo į vidų anksčiau negu paprastai. Prie staliuko 
tolimajame kampe po kairei, kaip paprastai, susėdo 
Džo, Džimas, Henris ir Matotaupa. Džo ištuštino 
dvi taures ir su įkarščiu ėmė pasakoti apie transkon- 
tinentinį geležinkelį. Indėnas sėdėjo tylus ir atidžiai 
klausėsi. Džimas retkarčiais trenkdavo kumščiu į sta- 
I4. Henris šypsojosi, pasitikėdamas savimi. Prie kitų 
stalų taip pat buvo rūkoma ir geriama; kai kas lošė 
kortomis, kad greičiau slinktų laikas. Džimas tai pa- 
stebėjo ir pagaliau pats išsitraukė kortų kaladę iš pa- 
laidinės kišenės. 

— Ei! Benai! 

Smuklininkas kaipmat prilėkė. 


— Sulošiame! 

— Neturiu kada. Lošimas yra svečių darbas, ne 
smuklininkų. 

— Nesąmonė. Sėskis! Sulošime. 

— Čia ne mano sritis. Man per daug gerai sekasi 
meilėje... 

Džimas skambiai nusijuokė. 

— Su tavąja Mere! Iš tikro! Todėl ir sėskis, prakeik- 
tas lupike. Reikia išgauti kelis centus iš tavo kišenės, 
kad rytoj turėčiau kuo užsimokėti! 

— Na ir įžūlus tu! 

— Toks buvau, esu ir būsiu. Eik šen, bedanti landūne. 

Smuklininkas pyko, bet negalėjo atsispirti Džimo 
reikalavimams. Henris pareiškė, kad jis taip pat prisi- 
deda. Lošimas prasidėjo. 

Matotaupa stebėjo ėjimus ir stengėsi suvokti tai- 
sykles. Džo, kuris rūkydamas stebėjo lošimą, jam tai 
paaiškino. Kai Benas, gerokai prasilošęs, nutaikė pro- 
24 pasitraukti, Džimas paklausė Matotaupos: 

— Gal mes sulošime? 

— Galime pabandyti. 

Matotaupa pastatė kelis centus ir laimėjo. Vėl pa- 
statė ir vėl laimėjo. Jam, atrodo, sekėsi. Tačiau Džo 
pastebėjo, kad Džimas tyčia duoda laimėti ir daro tai 
lygiai mikliai, kaip ir apgaudinėdamas Beną. 


Matotaupa išlošė iš baltojo du dolerius. 

— Žmogau! - sušuko Džimas. — Tu mane elgeta pa- 
leisi! Kuo aš rytoj užsimokėsiu už taurę brendžio arba 
už tą lokio leteną, kurią Merė jau kepa? 

— Jūs esat mano svečiai! — kilniaširdiškai pasakė Ma- 
totaupa. 

— Bravo! Benai! Įpilk visiems! Topas moka! 

Smuklininkas skubiai prišoko. 

Tuo metu, kai blokhauze jau ėmė darytis linksma, 
Harka vis tebeganė arklius. Jis buvo nusimetęs visus 
drabužius, išskyrus šlauniajuostę, ir lietaus lašai skal- 
bė jam nugarą kaip arkliams kailį. Jis nebijojo pava- 
sario lietaus, kaip ir gyvuliai. Stovėdamas žiūrėjo įkan- 
din slenkančių debesų. Klausėsi, kaip šniokščia upė 
ir kaip rupšnoja kietą žolę mustangai. Jo ausį pasiek- 
davo iš blokhauzo sklindantis klegesys ir juokas. Sve- 
čiai vis labiau triukšmavo, galiausiai ėmė nedarniai dai- 
nuoti. 

Praslinkus kelioms valandoms mustangai prisiėdė. 
Harka nuvedė juos į aptvarą. Lietus liovėsi. Berniukas 
įsisupo į antklodę ir atsirėmė į blokhauzo sieną. Mie- 
goti jis mokėjo ir stovėdamas. Eiti į blokhauzą neturė- 
jo jokio noro, į tošinę trobelę taip pat. Tad liko prie 
arklių ir užmigo, atsirėmęs į sieną. Jau pusiau miego- 
damas girdėjo sklindant iš blokhauzo įvairius balsus. 


Jo tėvo balso tarp jų nebuvo girdėti. 

Brėkštant rytui, pro duris išėjo Merė. 

— Džene! — šiurkščiai ir valdingai sušuko ji, ir duk- 
tė tuojau pat pasirodė. Jos plaukai buvo suvelti, pati 
atrodė išblyškusi. Motina, laikanti rankose kibirus, rik- 
telėjo mergaitei: 

— Atnešk vandens! Žadinsime tuos kiaules! 

Harka nuvedė mustangus prie upės truputį žemiau 
tos vietos, kur sėmėsi vandenį moterys. Prisisėmusi 
vandens, Merė pažiūrėjo į Harką. 

— Eik ir pasiimk savo prisiputusį senį! — šūktelėjo 
jinai. 

Jaunasis indėnas pasijuto taip, lyg į jį būtų trenkęs 
perkūnas. Kurį laiką negalėjo nei pajudėti, nei ką nors 
pasakyti. Stovėjo prie arklių ir leido jiems ilgai gert, 
laukdamas, kol abi moterys nueis nuo upės su pilnais 
vandens kibirais. 

Tada nuvedė gyvulius į aptvarą ir užėjo į vidų, no- 
rėdamas pasiimti savo daiktus, kuriuos paskutinę naktį 
buvo pasidėjęs blokhauze. Išėjęs ėmė ruošti arklius ke- 
lionei, pririšo prie jų antklodes ir ėmė laukti, kol pasi- 
rodys tėvas. 

Viduje jis matė Matotaupą. Tas gulėjo ant grindų, 
knarke ir dvoke lygiai kaip ir kiti. Harka norėjo, kad 
niekas, nei Merė, nei Dženė, nei Džimas, nepamaty- 


tų, kokiu žvilgsniu jis žiūrėjo į miegantį tėvą. 

Rudasis Džimas praeitą naktį irgi nemažai išgėrė, 
bet jis galėjo daug pakelti, todėl dabar išėjo iš blok- 
hauzo ir pasuko prie Harkos. 

— Hari, ko čia slapstaisi! Nevaidink! Gerti turi mo- 
kėti kiekvienas, o jei negali, tai reikia mokytis. Iš pra- 
džių būna blogai, paskui viskas eina kaip iš pypkės. 
Nieko čia bloga. Eime, išnešim tavo tėvą į lauką. Kiek 
žinau, jis norėtų anksčiau už kitus išsiblaivyt. 

Harka nepajudėjo iš vietos, į baltąjį jis nė nedėb- 
telėjo. 

— Negali žiūrėti į prisigėrusį? Berneli, ir dar nori 
būti skautas matininkų stovykloje? Linkiu sėkmės! 

Harka paėmė už pavadžių arklius ir pavedėjo ga- 
liuką toliau. 

Džimas pažiūrėjo jam įkandin. 

— Vyruti, tu man nepatinki, - sumurmėjo jis sau 
panosėje. 

Po dviejų valandų, kai saulė gerokai pakopėjo į dan- 
gų, visi jau vėl buvo ant kojų. 

Matotaupa įkišo galvą į vandenį ir visiškai išsi- 
blaivė. Tačiau dar buvo išblyškęs ir laikė tvirtai su- 
čiaupęs lūpas, kai ėjo prie Harkos pasiimti arklio. 
Harka nieko nesakė. Vienintelis jo kaltinimas buvo 
sustingęs veidas. 


Matotaupa nudelbė akis į žemę. 

— Harka Kietasis Akmenie! Tavo tėvas niekada ne- 
gers paslaptingojo vandens! 

Dėl to pažado jaunasis indėnas nieko nepasakė, jis 
tik paklausė: 

— Kas tau davė paslaptingojo vandens? 

— Benas. 

Matotaupa jautėsi suglebęs, ir jam buvo baisiai bjau- 
ru dėl savo elgesio. Bet jis lengvai, kaip ir visada, užšo- 
ko ant arklio. 

— Jojame, — pasakė jis Harkai. - Džo man pasakė, ką 
turime daryti. Mes ištirsime kelią. Baltieji jos iš paskos. 


Indėnai paragino savo mustangus ir dingo tarp kalvų. 

BAUDŽIAMOJI EKSPEDICIJA 


Praslinkus trims dienoms, į tą lai- 
ką raiteliai ir jų vedliai indėnai jau 
buvo spėję persikelti per Šiaurinį 
Platą, Matotaupa ir Harka pava- 
kare rado pėdsakus, kurie ėjo ta 


pačia kryptimi, kaip ir jų kelias, 


ir buvo tokie aiškūs, kad jų būtų 
nepastebėjęs tik aklas. Cia buvo prajojęs visas bū- 
rys; arkliai kaustyti, vadinasi, prajojo baltieji. Jie net 
nesistengė slėpti pėdsakų ir, atrodo, nieko nebijojo. 
Jota buvo greita risčia, kartais šuoliais. Pėdsakai ėjo 
šiaurės vakarų kryptimi. 

Indėnai atsivedė Džo ir Džimą parodyti pėdsakų. 

— Bus apie penkiasdešimt vyrų, gal kokiais keliais 
daugiau, - Džimas palingavo galva. - Manau, kad vi- 
si šiose vietose sutikti baltieji yra mūsų draugai. 

— Pėdsakai kokių aštuonių valandų senumo, — pa- 
aiškino Matotaupa inžinieriui. Džimas tai turėjo pats 
matyti. 

— Vadinasi, pasivyti juos nebūtų sunku? — paklausė 
inžinierius. 

— Diena jau eina į vakarą, — atsakė Matotaupa. — 
Baltieji paprastai anksti sustoja nakčiai. Mes galėtu- 


me juos pasivyti per kokias dvi valandas. 

— Gerai. Dėl jų nemesime savo kelio; josime toliau į 
pietvakarius, ne į šiaurės vakarus. Tačiau gal judu, To- 
pai ir Hari, pajojėtumėte paskui tą būrį pažiūrėti, kas 
jame per žmonės, ir pasakytumėte mums? Džimas tegu 
lieka čia; porą dienų apsieisime ir su vienu žvalgu. 

Džimas suabejojo šiuo pasiūlymu. 

— Čia prajota baltųjų. Šiose vietose jie gali kreivai 
žiūrėti į indėnus. Nereikėtų paskui juos siųsti Topo ir 
Hario vienų. Nesiginčysiu, jie puikūs žvalgai, bet jei- 
gu su tais žmonėmis reikės tartis, tai nekenktų, kad 
tada būtų vienas baltasis. 

— Bet mes negalime paleisti paskui juos visų savo 
žvalgų. Padarysime taip: aš josiu su Topu ir Hariu, 
nes man labai įdomu, kas čia galėtų būti per būrys. 
Tu, Džimai, liksi sa mūsų žmonėmis. 

— Neprieštarauju. 

Džo pajojėjo su Džimu atgal, norėdami visiems pa- 
aiškinti, ką buvo nutarę. Abu indėnai palauke, kol grįš 
Džo, ir tada visi trys pasileido aiškiais raitelių pėdsa- 
kais. Matotaupa jojo pirmas, Harka — paskutinis. Džo, 
jodamas viduryje, turėjo taikytis prie savo bendrake- 
leivių, kurie indėnišku papratimu jojo tai šuoliais, tai 
žingine. 

Nepraslinkus nė valandai Matotaupai paaiškėjo, kad 


jis neapsiriko. Jis pats, taip pat ir Harka, pamatė ir 

užuodė didelio laužo dūmus. Matotaupa paleido arklį 
žingine ir atkreipė Džo dėmesį į dūmų kvapą. 

— Prijojame atvirai? — pasiūlė inžinierius. Matotau- 
pa tiesiogiai neprieštaravo, bet ir nepritarė. Medžio- 
tojai ir indėnai niekada nepasirodydavo nejįsitikinę, su 
kuo reikės susidurti. 

— O gal tu kitaip manai, Topai? 

— Mano sūnus Harka dabar galėtų šio to pasimo- 
kyti. Sustokime čia ir leiskime jam pasižvalgyti, tegu 
ištirs, kas tai per žmonės. Uždavinys nesunkus, tie vy- 
rai jaučiasi saugūs, todėl per daug nesisaugos. 

— Tegu, aš neprieštarauju. Leiskime Hariui išban- 
dyti savo žvalgo talentą! —- nusišypsojo Džo, nulipo nuo 
arklio ir tuojau pat užsidegė cigarą. Tai buvo paskuti- 
nis jo cigaras. Jį buvo numatęs pasilikti kokiai progai. 
Cigarai buvo šio, šiaip energingo, žmogaus silpnybė. 
Pagaliau argi ne vis tiek, kada vel pradės rūkyti pypkę. 
Matotaupa taip pat atsisėdo ant žolės greta savo mus- 
tango ir užsirūkė. Iš to Harka suprato, kad jau gali eiti 
į žvalgybą. Jis pririšo savo širmį ir pirmiausia pasilen- 
kęs nubėgo prie artimiausios kalvos apsižvalgyti. 

Iš čia dar geriau matė ir užuodė baltųjų stovyklos 
laužą. Norint prislinkti ir sužinoti, kas tokie tie pen- 
kiasdešimt vyrų, tereikėjo sulaukti tamsos. Ko gero, 


tada nugirs ir ką jie kalba. Harka manė, kad užėjus 

nakčiai jie dar gana garsiai plepės. Pavojingiausia bu- 
vo tai, kad prie šių vyrų, jo manymu, turėjo prislinkti 
ir indėnų žvalgai. Nuo baltųjų stovyklos buvo mažiau 
kaip diena kelio iki Lokės giminės palapinių kaimo ir 
medžioklės plotų. Šių kitų žvalgų Harka nusprendė 
labiau saugotis negu baltųjų, kurie atjojo čia visai ne- 
sislėpdami ir dabar susikūrę laužą tartum rodė kiek- 
vienam, kas tuo domėjosi, kur apsistojo nakčiai. Ma- 
totaupa, be abejo, turėjo būti numatęs tai, ką dabar 
spėliojo Harka, ir, aišku, žinojo, kad Harkos uždavi- 
nys tik iš pažiūros atrodo lengvas, o iš tikrųjų toks 
nėra. Ber Harkai reikėjo mokytis veikti savarankiškai, 
ir todėl tėvas iš anksto nepasakė, į ką būtina kreipti 
dėmesį. Berniukas net manė, kad tėvas gali jį galiuką 
pasekti, norėdamas įsitikinti, ar jis pakankamai atsar- 
giai ir apdairiai elgiasi. Ši mintis jį įkvėpė labiau negu 
galimi pavojai, Harka nenorėjo, kad tėvas paskui jam 
prikištų bent menkiausią klaidą. 

Jis išnaudojo visus banguotos vietovės privalumus, 
čia lipo aukščiau pasižvalgyti, čia bėgo kalvų priedan- 
goje ir iš pradžių gana greitai gavosi į priekį. Per daug 
nesisaugojo, kad be reikalo negaištų laiko. Netrukus 
jam jau buvo aišku, ką toliau reikėtų daryti. Tie pen- 
kiasdešimt raitelių buvo apsistoję slėnyje prie upelio, 


kuris dabar, pavasarį, buvo gana vandeningas. Iš va- 


418 


karų į pietryčius tekančio upelio krantai buvo apaugę 
alksniais, karklais ir kitokiais krūmais. Harka užsilipo 
ant pakrantės kalvos, kuri, beje, buvo gana toli nuo 
stovyklos prieš vandenį, bet iš ten buvo taip gerai ma- 
tyti, kad jis galėjo apžvelgti visą stovyklą. Arkliai buvo 
pririšti ant kranto dviem grupėmis, vieni vienoje, kiti 
kitoje upelio pusėje. Degė penki laužai. Vienas iš jų — 
stovyklos pakraštyje dar šiapus arklių, kiti keturi — 
aukščiau, išsidėstę vienoje linijoje ant kairiojo kranto, 
kur geriausia vieta apsistoti. Taigi stovykla buvo išsi- 
tęsusi į ilgį. Apie jos vidurį pietinis upelio krantas bu- 
vo aukštas kaip kokia kalva, ir jeigu ten baltieji netu- 
rėjo pastatę sargybinio, tai jie buvo kvailesni už prerijų 
vištas. Matotaupa buvo išmokęs savo sūnų, kad prie- 
šų ar nepažįstamų žmonių niekuomet iš anksto nerei- 
kia laikyti kvailiais, geriau jau tikėtis, kad jie elgsis pro- 
tingai ir sumaniai. Todėl Harka nusprendė, kad baltieji 
bus pastatę toje vietoje sargybinį, be to, po žmogų tu- 
rėjo būti viename ir kitame stovyklos gale. Vyresnieji 
tikriausiai sėdėjo stovyklos viduryje, arčiausiai prie ar- 
klių. Tai buvo geriausia vieta. Harka susimąstė, iš ko- 
kios pusės jis galėtų prieiti prie stovyklos. Svarbiausia, 
kad niekas nepastebėtų nuo aukštojo kranto. Prie lau- 
žų sėdintys vyrai tikrai nebus per daug atsargūs, o 
pakrantės krūmuose galėję būti sargybiniai ne kažin 


kiek aplink tematys. 

Harka nusprendė prislinkti prie stovyklos, slapsty- 
damasis už pakrantės medžių ir krūmų. Slinkti reikė- 
jo iš čia, iš vakarų pusės, nes žemiau stovintys arkliai 
jo nedomino, be to, pajutę jį, jie galėjo sukelti nerei- 
kalingą triukšmą. Bet ir kiti indėnų žvalgai galėjo pa- 
sirinkti tą patį kelią. Šį pavojų ir tai, kad reikia saugo- 
tis sargybinio prie upelio, jis taip pat turėjo galvoje. 
Harka apsuko stovyklą dideliu lanku iš šiaurės pusės 
tr nieko įtartino nepastebėjęs, niekieno nesutrukdytas 
atsidūrė prie upelio, paskui ėmė kuo atsargiausiai ar- 
tintis prie stovyklos. 

Čia pamatė, kad iš tikro ne jis vienas domisi baltai- 
siais žmonėmis. Be jo, į tą pačią pusę slinko dar ma- 
žiausiai du žvalgai. Vienas buvo kitame krante ir šliaužė 
maždaug lygiagrečiai su Harka, kitas —- tame pačiame 
krante gerokai priekyje. Visai galimas daiktas, kad tas, 
kuris buvo kitame krante, taip pat pastebėjo Harką, 
bet nenorėjo jo trikdyti, kaip ir Harka jo. Vienas kito 
nepažįstantys žvalgai turėjo bendrą tikslą — reikėjo, kad 
jų nepastebėtų baltieji. Harka kol kas pasikliovė tokiu 
interesų bendrumu ir slinko toliau. Jis žinojo, kad abu 
nepažįstamieji žvalgai taip pat indėnai, nes pastebėjo 
kitame krante tarp krūmų šmėstelėjusią kasą, o antra- 
sis, slinkęs priekyje, pakrantės smėlyje buvo palikęs 
mokasino pėdsaką. 

Naktis buvo rami. Žvaigždes vis uždengdavo plau- 
kiantys debesys, o mėnulis dar nebuvo patekėjęs. 

Harka girdėjo trypiant arklius, traškant laužus, bal- 
tųjų žmonių balsus. Priekyje buvusio žvalgo daugiau 
nematė, antrasis, kitame krante, taip pat neišsidavė. 

Jaunasis indėnas slinko tol, kol pradėjo girdėti ne 
tik balsus, bet ir suprasti tyliai tariamus žodžius. Tada 
gerai pasislėpė krūmuose. Harka labai apgailestavo, kad 
tuo metu nutilo ar nuėjo prie kito laužo labai skar- 
daus balso vyras. Harka laukė. Baltieji vis dėlto buvo 
gana neatsargūs ir nepastatė pakrantės krūmuose sar- 
gybinio. 

Bet šit šakos priekyje be garso prasiskyrė ir į krū- 
mus, patogią vietą klausytis, šmurkštelėjo kitas žval- 
gas, taip pat indėnas. Tikriausiai tai buvo tas pats, ku- 
ris slinko pirma Harkos. Harka stvėrėsi peilio ir 
pasiruošė šuoliui. Bet pasirodė, kad anas nėra linkęs 
pulti. Abu žvalgai greitai persimetė žvilgsniais, tuo pa- 
čiu metu klausydamiesi garsų, sklindančių iš baltųjų 
žmonių stovyklos. 

Harka įžiūrėjo, kad nepažįstamasis indėnas taip pat 
dar visai jaunas, nors už jį gal keliais metais vyresnis. 
Ko gero, jis neseniai tapo kariu, ir šita žvalgyba jam 
irgi buvo sugebėjimų išbandymas. Jis buvo iki pusės 


nuogas, plaukus nešiojo persiskyręs sklastymu. Iš gin- 

klų turėjo tik durklą ir tarp dakotų paplitusią akmeni- 
nę kuoką. Abu žvalgai gulėjo taip arti vienas kito, kad 
galėjo susisiekti rankomis. Tas vyrukas Harkai pasiro- 
dė pažįstamas, bet jis gerai nematė jo veido; jį dengė 
didelis žolių kupstas. 

Nė vienas daugiau nejudėjo. Tačiau Harka protar- 
piais vis nužvelgdavo kaimyną. Kaip indėnas, jis buvo 
gana plačių pečių; nuo sprando pečių ir rankų link ėjo 
tvirti raumenų rumbai. Harka negalėjo apsirikti. Šiuos 
pečius ir šias rankas jis pažinojo, nors paskutinį kartą 
buvo matęs prieš dvejus metus ir dabar buvo tamsu. 
Jis gerai juos pažinojo. Kiek kartų šitas jaunuolis ir 
Harka Lokės giminės stovykloje bandė savo jėgas ir 
vikrumą žaisdami sviediniu, eidami ristynių, arklių 
lenktynėse, plaukdami. Visada laimėdavo Harka, ir 
tai siutino vyresnį už jį Šonką. Abu, vaikai būdami, 
nekaip suteikė, o vėliau irgi; kai numirė Šonkos tėvas, 
Lokės giminės taikos vadas, Matotaupa pasiėmė našlę 
ir jos sūnų Šonką į savo palapinę, nes jo paties žmona 
buvo kritusi nuo paunių kulkos. Kalbėdamasis su Če- 
tanu, Harka sužinojo, kad per tą laiką Šešoka buvo 
tapusi belaisvio Tomo be skrybėlės ir batų žmona ir 
kad tas nuo jos taip pat buvo pabėgęs. Šonka, jos sū- 
nus, gulėjo dabar šalia Harkos Kietojo Akmens krū- 


muose ir klausėsi, ką šneka baltieji žmonės. 


422 | 


Skardaus balso baltasis vėl grįžo prie kraštinio lau- 
žo, ir dabar Harka galėjo suprasti, ką jis šneka. Šonka, 
matyt, nieko nesuprato, nes nemokėjo anglų kalbos. 
O Harka per valandą iš garsių kalbų sužinojo viską, 
ko jam reikėjo. 

Tie penkiasdešimt trys čia apsistoję vyrai buvo ne 
kas kita kaip baltųjų „Milicija“. Iš profesijos jie buvo 
medkirčiai, žvėrių gaudytojai, medžiotojai, pirkliai, 
žvalgai, fermeriai ir gyvulių augintojai, žodžiu, žmo- 
nės, kokius tik galima surasti civilizuoto krašto ir 
dykynės pasienyje. Jų tikslas buvo nubausti Lokės gi- 
minę už „geležinkelio matavimo ekspedicijos išnuo- 
dijimą“. Kadangi jų buvo tiek daug ir visi gerai gin- 
kluoti, tai savo uždavinį įsivaizdavo kaip nepavojingą 
ir nesunkiai įvykdomą. Jie manė joti prie Arklių upe- 
lio, kur paprastai stovėdavo tos „plėšikų ir žmogžu- 
džių gaujos“ palapinės, norėjo sunaikinti palapines ir 
nušauti bei sutrypti visa, kas gyva. Tiems, kurie dar 
tuo abejojo, garsiakalbis vyras nedavė nė išsižioti. Tai, 
kad ši tema išvakarėse buvo smulkiai aptarinėjama dar 
kartą, Harkos nenustebino, nes kitą dieną jau reikėjo 
veikti. 

Harką kankino prieštaringi jausmai. 

Prieš dvejus metus jo ištremtas tėvas ir jis padėjo 


Lokės giminei atremti smarkų paunių antpuolį, bet 

už tai jie nesusilaukė vadų ir vyresniųjų padėkos ar 
pripažinimo. Taigi Lokės giminės vadai dabar tegu gi- 
nasi patys. Jie juk turi ginklus. Tačiau Uinona, Har- 
kos sesuo, kurią jis labai mylėjo, ir Untšida, Matotau- 
pos motina, gerbiama kaip žiniuonė, atstojusi Harkai 
motiną tą paskutinę vasarą, kai jis dar gyveno namie, 
negalėjo apsiginti ir tikriausiai dar neturėjo savo pala- 
pinėje kario, apsiėmusio jas globoti. Harkai buvo sun- 
ku net pagalvoti, kad Untšida ir Uinona bus trypia- 
mos, mušamos, niekinamos, ko gero, net žus. Jis 
nesitikėjo, kad Lokės giminės kariai, kuriems užteks 
rūpesčių ir su savo šeimomis, pasiaukojamai gins mo- 
teris iš „išdaviko Matotaupos palapinės“. Kai jis pa- 
galvojo apie Šonką, dabar gulintį šalia jo krūmuose, 
jam atrodė, kad šitas pusbernis greičiau džiaugsis Unt- 
šidos ir Uinonos nelaime, negu puls jų ginti. 

Tyliai gulėdamas savo sekykloje, Harka ėmė skai- 
čiuoti. Baltieji vyrai ketino išjoti tik patekėjus saulei ir 
užgriūti Lokės palapines apie ateinančios dienos pie- 
tus. Kaip paprastai, jie daugiausia jos risčia, o toks grei- 
tis Harkai ir pėsčiom nebuvo baisus. 

Jeigu jis dabar leistųsi į kelią, tai palapines pasiektų 
prieš rytą ir perspėtų Uinoną... tačiau tada būtų per- 
spėti visi: piktasis burtininkas, vyresnieji, neteisingai 


nuteisę Matotaupą, Cetanas, kuris laikė Harką išdavi- 

ko sūnumi. Visi jie būtų perspėti, nes Uinona vargu 
ar tylėtų. O jeigu jis lieptų jai tylėti? Tada ji vis tiek 
negalėtų pabėgti į miškus neišsidavusi. Padėtis buvo 
sunki, ir Harka nematė jokios išeities. Apie tai, kad 
baltųjų žodžius galėtų išversti šalia gulinčiam Šonkai, 
jis net nepagalvojo. To vaikėzo jis nekentė. 

Dabar Harkai jau reikėjo grįžti pas tėvą su Džo ir 
pranešti, ką buvo sužinojęs. Tokia buvo jo kaip žval- 
go pareiga. Tačiau ne bėda, jei Džo sužinos baltųjų 
vyrų užmačias ir diena vėliau. Galbūt netgi geriau, jeigu 
jis apie tai iš anksto nieko nežinos, nes jam dar užeitų 
noras prisidėti prie būrio. Tada tai jau vargas tiems, 
kurie gyvena prie Arklių upelio. Džo pats patyrė, kas 
dėjosi negyvų žuvų dieną. Visas kitas Harkos abejo- 
nes nustelbė mintis, kad Džo gali griebtis baisaus kerš- 
to. Nereikėjo, kad Džo tuojau sužinotų, kas čia ruo- 
šiama. Pirmiausia Harka nusprendė perspėti savo seserį 
Uinoną. Net jeigu ji ir nieko negalės padaryti, tai bent 
bus viskam pasiruošusi. Galbūt Harkai vis dėlto pa- 
vyks kuo nors padėti jai ir senelei. Ne jos juk nunuo- 
dijo Džo bendražygius. 

Harka atbulas pasitraukė iš krūmų, o antras žval- 
gas net nesujudėjo. 

Nušliaužęs slėniu prieš vandenį tiek, jog jau galėjo 


nepastebėtas išeiti į atviras prerijas, jis išlindo iš pa- 

krantės krūmų bei medžių juostos ir ėmė ropštis ant 
aukštojo kranto. Tenai ėmė dairytis aplink. Nepama- 
tė ir neišgirdo nieko įtartina. O laikas nelaukė, jeigu 
norėjo padaryti tai, ką buvo užsibrėžęs. Jis pakilo ir 
nubėgo banguotais stepių slėniais iš pradžių šiaurės 
rytų kryptimi. Palapinių kaimą prie Arklių upelio bu- 
vo numatęs pasiekti lanku. Tai buvo beveik tas pats 
kelias, kurį praeitą vasarą pasirinko Matotaupa, tačiau 
Harka apie tai nieko nežinojo. 

Vieną ar du kartus jam pasirodė, kad užpakalyje ar 
šone kažkas girdėti. Gal paskui jį sekė Šonka ar tas 
antrasis žvalgas, kurio kasą pastebėjo kitame upelio 
krante? Harkai reikėjo dar kartą ramiai apsižvalgyti, ir 
jis pabandė tai padaryti. Tačiau pastebėti nieko nepa- 
vyko. Tuo metu jis jau taip jaudinosi, kad negalėjo 
kaip reikia susikaupti. Sesuo Uinona, nors ir buvo mer- 
gaitė, kartą jau padėjo jam, dėl to jinai išdrįso nepa- 
klausyti burtininko. Untšida, būdama griežta, supra- 
to berniuką ir sugebėjo nepastebimai įsiterpti į jo 
gyvenimą. Ji buvo vienintelis žmogus, kurio jis tą va- 
landą būtų galėjęs pasiklausti, ar teisingai daro, ar ne, 
slapta bėgdamas į palapinių kaimą. 

Harka sustojo ir visas sukluso kaip koks žvėris. Jam 
pasirodė, kad dar kartą išgirdo bėgančio žmogaus žings- 


nius, tačiau vėl aplink buvo tylu. Persekiotojas turbūt 

pajuto, kad Harka nustojo bėgęs, ir taip pat sustojo, 
kad neišsiduotų. Jaunasis indėnas buvo ne toks žmo- 
gus, kad atsisakytų to, ką sykį užsibrėžė, net ir pavo- 
jaus valandą. Jis paėmė revolverį į ranką, kad prirei- 
kus galėtų tuojau šauti, ir vėl leidosi į kelią zigzagais, 
kada ne kada stabteldamas pasiklausyti. Jo jautrią ausį 
vėl pasiekė dideliais šuoliais bėgančio žmogaus žings- 
nių aidas, tačiau paskui jis ėmė silpti, tartum anas bū- 
tų pasirinkęs kitą kelią. Tai galėjo būti Lokės giminės 
žvalgas, kuriam Harka iš pradžių pasirodė įtartinas, 
tačiau jis daugiau nenorėjo gaišti laiko ir pasuko tie- 
siai į palapinių kaimą prie Arklių upelio, norėdamas 
kuo greičiau perduoti žinią apie penkiasdešimt trijų 
gerai ginkluotų baltųjų vyrų pasirodymą. 

Ar reikėjo, kad Harka dar atskirai perspėtų Uinoną 
ir Untšidą? Bet juk tik Harka, mokąs baltųjų vyrų kal- 
bą, tiksliai žinojo jų kėslus. Kiti žvalgai galėjo tik spė- 
lioti. O ar to nepakako? Gal Harka tik ieškojo dings- 
ties, gal tik todėl pasidavė fantazijoms apie vyrų, 
moterų ir vaikų žudynes, kad po ilgų klajonių atsidū- 
rė netoli savo gimtojo kaimo ir dar kartą panūdo pa- 
matyti seserį ir senelę? Jaunasis indėnas jau pats nesu- 
prato, kas jam darosi. Bet čia jis prisiminė girdėjęs, 
kad baltieji vyrai skalpuoja moteris ir vaikus, ir vėl 


pasileido pirmyn. Jis bėgo išsižiojęs ir taip greitai, kad 

jam diegė visus šonus. Atidžiai apsidairė tik tada, kai 
atsidūrė visai netoli Arklių upelio. 

Jis griuvo ant žemės, nušliaužė prie slėnio krašto ir 
ėmė dairytis į visas puses. Kartu su nakties ūkais jo 
nosį pasiekė vandens kvapas. Vėjo gūsis gaiviai pa- 
glostė jo suprakaitavusį sprandą. Jis išgirdo, kaip 
šniokščia upelis, kuris tirpstant kalnų sniegui buvo pla- 
čiai išsiliejęs. Aukščiau jis tekėjo pro palapines, taip 
pat pro Uinonos ir Untšidos palapinę, ir juodvi gal- 
būt dar vakare sėmė iš jo vandenį. 

Harka jau norėjo leistis tolyn, bet ant upelio kranto 
tarp tamsos ir ūkų išdygo aukštas žmogus ir sustojo. 

Harka įsmeigė į jį akis. 

Upelio pakrantėje stovįs žmogus taip pat žvelgė į 
Harką. Tai buvo vyras, indėnas. Plaukus nešiojo per- 
siskyręs per vidurį. Iki pusės buvo nuogas. Rankoje 
laikė šautuvą. 

Tas vyras buvo Matotaupa. 

Harkai tuojau pat paaiškėjo, kad tėvas jį irgi matė 
ir norėjo atkreipti į save dėmesį. Jeigu Matotaupa pa- 
sirodė atvirai, tai buvo tikras, kad šalimais nėra jokio 
priešo. Harka galėjo ramiai atsistoti ir prieiti prie tė- 
vo. Ber jis, kaip pridera žvalgui, nusileido vandens iš- 
graužtu grioviu. Plyna pakrante greitai nubėgo prie 


tevo, kuris net nepajudėjo iš vietos. 

Matotaupa ir Harka stovėjo vienas priešais kitą. 

Matotaupa atsisėdo krūmuose, ir Harka pasekė jo 
pavyzdžiu. Jis laukė, kad tėvas jam tuojau pat ką nors 
pasakytų. Ber Matotaupa neprabilo ir neparagino Har- 
kos kalbėti. Šitaip abiems tylint, jaunasis indėnas pra- 
dėjo galvoti, kodėl tėvas šitaip pasielgė. 

Dabar Harka buvo tikras, kad Matotaupa, kaip jis 
tr buvo tikėjęsis, pasekė jį ir, be abejo, girdėjo, ką kal- 
bėjo baltieji; jų kalbą jis suprato ne blogiau už Harką. 
Jei Matotaupa nebūtų pritaręs Harkai, tai būtų galė- 
jęs seniai jį sulaikyti. Ar Matotaupa atbėgo to paties 
rūpesčio, to paties jausmo genamas, ar ir jis norėjo, 
kad būtų perspėta Untšida ir Uinona? Harka laukė 
pirmojo tėvo žodžio. Vis dar laukė. Jie, žinoma, ne 
kažin kiek tesėdėjo krūmuose, praėjo tik kelios aki- 
mirkos, nes Harkos mintys buvo greitos kaip vėjas. 
Mėnulis apšvietė pakrantę ir krūmus. Jis apšvietė ir 
Harkos veidą. Matotaupa liko tamsoje. Praslinkus dar 
valandžiukei, visos ankstesnės Harkos spėlionės pa- 
virto į nieką, ir jis pajuto tokią baimę, lyg koks žvėris 
jam būtų tvojęs letena per sprandą. O kas, jeigu tėvas 
kitaip galvoja negu Harka? Jeigu jis kaltina Harką tuo, 
kad žvalgyboje buvo nepatikimas ir nedrausmingas. 
Tada kažkas bus, kas konkrečiai, Harka nežinojo, bet 


tai buvo dar baisiau. 

Matotaupa pagaliau prašneko. 

— Kas tu toks? — paklausė jis sūnaus tyliai, bet per 
daug valdydamasis, ir todėl jo balsas neatrodė ramus. 

Harka atsakė lėtai, lyg sukaustytu liežuviu: 

— Harka Kietasis Akmuo Nakties Akis... Vilko Nu- 
galėtojas Bizono Persekiotojas Lokio Medžiotojas... 
Matotaupos sūnus... 

Harka jau buvo bebaigiąs, bet Matotaupa žvilgs- 
niu ragino jį kalbėti toliau. 

— ...ir baltojo žmogaus Džo žvalgas. Štai kas aš. 

— Tu buvai jo žvalgas. 

Harka nurijo seilę. Tvirtas jo minčių, jausmų ir vil- 
čių pastatas sugriuvo; jis sugriuvo per daug staiga. 

Vėl buvo beįsiviešpataujanti ilga tyla. Tačiau upe- 
lis greitai ir nesulaikomai tekėjo sena vaga, pūtė vėjas, 
ir niekas negalėjo jo sugrąžinti atgal, greitai turėjo at- 
eiti rytas, tad tėvas ir sūnus ne kažin kiek turėjo laiko 
pokalbiams. 

— Ką man dabar daryti? — tyliai paklausė jis, tuo 
atsiduodamas tėvo valiai. Tai jis pats jautė. 

— Eik ten, kur norėjai ir kur turi būti, jeigu niekini 
savo tėvą ir išduoti savo draugus. 

Harka bandė susikaupti ir atsakyti, bet jo nervai ir 
mintys neklausė, kaip ir lūpos. Ir jis nieko nepasakė. 


— Aš tavęs nelaikau. Eik. 

— Ne... e. 

— Tai jau pats nežinai, ko nori? 

Harka buvo nuleidęs galvą ir žiūrėjo į žolę; paskui 
lėtai susikūprino, padėjo kaktą ant rankų ir sustingo 
paklususio žmogaus poza, paklususio, bet ne išsigan- 
dusio. 

Tėvas sėdėjo prieš jį. Jis buvo palinkęs į priekį ir 
žvelgė žemyn, kad galėtų matyti Harką. Jį kankino 
neviltis. Tie nuodytojai jam viską atėmė: garbę, na- 
mus, dabar jie siekė išplėšti paskutinį jo turtą — sūnų. 
Jie kurstė Harką prieš Džimą, nematomais saitais trau- 
kė jį prie savo palapinių. Argi jis galėjo pasirodyti Džo, 
kai jo sūnus, tik išėjęs į pirmąją žvalgybą, iškart bandė 
nubėgti pas priešą? Ir pas kokį priešą! Džo niekada 
neužmirš negyvų žuvų ryto. 

— Harka, aš nežinojau, kad tu esi bailus šuo ir klas- 
tinga lapė. Stokis ir sek paskui mane. Aš nuvesiu tave 
pas Džo ir pasakysiu jam, kad tu norėjai mus išduoti. 
Tegu jis nusprendžia, ką su tavimi daryti. 

Harka lėtai pakėlė galvą. 

— Geriau nužudyk mane, - pasakė jis dusliu balsu, 
tartum vis dar nebūtų atgavęs kvapo, — bet nepasa- 
kyk, kad sutikai mane kelyje prie Arklių upelio. 

— Kuo tu įrodysi, kad nenorėjai mūsų išduoti? 


— Nunerk man odą. Aš nerėksiu. 


— Aš to nepadarysiu, tačiau pareikalausiu ko kito: 
tu turėsi kovoti prieš tuos, kurių, matau, bijai lyg ma- 
ža mergaitė. Tu turėsi kovoti prieš Lokės giminę! 

Harkai užgniaužė kvapą. Tik išmokęs kalbėti jis jau 
žinojo, kad vyresniems prieštarauti nevalia, bet Harka 
vis dėlto pasakė: 

— Aš neskalpuoju... moterų... ir vaikų. 

— Tu kausiesi su kiekvienu, kas tik paims ginklą į 
rankas, arba būsi išdavikas, kurį aš aprengsiu moteriš- 
kais drabužiais ir nužudysiu. Ar darysi, kaip sakiau? 

Harka sėdėjo pravira burna - jau, rodės, dejuos, bet 
Matotaupa neišgirdo nė garso. Jis taip nesučiaupęs lū- 
pų ir pasakė: 

— Taip. 

Šitą „taip“ jis vos vos išstenėjo. 

Matotaupa žiūrėjo į šalį. Jis pasiekė ko norėjo, bet 
daugiau negalėjo žiūrėti į sūnaus veidą, kuris buvo toks 
skausmingas. Matotaupa pašoko. 

— Sek paskui mane. 

Harka pakilo, susvyravo, bet išsilaikė ant kojų ir 
nusekė paskui tėvą. 

Matotaupa nuskubėjo į tą pačią pusę, iš kur abu 
buvo atėję. Kol kas sunku buvo pasakyti, ar jis nori 
pasiekti Džo ir jo bendrus, ar baltųjų būrio stovyklą, 


tačiau greitai pasirodė, kad jis ieško stovyklos, kurią 

Harka buvo išžvalgęs ir kur, be abejo, buvo ir pats 
Matotaupa. 

Abu indėnai dar neužuodė dūmų, iš šiaurės pūtęs 
vėjas nenešė jų kvapo. Tačiau nakties tyloje iš tos pu- 
sės, kur buvo stovykla, staiga pasigirdo šūvių salvės. 
Matotaupa akimirką stabtelėjo, norėdamas įsiklausy- 
ti. Šūviai daugiau nebepokšėjo. Matotaupa vėl pasi- 
leido bėgti, ir Harka nusekė paskui jį. Jis bėgo kaip 
svetimos valios varoma mašina. 

Abu atsidūrė netoli baltųjų stovyklos. Laužai buvo 
uždengti ir užgesinti, niekur nebuvo matyti liepsnos. 
Tik apanglėjusios malkos dar rūko. Atrodo, kad sto- 
vykla buvo užpulta ir apšaudyta strėlėmis, nes apie lau- 
žus susibūrę stovyklautojai buvo puikus taikinys; at- 
sakydami į tai, jie užgesino laužus ir ėmė pleškinti iš 
šautuvų. Dabar aplink viešpatavo apgaulinga ramybė 
ir juodviem būtų buvę sunku susikalbėti su baltaisiais, 
nes arba jie, arba pasislėpę lankininkai galėjo palaiky- 
ti juos priešais ir pradėti šaudyti. 

— Bėk pas Džo ir papasakok jam viską! — įsakė Ma- 
totaupa Harkai. 

Jaunasis indėnas be kalbų paklausė. Kai tik stovyk- 
la liko už nugaros, jis per daug nesisaugodamas tie- 


siausiu keliu nuskubėjo ten, iš kur buvo išėjęs į žval- 


gybą. 

Kai jam jau atrodė, kad netoliese turėtų būti Džo, 
davė sutartą ženklą ir išgirdo atsakymą. Džo nemie- 
gojo, jis saugojo arklius. 

— Na, ką sužinojote? — paklausė jis, kai Harka atsi- 
stojo prieš jį. 

— Penkiasdešimt trys vyrai iš baltųjų milicijos ruo- 
šiasi šiandien sunaikinti Lokės giminės palapines prie 
Arklių upelio. Mano tėvas pasiliko netoli jų stovyk- 
los, kuri, atrodo, buvo apšaudyta strėlėmis. 

— Ak, tie prakeikti indėniški kovos metodai! Ak, tie 
klastūnai! Turiu atkeršyti už savo nužudytus ir nu- 
nuodytus draugus. Kai pagalvoju, kad mano Dafas 
raitydamasis mirė didžiausiose kančiose, man taip ir 
ima niežėti nagai. Jojam tuojau pat. Ar tu paimsi sa- 
vo tėvo arklį? 

— Taip. 

— Tu atrodai baisiai pavargęs. Gal esi sužeistas? 

— Ne. 

— Ar išlaikysi? 

— Taip. 

— Tada pirmyn. Aš turiu būti ten. 

Harka užsėdo ant savo širmio ir paėmė už pava- 
džio tėvo mustangą. Jis nušuoliavo pirmas, ir Džo nu- 
sekė paskui jį. Kol kas jie jojo senais baltųjų būrio pėd- 


sakais. 

Dar gerokai neprijojus upelio, ant kurio kranto bu- 
vo įsikūrę baltieji, Harka ir per kanopų bilsmą kažką 
išgirdo ir sustojo. 

— Kas atsitiko? — paklausė Džo. 

— Mums priešais eina žmogus. 

— Žmogus? Aš nieko negirdžiu. 

Tačiau Džo dėl visa ko paėmė į rankas šautuvą. 

Harka abejingas sėdėjo ant savo širmio. 

Ant vienos kalvos pasirodė Matotaupa ir pamojo 
jiems. Džo tuojau pat nuleido šautuvą, o Harka vėl 
pavarė arklius šuoliais. Susiėjus Matotaupa užšoko ant 
mustango ir, kol visi jojo žingine, trumpai ir aiškiai 
nepatenkintas pranešė: 

— Baltieji vyrai jau seniai išjojo. Aš pasirodžiau jiems. 
Jie mano, kad mes dar galėsime juos pasivyti. 

— Pirmyn. 

Džo taip smarkiai spustelėjo pentinais, kad jo ar- 
klys iškart pasileido šuoliais. Matotaupa ir Harka vėl 
priemė jį į savo tarpą. 

Trys raiteliai pralėkė naktinę milicijos būrio sto- 
vyklą ir paskui jau nusekė šviežiais pėdsakais. Apie pie- 
tus prijojo tas vietas, kur tekėjo Arklių upelis. Cia Ma- 
totaupa liepė sustoti, perdavė visus tris arklius Harkai 
ir su Džo nuskubėjo ant vienos kalvos pasidairyti. 

Harka laukė jų ir klausėsi. Jis žinojo, kad nuo tos 


kalvos Matotaupa ir Džo galėjo apžvelgti tą Arklių upe- 

lio vingį, kur stovi arba stovėjo palapinės. Berniukas 
negirdėjo nei šūvių, nei šauksmų. Buvo labai tylu. Har- 
ka galvojo apie naktinį trumpą susirėmimą milicijos 
stovykloje ir apie tai, kaip žvalgyboje sutiko Šonką. 
Taigi Lokės giminė nebuvo užklupta visai iš netyčių 
ir baltieji negalėjo užgriūti jos palapinių kaip perkū- 
nas iš giedro dangaus. Dabartinis karo vadas, ko gero, 
spėjo įsakyti išardyti palapines ir moterims bei vai- 
kams bėgti į miškus, gal ir kariams pavyko pasitraukti, 
šiek tiek pašaudžius iš lankų; o gal jie stojo į mūšį. Har- 
ka nežinojo, kaip ten buvo; tačiau Matotaupai ir Džo 
jau turėjo būti šis tas aišku, nes iš savo stebėjimo vietos 
jie matė vingį, kur paprastai stovėdavo palapinės. 

Pagaliau abu vėl nusileido žemyn. 

— Na, tai jojam į ten, — pasakė Džo, maryt, tik tam, 
kad būtų kas nors pasakyta. 

Visi trys vėl sustojo į eilę, ir Matotaupa nušuoliavo 
pirmas. Harka greitai užuodė dūmus, nors jie jojo pa- 
vėjui. Kai paskutinė pakiluma, užstojanti stovyklą, li- 
ko užpakalyje, Matotaupa paleido arklį žingine. Har- 
ka kaipmat sumetė, kas čia dėjosi. 

— Mes pavėlavome, tačiau už mano draugus atker- 
šyta, — garsiai pasakė Džo. 

Atrodė, jog palapinės dar stovėjo savo vietoje, kai 


užpuolė milicija, vykdydama kaimui paskirtą bausmę. 

Ant žemės dryksojo jų palos ir sulaužytos kartys; tik 
keturios palapinės buvo nenugriautos, o burtininko 
pasitarimų ir vado būstai dingę. Vertingesnes palapi- 
nes, matyt, spėjo išardyti ir nugabenti į saugią vietą. 
Žemė aplink buvo ištrypta. Kaimo aikštelėje Harka 
matė lavonus. Iš toli negalėjo jų gerai įžiūrėti, bet at- 
rodė, kad jie baisiai sužaloti. 

Kitapus upelio, į vakarus nuo tos vietos, kur stovė- 
jo palapinių kaimas, buvo milicijos būrio vyrai, visi su 
odiniais pasieniečių ir kaubojų drabužiais. Kiekvienas 
dar tebelaikė rankoje šautuvą. Arkliai buvo pririšti, prie 
jų stovėjo sargyba. Lokės giminės mustangų niekur 
nematyti, Harka niekur nematė ir nušautų gyvulių. 
Tik trys dėmėti šunys šniukštinėjo aplink ir tykino 
prie lavonų. 

Trys raiteliai prajojo nusiaubtą vietą ir, pasiekę mi- 
licijos stovyklą, nušoko žemėn. Harka pririšo visus tris 
arklius, tačiau ne kartu su baltųjų, o atskirai. Jis jau 
buvo besėdąs prie savo širmio, bet tėvas žvilgsniu pa- 
ragino jį kartu eiti prie baltųjų. Matotaupa priėjo prie 
būrio vado, su kuriuo, matyt, buvo susipažinęs pary- 
čiui. Jis paminėjo Džo Brauno vardą, kuris tuojau pat 
sukėlė visuotinį susidomėjimą. Iš visų pusių susirinko 
žmonės ir susėdo ratu, kurio viduryje įsitaisė trys at- 
vykėliai. Visi norėjo išgirsti iš Džo lūpų, kaip jo žmo- 


nės žuvo nuo užnuodyto vandens. 

Džo papasakojo, bet kalbėjo trumpai ir nenoriai, 
beveik pykdamas ant tų, kuriems rūpėjo išgirsti šią 
siaubo istoriją. Pagaliau jis paklausė: 

— O kas čia atsitiko? 

— Ak, taip taip, — sumišęs atsakė vadas. — Jūsų žval- 
gas Topas mus perspėjo ir šį tą pasiūlė. Pasiūlymai 
tikrai buvo neblogi, bet mano vyrai jautėsi labai stip- 
rūs, ir jų negalima buvo sulaikyti; kai tik išaušo rytas, 
jie paspruko nuo manęs. Kadangi Topas pastebėjo žval- 
gus ir dar nakčia įvyko susišaudymas, tai mums pa- 
tiems galėjo ateiti į galvą, kad kaimas bus pasiruošęs. 
Bet mes atlėkėme kaip paklaikusi bizonų banda! Vis- 
kas atrodė gana taikiai, kai čia atidundėjome. Apšvies- 
tos saulės stovėjo palapinės, dvi ar trys moterys sėmėsi 
prie upelio vandenį. Kai prisiartinome, tos trys mote- 
rys dingo kaip po žemėmis. Iš vienos palapinės į mus 
ėmė lėkti strėlės. Krito keturi mūsiškiai. Tris lanki- 
ninkus mes nutvėrėme, iš jų ne kažin kas teliko. Kiti 
du pabėgo. Galbūt sėmusios vandenį moterys buvo 
visai ne moterys, o persirengę vyrai, kurie paskui su- 
lindo į palapinę ir ėmė į mus šaudyti. 

— O kur Lokės giminės mustangai? — paklausė Džo. 

— Mustangų niekur nebuvo matyti, kai čia pasiro- 
dėme. Galėsite paskui apžiūrėti pėdsakus. Indėnai jau 


buvo pasitraukę su arkliais, moterimis ir vaikais. Visas 

antklodes ir tris ar keturias palapines jie bus taip pat 
pasiėmę, matyt, gerai žinojo, ką mes ruošiamės daryti. 

— Lokės giminėje, — įsiterpė Matotaupa, - kartu su 
savo sūnumi Juodąja Oda Garbiniuota Galva gyvena 
pabėgęs vergas, vadinamas Nepažįstamąja Kriaukle. 
Juodu abu supranta baltųjų vyrų kalbą, ir jeigu bent 
vienas iš jų buvo žvalgyboje, tai nenuostabu, kad Lo- 
kės giminės vadai ir vyresnieji žinojo, kas turi įvykti, 
ir padarė viską, kad apsaugotų kaimą. 

— Prakeiktas nigeris! Jis buvo tarp tų trijų pasa- 
lūnų, kurie užpuolė mus iš užpakalio. Išmušti rei- 
kėtų visus nigerius. Jie niekam daugiau netinka, tik 
vergauti. 

— Jūs buvote konfederatų armijoje? — paklausė Džo. 

— Taip, ir to neneigiu! — išdidžiai suriko vadas. 

— Vadinasi, Lokės giminė neteko trijų žmonių, o 
jūs keturių, — paskaičiavo inžinierius. — Štai koks bau- 
džiamosios ekspedicijos balansas. 

— Neužmiršk, kad sunaikinta dauguma palapinių. 

— Nulaužtos kelios kartys, — patikslino Matotaupa. 

— Na gerai, tavo buvo tiesa, Topai, kai mus per- 
spėjai, aš tai jau sakiau. Šiaip ar taip, mes savo misiją 
įvykdėme. 

— Aš apžiūrėsiu pėdsakus. 

Matotaupa pakilo ir pasimojo Harką. Jis nuėjo su 


savo sūnumi prie aikštės, kur stovėta palapinių kai- 

mo. Pirmiausia Matotaupa apžiūrėjo trijų mirusiųjų 
palaikus. Netikėto užpuolimo supykinti pasieniečiai 
lavonus buvo taip sumaitoję, kad Matotaupa nebega- 
lėjo jų atpažinti. 

Harkai tai jau nebuvo pirmi sudarkyti lavonai. Prieš 
kelis metus jis rado Četano tėvą Saulės Lietų, kuris 
nukrito nuo arklio per medžioklę ir buvo bizonų su- 
badytas bei sutryptas. Savo dėdės, Matotaupos brolio, 
kurį sudraskė grizlis, negyvo jis nematė, nes kariai prieš 
atnešdami į kaimą susuko lavoną į antklodę. Tačiau 
Harka girdėjo, kas liko iš nelaimingojo medžiotojo. 
Tačiau visi šie prisiminimai buvo visai kas kita negu 
tai, ką Harka čia pamatė. Juk žvėrys buvo žvėrys, jie 
veikė aklo įsiūčio pagauti. O šitie baltieji vyrai žinojo, 
ką daro. Iš nukariautųjų jie atėmė ne tik ginklus, bet 
ir drabužius, totemus, ir tada siaubingai sumaitojo. 
Tai padarė baltieji vyrai, kurie apie indėnus sakė, kad 
tie yra laukiniai. Harka, kaip ir Matotaupa, nežinojo, 
kas čia guli šitaip sudarkyti ir be totemų, bet jis tikėjo, 
kad šių nužudytų Žmonių dvasios liks nepermaldauja- 
mos ir toliau persekios savo žudikus. Galbūt čia gulė- 
jo Šonka ar Četanas, o galjo jaunesnysis brolis Harps- 
tena, nes vienas lavonas buvo mažesnis už kitus. 

Harka būtų mielai susupęs kruvinus palaikus į odos 


antklodes, kaip reikalavo jo giminės laidojimo papro- 

čiai, nes jam baisu buvo žiūrėti, kaip prie jų lenda šu- 
nys. Bet jis nedrįso tėvui apie tai užsiminti. Jis nubaidė 
šunis, tačiau vienas margis tuojau pat pribėgo, tik išgir- 
dęs Harkos piktą ir šaižų balsą. Harkai pasirodė, kad 
tas šuo daro jam gėdą, ir jis paleido į jį akmeniu. Tačiau 
šuo tik išsisuko ir sekė jam iš paskos kiek atsilikęs. Jis 
buvo iš tos rujos, kuri gyveno prie Matotaupos palapi- 
nės ir mito jo medžioklės laimikio atliekomis. 

Apėjus stovyklą paaiškėjo, kad prieš užpuolant bal- 
tiesiems buvo išardytos ne tik burtininko, pasitarimų 
bei buvusioji Matotaupos palapinė, bet ir medžioklė- 
ję žuvusio Saulės Lietaus, Četano tėvo. 

Bėgdami Lokės giminės nariai jojo ne kartu, o, kaip 
rodė pėdsakai, iš pradžių išsisklaidė. Taigi jų perse- 
kiojimas iki Juodųjų Kalnų miškų, kur, be abejo, bu- 
vo sutarę susitikti, būtų buvęs nepaprastai sunkus ir 
užėmęs daug laiko. 

Kai Matotaupa ir Harka iš aikštės nuėjo prie upe- 
lio, kur sėdėjo Džo ir kiti baltieji, turėjo dar kartą pra- 
eiti pro mažąjį sužalotą lavoną, ir Harka vėl pagalvojo 
apie Harpsteną. Jis beveik nesirūpino savo jaunesniuo- 
ju broliu, nes šis, persirgęs viena vaikiška liga, liko sil- 
pnas ir liguistas. Nebuvo jokios vilties, kad jis kada 
nors taps vienu šauniausių medžiotojų ir karių, nieka- 


da nepasieks to visiems berniukams švento tikslo, be 

kurio jiems, bizonų medžiokle besiverčiančios bendruo- 
menės nariams, nebuvo jokių galimybių gerai gyventi 
ir pelnyti kitų pagarbą. Vienintelis Harpstenos privalu- 
mas buvo tas, kad jis, lygiai kaip Harka, puikiai šaudė 
ir už tai buvo priimtas į „Jaunųjų šunų“ sąjungą. 

Abu indėnai perbrido upelį, Matotaupa vėl nuėjo 
prie grupės baltųjų, kur sėdėjo Džo, o Harka dar kar- 
tą pabandė pasitraukti prie arklių, kuriuos buvo priri- 
šęs nuošaliau nuo kitų, bet Matotaupa ir vėl žvilgsniu 
paliepė eiti kartu. Taip Harka atsidūrė tarp baltųjų, 
kurie sėdėjo apie laužą ir šildėsi ant jo maistą. Jie ple- 
pėjo, o Matotaupa kiūtojo tylus ir apsiniaukęs, Džo 
taip pat nesidėjo prie bendros kalbos. Inžinierius atsi- 
traukė nuo ugnies, kad būtų lengviau pasišnekėti su 
Macotaupa, ir tyliai paklausė: 

— Ką tu pasakysi? 

— Baltieji vyrai elgėsi neteisingai! 

— Visai su tavim sutinku, kad čia buvo padaryta 
didžiausia nesąmonė. Ko mes pasiekėme? Atsibeldė bū- 
rys ginkluotų pasieniečių, išpyškino galybę amunici- 
jos, surijo begales konservų, nugalabino tris indėnus, 
nulaužė kelias kartis ir švenčia pergalę. Lokės giminė 
pasitraukė su nedideliais nuostoliais į miškus ir, žino- 
ma, galvoja apie kerštą, nes buvo išniekinti jų artimų- 


jų lavonai. 

— Ką tu dabar darysi, Džo? 

— Aš? Man nieko kita nelieka, tik gerai išsimiegoti, 
o paskui su jumis abiem joti pas savo žmones. Gele- 
žinkelių tiesimo kompanija man liepė dirbti, o ne švais- 
tyti tuščiai laiką ir suvedinėti asmenines sąskaitas. 

Matotaupa vėl pasinėrė į niūrias mintis. 

Tuo tarpu atėjo vakaras. 

Harka pažinojo šiuos vakarus, kai per prerijas prie 
Arklių upelio nusitęsdavo šešėliai, kai saulė nusileis- 
davo už Uolinių Kalnų, kurių viršūnės dar buvo už- 
klotos tviskančiu ir mirguliuojančiu sniegu, kai viršū- 
nės lyg šešėliai užstodavo vakaro žarą ir atrodydavo, 
lyg degtų jų pakraščiai, ir kai pagaliau visur pasklisda- 
vo violetinė tamsa, upelio vilnys pasidarydavo švini- 
nės ir tolumoje prieš išeidami į naktinę medžioklę im- 
davo kaukti vilkai. 

Matotaupa pabudo iš sustingimo. 

— Vadinasi, baltieji vyrai ketina čia praleisti nak- 
tį? — paklausė jis Džo. 

— Ar manai, kad tai neteisinga? — pasiteiravo inži- 
nierius, šiek tiek nustebintas šiurkštaus indėno tono. 

— Taip. Jeigu aš būčiau baltųjų vyrų vadas, tai įsa- 
kyčiau iš čia pasitraukti. 

— Ar tik nemanai, kad naktį mus gali užpulti Lokės 


giminės lankininkai? 

— Kodėl ne? Jeigu liekame čia, turime pastatyti stip- 
rią sargybą. Kas tik ginasi, visuomet yra blogesnėje pa- 
dėtyje. 

— Tu niekada nepriversi mūsų žmonių toliau vytis 
dakotų, ypač dabar, prieš nakųį. Jie atliko savo užduo- 
tį ir galės girtis, kad sugriovė indėnų stovyklą ir patyrė 
didelių pavojų, o dabar jie nori grįžti prie savo darbo, 
kaip ir aš. Tolesnis Lokės giminės persekiojimas už- 
truktų dar ne vieną naktį. 

— Tai užtruktų kelias savaites ir atimtų dar keletą 
žmonių gyvybių. 

— Na matai, mes negalime taip švaistytis laiku. Ar 
tu pats pastatysi sargybą? 

— Aš nieko negaliu įsakyti baltiesiems vyrams. Tu 
su jais pakalbėk. 

— Aš pasakysiu, kad jie tavęs klausytų, nes tu pažįsti 
šią vietovę. 

— Pirmiausia reikia užgesinti laužus. 

Džo nuėjo į kitą laužo pusę, kur krūvoje sėdėjo pen- 
kiolika vyrų, ėmė kalbėti su būrio vadu. Po to ten bu- 
vo pakviestas Matotaupa, kad pasakytų, kur geriau pa- 
statyti sargybą. 

Jis įsakė užimti kalvas upelio vingio vakaruose ir 
rytuose, tas pačias, ant kurių statydavo sargybinius, 


kai dar buvo Lokės giminės karo vadas, o baltiesiems 

liepė įsikurti upelio vingio viduryje, kur stovėta pala- 
pinių. Tada užpuolikams nebus taip lengva nepaste- 
bėtiems persigauti per upelį. Arkliai buvo nuginti į 
upelio rytinę pusę, kur laikė savo arklius Lokės gimi- 
nė. Matotaupa, pamatęs, kad baltųjų vadas jam prita- 
ria, uždraudė kurti laužus. Jeigu baltiesiems vyrams 
bus naktį šalta, jie gali įsivynioti į sugriautų palapinių 
palas. Kai kurie tuojau pat įsitaisė keturiose išlikusio- 
se palapinėse. 

Į tą laiką atėjo naktis. 

Suluošintus lavonus baltieji sumetė ant upelio 
kranto. Šunys kaukė, nes juto aplink slankiojančius 
kojotus. 

Kartu su pasieniečių būrio vadu Matotaupa rado 
žmonių, pasiruošusių eiti sargybą. Jis pastebėjo, kad 
šie gana prityrę vyrai laikėsi pagyrūnams už nugarų. 
Tačiau kai išgirdo protingus Matotaupos argumen- 
tus, pasisiūlė savanoriais. Sargybiniai buvo išstatyti taip, 
kaip patarė indėnas, ir ne tik ant kalvų, bet ir apie 
stovyklą, ypač atidžiai reikėjo žiūrėti į pietų pusę, kur 
nebuvo upelio ir kur pavasarinė žolė galėjo talkinti 
priešui. 

Pats Matotaupa nė nemanė stovėti vienoje vietoje, 
jis buvo pasiryžęs visą laiką eiti ratu. Apie tai jis pasa- 


kė Džo, be to, manė kartu imtis ir Harką. Džo pažvel- 

gė į Matotaupą: Matotaupa ir tamsoje tai pastebėjo, o 
kad Džo nieko nesakė, tai pats paklausė: 

— Ar dar kas nors neaišku? 

— Taip. Ar tau būtinai reikia berniuko? Tegu jis 
pamiega. Visai nusivarė nuo kojų, nuo vakar vakaro 
nemigęs. 

Matotaupa taip pažvelgė į Harką, kad tam net krau- 
jas gyslose užvirė. Paskui ramiai pasakė Džo: 

— Ar jis skundžiasi? Tada, žinoma, tegu lieka ir ei- 
na gulti. Hau. 

Sulig paskutiniu žodžiu Matotaupa apsisuko ir nu- 
ėjo tikrinti sargybos. 

Harka ko nešoko smaugti inžinieriaus. Jis iš tikrų- 
jų vos besilaikė ant kojų, bet ne todėl, kad buvo nemi- 
gęs, tik tėvas to jokiu būdu neturėjo žinoti. 

O inžinierius džiaugėsi, nes manė gerai padaręs. Per 
savo pionierišką darbą jis buvo labai vienišas ir nesi- 
jaute laimingas namuose, šeimoje, kur retai sugrįžda- 
vo. Jo žmona buvo pasidariusi pretenzinga, pikta ir 
valdinga, vaikai buvo nuo jo atpratę. Jis visa širdimi 
mylėjo Henrį, iš kurio norėjo padaryti tikrą inžinie- 
rių, bet šiuo momentu Henrio nebuvo, o Džo buvo 
įpratęs vis ką nors globoti, štai ir pasirūpino Harka, 

Jaunasis indėnas padarė tai, ko tėvas dabar negalė- 


jo sutrukdyti, o Džo, kaip jis manė, turėjo leisti. Jis 

nuėjo prie arklių, kuriuos buvo pririšęs į rytus nuo 
kaimo aikštės, ir atsigulė prie savo širmio. Tačiau Džo 
pasielgė kitaip, negu buvo numatęs Harka. Džo Brau- 
nui taip pat buvo įgrisę tie penkiasdešimt vyrų, kurių 
beveik nepažinojo, kurie taip netikusiai atkeršijo už jo 
nušautus ir nunuodytus bendražygius. Todėl nusekė 
paskui Harką ir įsitaisė šalia jo, įsisupęs į palapinės 
palą, atsineštą iš kaimo aikštės. Harka užmerkė akis; 
jis nenorėjo, kad Džo jį kalbintų. 

Tačiau užmigti negalėjo. Jis buvo pervargęs, įsitem- 
pęs, tad ir užsimerkęs tamsoj matė prieš save tą mažą 
sudarkytą lavoną. Jis dažnai galvodavo apie Uinoną ir 
Untšidą. Paprastai taip atsitikdavo, kai būdavo sun- 
ku. Dabar jis pirmą kartą rimčiau susimąstė apie jau- 
nesnįjį brolį, kuris galbūt jau buvo nebegyvas. Ką 
Harpstena turėjo patirti per pastaruosius dvejus me- 
tus, kai Matotaupa ir Harka bastėsi tremtyje? Harps- 
tena neteko tėvo, ne, blogiau, daug blogiau, —- dabar 
jis buvo laikomas išdaviko sūnumi, pabėgėlio broliu. 
Harpstena nebuvo toks stiprus ir ištvermingas, kad 
pats galėtų išsikovoti laukinės vaikų ordos pagarbą, 
dabar jis nebeturėjo vyresniojo brolio, kurio autorite- 
tas jį būtų saugojęs. Kiek sykių turbūt iš jo šaipėsi Šon- 
ka! Galbūt dabar jis pasiliko su lankininkais ir pasislė- 


pė palapinėje, norėdamas pasižymėti kovoje. Jis buvo 

labai taiklus šaulys ir iš nedidelio atstumo galėjo nu- 
kauti priešą, tiek jėgų Harpstena turėjo. Juo daugiau 
Harka apie tai galvojo, juo labiau viskas jam atrodė 
panašu į tiesą. Harpstenai, be abejo, buvo duota gana 
aiškiai suprasti, kad jis niekam tikęs, pagaliau jis buvo 
priverstas eiti į kovą, kur grėsė neišvengiama mirtis, ir 
baltieji jį siaubingai sumaitojo. Dar niekada Harka ne- 
sijautė toks artimas jaunesniam ir silpnesniam broliui 
kaip dabar, kai jam, kuris visada būdavo pirmas, buvo 
pasakyta, kad jis, kaip būsimas karys, dar nėra be prie- 
kaištų. 

Džo kažką riktelėjo, ir Harka išsigando, nes jis bu- 
vo giliai pasinėręs į savo mintis ir Džo balsas staiga iš 
jų pažadino. Tačiau išgąsčio neparodė, tik pravėrė akis, 
kad galėtų matyti, kas čia dedasi. 

— Helou! - riktelėjo Džo. — Kas tu toks? 

Tas, kam jis šaukė, buvo vaikas, kokių dešimties ar 
dvylikos metų berniukas, siaura krūtine, menkas. Jis 
stovėjo kaip šešėlis už kokių penkių žingsnių nuo Džo 
ir Harkos. Apsirengęs buvo ledžingais ir ilgu žemiau 
juostos siekiančiu odiniu švarku, avėjo mokasinais. 
Sklastymu perskirtus plaukus nešiojo palaidus, tik per- 
sirišęs per kaktą kaspinu. Jo apranga buvo neįprasta; 
šiuo metų laiku indėnų vaikai jau nenešiodavo švar- 


ko. Jis buvo apsitaisęs šventiniais gražiai siuvinėtais 

drabužiais; tai Harka galėjo įžiūrėti mėnulio ir žvaigž- 
džių šviesoje. Harka atpažino savo brolį, apie kurį ką 
tik buvo galvojęs. Tačiau jis nepasakė jo vardo, nes 
nežinojo, ar anas nori pasirodyti, kas esąs. 

Harpstena priėjo prie Harkos. 

— Ar tai tu? — paklausė jis dakotų kalba. 

— Taip, tai aš. 

— Aš atėjau, — toliau kalbėjo Harpstena savo vaikiš- 
ku balsu, — nes sužinojau, kad jūs čia. 

— Ar tėvas tave jau matė? 

— Taip. Aš paklausiau jo, kur tu, ir jis man atsakė: 
„Eik prie tų, kurie miega. Ten jį rasi“. Štai aš tave ir 
suradau. 

— Ko tau iš manęs reikia? — Iš Harkos balso buvo 
galima suprasti, kad jis vėl pasijuto įžeistas. 

— Harka Kietasis Akmenie! Abu mudu esame išda- 
viko sūnūs... 

— Tylėk, jeigu tau brangus gyvenimas. 

— Jis man nebebrangus. 

Ir šiuos žodžius Harpstena ištarė skambiu vaikišku 
balsu, bet šįkart vaikiškas buvo tik tonas. 

Harka jautėsi, lyg brolis plėštų jam iš krūtinės 
širdį. 

— Jei kas nori, ras visokių būdų mirti, - atsakė jis su 


skausmu ir griežtai. 

— Aš išsirinkau savąjį, Harka. Kariai galės paskui 
sakyti, kad aš buvau išdaviko sūnus, išdaviko, kuris 
kaip vaikas davėsi Tašunkos Vitko surišamas mūsų pa- 
lapinėje, o paskui slapta išlaisvinamas mažos mergai- 
tės Uinonos. Bet niekas nedrįs pasakyti, kad aš buvau 
silpnas ir bailus. 

— Ar jau įrodei tą savo drąsą čia ateidamas? 

Sulig tais žodžiais prie jų priėjo Matotaupa, kurį 
Harka jau buvo pastebėjęs besiartinant. 

— Ne, - atsakė Harpstena tėvo akivaizdoje. - Ne 
tuo aš noriu įrodyti savo drąsą. Aš atėjau Čia atvirai; 
pasisakiau, kas esu, ir niekas man nesutrukdė pas tave 
ateiti. 

Lig šiol Harka gulėjo šalia savo širmio, pakėlęs tik 
galvą. Dabar jis atsistojo. Jis jautė, kaip tėvas laukia, 
kas bus toliau, ir giliai pasąmonėje jam šmekštelėjo 
mintis, kad šią sceną, nors ir nieko nesuprasdamas, 
seka ir Džonas Braunas. 

— Kaip tu manai įrodyti savo drąsą, Harpstena? — 
ramiai paklausė Harka, kuris apskritai jautė didelę 
užuojautą broliui, bet stengėsi nepasiduoti šiam jaus- 
mui, taip pat negalvoti apie Matotaupos nuotykį Lo- 
kės giminės stovykloje, apie kurį pirmą kartą išgirdo 
iš Harpstenos. 

— Kaip aš įrodysiu savo drąsą? Tai jūs tuojau suži- 


nosit. Tas, kuris čia stovi, yra mano tėvas, o tu esi 

mano vyresnysis brolis. Jūs turite tai žinoti. Aš apsi- 
vilkau savo šventinius drabužius, kad numirčiau kaip 
drąsuolis, po to kai... 

Sulig paskutiniu žodžiu Harpstena pasikišo ranką 
po švarku, išsitraukė peilį ir puolė Džo, kuris nesu- 
prato, ką jie kalba, ir visiškai to nelaukė. Bet peilio 
smaigaliui dar neperdūrus inžinieriaus liemenės, 
Harpstenos pirštai atsileido, ir jis be garso susmuko 
ant žemės. 

Džo Braunas pašoko ir persigandęs įsmeigė akis į 
indėnus. Matotaupa stovėjo nejudėdamas. Harka 
įsmeigė savo durklą į žemę, norėdamas nuvalyti krau- 
ją, paskui vėl įsikišo jį į makštis. 

— Del Dievo, ką visa tai reiškia? — sušnibždėjo 
Džo. — Jūs kalbėjotės su berniuku! Aš net nepagalvo- 
jau, kad toks vaikas galėtų šokti žudyti. Hari, tu išgel- 
bėjai man gyvybę. Aš to niekada neužmiršiu. 

Harkai nerūpėjo šie žodžiai, ir apskritai jis nežiūrė- 
jo į Džo. Jis paėmė odinę palą, ant kurios ką tik gulėjo 
Džo, ir padėjęs ant jos mirusįjį paskutinį kartą apžiū- 
rėjo jo liesą vaikišką figūrą šventiniais drabužiais, ku- 
riuos buvo išsiuvinėjusi Uinona, jo veidą, nutviekstą 
mėnulio šviesos, sukritusį kaip senio, ir susupo brolį 
taip, kaip kadaise buvo susupta jų mirusi motina. Šis 


kūnas priklausė Harkai; niekas neturėjo jo liesti, dar- 

kyti ar atiduoti šunims. Harpstena turėjo būti palai- 
dotas su savo šventiniais drabužiais ir ginklais, nes krito 
kovoje. Harka pavaikščiojo aplink, surado keturis nu- 
laužtų karčių galus ir keletą odinių virvių, sustatė kar- 
tis po dvi, sukryžiavęs galus, ir pakabino antklodę su 
lavonu, pririšęs už galų taip, kad jis nesiektų žemės. 
Šitaip dakotai laidodavo savo žmones, kad jų nesuės- 
tų plėšrieji žvėrys. 

Harka liko sėdėti prie brolio. Jis prisitraukė prie 
smakro kelius ir padėjo ant jų rankas. Pomirtinę gies- 
mę savo jaunesniajam broliui giedojo tik lūpomis, be 
garso. Jis giedojo apie Matotaupos, anksčiau didžio 
vado, vaikus. Reikėjo numaldyti Harpstenos dvasią. 

Baltieji vyrai, miegą kaimo aikštėje ir toliau stovį 
sargyboje, nepastebėjo, kas čia įvyko. Nepasigirdo nei 
šūvio, nei šauksmo. Tik arklius saugą vyrai viską ma- 
tė, bet kai Matotaupa vėl nuėjo šalin ir Džo nieko 
nepašaukė, tai ir jie nematė reikalo kelti aliarmą ar 
kištis. 

Džo Braunas iš pradžių norėjo atsinešti naują palą, 
bet paskui apsigalvojo ir nuėjo prie vienos palapinės. 
Jos viduje buvo tamsu, ir kai jis lindo į ją, kažkas pik- 
tai riktelėjo „ei!“, kad trikdo miegą. Džo krito tarp 
miegančių vyrų. Būti lauke su savo žvalgais indėnais 


jam jau buvo baisu. 

Kai ėmė brėkšti rytas, visi pabudo. Vyrai ėjo prie 
upelio atsigaivinti. Matotaupa su Harka irgi nusiprau- 
sė. Jie nežiūrėjo vienas į antrą, o kad aptarti nebuvo 
ko, tai nepersimetė nė žodžiu. 

Baltiesiems vyrams dar nespėjus papusryčiauti ir su- 
siruošti į kelionę, Matotaupa jau zujo ant savo arklio 
žvalgydamas vietovę. Jo veidai ir smilkiniai buvo įkri- 
tę, plaukai tekančios saulės šviesoje atrodė žilesni ne- 
gu vakar vakare. 

Jei norėjo susitikti su savo draugais ir atvykti sutar- 
ton vieton, Džo turėjo skirtis su baltaisiais. Išjojus mi- 
licijos būriui, inžinierius pasiliko dar pusvalandį pail- 
sėti. Vienumos tyla vėl apgaubė Arklių upelio prerijas. 
Žydras dangus plytėjo virš tolimų dar snieguotų Uoli- 
nių kalnų viršūnių ir atšiaurių, žole apaugusių stepių. 
Harka nuvedė prie upelio pagirdyti arklius ir nuvaikė 
šunis. 

Kai grįžo su arkliais, nuo žemės pakilo Matotaupa, 
kuris buvo prisėdęs prie Džo kartu parūkyti pypkės. 
Kadangi Matotaupa atidžiai ir susiraukęs žiūrėjo į va- 
karus, Harka irgi apsižvalgė ir greičiau už inžinierių 
pamatė, kas domino tėvą. Per prerijas jų link nesi- 
slapstydamas greitai žingsniavo žmogus. Abu indėnai 
tuoj suprato, kad tai moteris arba vyras moteriškais 


drabužiais. Matotaupa paėmė į rankas šautuvą, Džo, 

vos tik tai pamatęs, taip pat pašoko ir pasiruošė šauti. 
Harka privedė prie jų arklius, kad galėtų tuojau pat 
ant jų užšokti. 

Pats atsistojo už savo širmio ir per nugarą žiūrėjo, 
kas čia bus. 

Kai žmogus priėjo tiek, kad jį jau buvo galima įžiū- 
rėti medžiotojo akimis, Matotaupa ir Harka vienu me- 
tu suprato, kad tai Untšida. Matotaupa piktai sučiau- 
pė lūpas, nes jis prisiminė, kaip ji reikalavo Rudojo 
Džimo skalpo ir matė jo gėdingą pralaimėjimą pala- 
pinėje. Harka nieko negalvojo ir nieko nejautė. Jo 
nervai buvo taip įtempti, kad jis jau nebesugebėjo 
protauti. 

Moteriškė prisiartino tiek, jog net Džo jau matė 
jos žilus plaukus ir figūrą. Tada jis pastatė savo šautu- 
vą ant žemės ir pažvelgė į Matotaupą lyg klausdamas, 
kaip tokiu atveju turėtų elgtis vyras. Tačiau indėnas 
nematė jo akių ir stovėjo kaip stovėjęs. 

Moteris pažinojo upelį ir priėjusi vakarinį jo kran- 
tą perbrido seklioje vietoje, nepaisydama, kad sušlapo 
beveik visi jos drabužiai. Odinėje antklodėje palaido- 
tą Žmogų ir sumaitotus kitų lavonus ji turėjo būti pa- 
stebėjusi iš toliau. Išlipusi į kitą krantą, ji stabtelėjo, 
paskui nubėgo į kaimo aikštę ir nuskubėjo prie vaiko 


kapo. Čia ji vienintelį kartą skausmingai sudejavo. Ta- 

da paėmė odinę palą ir greitai nuėjo ten, kur gulėjo 
nepalaidoti negyvėliai. Juos susupo į vieną palą, tuo 
bent kol kas apsaugodama nuo plėšrūnų. 

Paskui leidosi atgal nesistengdama išsilenkti neto- 
liese stovinčių vyrų. Ji pasisuko į Matotaupą ir Harką 
ir pažvelgė jiems į akis. Matotaupa nuleido blakstie- 
nas, tačiau Harka žiūrėjo tiesiai ir neslėpė to, ką jo 
akys norėjo pasakyti Untšidai, niekam kitam, tik Unt- 
šidai. Jį slėgė toks sielvartas, kad jį galėjo suprasti tik 
tą patį jaučiantis žmogus. 

Untšida nuėjo toliau, vėl perbrido upelį ir per pre- 
rijas nuskubėjo vakarų link į miškus, kuriuose lindėjo 
pasislėpę saviškiai ir kur jos, matyt, laukė Uinona. 

Kai ji tolumoje išnyko jiems iš akių, Džo vėl su- 
judėjo. 

— Keista čia vieta ir keisti čia žmonės, — pasakė jis. — 
Koks veidas! Gal ji ieškojo savo sūnaus? 


— Ji nerado jo! - atsakė Matotaupa. 


Matotaupa užšoko ant savo 
mustango ir leidosi ten, kur 
reikėjo Džo. Inžinierius vėl jo- 


5“ antras, o Harka gale. Ge- 


i, kad jam dabar nereikėjo 
bėgti, L kad turėjo sek, pan pats sekė paskui kitus. 
Harkos liežuvis lipo prie gomurio, burna buvo iš- 
džiūvusi, nors ką tik atsigėrė. Jo akys degė, smilki- 
niai buvo karšti, skaudėjo galvą. Paskui aptemo akys, 
ir jis jau nebeskyrė žemės nuo dangaus. 

Kai jie po kelių valandų sustojo, prijoję upelį, Harka 
nevikriai nulipo nuo arklio, ir abu vyrai sužiuro į jį. 

— Jis turi daug karščio, - pasakė Džo. - Ką daro 
indėnai tokiu atveju? 

— Ligos būna dviejų rūšių, - atsakė Matotaupa, — 
vienos gydomos garinėje palapinėje, kitas siunčia dva- 
sios, ir nuo jų galima apsiginti tik burtais. 

— Mes čia neturime nei palapinės, nei galime už- 
keikti, ką darysime? 

— Aš josiu toliau, — piktai atsakė Harka ir atsuko 
nugarą tėvui ir Džo. Jis atsigulė ant žemės, sriūbtelėjo 
vandens ir taip ilsėjosi at:merktomis akimis, kol jie vėl 


pajudėjo. Tada sutelkė jėgas ir atsikėlė. 

Buvo pasikeista vietomis, dabar Harka jojo vidury- 
je, kad sekąs iš paskos tėvas visą laiką jį matytų. Harka 
išsilaikė iki vakaro. Naktį jis ėmė blaškytis, klejoti, kaž- 
ką neaiškiai kalbėti, o rytą apatiškas gulėjo ant bizono 
odos antklodės. Tėvas susupo jį į antklodę ir užsikėlė 
ant savo arklio. Džo sekė iš paskos, vesdamas Harkos 
arklį. 

Kai saulė ėmė leistis, Matotaupa jau iš tolo pamatė 
stovyklą, kurios ieškojo Džo. Prerijose stovėjo dvi di- 
delės palapinės ir keli lentiniai barakai. Aplink suki- 
nėjosi kažkokie subjektai, iš kurių keletas nepatiko nei 
indėnui, nei inžinieriui. Kiti atrodė garbingi žmonės. 
Tarp prityrusių, gerai ginkluotų ir tinkamai apsiren- 
gusių pasieniečių buvo galima pastebėti žmonių, ku- 
rie vargu ar ką nutuokė apie dykynės sąlygas ir tik- 
riausiai neturėjo iš ko apsirūpinti reikalingais daiktais. 

Raiteliai prijojo vieną palapinę. Priešais ją stovėjo 
stalas, o prie jo sėdėjo raštvedys. Jam ir prisistatė Džo 
su Matotaupa. Džo Brauno pavardė buvo išbraukta. 
Matotaupa figūravo Rudojo Džimo šešių žvalgų gru- 
pėje. Į tų šešių skaičių įėjo ir Harka. 

Kad indėnui nereikėtų tampyti karščiuojančio, be- 
veik sąmonės netekusio sūnaus, Džo liepė palaukti ir 
nuėjo ieškoti Henrio ir kokio gydytojo ar sanitaro. Jis 


rado du tokius žmones, bet paklausinėjęs greit įsitiki- 

no, kad jie daugiau nieko nemoka, tik uždėti tvarstį. 
Todėl kol kas atsisakė jų paslaugų ir ieškojo toliau, 
tada pamatė Rudąjį Džimą. Dičkis bernas sėdėjo prie 
tuščios alaus statinės, iš kurios su dviem bendrais bu- 
vo pasidaręs stalą ir ruošėsi gerti. 

Džo Braunas greitai pasisveikino, keliais žodžiais 
išdėstė, kas atsitiko, ir paklausė, ar niekas nematė Hen- 
rio. Džimas nebuvo linkęs palikti alų, bet pastebėjo, 
kad inžinierius kažko susirūpinęs, ir ėmė klausinėti. 

— Kas nors atsitiko? 

— Ieškau žmogaus, kuris galėtų pasirūpinti ligoniu. 
Kitaip Haris mums ant rankų numirs. 

Džimas pašoko, apsisuko ant kulno, kad turėtų lai- 
ko viską pasverti ir kad niekas nepastebėtų jo veido 
išraiškos, paskui pasakė: 

— Geriausia, kad indsmeną gydytų indsmenas. Sa- 
vo grupėje turiu du paunius. Su jais pakalbėsiu. 

Džo nenorėjo su tuo sutikti, nes jis bijojo indėnų 
prietarų, jų turint pastebėjo net Matotaupą, be to, jis 
nepasitikėjo indėniška medicina, bet Džimas staiga ta- 
po labai uolus, jis paliko net alų ir ėmė lakstyti aplink, 
kol pagaliau grįžo su abiem pauniais. 

— Kur tas sergantis vaikas? 

Džo ir šįkart neatsispyrė Džimo valiai. Jis nuvedė jį 


kartu su abiem pauniais prie didžiosios palapinės, prieš 

kurią dar tebesėdėjo Matotaupa. Susuptas į bizono 
odos antklodę Harka gulėjo ant žemės. Jo veidas bu- 
vo sukritęs, ant skruostų ir smilkinių degė raudonos 
dėmės. 

— Jam reikia geros priežiūros! - pasakė Džimas 
skambiu balsu. — Ar toli nuo čia iki jūsų palapinių? — 
kreipėsi jis į paunius. 

— Bus pusė dienos kelio. 

— Tada gabenkite jį tuojau į ten, kol dar nepakratė 
kojų. Kaip manai, Matotaupa? Aš leidžiu tau palydėti 
berniuką iki paunių stovyklos. Kol kas žvalgams dar- 
bo nėra. 

Indėnas padėkojo Džimui žvilgsniu. 

Buvo pradėta ruoštis kelionei. Artėjant nakčiai, Ma- 
totaupa ir abu pauniai išgabeno ligonį į artimiausią 
kaimą. 

Harka beveik nejautė, kas aplinkui dedasi. Kraujas 
tvinksėjo smilkiniuose, širdis smarkiai plakė, akyse bu- 
vo tamsu, ir taip skaudėjo galvą, kad atrodė, tuojau 
sprogs kiaušas. Pravėręs burną jis traukė į save vėsų 
nakties orą. Antklodę, į kurią buvo įsuptas, mielai bū- 
tų nubloškęs šalin. Viskas jį erzino, jis baisiausiai no- 
rėjo gerti. 

Harka pats stebėjosi, kad dar gyvas, kai raiteliai pa- 
galiau prijojo stovyklą. Jis buvo paguldytas į minkštą 

patalą. Kažkas nuvilko drabužius, tačiau peilio ranke- 
ną Harka suspaudė su beprotiška jėga, ir rankos, no- 
rėjusios atlenkti jo pirštus, pagaliau atsileido. Jo kaktą 
ir lūpas suvilgė šaltas vanduo. Atsipeikėjęs pamatė, kad 
guli palapinėje. Tai buvo didelė palapinė; ant karčių 
kabojo daug karo ir medžioklės trofėjų, grindys buvo 
gausiai nuklotos antklodėmis ir kailiais. Karščio ka- 
muojamas Harka pamanė, kad guli gimtojoje palapi- 
nėje, ir suriko: 

— Mama! 

Įėjo nepažįstama moteris ir kažką sumurmėjo, ta- 
čiau Harka nieko nesuprato. Jam vėl pasidarė tamsu 
akyse, bet sąmonės neprarado — girdėjo, kaip apie jį 
pakilo bruzdesys, pagaliau jis buvo pakeltas ir išneštas 
į lauką. Antklodė buvo atskleista, ir jo kūną ėmė glos- 
tyti vėsus nakties oras. Harką taip krėtė šaltis, kad jis 
net kaleno dantimis. Dabar jis jau vėl matė. Virš gal- 
vos plytėjo žvaigždėtas dangus, o aplink jį šoko kaž- 
koks žmogus, apsikarstęs gyvačių odomis ir žvėrių kau- 
kolėmis. Žmogus mušė būgną ir sukosi aplink Harką. 
Tai buvo burtininkas. Jis turėjo išvaryti iš Harkos piktą 
dvasią, kad jis vėl pasveiktų. Šokdamas burtininkas 
stvarstė Harką, tampė jį tai į vieną, tai į kitą pusę ir 
šūkčiojo kažkokius užkeikimus, kurių ligonis nesupra- 


to. Harka jautė didžiausią neapykantą šiam burtinin- 

kui, nes karščio kamuojamas laikė jį savo kaimo bur- 
tininku Havandšita; jis manė, kad čia tas pats burti- 
ninkas, kuris apšmeižė ir ištrėmė jo tėvą Matotaupą. 

Harka nebenorėjo, kad jį kas tampytų, jis nenorėjo 
daugiau girdėti nei būgno mušimo, nei burtažodžių. 
Ramybės jis troško, ramybes, kad aplink būtų kapų 
tyla. Jis norėjo būti suvyniotas į antklodę ir paka- 
bintas ant karčių kaip Harpstena, kad jį glostytų 
tik prerijų vėjas. Berniukas buvo visai nusilpęs. Jis 
vis dar tebelaikė sugniaužęs peilį, tad ištraukė jį iš 
makšties, kuri pririšta sausgyslių virvute kabojo ant 
kaklo. Smogti nebepajėgė, tad persidūrė smaigaliu 
kairį dilbį. 

Jis pajuto, kaip ėmė tekėti kraujas. Karštis atlėgo, 
galvos nebeskaudėjo, apsiramino širdis, ir jį visą apė- 
mė malonus migdantis nuovargis. 

Harka užmerkė akis, nes ir žvaigždžių jau nebeno- 
rėjo matyti. 

Lyg iš tolo jis pajuto, kad kažkas nutvėrė jo šąlan- 
čią ranką. Dabar, matyt, bus palaidotas ir supsis vėjy- 
je, kaip ir visi mirusieji, kaip jo motina ir jaunesnysis 
broliukas Harpstena. 

Vėl atsigavęs Harka nežinojo, kiek laiko išbuvo be 
sąmonės. Jis taip pat nesuvokė, kur esąs, ir dar nejautė 


jokio noro pramerkti akis. Pirmiausia atgavo lytėjimo 

jausmą ir suprato gulįs ant minkštų kailių. Jie nebeer- 
zino jo, nes Harka dabar jau norėjo sušilti. Paskui pa- 
juto, kad jam nieko nebeskauda, visiškai nieko, ir kad 
gali pajudinti galvą, rankas ir kojas. Jis pramerkė akis 
ir pamatė odines palas. Vadinasi, guli palapinėje. 

Joje buvo šviesu, lauke, matyt, švietė saulė. Odinės 
palos saugojo nuo vėjo, nuo kaitros, nuo žilpinančios 
šviesos. Viduje tvyrojo akiai maloni prieblanda. Har- 
ka apsidairė ir pamatė triūsiančią moterį. Nesuprato, 
kur esąs, tačiau nieko neklausinėjo ir tylėdamas laukė, 
kas bus toliau. 

Moteris pastebėjo, kad jis atsimerkė, ir atnešė at- 
sigerti. Kai numalšino troškulį, ji davė porą šaukštų 
bizono smegenų, kurias Harka godžiai suvalgė. Ta- 
čiau greitai jam vėl visko buvo gana, ir jis atlošė gal- 
vą pailsėti. 

Po kurio laiko įėjo tėvas. Moteris jį, matyt, pašau- 
kė. Jis rimtai, su santūriu džiaugsmu pažvelgė į savo 
išgelbėtą sūnų ir pasakė: 

— Įvyko didis stebuklas. Kartu su krauju tave aplei- 
do pikta dvasia. Tu pars atvėrei jai kelią, ir ji išėjo 
kartu su krauju. Dabar tu vėl Matotaupos sūnus, Harka 
Vilko Nugalėtojau Lokio Medžiotojau. 

Harkai dar buvo sunku prisiminti, kas įvyko prieš 


jam susergant, karščiuojant ir kliedint. Todėl jis ci- 

riamai žiūrėjo į tėvą ir lūpomis be garso kartojo jo 
žodžius. 

Matotaupa atrodė linksmas ir žvalus. 

— Kaip gerai, kaip gerai, kad Rudasis Džimas man 
pasiūlė atgabenti tave čionai. 

Ištarus Rudojo Džimo vardą, Harkai tarsi kokia už- 
danga atsiskleidė. Vienu metu jam prieš akis iškilo vi- 
sa, ką buvo išgyvenęs. Jis nuleido blakstienas. 

— Aš noriu miego, — pasakė jis. — Ar galima? 

— Miegok, miegok, kiek tik nori, Harka Nakties 
Akie Kietasis Akmenie. Tu galėsi šioje palapinėje bū- 
ti, kiek norėsi. Esi dar jaunas, per jaunas būti karys. 
Aš to nenumačiau. 

— Pagalvok, - lėtai atsakė Harka. — Aš irgi pagalvo- 
siu, ar man apsimoka likti šioje palapinėje. Kieno ji? 

— Paunių. 

Macotaupai atrode, kad Harka dar labai silpnas, ir 
jis išėjo, kad ligonis galėtų pamiegoti, kaip pats to pa- 
geidavo. 

Tiktai apie vakarą Harka vėl pabudo. Jis apsidairė 
nepakeldamas galvos ir prie ugniakuro pamatė tris vy- 
rus. Vienas jų buvo jo tėvas Matotaupa, antrasis — pau- 
nių karys su įžūliai styrančiu plaukų kuokštu ant pli- 
ko pakaušio, trečiasis — šios palapinės šeimininkas, 


paunių vadas, ant galvos užsidėjęs karūną iš erelio 

plunksnų. Jis kaip tik dalino savo svečiams bizonų šon- 
kaulius. Nenuleisdamas akių berniukas stebėjo iš savo 
guolio tuos tris vyrus prie laužo. 

Apgraužę šonkaulius ir išrūkę pypkes, vyrai prie lau- 
žo pradėjo kalbėtis. Pauniai nesuprato dakotiškai, o 
Matotaupa nemokėjo paunių kalbos. Tad jie kalbėjo- 
si indėnams įprasta ženklų kalba, kuria buvo galima 
daug ką pasakyti. Paunių karys ir Matotaupa dar šiek 
tiek mokėjo angliškai. Harka viską stebėjo ir atidžiai 
klausėsi. Iš pokalbio jis sužinojo, kad čia ta pati pau- 
nių grupė, kuri prieš keletą metų buvo užpuolusi Lo- 
kės giminę, kai Matotaupa, tada dar dakotų karo va- 
das, vyrus, moteris ir vaikus nuo Uolinių Kalnų vedė 
prie Arklių upelio. Šiame mūšyje nuo paklydusios pau- 
nių kulkos žuvo Harkos motina. Matotaupa tada nu- 
galėjo ir nužudė paunių vadą, kurio įpėdinis dabar pri- 
emė žvalgą Topą kaip svečią. 

Harka matė, kaip mandagiai ir taikiai baigėsi po- 
kalbis. Paunių karys atsisveikino ir išėjo. Harka už- 
merkė akis, kad nematytų, kaip vadas ir tėvas artinasi 
prie jo guolio, ir kad nereikėtų su jais kalbėtis. 

Kitą rytą jis pabudo anksti. Kai tik paunių vadas ir 
Matotaupa išėjo iš palapinės, Harka taip pat pakilo. 
Vienas nuėjo prie upelio, nors jautėsi dar silpnas. Čia 


gerai nusiprausė, paskui grįžo į palapinę ir apsivilko 

drabužius, taip pat susirado visus savo ginklus. Pusry- 
čiauti atsisėdo šalia moteriškės ir nemažai suvalgė, tarsi 
būtų jau sveikas, nors atrodė liesas kaip bizonas vasa- 
rio mėnesį. Prausdamasis matė savo atvaizdą vande- 
nyje. Plaušų tvarstis ant kairės rankos priminė tai, kas 
buvo atsitikę. 

Kai į palapinę įėjo tėvas ir džiugiai nusišypsojo sū- 
nui, Harka tik tiek tepasakė: 

— Aš nenoriu čia likti, jojam pas Džo. 

— Gerai, gerai! Tada jau rytoj josim. Stovykloje ne- 
ramu. Džo ir Džimui gali mūsų prireikti. 

Vakarop į palapinę sugrįžo paunių vadas ir Harka 
turėjo su juo pasisveikinti. Šią pareigą jis atliko labai 
oficialiai ir vėl greitai pasitraukė į savo kampą. 

Kitą vakarą, kai Matotaupa ir Harka Kietasis Ak- 
muo atjojo į geležinkelio tiesėjų stovyklą, kurią suda- 
rė dvi didelės palapinės ir keli barakai, Harka tuojau 
pastebėjo, kad tėvo buvo labai jau švelniai pasakyta, 
jog Čia neramu. 

Stovykla gaudė kaip sukiršintas bičių avilys, artė- 
jant nakčiai tokios nuolat kylančios nerimo bangos 
atrodė dar pavojingesnės. Didžiojoje palapinėje, prieš 
kurią stovėjo stalas ir buvo tvarkomi raštai, sklido dai- 
nos, vyrai dainavo choru, garsiai įsijautę, nors buvo ir 


girtų balsų. Harkai šios dainos neatrodė tokios nedar- 

nios ir negražios kaip bedančio Beno blokhauze. I'arp 
palapinių ir barakų žmonės buvo susibūrę į grupes ir 
vieni kitiems kažką įrodinėjo. Trijose tokiose grupėse 
kas nors vienas kalbėjo, o kiti klausėsi. Du oratoriai 
buvo užsilipę ant alaus statinių ir nuo ten dėstė savo 
mintis augančiai miniai. Harka ne viską suprato ir ap- 
skritai dar nesuvokė, dėl ko visas tas sambrūzdis. Šiaip 
ar taip, tų trijų kalbėtojų nuomonės, atrodo, nesuta- 
po, nes kiekvienas stengėsi palenkti klausytojus į savo 
pusę ir perrėkti kitus. Tai Harkai labai nepatiko. Jei- 
gu indėnų tarybos susirinkime vyresnieji dėl ko nors 
nesutardavo, jie visada kalbėdavo iš eilės ir niekada 
nesikarščiuodavo. 

Džimas, Džo, Henris, mušeika Bilis, abu pauniai 
ir kiti ginkluoti žvalgai bėgo per aikštę ir rinkosi už 
vieno barako, kurio durys, atrodo, buvo užbarikaduo- 
tos. Matotaupa su Harka taip pat patraukė ten, norė- 
dami prisistatyti Džimui ir Džo. 

Juos rado už barako, kur buvo susirinkę kokia tris- 
dešimt vyrų. Kiekvienas turėjo prie diržo pistoletą ar 
revolverį ir buvo ginkluotas šautuvu. Džo pakėlė ran- 
ką, prašydamas tylos, matyt, norėjo kažką pasakyti. 
Džo Braunas kalbėjo trumpais, kapotais sakiniais, la- 
bai aiškiai. Harkai nesunku buvo jį suprasti. 

— Vyrai! — pasakė inžinierius. — Stovykloje padėtis 


katastrofiška! Darbininkai streikuoja. Jie atsisako ties- 

ti geležinkelį ir nori grįžti namo. Mažai valgyti duoda, 
sako jie. Tas tiesa. Ne per daugiausia išgerti, sako. Ir 
tas tiesa. Per mažai iškastų šulinių. Vėl teisybė. Atly- 
ginimas mokamas nereguliariai. Ir dėl to nesiginčysiu. 
Dakotai, tie prakeikti banditai, vėl nušovė iš pasalų 
tris vyrus. Tai jau jūsų pareiga, žvalgai! Pasistenkite, 
kad galėtume ramiai dirbti. 

— Gerai! — tvirtai atsakė Džimas. - Mudu su Topu, 
kuris vėl čia, padarysime, ką galėsime. Tačiau vien ra- 
mybės neužtenka. 

— Neužtenka, - sutiko Džo. — Teisybė. Reikia pa- 
sirūpinti, kad niekada netrūktų maisto. Daugiau šuli- 
nių reikės iškasti, atlyginimą mokėti laiku. Tai aš su- 
tvarkysiu. Kompanijos atsiųsti buhalteriai ir tiekėjai 
niekam tikę! Tai valkatos, prakeikti parsidavėliai, jiems 
terūpi prisikimšti kišenes. Viskas turi būti kitaip. Ta- 
čiau pirmiausia reikia tęsti darbą! Negalime gaišti nė 
valandos! 

Harka negalėjo suprasti tokios logikos — kodėl žmo- 
nės negali pirma gauti jiems priklausančio atlyginimo 
ir pakankamai maisto? Argi būtina taip skubėti? Ap- 
skritai visi šitie baltųjų nesutarimai jam atrodė kažko- 
kie neaiškūs ir neįdomūs. Jis paprasčiausiai jų nesu- 
prato. Jeigu darbininkai neturėjo ko valgyti, tai jie 


galėjo eiti medžioti kaip Harka su Matotaupa, gyve- 

nantys iš medžioklės. Pagaliau jie buvo prerijose, o ne 
Omahoje ar Mineapolyje, kur reikia mokėti už kiek- 
vieną mėsos kąsnį. 

— O jeigu jie nesutiks dirbti, kol bus išmokėtas at- 
lyginimas ir gaus maisto? — sušuko mušeika Bilis. 

— Tada reikės panaudoti ginklą. 

— Ačiū. Jie taip pat turi vieną kitą šautuvą. 

— Mes laikysimės krūvoje ir šausime pirmi. Gera, 
netikėtai paleista salvė padaro stebuklus. 

— Kada? — tik tiek tepaklausė Džimas. 

— Rytoj rytą, jeigu nepradės darbo. 

Ginkluotieji žvalgai nutarė nesiskirti ir nakvoti Čia 
pat už barako. Džimas manė paslankioti po stovyklą, 
norėdamas sužinoti, kokios ten nuotaikos ir kokie strei- 
kuoti pasiryžusių darbininkų planai. 

Harka jautėsi pavargęs, jam buvo šalta. Į Džimą jis 
tiesiog žiūrėti negalėjo, o Džo Brauno nesuprato. In- 
žinierius iš pradžių teisingai kalbėjo, sakė, kad darbi- 
ninkai pagrįstai skundžiasi ir kad viską sutvarkys. O 
baigė tuo, kad reikės panaudoti ginklą. Jaunasis indė- 
nas susivyniojo į antklodę ir bandė užmigt. Tačiau 
nieko iš to neišėjo, nes stovykloje tebebuvo neramu. 
Grįžo Džimas ir ėmė šnibždėtis su Džo. Mušeika Bilis 
gyrėsi, kad moka parodyti, kaip bučiuoti žemę. Iš pa- 


lapinių tebesklido dainos, stovyklos aikštėje pagaliau 

visus nurungė vienas kalbėtojas. Harka dabar jau ži- 
nojo, kas čia dedasi, ir pradėjo suprasti, ką jis kalba. 
Oratorius kaltino baltuosius, kad jie laiko kitus bal- 
tuosius pusbadžiu ir už menkus skatikus verčia juos 
dirbti sunkų ir pavojingą darbą. Jis kaltino juos, kad 
jie gyvena visko pertekę, o savo dirbantiems broliams 
neduoda net būtiniausių dalykų, sakė, kad jie esą krau- 
geriai, niekuo ne geresni už nugalėtus vergvaldžius. 

Jaunasis indėnas pasijuto taip, lyg čia būtų kreipta- 
si į jį. Jis prisiminė tą žiemą, kai su tėvu kaip cirko 
artistai važinėjo po šalį. Jam prieš akis vėl iškilo praei- 
ties vaizdai, jis prisiminė ir programos vadovą Elį, ku- 
ris visaip kankino dresuotoją Ronaldą, tyčiojosi iš in- 
dėnų ir kurį Matotaupa nušovė tos žiemos pabaigoje. 
Kalbėtojas, be abejo, turėjo galvoje tokius žmones kaip 
Elis ir teisingai darė, vadindamas juos engėjais. Ta- 
čiau apskritai baltieji norėjo engti indėnus, atimti iš 
jų maistą, be to, visi jie lenkėsi įstatymui, pagal kurį 
Matotaupa turėjo būti nubaustas, kad nušovė Elį. La- 
bai sunku buvo susigaudyti, kas čia ir kaip. 

O rytą reikėjo panaudoti ginklą, ir Harka taip pat 
gavo šautuvą. 

Jaunasis indėnas pavargęs užmigo. 

Kai Matotaupa jį pažadino rytui brėkštant, Harka 
iš pratimo pirmiausia griebėsi ginklų. Jų pusryčiai te- 


buvo sauja džiovintos mėsos. 

Palapinėse ir barakuose dar buvo tylu. Iš ten sklido 
tik knarkimas. Kažkur trype arklys. 

Džo jau buvo pabudęs ir rūkė pypkę. 

— Eime, Henri, - pasakė jis. — Pasitelkęs porą ryž- 
tingesnių inžinierių ir brigadininkų aš pasistengsiu, kad 
būtų iškart išžygiuota į darbo vietas. Žmonės galės 
ten papusryčiauti. Jeigu jie čia susieis į krūvą ir ims 
bėdotis, mes būsime beveik pralaimėję. Džimai, tu 
man atsakai, kad ginklai būtų panaudoti tik kraštuti- 
niu atvėju. 

Džo ir Henris apėjo baraką ir dingo iš akių indė- 
nams ir pasieniečiams, pasamdytiems saugoti stovyk- 
14 nuo indėnų antpuolio. Matotaupa ir Harka sėdėjo 
nugara atsirėmę į barako sieną apsimesdami nuobo- 
džiaują. Jie žvelgė į rytus, kur švietėsi horizontas ir 
pagaliau pasirodė ugninis saulės kamuolys, besimau- 
dantis auksu žibančiuose savo paties spinduliuose. 

Stovykla atgijo. Tačiau tai nebuvo įprastinis ryto 
šurmulys, kai žmonės bėgiodavo ir vaikštinėdavo, kal- 
bėdavosi, juokdavosi ir keikdavosi. Barakai ištuštėjo, 
vyrai, tik retkarčiais šį tą burbtelėdami, būrėsi į gru- 
pes, tačiau ne pagal darbą, o pagal tai, kas jau apsi- 
sprendė streikuoti ir kas dar abejojo. Keletas atėjo ir 
už barako, kur kartu su kitais ginkluotais žvalgais sė- 


dėjo Matotaupa su Harka. Darbininkai sustojo už ke- 

lių metrų nuo jų ir ėmė atidžiai apžiūrinėti; atrodė, 
kad jie nori amžiams įsidėmėti kiekvieną veidą. 

Didelėje dulkėtoje aikštėje tarp palapinių ir bara- 
kų aidėjo stiprus Džo balsas. Jis šaukė į krūvą briga- 
das. Šaukė kiekvieną atskirai skaitydamas pavardes 
Iš sąrašo. 

Tuo metu už barako darbininkų radosi vis daugiau 
ir daugiau. Harka pastebėjo, kad visi jie turi šaunamuo- 
sius ginklus. Ir Rudasis Džimas, maryr, tai pastebėjo. 

— Prakeikti pienburniai! — užriko jis ant aplinkui 
tylomis stoviniuojančių darbininkų ir davė savo žmo- 
nėms ženklą pasiruošti. 

Matotaupa su Harka, kaip ir visi kiti, paėmė į ran- 
kas šautuvus. 

— Kas čia dabar? — vėl sušuko Džimas. — Į darbą 
nenorite eiti? 

— Savo žiūrėkite! — pasigirdo atsakymas. — Žvalgai 
mat atsirado, sėdinėja apie barakus, geria, o indsme- 
nai į tą laiką iš pasalų kloja mus savo strėlėmis. Valka- 
tos jūs, o ne žvalgai. 

— Užčiaupk kakarinę! Patys jūs valkatos! Nagi, neš- 
dinkitės iš čia! Nešdinkitės, sakau! 

Džimas išsitraukė ir užsitaisė abu savo revolverius. 
Tai buvo signalas kitiems. Šautuvai buvo tuojau pat 


užtaisyti, po akimirkos juos jau buvo galima dėtis prie 

peties ir šauti. Matotaupa ir Harka pašoko nuo že- 
mės; dabar jie stovėjo nugara į baraką ir taip pat laikė 
paruoštus šautuvus. 

— Vyrai, žvalgai, pasieniečiai, būkite protingi! — pa- 
sigirdo vakarykščio kalbėtojo balsas. — Argi jūs ne to- 
kie par darbininkai, kaip ir mes? Argi jūsų atlyginimas 
geresnis? Nejau amžinai rizikuosite gyvybe už tuos kelis 
skatikus? 

— Užčiaupk kakarinę ir eik į darbą! — atsakė į tai 
Rudasis Džimas. 

Iš stovyklos aikštės vėl atsklido Džo balsas: 

— Pirmyn! Į darbą! Kas šiandien eis į darbą, tas gaus 
normalią algą ir maistą, aš tai sakau, Džo Braunas! O 
kas neis, bus atleistas! 

Tuo metu prie kalbėtojo, kuris ginčijosi su Džimu, 
prasiskverbė mažas žmogelis. 

— Mes turime parašyti rezoliuciją! Mes turime būti 
išvien! Kitaip ir toliau su mumis bus elgiamasi kaip su 
benamiais šunimis! Pasieniečiai, žvalgai, traperiai! At- 
sikvošėkite! Negi kartu su nusususiais indsmenais šau- 
dysite į savo brolius! Pereikite į mūsų pusę! 

Kaip tik tuo momentu Matotaupa pakėlė šautuvą 
prie peties ir padėjo pirštą ant gaiduko. Jis dar nema- 
nė šauti, nes žinojo, kad reikia laukti Džimo ženklo. 


Tačiau jo judesys buvo nedviprasmiškas. 

— Prakeiktas raudonodis taikosi į mus! — suriko kaž- 
kas, ir darbininkų eilėse pasigirdo šūvis. 

— Ne! Ne! Nereikia! — tuo pačiu metu suriko kalbė- 
tojas. — Broliai, darbininkai, raudonodžiai ir baltieji... 

Rudasis Džimas paspaudė gaiduką. Kalbėtojas grie- 
bėsi už krūtinės, suklupo ir pargriuvo. 

Driokstelėjo salvė. 

Harka taip pat iššovė. Į priekį pirma prasiskverbęs 
mažas žmogelis susmuko; į tarpuakį jam įsmigo dvi 
kulkos. 

Pasieniečiai ir indėnai vėl užsitaisė šautuvus. 

Darbininkai tylėjo siaubo apimti. Jie nebuvo sutarę, 
ką daryti, tik norėjo pagąsdinti ginkluotus žvalgus ir 
pabandyti patraukti juos į savo pusę. Dabar jie neteko 
vadų. Dešimt vyrų gulėjo žolėje apsipylę kraujais. 

— Vyrai, vyrai... 

Vadus praradę darbininkai nebežinojo, ką daryti, 
stovėdami prieš šautuvų vamzdžius. 

— O dabar malonėkite eiti! - sušuko jiems Džimas. — 
Mes neturime jokio noro jus čia pakloti kaip tuziną 
bizonų, bet jeigu neisite, būsime priversti tai padaryti. 
Ar negirdite, kad kiti jau drožia į darbą? Na, eikite! Jei 
paklausysite, mes jūsų čia nematėme su šautuvais! 

Išgirdęs šiuos žodžius, vienas ginkluotas darbinin- 


kas apsisuko ir nuslinko šalin. Juo pasekė dar trys, jie 

nėrė už barako kampo. Būrys pamažu tirpo. Pagaliau 
iš jo teliko penketas žmonių, kurie niūriais veidais sto- 
vėjo šalia kritusių draugų. Du iš jų buvo dar gyvi. Vie- 
nas dejavo, kitas raičiojosi, stengdamasis atsistoti. 

— Nešdinkitės iš čia, —- užriaumojo Rudasis Džimas 
ant to penketo, — arba aš liepsiu dar kartą šauti. 

Vienas jų išėjo į priekį. Tai buvo dar visai jaunas, 
vos šešiolikos metų įdegęs vaikinukas pilku iš susijau- 
dinimo veidu. Ginklą buvo nubloškęs į šalį, basas, ko- 
jos aptaškytos kritusiųjų krauju, apsirengęs vien dar- 
binėmis kelnėmis. Visi matė, kaip po oda juda jo 
mentės ir šonkauliai. 

— Šaukit, prakeikti banditai! — suriko jis ir pasilen- 
kė prie dejuojančio sužeistojo. 

Rudasis Džimas nuspaudė gaiduką, bet kažkas jam 
pakėlė ranką, ir trys šūviai nuėjo į orą. 

Džimas piktai dėbtelėjo į savo kaimyną ir įsitikino, 
kad šalia stovi ne tas, kurį tikėjosi išvysti. 

— Ak tu paršeli! - sušnypštė jis. - Vieną dieną mes 
atsiskaitysime! 

— Ir aš taip manau, — tyliai pasakė Harka. 

Rankoje jis dabar jau turėjo revolverį ir laikė pirštą 
ant gaiduko. 

Jaunajam darbininkui ėmus rūpintis sužeistaisiais 


ir Džimui iššovus į orą, įtampa atslūgo. Džimas dar 


474 


svaidė baisius žvilgsnius į šviesiaplaukį jauną darbi- 
ninką ir šalia stovintį Harką, bet kiti jau nuleido šau- 
tuvus. Du žvalgai nubėgo už barako pažiūrėti, kas da- 
rosi aikštėje. Grįžę jie pranešė: 

— Žmonės jau eina į darbą. Užteks to šaudymo. Kam 
mums žudytis! Iš to tik džiaugsmas dakotams! 

Džimas pajuto, kad dabar visi nusiteikę prieš jį, ir 
kaipmat pakeitė toną: 

— Teisybė! Išvien turime laikytis! 

Jis užsikišo revolverį už diržo ir risčia nukūrė į aikš- 
tę pas Džo pasakyti, kaip puikiai su savo žmonėmis 
atrėmė pavojingą antpuolį, kaip paklojo „sąžinės ne- 
turinčius kurstytojus“ ir kaip blogai tuo metu elgėsi 
Haris. 

— Jis per daug jaunas ir per daug įžūlus. Negaliu jo 
laikyti savo būryje. Išvarykime jį. 

Džo nusišluostė nuo kaktos prakaitą. 

Pamatęs, kad prie jų dar eina mušeika Bilis, jis pa- 
sišalino. 

Bilis stabtelėjo šalia Džimo ir piktai pažvelgė įkan- 
din Džo. 

— Na, o kas dabar? — paklausė jis šnopuodamas. — 
Šį vakarą turėsite pavaišinti už tokią pergalę! Girdi? 

— Kas turės tave vaišinti? — susierzinęs paklausė 


Džimas. 

— Tu ir Džo. 

— Įdomu, iš kur Džo gaus pinigų! 

Ginčydamiesi jie nužingsniavo prie tos palapinės, 
kur visas prakaituotas iš baimės prie sąrašų sėdosi raš- 
tininkas, kad vėl kai ką išbrauktų. Cia Džimas ir Bilis 
darsyk sutiko inžinierių. Džo ir Džimas pasakė rašti- 
ninkui, prie kurių pavardžių reikia padėti kryželį ir 
kurias visai išbraukti, nes tų žmonių jau nebuvo gyvų. 

Jaunasis darbininkas ir Harka stovėjo už barako prie 
sužeistųjų, kurių jau nepavyko išgelbėti. Jie išvirtusio- 
mis akimis gulėjo žolėje. 

— Kodėl tu taip padarei? — paklausė basakojis jau- 
nuolis indėno. — Aš norėjau paklausti, kodėl tu pakė- 
lei to niekšo ranką? 

Harka nustebęs pažvelgė jam į akis. 

— Tu juk taip pat nebijojai, — pasakė jis paskui. 

Matotaupa kartu su keliais žvalgais nunešė šalin la- 
vonus. Vakare, kai sugrįš darbininkai, bus iškasta di- 
delė duobė. 

Nunešęs lavonus, Matotaupa priėjo prie savo sū- 
naus. Jaunasis darbininkas žvilgsniu atsisveikino su 
Harka; jis susirado savo draugus, ir jie visi penki, 
žinodami, kad iš darbo jau yra atleisti, pasiėmė kas- 
tuvus ir kiek atokiau nuo stovyklos ėme kasti kapui 


duobę. 

Matotaupa su Harka apėjo baraką ir nužingsniavo 
per stovyklos aikštę. Džimas ir Bilis jau buvo pasišali- 
nę. Džo stovėjo su Henriu prie stalo priešais palapinę. 
Einant per didelę ištuštėjusią aikštę, Matotaupa pasa- 
kė Harkai: 

— Ar žinai, kad padarei klaidą? 

Harka neištarė tėvo laukto „taip“, į šį priekaištingą 
klausimą jis atsakė tylėjimu. 

— Gali būti, kad vieną dieną tu tapsi kariu, tačiau 
savitvardos bandymus tau bus sunku išlaikyti. 

Harka sukando dantis ir nieko nepasakė. 

Pamatęs ateinant indėnus, Džo atsitraukė nuo sta- 
lo ir nuėjo pasitikti Matotaupos. Jis pasisveikino su 
abiem ir tada paprašė: 

— Norėčiau pasikalbėti su Hariu! 

Matotaupa susigūžė; jam buvo gėda dėl savo sū- 
naus, ir jis tylėdamas davė sutikimą. 

Džo mostelėjo Henriui ir su juo ir Harka nuėjo į 
savo kamaraitę, kurioje gyveno kartu su Henriu. Ten 
jis pasiūlė Harkai sėstis ant Henrio žygio lovos, o 
pats įsitaisė ant savosios. Harka atsisėdo sukryžiavęs 
kojas. Jam svaigo galva, nes buvo ką tik po ligos, bet 
jis laikėsi. 

— Hari, - prabilo Džo. — Tu tik viena diena, kaip 


grįžai, 0 jau rodai kaprizus. Tačiau aš tau neketinu 

sakyti pamokslų. Tu esi drąsus berniukas, išgelbėjai 
man gyvybę. To aš taip greit nepamiršiu. Taigi aš ta- 
vęs nebausiu; tėvas jau bus tau pasakęs, kas reikalinga. 
Žiūrėk, greičiau apsiprask, kitaip gali būti blogai. Tu 
nesupranti, kas čia pas mus dedasi, ir jeigu visada da- 
rysi, kas tau šaus į galvą, tai vieną gražią dieną gali 
atsitikti nelaimė. Apgalvok viską pats ir elkis protin- 
gai. Be to, aš turiu su tavimi aptarti vieną dalyką. Tu 
gerai kalbi angliškai. O ar moki skaityti ir rašyti? 

— Šiek tiek. 

— Gal norėtum geriau išmokti? 

— Taip. | 

— Ar nenorėtum išvažiuoti iš čia ir eiti į mūsų mo- 
kyklą? 

— Ne. 

— Kodėl ne? 

— Aš noriu mokytis, bet nenoriu atsidurti baltųjų 
vyrų nelaisvėje. 

— Pagalvok geriau! Negi visą gyvenimą nori likti 
indėnas? 

— Taip. 

— Sakydamas indėnas, aš norėjau pasakyti neišsila- 
vinęs žmogus. 

— Argi tai tas pats? Juk yra ir išsilavinusių indėnų. 

Harka tai pasakė tokiu abejingu ir tokiu tvirtu bal- 
su, kad Džo liko tik atsidusti. 

— Gulkis šiandien į mano lovą, kaulų krūva, — pa- 
siūlė Henris jaunajam indėnui. — Galėsi čia bent dvy- 
lika valandų ramiai pamiegoti. 

Harka išsitiesė nepasakęs nė žodžio. 

Abu inžinieriai paliko jį vieną. 

Jaunasis indėnas ėmė snausti. Geriausia buvo tai, 
kad jam visą dieną nereikėjo su niekuo kalbėti ir jis 
galėjo ramiai palaikyti sutvarstytą ranką. 

Harka numigo dvi valandas, paskui gulėjo nenu- 
leisdamas akių nuo neužrakintų durų. Ginklus turėjo 
prie savęs. Širmiu pasirūpins tėvas. O visi kiti tegu 
mano, jog Džo uždarė jį savo kamaraitėje, kad dabar, 
kai aistros ėmė blėsti, nepridarytų daugiau klaidų. 

Pritemus prasivėrė durys ir į vidų įėjo ne Džo, ne 
Henris ir ne Matotaupa. 

Įėjęs Žmogus buvo Rudasis Džimas. Jis tuoj griebė- 
si peilio, bet Harka jau buvo spėjęs nukreipti į jį re- 
volverį. Džimas išsišiepė, perkreipė lūpas ir paleido 
peilio rankeną. 

— Tai nušauti mane nori, raudonode utėle? Už ką 
tu ant manęs pyksti? 

— Gerai, įsidėmėk, Džimai, dakotų dar vadinamas 
Raudonąja Lape: su Harka Kietuoju Akmeniu tau ne- 
pavyks taip lengvai susidoroti. O dabar eik! 


Harka visa tai išdėstė ramiai ir neskubėdamas. 

— Kvailas daiktas. 

Rudasis Džimas dingo. 

Likęs vienas Harka vėl atsigulė, pasikišo dešinę ran- 
ką po galva ir nenuleisdamas akių nuo neužrakintų 
durų, klausydamasis, kas dedasi už barako lango, pa- 
bandė sukaupti mintis. Tačiau jam ne kažin kaip se- 
kėsi, nes prieš akis vėl iškildavo baltųjų žvalgo Tobijo 
veidas, to, kurį Harka buvo sutikęs prieš dvejus metus 
ir kurio cinišku abejingumu raudonodžiams ir baltie- 
stems jis baisėjosi. Tada Harka prisiekė, kad niekada 
nepasidarys toks kaip Tobijas, nors jam ir tektų visą 
gyvenimą klajoti giminės atstumtam. Ar jis dabar nė- 
jo tuo keliu, gal dar ne? 

Artėjant nakčiai į stovyklą būriais ėmė rinktis dar- 
bininkai. Harka girdėjo jų žingsnius, nuaidėjo keletas 
šūksnių, tačiau balsai buvo duslūs ir prislėgti. Tą va- 
karą stovykloje buvo ramu. Alkoholiniai gėrimai ne- 
buvo pardavinėjami. Dauguma nuėjo anksti gulti. 

Į kamaraitę, kur gulėjo Harka, įėjo Džo, Henris, 
Matotaupa ir Rudasis Džimas. Harka pasislinko į žy- 
gio lovos galvūgalį ir susigūže prie lango. Džo nedegė 
šviesos. Matotaupa liko prie durų, kiti trys susėdo greta 
ant Džo lovos. 

— "Tas raštininkėlis idiotas, — keikėsi Džo. — Aš, ži- 


noma, negaliu išpildyti visų pažadų, tačiau kažką rei- 

kia padaryti, ir nedelsiant. Žmonės turi gauti aiškų 
mūsų geros valios įrodymą. Aš nepadarysiu stebuklo 
ir neišmokėsiu iš savo kišenės algų, iškasti šulinius truks 
ilgai, jau rytoj galėtume pradeti ieškoti vandens, bet, 
kaip sakiau, tai ilgai truks. Alaus reikėtų atgabenti, 
tačiau tam vėl nėra pinigų. Kažką reikia padaryti, ant- 
raip po savaitės vėl kils neramumai. 

— Konservai baigiasi, o ir tie patys prasti, — pasakė 
Henis. 

— Taip, geras maistas svarbiausia. 

— Reikia eiti medžioti bizonų! - pasiūlė Rudasis Dži- 
mas. — Mes juk prerijose, o dabar pavasaris. 

Džo nustebęs pasuko galvą į Džimą. 

— Gerą mintį pasakei, labai gerą mintį! Kaip mums 
anksčiau neatėjo į galvą. Poros katilų su bizoniena ir 
garuojančia putra... kelių nugarinių, besisukančių ant 
iešmo... štai ko mums reikia! Tačiau kur mes rasime 
bizonų? 

— Pavesk šitai man, — pasisiūlė Matotaupa. 

— Gerai... aš tau pavedu tai, Topai! Taigi, ponai, 
einam dabar miegoti, rytoj reikės keltis labai anksti. 
Geležinkelis bus nutiestas! 

Visi pakilo. Harka išlindo iš savo kampo ir priėjo 
prie tėvo. Abu indėnai pirmieji paliko inžinierių ka- 


marėlę. Oras buvo sausas, naktis žadėjo būti šilta. 

— Gali nakvoti prie arklių, - pasakė Matotaupa. 

Harka pasisveikino su savo širmiu, susivyniojo į bi- 
zono odos antklodę ir atsigulė šalia jo ant žolės. Prieš 
užmerkdamas akis, pažvelgė į tą pusę, kur buvo ben- 
dras nužudytųjų kapas. Prie jo dar tebestovėjo du dar- 
bininkai, vienas jų buvo tas jaunas basas šviesiaplau- 
kis. Stovinčiųjų siluetai išsiskyrė vakaro dangaus fone. 
Harka mielai būtų su tuo jaunuoliu pasikalbėjęs, bet 
žinojo, kad tėvas jam neleis to padaryti. Tad tik žvelgė 
į tą pusę ir galvojo, kaip kitą rytą su tėvu jos ieškoti 
bizonų. 

Dabar Harka jau turėjo keturiolika metų. Tai bu- 
vo tas amžius, kada jaunieji indėnai pradėdavo kartu 
su vyrais dalyvauti bizonų medžioklėse. Harka, baltų- 
jų vyrų vadinamas Hariu, nušaus bizonų. Tačiau iš jų 
mėsos negamins valgio gimtojo palapinių kaimo mo- 
terys ir mergaitės. Harka šaudys, o svetimi vyrai virs ir 
keps jo laimikį, ir dar neaišku, kas gaus kailius. Gal 
visai ne medžiotojai. 

Harka nuo ketverių metų svajojo apie savo pirmąją 
bizonų medžioklę. Jis jau buvo kartą atsidūręs vidury- 
je bėgančios bandos, tėvo padedamas buvo nušovęs 
vieną bizoną. Tačiau savo pirmąja medžiokle Harka 
jau nebesidžiaugė. Dabar jis buvo pasiryžęs pasižymė- 


ti, žūtbūt pasižymėti. 

Praslinkus penkioms dienoms, Matotaupa, Harka 
ir abu žvalgai pauniai atnešė žinią, kad iš pietryčių pusės 
stovyklos link traukia bizonų banda ir kad jau galima 
ruoštis medžioklei. Be to, tą bandą gali būti nusižiū- 
rėję laisvieji pauniai, o gal ir dakotai. Todėl reikia ne- 
Žiopsoti. 

Kol Matotaupa su Džimu ir Džo tarėsi, kaip Čia 
geriau viską padaryti, Harka pasirūpino savo ir tėvo 
arkliu. Jis nuvedė juos prie vandens ir gerai pagirdė, 
paskui netoli stovyklos tarp dviejų kalvų, kur žolė bu- 
vo vešlesnė, pririšo pačioje geriausioje vietoje ir ėmė 
pats ruoštis medžioklei. 

Jis pasistiprino, suvalgė saują mėsos ir užgėrė šiek 
tiek vandens. Tada nusivilko visus drabužius, pasilik- 
damas tik šlauniajuostę, gerai išsitrynė taukais ir susi- 
tvarkė ginklus. Jis manė imti tik lanką, kurį buvo ga- 
vęs dovanų iš Degančio Vandens, siksikų vado, strėlinę 
su dvidešimčia strėlių ir peilių. Tokia buvo tradicinė 
bizonų medžioklių ginkluotė. 

Harka atsistojo prie barako, kuriame gyveno Džo, 
ir emė laukti, kada vyrai baigs pasitarimą. Išėję vy- 
rai, žinoma, pamatė jaunuolį, ir Džo pamojo jam, 
kad prieitų. 

— Tai manai joti į bizonų medžioklę? 


— Aha. 

— Šautuvo neimsi? 

— Ne. 

— Kodėl? 

— Tas laužas, kurį man davėte, tinka šaudyti tik meš- 
kėnams ir baltiesiems vyrams, bet ne bizonams. 

— Teisybė. Na, elkis kaip išmanai. Jeigu su savo strė- 
lėmis nušausi dešimt bizonų, aš tau padovanosiu tokį 
šautuvą, kuris bus šio to vertas. 

— Pažiūrėsime, kaip ten bus. 

Matotaupa paskelbė medžioklės planą. Kartu su 
Džimu, abiem pauniais, Harka ir šešiais traperiais, jo 
parinktais ir mokančiais medžioti bizonus kaip indė- 
nai, jis turėjo apeiti bandą ir užpulti ją. 

Visi ėmė ruoštis. Harka atvedė mustangus sau ir 
tėvui. Matotaupa taip pat nusirengė. Į medžioklę jis 
ėmėsi šautuvą, nes jo lankas buvo likęs siksikų pala- 
pinėse. 

Vienuolika bizonų medžiotojų užsėdo ant arklių ir 
Matotaupos vedami vienas paskui kitą nujojo per pre- 
rijas į pietryčius. Harką pamažu apėmė medžioklės aist- 
ra, ir jis užmiršo visa kita. Vėjas glostė jo nuogą kūną, 
išsiilsėjęs širmis kartu su kitais arkliais lengvai šuolia- 
vo per prerijas, kanopos ritmingai bilsnojo į smėlėtą 
Žemę. 

Nujojus gerą galą, Harka jau iš tolo išgirdo dusliai 


riaumojant bizonus. Jo mustangas sunerimo. Sirmis 

buvo gerai apmokytas, tačiau Harka seniai nemedžio- 
jo bizonų. Dabar arkliškose širmio smegenyse, matyt, 
pabudo prisiminimai. Jis nekantravo lėkti greičiau, bet 
Matotaupa neskubėjo, todėl ir Harka, jojąs voroje ket- 
virtas, tvardė savo širmį. 

Raiteliai markstėsi, nes saulė švietė jiems į veidą. 
Štai Matotaupa jau paėmė šautuvą į rankas ir su savo 
palydovais užlėkė ant nuožulnios kalvos. 

Nelaukdami atskiros komandos, visi vienuolika pa- 
suko arklius ir sustojo išsirikiavę viena linija. 

Į šiaurę nuo jų ramiai ir taikiai ganėsi bizonų ban- 
da. Joje buvo puikių, tvirtų bulių, tačiau bulių mėsa 
buvo kieta, ir Harka pagalvojo, kaip ilgai virtų, keptų, 
kramtytų ir keiktųsi baltieji vyrai, jeigu jiems būtų pa- 
tiekta vedlio mėsa. Ragai, tiesa, buvo vertingas me- 
džioklės trofėjus. 

Vieni bizonai ganėsi, kiti buvo atsigulę ir atrajojo. 
Pilkai rudi jų kailiai buvo dulkini, kai kurie apskretę 
moliu. Maži bizonų ragai, galintys tapti tokie pavo- 
jingi, kyšojo iš didžiulių gaurų, po kuriais akių beveik 
nebuvo matyti. 

Gyvuliai sveikino vienas kitą su labu rytu pratisai, 
dusliai ir galingai maurodami. Žiūrint į juos priešais 
gulinčius ir besiganančius, atrodė, jog nušauti bizoną 
vienas juokas. Tačiau Harka ir jo mustangas žinojo, 


kad paskui bus visko. 

Pirmieji bizonai buvo už kokių dviejų trijų šimtų 
metrų nuo medžiotojų. Vedliai laikėsi šiaurėje, ban- 
dos priekyje, o medžiotojai pasirodė iš pietų. 

Vienuolika medžiotojų šuoliais pasileido į bandą. 
Jie prisitaikė; visi pakėlė šautuvus, tik Harka įrempė 
savo senąjį lanką. Kitas dvi strėles jau laikė įsikandęs, 
kad medžioklės įkarštyje galėtų leisti šūvį po šūvio. 
Tie traperiai, kurių šautuvai buvo seni, be magazinų, 
taip pat laikė kulkas burnoje. 

Driokstelėjo pirmieji šūviai, ir nuzvimbė pirmoji 
Harkos strėlė. Gerai įtempti lanką, kad strėlė išlėktų 
reikiamu greičiu ir pramuštų bizono odą, reikėjo ne- 
mažai jėgos. Harkos ranka jau buvo užgijusi, bet jis, 
bijodamas, kad neatsivertų žaizda, dėl visa ko paprašė 
tėvo ją gerai apvynioti plaušais. 

Medžioklės laukas dar buvo gerai matomas. Har- 
kos strėlė įsmigo po mente į širdį jaunam bizonui. 
Į kitus medžiotojus dabar nebuvo kada dairytis. 
Martotaupa, Džimas ir pauniai iš visos gerklės ėmė 
skanduoti bizonų medžioklės šūksnį, ir Harka jiems 
pritarė. 

Išgąsdinti šūvių, nuo žemės pašoko gulintys bizo- 
nai. Kiti nustojo ėsti, pasuko galingus sprandus ir mirk- 
čiodami mažutėmis akimis žiūrėjo į užpuolikus. Tvir- 


ti buliai arė nagais žemę, net dulkės rūko, šiaurės pusėje 

pradėjo mauroti vedliai, pirmasis jau lėkė šuoliais ten, 
kur bandai grėsė pavojus. Į orą kilo būriai paukščių, 
lydinčių kiekvieną laukinių bizonų bandą. 

Medžiotojai davė visišką laisvę arkliams. Kaip pa- 
trakę visi šuoliavo į bandą, kuri leidosi bėgti. Nė vie- 
nas raitelis daugiau nebelaikė rankoje pavadžių. Da- 
bar arkliai tebuvo valdomi šlaunimis, ir čia pranašesni 
buvo be balnų joję raiteliai. Geriausius arklius turėjo 
Matotaupa, Džimas ir Harka. Harkos širmio našta bu- 
vo lengviausia, ir jis su ambicingo eržilo aistra lėkė 
pirma visų. Harka džiūgavo ir visa gerkle kartojo pa- 
šėlusį dakotų bizonų medžioklės šūksnį. 

Vėl nuaidėjo šūviai, į orą pakilo dulkės. Vedliai su- 
kėlė ant kojų bandą ir nuvedė ją į šiaurę. Bizonai šuo- 
liavo gero mustango greičiu. Harka pateko į patį ban- 
dos vidurį. Pilkai rudos nugaros bangavo į kairę ir į 
dešinę nuo jo, priekyje. Atsigręžti atgal nebuvo kada. 

Širmis lėkė iš paskutiniųjų, nes bizonai jį spaudė iš 
visų pusių. 

Harka neprarado galvos. Jis pats net stebėjosi, kad 
išliko toks ramus. Jis šaudė šaltakraujiškai ir žinojo, 
kad belekiant jau buvo nušovęs du bizonus, taigi iš 
viso tris. Vėliau jo niekas negalėjo apgauti, nes šaudė 
žymėtomis strėlėmis. Širmis buvo nepaprastai greitas 


ir ištvermingas. Tarp piktos ir įnirtusios bandos jis ne- 

užmiršo, ką turi daryti, ir prieidavo prie bizonų taip, 
kad raitelis galėtų šauti. 

Harka jojo, šaudė ir rėkė. Aplink jis tematė dulkes, 
bizonų nugaras ir žinojo, kad lekia į priekį ir kad rei- 
kia taikytis ir leisti strėlę po strėlės. Šiaip daugiau nie- 
kas nerūpėjo, nei kur esąs, nei kuri dabar valanda. Nė 
vienas medžiotojas jau nematė ir negirdėjo kitų, nes 
viską slopino bėgančios bandos kanopų bildesys. 

Harka buvo iššovęs devynias strėles ir žinojo, kad 
nuo jų krito devyni bizonai. Bet šit atsitiko netikėtas 
dalykas. 

Kaimenės priešakyje, kur buvo ir Harka, kilo są- 
myšis. Kai kurie gyvuliai sulėtino žingsnį, kiti ėmė 
skuosti dar greičiau. Širmiui grėsė pavojus būti suspaus- 
tam. Jis norėjo šokti, bet neturėjo vietos net kur atsi- 
spirti. Tada Harka griebė vytinį ir iš visų jėgų kirto 
juo per pasturgalį tam bizonui, kuris buvo pastojęs 
kelią jo arkliui. Išsigandęs bizonas priekinėmis kojo- 
mis užšoko ant pirma jo bėgančio ir tartum atsirado 
daugiau vietos. Širmis kryptelėjo į šoną ir šoko; jis šo- 
ko per du bizonus į laisvą plotą, tačiau nusileidęs ant 
žemės pargriuvo. Raitelis irgi nusirito žemėn, tačiau 
greitai išlindo iš po arklio pilvo ir vėl pašoko. Širmis 
taip pat atsistojo. Jis buvo išaugęs laisvėje, tad lanks- 


tumo ir jėgos jam netrūko. Harka vėl užšoko jam ant 

nugaros. Jį vis dar supo dulkių debesis. Šalimais grū- 
dosi ir stumdėsi priekiniai bizonai, iš užpakalio lėkė 
pagrindinė masė, o priekyje aidėjo bizonų medžioklės 
šūksniai, duslūs dakotų bizonų medžioklės šūksniai. 

Harka suprato, kad į medžioklę įsijungė antras bū- 
rys. Prieš pat jį buvo dakotai, užpuolę bandą iš prie- 
kio ir ginę ją atgal. 

Širmiui parkritus, Harka pametė iš strėlinės dau- 
gumą strėlių. Tačiau tris dar turėjo. 

Ką dabar daryti? 

Jis galėjo paprasčiausiai pasukti į šoną ir nujoti sau. 
Bet tai prieštaravo tiek jo charakteriui, tiek planams. 
Jis norėjo nušauti dešimtą bizoną. 

Be to, Harkai nereikėjo daug galvoti, viską išspren- 
dė bizonai. Atsidūrę tarp dviejų medžiotojų būrių, ved- 
liai pasuko į rytus, ir jeigu Harka nenorėjo būti su- 
tryptas drauge su savo mustangu, tai turėjo duoti jam 
valią ir dumti su bizonais į rytų pusę. 

Harka pateko į priekinę rytų link šuoliuojančios 
bandos dalį. Atrodė, kad dakotai neketino medžioti 
šitų bizonų; bandai persiskyrus, jie dabar persekiojo 
pietų link sprunkančią jos dalį. Harka dar kurį laiką 
girdėjo šauksmus už nugaros, paskui jie nutilo, ir da- 
bar jį vėl supo rudos bizonų nugaros, tamsūs gaurai, 


trumpi ragai, po savimi jis jautė širmį, kuris pamažu 


489 


ilso. Dulkės truputį praretėjo, tačiau ne kažką, nes už 
poros metrų jau nieko nebuvo matyti. 

Kaip tik tuo momentu, kai dešimtąja strėle nušovė 
tvirtą bulių, greta Harka išgirdo žmogaus balsą. Bulius 
parkrito ir sukėlė tarp bizonų sąmyšį. Balsas dar kartą 
pasigirdo, tai buvo neartikuliuotas šūksnis, panašus į 
dakotų bizonų medžioklės šūksnį, tik skardesnis. 

Harka pamanė, kad netoliese turėjo būti koks nors 
dakotas. Kadangi neturėjo jokio noro su juo prasidėti, 
be to, buvo iššovęs dešimtą strėlę ir patiesęs ja dešim- 
tąjį bizoną, tai pradėjo sukinėti savo širmį į tarpus, 
kurių dabar buvo nemaža. Pabaidyti bizonai jau pa- 
vargo, vieni daugiau, kiti mažiau. 

Vadovaudamasis raitelio valia ir savo instinktu šir- 
mis išsigavo iš bandos. Jis šuoliavo palengva. Harka 
dabar jau šiek tiek daugiau matė, nes dulkių debesys 
buvo prasisklaidę. 

Pro Harką lėkė paskutiniai į rytus pasukusio būrio 
bizonai. Kanopų bildesys pamažu tilo. O pietų pusėj 
buvo girdėti didžiausias triukšmas. Abu medžiotojų 
būriai ir didžioji kaimenės dalis ten, matyt, sukosi cirš- 
tose dulkėse kaip pašelusiame verpete. 

Harka sunkiai atsikvepė. Jo akys, nosis, burna ir 
gerklė buvo pilni dulkių, plaukai tarsi pražilę. Širmis 


čiaudėjo. Jis buvo visas šlapias nuo prakaito, iš nasrų 

dribo putos, paslėpsniai plastėjo. Mustangas sustojo. 
Harka palaukė, kol dulkės tiek išsisklaidys, kad galėtų 
viską aplink apžvelgti, ir nujojo prie paskutinio savo 
nušauto bizono. 

Vaizdas, kurį ten išvydo, buvo gana netikėtas. Gy- 
vulys gulėjo parkritęs ant šono. Jis buvo negyvas, Har- 
kos strėlė smygsojo ten, kur reikia. Tai buvo geras lai- 
mikis. Šalia negyvo bizono drebėdamas stovėjo 
svetimas mustangas, suprakaitavęs kaip širmis, lygiai 
taip pat apsiputojęs. Tai buvo keršis. Jo raitelis buvo 
nulipęs, jis tupėjo prie bizono ir apžiūrinėjo antrą strėlę, 
įsmigusią bizonui į sprandą ir vargu ar galėjusią jį pa- 
tiesti. Tas žmogus, tupįs prie negyvo bizono, buvo jau- 
nas, lieknas ir garbanotas, apsijuosęs tik šlauniajuoste 
ir lygiai kaip Harka dulkėtas nuo galvos iki kojų. Savo 
didelėmis, gyvomis akimis jis žiūrėjo į Harką. 

Jaunasis indėnas nužvelgė jį nenulipdamas nuo ar- 
klio ir pažino, tačiau nepasakė nė žodžio. 

Jaunuolis, tupįs prie bizono, prabilo pirmas. 

— Štai mes ir susitikome, — pasakė jis. — Ar šita me- 
džioklė tau irgi pirma? Bizonas tavo. Gaila. 

— Kodėl gaila? — kimiai paklausė Harka ir išspjovė 
dulkes. 

— Todėl, kad tai vienintelė strėlė, kuria aš ką nors 


kliudžiau. 

— Kodėl tu neišmokai geriau šaudyti, Juodoji Oda 
Garbiniuota Galva? 

— Harka Kietasis Akmenie Nakties Akie Vilko Nu- 
galėtojau Bizono Persekiotojau Lokio Medžiotojau! Tu 
pradėjai mokytis, kaip naudotis lanku ir strėlėmis nuo 
ketvirtos savo vasaros, o aš tik nuo dvyliktos! Aš jau 
nebetupiu ant arklio it musė čia viename, čia kitame 
šone, čia priekyje, užpakalyje kaip tada, kai tu ėmeisi 
mane mokyti joti. Kaip matai, dabar aš jau joju su 
kariais medžioti bizonų. Tačiau to neužtenka — reikia 
dar šaudyti... o man nesiseka. Tai labai sunku. Ber aš 
norėjau grįžti namo nušovęs bent vieną bizoną, nes 
mūsų palapinėje daug alkanų moterų, senų ir jaunų, 
o mano tėvo jau nebėra. 

— Nepažįstamoji Kriauklė nebegyvas? 

— Taip, Harka Kietasis Akmenie. Tie penkiasde- 
šimt baltųjų vyrų, kurie norėjo nusiaubti mūsų kai- 
mą, užklupo jį bešaudantį iš palapinės. Jie nužudė jį ir 
baisiai sumaitojo, nes baltieji vyrai kaip tie kojotai dras- 
ko lavonus. Untšida surinkusi atnešė man, kas buvo 
likę iš tėvo, ir dabar aš nekenčiu baltųjų kojotų labiau 
negu bet kada. Aš pasakiau, hau. 

— Kas dar tada žuvo? — paklausė Harka. Jis klausė 
tyliai, sutrikęs. 

— Vadinasi, tu viską matei. Taip, Untšida sakė, kad 


tu ten buvai. Dar žuvo Senojo Varno sūnus ir viena 

mergaitė, žuvusio Matotaupos brolio duktė. Dabar tu 
viską žinai. Kas nužudė Harpsteną? 

— Aš. 

— Tu. Aha. Gerai, kad jis žuvo ir kad neišsigando 
mirties akivaizdoje. Per Šonką jis gyvenimo neturėjo. 
Tau nereikėjo iš mūsų išeiti, Harka Kietasis Akmenie. 

Juodoji Oda Garbiniuota Galva įsmeigė savo dide- 
les apskritas akis į buvusį draugą. 

Harka neišlaikė jo žvilgsnio. 

— Juodoji Oda Garbiniuota Galva, - pasakė jis, žiū- 
rėdamas į savo širmio karčius. — Šonka niekino mano 
brolį kaip išdaviko sūnų. O tu pats kaip manai? Ar 
Matotaupa kaltas? 

Sulig paskutiniu žodžiu Harka pakėlė akis, bet da- 
bar jas nuleido jo pašnekovas. 

— Kalbėk, Juodoji Oda Garbiniuota Galva, ir pasa- 
kyk man, ką tu manai! — paragino Harka, dabar jis 
jau pradėjo bijoti to, ką anas galėjo pasakyti, ir todėl 
kalbėjo griežtai. 

Jaunuolis garbanotais plaukais žiūrėjo į jį blausiu ir 
liūdnu žvilgsniu ir nieko nesakė. 

— Gal tu bijai? —- paklausė Harka supykęs. — Aš ne- 
nužudysiu tavęs, nors galėčiau be vargo įveikti. Sa- 
kyk, ką tu manai! 

— Matotaupa turi mums atnešti Rudojo Džimo 


skalpą. 

— Rudasis Džimas yra čia. Nuimkite jam skalpą, 
jeigu jam dar atsiras vietos ant jūsų trofėjų karčių! O 
gal Lokės giminės vyrai jau nebe kariai? 

Juodoji Oda Garbiniuota Galva į tai nieko neatsakė. 

— Kalbėk pagaliau ir neišsisukinėk visą laiką! — su- 
šuko Harka. — Ar tu manai, kad Matotaupa kaltas? 

— Jo nekaltumu šiandien tiki tik tu vienas, Harka! 

— Aš vienas! Galbūt tu manai, kad manyje tūno 
kokia dvasia, kuri man neleidžia matyti teisybės? Ru- 
dasis Džimas buvo Matotaupos palapinėje prieš dvi 
vasaras, tačiau aukso jis dar ir šiandien nerado. Mano 
tevas niekada neišdavė paslapties ir niekada jos neiš- 
duos. Hau! 

— Šit kaip, — sušnibždėjo Juodoji Oda Garbiniuota 
Galva daugiau sau negu Harkai. - Mums, jaunuo- 
liams, sunku suprasti, kur tiesa, kai drąsūs ir prityrę 
vyrai tarp savęs nesutaria. 

— Ir nemanykite, kad aš gyvensiu jūsų palapinėse 
kaip išdaviko sūnus. Tegu Šonka pasako bent žodį, ir 
aš atsakysiu jam peiliu. 

Harka drąsiai ištarė šiuos žodžius, bet po to jam 
sugniaužė gerklę. 

Staiga jis nušoko nuo širmio, priėjo prie nušauto 
bizono, ištraukė savo strėlę, kuri buvo pataikiusi jam į 


krūtinę, ir pasakė: 

— Bizonas tavo. Hau! 

Tada jis vėl pribėgo prie savo mustango, užšoko 
ant jo ir tuojau pat nujojo. Staiga išgaravo visos min- 
tys ir jausmai, ir Harka dabar tik klausėsi, ar neišgirs 
lekiančios bandos trypimo ar šūvių, rodančių, kad te- 
bevyksta medžioklė, kurią buvo visai užmiršęs. Jam 
atrodė, kad kova įsiliepsnojo pietų pusėje, o bizonų 
kaimenė dundėdama nulėkė į vakarus. Harka jautė 
pareigą joti pas tėvą ir jo palydovus, kurie, ko gero, 
buvo įsivėlę į mūšį su dakotais. Jis vėl paragino savo 
širmį ir plačiu ištryptu medžioklės lauku, nuklotu nu- 
šautais bizonais, nušuoliavo pietų link. 

Pasiekęs tą vietą, kur manė rasiąs kautynes, neišgir- 
do nei karo šūksnių, nei kanopų dundesio ir apsidairė 
aplink. 

Jau temo, bet jis greit pamatė didelę grupę žmo- 
nių, kurie sėdėjo viename šios banguotos vietovės slė- 
nių. Daugumą sudarė indėnai, tačiau tarp jų buvo ir 
baltųjų. Atrodė, kad vyksta pasitarimas; keletas žmo- 
nių rūkė susėdę rateliu. 

Harka nujojo tenai. 

Pasukęs į slėnį, jis tuojau pamatė, kad beveik visi 
indėnai yra dakotai; iš Lokės giminės atpažino tik 
du vyrus, bet ir tie patys nebuvo pasižymėję kariai. 


Taigi Lokės giminė, matyt, tik prisidėjo prie kitų, 

pasiųsdama į medžioklę keletą vyrų ir jaunuolių. Ma- 
žajame rate geležinkelio tiesėjų stovyklai atstovavo 
pagyvenęs traperis ir abu pauniai, Matotaupos ir Dži- 
mo ten nebuvo matyti. Tikriausiai buvo nutarta ne- 
erzinti dakotų ir nerodyti jiems išdaviko ir aukso ieš- 
kotojo. 

Iš pažiūros derybos vyko ramiai ir taikiai. 

Harkai nevalia buvo artintis prie besitariančiųjų ra- 
to. Tėvo jam niekur nepavyko pastebėti, tačiau besi- 
dairydamas pamatė vieną traperį, su kuriuo buvo išjo- 
jęs į medžioklę. Tas vyras pasveikino jaunąjį indėną. 

— Tai tu čia, Hari! Dabar tai jau gausi šautuvą. 

— Ne. 

— Ne? Bet mes vien prajodami radome devynis bi- 
zonus su tavo strėlėm! 

— Dešimto trūksta. 

— Gaila. Bet gal kaip nors pavyks perkalbėti Džo? 

— Aš jo neperkalbinėsiu. 

— Užsispyręs tu. Bet pasiutėlis! Nušauti devynis bi- 
zonus devyniomis strėlėmis, teturint keturiolika me- 
tų! Apie tai bus ilgai kalbama. Beje, tavo tėvas nujojo 
į stotį. Reikėjo ten pažadinti miegalius, kad jų nesu- 
tryptų bizonai. Viena didžioji palapinė, atrodo, vis dėl- 
to pražuvo. 


— Dėl ko jūs čia tariatės? 

— Su dakotais dabar jau nebesipykstame. Kiekvie- 
nas pasiims savo bizonus, kuriuos nušovė. Vieną kar- 
tą reikia taikiai išsiskirti. 

— Ar jūs nebuvote susirėmę? 

— Truputį pasipešėme, bet negyvų nėra. Visiems 
užteko darbo su bizonais. Pabaigoje buvo tikras be- 
protnamis, bizonai, arkliai, raiteliai — visi susimaišė į 
krūvą. Stebuklas, kad daugiau nelaimių nebuvo. 

— Daugiau? Vadinasi, kažkas įvyko? 

— Nieko baisaus. Tik Džimui bizonas ragu perplė- 
šė kairę šlaunį. Džimas pasruvo kraujais kaip skerdžia- 
ma kiaulė, bet mes suspėjome laiku perrišti, ir po po- 
ros savaičių jis vėl bus sveikas! 

Harka greitai atsisveikino ir nujojo į stovyklą. 

Ten jis pirmiausia pasirūpino suprakaitavusiu ar- 
kliu, paskui pats išsimaudė ir ėmė ieškoti tėvo. Į tą 
laiką sutemo, tačiau stovykloje dar buvo dirbama, nes 
bizonai iš tikrųjų nuvertė tą palapinę, prieš kurią pa- 
prastai stovėdavo raštininko stalas. Per aikštę ėjo bi- 
zonų pėdos. 

Kad ir kiek vaikščiojo, Harka vis negalėjo rasti tė- 
vo, bet pagaliau sužinojo, kad Matotaupa barake slaugo 
Džimą. 

Ten Harka nenorėjo eiti, todėl dar kiek pasisukio- 


jo aplink, o paskui lyg atsitiktinai praėjo pro bendrą 


497 


kapą, 2nt kurio dabar stovėjo medinis kryžius. Tačiau 
jaunojo darbininko čia jau nerado. 

Harka susinešė visus ginklus ir jau buvo begsitaisąs 
šalia savo širmio, bet čia jį sutrukdė Henris. 

— Hari! - jau iš tolo ėmė šaukti jaunasis inžinie- 
rius. — Hari! Tai nuostabu! Tu dabar išgarsėsi! Ketu- 
riolikos metų devyniomis strėlėmis patiesti devynis bi- 
zonus, čia tai bent! 

"Jis pribėgo prie Harkos. 

— Tėvas didžiuojasi tavimi. 

Harka atsirėmė į savo širmį. 

— Ko tu taip šauki, - pasakė jis. 

Henris nusijuokė. 

— Tai puiku. Tu dabar gausi naują šautuvą. 

— Dešimto trūksta, — atkartojo jam Harka. 

— Dešimto! Tai buvo pokštas! Niekas iš mūsų nesi- 
tikėjo, kad tu nušausi bent penkis bizonus. 

— Aš nemaniau juokauti su Džo Braunu. Aš pasa- 
kiau, hau. 

— Hari, greitai tu būsi geriausias medžiotojas prie 
Plato, bet esi jautrus kaip mimoza. Vyrui tas netinka. 
Eime, savo kamarėlėje mes švenčiame streiko pabaigą 
ir sėkmingą medžioklę! Tavo tėvas irgi ten. Ar eini? 

— Ne. 

— Gaila. Na tai labos nakties! 

Henris nuėjo į baraką. 

Harka dar sykį patekšnojo savo širmiui per spran- 
dą, kad tas atsigultų, tada pats įsitaisė šalia ir susisupo 
į bizono odos antklodę. Jis buvo labai pavargęs ir iš- 
miegojo neprabusdamas iki pat ryto. 

Pabudęs pastebėjo, kad tėvas naktį nebuvo grįžęs. 

Harka vel pagirdė arklį ir išsimaudė. Tada leidosi 
ieškoti Džo. Jis nušovė stovyklai devynis bizonus ir 
pretendavo į dalį šio grobio, nors šautuvo kažkodėl 
atsisakė. 

Džo atsikėlė palyginti vėlai, jis buvo truputį pagi- 
ringas ir visą laiką kalbėjosi su kolegomis iš stovyklos 
vyresnybės, o į jaunąjį indėną visai nekreipė dėmesio. 
Harka buvo per daug gerai išauklėtas, kad lįstų į akis, 
nors delsti ir nebuvo galima, jeigu norėjo ką nors lai- 
mėti. Mat žmonės, turintys sudoroti bizonus, jau ruo- 
šėsi išjoti. 

Harka suprato, kad iki pietų nepavyks pasikalbėti 
su Džo Braunu. 

Jis slankiojo be tikslo aplink ir svarstė, kaip reikėtų 
elgtis ateityje. Mintis, kad tėvas naktį vėl gėrė, nedavė 
ramybės, bet jis kratėsi bet kokių minčių ir jausmų ir 
grūste grūdo juos į pasąmonę, kur kaip giliame ežere 
ar pūvančioje pelkėje, pilnoje visokių pavojų, rinkosi 
visa, kas buvo neišsakyta ir nesuprasta. Ir kad užmirš- 


tų visus tuos rūpesčius, užsiėme kasdieniniu darbu. 

Kadangi Džo Braunas buvo užsiėmęs, Harka išjojo 
į medžioklės vietą su maisto ruošėjų kolona. Dakotai 
jau naktį buvo sudoroję grobį. Nė vieno jų medžiok- 
lės lauke nebuvo. Harka vis gretinosi prie traperio, su 
kuriuo kalbėjosi vakar. Kolonai sustojus, šis pastebė- 
jo, kad jaunasis indėnas jam nori kažką pasakyti. 

— Na? — paragino jis Harką. 

— Ar galiu pasiimti savo nušautų bizonų smegenis 
ir kepenis? 

— Smegenis ir kepenis? O liežuvių ne? 

— Ne, liežuvių man nereikia. 

— Tada pasidaliname — aš imu liežuvius, o tu sme- 
genis ir kepenis. Ar pats lupsi? 

— Taip. Odas ir ragus taip pat norėčiau gauti. Mė- 
sos man visai nereikia. Aš nusišausiu kokį smulkesnį 
žvėrelį. 

— Dėl manęs imk. Odų mums vis tiek nereikia. Ką 
mes su jomis darytume? Pirklio, kuris jas nupirktų, 
čia nėra. O ką tu su jomis veiksi? 

— Nugabensiu pauniams ir atiduosiu išdirbti. No- 
riu pastatyti palapinę sau ir tėvui. 

— Žiūrėk tu man! Gal ir mano du kailius paimtum? 

— Galiu. Vieną atiduosiu paunių moterims už darbą. 


— Tas vienas bus iš tavo devynių, sutinki? 


— Rau. 


500 


Traperis mirktelėjo jaunuoliui. 

— Tu esi ne tik geras medžiotojas! Jei Džimas kada 
nors prie tavęs kibs, aš tau padėsiu. 

— Gerai. 

Harkai užteko darbo iki pat vakaro. Gerai ir švariai 
nulupti bizoną buvo nelengva. 

Baigęs lupti, jis užkrovė odas ant nešulinių arklių. 
Smegenų ir kepenų nė nemanė gabenti į stovyklą. Jis 
atsitūpė netoli kolonos, susikūrė ugnelę ir ėmė skru- 
dinti savo skanėstus. Priėjo traperis. 

— Viską suvalgysi vienu kartu? 

— Taip. 

— Na tai gero apetito. Puikų skrandį turi. O kada 
paskui vel valgysi? 

— Poryt. 

Harka skaniai pavakarieniavo. Stovyklos valgis jam 
nepatiko. Ateityje nusprendė vėl pats apsirūpinti mais- 
tu, kaip gyvendamas bedančio Beno blokhauze. 

Paskutiniai bizonai buvo pargabenti jau po vidur- 
nakčio. Harka susitiko Džo, bet dabar, neturėdamas 
jokio prašymo, pasistengė išvengti pokalbio. Tėvą ra- 
do prie arklių. 

Matotaupa norėjo pagirti Harką už sėkmingą me- 
džioklę, bet kai pamatė kietai sučiauptas sūnaus lū- 


pas, žodžiai jam įstrigo gerklėje. Jis dėjosi beužmiegąs 

ir užsitraukė odinę antklodę ant veido. Jam buvo ne- 
gera. Matotaupa buvo pažadėjęs savo sūnui daugiau 
neimti į burną paslaptingojo vandens, bet neišlaikė 
žodžio ir tiek prisigėrė, kad prarado sąmonę ir atsiga- 
vo tik po kelių valandų Džimo kamarėlėje, kur jį pa- 
guldė vyrai, kai jau buvo visai girtas. Džimas iš savo 
ligos patalo šiurkščiai užsipuolė beatsigaivelėjantį in- 
dėną. Ar jis negalįs liautis gėręs?! Jis, Džimas, per tą 
laiką ko nenutroškęs. Niekas juo nesirūpina, matyt, 
nori, kad jis pakratytų kojas? Matotaupa norėjo padė- 
ti savo baltajam broliui, bet Džimas jį išvarė ir parei- 
kalavo, kad jo slaugyti ateitų mušeika Bilis su savo 
mieliausia. Dabar jie buvo pas Džimą. 

Topas gulėjo atsukęs nugarą savo sūnui Hariui, jam 
Buvo bloga ir liūdna, ir mąstė, kad tame skystyje, ma- 
tyt, vis dėlto slypi kažkokia dvasia. Si mintis buvo be- 
užgriūvanti jį ir besugniuždanti, tačiau jis nuvijo ją 


sukaupęs visas jėgas. 

